
PRATARMĖ 


Prelato Juozo Prunskio dėka gali pasirodyti šis leidinys - „Antano Ma- 
ceinos laiškai prel. Pranciškui Jurui". Tiesa, čia surinkta ne visa jo kores- 
pondencija, tačiau ir šis nemažas pluoštas - 126 laiškai - gana aiškiai at- 
skleidžia Profesoriaus darbo sąlygas ir drauge didžiulį jo įnašą į mūsų 
kultūros ir mokslo lobyną. Tebūna tai paskatinimas surinkti ir išleisti vi- 
sus jo raštus, ypač išbarstytus įvairiuose žurnaluose, nes jie ne mažiau 
svarbūs kaip knygos. 

Kadangi didesnę gyvenimo dalą Profesorius praleido svetur, geležinės 
uždangos visiškai atskirtas nuo Lietuvos, tai daugeliui jis liko mažai, ar 
net visiškai nepažįstamas, nežinomas. Todėl pradžioje duodama jo curri- 
culum vitae ir glausta mokslinės veiklos apžvalga. Daugeliui nežinomi, gal 
net negirdėti, laiškuose minimi asmenys, todėl nors trumpai nusakoma, 
kas jie buvo, nurodomas "Lietuvių enciklopedijos" tomas, kur norint gali- 
ma rasti apie juos daugiau žinių. Laiškų kalba netaisoma, šiek tiek patvar- 
kyta tik rašyba ir skyryba (didžiųjų raidžių rašyba palikta originalo). 

Reiškiame didelę padėką dr. prel. Juozui Prunskiui už galimybę išleis- 
ti vertingus prof. Antano Maceinos laiškus. 


Roma, Kun. A.Liuima SJ 
1996.IV.7, Velykos 

ĮVADAS 


Su prelatu Pranciškumi Juru susirašinėjo daugelis įžymių asmenybių 
lietuvių kultūros, lietuvybės išlaikymo svetur, knygų leidimo, pagaliau 
šalpos reikalais. Ypač gausi jo korespondencija buvo su prof. Antanu Ma- 
ceina, prof. Zenonu Ivinskiu ir prel. Mykolu Krupavičiumi. 

Kai prof. Juozas Eretas sumanė parengti prel. Pranciškaus Juro biogra- 
fiją „Užjūrio Valančius", šis pasiuntė jam visą savo korespondenciją ir kitą 
pagalbinę medžiagą (143 aplankus). Baigus rašyti monografiją, prel. Juras 
sutiko, kad tą medžiagą paimtų į savo archyvą Lietuvių katalikų mokslo 
akademija. 

Tie laiškai vertingi ne tik dėl autentiškos informacijos apie jų aplinką, 
jiems rūpimas problemas, bet ir dėl pačių autorių dvasinio tyrumo, jų ne- 
kompromisinės tėvynės, tiesos meilės. 

Neturint galimybės surinkti visus minėtųjų autorių laiškus, dabar pub- 
likuojama toji dalis, kuri yra Lietuvių katalikų mokslo akademijos archy- 
ve. 1994 m. LKMA „Metraštyje" (VII, 196-264) išspausdinti prel. Mykolo 
Krupavičiaus laiškai, o 1997 m. „Metraščio" XI tome bus spausdinami prof. 
Zenono Ivinskio laiškai. Šioje knygoje publikuojami prof. Antano Macei- 
nos laiškai. 

Antanas Maceina gimė 1908 m. sausio 27 d. Bagrėno kaime, Ašmintos 
valsčiuje, Marijampolės apskrityje. 1924 m. jis baigė Prienų „Žiburio" gim- 
nazijos 5 klases, 1924-1928 m. mokėsi Vilkaviškio kunigų seminarijoje, 1928- 
1932 m. studijavo filosofiją, pedagogiką ir literatūrą Vytauto Didžiojo uni- 
versiteto Teologijos-filosofijos fakultete. 1932-1935 m. gilino studijas Liu- 
veno, Friburgo, Strasburgo universitetuose. 1934 m. Vytauto Didžiojo uni- 
versitete apgynė doktorato disertaciją „Tautinis auklėjimas", 1935 m. - 
habilitacijos darbą „Ugdomasis veikimas". 1935-1940 m. čia kaip privati- 
nis docentas skaitė filosofijos ir pedagogikos paskaitas. 1940 m., bolševi- 
kams okupavus Lietuvą, pasitraukė į Vokietiją. 1941 m. Laikinoji vyriau- 
sybė pakvietė jį į Kauno universiteto Filosofijos fakultetą docentu. 1942 m. 
buvo pakeltas į e.o. profesorius ir 1942/1943 m.m. išrinktas Filosofijos fa- 

kulteto dekanu. 1944-1949 m. gyveno Šveinfurto, Niurtingeno, Švabijos 
Gmiundo tremties stovyklose. 1949 m., prel. Juro globojamas, persikėlė į 
Freiburgą, čia universitete studijavo fundamentinę ir dogminę teologiją. 
Nuo 1953 m. Baltų tyrimo instituto (Baltisches Forschungsinstitut) narys. 
1956 m. Freiburgo universitete pradėjo dėstyti įvairius kursus be atlygini- 
mo. 1959 m. persikėlė į Miunsterio universitetą. 1962 m. šiame universite- 
te skiriamas ordinariniu religijos filosofijos profesoriumi. Ta proga suren- 
giamos iškilmės su visomis universitetinėmis ceremonijomis. A.Maceina, 
apsisiautęs toga, lydimas dekano ir fakulteto profesorių, įeina į salę ir skaito 
viešą įvadinę paskaitą „Kristaus prasmė A.Bloko poemoje 'Dvylika"". 


A.Maceina turėjo daug ir didelių talentų įvairiose srityse: filosofijos, 
teologijos, pedagogikos, sociologijos, literatūros, net poezijos. Parašė daug 
knygų, bendradarbiavo daugelyje mokslo žurnalų, ypač „Aiduose", daly- 
vavo visuomeniniame gyvenime. Jis buvo labai produktyvus autorius. Sa- 
vo raštais ir visuomenine veikla vyravo tarp intelektualų, darė didelį, iš- 
skirtinį poveikį visuomenei. Jo raštai pasižymi gražia kalba, aiškiu stiliu- 
mi. Mintis dėsto nuosekliai, logiškai, idėjas reiškia aiškiai, gyvai, patrauk- 
liai. Apie jo veikalą „Filosofijos kilmė ir prasmė" vienas filosofas yra pasa- 
kęs, kad knyga skaitoma kaip romanas, nors mintys labai gilios. 

A.Maceina yra laikomas filosofu, tačiau visi jo veikalai yra kupini te- 
ologinės minties ir skirtini labiau teologijai negu filosofijai. Neįmanoma 
klasifikuoti jo veikalų į teologinius ar filosofinius, literatūros ar poezijos. 
Maceina po studijų kunigų seminarijoje buvo pradėjęs universitete studi- 
juoti literatūrą, bet prof. St. Šalkauskis jam pasiūlė susidomėti filosofija. 
Kaune, būdamas docentas, be filosofijos ir pedagogikos, dar dėstė Krikš- 
čioniškosios doktrinos kursą. „Kadangi Teologijos-Filosofijos fakulteto dės- 
tytojai, - rašė jis prel. Jurui, - turėjo 'canonicam misionem', tai buvau 
pasidaręs 'oficialus' Bažnyčios mokslo dėstytojas - lyg ir teologas 'ex pro- 
fesso"" (52 laiškas, 1955.III.4). Ir pridūrė toliau: „Man teologija yra visados 
labai arti širdies, nes (man atrodo) jeigu mes tikime, tai juk negalime apie 
šiuos tikėjimo dalykus nemąstyti, o iš mąstymo kaip tik ir išauga teologi- 
jos mokslas. [...] Religija manyje yra per daug stiprus elementas, kad aš 
apie ją negalvočiau ir ja vadovaudamasis nespręsčiau gyvenimo klausi- 
mų" (ten pat). 

Nepaprastai produktyvus - skaitė paskaitas, rašė straipsnius žurna- 
lams, leido knygas, būdamas labiau teologas negu filosofas, Maceina, gvil- 
dendamas religijos filosofinius klausimus, gilinosi į būtybių egzistencijos, 
apskritai būties klausimus. Kai kuriuos savo veikalus jis rašė vadovauda- 
masis ne tiek protu, kiek širdimi, visomis sielos galiomis („Didžioji Padė- 
jėja"), nevengdamas nė poezijos („Gruodas", „Ir niekad ne namolei"). Ma- 
ceina, gilaus ir nuoširdaus tikėjimo vedamas, tiek kituose veikaluose, tiek 
poezijoje sutelkia dėmesį į metafizinius dalykus, Dievo ir žmogaus santy- 

kių problematiką. Tai didelės įtampos dialogas su Absoliutu aukšto lygio 
menine kūryba. Dėl poezijos viename laiške Maceina net teisinasi prel. 
Jurui: „Nesupykite, Prelate, kad aš užsiimu poezija. Šiuo atžvilgiu tęsiu 
tradicijas anos dvasinės linkmės, kuri nuo Platono (Platonas rašė juk ir 
dramas, tik jas sunaikino, susitikęs Sokratą) per graikų Bažnyčios Tėvus 
yra išlikusi rusų filosofijoje - ligi pat Lietuvoje profesoriavusio L.Karsavi- 
no: griebtis poezijos, negalint filosofija išsakyti būties paslapčių" (86 laiš- 
kas, 1965.IX.27). 

Kadangi negalima aiškiai atriboti Maceinos filosofinių veikalų nuo te- 
ologinių, jie aptariami chronologine tvarka: „Mysterium magnum - Di- 
džioji paslaptis", 1933 m. (studija apie Moterystės sakramentą; likęs tik jos 
rankraštis, tebuvo išspausdinti keli skyreliai žurnaluose, nors prel. Damb- 
rauskas-Jakštas buvo parūpinęs Imprimatur)-, „Tautinis auklėjimas", 1934 
m.; „Ugdomasis veikimas", 1935 m. (likęs tik veikalo rankraštis); „Kultū- 
ros filosofijos įvadas", 1936 m.; „Socialinis teisingumas", 1937 m.; „Peda- 
gogikos istorija", 1940 m.; „Buržuazijos žlugimas", 1940 m.; po stovyklų 
laikotarpio - „Didysis Inkvizitorius", 1946,21950,31974 m; „Jobo drama", 
1950 m.; vokiškai „Der Grossinguisitor", 1952 m.; „Saulės Giesmė", 
1954 T., perspausdinta Lietuvoje 1991 T.; vokiškai „Das Geheimnis der 
Bosheit", 1955 T.; „Didžioji Padėjėja", 1958 T.; „Niekšybės paslaptis", 
1964 m. (neatsiradus leidėjui, liko tik veikalo rankraštis); poezijos rinkinys 
„Gruodas", 1965 T.; „Dievo Avinėlis", 1966 T.; vokiškai „Sowjetische 
Ethik und Christentum", 1969 T.; „Bažnyčia ir pasaulis", 1970 T.; „Didie- 
ji dabarties klausimai", 1971 T.; „Krikščionis pasaulyje", 1973 T.; „Religi- 
jos filosofija", 1976 T.; „Filosofijos kilmė ir prasmė", 1978 T.; poezijos 
rinkinėlis „Ir niekad ne namolei", 1980 T.; „Asmuo ir istorija",1981m.; 
„Dievas ir laisvė", 1985 T.; „Išlaisvinimo teologija", 1986 T.; „Ora et labo- 
ra " - („Melskis ir darbuokis"), 1987 m. 


Minėtasis Maceinos polinkis į teologiją buvo, kaip pats sakė, jo „nelai- 
mė". Dar Lietuvoje, vos pradėjus jam profesoriaus karjerą ir pasirodžius 
pirmiesiems jo straipsniams, nagrinėjantiems teologines problemas, tuo- 
jau pasigirdo kunigų nepasitenkinimas, kam pasaulietis kišasi į ne savo 
sritį. Šis kunigų nepasitenkinimas jį atlydėjo ir į tremtį. „Ir juo labiau, - 
rašo profesorius Maceina, - aš leidausi į teologiją, juo šis nepasitenkini- 
mas didėjo..." (52 laiškas, 1955.III.4). Jis skundžiamas net Vatikanui dėl 
tariamų nukrypimų nuo teologinės tiesos. Iš tikrųjų tai nebuvo nukrypi- 
mai, bet tik nuodugnesnė įžvalga į pačias teologines tiesas, nes kaip tik jo 
tezes vėliau perėmė ir Vatikano II Susirinkimas. Ne „eretikas" buvo Ma- 
ceina, bet Vatikano II Susirinkimo pirmtakas!. 


1 Daugiau žinių apie prof. Maceiną jo 70 metų sukakties proga pateikia J.Girnius, J.Navic- 
kas, K.Skrupskelis, K.Girnius specialiai Sukaktuvininkui skirtame „Aidų" numeryje (1978, 
nr.2, p. 49-82). 

Plati, apsti, turininga yra prof. Maceinos korespondencija su prel. Juru, 
nors išlikusi ne visa2. Rinkinį sudaro 127 laiškai, kurie apima ilgą - 36 
metų - tremties laikotarpį: nuo 1940.X.20 iki 1976.XII.09, su 7 metų per- 
trauka iš pradžių (1940.X.20-1948.XI1.19). Dėl nesveikatos jo koresponden- 
cija su prel. Juru nuo 1976.XII.9 iki mirties (1987.1.27) visiškai nutrūksta. 

Beveik visi jo laiškai yra gana ilgi, rašyti rašomąja mašinėle (stovyklos 
Švabijos Gmiundo laikotarpio iki 1950.I1.8 - be kai kurių lietuviškų rai- 
džių ženklų), Freiburgo (im Breisgau) laikotarpio laiškai (1949.XI.5- 
1959.IX.30) rašyti daugiausia labai ploname kopijų popieriuje. Tik viena 
aerograma ir 10 mažų lapelių ar atvirukų rašyta ranka. Daugiausia laiškų 
iš pirmojo - Freiburgo laikotarpio (67 laiškai), vidutiniškai po 7 laiškus 
kasmet. Iš Miunsterio laikotarpio, kone dvigubai ilgesnio, tėra vidutiniš- 
kai po tris laiškus kasmet. 1952 m. jis parašė net 12 laiškų, o 1969, 1970, 
1984 m. - tik po vieną. Ilgiausias, rekordinis, 1949.118 dvylikos puslapių 
be interlinijų laiškas. Tai tikras „traktatas". Minėtinas 1966.VI.16 laiškas, 
prasidedantis prel. Jurui skirtu eilėraščiu. 1957 m. vienas laiškas yra be 
datos, kitas - be parašo. Visi prof. Maceinos laiškai yra originalai, išskyrus 
penkis, kurių tėra kopijos. 

Aiškumo dėlei, kai reikia papildyti laiške dėstomą klausimą, jį plačiau 
nušviesti, kartais pateikiami ir korespondentų laiškai arjų ištraukos, dau- 
giausia prel. Juro - 16 laiškų (vienas jų - 1954.1.2 - Gailiušiui); visi šie - 
kserokso kopijos’, ir kitų 4 autorių (Rimeikio, Baltinio, Tulabos, Gidžiū- 
no). Iš 127 prof. Maceinos laiškų vienas skirtas Vaškiui, vienas pranciško- 
nų spaustuvės vedėjui Giedgaudui ir 4 prof. Eretui. 

Laiškai rašomi daugiausia švenčių proga: Kalėdų, Velykų“, vardadie- 
nio. Tačiau tai nėra įprastiniai banalūs, šabloniški sveikinimų žodžiai: ko- 
ne kiekviename aptiksime gilių, slėpiningų religinių ir dvasinių svarsty- 
mų. Tik po tokių gana ilgų įvadų pradedami dėstyti einamieji reikalai: 
knygų rengimo ir leidimo peripetijos, tolesni planai, įvairios partijos ir jų 
rietenos bei demagogija, visuomeniniai reikalai ir skauduliai, darbas uni- 
versitete, mokslo problemos; kas be ko, minimi ir praktiškieji, buitiniai 
gyvenimo reikalai, nuolat svyruojanti, nestipri sveikatos būklė. Kartais guo- 
džiamasi ir dėl dramatiškų epizodų, kaip apkaltinimo, kad nusigręšiąs 
nuo „motinos Bažnyčios". Į šį įtarinėjimą atsako nedviprasmiškai: „Sava 
garbe ir sąžine prieš mane kybančio kryžiaus akivaizdoje užtikrinu Jus, 
kad niekados nuo Bažnyčios nenusigręšiu ir niekados mano gyvenime 


2Prel. Juras 1948.VII.19 rašė prof. Maceinai: „Tamstos malonus ir išsamus laiškas net jau- 
dina mane". Šis laiškas, gal ir kiti, ar neišliko, ar nebuvo pasiųstas prof. Eretui, tad į Akademi- 
jos archyvą nepateko. 

3Originalai, buvę pas prof. Maceiną, kaip teko girdėti, jo nurodymu, su kitais lietuviškais 
raštais buvo perduoti Lietuvos kultūros institutui Vokietijoje. 

4 Laiškuose tai reiškė tik tų švenčių progą, taigi dėl to nebuvo prasmės nurodyti tikslią 
Velykų švenčių datą. 


12 KUN. ANTANAS LIUIMA SJ 


tokia nė mintis nebuvo atėjusi". Yra net tragiškų užuominų: bolševikai, 
norėdami jį susigrąžinti į okupuotą Lietuvą, su diplomatiniu pasu buvo 
atvežę jo žmoną į Vokietiją, turėjusią jį prikalbinti grįžti į Lietuvą. Bijoda- 
mas komunistų klastos, su žmona susitikdavo dviejų vokiečių policijos 
detektyvų globojamas. Taigi - tragiškas tėvo, patrioto ir kataliko pareigų 
susikirtimas. 

ši ilgų metų korespondencija gražiai išryškina abiejų asmenybių didin- 
gumą, idealizmą, rūpestį dėl Lietuvos ir jos nepriklausomybės atgavimo, 
Lietuvos kultūros, jos religinės literatūros, knygų vertinimo, tiesiog kulto, 
ištikimybės Bažnyčiai. Matome didelį Prelato dosnumą ir nuoširdų Profe- 
soriaus dėkingumą, sūnišką prisirišimą. Ne kartą Prelatas stiprino Profe- 
sorių dvasiškai, palaikė jo nuotaiką ir kūrybiškumą, guodė jį vienišume ir 
sunkenybėse. Tai buvo tikras sielų bendravimas darbe, planuose, maldo- 
je. Sakytum, nepastebimai atsirado ir išaugo didinga ir stipri draugystė - 
nenutraukiama bičiulystė, nors ji tebuvo „popierinė“, pasak prof. Macei- 
nos (111 laiškas, 1973.V.21), tai yra palaikoma tik laiškais - susitikę buvo 
tik vieną vienintelį kartą ir trumpai. 

Prof. Eretas, rengdamas prel. Juro monografiją „Valančiaus šviesa už 
marių", gavęs šią korespondenciją, suabejojo, ar galima ja naudotis, nes 
čia daug asmeniškų dalykų. Jis atsiklausė prof. Maceiną. Šis atsakė, kad 
tiek prel. Juras, tiek jis pats sutinka motyvuodamas: „Jei sykį laišką palei- 
dai į pasaulį, jis nebepriklauso jo autoriui - taip kaip ir knyga. Tegu tad jį 
naudoja ir cituoja, kas nori, jei tik to vertas" (111 laiškas, 1973.V.21). 


STOVYKLŲ LAIKOTARPIS 


1. 


Berlynas, 
1940.X.20 


Dėkoja už pastangas pagelbėti lietuviams emigruoti iš Vokietijos. Tik kun. J.Pruns- 
kis gavo JAV vizą, nes kvietime buvo pažymėta, kad kviečiamas pastoraciniam dar- 
bui. Kunigai, gavę tokius kvietimus, gali gauti vizą tuojau. Kviečiantieji įsipareigoji- 
mų neturi. Kitiems emigruoti galima tik įsirašius į kvotą, bet tenka ilgai laukti savo 
eilės. Greičiau negu per kvotą galima pasiekti JAV per Argentiną, o konsulas, buvęs 
Lietuvoje, lengvai duoda vizas į Argentiną. Išvykti galima tik per Portugaliją. Nuro- 
do, kiek reikės jo šeimai lėšų. Duoda žinių nuotrupų iš Lietuvos. Taip pat apie pažįs- 
tamų likimą, kur kas yra. Jei tektų ilgiau Vokietijoje laukti vizos, numato studijuoti 
teologiją, bet reikėtų gauti kas mėnesį 50 dolerių paskolos, kad su šeima galėtų išgy- 
venti. Kitu atveju tektų imtis fizinio darbo. 


Berlynas, 1940.X.20 
Petersburgerstrasse 77 


Didžiai Gerbiamas Kunige, 


Visa Berlyno lietuvių Katalikų kolonija nuoširdžiai dėkoja už Jūsų pa- 
stangas ir rūpesčius. Jūsų telegramas mes esame gavę. Jos kėlė mums dau- 
gybę šviesių vilčių. Tiesa, Jūsų laiškas, rašytas kun. Prunskiui, pasiekė mus 
tik prieš keletą dienų. Atrodo, kad jis bus keliavęs apie 1,5 mėnesio. Šian- 
dien gavau ir aš telegramą iš Jūsų dėl prašytų kelionpinigių. Deja, visi 
reikalai čia dabar taip susipynę, kad reikia juos kiek plačiau paaiškinti. 

Iš visų mūsų tik vienas kun. J.Prunskis! gavo Amerikos vizą, gavo dėl 
to, kad prel. Krušas? atsiuntė su savo parašu ir antspaudu pakvietimą, 
kur buvo pažymėta, kad jis kviečiamas postoracijos darbui. Kvietimą į 
Ameriką turi kiekvienas asmeniškai gauti į rankas. Kvietime turi būti 


! Dr. kun. Juozas Prunskis (g. 1907) - žurnalistas, redaktorius, didelis spaudos rėmėjas, 
parašė daugiau kaip 20 knygų, parūpino daugiau kaip 40 premijų (Lietuvių Enciklopedija, 
Bostonas, 1953-1985, 35 tomai ir du papildymų; XXIV, 135-136; XXXVI, 457; XXXVII, 476). 

2Prel. Mykolas Leonas Krušas (1878-1950) - Šv. Jurgio parapijos Čikagoje klebonas, kata- 
likų organizacijų veikėjas (LE, XIII, 240). 

pažymėta, kur kunigas dirbs. Kun. Navickas galėtų nemažai pakviesti, 
nes tai grynas formalumas, rodos, jokių piniginių užstatų nereikia. Pasau- 
lininkams Vokietijoje gauti Amerikos vizą yra neįmanoma. Keletas kuni- 
gų dar gautų, jeigu kas nors atsiųstų jiems pakvietimus iš Amerikos baž- 
nytinės vyriausybės, šis pakvietimas yra grynai formalaus pobūdžio. Ro- 
dos, jokių garantijų piniginių nereikia. Kiti visi keliai, kaip konsulas yra 
pasakęs, uždaryti. Belieka laukti, kada ateis kvotos eilė. Mes visi esame 
įsirašę į kvotą ir turime numerius. Tačiau laukimo laikas gali būti labai 
ilgas. 

Todėl mes esame štai ką nutarę: mums buvo duota suprasti, kad ne iš 
Europos į Ameriką patekti būtų žymiai lengviau. Šiuo metu mūsų lietuvių 
katalikų grupei lengviausiai gauti vizas į Argentiną, nes buvęs Argentinos 
konsulas Kaune p. Rarsanti labai lietuvius užtaria ir jiems padeda. Jis da- 
bar yra Leipzige. Todėl mes čia ir nukreipėme savo pastangas. Formalu- 
mai dėl Argentinos vizų jau sutvarkyti. Laukiame tik atsakymo iš Buenos 
Aires. Be abejo, jis bus teigiamas. Prašėme mūsų ministerį Buenos Aires p. 
Graužinį?, kad mūsų reikalą užtartų. Yčas: su visa šeima jau Argentinos 
vizas gavo. Gausime ir mes. Iš Argentinos stengsimės patekti į Jungtines 
Valstybes. Gal kai kas ten ir visai pasiliks. Kelionė kaštuoja nė kiek ne 
daugiau kaip į NewYorką. Taigi, nors keistai atrodo važiuoti į NewYorką 
per Buenos Aires, tačiau kitaip dabar neįmanoma. 

Vokietiją mes norėtume palikti kuo greičiausiai, nes atsiranda nemaža 
keblumų su mūsų pasais. Rusai po lapkričio 1 reikalaus pakeisti lietuviš- 
kus pasus rusiškais. Vokiečių policija jau dabar kai kam liepia eiti į rusų 
konsulatą. Kadangi mes nenorime išsižadėti Lietuvos pilietybės, nenori- 
me imti nė vokiečių Fremdenpass. Geriausia tad Vokietiją palikti. Portu- 
galija dabar yra vienintelė šalis, kuri dar šiek tiek įsileidžia bent laikinai. 
Tačiau tam reikalui reikia turėti kokią nors kitos, ne Europos, valstybės 
vizą ir užsakyti laive vietą. Tik tada Portugalija duoda vizą. Šveicarija nie- 
ko neįsileidžia, nes sienos uždarytos. Ji duoda tik tranzitines vizas - ir tai 
labai sunkiai. Todėl į Portugaliją patekti mums reikia: 1) turėti Argentinos 
vizą, 2) turėti pinigų laivakortei į Buenos Aires. Kartais pakanka tik turėti 
pažymėjimą, kad vieta laive užsakyta, o laivakortę galima pirkti Lisabo- 
noj. Šiuo keliu bandytume ir mes, jeigu iš Amerikos negalėtume gauti greitai 
visų kelionpinigių. Tada tektų jų palaukti Lisabonoj. 

Nėra jokios abejonės, kad sumos susidaro nemažos. Tai sunki našta 
amerikiečiams. Tačiau mes pasižadame jas grąžinti, kai tik galėsime imtis 


3 Dr. Kazimieras Graužinis (1898-1962) - Lietuvos pasiuntinybių sekretorius įvairiuose 
kraštuose, chargė d'affaires prie Šventojo Sosto, pagaliau įgaliotasis ministras Pietų Amerikai 
(LE, VII, 482; XXXVI, 230). 

4 Martynas Yčas (1885-1941) - visuomenės veikėjas, politikas, pramonininkas, finansų, su- 
sisiekimo, prekybos bei pramonės ministras (LE, VIII, 360-361). 

kokio nors darbo. Kaip jau esame Jums pranešę, kelionei į New Yorką ar į 
Buenos Aires reikia 500 dolerių pro persona. Iš Berlyno į Lisaboną lėktuvu 
(kitokio susisiekimo dabar nėra, nes per Prancūziją važiuoti dar negalima, 
o per Italiją tuo labiau) kaštuoja 125 doleriai. Todėl jeigu šiuo tarpu visų 
500 negalėtumėte siųsti, siųskite bent po 125, o mes mėginsime gauti Por- 
tugalijos vizas ir be laivakorčių. Tada Portugalijoje palauktume likusios 
sumos. Vaikams lėktuve pusė kainos. Todėl man su šeima reiktų 375 dole- 
rių (2 suaugę ir 2 vaikai). 

Su Lietuva dabar neturime jokio susisiekimo. Tačiau viena kita žinelė 
vis mus pasiekia. Paskutinėmis žiniomis, jau Kaune trūksta maisto; algos 
pradžios mokytojams pakeltos 40%; karininkai masiškai areštuojami; kle- 
bonijoms grąžinta žemių po 3 ha; seminarija veikia tik Kaune; Telšiuose ir 
Vilkaviškyj uždarytos (klierikai suvažiavo civiliais drabužiais); repatriaci- 
ja vokiečių iš Lietuvos bus, bet bus ir iš Suvalkų trikampio į Lietuvą; įvesta 
darbo tarnyba jaunimui nuo 14 metų; ūkininkai ir darbininkai labai nusi- 
minę; veikia slapta organizacija ir leidžia laikraštį „Trimitas“; litas dar te- 
bekursuoja; įmonės, bankai, fabrikai nacionalizuoti; ūkininkams palikta 
tik po 30 ha; žadama dar mažiau palikti. 

Apie mūsų pažįstamų likimą neturime jokių žinių. Su suimtaisiais nie- 
kas ligi šiol nėra pasimatęs ir niekas nežino, ar jie gyvi, ar ne. Mus pasiekė 
žinios, kad piemenukai Kleboniškio miške (netoli Kaimo) rado duobę, ku- 
rioje buvę apie 100 iš užpakalio nušautų lavonų. Prof. Pakštas teiravosi 
apie prof. St.Šalkauskį ir prof. Ivinskį. Šiuo metu apie juos nieko nežino- 
ma. Pirmiau Šalkauskis gyveno Šiauliuose, o Ivinskis bandė patekti į Vil- 
niaus universitetą. Kodėl tiek maža katalikų inteligentų atbėgo, mes patys 
stebimės. Raminimo politika, kurią vyriausybė vedė ligi paskutinės valan- 
dos, turbūt bus padariusi įtakos. Kunigų atbėgėlių dabar yra apie 20; pa- 
saulininkų katalikų Berlyne yra apie 30 (tarp jų Vailokaitis5, Karvelis? su 
šeimomis, dr. Milčius? (Karaliaučiuje), gyd. Kamarauskas ir kt.). Iš viso 
pabėgėlių iš Lietuvos bus Vokietijoje apie 1000 žmonių. Tačiau jų kokybė 
yra menka: tai daugiausia smulkūs valdininkėliai, įmonininkai ir saugu- 
mo agentai. Beveik visi intelektualai yra pasilikę. Jeigu jie žūtų, būtų nepa- 
prastai gaila. Eina gandai, kad rusai pasiryžę išvežti Rusijon 50 000 žmo- 
nių iš Lietuvos, be abejo, pirmiausia inteligentus, kurie jau dabar rodo 
pasipriešinimą bolševikams; net mokiniai klasėse prieš pamokas sugieda 
tautos himną. 


Jonas Vailokaitis (1886-1944) - Lietuvos Nepriklausomybės akto signataras, finansinin- 
kas, pramonininkas, kartu su broliu Juozu Vailokaičiu įkūrė Ūkio banką irjam vadovavo, Stei- 
giamojo Seimo narys (LE, XXXII, 462). 

6Dr. Petras Karvelis (1897-1976) - ekonomistas, finansų ministras, Krikščionių demokratų 
partijos pirmininkas, VLIKo narys (LE, XI, 119-120; XXXVII, 266). 

"Dr. Antanas Milčius (1895- ?) - teisininkas, Steigiamojo Seimo naiys, Valstybės kontro- 
lierius (LE, XVIII, 459). 

Savo paties reikalu norėčiau Jus štai ko prašyti. Aš norėčiau patekti 
Amerikon. Tačiau kai stebime Europos gyvenimą, mūsų viltys smarkiai 
nyksta. Kiekviena diena atneša netikėtumų: Ispanija uždarė sieną, vokie- 
čiai įvedė kariuomenę į Bulgariją ir į Rumuniją ir t.t... Gali ateiti laikas, 
kad būsime priversti pasilikti Vokietijoje, nes nebus skylės, pro kurią būtų 
galima išlįsti. Tokiu atveju aš norėčiau studijuoti, ir būtent teologiją. Jūs 
žinote, kad palinkimą į teologiją esu turėjęs visada. Trejetą metų man ją 
jau teko studijuoti. Dabar, jei tektų bent metus Vokietijoje laukti, norėčiau 
nesėdėti dykas, bet pasisemti kiek galima daugiau žinių. Važiuočiau į Bonną 
arba į Wieną. Tačiau tam reikia lėšų. Todėl norėčiau Jus prašyti pasidairy- 
ti po Amerikos kunigiją, ar neatsirastų vienas ar pora gerų žmonių ir ar jie 
nesutiktų siųsti po 50 dolerių mėnesiui paskolos būdu tokiam „teologijos 
studentui". Kada nors aš grąžinčiau šiuos pinigus. Siunčiant šelpimo rei- 
kalui ir per lietuvių savišalpos dr-ją (Litauischer Hilfsverband: Berlin, Bleib- 
treustrasse 15), bankas išmoka už 1 dolerį 6 markes. Man 300 markių su 
šeima pakaktų mėnesiui. Labai prašyčiau Jus painformuoti mane greitu 
laiku dėl šio sumanymo. Jeigu jis neįvyktų, tada tektų man ieškoti Vokieti- 
joje fizinio darbo. - Perduokite Amerikos lietuviams visų mūsų sveikini- 
mą ir padėką. 


J. Maceina 


Lawrence, Mass., 1948.VII.19 
(Prel. P. Juro laiškas; kserokso kopija) 


Prel. Juro laiškas prof. Maceinai: gėrisi jo „Didžiuoju Inkvizitoriumi", siūlosi iš- 
leisti 5 Profesoriaus veikalų tomus formatu in 8° po 200-300 puslapių, stebisi spaudos 
pigumu Vokietijoje, ragina susitarti dėl leidimo su Šventojo Sosto Delegatūra Vokieti- 
joje. 


Lawrence, Mass., 
1948 m. liepos 19 d. 


Brangusis Tėvynaini, 


Tamstos malonus ir išsamus laiškas net jaudina mane. Jei sugebėčiau tinka- 
miau sunaudoti man Dievo skirtąjį laiką, gal turėčiau daugiau laiko pastoracijai, 
karitatyviniams ir kultūriniams reikalams. Dabar sukuosi kaip apatinė girnų pu- 
sė ir net sunkiai surandu valandėlę parašymui laiškučių savo brangiems sielos 
draugams. 

Tamstos „Didžiuoju Inkvizitoriumi"! negaliu atsigėrėti. Paskolinau tūlam 
klebonui „išrišimui duonos problemų" ir iki šiol negrąžino. Ši veikalą norėčiau 
skaityti daug kartų... Ernesto Hello? „Žmogus“ irgi labai patiko. Dievulis apdo- 
vanojo Tamstą nepaprastais talentais. Bendradarbiauji su Kristumi ir apie Tams- 
tos raštus aš tą patį pasakyčiau, ką Lassere yra pasakęs apie Heilo. Išspausdinti 
Tamstos veikalus penkiais tomais po 200-300 pusl. in 8“ laikyčiau sau didele 
garbe ir vidujinį džiaugsmą suausčiau su katalikiškąja lietuvių visuomene. 

Tamsta rašai: „Kiekvieno tomelio išleidimas šiuo metu Vokietijoje kaštuotų 
apie 200 dolerių". Nesuprantamas pigumas! Juk tiražas turėtų būti bent 2000 
egzempliorių. Taigi aš asignuosiu porą tūkstančių dolerių ir išrodo, jog pilnai 
užteks. Taigi tarkis su Šv. Sosto Delegatūros* spaudos skyriaus vedėju kun. prof. 
St.Yla5 ir tuoj imkitės spausdinimo darbo. O kai reikės pinigų, pranešk, kokiais 
keliais geriausia juos pasiųsti. 

Dabar prie šio laiškučio pridedu „amerikonišką žalmaręį". Kaip tik gausi šį 
laiškutį, duok žinutę... 


Linkiu gausios Dievo palaimos ir lieku 
Su tikra pagarba Tarnas Kristuje 


1 Dostojevskio romano „Broliai Karamazovai" legenda apie Didįjį Inkvizitorių, kurią prof. 
A.Maceina analizavo savo veikale „Didysis Inkvizitorius" (1946,21950,31974 ir vokiškai „Der 
Grossinguisitor. Geschichtsphilosophische Deutung der Legende Dostojewskijs", 1952). 

2 Ernest Hello (1828-1885) - prancūzų katalikų rašytojas, mąstytojas, turėjęs įtakos kitiems 
rašytojams, tarp jų ir St.Šalkauskiui (LE, VIII, 182). 

3Pierre Lasserre (1867-1930) - prancūzų rašytojas ir kritikas. 

*Delegatūra - populiarus pavadinimas Popiežiaus misijos 1946.1.18 įkurtos Tautinio dele- 
gato įstaigos, skirtos tvarkyti lietuvių tremtinių religiniam ir bažnytiniam gyvenimui Vokieti- 
joje ir Austrijoje. Tautinis delegatas turėjo tas pačias teises, kaip vyskupas ordinaras, o delega- 
to skirti stovyklų kapelionai - klebonų teises. Delegatu buvo paskirtas kan. Feliksas Kapočius. 
Delegatūros įstaigoje auklėjimo, pastoracijos, religinės spaudos, katalikų akcijos skyriuose dirbo 
keletas kunigų. Delegatūros teisės buvo atšauktos 1949.1.1 ir pavestos Vokietijos vyskupams. 
Vokietijos vyskupų konferencija buvusią Delegatūrą pavadino Vyriausiąja lietuvių sielova- 
dos tarnyba, kurios vadovas ir toliau buvo kan. F.Kapočius. Jam 1950 m. išvykus į JAV, įpėdi- 
niu paskirtas Alfonsas Bernatonis, kapucinas (LE, IV, 423-424). 

5 Kun. Stasys Yla (1908-1983) - spaudos ir visuomenės veikėjas, daugiau kaip 20 studijų ir 
kelių maldaknygių autorius, 1946-1950 m. Delegatūroje buvo pastoracijos ir spaudos skyriaus 
vedėjas (LE, VIII, 395-396; XXXVI, 250; XXXVII, 218). 

Švabijos Gmiundas, 
1948.XII.19 


Sveikina Kalėdų švenčių proga. Labai dėkoja už medžiaginę ir ypač už moralinę 
paramą, rūpinimąsi tautos dvasiniu gyvastingumu ir darbu Didžiosios Tiesos tarny- 
boje. Laukia dar lėšų dalies, kad galėtų spaustuvėn atiduoti „Didįjį Inkvizitorių". Siun- 
čia „Aidų" leidėjo, redaktoriaus ir bendradarbių kolektyvo raštą Kultūros instituto 
Valdybos nariams, šį tą papildydamas ir paaiškindamas. Prašo medžiaginės paramos 
šiam vieninteliam katalikiškam inteligentams skirtam žurnalui, kol tremtiniai kelio- 
nėse susiras apsigyventi vietas ir bus galima žurnalą leisti iš prenumeratos. Žada žur- 
nalą tobulinti, nors juo ir dabar gėrimasi, nėra jam priekaištų. Visa padaryta nedidelio 
būrelio didžiausiomis pastangomis ir aukomis. Našta darosi visiškai nepakeliama. Ne- 
bepajėgdami vien savo pasiaukojimu ir toliau leisti, nebegaudami jokios paramos iš 
bažnytinių institucijų, leidėjai su skausmu pasiryžę leidimą sustabdyti. Jiems be galo 
skaudu matyti, kaip milžiniškos sumos yra eikvojamos nereikalingiems raštams leisti, 
o „Aidams" iš vysk. Brizgio vos 100 dolerių tegauta. Šiuo atžvilgiu ne viskas yra gerai. 
Jaučiama kažkokia tamsi ranka, kuri drumsčia ir jaukia katalikų gyvenimą, nors sun- 
ku suvokti, iš kur visa tai eina. Pagalba būtina nedelsiant. Atsakymo prašoma kuo 
greitesnio, kad žinotų, ar parengtą sausio mėnesio numerį duoti spaustuvėn, ar nu- 
traukti leidimą. 


Schwab. Gmiind, 
1948 m. gruodžio 19 d. 


Didžiai Gerbiamasis Kunige Pirmininke, 


Kristaus Gimimo švenčių ir Naujųjų metų proga priimkite nuoširdžiau- 
sius mano sveikinimus ir padėką už nuolatinį rūpestį manimi ir už tą pa- 
ramą, kurią man siunčiate. Tarp daugybės mane varginančių klausimų ir 
reikalų man malonu yra prisiminti, kad toli už vandenų yra žmogus, kuris 
atsidėjęs stebi mano mintį padeda jai pasirodyti viešumoje, kad ji - tegul 
silpna ir menka - bent kiek palaikytų mūsų nelaimingos Tautos dvasines 
pastangas ir dvasinį jos gyvastingumą. Jums ne paslaptis, kad dėl šios 
minties man teko ir dabar kartais tebetenka nemalonių priekaištų, kadan- 
gi liečiu ne tik grynai abstrakčius klausimus, bet nusileidžiu kartais ir į 
praktinio gyvenimo sritis. Tačiau aš visa tai pakeliu tylomis, nes sakau tai, 
ką manau teisinga esant. O argi ne mes visi turime būti anos Didžiosios 
Tiesos tarnai, kurios šventę - pasirodymo pasaulyje - švenčiame? Todėl 
didelis man yra džiaugsmas patirti, kad Jūs, nors ir nepažindamas manęs 
asmeniškai, man padedate šiai Tiesai tarnauti, tegul ir labai iš mano pusės 
netobulu būdu. Už visa tai didelis didelis Jums dėkui! 

Einant prie konkrečių dalykų, skubu Jums pranešti, kad prieš kiek lai- 
ko esu gavęs Jūsų siųstus 150 d. Už šią siuntą labai labai Jums dėkoju. Be 
abejo, jos dar nepakanka, kad galima būtų atiduoti man „Didįjį Inkvizito- 

rių" spaudai. O jis jau senokai guli ant mano stalo visiškai paruoštas. To- 
dėl lūkuriuoju iš Jūsų daugiau. Gal galėtumėte man pranešti, ar pasiuntė- 
te ir kiek, kad galėčiau dėti pastangų juos iš Šveicarijos parsigabenti, nes 
kitaip jie ten paguli kartais net keletą mėnesių, kaip atsitiko su „Aidų“! 
parama. Kadangi nuo 1 d. sausio Delegatūra yra likviduojama irjos nariai 
gali išsiskirstyti, todėl man skiriamus pinigus siųskite mano vardu, nes 
kun. Yla gali kur nors išvažiuoti. Dėl leidimo esu susitaręs su „Ventos"2 
leidykla, kurioje dirba Jums, rodos, pažįstamas stud. Remeikis. Jie apsii- 
ma visą spaudos darbą atlikti. Lūkuriuodamas Jūsų paramos, rengiu spau- 
dai du tolimesnius tomelius: apie Jobą ir apie valstybę. Tikiuosi, kad ligi 
pavasario juodu bus baigti. Spaudos darbas Vokietijoje truputį pabrango. 
Bet sykiu pakilo ir dolerio kaina. Todėl tikiuosi, kad Jūsų pažadėtos su- 
mos užteks. Reikia tik prašyti Viešpatį, kad duotų man sveikatos visus 
suplanuotus darbus ištesėti. Pasimelskite už mane, Kunige Pirmininke. 


Sykiu su šiuo laišku yra siunčiamas Jums ir kitiems Kultūros Instituto? 
Valdybos nariams „Aidų" leidėjo, redaktoriaus ir kolektyvo raštas. Pa- 
grindiniai reikalai yra išdėstyti jame. Čia norėčiau pasakyti Jums kai ką, 
kas aname rašte nėra atskleista. „Aidais" yra patenkinti visi inteligentai 
žmones. Be abejo, „Aidai" nėra populiarus žurnalas. Tačiau tautinė mūsų 
garbė ir sykiu mūsų kultūros ugdymas bei išlaikymas neleidžia visus laik- 
raščius padaryti tik liaudžiai. Turi būti bent vienas, kuris nagrinėtų visuo- 
tinius gyvenimo klausimus, atsilieptų į visas svarbiausias laiko proble- 
mas, keltų ne tik kasdienos, bet ir amžinybės reikalus. „Aidai"ir stengiasi 
visa tai atlikti. Esame pasiryžę juos tobulinti ir dar labiau suaktualinti. Bet 
ir tai, kas duota ligi šiol, buvo priimta su pasigėrėjimu. Jokių didesnių 
priekaištų, išskyrus vieno kito straipsnio per aštrų stilių (tokių neapsižiū- 
rėjimų pasitaiko visiems), „Aidams" nėra padaryta. Tačiau visa tai yra 
pasiekta privačiomis nedidelio būrelio pastangomis. Jokios nei moralinės, 
nei materialinės (išskyrus 100 d. iš J.E. vysk. Brizgio) paramos iš tremtyje 


1 „Aidai", pradėti leisti 1944 m. gruodžio mėnesį rotatoriumi, nuo 1945 m. - spaustuvėje, 
informacinio pobūdžio, vėliau kultūrinis žurnalas, leidžiamas Vokietijoje. Nuo 1949.X.4 leidi- 
mą perėmė pranciškonai Kenenbunke, vėliau Brukline. Redagavo redakcijos kolektyvas. Nuo 
1952-1965 m. pamečiui buvo skiriamos premijos už literatūros ir mokslo veikalą. 

Lietuvai atgavus nepriklausomybę, 1991 m. su paskutiniu numeriu sustabdomas „Aidų" 
leidimas JAV, jo veikla perleidžiama „Naujajam židiniui", kuris tęsia garbingas 1924 m. įsteig- 
tojo „Židinio“ tradicijas. Nuo 1992 m. pasirodė Lietuvoje naujas religijos ir kultūros žurnalas 
„Naujasis Židinys - Aidai" (LE, 1,53; XXXVI, 17; XXXVII, 13-14; LAndriekus, Laimingai atlik- 
tas žygis: „Aidai", 1991, nr. 4, p. 253-254; tas pats tekstas perspausdintas ir „Naujajame Židi- 
nyje - Aiduose", 1992, nr. 2, p. 1-2). 

2,„Ventos" leidykla Vokietijoje 1950-1957 m. išleido daugiau kaip 20 knygų, tarp jų A.Ma- 
ceinos, A.Vaičiulaičio, J.Jankaus (LE, XXXVI, 521). 

3 Lietuvių kultūros institutas įkurtas Amerikos lietuvių Rymo katalikų federacijos Niujor- 
ke 1941 m. rugsėjo mėn. Institutui vadovavo prof. K.Pakštas, globojo prel. Pr.Juras. Išleido 
keletą knygų, skaityta daug paskaitų JAV universitetuose apie Lietuvą (LE, XVI, 61-62). 

esančių mūsų institucijų mes nesulaukėme. Bendradarbiai rašo veltui. Lei- 
dėjas yra priverstas ieškotis darbo šalia, nes iš leidimo nieko negauna. 
Redaktorius, gyvenąs ne stovykloje, gauna 150 markių per mėnesį, o kol 
Jūsų parama nebuvo atėjusi, keletą mėnesių jis nieko negavo, nors turi 
šeimą su naujagimiu kūdikiu. Šituos faktus aš miniu todėl, kad tūkstan- 
čiai dolerių buvo iš Amerikos atsiųsti katalikiškajai spaudai. Deja, iš jų 
„Aidams" teko, kaip minėjau, tik 100 d. Tačiau ar ne „Aidai" palaiko kata- 
likiškąją kultūros kryptį mūsų tremtyje? „Žiburiai"* yra informacijos laik- 
raštis ir visuomeninės minties formuoti jam netenka. Ši pareiga yra uždėta 
„Aidams". Ir ją mes atlikome ligi šiol didžiausiomis pastangomis ir auko- 
mis. Bet dabar ši našta darosi mums per sunki. Negaudami jokios para- 
mos iš savų bažnytinių institucijų ir nepajėgdami patys savo jėgomis „Ai- 
dų" leisti, mes esame pasiryžę juos sustabdyti. Mums per daug skaudu 
yra matyti, kaip milžiniškos sumos yra eikvojamos nereikalingiems raš- 
tams leisti ir kaip nerandama vieno kito šimto išsisėmusiems redaktoriui 
ir leidėjui paremti. O visa tai darosi ne todėl, kad „Aidai" būtų užėmę 
nekrikščionišką liniją, bet todėl, kad juose rašo žmonės, kurie kai kam, kas 
šiuos reikalus sprendžia, nepatinka dėl visai kitų su kat. akcija5 nieko ben- 
dro neturinčių dalykų. Aišku, jie gali nerašyti. Bet kas tada rašys? Mes juk 
neturime rašančiųjų šimtų šimtais! Mes jų turime tik keliolika. Argi ne tie 
patys žmonės užpildo „Aidus" ir ar ne tų pačių žmonių straipsniai pasiro- 
do ir „Varpelyje"?* Kunige Pirmininke, pas mus šiuo atžvilgiu yra ne vis- 
kas gerai. Mes jaučiame kažkokią tamsią ranką, kuri drumsčia ir jaukia 
katalikų gyvenimą, nors ir negalime suvokti, iš kur visa tai eina. Mes apie 
tai tylime ir nesiskundžiame. Jeigu aš Jums truputį čia parašiau, tai tik 
ryšium su „Aidais", kad žinotumėte, kokiose sąlygose jie ligi šiol buvo 
leidžiami. 

Dabar jų likimas yra kryžkelėje. Gavęs 300 d. leidėjas apmokėjo dalį 
skolų spaustuvei. Bet dalis dar yra. Jas bus galima apmokėti tik gavus 
kitus 300 d. O kaip toliau? Į skolas bristi be pagalbos mes negalime, nes 
nebus kam jų išmokėti. Paramos iš vietos nesitikime. Todėl mes ir buvome 
priversti vėl kreiptis į Kultūros Institutą ir prašyti malonaus jo dėmesio. 
Jūsų tad rankoje dabar yra „Aidų" likimas. Mes prašome paramos tik lai- 
kinai, nes emigravus dar keliolikai tūkstančių lietuvių bus galima suorga- 
nizuoti skaitytojus po visą pasaulį. Tačiau dabar, kai dauguma tebėra pa- 
kelyje, žurnalo leidimas nebeįmanomas be paramos. Vakar ligi išnaktų kal- 
bėjomės šiais klausimais, kurie mums pasirodė nebeišsprendžiami. Siun- 


1 „Žiburiai" -1945-1949 m. Augsburge (Vokietijoje) leistas informacinis, gausiai iliustruo- 
tas savaitraštis, po 66 (261) numerio 1949 m. prisijungė prie „Aidų" (LE, XXXV, 270-271). 

5 Katalikų akcija - katalikų pasauliečių apaštalavimas, vadovaujamas Romos Katalikų 
Bažnyčios vyriausybės (LE, XI, 154-155). 

'„Varpelis" - pranciškonų leidžiamas populiarus religinio turinio laikraštis. 

čiame tad Jums raštą ir laukiame atsakymo. Būkite malonus, Kunige Pir- 
mininke, nes žinome, kad nuo Jūsų čia viskas priklauso, šį atsakymą - 
koks jis būtų - duoti mums greitai, nes mes nežinome, ar sausio mėnesio 
medžiagą nešti spaustuvėn ar ne. O kol atsakymo negausime, nenešime. 
Mums buvo labai nedrąsu į Jus kreiptis ir vėl prašyti. Mums patiems būtų 
daug maloniau šią sunkią naštą pamesti ir vaikštinėti po stovyklos rajoną 
nieko neveikiant, kaip daugelis mūsų tautiečių šiandien daro. Tačiau tau- 
tinė ir krikščioniškoji mūsų sąžinė neleido mums šio darbo mesti, neišmė- 
ginus paskutinių galimybių, nes „Aidams" žlugus neturėsime jokio katali- 
kiškojo žurnalo. Jūsų dėmesiui turiu pranešti, kad liberalai išleido savo 
žurnalą „Šviesa"?, kuris nereguliariai eidavo ir anksčiau studentams. Da- 
bar jis persitvarkė, sustiprino savo redakciją (redaguoja V.Trumpaš) ir ža- 
da brautis į visuomenę. „Aidų" žlugimas tik palengvintų jam darbą. Mums 
tad atrodė, kad „Aidus" išlaikyti yra ne tik tautinė, bet ir katalikiškoji pa- 
reiga. Todėl ir nutarėme kreiptis į Jus, klausdami, ar mes galime „Aidus" 
leisti ir toliau, tikėdamiesi Jūsų malonios paramos, ar su pastaruoju kalė- 
diniu numeriu savo sunkų darbą baigti. Nekantriai laukiame atsakymo. 


Štai, Kunige Pirmininke, tie reikalai, kuriais išdrįsau sugaišinti Jums 
valandėlę brangaus laiko. Jeigu neklystu, Jūsų mieste, o gal ir Jūsų parapi- 
joje gyvena Stasys Lūšys? su šeima. Nors mudu tremtyje su juo kartais ir 
pasiginčydavome politiniais klausimais, tačiau pastaruoju laiku mūsų nuo- 
monės sutapdavo, ypač dėl Katalikiškosios akcijos. Jeigu Jūsų neapsun- 
kintų, prašyčiau, pasitaikius progai, jį pasveikinti, nes jo adreso neturiu. 

Dar sykį dėkodamas Jums už prisiųstą paramą mano raštams, linkiu 
Jums ypač sėkmingai pradėti būsimuosius metus ir reiškiu kuo didžiausią 
pagarbą. 

Jūsų 


J. Waerina 


Lawrence, Mass., 1949.1.13 
(Prel. P. Juro laiškas; 
kopija rašomąja mašinėle) 


Rašoma, kad klausimą spręs Lietuvių kultūros institutas, kurio iždas yra tuščias. 
Savo ribotomis galimybėmis jis negali tiek padėti kultūrininkams, kiek norėtų. Kodėl 
bažnytinėms institucijoms daroma priekaištų, Prelatui nesuprantama. „Aidai" nega- 
na atstovauja katalikiškajai pasaulėžiūrai: nagrinėdamas visuotinius gyvenimo klau- 
simus, kasdienius reikalus, žurnalas turėtų tuos klausimus derinti su Bažnyčios skel- 


7 „šviesa" - akademinio jaunimo 1946-1949 m. Vokietijoje leistas laikraštis, vėliau JAV 
persiorganizavęs į „Metmenis" (LE, XXX, 243, nr. 15). . 

8 Vincas Trumpa (g. 1913) - istorikas, daugelio žurnalų bendradarbis, buvęs „Šviesos“ 
redaktorius, „Metmenų" redakcijos kolektyvo narys (LE, XXXI, 532; XXXVII, 610). 

9Stasys Lūšys (1903-1980) - ekonomistas, visuomenės veikėjas, krikščionių demokratų 
valdybos narys (LE, VI, 530; XXXVII, 361). 

biamu mokslu. Po Delegatūros uždarymo esąs sujaudintas, kad spauda kaltina bei 
smerkia Vatikaną ir popiežių, bet gina kan. Kapočių, kun. Ylą ir visus „jaunuosius 
reformatorius", „frontininkus". „Kas ne su manimi, tas prieš mane", - sako Kristus. 
Skaudi jam esanti žinia, kad irjis, prof. Maceina, esąs priskiriamas prie „jaunųjų refor- 
matorių"; negalįs net pagalvoti, kad jis galėtų nusigręžti nuo Motinos Bažnyčios ir eiti 
naujais reformatorių keliais. Tiki Lietuvos prisikėlimu. Atgimusios Lietuvos naujam 
gyvenimui reikės dėti krikščioniškus, o ne Brazaičio, Maceinos ir kitų naujai sugalvo- 
tus pamatus. Nenori būti priskirtas prie „jaunųjų reformatorių", bet rems pažadėtas 
išleisti knygas. Norėtų, kad tos knygos turėtų Imprimatur. 


Lawrence, Mass., 
1949 m. sausio 13 d. 


Didžiai Gerbiamasis Profesoriau, 


kyti. Kalėdinės šventės, ruošimas parapijos apyskaitos ir kiti pastoracijos darbai 
pareikalavo laiškų rašymui liuoslaikio. Be to, rengiausi Tamstai, Gerb. Profeso- 
riau, rašyti ilgėlesnį laišką. 

Čia neliesiu „Aidų“ problemų. Apie tai daugiau parašys L.K.l. sekretorius 
prof. A.Vaičiulaitis!. Priminsiu, kad LKI fondas tuščias. Tikimės, jį papildys Ka- 
talikiškosios akcijos fondas. Iki šiol aukos plaukia labai lėtai, nes ALT? ir BALPS 
vajai ir kitos įvairios rinkliavos pradeda žmonėms įkyrėti. Iš pažadėtų 600,00 dar 
yra likę 200,00, kuriuos, manau, prof. Vaičiulaitis greitai išsiųs. Apie tolimesnę 
„Aidų“ paramą be LKI narių nutarimo nieko negaliu pasakyti. 

Suprantu, kaip sunkus yra tremtinių gyvenimas. Ne lengvesnės, ar gal dar 
sunkesnės yra mokslo ir kultūros darbuotojų veikimo sąlygos. Iš savo pusės, aš 
darau visa tremties gyvenimui palengvinti ir gražiajam kultūros darbui paremti. 
Tačiau dažnai mano norai Tamstoms padėti yra daug didesni, negu realios gali- 
mybės tam įvykdinti. Tad neįtarkite nejautrumu ar nenoru pagelbėti, jeigu kar- 
tais Tamstų prašymai nėra patenkinami. 

Jūsų aprašyti sunkumai „Aidus“ leidžiant yra tikrai jaudinantys. Bet Tams- 
tos, Brangusis Profesoriau, daromi priekaištai Bažnytinėms Institucijoms man 


1 Antanas Vaičiulaitis (1906-1992) - rašytojas, poetas, vertėjas, pedagogas (LE, XXXII, 429- 
431; XXXVI, 514; XXXVII, 621). 

2ALT - populiariai Altas - Amerikos Lietuvių (JAV piliečių) Taryba (Lithuanian Ameri- 
can Council), 1940 m. okupavus Lietuvą, sudaryta iš įvairių partijų ir organizacijų kovai dėl 
Lietuvos nepriklausomybės atkūrimo (LE, 1,147-148; XXXVI, 31-32; XXXVII, 23-24). 

3BALF - populiariai Balfas - Bendras Amerikos lietuvių šalpos fondas (United Lithua- 
nian Relief Fund of America, Inc.) - bendra Amerikos Lietuvių apolitinė ir areliginė organiza- 
cija lietuviams šelpti, įkurta Amerikos Lietuvių Tarybos (Alto) iniciatyva. Rūpinosi šalpos ir 
švietimo reikalais, tremtinių įkurdinimu emigracijoje, šelpė lietuvius Lietuvoje ir visur pasau- 
lyje. Apyvarta prašoka 10 000 000 dolerių (LE, II, 376-378; XXXVI, 106-107; XXXVII, 74). 

nesuprantami. Jeigu jos neparėmė „Aidų“, tai arba negalėjo, arba matė reikalą 
paremti ką nors vertingesnio. Atvirai pasisakysiu, kad, mano manymu, „Aidai“ 
neganėtinai atstovauja katalikų pasaulėžiūrai. Gražus žurnalas, bet jame mažai 
terandu gijų, jungiančių mano sielą su Dievybe. Tiesa, jis nėra liaudies žurnalas. 
Bet jeigu jis yra taikomas inteligentams ir, kaip Brangusis Profesorius rašai, „nag- 
rinėja visuotinius gyveninio klausimus", jis turėtų inteligentams nustatyti aiš- 
kias gaires ir nagrinėti kasdienius reikalus pagal Kristaus mokslą. Evangelijose ir 
popiežių Enciklikose katalikų pasaulėžiūrai nuostatai aiškūs ir valstybės bei vi- 
suomenės klausimais reiškiamos mintys turi būti suderintos su Bažnyčios skel- 
biamuoju mokslu. 

Šiuos žodžius rašau sujaudintas socialistų ir tautininkų spaudos. Po uždary- 
mo Popiežiaus Delegatūros Vokietijos ir Austrijos lietuviams visuose laikraščiuose 
pasipylė daug skaudžių žinių. Bedieviškoji spauda, žinoma, smerkia mūsų Šven- 
tąjį Tėvą. Bet Kristaus Vietininkas klaidos nedaro. Šventoji Dvasia per jį veikia. 
Tą patvirtina net šių dienų antikatalikiškieji laikraščiai. Jie puola Vatikaną, 0 
gina kan. Kapočių*, kun. Ylą ir visus „jaunuosius reformatorius", „frontinin- 
kus"5. Išvados aiškios: Kristaus žodžiai aiškūs: „Kas ne su manim, tas prieš ma- 
ne; ir kas su manim nerenka, tas eikvoja". 

Man nesuvirškinamai skaudi žinia, kad Tamsta, Gerbiamasis Profesoriau, esi 
spaudoje priskirtas prie „jaunųjų reformatorių". Negaliu manyti, kad Tamsta 
nusigręžtum nuo žilagalvės Motinos Bažnyčios ir eitum žmogaus silpnu proteliu 
sukurtais naujais reformatorių keliais. 

Aš neteisiu, nes yra kas teisia. Sausio 30 d. mano parapiją lankys J.E. vysku- 
pas Brizgys ir netrukus, tikiu, sutiksiąs prelatą M.Krupavičių“, kurie mane, ti- 
kiu, painformuos nušviesdami frontus, jei tokie yra. O iš tikrųjų neturėtų būti!!! 
Tarp katalikų negali būti pozicijos ir opozicijos. „Beideologinę politiką" aš vadi- 
nu bedieviškąja politika. Ir prieš tokią politiką visi katalikai turime sudaryti vieną 
katalikišką frontą ir kovoti visomis priemonėmis. 

Tikiu į Lietuvos prisikėlimą. Gailestingasis Viešpats, tikiu, neleis jai žūti, nes 
lietuvių kančios ir nekaltai išlietas kraujas atlygins už padarytus tautos nusikal- 


nas, paminklinės Prisikėlimo bažnyčios 1934-1940 m. statytojas (okupavus Lietuvą beliko tik 
vidų įrengti), 1946-1948 m. - Tautinis popiežiaus misijos delegatas, o 1949-1950 m. - Vyriau- 
siasis lietuvių sielovados Vokietijoje ir Austrijoje tvarkytojas (LE, X, 482; XXXVII, 263). 

5 Frontininkai - populiarus Lietuvių fronto bičiulių pavadinimas. Jie susiorganizavo JAV 
1951 m. buvusių Lietuvių Fronto narių pastangomis. Lietuvių fronto bičiuliai stengėsi žadinti 
pasaulio sąžinę ir skatinti veikliai padėti Lietuvai atgauti nepriklausomybę, išryškinti oku- 
panto kėslus ir nusikaltimus teisei, žmoniškumui ir taikai, palaikyti gyvą tautinio solidarumo 
ryšį, skatinti kūrybiškumą ir t.t. (LE, XVI, 46-47; XXXVI, 348-349; XXXVII, 334-335). 

6Prel. Mykolas Krupavičius (1885-1970) - visuomenininkas, žemės ūkio ministras, prisi- 
dėjęs prie žemės reformos įvykdymo 1923 m., vienas iš Pasaulio lietuvių bendruomenės kūrė- 
jų (LE, XIII, 236-239; XXXVI, 322; XXXVII, 306). 


24 STOVYKLŲ LAIKOTARPIS 


timus. Bet atgimusios Lietuvos naujam gyvenimui reikės dėti krikščioniškus pa- 
matus, o ne naujai sugalvotus Brazaičio, Maceinos ir kitų. 

Konfliktų akivaizdoje pasiryžęs būti atsargus. Gink Dieve, nenoriu būti pri- 
skirtas prie „jaunųjų reformatorių". Pildysiu savo pažadą. „Didžiojo Inkvizito- 
riaus" ir kitų knygų leidimą remsiu, kaip esu žadėjęs. Šis Tamstos veikalas, mano 
ir kitų katalikų nuomone, vertas visokeriopos paramos. Iš Tamstos pusės, prieš 
spausdinsiant veikalus, prašau parūpinti Imprimatur. Tamsta gerai supranti, ko- 
dėl tas reikalinga. Katalikai negali leisti pasaulin kiekvieną pasišovusią mintį, nes 
tų minčių buvo, yra ir bus visokių, ypač valstybės ir visuomenės klausimais. 

Kaip tik gausiu iš Tamstos žinią, kad leidžiamos knygos bus su Imprimatur, 
Tamstos nurodytais keliais siuntinėsiu pažadėtą sumą. 

Norėčiau daugiau rašyti, bet už pusvalandžio reikia važiuoti į L.D.S.? posėdį, 
o pirm to reikia pavakarieniauti. 

Prašau priimti šias mano pareikštas mintis tokia dvasia, kokia jos buvo rašy- 
tos. Prie šio laiško pridedu laikraščio iškarpą. Šlykštesnių neturiu po ranka... Gal 
ir gerai. Gana to, kad visi socialistų ir tautininkų lakraščiai užstoja frontininkus. 
Reiškia, juos priskiria prie savųjų, nes kitaip, puldami Vatikaną, jų negintų. O 
tas mums, katalikams, yra skaudus smūgis. 

Belieka laukti, kaip į tą reaguos „jaunieji reformatoriai". Ar jie paneigs ir 
pasisakys einą su Bažnyčios Vadovybe, ar naujuoju frontu stos į kovą su kataliky- 
be. 

Linkiu gausios Dievo palaimos ir laukdamas Tamstos laiškučio lieku 

Su tikra pagarba 
Tarnas Kristuje 


Ea Plh) 


Švabijos Gmiundas, 
1949.1.18 


terlinijų 12 puslapių, galima sakyti, nebe laišku, bet traktatu, nesiteisindamas, vien tik 
nurodydamas faktus ir piešdamas kultūros bei visuomenės gyvenimo vaizdą, palik- 
damas sprendimą pasidaryti pačiam prel. Jurui. Neįmanoma padaryti šio laiško san- 
traukėlės-toks jis kondensuotas. Suminėsiu tikjo paties nurodytus tris punktus: kovą 
tarp Bažnyčios dignitorių, „Caritas Lituana" veiklą ir senųjų veikėjų atsibudimą. Prof. 
Maceina į jam skaudų Prelato įtarimą-kaltinimą, kad galįs nusigręžti nuo „Motinos 
Bažnyčios", rašė kone priesaiką: „Brangusis Kunige Pirmininke, sava garbe ir sąžine 
prieš mane kybančio kryžiaus akivaizdoje užtikrinu Jus, kad niekados nuo Bažnyčios 
nenusigręšiu ir niekados mano gyvenime tokia nė mintis nebuvo atėjusi". 


7L.D.S. - Lietuvių darbininkų sąjunga (visas pavadinimas: Šv. Juozapo lietuvių Romos 
katalikų darbininkų sąjunga), įkurtas kun. F.Kemėšio Bostone 1915 m., leido savaitraštį „Dar- 
bininkas". Sąjunga likviduota 1965 m. (LE, XVI, 33-34; XXXVI, 345). 

Schwab. Gmiind, 
Bismarckstrasse 1. 
1949.1.18 d. 


Didžiai Gerbiamasis Kunige Pirmininke, 


Jūsų laiškas, rašytas sausio 13 dieną, sujaudino ne tik mane, bet ir ma- 
no prietelius, nes jis yra didelis kaltinimas visam anam jaunesniųjų katali- 
kų sąjūdžiui, kuris prasidėjo Lietuvoje apie 1933 metus, stiprėjo ligi pat 
Nepriklausomybės galo ir savaime atsigavo tremtyje. Nedalyvavę Lietu- 
vos gyvenime ir tik nuotrupas galėdami patirti iš tremties, Jūs, be abejo, 
apie mus visus sprendėte iš pasakojimų, informacijų, nekatalikiškos spau- 
dos posakių. Todėl mes nesistebime, kad Jūsų sprendimas yra kietas, nors 
ir apgailestaujame dėl paties fakto. Mes patys ligi šiol tylėjome, manyda- 
mi, kad reikia tik dirbti pozityvų darbą, nepaisant įvairiausių gandų ir 
paskalų. Todėl ir dirbome. Tačiau Jūsų sugelta širdis ir tėviškas susirūpi- 
nimas ilgiau tylėti nebeleidžia. Leiskite tad, Kunige Pirmininke, sutrukdy- 
ti Jums valandėlę ir išklausykite - ne pasiteisinimo, bet tikrovės. Kalbėsiu 
faktais, o išvadas pasidarykite Jūs patys. 

Tai, kas šiandien vyksta tremtyje, yra tik tęsinys to, kas prasidėjo Lie- 
tuvoje apie 1933 metus, kada į religinį-kultūrinį mūsų Tautos gyvenimą 
pradėjo įsijungti jaunų. Vakaruose studijavusių žmonių: prof. J. Ambra- 
zevičius!, dir. K. Bauba2, dr. Pr. Dielininkaitis3, prof. A. Damušis“, 
prof. J. Grinius“, prof. Z. Ivinskis“, adv. J. Katilius, red. J. Keliuotis?, 


1 Prof. Juozas Ambrazevičius, vėliau Brazaitis (1903-1974) - literatūros istorikas, profeso- 
rius, žurnalų redaktorius, dalyvavo rezistencinėje ir politinėje veikloje, 1941 m. Laikinosios 
vyriausybės švietimo ministras ir einantis ministro pirmininko pareigas (LE, III, 215; 
XXXVII, 88). 

?Kazys Bauba (1908-1943) - pedagogas, redaktorius, rezistentas, miręs Štuthofo koncen- 
tracijos lageryje (LE, II, 531-532). 

3 Dr.Pranas Dielininkaitis (1902-1942) - visuomenininkas, sociologas, 1941 m. Laikinosios 
vyriausybės darbo ministras (LE, IV, 531-532). 

* Prof. dr.Alfonsas Damušis (g. 1908) - inžinierius, visuomenininkas. 1941 m. Laikinosios 
vyriausybės pramonės ministras, sukilimo organizatorius (LE, IV, 266-267; XXXVI, 173; 
XXXVII, 122). 

5Prof. dr. J.Grinius (1902-1980) - rašytojas, literatūros kritikas, daugelio žurnalų bendra- 
darbis (LE, VII, 506-508; XXXVI, 235; XXXVII, 204). 

SProf. dr.Zenonas Ivinskis (1908-1971) - istorikas, Baltų instituto narys, Bonos universite- 
to profesorius, daug parašęs straipsnių ir knygų istorijos klausimais (LE, IX, 199-201; XXXVI, 
257; XXXVII, 224). 
"Juozas Keliuotis (1902-1983) - redaktorius, žurnalistas, rašytojas, ištremtas į Sibirą 
LE, XI, 340; XXXVI, 300; XXXVII, 280-281). 

dr. J. Leimonas, prof. A.Maceina, dr.P.Mantvydas“, prof. J.Meškauskas!“, 
dr.Pankauskas!!, prof. P.Padalskis!2, prof. A.Vaičiulaitis, dr. Skrupskelis 
ir kiti. Atkreipkite dėmesį, Kunige Pirmininke, į šią pavardžių eilę: nė vie- 
no iš šiu žmonių nebėra Lietuvoje. Keletas iš jų jau yra mirę koncentracijos 
stovyklose ar Rusijoje; ne vienas nuteistas ir išvežtas į Sibirą; kiti išsiblaškę 
Vakaruose ir Amerikoje. Ir bolševikai, ir vokiečiai šiuos žmones puolė pir- 
miausia, nes į jų rankas pastarajame nepriklausomo mūsų gyvenimo de- 
šimtmetyje buvo sudėtas visas katalikiškos kultūros darbas. Senoji karta 
ir dėl savo amžiaus, ir dėl politinių pralaimėjimų 1927 metais vis labiau 
traukėsi iš gyvenimo ir jaunesnieji kultūrininkai užėmė jų vietas. Pabrėžiu 
kultūrininkai, nes nė vienas iš šių žmonių, išskyrus a.a. dr. Dielininkaitį, 
nebuvo priklausę jokiai politinei partijai ir nebuvo dirbę politikos darbo. 
Jie visi buvo ne politikos, bet kultūros žmonės. Šie tad asmens išugdė ka- 
talikišką spaudą (Židinys, Ateitis5, N.Romuva!6, XX amžius!?), kuri ligi 
tol buvo merdėjusi. Šie žmonės išvystė Teol. Filos. fakulteto Filosofijos 
skyrių, išleisdami paruoštų katalikų mokytojų, žurnalistų, rašytojų ir so- 
ciologų. Šie žmonės vadovavo Kat. akcijai ir joje intensyviai veikė, gaivin- 
dami mūsų tautoje naujus apaštalavimo ir socialinio veikimo metodus ir 
idėjas. Jie nebuvo sudarę jokios formalios organizacijos, kaip jos nėra nė 


8Dr. Juozas Leimonas (1900-1963)-visuomenininkas, „Pavasario" federacijos vyriausia- 
sis vadas, už nuopelnus apdovanotas DLK Gedimino ir Šv. Grigaliaus Didžiojo ordinais (LE, 
XIV, 350-351; XXXVI, 339). 

? Dr.Pranas Mantvydas (1896-1960) - filosofas, vertėjas, 1941 m. ištremtas į Sibirą (LE, 
XVII, 263; XXXVI, 370). 

10Prof. dr.Juozas Meškauskas (g. 1906) - gydytojas, darbavosi mokslinėse ir katalikiškose 
organizacijose (LE, XVIII, 276). 

"Dr. Jonas Pankauskas (g. 1904) - psichologas, dėstęs Vytauto Didžiojo universitete Te- 
ologijos-filosofijos fakultete, 1940 m. ištremtas į Sibirą (LE XXI, 494-495). 

12 Prof. dr. Pranas Padalskis, vėliau Padalis (1911-1971) - ekonomistas, visuomenininkas, 
1941 m. Laikinosios vyriausybės prekybos ministras, nuo okupacijos pradžios dalyvavo rezis- 
tencinėje veikloje (LE, XXI, 324-325; XXXVII, 439). 

5Dr. Ignas Skrupskelis (1903-1942) - germanistas, „XX amžiaus" redakcijos kolektyvo 
narys, LKM akademijos Centro valdybos narys, 1940 m. nuteistas ir ištremtas į Sibirą (LE, XXVIII, 
98; XXXVI, 487). 

14 „Židinys“ - katalikų kultūros (literatūros, mokslo, visuomeninio ir akademinio gyveni- 
mo) mėnesinis žurnalas, leistas nuo 1924 m. iki bolševikų okupacijos 1940 m. (LE, XXXV, 
299-300). 

15 "Ateitis" - katalikiškosios moksleivijos ateitininkų organizacijos mėnesinis laikraštis, 
ėjęs nuo 1911 m. iki bolševikų okupacijos 1940 m. Užsienyje atgaivintas 1946 m. Vokietijoje, o 
nuo 1950 m. - JAV (LE, 1,343). 

16,Naujoji Romuva" - iliustruotas kultūros gyvenimo dvisavaitinis žurnalas, ėjęs nuo 
1931 m. iki bolševikų okupacijos 1940 m. Tai J.Keliuočio redaguojamas didelio formato, per 
metus išleidžiamas 1000 puslapių apimties laikraštis (LE, XX, 78-79). 

17,XX amžius" - jaunųjų katalikų kultūrininkų 1936 m. įsteigtas katalikiškos krypties dien- 
raštis, ėjęs iki bolševikų okupacijos 1940 m. Pradėjęs 3000 egz. tiražu, greit pasiekė 25 000, 
vėliau atskirais atvejais 35 000-40 000 egz. (LE, V, 290). 

dabar. Jie tik judino katalikų kultūrinį-religinį gyvenimą. Anuo metu nie- 
kam neatėjo į galvą šiuos žmones laikyti atskilėliais, reformatoriais, klai- 
datikiais ar Bažnyčiai pavojingais. Jie beveik visi buvo studijavę Teol. Fi- 
losofijos fakultete pas prof. Kuraitį!š, vysk. Reini, prof. Maliauskį?, prof. 
Šalkauskį. Beveik visi vėliau savo studijas gilino katalikiškuose Louvain, 
Paryžiaus, Lile, Fribourg universitetuose. Su katalikiškąja socialine minti- 
mi jie buvo gerai susipažinę. Taip pat gerai žinojo katalikiškus socialinius 
prancūzų, belgų ir austrų sąjūdžius. Todėl ir Lietuvos vyskupai, išskyrus 
J.E. arkiv. J.Skvirecką, ir šviesesni kunigai, ir galop kat. visuomenė laikė 
šiuos žmones bei jų darbus katalikiškosios kultūros avangardu. Be abejo, 
pasitaikydavo vienas kitas nesusipratimas, nes visi esame žmonės. Tačiau 
nuolatinis šių žmonių kontaktas su vysk. Reiniu ir su vysk. Paltaroku pa- 
šalindavo visas kliūtis ir pozityviai nurodydavo, ką ir kaip reikia daryti. 
Kad buvo trinties tarp šių žmonių ir arkiv. Skvirecko, tai ne paslaptis. 
Tačiau ši pati trintis buvo tarp arkiv. Skvirecko ir kitų Lietuvos vyskupų, 
nes arkiv. Skvireckas vedė savą liniją santykiuose su tautininkais ir turėjo 
savas pažiūras į ateitininkų veikimą. Jis buvo nepatenkintas nei „Židiniu", 
nei prof. Kuraičio redaguojamu „Tiesos keliu", todėl įsteigė savą žurna- 
lą „Draugiją"?, kuri pastaraisiais metais jau buvo pradėjusi vesti akciją 
prieš jaunuosius kultūrininkus. Tačiau tai buvo tik vietinis reiškinys, ku- 
riam kiti vyskupai nepritarė ir jo nerėmė. 


Ir štai tie patys žmonės, atsidūrę tremtyje, staiga pasidarė „katalikų 
skaldytojais", „pavojingais Bažnyčiai", net „vedančiais į ateizmą", kaip 
buvo vieno pasakyta neseniai skaitytoje paskaitoje Čikagoje. Iš kur toks 
pasikeitimas? Argi ne tie patys žmonės ir tremtyje nuo pat pradžios vado- 
vavo katalikų spaudai, organizacijoms ir visai Kat. akcijai? Kokiu tad bū- 
du atsirado tasai „pavojus", apie kurį dabar taip garsiai kalbama ir kuris 
taip giliai įskaudino ir Jūsų, brangusis Kunige Pirmininke, širdį? Šitas klau- 
simas yra painus. Čia esama nebe vienos priežasties. Leiskite tad man at- 
skleisti katalikiškojo mūsų tremties gyvenimo žaizdas, apie kurias mes 
dažnai pasikalbėdavome tarp savęs, kurių tačiau viešumon nekėlėme ir 
net Amerikos privačiai neinformavome. Taktiškai mes padarėme klaidą, 
nes kiti, pasinaudodami mūsų tylėjimu, skleidė apie mus visa, ką tik galė- 
jo sugalvoti. Tačiau katalikiškai mes nenusidėjome savo sąžinei, nes išlai- 
kėme tikinčiajam reikalingą diskreciją. Tačiau dabar, kai esame jau ir 


18 Prof. kun.Pranas Kuraitis (1883-1964) - filosofas, dėstė Teologijos-filosofijos fakultete ir 
kunigų seminarijoje, buvo ištremtas į Rusiją (LE, XIII, 382-383; XXXVI, 328). 

19 Prof. kun. Antanas Maliauskis (1877-1941) - filosofijos (Liuvene) ir politinių mokslų 
(Friburge) daktaras, dėstęs Lietuvos universitete, parašęs daug knygų, kurias okupantai įsakė 
surinkti iš bibliotekų ir sudeginti (LE, XVII, 183-184). 

20 „Tiesos kelias" - religijos bei doros mokslo ir visuomenės gyvenimo mėnesinis žurnalas, 
ėjęs 1925-1940 m. (LE, XXXI, 163). 

2 „Draugija" - dvisavaitinis žurnalas, pradėtas leisti 1937 m. (LE, V, 174). 

Jūsų - Jus, Kunige Pirmininke, aš laikau Amerikos simboliu ir šaukliu - 
kaltinami, tylėti nebegalime, nes tai būtų bendro katalikiškojo reikalo iš- 
davimas. Ir vis dėlto tai, ką toliau parašysiu, bus skiriama tik Jums. Čia 
bus patikėta Jums ne viena paslaptis, kuri viešumoje nežinoma. Tegul ji 
tarp mūsų ir pasiliks. Tai darau mūsų visų bendros Bažnyčios gerovei. 

Kodėl tad mes staiga buvome pradėti neapkęsti, pravardžiuoti ir būti 
stumiami iš katalikiškojo gyvenimo? Iš kokių šaltinių išplaukė prieš mus 
dabar varoma akcija? Tokių šaltinių yra trys pagrindiniai, nepaisant kai 
kurių dar ir asmeninių ambicijų, būtent: a) kova tarp Bažnyčios dignito- 
rių, b) „Caritas Lituana"?2 veiklos palietimas, c) senųjų veikėjų atsibudi- 
mas. Kiekvienas iš šių šaltinių reikalingas kiek platesnio nušvietimo. 

a) Rungtynės tarp dignitorių jau buvo prasidėjusios Lietuvoje. Jau 1942 
m. kilo Kaime konfliktas tarp J.E.vysk. Brizgio ir kan. Kapočiaus dėl kun. 
Žitkaus? tikybos vadovėlio išpirkimo iš Valstybinės leidyklos. Šį ginčą 
tuomet laimėjo Kapočius. Tada jo dekanato kunigai įteikė arkivyskupui 
prašymą, kad jų parapijas lankytų ne Brizgys, bet pats arkivyskupas. To- 
dėl suprantama, kad Kapočiaus paskyrimas Delegatu maloniai vysk. Briz- 
gio nenuteikė. O ir pats šis paskyrimas buvo labai keistas. Vyskupas Briz- 
gys rekomendavo kun. V.Pavalkiui*, kuris 1945 m. pabaigoje kaip Vatika- 
no Misijos narys atvyko iš Romos, ne kan. Kapočių, bet kita kunigą (spėja- 
ma, kad prof. P.Dambrauską?, bet niekas tikrai nežino). Šiam kitam žmo- 
gui Vatikano Misijos šefas arkiv. Carlo Chiarlo 1946 m. sausio 25 dieną 
pasirašė jau ir aktą. Tačiau dėl kažkokių priežasčių šio žmogaus pavardė 
buvo iš akto išskusta (išskutimas yra labai aiškus!) ir Kapočiaus pavardė 
įrašyta rašalu (visas aktas rašytas mašinėle). Kodėl anas žmogus buvo nu- 
šalintas, nieko tikro nežinome; prasiskverbia silpni gandai, kad Pavalkis 
radęs aną žmogų girtą su moterimis; bet ar taip buvo tikrai, nežinia. Viena 
yra tikra, kad Brizgio rekomenduotas žmogus į delegatus nepateko. Tai 
patyręs, vysk. Brizgys pareikalavo, kad iš akto išbrauktų sakinį po Kapo- 
čiaus pavardės: „quem nobis ex-mus DD Vencentius Brizgys, Episcopus 
tit. Bosanensis commendavit" (cituoju iš nuorašo, kurį turiu), nes šis saki- 
nys iš tikro neatitiko tiesos. Tačiau nors kun. V.Pavalkis net du kartus šį 
vysk.Brizgio norą perteikė arkiv. C.Chiarlo, šis nekreipė dėmesio ir tokį 
išskustą dokumentą Mūnchene įteikė kan. Kapočiui, kuris dėl išskutimo 
žymių Wiesbadene turėjo net nemalonumų. Šis nelaimingas įvykis tik dar 


22 „Caritas Lituana", kaip „Caritas Catholica" tautinis padalinys - labdaros veiklai, katali- 
kų vyskupams vadovaujant, įkurti specialūs organai (LF, III, 422-423). 

23 Kun. Kazimieras Žitkus (1893-1986) - pedagogas, poetas, religinio turinio vadovėlių 
rengėjas, pavasarininkų himno autorius (LE, XXXV, 366; XXXVII, 685). 

2 Kun. Viktoras Pavalkis (g. 1909)- studijavo Romoje, globojo lietuvius tremtinius Italijo- 
je, 1945-1946 m. buvo Vatikano misijos Vokietijoje narys (LE, XXII, 193). 

25 Prof.kun. Pijus Dambrauskas (1892-1988) - profesoriavo Vilkaviškio kunigų seminari- 
joje, parengė keletą maldaknygių (LE, IV, 262). 

labiau užnuodijo santykius tarp vysk. Brizgio ir Kapočiaus, tuo labiau kad 
vysk. Brizgys, atsiremdamas į paliktą sakinį, pradėjo pasakotis, esą jis pats 
Kapočių rekomendavęs, todėl dabar galįs jį prižiūrėti. Kapočius dėl to smar- 
kiai jaudinosi ir kentėjo. Mums buvo visiems aišku, kad bendradarbiavi- 
mas tarp Delegato ir vienintelio tuo metu buvusio Vokietijoje lietuvių vys- 
kupo Brizgio bus neįmanomas. Bažnytiniai dignitoriai persiskyrė. Kan. Ka- 
počiaus per ilgas delsimas aplankyti Austrijoje gyvenantį J.E. arkivyskupą 
Skvirecką nepalankiai nuteikė ir šį pastarąjį. Iš vyskupų buvo pastebima, 
kad Kapočius nesupratęs savo įgaliojimų, kad peržengęs savo teises, kad 
jo sukurta įstaiga tiek tereiškianti, kiek a.a. kun. Puišio“ Berlyne (kun. 
Puišys buvo 1944 m. įsteigęs Berlyne „Seelsorgeamt für Litauer", kuri vei- 
kė Gestapo priežiūroje). Vėliau pasipylė nesutarimai tarp Delegatūros ir 
vyskupų dėl Kat. akcijos linkmės (vyskupai norėjo atgaivinti visas Lietu- 
voje veikusias organizacijas, o Delegatūra norėjo Kat. akciją atremti į pa- 
rapijos bendruomenę); dėl skautų (skautai panorėjo turėti ryšių su Bažny- 
čia ir Delegatūra paskyrė jų padaliniams kapelionus; vyskupai čia įžiūrėjo 
norą pakenkti ateitininkams); dėl Kapočiaus rašomų tikintiesiems ganyto- 
jiškų laiškų (kaip nevyskupas būdamas jis galįs tokius laiškus rašyti, buvo 
sakoma). Visi šie dalykai pasiekė netrukus Vatikaną ir Kapočius turėjo dėl 
to aiškintis. Šie užnuodyti santykiai suskaldė kunigus: vieni stojo vyskupų 
pusėn, kiti Delegatūros. Vysk. Brizgys, 1947 m. dalindamas dolerines sti- 
pendijas, aplenkė kai kuriuos kunigus (tarp jų ir kun. Ylą). Tada Augsbur- 
gostovykos kapelionas kun. Juozevičius paskelbė viešai laikraščiuose, kad 
kas nėra gavęs stipendijų iš vysk. Brizgio, pas jį užsirašytų. Atsirado apie 
25 kunigai. Jų sąrašas turėjo būti pasiųstas į Ameriką. Ar jis ten pateko, 
nežinau. Be abejo, vysk. Brizgiui šis dalykas buvo labai nemalonus. Kai 
Vatikano Misijos šefas vysk. Muench lankėsi lietuvių stovykloje Hanau 
1947 m. vasarą ir specialiai norėjo, kad būtų ne tik Delegatas, bet ir lietu- 
viai vyskupai, nė vienas iš mūsų vyskupų ten nedalyvavao. Šiems santy- 
kiams ypač būdingas pastarasis, jau tiesiog kuriozinis atvejis. Kan. F.Ka- 
počius jau 1946 m. į tremtinių maldas pirmu savo aplinkraščiu įvedė krei- 
pimąsi į Mariją, vadinant ją Tremtinių Motina. Vėliau visi kunigai ir vie- 
nuoliai pasirašė prašymą popiežiui, kad ši invokacija būtų įvesta į laureta- 
niškąją Marijos litaniją. Iš tikro kreipinys „Tremtinių Motina" - Mater exu- 
lum - yra gražus ir prasmingas. Jis tinka ne tik mums, bet ir kiekvienam 
žmogui, nes kiekvienas žmogus šioje žemėje yra tremtinys. Tačiau tai ne- 
patiko arkiv. Skvireckui. Jis 1948 m. gruodžio mėn. laiške kun. Pikturnai?7 
(Miinchene), Ateitininkų Studentų S-gos Dvasios vadui, parašė laišką, kad 


26 Dr. kun. Jonas Puišys (1904-1946) - salezietis, Vokietijoje dirbo religinį ir socialinį darbą 
tarp lietuvių (LE, XXIV, 223). 

"Dr. kun. Vytautas Pikturna (g. 1915) - kalintas Dachau koncentracijos stovykloje, Lietu- 
vių kunigų sąjungos vicepirmininkas, studentų ateitininkų dvasios vadas (LE, XXII, 493-494). 

Kapočiaus įvestas kreipinys yra blasfemija ir kad jis liepęs paskleisti žinią, 
jog arkivyskupas šį kreipinį draudžiąs vartoti. Dar galima būtų Jums, Ku- 
nige Pirmininke, pripasakoti daug smulkių dalykų iš šių nelaimingų rung- 
tynių. Tačiau vaizdas pasiliks toks pats. 

Kaip mums, pasauliškiams Kat. akcijos veikėjams ir kat. organizacijų 
vadams, reikėjo laikytis šiose rungtynėse? Pasyvūs mes likti negalėjome. 
1946 metai buvo atsikūrimo laikas. Pasibaigus karui, visos grupės ėmė 
organizuoti savą kultūrą. Argi katalikai galėjo atsilikti? Mums reikėjo kur- 
ti mokyklas, organizacijas (ypač ateitininkus), spaudą, Kat. akciją. Mes ne- 
galėjome pasyviai stebėti, kaip dignitoriai ginčijasi, ir leisti viskam merdė- 
ti. Todėl mes apsisprendėme palaikyti Delegatūrą jos darbuose, nes ji bu- 
vo popiežiaus paskirta, į jos rankas buvo sudėta visa jurisdikcija, ji skyrė 
kunigus stovykloms ir kapelionus mokykloms bei organizacijoms. Todėl 
Jūsų, Kunige Pirmininke, laiško sakinys, klausiąs, ar „jaunieji reformato- 
riai" (šie jaunieji jau turi po 40-45 metus!) „pasisakys einą su Bažnyčios 
Maja (2 pusi.), mūsų buvo atsakytas jau 1946 metais. Mes nė kiek 

nesvyruodami nuėjome su popiežiaus nurodyta Bažnyčios Vadovybe. Ne 
mūsų kaltė, kad ši paskirta, bet nepatepta Vadovybė? buvo nesantaikoje 
su patepta, bet, deja, nepaskirta Vadovybe. Ne mes už tai atsakingi ir ne 
mūsų reikalas spręsti, ar vyskupai Bažnyčioje aukštesni, ar delegatas. Mes 
klausome popiežiaus: ką jis paskyrė, tam mes nusilenkiame. Juk negalima 
grįžti į Konstantos susirinkimo laikus, kada buvo trys popiežiai, kurie eks- 
komunikavo vienas kitą su jų šalininkais. Deja, pas mus buvo kažkas pa- 
našaus, nors ir labai mažu mastu. Ir mes, pasauliškiai, turėjome dėl to 
nukentėti. Mūsų pastangos paremti Delegatūros darbus ir jiems pritarti 
užtraukė mums vyskupų nemalonę. Mes jutome šią skaudžią padėtį ir 
mėginome šias dvi puses sutaikyti, nė nenujausdami, kad kišamės ne į 
savo sritį, nes mums prieš akis stovėjo ne prestižo ar galių klausimas, bet 
bendras katalikiškasis reikalas. 1948 m. gruodžio 8 d. keletas žmonių (prof. 
Grinius, prof. Ivinskis, prof. Damušis, prof. Vasiliauskas? ir aš) pasikvie- 
tė vysk. Padolskį į Nūrtingeną ir tris valandas su juo apie šią žaizdą kalbė- 
jo, įtikinėdami kaip nors rasti bendrą kalbą su delegatu, kad nebūtų su- 
skaldytas kat. veikimas. Šiaip taip prikalbintas, vysk. Padolskis galop su- 
tiko nuvažiuoti į čia pat už 7 klm. Kirchheime esančią Delegatūrą. Ir tuo 
buvome patenkinti, manydami, kad šis vizitas sušvelnins santykius. Deja, 
mūsų pastangos nuėjo niekais. Kan. Kapočius vysk. Padolskio nerevizita- 
vo ir mano įkalbinėjamas galop pastebėjo, kad nesikiščiau daugiau ne į 


28 „Nepatepta vadovybė" - neturinti vyskupo konsekracijos. 

2 Prof. Antanas Vasiliauskas, vėliau Vasys (1902-1974) - istorikas, lietuvių gimnazijos 
Augsburge direktorius, Fordhamo universiteto Niujorke profesorius (LE, XXXIII, 230; XXXVII, 
635). 

savo reikalus. Mes prarijome karčią piliulę ir dirbome toliau, nepaisydami 
šių žmogiškųjų usnių Kristaus vynuogyne. 

Deja, ištisa eilė kitų katalikų, pirmiausia senesnės kartos veikėjų, stojo 
prieš Delegatūrą. Dr. Karvelis, dr. Jasaitis*?, Matulionis*!, Vainauskas32, 
Žukauskas, Lūšys ir kiti buvę ir esą krikščionys demokratai palaikė vys- 
kupus, visokiomis kalbomis kenkė delegato darbui ir net buvo pradėję 
kalbėti apie „episkopalinę bažnyčią". Tačiau šitie žmonės stovėjo Kat. ak- 
cijos periferijoje. Nė vienas iš jų nebuvo jokios kat. organizacijos vadas. 
Todėl jiems buvo gera svaidytis žodžiais, nes nereikėjo dirbti. Prieš vys- 
kupus mes patys nėjome ir niekur jų nekritikavome. Tačiau kadangi vys- 
kupai buvo prieš Delegatūros darbus, tai jie buvo ir prieš mus, kurie ši- 
tuos darbus vykdėme. Tuo būdu įvyko nelaimingas katalikų persiskyri- 
mas, deja, pažadintas ne kurių nors „jaunųjų reformatorių", bet pačių aukš- 
čiausių Bažnyčios vadų, neradusių bendros kalbos ir bendro kelio. Vokie- 
tijoje šis dalykas žinomas net ateitininkams studentams ir moksleiviams. 
Jeigu tad šiandien kas nors nori mus kaltinti, kad mes neklausome Bažny- 
čios, tai tegu parodo, kurgi yra ta, jų nuomone, „tikroji Bažnyčia"? Ligi 
šiol mes manėme, kad ten, kur popiežius. Tikimės, neapsirikę. Jūs teisin- 
gai, Kunige Pirmininke, rašote, kad „tarp katalikų negali būti pozicijos ir 
opozicijos" (2 pusl.). Jeigu šio švento dėsnio būtų buvę laikomasi aukš- 
čiausiose Bažnyčios sferose, šiandien padėtis būtų visiškai kitokia. Politi- 
nių nuomonių apie profaninius ir laikinius dalykus gali būti įvairių. Gal 
net reikia, kad jų būtų, kad tie patys katalikai nuolatos sektų kultūros pa- 
žangą ir nesustingtų. Bet nelaimė, kai nuomonės persiskirta Kat. akcijos 
dalykuose ir kai šis persiskyrimas paliečia ne paprastus žmones, o pačius 
Bažnyčios vadus. Deja, šitaip yra pas mus buvę ir dabar tebėra. 

O kaip ateityje? Delegatūra nėra tokia prasme panaikinta, kaip rašo 
Jūsų amerikoniški laikraščiai. Delegatūrai pavesti paties popiežiaus socia- 
liniai, karitatyviniai ir kultūriniai tremtinių reikalai pasilieka galioje ir to- 
liau. Tiktai religinė jurisdikcija yra perleista vokiečių vyskupams. Tačiau 
šie ją vėl pavedė tam pačiam kan. Kapočiui. Vadinasi, praktiškai didelio 
skirtumo ir toliau nebus. Tik kan. Kapočius dabar vadinsis nebe delegatas, 
o vyriausiasis dvasinis vadovas lietuviams tremtiniams (Flūchtlingsober- 


30 Dr. Domas Jasaitis (1898-1977) - gydytojas, visuomenės veikėjas, straipsnių įvairiuose 
žurnaluose, ypač sveikatos klausimais, autorius (LE, IX, 313; XXXVII, 229). 

31 Jonas Matulionis (1898-1980) - finansininkas, visuomenininkas, Lietuvos išlaisvinimo 
komiteto pirmininkas, 1941 m. Laikinosios vyriausybės finansų ministras (LE, XVII, 727; XXXVI, 
377; XXXVII, 377). 

32 Pranas Vainauskas (1899-1979) - visuomenės veikėjas, politikas, teisininkas, 1941 m. 
Laikinosios vyriausybės prekybos ministras, bendradarbiavo įvairiuose žurnaluose (LE XXXII, 
464-465; XXXII, 623). 

33 Bernardas Žukauskas (1897- ?)- teisininkas, visuomenininkas, dirbo įvairiose organi- 
zacijose (LE, XXXV, 422). 

seelsorger). Tačiau jo žinioje ir vadovybėje bus ir toliau visi religiniai lietu- 
vių reikalai. Kaip tad mums ateityje reikės elgtis? Ar šią dvasinę vadovy- 
bę mums laikyti Bažnyčios vadovybe, ar ieškotis naujos? Bent man pa- 
čiam atsakymas yra aiškus. Aš esu mokęsis bažnytinės teisės ir žinau, ką 
reiškia jurisdikcija ir ką reiškia šventimai. Delegatūros linija paties popie- 
žiaus vardu yra užgirta. Kan. Kapočiui išreikšta didelė padėka už jo atlik- 
tus darbus. Todėl nesąmonė yra teigti, kad ji uždaryta dėl susidėjimo su 
tais „reformatoriais". Politinių mūsų ginčų Delegatūra niekados nepaisė. 
Tai yra galop ir ne jos dalykas. O dėl kultūrinio ir kat. mūsų veikimo, tai 
mes visados turėjome Delegatūros pasitikėjimą ir pritarimą, nedarydami 
nieko be jos žinios. Argi mes turėtume ateityje keisti savo nusistatymą, 
Kunige Pirmininke? Mes žadame keisti, bet ne nusistatymą, o iš viso pasi- 
traukti iš bet kokio veikimo. Tačiau apie tai aš Jums parašysiu šio laiško 
pabaigoje. 

b) Dar svarbesnė priežastis, dėl kurios šie „reformatoriai" užsitraukė 
vyskupų rūstybę, yra „Caritas Lituana" veiklos palietimas ir pastangos ją 
iš tikro reformuoti. Ši įstaiga buvo įkurta arkiv. Skvirecko iniciatyva 
1945 m. spalio 9 dieną. Tos tikslas, kaip steigimo akte sakoma, buvo „di 
portare soccorso ai rifugiati lituani in Germania" (cituoju iš nuorašo). Pop. 
Pijus XII ją patvirtino ir globėju paskyrė arkiv. Bernardini, Vatikano nun- 
cijų Šveicarijoje. Pirmąją jos valdybą sudarė: pirmininkas kun. dr. Petrai- 
tis SS*4, nariai: dr. Jasaitis, kun. dr. Ražaitis*, kun. Kazlauskas MIC“ ir 
kim. V.Mankeliūnas??. Jos uždavinys buvo pergabenti iš Šveicarijos siun- 
čiamas tremtiniams pašalpas ir jas padalinti. Bet jau 1946 metų pavasarį 
pasklido gandai, kad du valdybos nariai: kun. Kazlauskas ir kun. Manke- 
liūnas verčiasi spekuliacija. 1946 m. gegužės 11 d. į mano kambarį Nūrtin- 
gene atvyko dr. Jasaitis (taip pat valdybos narys) ir pasikvietęs dar prof. 
Ivinskį, pranešė mums abiem, kad kun. Kazlauskas per spekuliaciją praki- 
šęs Caritas pinigų 1000 dol., o kun. Mankeliūnas 800, nes abu pirkę anglų 
svarus, kurie pasirodę netikri. 1946 m. gegužės 13 dieną Stuttgarte aš pats 
šį dalyką pranešiau vysk. Brizgiui, kuris tada Vokietijoje atstovavo arki- 
vyskupui Skvireckui ir buvo faktinis Caritas globėjas. Kun. Kazlauskas ir 
kun. Mankeliūnas buvo iš valdybos atleisti. Bet netrukus Mankeliūnas vėl 
buvo priimtas, nes jam pasisekė išeikvotus pinigus į kasą grąžinti. - 1946 


31 Dr. kun. Pranas Petraitis (1907-1948) - salezietis, katechistas, Kauno kunigų seminarijos 
rektorius (LE, XXII, 362). 

35 Dr. kun. Mykolas Ražaitis (1893-1959) - dogminę teologiją dėstė Vilkaviškio ir Kauno 
kunigų seminarijose, reiškėsi visuomeninėje veikloje (LE, XXV, 33-34). 

36Kun. Antanas Kazlauskas (1907-1976) - marijonas, skautų kapelionas, emigravo į An- 
gliją, iš ten į Australiją (LE, XI, 302; XXXVI, 298; XXXVII, 277). 

37 Prof. kun. Vytautas Matas Mankeliūnas (1912-1993) - Kaune gavo teologijos, o Bogo- 
toje - filosofijos doktoratą, profesoriavo tautiniame Kolumbijos universitete, daug parašė psi- 
chologinio turinio knygų (LE, XVII, 243-244; XXXVI, 369; XXXVII, 368). 

m. vasarą kun. dr. Petraičiui tarpininkaujant, o studentui Sinkėnui ir Pet- 
raičio sekretoriui Freimanui vykdant, buvo pradėta per Konstanzą iš Švei- 
carijos gabenti laikrodžiai ir dalinti kaip pašalpa tremtiniams, paimant iš 
jų raštelius, esą jie gavę iš „Carit. Lituana" tiek ir tiek dolerių (15-25). Taip 
pat šie laikrodžiai buvo pardavinėjami Tiibingene latviams ir estams. Vi- 
siems buvo aišku, kad Caritas lit. priedangoje kažkas varo biznį. Vysk. 
Brizgys šiuos faktus žinojo ir 1947 m. sausio 26 dieną prof. Brazaičio pa- 
klaustas paaiškino, esą kun. Petraičiui Caritas Valdyba neskyrusi pinigų 
reprezentacijai, tai su laikrodžiais jis turįs jų prasimanyti. 1946 m. gruo- 
džio 8 d. Nūrtingene Caritas veikimas buvo papasakotas smulkiai vysk. 
Padolskiui ir jis buvo prašytas padaryti galą skleidžiamam papiktinimui. 
Deja, jokių atgarsių mes nesulaukėme. Tada mūsų buvo pasitarus nusista- 
tyta šį dalyką truputį pajudinti Ateitininkų Sendraugių konferencijoje. Ši 
man daug kaštavusi paskui pareiga buvo pavesta man. Aš ją atlikau 1947 
m. sausio 25 d. Augsburge, skaitydamas At-kams Sendraugiams paskaitą 
tema „Ateitininkai ir gyvenamasis momentas". „Caritas Lituana" palie- 
čiau tik vienu sakiniu: „Mūsų artimo meilės įstaigos, pav. „Caritas Litua- 
na", greitai virsta asmeninių interesų ir net spekuliacijos centreliais, su- 
kompromituodamos tuo būdu krikščioniškąją artimo meilės idėją". Dau- 
giau nė žodžio. Kilo, žinoma, diskusijos. Dalyviai pareikalavo faktų. Tada 
atsistojo vysk. Brizgys ir čia pat viešai savo ir arkivyskupo vardu pareiš- 
kė, kad „Caritas Lituana" liečią priekaištai neturį pagrindo. Diskusijos, be 
abejo, nutilo. Tačiau tarsi atsakymas į šį pareiškimą 1947 metų vasario 
mėnesį, nepraėjus nė dviem savaitėm po konferencijos, įvyko policijos įsi- 
kišimas. Prancūzų policija suėmė stud. Sinkėną ir nuteisė dvejiem metam 
kalėti. Petraičio sekretorius Freimanas pabėgo į Amerikiečių zoną, pasi- 
slėpė pas kun. Mankeliūną Štutgarte, o paskui išdūmė svetima pavarde į 
Australiją. Pats kun. Petraitis buvo kelis kartus tardytas, bet bylos išven- 
gė, nes viską suvertė ant pabėgusio Freimano. 1948 metų vasarą kun. dr. 
Petraitis mirė. Tą pačią vasarą kun. Mankeliūnas pamėgino kadaise (1946 
m.) įsigytus netikrus anglų svarus paleisti apyvarton. Šių svarų pirkėjas 
žydas buvo suimtas. Jis išdavė tarpininką lietuvį, o šis kun. Mankeliūną. 
Tačiau Mankeliūnas teisme suvertė bėdą ant vienos jam visiškai nepažįs- 
tamos ir jau Amerikon išvykusios moters. Tada policija suėmė šią moterį 
Amerikoje. Bet paaiškėjus, kad ši moteris Mankeliūno visai nepažįstanti, 
policija atvyko suimti Mankeliūno. Laimei, jo nebuvo namie. Draugai įspėjo 
nebegrįžti. Kiek laiko slapstęsis Mūnchene, jis išvyko į Romą, o iš ten į 
Kolumbiją, kur, rodos, dirba kažkokios vyskupijos kurijoje. (Šio žmogaus 
charakteristikai turiu pridėti, kad 1938 metais kun. V.Mankeliūnas nupla- 
gijavo mano diplominį darbą, iš jo padarydamas savo licenciatą, ir mano 
licenciato darbą, iš jo padarydamas savo doktoratą; už tai turėjo bylą Teol. 
Filos. fakultete ir neteko stipendijos.) 

Ne tik patys žmonės „Caritas Lituana" įstaigoje nebuvo patikimi, bet ir 
pašalpų dalinimas katalikų visuomenėje kėlė pasipiktinimą. Puikios kata- 
likiškos šeimos, kaip prof. Sužiedėlio3s, prof. Vasiliausko, J.Girniaus?? ilgą 
laiką negavo jokios pašalpos, tuo tarpu kai tokie katalikų priešai ir pajuo- 
kėjai, kaip Gustaitis“, Pulgis Andriušis*!, tautininkų Centro narys Santva- 
ras? (gyvenąs kokubinate) buvo tučtuojau apdovanoti po 15 dolerių, kas 
anuo metu sudarė arti 3000 RM. Tik mums specialiai įsikišus minėtos pir- 
mos dvi šeimos buvo sušelptos, o trečioji negavo visą laiką nė cento, nors 
Girnius pasižymi savo raštais ir paskaitomis ir turi du mažyčius vaikus. 
Be to, kun. Mankeliūnas pasiuntė Sužiedėliui ir Vasiliauskui po 1000 RM, 
kas anuo metu sudarė tik 5 dolerius, nors paprastai būdavo dalinama ne 
markėmis, bet tiesiog doleriais. 

Ir visa tai darėsi arkivyskupo įsteigtoje, nuncijaus globojamoje ir po- 
piežiaus patvirtintoje artimo meilės įstaigoje. Argi mes galėjome tylėti? 
1947 m. buvo paruoštas prieš šios įstaigos veikimą skundas arkiv.Bernar- 
dini. Tačiau aš pats subariau skundo ruošėjus ir skundą sulaikiau, many- 
damas, kad bus galima šį reikalą sutvarkyti tarp savųjų, nesišaukiant sve- 
timųjų pagalbos. Deja, šiandien aš šio savo darbo gailiuosi. Mūsų visokie 
įspėjimai ir įtikinėjimai vysk. Brizgio (žodžiu ir laiškais) nuėjo niekais. „Ca- 
ritas Lituana" yra labai tamsus taškas katalikiškajame mūsų tremties gy- 
venime. Apie jos kai kuriuos žmones aš žinau dar daugiau, bet nebenoriu 
Jums pasakoti tų nešvarybių, kurios kyla jau iš žmonių nenormalumo. Vi- 
sa tai vyskupai, ypač vysk. Brizgys, žinojo. Tačiau, užuot šią įstaigą refor- 
mavę, jie nieko nedarė, o liberalai ir socialistai mums badė dėl jos akis. 
Vysk. Brizgys visados supykdavo, kai jam šį reikalą primindavome. Taip 
pat Caritas veiklą gynė dr. Jasaitis ir dr. Karvelis (kas jie tokie, parašysiu 
kitame punkte). Tuo būdu mūsų jau anksčiau užsitraukta nemalonė buvo 
dar labiau sustiprinta. Tačiau mes jaučiamės atlikę katalikiškąją savo pa- 
reigą išrauti pirmiausia blogį iš savo tarpo. Viešai mes šių dalykų nekėlė- 
me. Bet apie tai kalbėjome ir vyskupams, ir delegatui. 


58 Prof. Simas Sužiedėlis (1903-1985) - istorikas, profesoriavo Teologijos-filosofijos fakul- 
tete, „Darbininko" redaktorius, Ateitininkų federacijos vadas, bendradarbiavo daugelyje žur- 
nalų, suredagavo 6 tomus Lietuvių enciklopedijos anglų kalba (Encyclopėdie Lithuanica), re- 
dagavo „Lietuvių enciklopedijos" antrąjį papildymų tomą (LE, XXIX, 251-252; XXXVI, 496- 
497; XXXVII, 563). 

3 Dr. Juozas Girnius (1915-1994) - filosofas, Ateitininkų federacijos vadas, „Aidų" redak- 
cijos kolektyvo narys, daugelio žurnalų bendradarbis, parašė keletą knygų: „Tauta ir tautinė 
ištikimybė", monografiją „Dovydaitis" ir kitas (LE, VII, 283-284; XXXVI, 223-224; XXXVII, 
195; A.Vasiliauskienė, Žvilgsnis į Juozų Girnių, Utena, 1995). 

*0 Antanas Gustaitis (g. 1907) - rašytojas, poetas, jo kūrybos pobūdis - humoristika ir saty- 
ra, nuolatinis literatūros vakarų dalyvis (LE, VIII, 62; XXXVI, 241; XXXVII, 212). 

41 Pulgis Andriušis (1907-1970) - rašytojas, rašęs humoristinio, net satyrinio pobūdžio ra- 
šinius, feljetonus, apysakaites (LE, 1,168; XXXVI, 38; XXXVII, 26). 

42 Stasys Santvaras (1902-1991) - poetas, dramaturgas, operos solistas, operų libretų ir 
muzikinių tekstų vertėjas (LE, XXVI, 460-462; XXXVI, 478; XXXVII, 516-417). 

c) Ne paskutinėje vietoje yra ir trečiasis šaltinis, būtent: senųjų veikėjų 
atbudimas. Šie kadaise buvę garsūs žmonės Lietuvoje maždaug nuo 1930 
metų pradėjo vis labiau užsnūsti: kun. M.Krupavičius klebonavo Kalvari- 
joje, dr. P.Karvelis tvarkė savo dvarą ir bizniavo „Inkaro“ gumos fabrike 
Vilijampolėje. Dr. Jasaitis vertėsi gydytojo praktika Šiauliuose. P.Vainaus- 
kas valdininkavo Klaipėdos muitinėje. Jų veikimo Lietuvos kultūrinio ir 
socialinio gyvenimo baruose nebuvo jausti. Čia veikė jaunieji, vadovauja- 
mi prof. Šalkauskio, prof. Dovydaičio“ ir prof. Pakšto“. Šiems jauniesiems 
teko išnešti visą kovą su tautininkais, kai buvo uždaryta Ateitininkų moks- 
leivių sąjunga. Jiems teko išugdyti, kaip jau minėjau, kat. institucijas, kat. 
spaudą ir kat. socialinį gyvenimą. Jiems taip pat teko mėginti formuluoti 
ir būsime sios lietuviškos demokratijos metmenis, kuriuos jie paskelbė 1936 
metais „N.Romuvoje" (kovo mėn.) ir kuriuos pasirašė devyniolika jaunų- 
jų kultūrininkų ir visuomenininkų. Aš norėčiau pacituoti Jums, Kunige 
Pirmininke, prof. Šalkauskio nuomonę apie šią deklaraciją, kadangi man 
pačiam teko tuomet ją redaguoti ir kadangi ji šiandien yra dedama į vad. 
„jaunųjų reformatorių" programos pagrindus. Prof. Šalkauskis anuomet 
apie ją šitaip rašė: „Mano giliu įsitikinimu (tiesa, tai yra mano asmeninė 
pažiūra), šita deklaracija visai atitinka visuomeninę katalikų pasaulėžiūrą 
ir yra priimtina katalikams kaip tik todėl, kad šita pasaulėžiūra nėra su- 
stingusi konservatizme, stokstančiame gyvos minties ir intelektualinės kul- 
tūros, kad ji visada eina integralinės sintezės linkme, kurioje susiderina 
momento reikalai ir principų reikalavimai, ir kad jai yra svetimas bet ku- 
ris vienšališkumas, nes jinai, kaipo katalikiška, yra universali iš esmės. 
Romuviečių (taip Šalkauskis vadino anuomet ją pasirašiusius žmones. - 
A.Mc.) delegacija savo esminiu turiniu atitinka tai, kas pasiekta visuome- 
ninės minties srityje katalikų sociologų kituose kraštuose, o vienu kitu at- 
žvilgiu savo iniciatyva net prasikiša į priekį" („N.Romuva", 1936 m.kovo 
mėn.). Dar daugiau: prof. Stasys Šalkauskis, kuris ilgus metus sielojosi dėl 
sustingusio visuomeninio Lietuvos gyvenimo, mūsų deklaracijoje matė jo 
minčių pratęsimą į konkretesnes gyvenimo sritis. Šia prasme jis tame pa- 
čiame straipsnyje rašė: „Brangieji draugai romuviečiai, vadindamas Jus 
šitaip, noriu pabrėžti, kad mūsų takai yra suėję į vieną platų kelią. Man 
nėra net reikalo įsijungti į Jūsų sąjūdį, nes aš esu jau buvęs jo ištakose. Nuo 
laiko mano referato 'Krikščioniškoji politika ir gyvenamoji valanda', skai- 
tyto 1921 m. sausio 4 d. pirmajame lietuvių katalikų Kongrese Kaime (ž. 
Romuva“, 1921, nr. 1) man brendo daugelis iš tų idėjų, kurias Jūs taip 


* Prof. Pranas Dovydaitis (1886-1942) - filosofas, enciklopedininkas, Lietuvos Nepriklau- 
somybės Akto signataras, vienas iš pagrindinių ateitininkijos kūrėjų, žurnalų redaktorius (LE, 
V, 141-144; XXXVI, 189; XXXVII, 138-139; J.Gimius, Pranas Dovydaitis, Chicago, 1975). 

4 Prof. Kazys Pakštas (1893-1960) - geografas, visuomenininkas, Ateitininkų federacijos 
vadas (LE, XXI, 381; XXXVI, 422; J.Eretas, Kazys Pakštas: Tautinio šauklio odisėja, Roma, 1970). 

* „Romuva" - prof. Šalkauskio 1921-1922 m. leistas ir redaguotas „tautinės kultūros ir 
politinio gyvenimo laikraštis", ugdęs katalikų intelektualų romuviečių sąjūdį (LE, XXV, 504). 

sistemingai ir sugestyviai esate pareiškę savo deklaracijoje. Bet iki šiolei 
mano kelias buvo beveik vienišo kelias. Dabar man pasidarė drąsiau ir 
džiaugsmingiau, matant, kad aplink tai, kas man rūpėjo, yra susibūrę gra- 
žus ratelis daugiausia jaunų pajėgų, daug žadančių mūsų tautai ir valsty- 
bei. Aš tiesiu dabar Jums ranką ir tariu: nuo šiol žygiuosime drauge į lai- 
mingesnę mūsų tautos ateitį" (ibd.). Senieji veikėjai ne tik neprisidėjo prie 
viso šio darbo, bet dar jį kritikavo „Ryto"4* puslapiuose. Tačiau simbolinis 
sutapimas: tų pačių metų birželio mėnesį „Rytas" žlugo ir birželio 24 d. 
išėjo vietoj „Ryto" jaunųjų leidžiamas „XX Amžius", kuris populiarino 
deklaracijoje paskelbtas idėjas. Nuo to laiko ne tik kultūrinis, bet ir visuo- 
meninis gyvenimas - ir net politinis, kiek anuo metu jis buvo galimas (su 
liaudininkais derybas vedė dr. Dielininkaitis ir dr. Skrupskelis) — perėjo 
grynai į jaunųjų rankas. Anuo metu niekas nekalbėjo apie dv i katalikų 
partijas arba kad ir apie d u sąjūdžiu, nes iš tikro buvo tik vienas: veda- 
mas tų žmonių, kurie šiandien pasidarė „bedieviais" ir „skaldytojais". Jo- 
kio krikšč. demokratų sąjūdžio nebuvo ir jokios gyvybės senosios partijos 
nerodė. Kai 1939 m. dėl Klaipėdos netekimo Smetona sudarė neva koalici- 
nę vyriausybę, vienintelis dr. L.Bistras buvo pakviestas į vyriausybę ir tai 
joje išbuvo tik kelis mėnesius, pasitraukdamas iš jos, kaip ir 1927 metais 
po perversmo. Šiandien mes nė kiek neabejojame, kad jeigu Smetonos re- 
žimas būtų žlugęs ir Lietuva būtų grįžusi į demokratijos kelią, jaunųjų 
sukurtas ir Lietuvoje visų simpatingai sutiktas sąjūdis būtų išsiveržęs į 
politinį gyvenimą ir pradėjęs naują tarpsnį visuomeninėje srityje. Deja, 
bolševikų okupacija nutraukė visus planus. 

Ir štai tremtyje atsidūrę senieji, keliolika metų miegoję veikėjai, netekę 
savo dvarų, biznių ir vietų, panorėjo vėl atsigauti ir vėl pradėti vadovauti 
kat. visuomenei. 1946 m. Stuttgarte įvyko (geg. 14-16 d.) katalikų suvažia- 
vimas apsvarstyti politinį katalikų veikimą. Šiam suvažiavimui referatus 
buvo parengę kun. Krupavičius, dr. Karvelis ir aš. Pirmieji du pasisakė už 
krikšč. demokratų partijos atgaivinimą, aš - už naujojo sąjūdžio išlaikymą 
ir išplėtimą. Po ilgų ir karštokų diskusijų dalyviai pasisakė už abu suma- 
nymu: balsai pasidalino visiškai pusiau. Nors ir buvo nutarta tremtyje po- 
litiškai nesiorganizuoti, tačiau praktiškai, tegul net ir mažu mastu, vis dėl- 
to to nebuvo išvengta. Krikšč. demokratai sušaukė 1946 m. spalių paskuti- 
nį sekmadienį (per Kristaus Karaliaus šventę) Scheinfelde savo konferen- 
ciją ir sudarė Centro komitetą: partijos priekyje vėl stojo prel. Krupavi- 
čius. Jaunųjų sąjūdis, kuris bolševikų ir vokiečių rezistencijos metais buvo 
gavęs "Lietuvių Fronto"! vardą, sušaukė savo konferenciją 1948 m. sau- 


4% „Rytas" - politikos, ekonomikos ir kultūros dienraštis, ėjęs 1923-1936 m. Kaune ir pa- 
keitęs „Laisvę“. „Rytą" pakeitė „XX amžius" (LE, XXV, 332). 
“Lietuvių frontas (LF) - rezistencinė organizacija, kilusi 1941 m., vokiečių okupacinei 
valdžiai sustabdžius Laikinosios vyriausybės veiklą (LE, XVI, 45-47; XXXVI, 348-349; XXXVII, 
334-335). 

sio pabaigoje Fellbache. Antroji krikšč. demokratų konferencija įvyko 1948 
m. balandžio 20-21 d. Kiek jaunųjų konferencijoje nebuvo minėtas nė krikšč. 
demokratų vardas, nes sąmoningai buvo nustatyta nenešti erzelio į katali- 
kų tarpą ir dirbti tik pozityviai, tiek antroji krikšč. demokratų konferencija 
buvo pravesta su kovos su frontininkais ženklu, išvadinant juos ne tik ka- 
talikų skaldytojais, kvalifikuojant jų programą ne tik klaidinga bei pavo- 
jinga, bet prisegant jiems epitetą, kad jie yra „neverti nei tėvynės, nei Kris- 
taus" („Tėvynės Sargas"*8, nr. 2-3,p. 215), posakis, kurį prel. Krupavičius 
buvo priverstas paskui atšaukti („Žiburiuose" 1948 m. spalio mėn.). Ir vi- 
sa tai buvo padaryta esant Taikinimo komisijai, kuri buvo sukurta delega- 
to kan. F.Kapočiaus iniciatyva ir kurios uždavinys buvo suvesti vienybėn 
persiskyrusius frontus. Jeigu tad šiandien mes esame barami, kad skaldo- 
me vienybę, tai tegul kiekvienas gerai žino, kad mes dirbame ir kultūrinė- 
je, ir religinėje, ir socialinėje srityje jau nuo 1933 metų, dirbame viešai, 
bažnytinės Vadovybės žinioje ir priežiūroje. O anie rėksniai visą šį laiką 
miegojo. Dabar, tremties išbudinti ir gerai dar neapsidairę, nesupranta, iš 
kur mes atsiradę ir kas mes esame. Tačiau dėl jų nesupratimo ne mes esa- 
me kalti. Mes esame kalti tik todėl, kad nemiegojome, o dirbome; kad ne- 
užleidome kat. kultūros sričių liberalams; kad išugdėme nepriklausomos 
Lietuvos kat. spaudą, mokslą ir meną. Visa tai šiandien vienu mostu nu- 
braukti, nuvaryti šituos žmones šalin, paneigti jiems teisę egzistuoti ir veikti 
gali tik grynas machiavelinio tipo politikas, kuris siekia tik savo laimėji- 
mo, nepaisydamas priemonių ir moralės. 

Be abejo, jaunieji gali nusileisti. Tačiau kam nusileisti ir kam atiduoti 
kat. kultūros ir visuomenės vadovavimą? Žmonių mes turime labai maža. 
Senoji srovė jų turi dar mažiau. Šiandien krikščionių demokratų srovę valdo 
trys žmonės: prel. Krupavičius, dr. Jasaitis ir dr. Karvelis. Mes visiškai 
pasitikime prel. Krupavičium, žinome jo idealizmą, jo tiesią širdį, nors ir 
esame girdėję iš jo lūpų skaudžių ir neužtarnautų priekaištų. Bet juk ir jis 
yra žmogus. Bet jis yra tikras katalikas ir tikras lietuvis. Tačiau mes jokiu 
būdu nesutiksime, kad kat. visuomenei vadovautų, jos vardu kalbėtų ir jai 
atstovautų dr. Jasaitis ir dr. Karvelis. Prel. Krupavičius yra jau senas ir 
labai nesveikas žmogus. Buvo valandėlių, kada atrodė, kad jo dienos jau 
suskaitytos. Kas bus tada, kai jį pašauks Visagalis pas save? Tada katalikų 
priekyje atsistos Jasaitis ir Karvelis, jeigu mes pasitrauksime iš šio darbo, 
ko jie labai nori, tiesiog trokšte trokšta įkalbinėdami nuolatos mus, kad 
mūsų vieta prie knygos, o ne visuomenėje. Tačiau kodėl mes jais nepasiti- 
kime? Štai kodėl! Jasaitis su Karveliu abu yra Rotary klubo nariai, iš kurio 
yra atrenkamas prieauglis masonams. Jasaičio žmona yra socialdemokra- 


18 „Tėvynės sargas" - kulturos, visuomenės, politikos ir socialinių mokslų žurnalas, pradė- 
tas leisti Vokietijoje 1947 m. Krikščionių demokratų partijos, perkeltas į Čikagą, vėliau į Niu- 
jorką (LE, XXXI, 123; XXXVI, 507; XXXVII, 601). 

tų lyderė, jo vaikai yra šviesininkai („Šviesos" draugija yra liberalinė, 
ateistinio pobūdžio ir smarkiai kovojanti prieš ateitininkus!), o jis pats yra 
nepraktikuojantis katalikas. Tą visi žino. Dirbdamas pastaraisiais metais 
Raud. Kryžiuje pridirbo tokių malversacijų, kad revizijos komisija jį ap- 
skundė VLIKui“, ir jis buvo priverstas paduoti atsistatydinimo pareiški- 
mą. Ar mes galime šitam žmogui patikėti kat. visuomenės vadovavimą? 
Mums būtų didelė gėda ir mes būtume paskutiniai liurbiai šitaip elgda- 
miesi! - Tas pats yra ir su Karveliu. Jo nešvarūs bizniai jau yra žinomi iš 
Lietuvos. Pats Krupavičius sykį jį buvo siūlęs išmesti iš partijos už valdiš- 
kų medžių iškirtimą ir pardavimą. Taip pat visi žino, kaip jis apgavo vie- 
nuoles kazimierietes ir marijonus, ir prof. Pakštą, parduodamas nesvei- 
kus gyvulius. O jo bylos su Ūkio banku, neatsilyginimas At-kų susišelpi- 
mo fondui, jo malversacijos Vokietijoje (Degendorfe), kai jis buvo ameri- 
konų policijos gaudomas ir paspruko į prancūzų zoną 1945 metais. Visa 
tai sudarė labai nepalankią nuotaiką kat. visuomenėje. Karvelis yra biz- 
nierius pačia blogiausia prasme. Mes vėl turėtume sudegti iš gėdos, jei šis 
žmogus atsistotų kat. visuomenės priekyje. - Tai, ką aš čia apie šiuos žmo- 
nes rašau, yra viešas dalykas. Jį žino visi katalikai inteligentai ir net stu- 
dentai. Tuo tarpu šitie tad žmonės visomis priemonėmis šiandien sten- 
giasi išlįsti priekin; jie prisimeilina prie prel. Krupavičiaus, įteigia jam sa- 
vo minčių, nes prel. Krupavičius dėl savo tiesios širdies retai kada pastebi 
savo bendradarbių klastą ir užmačias. Dėl to jis yra turėjęs didelių nusivy- 
limų. Jis nusivils ir šiais žmonėmis, bet gal bus jau per vėlu ir jau kataliky- 
bė bus patyrusi didelių smūgių, šiuo atžvilgiu jis yra įspėtas. Tačiau jis vis 
dar nenori tikėti, kaip vysk. Brizgys visą laiką netikėjo dėl „Caritas Litua- 
na" veikimo, kol galop įsikišo policija ir kol Freimanas su Mankeliūnu tu- 
rėjo dumti į užsienį. Ar tai mums, katalikams, gražu? Ar mes galime jų 
skelbiamos vienybės vardan viską padėti į šalį? Jų vienybė reiškia iš tikro 
jų pačių vadovavimą. Krupavičiui šį vadovavimą galime atiduoti. Prak- 
tiškai jis ir vadovauja, nes VLDCe visi kat. atstovai, iš jų trys (iš penkių anų 
laikų „reformatorių") jį palaiko ir iš vieno eina. Tačiau kai ateina Jasaitis 
su Karveliu ir su savo Co, mes jaučiame kat. sąžinės pareigą pasakyti veto. 
Tokiu atveju geriau skaldytis negu vienytis, nes šitokia vienybė būtų tikro 
blogio pridengimas. Vienybės šūkiu slapti masonai ne vieną sykį istorijoje 
numarino ne vieną kat. sąjūdį. Prisiminkite tik, Kunige Pirmininke, pran- 
cūzą Ozanam prieš 100 metų. Taip gali atsitikti ir pas mus, jeigu šalia sto- 
vintieji pasiduos šioms sugestijoms ir bus užliūliuoti vienybės garsų. Vie- 
nybė yra geras dalykas ir reikalingas. Bet ji nėra aukščiausia vertybė, dėl 


* VLIKas - Vyriausiasis Lietuvos išlaisvinimo komitetas, įsteigtas Lietuvoje 1943.XI.25 - 
bendras vyriausiasis centras, „vienintelė aukščiausia institucija tautos teisėms ginti, tautos 
vardu kalbėti krašte ir užsienyje ir rūpintis Lietuvos nepriklausomybės atkūrimu". 1944 m. 
pabaigoje pereikėlė į Vokietiją, vėliau į JAV (LE, XXXIV, 283-288; XXXVII, 658-659). 

kurios reiktų paaukoti ir principus, ir visą katalikiškąją visuomenę išduoti 
į masoniškos politikos rankas. Aš kalbu aštriai, nes šioje vietoje aš negaliu 
kalbėti ramiai, matydamas tarsi per stiklą visas užkulisines užmačias ir 
sykiu jausdamas naivų, tačiau labai pavojingą vienybės troškimą iš dau- 
gelio gerų, bet nesiorientuojančių katalikų. 

Šitie tad trys šaltiniai: vyskupų rungtynės su Delegatūra, „Caritas Li- 
tuana" veiklos palietimas ir senųjų politikų noras atsigauti - yra pagrindi- 
niai, dėl kurių mes buvome apšaukti „katalikų skaldytojais" ir net „bedie- 
viais". Senieji politikai susijungė su biznieriais, darančiais machinacijas 
artimo meilės įstaigose, ir galop rado sau šalininkų vyskupų asmenyje, 
kurie negalėjo suvirškinti minties, kad mes remiame Kat.akcijoje Delega- 
tūros darbus. Jūs paklausite, Kunige Pirmininke, kodėl vyskupai palaiko 
šioje kovoje anuos senuosius politikus ir biznierius? Mums šitas klausi- 
mas visai aiškus. Jau iš anksto turiu Jums pasakyti, kad jeigu tremtyje bū- 
tų buvę vysk. Paltarokas, vysk. Reinys ar vysk. Ramanauskas, viso to anaip- 
tol nebūtų buvę, kas dabar yra. Tačiau, deja, šių šviesių asmenybių mes 
neturime ne tik čia: jų neturi nė Lietuva. O dabartiniai trys vyskupai yra 
visai kitokie. Vysk. Padolskis visą laiką Lietuvoje ir čia, tremtyje, laikosi 
labai nuošaliai nuo kultūrinio gyvenimo. Mokslus ėjęs ne Lietuvoje, jis 
Lietuvos gyvenimo gerai nepažino ir į jį nebuvo įsitraukęs. Ligi paskyri- 
mo vyskupu jis profesoriavo Vilkaviškio seminarijoje ir Kauno Teologijos 
fakultete, dėstydamas egzegezę. Vysk. Brizgys, nors žymiai judresnis, ta- 
čiau taip pat profesoriavo Vilkaviškyje ir į gilesnę kultūrinę sritį nesileido. 
Jis taip pat Nepriklausomybės metu stovėjo nuošaliai. Į Lietuvos visuo- 
meninį gyvenimą jis įsijungė tiktai vokiečių rezistencijos metais, kada pas 
jį darydavome posėdžius, kalbėdavomės apie programą. Pas jį patį buvo 
nusistatyta 1942 metais veikti tiktai Lietuvių Fronto vardu, jokiu būdu 
negaivinant senos ir jau faktiškai mirusios krikšč. demokratų partijos. Ta- 
me posėdyje dalyvavo J.Ekscelencija, Ambrazevičius, Matulionis, Laba- 
nauskaitė® ir aš. Tremtyje vysk. Brizgys atsitraukė nuo mūsų dėl „Caritas 
Lituana" palietimo. Taip pat su juo kilo konfliktas Ateitininkų federacijos 
Reino konferencijos metu, kada jis užvetavo mano kandidatūrą į Vyr. Fe- 
deracijos vadus ir kada aš buvau išrinktas Tarybos pirmininku: jis net to 
nenorėjo leisti. Po šio konflikto tarp mūsų išsivystė ilgi pasitarimai ir susi- 
rašinėjimas. Jis reikalavo, kad aš atsistatydinčiau, o kiti Tarybos nariai ne- 
sutiko, nors aš pats nesispyriau. Taip pat Delegatūra palaikė šiame kon- 
flikte, deja, ne jo pusę, bet Ateitininkų Tarybos ir ligi šiol man atsistatydin- 
ti neleido, nes Ekscelencijos įsikišimą pavadino esantį ne vietoje ir peržen- 
giantį jo kompetencijos ribas. Be abejo, čia buvo paliestas jo autoritetas, ir 
vysk. Brizgys nuėjo su anais senaisiais politikais ir biznieriais, nors seniau 


50 Ona Labanauskaitė (1901-1992) - visuomenes veikėja, žurnalistė, redaktorė (LE, XIV, 


12). 


40 STOVYKLŲ LAIKOTARPIS 


ir buvo kitaip. - Arkivysk. J.Skvireckas buvo žinomas jau iš seno kaip jau- 
nųjų katalikų nedraugas. Jis nesutarė su bendra visų kitų vyskupų linija 
dėl kovos su tautininkais; jis nepritarė kat. universiteto steigimui; jis apro- 
bavo jo vardu leidžiamoje,„Draugijoje" pradėtą kovą su „XX Amžiumi" ir 
su „Židiniu". Kai 1934 m. „Židinyje" buvo dr. Skrupskelio, dr. Griniaus ir 
J.Ambrazevičiaus pasirašytas straipsnis „Pašalinkim pikta iš savo tarpo", 
kuriame buvo paminėtos katalikų, tarp jų ir kunigų, gyvenimo negerovės, 
arkiv. Skvireckas smarkiai už tai supyko, ir kai vėliau dr. Grinius buvo 
Teol. Filosofijos fakulteto Tarybos pristatytas pakelti iš docentų į ekstraor- 
dinarinius profesorius, arkivyskupas šią promociją sulaikė, nes buvo fa- 
kulteto Didysis kancleris ir jo sutikimas buvo reikalingas. Taip pat kai 
1936 m. aš paskaičiau paskaitą Kaune apie socialinį katalikų teisingumą, 
kurioje taip pat buvo paminėtos katalikų negerovės socialinėje srityje ir iš 
kurios paskui išaugo mano knyga „Socialinis teisingumas", arkivyskupas 
Skvireckas man atsiuntė per dekaną įspėjimą, kad atimsiąs veniam legen- 
di, vadinasi, teisę dėstyti universitete. Kai 1938 metais kun. Yla išleido 
knygelę „Siauroji ar plačioji katalikybė", parašytą primygtiniu prof. Ku- 
raičio prašymu ir parama, arkivysk. Skvireckas uždraudė Ylai iš viso ra- 
šyti ir pagrasė išmesiąs iš fakulteto. Nenuostabu todėl, kad jaunieji katali- 
kai ir tremtyje iš arkivyskupo Skvirecko jokios paramos nėra gavę. Jis gy- 
vena visą laiką Austrijoje, nė sykio nebuvo aplankęs lietuvių Vokietijoje, 
nė sykio nepažiūrėjo, kaip žmonės gyvena stovyklose. Kai latvių vyskupai 
nuolatos važinėja tarp savo tikinčiųjų ir kai tas pats arkivyskupas randa 
progos ir galimybės nuolatos nuvažiuoti į Romą, mums skauda širdį, kad 
mūsų vyriausias vadovas sėdi užsidaręs nuo savos tautos tremtinių, susi- 
siekdamas su jais tik blankiais ganytojiškais laiškais retomis progomis! - 
Štai tos aplinkybės, kurios galės galbūt Jums paaiškinti, kodėl tremtyje 
esantieji vyskupai ne tik nesiėmė užgrįsti prasidedančio skilimo, bet aiš- 
kiai atsistojo vienoje pusėje, nors pagal savo užimamą vietą ir autoritetą 
jie būtų turėję pasilikti aukščiau už visus smulkius ginčus. Deja, taip nebu- 
vo. Tai apgailėtina, tačiau tai yra tikrovė. 

Tačiau galgi iš tikro šitas sąjūdis yra susikirtęs su socialiniu Bažnyčios 
mokslu? Gal jo skelbiamos idėjos yra nesuderinamos su popiežių encikli- 
komis? Apie tai yra kalbama labai garsiai ir viešai. Mūsų nedraugai nesi- 
varžo pūsti pavojų ir apkaltinti mus eretikais, net ir tuos, kurie socialiniais 
klausimais nieko nėra rašę arba net mano priešingai. Tačiau kai paprašai 
nurodyti, kurgi mes esame prasilenkę su Bažnyčia, jų priekaištai sudūžta 
arba jie yra priversti griebtis melo, iškreipdami mūsų mintis. Nė joks baž- 
nytinis organas mums pastabu šiuo reikalu nėra padaręs. Informacijai pri- 
dedu Jums „Liet. Fronto" šiuo reikalu viešą pareiškimą. Jeigu vysk. Briz- 
gys savo laiškuose man yra šiuo atžvilgiu užmetimų daręs, tai tik dėl savo 
neįsigilinimo ir minties iškreipimo. Leiskite man čia pacituoti jo priekaištą 

"Lietuvių fronto" pareiškimo, išspausdinto 
"Žiburiuose", 1948.XI.4, faksimilė 


Laiškas Redakcijai 


Pone Redaktoriau! 


Maloniai prašome Tamstą neat- 
sakyti vietos savo redaguojamame 
laikraštyje paskelbti šį mūsų pa- 
reiškimą: 

Ryšium su „Tėvynės Sarge" (Nr. 
2—3, 214—215 puslp.) išspausdintų 
krikščioniu demokratų  suvažiavi- 
mo aprašymu, kuriame yra palies- 
tas ir Lietuvių Fronto sąjūdis, LF 
vadovybė randa tikslinga pareikš- 
ti: 

a) Lietuvių 
rezistencinės kovos 
nei kaip politinis pilnutinės demo- 
kratijos sąjūdis nesutampa su jo- 
kia ideologine grupe, nei su jokia 
politine partija. 


Frontas nei kaip 
organizacija, 


b) Lietuvių Fronto vadoyybė yra 
įsitikinusi, kad LF programa, kiek 
ji ligšiol yra viešai pasirodžiusi, 
nėra priešinga Bažnyčios mokslui. 
Dėl LF programos iš oficialių Baž- 
nyčios institucijų nėra jokių pas- 
tabu. 

čt Lietuvių 
doktrininis aiškinimas yra laisvus 


Fronto programos 


dalykas, už kurį atsako tik jo 
autoriai. 

Lietuvių Fronto Vadovybė 
1948. 10. 25. 


ir mano atsakymą. Ekscelencija ra- 
šo: „Jūsų man parašytos tezės, kad 
politika turi būti nepriklausoma, 
kadjos aukščiausias kriterijumas tu- 
ri būti klaidingas politiko protas, yra 
klaidingos ir tai ar jūs, ar kuris ki- 
tas, kol tokiomis tezėmis tiki ir yra 
linkęs jas skelbti, vadovauti katali- 
kiškam elitui netinka..." (Laiškas ra- 
šytas 1947 m. lapkričio 5 d.). Į tai aš 
vysk. Brizgiui atsakiau: „Tokių te- 
zių, Ekscelencija, aš Jums niekados 
nesu parašęs. Argi galėtumėte jas 
pacituoti iš mano laiškų ar raštų? O 
tuo tarpu kaip tik šitomis „tezėmis" 
jūs grindžiate savo neigiamą nusi- 
statymą mano atžvilgiu... Šitos „te- 
zės" yra formuluotos Jūsų pačių. 
Kodėl Jūs jas priskiriate man? Juk 
Jūs skaitėte mano laišką J. E. vysk. 
Padolskiui, kur pasakyta, kad 'ne- 
pasaulėžiūrinės politikos esmę aš iš- 
reiškiu dviem teigimais: 1. politika 
yra nekompetentinga spręsti pasau- 
lėžiūros ir su pasaulėžiūra susiju- 
sius klausimus ir todėl jų sprendi- 
mą bei konkretų tvarkymą turi pa- 
vesti pasaulėžiūrinėms bendruome- 
nėms (katalikų atveju Bažnyčiai); 2. 
pasaulėžiūra savo skelbimui ir vyk- 


dymui naudojasi kultūrinėmis ir religinėmis, bet ne politinėmis priemo- 
nėmis, kurios esmėje yra prievartinės'. Ką šie teigimai turi bendro su Jūsų 
man priskiriamomis „tezėmis"? Jūs nesate supratę mano minčių ir, nepai- 
sydamas paaiškinimo Scheinfelde š. m. birželio 2 d., laikotės savo nesu- 
pratimo ir jį kartojate. Jeigu Jūs minėtas „tezes" minite ir kitiems, Jūs aiš- 
kiai darote man moralinę skriaudą, savo nesupratimą pridengdami vys- 
kupo titulu. Mein atrodo, kad su svetimomis mintimis reikia taip lygiai 
elgtis, kaip ir su svetimu turtu. Niekas, be abejo, nėra įpareigojamas sveti- 
mą teoriją suprasti iš sykio. Tačiau jeigu jis nori ją atpasakoti, turi pasi- 
stengti atpasakoti autentiškai, o ne pagal savo fantaziją. Šiuo klausimu aš 
parašiau dar sykį 'Aiduose"' (š. m. 9 m.). Paskaitykite šį straipsnį, palygin- 
kite ten išreikštas mano pažiūras su Jūsų formuluotomis „tezėmis" ir ne- 

sunkiai galėsite suprasti skirtumą" (mano laiškas, rašytas vysk. Brizgiui 
1947 m. gruodžio 13 d.). Į šią mano repliką Ekscelencija nieko neatsakė. 
Tačiau ir po to vis tiek mano pažiūros nuolatos buvo kraipomos. 
Nepasaulėžiūrinės politikos idėją esu kėlęs tris kartus: 1946 m. rotato- 
riumi spausdintame leidinyje „Mažasis Židinys"; 1947 m. „Aiduose" 
straipsnyje „Kultūrinė demokratija" (9 nr.) ir galop 1948 m. straipsnyje 
„Pasaulėžiūra ir politika" („Aidai" 19 nr.). Galimas daiktas, kad pirmaja- 
me mano straipsnyje ji nebuvo išryškinta pakankamai, kad būtų visiems 
suprantama. Tačiau antrajame ir trečiajame straipsnyje, ypač šiame pasta- 
rajame, jos esmė yra aiški visiškai. Aš noriu, kad politiniai organai (prezi- 
dentas, ministerijos, parlamentas ir t.t.) nesikištų į pasaulėžiūrinių klausi- 
mų sprendimą bei tvarkymą (pav., šeimos, mokyklų, auklėjimo, mokslo, 
meno ir t.t.), bet kad šiuos reikalus pavestų tvarkyti pasaulėžiūrinėms ben- 
druomenėms, kaip taijau yra Ouebecko provincijoje Kanadoje, Olandijo- 
je, iš dalies Belgijoje, Šveicarijoje ir Amerikoje. Dar daugiau, mūsų kon- 
kreti programa reikalauja, kad politiniai organai pasaulėžiūrinių bendruo- 
menių tvarkomus savarankiškai pasaulėžiūrinius reikalus paremtu me- 
džiagiškai, kaip yra Olandijoje ir Ouebecke. Todėl nepasaulėžiūrinė poli- 
tika yra ne kas kita, kaip kitu (gal nevykusiu, nes per daug abstrakčiu!) 
vardu pavadinta kultūrinė autonomija, už kurią mes visi tautininkų me- 
tais Lietuvoje esame taip karštai kovoję. Tai yra „nepasaulėžiūrinės politi- 
kos" esmė. Ji, saugok Dieve, nėra nei žmogaus atitraukimas nuo pasaulė- 
žiūros, nei gyvenimo. Aš visur ypatingai pabrėžiu kultūros ryšį su pasau- 
lėžiūra. Aš tik nenoriu, kad valdantieji organai kištųsi į žmogaus: jo šei- 
mos, jo vaikų auklėjimo ir mokymo, jo mokslo ir meno, jo religijos reikalu; 
ir nustatinėtų jam linkmę, turinį ir šių dalykų programą, kas šiandien (ir 
anksčiau) daroma Prancūzijoje, anksčiau buvo daroma Vokietijoje, Italijo- 
je ir galop Lietuvoje prie tautininkų. Politiniai organai turi turėti savo ri- 
bas. Pasaulėžiūriniai reikalai ir yra šiems organams tokia riba, kurios jie 
neturi peržengti. Politika neturi liesti altoriaus. Argi ši mintis bedieviška, 
kaip Jūs rašote, Kunige Pirmininke? Argi Bažnyčia yra kada nors skelbusi, 
kad politika su savo institucijomis yra kompetentinga tvarkyti pasaulė- 
žiūrinius reikalus? Man rodos, yra visai priešingai. Todėl tik nesupratęs 
ar blogos valios žmogus gali „nepasaulėžiūrinę politiką", taip kaip aš ją 
suprantu, vadinti priešinga Bažnyčios mokslui ir apie tai skelbti visiems ir 
visur. Jūs, be abejo, esate kaip tik šių nesupratusių ar nenorinčių suprasti 
žmonių painformuotas. Tačiau aš labai norėčiau, kad Jūs perskaitytum! 
mano straipsnį „Aidų" 19 nr-yje. Argi rasite ten ką nors bedieviška. 
Kun. Bagdanavičius‘, kuris anksčiau mano minties nebuvo supratęs ir 
todėl „Naujajame gyvenime" kritikavo (nr. 10 ir 11), po šio straipsnio 


51 Kun. Vytautas Bagdanavičius (g. 1908) - marijonas, Lietuviškos knygos klubo vadovas, 
dienraščio „Draugas" moderatorius (LE, II, 40; XXXVI, 75; XXXVII, 55). 

„Aiduose" pareiškė sutinkąs su visomis mintimis ir negalįs nieko daugiau 
pasakyti. Privatiniuose pokalbiuose tas pats kun. Krupavičius yra pasa- 
kęs, kad kr. demokratai jau nuo 1922 m. skelbia tą patį, ką ir frontininkai, 
ir kad tik laikas neleidęs jiems įvesti Lietuvoje kultūrinės autonomijos. 
Kam tad visa tai vadinti nekatalikiška ir išpūsti kažkokį pavojų, kurio nė 
lašelio nėra? Nejaugi reikalavimas, kad Valstybė duotų Bažnyčiai visišką 
laisvę, nesikištų į katalikų šeimą, mokyklą, auklėjimą, mokslą, meną yra 
pavojus Bažnyčiai? Kam tad skelbti netiesą ir klaidinti katalikų visuome- 
nę, kuri socialiniais klausimais mažiau nusimano negu politikai ir sociolo- 
gai? O taip yra daroma. Ne tik Jūsų laiškas, bet ir kitų iš Amerikos kalba 
apie kažkokius pas Jus skleidžiamus gandus ir įkarštėjusią nuotaiką? Kas 
visa tai daro ir kodėl? Spręskite, brangusis Kunige Pirmininke, patys. 
Man yra visai suprantama, kad Jūs jaudinatės radę mano pavardę so- 
cialistų ar tautininkų spaudoje. Tačiau tai yra paprastas politinis triukas. 
Juk dar neseniai mano pavardė rodėsi tuose pačiuose laikraščiuose, kurie 
ją smarkiai puolė, vadindami davatkų profesoriumi, kam aš „Aiduose" 
liberalus ir socialistus padariau bolševizmo pirmtakais. Po mano straips- 
nio „Liberalizmo kelias į bolševizmą" aš esu pasidaręs didžiausias libera- 
lų ir socialistų priešas. Pas mus liberalų ir socialistų spaudoje buvau puo- 
lamas per ištisus numerius (pav. „Mintyje'52 per 5 numerius). O kai jie, 
radę progos, nori įvaryti pleištą tarp katalikų ir vienus sukiršinti prieš 
kitus, tai yra paprasta demagogija, mums jau seniai pažįstama dar iš Lie- 
tuvos. Tegul tad tai Jūsų per daug nejaudina, Kunige Pirmininke. Maceina 
niekados nenueis nei su socialistais, nei su kuriais nors liberalais. 
Susirūpinusi Jūsų širdis padiktavo Jums ir tokį man skaudų sakinį: „Ne- 
galiu manyti, kad Tamsta nusigręžtum nuo žilagalvės Motinos Bažnyčios". 
Brangusis Kunige Pirmininke, sava garbe ir sąžine prieš mane kybančio 
kryžiaus akivaizdoje užtikrinu Jus, kad niekados nuo Bažnyčios nenusi- 
gręšiu ir kad niekados mano gyvenime tokia nė mintis nebuvo atėjusi. 
Jeigu man pasitaikytų padaryti savo raštuose ar savo veikime kokią nors 
klaidą, kurią man nurodytų kompetentingi Bažnyčios atstovai, aš tučtuo- 
jau pažadu ją atšaukti ir nuo jos atsisakyti. Aš esu patyręs savo gyvenime 
daug blogo iš Bažnyčios tarnų ir esu matęs daug pikto jų pačių gyvenime. 
Tačiau aš labai gerai suprantu skirtumą tarp dieviškojo ir žmogiškojo ele- 
mento Bažnyčioje. Jeigu aš kartais kai ką katalikų ir kunigų gyvenime pa- 
kritikuoju, papeikiu ar padarau kai kam pastabų (net ir tiems patiems vys- 
kupams!), tai tik norėdamas aną žmogiškąjį elementą šlifuoti, ugdyti, pa- 
daryti jį labiau peršviečiamą dieviškosios Tiesos, bet anaiptol ne norėda- 
mas dieviškąjį, elementą griauti ar neigti. Ouod Deus avertat!* Aš manau, 


52 „Mintis" - 1946-1949 m. Memingeno stovykloje leistas laikraštis lietuvių visuomenei 
(LE, XIX, 11). 
* Teapsaugo Dievas nuo to (lot.). 

kad kiekvienas krikščionis turi prisidėti prie Dievo karalystės statybos, 
kad ir pasauliškis; prisidėti ne tik pozityviai, bet kartais ir kritika, jeigu jis 
yra vadovaujantis asmuo. Pozityviai aš esu mėginęs daug daryti. Visi ma- 
no raštai yra šiam reikalui skirti. Pasidaręs profesoriumi, vadinasi, auklė- 
toju ir mokytoju, ir Ateitininkų Federacijos vienu iš vadų, jaučiau pareigą 
kai ką ir kai kam pasakyti ir iš neigiamosios pusės. Jeigu ką jaučiuosi įžei- 
dęs, atsiprašau. Jeigu kas už tiesą supyko, palikime tai istorijai ir Aukš- 
čiausiojo teismui. Tačiau kaltinti mane už tai bedievybe ar Bažnyčios grio- 
vimu reiškia paprasčiausiai mane šmeižti. Tačiau aš dėl to per daug nesi- 
jaudinu, nors ir jaučiuosi nekaltai ujamas, ir ryžtuosi ir toliau dirbti Baž- 
nyčios naudai, nors gal ir nevisuomeninėje plotmėje. 

Dar keletą žodžių noriu Jums pasakyti dėl „Aidų". Jūs darote jiems 
priekaištą, kad „Aidai" neganėtinai atstovauja katalikų pasaulėžiūrai. Prie- 
kaištas skaudus. Tačiau man atrodo, kad jis yra pagrįstas tik vienu atžvil- 
giu, būtent: „Aiduose" yra buvę per maža religinio pobūdžio straipsnių. 
Kitu atžvilgiu, kad „Aiduose" svarstomi socialiniai, ekonominiai, meni- 
niai klausimai būtų buvę nutolę nuo kat. pasaulėžiūros, sunku būtų pa- 
grįsti. Mes stropiai sekame kat. vokiečių, prancūzų ir anglų žurnalus ir 
informuojamės apie visas kat. socialines mintis. Atrodo, kad šiuo atžvil- 
giu „Aidai" negalėtų būti pakaltinti. Dėl religinių straipsnių retumo turiu 
štai ką pasakyti. Mes turime per maža rašančių kunigų. Negalima juk rei- 
kalauti, kad religinius straipsnius rašytų pasauliškiai. Šiam reikalui jie yra 
nekompetentingi ir nepasiruošę. Tuo tarpu kunigai jų nerašo. Net ir tame 
pačiame seniau ėjusiame „Nauj. Gyvenime"S3, skirtame specialiai religijai, 
bendradarbiai buvo ne vienas pasauliškis, nes kunigai nerašė. O dabar, 
kai pasirodė pora numerių „Naujojo žmogaus"ss, jis buvo, tiesa, užpildy- 
tas kunigų, bet jo turinys yra nepaprastai menkas. „Varpelis" yra žymiai 
užjį geresnis. Mūsų tremtyje esantieji kunigai yra neraštingi. „Aidai" nėra 
nedėje nė vieno gauto religinio straipsnio. Deja, jie jų negaudavo. Ar gali- 
ma tad mus dėl to kaltinti? Aš pats stengiausi kiek galėdamas. Ir paskuti- 
niame numeryje, jeigu nebūčiau davęs straipsnio,Kristaus prasmė", „Ai- 
dai" būtų Kalėdoms pasirodę be religinio straipsnio, nes kunigai nesiteikė 
apie tai nė vienas pagalvoti. Kun. Pikturna buvo pakviestas į „Aidų" ko- 
lektyvą. Sutiko aprūpinti religinę sritį. Bet paskui vėl pradėjo galvoti apie 
„Nauj. Gyvenimo" atgaivinimą, pusę metų galvojo ir nieko religinei sri- 
čiai nei parašė, nei suorganizavo. Jeigu mes turime tremtyje 170 kunigų ir 
tik kokia 20-30 pasauliškių, veikiančių Kat. akcijoje, tai, rodos, turime tei- 
sės iš kunigų reikalauti didesnio judrumo kad ir spaudos srityje. 


55 „Naujasis gyvenimas" - religinės kultūros dvisavaitinis laikraštis, leistas Lietuvių kata- 
likų kunigų sąjungos 1945-1949 m. (LE, XX, 64). 

54 „Naujasis žmogus" - 1948-1949 m. leistas populiarus pasaulio lietuvių religinės min- 
ties laikraštis (LE, XX, 67). 

Bet „Aidų" likimas jau išspręstas. Liet. Kult. Institutui atsisakant juos 
paremti bent pusę metų, jie daugiau nebeišeis. Kai prof. Vaičiulaitis atsiųs 
nuo praėjusių metų pasilikusius pinigus, mes užmokėsime skolas ir išsi- 
skirstysime. Skaudu, taip. Bet kitaip mes negalime. Liberalai, be abejo, trins 
dėl to iš džiaugsmo rankas. Jie jau leidžia „Šviesos“ antrą numerį. Mes 
neturėsime nė vieno žurnalo. Tačiau mūsų vienų jėgos yra per silpnos. 
Mes nešėme tą naštą, kol pajėgėme, nė žodžiu apie savo vargus neužsi- 
mindami. Bet dabar mūsų kojos sulinko ir mes parkritome. 


Štai tie pagrindiniai dalykai, kuriuos norėjau Jums paaiškinti ryšium 
su Jūsų laiško iškeltomis mintimis. Bet kaip bus ateityje? Jūsų laiškas pa- 
žadina mums šiurpių perspektyvų. Amerikoje propaganda prieš mus, at- 
rodo, jau įsisiūbavusi. Katalikai suskaldyti arba bent nuteikti prieš. Kol 
visas šis ginčas buvo dar tik naminis, dar galima buvo kęsti. Tačiau kai jis 
persimeta į užjūrį ir gresia pakirsti ir mūsų institucijas, ir mūsų emigraci- 
ją, mes norime kapituliuoti. Gavęs Jūsų laišką, ilgai tariausi su savo kole- 
gomis, kokias išvadas iš viso to padaryti. Visi buvo vienos nuomonės: mes 
turime palikti visus darbus ir visus postus, kokius tik dabar esame užėmę. 
Jeigu mes sudarome pavojų Bažnyčiai, tegul atsisėda ir dirba tie, kurie yra 
patikimi. Mes ligi šiol dirbome ne dėl savų ambicijų ar dėl naudos. Todėl 
ilgesnis mūsų spyrimasis būtų nesusipratimas. Jeigu dėl mūsų kenkia ben- 
drasis katalikų labas, kodėl mums nepasitraukti į šalį? Taip mes ir padary- 
sime. Nebent koks nors dalykas kitaip pakreiptų visą šį kompleksą. Todėl 
nenustebkite, Kunige Pirmininke, išgirdę, kad „jaunieji reformatoriai" pa- 
sitraukė ir iš politikos, ir iš kultūros, ir iš Kat. Akcijos. Senoji srovė nori 
vienybės arba bent apie ją garsiai kalba. Tuomet jie turės vienybę ir nebus 
kas ją drumsčia. Tuomet jie vėl galės pradėt snausti, kaip snaudė nuo 1933 
ligi 1945 metų. Mes gi išsiskirstysime po tolimus pasaulio kraštus ir dirb- 
sime privačiai, kaip kas sugeba ir išmano. Vienas lietuviškos kultūros pe- 
riodas bus baigtas. Tegul prasidės kitas ir tegul jis bus pažymėtas laimin- 
gesnių ženklu. 

Atleiskite, Kunige Pirmininke, už šį ilgą referatą. Tačiau norėjau at- 
skleisti Jums, tegul netobulą, mūsiškio gyvenimo užkulisinį vaizdą. Jeigu 
jis išėjo tamsokas, ne mano kaltė. Aš nieko čia neperdėjau ir nepagražinau. 
Visi mano iškelti faktai yra gryna tiesa. Juos gali Jums Vokietijoje patvir- 
tinti daugelis asmenų. - Nuoširdžiai dėkoju už išlaikytą pasitikėjimą ir už 
pažadą nenutraukti paramos mano raštams. Imprimatur yra savaime aiš- 
kus dalykas ir jį parūpinsiu kiekvienam savo leidiniui. Dėkodamas už tie- 
sų ir atvirą žodį, kuris leido mums daug ką pajausti, ir prašydamas ir 
ateityje pasisakyti visais mūsų veiklą liečiančiais klausimais, reiškiu Jums 
gilią pagarbą ir prisirišimą. 


Jūsų VV. Macrin 

Lawrence, Mass., 1949.1.27 
(Prel. P. Juro Laiškas) 


Vos sugrįžęs iš kelionės į Kanadą, tuojau atsiliepė prel. Juras, atsiprašydamas, kad 
įskaudinęs jautrią Profesoriaus širdį. Tai buvusi jo asmeniška mintis, ne Kunigų vie- 
nybės. Vien žodis „reformatorius" gąsdinęs jį. Dėkoja už nuoširdžiai paaiškintą padė- 
ti. Ragina nesitraukti iš politikos, kultūros ir visuomeninės Katalikų akcijos. Caritas 
Christi urget nos. 


St. Francis Church 
94 Bradford Street 
Lawrence, Mass. 
1949 m. sausio 27 d. 


Brangusis Tėvynaini, 


Laikraščio „Darbininkas“! ir bendrais katalikiškos spaudos reikalais buvau 
išvykęs Kanadon. Grįžęs iš Toronto, kur jau yra įsikurdinę apie 1000 D.P.2, ra- 
dau Tamstos ilgų, nuoširdų laišką, į kurį šiandien dėl stokos laiko negalėsiu atsa- 
kyti. Čia tik noriu padėkoti, atsiprašyti, jei savo atvirumu įskaudinau Tamstos 
jautrią širdį ir prie to viso pastebėti, kad anasai laiškas buvo grynai mano asmeni- 
nio pobūdžio, kaip ir šis, nes nuo pereitų metų Kunigų Vienybės Seimo nebesu 
K.V. pirmininkas, todėl nekalbėjau ir nekalbu kunigų vardu. Atvirai reiškiau sa- 
vo mintis „Aidų“ reikale ir pasisakiau dėl jaunųjų frontininkų. Tai padariau jau- 
dinamas socialistų ir laisvamanių spaudos, kuri puldama Vatikaną gynė „jau- 
nuosius reformatorius" bei „frontininkus“. Aš esu gerbėjas Bažnytinio autoriteto 
ir visada noriu sentire cum Ecclesia*. O kadangi nesu politikas ir neturiu gana 
laiko įsigilinti ir išstudijuoti, kas dėjosi Lietuvoje ir kas vyksta tremtyje tarp mū- 
sų vadų, nesistebėk, jei jau patsai žodis reformatorius mane gąsdino... 

Gink Dieve, nenorėčiau būti priežastis slopinimui katalikiškosios akcijos. Juk 
Šventasis Tėvas aiškiai pareiškė, kad neveiklumas katalikų būtų išdavystė. Aš 


1 „Darbininkas" - katalikiškos minties laikraštis, lietuvių katalikų Šv. Juozapo draugijos 
organas, pradėtas leisti 1915 m. Bostone, vėliau buvo pranciškonų leidžiamas Brukline. Re- 
daktoriai prel. K.Urbonavičius, vėliau -prof. S.Sužiedėlis, prof. J.Brazaitis (LE, IV, 311, XXXVI, 
174; XXXVII, 126). 

2D.P. - Displaced Persons, Personnes Dėplacėes, populiariai - „dipukai" - Antrojo pasau- 
linio karo pabaigoje, 1945 m., sąjungininkų pirmą kartą pavartotas Vokietijoje esančių tremti- 
nių pavadinimas. Tokių atvežtų darbams „dipukų", pabėgusių nuo sovietinio teroro, kalintų 
nacių stovyklose Vokietijoje, buvo arti 8 000 000. Tarp jų pabaltiečių apie 200 000. Iš pradžių 
visais „dipukais" rūpinosi sąjungininkų kariuomenė, vėliau kitos įstaigos - UNRRA ir IRO 
(LE, V, 147-158). 

* Būti vienos nuomonės su Bažnyčia (Iot.) 


PREL. P. JURO LAIŠKAS, 1949.1.27 47 


gatavas stoti kryžkelėse ir šaukti visus katalikus į akcijų kovoje su ateizmu. Kada 
antikristo avangardai puola mus visais frontais, mums nevalia dėti ginklus į ar- 
chyvą ir nuleidus rankas aimanuoti arba ginčytis. Rašai... „nenustebkite išgirdę, 
kad „jaunieji reformatoriai" pasitraukė ir iš politikos, ir iš kultūros, ir iš Kat. 
akcijos". Tikrai nustebčiau!!! Juk Caritas Christi urget nos* * veikti katalikiškoje 
akcijoje vadovaujant motinai Bažnyčiai. O Tamsta akivaizdoje kybančio kryžiaus 
užtikrinai mane, kad niekados nuo Bažnyčios nenusigręši. Neturėjau abejonių. 
Dėkoju už nuoširdumą, už atvirumą, nors manęs asmeniškai nepažįsti. Gerasis 
Dievas apdovanojo Tamstą talentais. Tebūnie Jam garbė, o mums džiaugsmas. O 
Tamstai, Tamstai, Brangusis Drauguži, tenuaudžia amžinosios garbės vainiką. 
Šiam pelnyti neišvengtini dygliai, kančios... Palaiminti, kurie kenčia... 

Jei mano pirmesnysis laiškas sujaudino Tamstą ir Tamstos prietelius, dar kar- 
tą atsiprašau ir prašau šiame laiške neišskaityti nieko jaudinančio, o tik džiugi- 
nančio. 

Reiškiu gilią pagarbą ir lieku 


Tarnas Kristuje E 


P.S. Priedas Tamstos spausdinamiems veikalams. „Aidų" palaikymui pasta- 
ruoju laiku asmeniškai negaliu prisidėti, o L.K.I’ vardu dar negaliu pasisakyti. 


Jūsų P. Juras 


Švabijos Gmiundas, 
1949.11.27 


Dėkoja už laišką. Tai buvo atoslūgis ir poilsis po smūgio, kurio nesijaučia nusipel- 
nęs. Dėkoja, kad tą nemalonų reikalą nuoširdžiai atjautė ir suprato. Jam buvę skaudu, 
kad Prelatas buvęs nesąmoningai įpainiotas į sunkiai suprantamas raizgynes, kurių 
užkulisių nė jie čionai negalį ligi galo suvokti. Nenusipelnę būti apšaukti Bažnyčios 
priešais ir jaunimo tvirkintojais. Prel. Tulabos veikla JAV prieš frontininkus, nors bu- 
vo susitaikę. Kova einanti ne dėl tikėjimo. Kadangi kai kam nepatinka, kad jis yra 
Ateitininkų federacijos vadas, jau seniai norėjęs atsistatydinti, tik bažnytinė vyresny- 
bė nesutikusi. Pasitraukus iš šio posto daugiau laiko liktų plunksnos darbui. „Didysis 
Inkvizitorius" jau spaustuvėje. Parengta ir „Jobo drama". Vėliau eis atskirų studijų 
rinkinys „Gyvoji krikščionybė". Studijos apie valstybę imtis nedrįstąs dėl „nepasaulė- 
žiūrinės politikos", ojei parašytų, jam nusiusiąs rankraštį aprobuoti. Tikisi šlietis prie 
universiteto, bet nebus lengva, nes vokiečiai turį pakankamai savų profesorių. Į JAV 
nemanąs vykti, nes jam svetima kultūra, artimesnė ta, kurioje išaugo - romaniškoji. 
Nerimstąs, nes neturįs žinių apie žmoną ir tris vaikus, likusius Lietuvoje. Viską pave- 
da Dievo Valiai. 


** Kristaus meilė valdo (ragina) mus (2 Kor 5,14). 
3 Lietuvių kultūros institutas, žr. p. 19, išn. 3. 

Schwab. Gmiind, 
1949 m. vasario 27 d. 


[Didžiai Gerbiamasis Kunige Klebone, 


Jau ištisas mėnuo, kai gavau pastarąjį Jūsų laišką, kuris man buvo tik- 
ras atoslūgis ir poilsis po ano pirmojo smūgio, kurio iš tikro nesijaučiu 
nusipelnęs. Todėl gardžiavausi šiuo atoslūgiu ir su džiaugsmu ruošiau 
tris paskaitas studentams ateitininkams šeimos klausimais. Jas paskaičiau 
š.m. 24 d. Garmische, Alpių kalnuose, kur studentai at-kai buvo susirinkę 
pasportuoti ir sykiu pasiklausyti paskaitų. Dabar grįžęs iš kelionės noriu 
visų pirma padėkoti Jums už ano viso nemalonaus reikalo nuoširdų su- 
pratimą ir atjautimą. Man buvo skaudu ne tiek dėl Jūsų pastabų, kiek dėl 
to, kad Jūs nesąmoningai buvote įpainiotas į anas sunkiai suprantamas 
raizgynes, kurių užkulisių ir mes, čia esantieji, negalime ligi gelmių su- 
vokti. Nei aš pats, nei kiti nesiginame, kad mes darome klaidų, ypač takti- 
nių. Tačiau nejaugi šios klaidos yra tokios, kad mes dėl jų būtume apšauk- 
ti Bažnyčios priešais arba jaunimo tvirkintojais, kaip vienas aukštas as- 
muo mus yra pavadinęs. Man tai visa yra nesuprantama, ir ligi šiai dienai 
aš negaliu viso šio reiškinio suprasti. Ateina žinios, kad prieš vad. „fronti- 
ninkus" (šis vardas yra kilęs vokiečių okupacijos metais; pirmiau mes bu- 
vome vadinami jaunaisiais katalikais) Amerikoje ypač kalba ir veikia prof. 
kun. Tulaba!. Kodėl? Juk jis praėjusiais metais iš Romos rašė pats: „Labai 
džiaugiuos, kad nesusipratimai tarp idėjos brolių, jei teisingos yra žinios, 
kurios mus pasiekia, jau beveik išnyko. Tai buvo tikras nesusipratimas, ir 
tik nesusipratimas. Kaip laimingi būtume, kad daugiau į vienas kito vidų 
įžvelgtume ir nespręstume pagal apparentias externas* . Iš vienos pusės, 
buvo išpūstas tariamas klaidos pavojus, iš kitos pusės, buvo per daug pa- 
sikarščiuota ir neteisingai kai kuriuo atžvilgiu reaguota dėl vadinamųjų 
skundų. Mes iš tolo į tai visa žiūrėdami tikrai gailėjomės, kad tai visa šiuo 
metu vyksta. Ačiū Dievui, tai pasibaigė. Būkim vieningi. Per daug pavo- 
jingas laikas ginčytis" (prof. Tulabos laiškas iš Romos 1948 m. kovo 14 d.). 
Argi kas nors įvyko per tą laiką, kad kun. Tulaba savo žodžių nepaiso ir 
pats pirmutinis ginčus Amerikoje pradėjo kelti? Nieko neįvyko! Priešin- 
gai, 1948 m. balandžio pabaigoje buvo sudaryta Derinimo Komisija, kuri 
turėjo spręsti visus nesutikimus tarp krikščionių demokratų ir frontininkų 
ir sykiu ieškoti kelio susijungti į vieną sąjūdį. Kokia tad muselė įkando 
kun. Tulabą, kad jis ten pradėjo kovą? Nesuprantu ir negaliu suprasti. Jis 


1 Dr. prel. Ladas Tulaba PA (g. 1912) - buvęs Šv.Kazimiero kolegijos Romoje rektorius, 
Šventojo Rašto vertėjas, bendradarbiavo daugelyje žurnalų (LE, XXXII, 21; XXXVI, 510; XXXVII, 
611). 

* Išorinis atrodymas (Iot.). 

du kartus pervažiavo per Vokietiją, aplankė daugelį stovyklų, tačiau ne- 
užvažiavo pas mane ir su manimi nepasikalbėjo. Kodėl? - Jau iš šito pa- 
vyzdžio Jūs galite matyti, kad šiame ginče esama kažkokių neišaiškinamų 
dalykų ir kad čia eina kova anaiptol ne dėl tikėjimo dalykų. Visi juk yra 
žmonės. 

Kalbėdamas savo laiške apie pasitraukimą, turėjau galvoje tiktai orga- 
nizacinę veikimo formą ir tik iš jos žadėjau pasitraukti. Pasilikimas At-kų 
Federacijos priekyje sudaro daug sunkumų pačiai ateitininkijai. Daugelis, 
būdami nepatenkinti, kodėl aš ten esu pastatytas, pradeda neigti ir kliu- 
dyti patį veikimą. Tačiau aš nenoriu savo menku asmeniu būti kliūtis ben- 
dram reikalui. Pajutęs, kad dėl mano buvimo organizacijos priekyje ken- 
čia pats katalikiškasis reikalas, tuojau pasitrauksiu nuo šio posto. Asme- 
niškai aš jau seniai norėjau tai padaryti, bet Bažnytinė Vadovybė su mano 
atsistatydinimu ligi šiol nesutiko. Tačiau šis pasitraukimas anaiptol ne- 
reikš pasitraukimo iš darbo Bažnyčios naudai. Saugok Dieve! Nuo to Baž- 
nyčia gali tik laimėti, nes man tada daugiau liks laiko ir jėgų rašyti. O 
rašyti yra tikroji mano dirva. Aš nesu visuomenininkas ar politikas. Į šias 
sritis praktiškai aš nė neinu. Ir jose aš pasitenkinu tik paskaitomis ir raš- 
tais. Jei tad man bus leista atsisakyti organizacinių pareigų, galėsiu dau- 
giau parašyti ir tuo būdu patarnauti Bažnyčios reikalams. Tik šia prasme 
ir buvau Jums rašęs apie sumanytą pasitraukimą. 

Nuoširdžiai dėkoju už atsiųstą paramą mano raštams. Jos gavau dve- 
jopa forma: tris šimtus žaliukų ir penkių šimtų čekį. Žaliukai yra tie, ku- 
riuos Jūs siuntėte kun. prof. Ylos vardu. Deja, jie pateko į mano rankas tik 
vasario pradžioje, kada doleris buvo jau smarkiai nukritęs. Tuo būdu pa- 
sidarė apie 3000 vok. markių skirtumas (prieš Kalėdas doleris buvo 22-24 
vok. markės; dabar tik 8-10). Kaip realizuosiu čekį, dar nežinau. Per Vo- 
kietijos bankus negalima. Gal pasiseks per Šveicarijos, jei kas nors ten va- 
žiuos. Jeigu nepavyktų, tuomet grąžinsiu Jums atgal ir prašysiu siųsti per 
Šveicariją pinigais. 

„Didysis Inkvizitorius" jau spaustuvėj. Balandžio mėnesį jis pasirodys. 
Turiu Jūsų atsiprašyti, kad leidykla nesutinka ant titulinio puslapio dėti 
žodžius „Išleido kun. P.M.Juras", kadangi bijo, jog vokiečiai gali atkreipti 
į tai dėmesį ir gali pareikalauti įrodyti, kokiu keliu buvo gauti pinigai kny- 
gai išleisti. Tačiau šį dalyką įrašiau į „Autoriaus žodį" šitaip: „Autoriaus 
sumanytas ciklas galės pasirodyti mūsų visuomenėje dėka kun. Pr.M. Ju- 
ro (Lawrence, Mass). Tai yra vienas iš tų didžiųjų lietuviškosios kultūros 
mylėtojų, kuris nenuilstamai ją remia, aukodamas jai savo jėgas ir sun- 
kaus savo darbo santaupas. Ne viena knyga galėjo išvysti šio pasaulio šviesą 
tiktai kun. Juro auka. Jo budri akis stebi kiekvieną lietuviškosios kultūros 
ryškesnį laimėjimą ir jį paskatina bei paremia. Atkreipęs dėmesio ir į šios 
studijos autoriaus rašinius, kun. Juras sava iniciatyva prisiėmė sunkią jų 

išleidimo naštą. Jam tad priklauso didelė padėka ir pagarba". Ar sutiksite 
su šitokia formule? 

Po „Inkvizitoriaus" eis „Jobo drama", kaip yra numatyta. Jos juodraš- 
tis jau yra parengtas. Reikia tik sutvarkyti spaudai. Po jos eis tomelis ne- 
spausdintų atskirų studijų, kurias rengiuos pavadinti „Gyvoji Krikščiony- 
bė", kadangi jose visose yra nagrinėjamas Krikščionybės santykis su gyve- 
nimu. Po Jūsų pastabų aname laiške nedrįstu imtis rašyti tomelio apie vals- 
tybę, kadangi jame, tarp kitų klausimų, reikėtų paliesti ir aną nelaimingą 
„nepasaulėžiūrinę politiką" (vardą aš pakeisiu!). Jeigu parašysiu, atsiųsiu 
Jums rankraštį iš anksto paskaityti, kad patys apsispręstumėte, ar priimsi- 
te šį veikalą tarp savųjų, ar ne. Manau, kad taip bus geriausia. 

Visi šie darbai ir Jūsų nuoširdi parama man atima bet kokį norą kur 
nors keliauti, palikus Vokietiją. Reikia pirmiau išnaudoti čia visas pato- 
gias galimybes. Be to, tikiuos, kad gal man pasiseks Vokietijoje kur nors 
prisikabinti prie universiteto. Tačiau tai, be abejo, nėra taip lengva, nes 
vokiečiai ir savųjų profesorių turi pakankamai. Jeigu nepasisektų ir jeigu 
visi planai būtų laimingai įgyvendinti, tuomet manau pasukti į kurį nors 
ispanišką kraštą, kur galimybių dirbti universitete yra žymiai daugiau. 
Amerikon vykti neketinu jokiu atveju. Anglų kalbos nemoku ir nesitikiu 
jos išmokti, nes ji man labai svetima. Aš esu romaniškosios kultūros au- 
gintinis. Todėl jau pramokau ispaniškai ir šią kalbą tobulinsiu ir toliau. Bet 
visa tai - tolimo laiko uždaviniai ir planai. Tačiau pasidalinu jais su Jumis, 
nes Jūs mane suprantate ir užjaučiate. Vienas vienintelis dalykas man ne- 
pataisomai slegia širdį - tai mano šeimos nežinomas likimas. Lietuvoje 
pasiliko žmona su trimis vaikais ir apie juos neturiu ligi šiol jokių žinių. 
Gal jie kur nors badauja Sibire ar klausosi bedieviškos propagandos mo- 
kyklose. Tačiau pavedu juos kasdien Viešpaties Valiai, nes žmogiškos pa- 
stangos čia jau nieko padėti negali. 

Dar sykį dėkodamas Jums už visų reikalų jautrų supratimą ir už para- 
mą, reiškiu Jums kuo giliausia pagarbą ir nuoširdžiausius prisirišimo jaus- 


mus. 
Jūsų J | aerul 


Švabijos Gmiundas, 
1949.VII. 1 


Atsigavus Vokietijos ekonominiam gyvenimui, už dolerį jau perpus mažiau te- 
gaunama markių, tad ir knygos išleidimas dvigubai kainuotų. Klausia, ką daryti. Jei 
sutiks, tai „Jobo drama" pasirodytų rugpjūčio mėnesį, nes jau spaustuvėje, tik sustab- 
dytas darbas; „Gyvoji krikščionybė" pasirodytų rugsėjo mėnesį. Prieš 15 metų prof. 
Šalkauskis ir prof. Kuraitis jam buvo sudarę sąlygas specializuotis ir rengtis filosofijos 

bei pedagogikos profesūrai. Tačiau teologija jam visą laiką pasiliko mintyje. Dabar, 
kaijis atsipalaidavęs nuo visuomeninių darbų, netekęs savo krašto, šeimos, profesijos, 
likusi tik Bažnyčia, kurios tarnybai norėtų skirti likusią gyvenimo dalį - tapti kunigu. 
Kliūtis - nesąs visiškai laisvas, nes jau 5 metai neturįs žinios apie šeimą; greičiausiai 
žuvę, bet nesąs tikras. Norėtų pradėti studijuoti rudens semestrą. Jei atsirastų žinių 
apie šeimą, liktų teologas pasaulietis. Pradėjęs studijuoti jau nebegalėtų pasilikti sto- 
vykloje. Tad iškyla pragyvenimo klausimas. Siūlo knygų leidimui numatytas sumas 
skirti pragyvenimui. Sprendimą palieka Prelatui. Atsiprašo, kad Prelato 1949.1.13 die- 
nos laiškas pasidarė viešas: kadangi turinys buvo susijęs ne tik su jo asmeniniais, bet ir 
politiniais aspektais, pasitaręs su artimaisiais bičiuliais, kurie be jo žinios parašę Pre- 
latui. Nežinąs turinio, bet atsiprašo, jei bičiulių uolumo jis būtų buvęs įžeistas. 


Schwab. Gmiind, 
Bismarckstr. 1 
1949 m. liepos 1 d. 


Brangusis Bičiuli, 


Jau buvau begalvojąs rašyti Jums laišką, išdėstydamas tuos sunkumus, 
kurie susidarė knygoms leisti Vokietijoje, kai šios markė sustiprėjo ir eko- 
nominis gyvenimas pasidarė beveik normalus. Jūsų seniau atsiųsti pinigai 
gulėjo neiškeisti (išskyrus 150 d., kuriuos reikėjo iškeisti smulkioms pa- 
ruošiamosioms išlaidoms padengti), nes mes su leidėju vis laukėme dole- 
rio pakylant ir neviltingai regėjome, kaip jis kasdien vis smuko ir smuko. 
Buvo kalbama, kad, nuėmus Berlyno blokadą, doleris pakils. Deja, šis svar- 
bus faktas politiškai nepadarė jokios įtakos ekonominiam Vokietijos gyve- 
nimui. Dabar doleris jau beveik priartėjo prie oficialios savo kainos: šiuo 
metu jis yra 4-4,50 DM (oficialus kursas 3,30 DM. Todėl mudu su leidėju 
ne sykį svarstėme, kas daryti. Žinojome, kad Jūs buvote skyrę vienam to- 
meliui 400 d., tuo tarpu dabar jau reikia 800-900 d. Be Jūsų žinios ir sutiki- 
mo mes nedrįsome pinigų iškeisti ir Jūsų išlaidas padvigubinti. Man net 
buvo kilusi mintis pasiūlyti Jums atsiimti pas mane esamus pinigus ir če- 
kį. Tačiau pastarasis Jūsų laiškas parodė, kad Jums kebli padėtis yra žino- 
ma ir kad Jūs rengiatės ją dosnia ir kilnia savo širdimi pergalėti. Pridėtas 
Jūsų čekis įgalins mus išleisti du tomeliu, žinoma, jei Jūs sutiksite skirti 
aukščiau minėtą siuitą. Vienas tomelis jau atiduotas spaustuvėn, tik buvo 
sustabdytas jo darbas, kol išsiaiškinsime su Jumis; antras „Gyvoji Krikš- 
čionybė" baigiamas paruošti. Visa širdimi dėkodamas Jums už naują čekį, 
norėčiau gauti Jūsų nusistatymą, ar sutiksite finansuoti tuos du tomelius 
pakitusiose sąlygose, skirdamas kiekvienam maždaug po 850 d. Jeigu visa 
tai atrodytų per brangu, esu pasiruošęs grąžinti Jums visus 1300 d. (du 
čekius po 500 ir 300 pinigais), pasilikdamas Jums skolingas 150 d., kuriuos 
teko iškeisti ir kuriuos stengčiausi Jums kokiu nors būdu uždirbti, sakysi- 

me, kad ir rašydamas Jums straipsnių į „Darbininką". Lauksiu tad sku- 
baus Jūsų atsakymo, kad galima būtų spaustuvei duoti įsakymą darbą tęs- 
ti toliau. Teigiamu Jūsų atsakymo atveju pirmasis tomelis išeitų rugpjūčio 
mėnesį, antrasis rugsėjo pabaigoje. 

Šia proga norėčiau Jums išdėstyti vieną savo pasiryžimą, kuris žada 
pakeisti ligšiolinį mano gyvenimą. Nežinau, ar Jūs esate patyrę, kad savo 
jaunystėje (dabar aš turiu jau 41 metus) norėjau būti kunigu. Tačiau tuo 
metu man nepasisekė. Įvairios aplinkybės atitraukė mane nuo teologinių 
studijų ir pasuko į filosofiją. Prof. Šalkauskis ir prof. Kuraitis paėmė mane 
savo globon ir sudarė sąlygas pasiruošti filosofijos, socialinių mokslų ir 
pedagogikos profesūrai. Visa tai buvo prieš 15 metų. Tačiau teologija aš 
niekados nenustojau domėjęsis. Jūs galėjote iš mano rašinių pastebėti, kad 
aš esu net daugiau teologas negu filosofas, nes grynai filosofinių abstrak- 
čių klausimų beveik nenagrinėju: juos liečiu tik tiek, kiek būtinai reikalin- 
ga. Gyvenimo svarstymas religijos požiūriu man yra neišdildomai pasili- 
kęs. Teologinių knygų skaityba man yra mėgstamiausias dalykas. Ir štai 
dabar aš ryžtuosi atnaujinti savo jaunystės svajonę ir dar sykį pamėginti 
priartėti prie Viešpaties altoriaus. Žinau gerai, kad šį sykį man bus dar 
sunkiau negu kadaise. Visų pirma skersai kelio stovi pagrindinė formalinė 
kliūtis - mano šeima. Aš nežinau, ar aš ją turiu. Jau penkeri metai, kai 
negaunu jokios žinios. Visos pastangos mėginti ką nors sužinoti, nepasise- 
kė. Beveik neturiu abejonės, kad ji yra ištremta į Rusiją, nes pabėgėlių šei- 
mos buvo pirmiausia persekiojamos. Tačiau neturiu nė įrodymų, kad esu 
laisvas. Vis dėlto, kadangi teologinės studijos trunka ketverius metus, ti- 
kiuos, per šį laiką mano padėtis išaiškės. Jeigu pasirodytų, kad Viešpaties 
Apvaizda yra išlaikiusi mano žmoną gyvą, tuomet pasilikčiau teologas 
pasaulietis, kas Vakaruose yra įprasta. Įstoti šiuo metu man į Teologijos 
fakultetą nebūtų jokių kliūčių, nes Vokietijoje teologiją studijuoja ir nema- 
ža pasauliečių, net moterų, kurios pasiruošia katechetėmis ir Kat. akcijos 
darbininkėmis. Tokiu keliu nueičiau ir aš, jei minėta kliūtis nebūtų paša- 
linta. Tačiau jeigu Dievui patiktų palikti mane našlį, kas dabartinėse Lie- 
tuvos ar Rusijos gyvenimo sąlygose per ilgesnį laiką yra labai įtikima, tuo- 
met norėčiau atsidėti tiktai Bažnyčios tarnybai. Aš esu visko netekęs: kraš- 
to, šeimos, profesijos. Tačiau man paliko Bažnyčia. Argi ne jai tad ir tektų 
skirti likusį gyvenimą? Ši mintis man jau senokai yra atėjusi į galvą. Ta- 
čiau nesiėmiau jos vykdyti, nes, iš vienos pusės, noras patirti savo šeimos 
padėtį, iš kitos - atsidėjimas visuomeniniam veikimui Ateitininkuose ma- 
ne sulaikė. Tačiau dabar viskas jau baigiasi. Nuo š. metų rugsėjo 1 d. Vyr. 
Ateitininkų Taryba, kurios esu pirmininkas, perkeliama į Ameriką. Pasi- 
likdamas Europoje, pasidarau laisvas nuo bet kurių pareigų. Atskiros At- 
eitininkų Sąjungos taip pat jau baigia ištirpti: sendraugiai jau beveik visi 
išvažiavę, moksleiviai su tėvais greitai išsibaigs; ilgiausiai laikysis studen- 

tai. Tačiau visuomeninis veikimas pasidarys menkas. Spaudos organų dau- 
guma taip pat šiais metais susilikviduos. Tokiu būdu šie metai mane atleis 
nuo visuomeninių darbų ir leis susitelkti ties savo asmeniniu likimu. Jį tad 
ir norėčiau nuo š. m. lapkričio pradžios (tada prasideda Vokietijoje žie- 
mos semestras) pasukti teologinių studijų linkme. Pasirinkčiau Freiburgo 
universitetą, nes ten teologijos fakultetas yra gana stiprus; be to, filosofijos 
fakultetas turi specialią kat. filosofijos katedrą teologams. 

Tačiau kaip tai padaryti praktiškai? Įstojant į universitetą reikia išeiti iš 
lagerio, o išeinant iš lagerio reikia įsijungti, kaip pas mus sakoma, „į vo- 
kiečių ūkį", vadinasi, netekti IRO! paramos. Anksčiau buvau manęs, kad 
Jūsų parama išleistos knygos man sudarys šiokį tokį pagrindą bent pir- 
miesiems metams. Tačiau dabar ši viltis yra dingusi. Jeigu Jūs ir sutiktu- 
mėte finansuoti mano raštų leidimą naujose sąlygose, tai man pačiam iš jų 
išleidimo, išskyrus darbą, nieko nebūtų. Tremtiniai dabar Vokietijoje yra 
nepaprastai biedni ir knygų beveik visiškai neperka. O platinimas užsie- 
nyje užima tiek ilgai laiko ir atsiskaitymas yra toks sunkus ir blogas, kad 
nieko iš to nesitikiu. Tą patį sako ir leidėjas „Venta". Todėl man pačiam 
susidaryti sąlygas teologinėms studijoms bus neįmanoma. Reikia tad ieš- 
koti kilnių širdžių, kurios suprastų šį reikalą ir ryžtųsi paremti. Svarsty- 
damas šį klausimą, visų pirma sustojau ties Jumis, Brangusis Bičiuli. Jūs 
savaime, be mano prašymo, pasisiūlėte išleisti mano raštus. Už tai Jums 
begalinis dėkui. Tačiau ar Jūs manytumėte, kad raštų - negyvų ir netobu- 
lų - išleidimas būtų didesnis įnašas į krikščioniškąją mūsų Tautos kultūrą, 
negu parėmimas žmogaus, kad jis galėtų išeiti sistemingai ir giliai teologi- 
jos mokslą? Todėl man yra atėjusi šitokia drąsi ir net nekukli mintis (už tai 
nesupykite ant manęs!): išleiskite šiuos du tomelius, o likusią Jūsų pasi- 
ryžtą skirti sumą pakreipkite kita linkme, skirdami ją mano teologinėms- 
kunigiškosioms studijoms Vokietijoje. Aš net sutikčiau atsisakyti nuo šių 
pirmųjų tomelių išleidimo, jeigu Jums ši auka jos visumoje atrodytų per 
didelė. Baigęs teologiją ir, jei bus tokia Viešpaties valia, pasidaręs kunigas 
galėčiau parašyti žymiai geresnių dalykų negu dabar. Jeigu tad man būtų 
leista pasirinkti, rinkčiausi savo studijas, ne savo raštus, tikėdamasis, kad 
raštai atsiras vėliau ir tai dar tobulesni. Tačiau tai, kas liečia Jus, Jūs patys 
turite sprendžiamąjį žodį. Jei liepsite rengti tolimesnius tomelius, juos reng- 
siu. Esu pasiryžęs paklusti Jūsų valiai. 

Štai tad tasai mano ryžtas, kuriam vykdyti šią vasarą noriu pasiruošti. 
Jo niekas dar nežino. Būkite malonus, Brangusis Bičiuli, apie jį taip pat 


1 IRO - International Refugee Organization - Tarptautinė pabėgėlių (- DP - „dipukų", žr. 
prel. P. Juro 1949.1.27 laiško 2 išnašą) globos organizacija, pakeitusi anksčiau veikusią UNRRA 
(United Nations Relief and Rehabilitation - Jungtinių Tautų paramos ir atstatymo organizaci- 
ja - LE, IX, 67). 

niekam neprasitarti. Jį patikiu Amerikoje tik Jums, nes laikau Jus šviesiau- 
sia Asmenybe, suprantančia Bažnyčios ir Tautos reikalus. 

Šia pačia proga leiskite man Jums nuoširdžiai atsiprašyti už padarytus 
Jums nemalonumus ryšium su Jūsų man sausio mėn. rašytu laišku?, dėl 
kurio kilo kai kam daug susijaudinimo. Mane pasiekė žinios, kad Jūs esate 
supykęs ant manęs, kad privatinis Jūsų laiškas man pasidarė beveik vie- 
šas. Prašau atleisti, tai įvyko be jokios blogos valios ir net be mano žinios. 
Kadangi Jūs savo laiške palietėte ne asmeninius mano dalykus, bet politi- 
nius, kuriems atstovauju gal ne tiek aš, kiek visas jaunesniųjų katalikų 
sąjūdis, todėl aš ir pasiguodžiau su savo artimaisiais prieteliais, juos pain- 
formuodamas. Žinoma, tada jie šokosi manęs ginti. Tačiau Jus patikinu, 
kad nė vieno iš jų nebuvau prašęs ką nors rašyti Jums ar kam kitam. Jie tai 
padarė sava iniciatyva. Aš tikėjau galėsiąs Jums pasiteisinti pats vienas, 
ką ir mėginau padaryti anuo ilguoju mano laišku. Šio laiško nesu davęs 
niekam skaityti. Mano prieteliai žino tik patį faktą, kad aš Jums rašiau ilgą 
laišką. Tačiau jo turinys pasiliko tik tarp Jūsų ir manęs. Atleiskite tad, kad 
mano prietelių uolumas gal bus Jus įskaudinęs ar supykdęs. Supraskite 
juos! Jie visi yra ištikimi Bažnyčios vaikai. Jie visi yra dirbę su manimi 
ilgus metus. Todėl sužinoję, kad klaidingos informacijos yra Jus nuteiku- 
sios man nepalankiai (man ne asmenine, bet visuomenine prasme!) jie ir 
šokosi Jums aiškinti. Ką jie ten rašė ar kalbėjo, man neteko patirti. Tačiau 
atleiskite ir jiems, ir man, kad visas šis kompleksas sugildė Jums širdį. 
Tikiuos, kad daugiau visa tai nebepasikartos, nes iš visuomeninio veikimo 
aš netrukus išeisiu ir daugiau į jį nebegrįšiu, ir kad laikas uždildys visas 
šias žaizdas. Taigi dar sykį prašau iš visos širdies atleisti. 

Štai tad visi šio meto reikalai ir reikaliukai, kuriuos norėjau Jums išdės- 
tyti. Dar sykį dėkodamas Jums už čekį, išreiškiantį Jūsų didžią krikščio- 
nišką ir lietuvišką širdį, ilgesingai lauksiu Jūsų atsakymo tolimesnio spau- 
dos ir mano sumanymo atžvilgiu. 


Nuoširdžiai Jus gerbiąs 


Jūsų A. Nasin 


2 Žr. 3 laišką, 1949.1.18, p.24-45. 

6. 


Švabijos Gmiundas, 
1949.X.18 


Dėkoja už sutikimą finansuoti jo teologines studijas. Tai Bažnyčios ir Tėvynės gar- 
bei, žada Prelato neapvilti. Jau suradęs butą, įsiregistravęs Freiburgo universiteto Te- 
ologijos fakultete. Pasirinko Vokietiją, tikisi studijuoti dar ir Prancūzijoje, nes abiejuo- 
se kraštuose teologinės studijos yra aukšto lygio: vokiečiai gilinasi į žmogaus egzis- 
tencijos problemas religiškai dėl didžiojo sukrėtimo, o prancūzai - dėl supasaulėjimo 
pavojaus. Romoje jam nebūtų lengva įsikurti dėl to, kad prof. kun. Tulaba jam nepa- 
lankus. Po savaitės prasidėsiančios paskaitos. Mėnesinių išlaidų maistui, drabužiams, 
universitetui ir smulkmenoms susidaro apie 200 markių - 50 dolerių. Pietauja ir vaka- 
rieniauja pas seseris vienuoles, kur jau valgo ir keletas lietuvių kunigų. „Didysis In- 
kvizitorius" jau surinktas spaustuvėje ir gautas Imprimatur, tik nelengva iškeisti če- 
kius. Nurodo p. Garbačiauską Šveicarijoje kaip tarpininką. Džiaugiasi aplinkos ramy- 
be, nes stovykloje, panaikinus kitas stovyklas, jau buvo iki 2000 žmonių. Dėkoja už 
„La vie intellectuelle" prenumeratą. Greit parašysiąs apie pirmuosius paskaitų ir gy- 
venimo įspūdžius. 


Schwab. Gmünd, 
1949 m. spalių 18 d. 


Didžiai Gerbiamas Kunige Pirmininke, 


Jau senokai gavau Jūsų didele man viltimi padvelkusį laišką sykiu su 
mielo Alfonso šiltais žodžiais, tačiau negalėjau greitai atsakyti, nes kaip 
tik, paskatintas Jūsų žodžių „gavęs šį laišką planuok", ėmiausi iš tikro 
darbo ir šiandien viską baigiau. Dabar tad ir noriu Jums pranešti savo 
planų realizavimo tikrovę, sykiu atsiprašydamas, kad daugybė visokių 
formalumų ir nuolatinių kelionių man neleido Jums padėkoti tučtuojau už 
taip man brangų Jūsų pažadą. Šia tad proga priimkite, Kunige Pirmininke, 
giliausios mano padėkos žodžius. Jūs vis labiau tampate mano globėju ir 
aš vis labiau sudedu savo likimą į Jūsų rankas, pasižadėdamas Jūsų neap- 
vüti jokia prasme ir jokiu atveju. Visada savo ateities svajones ir darbus 
skirsiu tiktai mūsų Bažnyčios ir Tėvynės garbei bei gerovei. Asmeninio 
savo gyvenimo aš neturiu, nes jis man jau 10 metų, kai sugriautas. Šia tad 
prasme ir norėčiau, kad suprastumėte mano siekimus bei planus. O dabar 
jau prie jų! 

Teologinėms savo studijoms šiuo tarpu pasirinkau Vokietijos Freibur- 
go universiteto Teologijos fakultetą. Pabraukiau žodžius „šiuo tarpu", nes 
mano planuose yra po poros metų nuvykti bent metams ar dvejiems į Pran- 
cūziją. Šios dvi šalys teologijos mokslą yra išvystę aukščiausiai. Ypač po 
šio karo yra pastebimas teologijos pražydimas Vokietijoje ir Prancūzijoje. 

Vokiečiai pradeda religiškai gilinti žmogaus egzistencijos problemas, išei- 
dami iš savo didžiojo sukrėtimo, o prancūzai iš jiems nepaprastai gresian- 
čio supagonėjimo. Todėl šios dvi šalys gali man daugiausiai duoti. Romos 
nepasirinkau dėl dviejų priežasčių. Visų pirma dėl J.E.vysk. Brizgio ir kun. 
prof. Tulabos (Šv.Kazimiero kolegijos Rektoriaus) man reiškiamo nepa- 
lankumo - tai aš Jums pasakau atvirai, nes nuo Jūsų man neprivalu nieko 
slėpti - man būtų šiuo tarpu neįmanoma patekti į kolegiją, o be jos vargiai 
ar galėčiau būti priimtas į kurį nors teologijos fakultetą. Be jų pagalbos ir 
vizos gavimas pakibtų ore, nes negalėčiau įrodyti, kad kas nors mane Ro- 
moje išlaikys, kas vizai gauti būtinai reikalinga. Antra priežastis yra ta, 
kad Romoje dėstoma teologija yra ne kas kita, kaip vokiečių ir prancūzų 
teologinio mokslo perkėlimas. Ir Gregorianume, ir Angeliciume profeso- 
riai daugiausia yra vokiečiai ir prancūzai. Todėl tai, kas dėstoma Romoje, 
galima gerai rasti ir Vokietijoje bei Prancūzijoje. Šitos priežastys mane ir 
apsprendė pradėti Vokietijoje. Žinoma, ateityje nėra negalima, kad neap- 
lankyčiau bent vieną semestrą ir Romos. Tačiau tai palikau ateičiai. 
Praktinis mano priėmimas į Teologijos fakultetą jau yra atliktas. Jokių 
sunkumų nebuvo, nes Vokietijoje yra ne vienas pasaulietis, studijuojąs te- 
ologiją (net moterys!). Pasauliečiai taip pat turi teisę teologiją ir formaliai 
baigti (šios teisės neturi tik moterys!). Kadangi Freiburgas priklauso pran- 
cūzų zonai, reikėjo prancūzų karinės valdžios sutikimo. Bet jį davė be sun- 
kumų, žinoma, pažadėjus, kad iš IRO aš nereikalausiu išlaikymo. Tuo bū- 
du iš IRO aprūpinimo aš jau išėjau nuo spalio 7 dienos, pasilikdamas, ži- 
noma, DP teises emigracijos ar kuriuo kitu atveju. Vokiečiai priėmė į savo 
ūkį taip pat nesunkiai, mat dabar pragyvenimo klausimas Vokietijoje yra 
jau lengvas: reikia tik pinigų, nes kortelės praktiškai neegzistuoja. - Kam- 
barį Freiburge irgi jau turiu. Šiandien baigiau tvarkyti savo knygas, rytoj 
jas pasiųsiu į Freiburgą, o poryt ar ketvirtadienį išvyksiu jau ir pats į savo 
naująją gyvenimo bei darbo vietą. Mokslas prasideda spalio 25 d. Taigi 
noriu atvykti keletą dienų anksčiau, kad priprasčiau prie naujų aplinky- 
bių. Maitinsiuosi (pietus ir vakarienę) pas vienuoles seseles (St. Anna-Stift); 
pas jas valgo keletas lietuvių kunigų ir pasauliečių. Mane priėmė, kun. 
prof. Levanui! rekomendavus (jis gyvena Freiburge), lengvai. Taigi, Kuni- 
ge Pirmininke, Jūsų paskatinimas planuoti jau yra įvykdytas. Mano nuo- 
taika džiaugsminga, nes po keleto metų pertraukos vėl grįžtu prie mano 
pasiilgtos knygos, ir tai teologijos srityje, kuri man visados buvo taip mie- 
la ir artima, nors visokie kiti darbai ir neleido man šiai sričiai specialiai 
atsidėti. Tikiuos, kad šios studijos praturtins mano vidų, duos naujų im- 
pulsų rašyti, įkvėps naujų idėjų. Šiaip ar taip, aš esu rašto žmogus, kuris 
mėgsta vienatvę ir tylą. Jeigu kartais esu įtraukiamas į visuomeninį darbą, 


1 Dr. kun. Aleksandras Lėvanas (1905-1978) - Teologijos-filosofijos fakulteto patrologijos 
dėstytojas (LE, XIV, 490; XXXVII, 331). 

tai tik iš bėdos. Jam aš netinku ir stengiuos kuo greičiausiai iš jo ištrūkti. 
Besibaigiant tremties gyvenimui Vokietijoje, aš iš šio man nemielo darbo 
kaip tik ištrūkau. Tikiuos, kad ir man pačiam, ir visai mūsų katalikiškajai 
visuomenei tai bus tik nauda. 

Pragyvenimo klausimas man dar nėra visai tiksliai aiškus. Bet stam- 
biausias pozicijas jau galiu paminėti: kambarys mėnesiui 50 markių, val- 
gis - 75 markės, mokslas -180 markių semestrui. Taigi svarbiausiems rei- 
kalams reikės man turėti apie 150 markių mėnesiui. Pridėjus dar drabu- 
žius, knygas ir smulkias išlaidas susidarys apie 200, kas dabartiniu dolerio 
kursu sudaro apie 50 dol. Aš nežinau, ar aš išdrįsčiau šią didelę sumą iš 
Jūsų imti, net jeigu Jūs man ją ir duotumėte. Metams juk tai susidaro 600 
dol! Gal aš surasiu dar kurį nors kilnios širdies žmogų, kuris sutiks pa- 
dengti išlaidų dalį. Tuomet ir Jums bus lengviau, ir man drąsiau. 

„Didysis Inkvizitorius" jau yra visas surinktas ir aprobata gauta. Bet, 
deja, čekių aš negalėjau realizuoti. Jie man buvo atgal atgabenti iš Šveica- 
rijos, pastebint, kad už svetimą žmogų norint išimti iš banko reikia turėti 
notarialinį perleidimą, kurio, žinoma, aš negaliu padaryti, nes valiuta eina 
neoficialiai. Todėl su šiuo laišku siunčiu Jums anuos abu čekius atgal, su- 
braukęs juos, kad kokiu nors atveju laiškui pakliuvus ne į Jūsų rankas 
nebūtų niekam pa gimdos jais pasinaudoti. Sykiu prašau šiuos čekius per- 
rašyti mūsų konsulo p. Stepono Garbačiauskio vardu ir pasiųsti jam šiuo 
adresu: Mr. Steponas Garbačiauskas3, Zürich, Hohenklingenstr. 23, 
Schweiz. Jis yra patikimas žmogus, per jį eina visas šelpimas VLIKo ir 
Raud. Kryžiaus, ir jis man yra pažadėjęs pinigus mielai perduoti. Žinoma, 
laiškelyje paminėkite, kad pinigai yra man skiriami, kad jis žinotų, kam 
reikia juos perduoti. Atleiskite, Kunige Pirmininke, kad Jūsų kilni širdis 
sudaro Jums ir vargo. Tačiau dabartinis Europos gyvenimas yra dar toks 
nenormalus, kad įprastos bankinės operacijos čia vyksta labai sunkiai. Rei- 
kia ieškoti sunkių kelių, kad būtų galima viską įvykdyti. Daugiau čekių 
mano vardu nesiųskite, nes man juos realizuoti neįmanoma, kol yra Vo- 
kietijoje devizų įstatymas. Viską siųskite per p. Garbačiauską aukščiau nu- 
rodytu adresu. Šiuos du čekius būtų gera, kad pasiųstumėte netrukus, nes 
leidėjas jau prašo didesnės sumos, kadangi spaustuvei reikia mokėti už 
surinkimą. Nekantriai lauksiu. Jei pinigai ateis laiku, antrasis tomelis „Jo- 
bo drama" taip pat dar šiais metais išeis. Būdamas Freiburge, galėsiu la- 
biau susitelkti ir intensyviau rašyti, negu čia, lageryje, kada aplinkui di- 
džiausia minia: mūsų lageris dabar turi 2000 žmonių su viršum; mat kitus 
likvidavus, vis kelia pas mus. 

Štai tad tie rūpesčiai, kuriuos norėjau Jums pranešti. Nuvykęs į Frei- 


2 Steponas Garbačiauskas (1900-1983) - sporto organizatorius, diplomatas, nuo 1936 m. 
vicekonsulas (LE, VI, 531; XXXVII, 178). 

burgą, taip pat netrukus Jus painformuosiu, kaip man pasisekė susitvar- 
kyti praktiškai ir kokį įspūdį bus padarę pirmosios paskaitos. Taip pat 
dėkoju Jums už užsakytą prancūzišką man žurnalą „La vi' intellectuelle", 
kurį leidžia prancūzų dominikonai. Jį jau gaunu, nors jis yra smarkiai su- 
mažėjęs, palyginant su 1948 metais. Matyt, ir prancūzams su spauda yra 
sunku. Bet šis žurnalas yra labai geras. Už jo užsakymą Jums priklauso 
didelė padėka. - Būkite, Kunige Pirmininke, malonus ir pasakykite mie- 
lam Alfonsui Lešinskiui, kad jam nuoširdžiai dėkoju už jo paslaugas ir 
kad netrukus jam parašysiu laišką. Tegul jis nesupyksta, kad kol kas jam 
neatsakiau, nes iš tikro negalėjau: visą šį laiką praleidau kelionėse, betvar- 
kydamas savo reikalus. Iš Freiburgo jam tuojau parašysiu. 

Dar sykį dėkodamas Jums, Kunige Pirmininke, už tąją globą, kuria ma- 
ne apsupate, reiškiu Jums kuo giliausią pagarbą. 


Jūsų 


A. Wacrine 


P.S. Rašykite man jau į Freiburgą šiuo adresu: 
Ant. Maceina 


(17b) Freiburg i. Brsg. 
Lessingstr. 11 bei Stocker (3. Stock) 


FREIBURGO LAIKOTARPIS 


7. 


Freiburgas 
(Freiburg im Breisgau), 
1949.XII.5 


Universitete klauso dogmatinės teologijos paskaitų „De creatione", be to, jį do- 
minančių religijos filosofijos paskaitų. Profesoriai stiprūs, nors ne garsenybės; šie 
susibūrę Miunchene, bet ten didmiestis - nejauku, studijoms susitelkti lengviau Frei- 
burge. Gera biblioteka, puikūs seminarai, tik studijuok. Taip po 17 metų vėl sėdo į 
studento suolą su jaunučiais klierikais. Geros sąlygos, universitetas arti, maistas ge- 
ras. „Inkvizitoriaus" pasirodymą sutrukdė įklimpęs pinigų keitimas. 


(17b) Freiburg i. Brsg. 
Lessingstr. 11 bei Stocker 
1949 m. lapkr. 5 d. 


Brangusis mano Globėjau, 


Praleidęs penketą savaičių naujoje savo gyvenimo ir mokslo vietoje, 
noriu pasidalinti su Jumis savo įspūdžiais ir papasakoti Jums pirmuosius 
savo žingsnius. Į Freiburgo universiteto Teologijos fakultetą priėmė mane 
be sunkumų. Kadangi filosofiją aš esu jau baigęs ir net dėstęs, todėl philo- 
sophicum man klausyti nereikia. Iš sykio studijuoju teologiją, ypač dog- 
matiką, kurioje dabar kaip tik dėstoma de creatione (kursinės sistemos čia 
nėra, tad galima paskaitas rinktis laisvai; tik per aštuonis, o man per šešis 
semestrus reikia išklausyti visą programą; eilė nesvarbu). Be to, einu ir į 
religijos filosofijos paskaitas, nes šis dalykas turi ankštą ryšį su teologija ir 
sykiu mano širdžiai yra labai artimas. Seminarų šį semestrą dar neėmiau, 
nes noriu truputį priprasti prie vokiškos tvarkos. Profesoriai, ypač dog- 
matikos, yra stiprūs, nors didelės garsenybės ir nėra. Visas teologines vo- 
kiečių garsenybes yra sutraukęs Miinchenas (Guardini, Dempf, Schmaus). 
Bet Miinchenas man atrodė per didelis miestas: didmiestyje man gyventi 
nejauku. Todėl pasiliksiu Freiburge. Čia studijuoti galima labai gerai. Žmo- 
gui - tai pastebėjau jau ir anksčiau - sykį baigusiam universitetą ir jame 

dėsčiusiam, paskaitos turi tik antraeilę reikšmę. Svarbiausia yra jo paties 
skaityba ir mąstymas. O mažame mieste susitelkti yra lengviau. Freibur- 
gas turi gerą biblioteką, puikias seminarų bibliotekas: tik imk ir skaityk. 
Taip tad ir atsisėdau vėl į studento suolą, kuriame buvau prieš 17 metų. 
Įspūdis iš sykio keistokas, kai sueini į tą pačią auditoriją su jaunučiais klie- 
rikais. Ir paskaitų problematika veikia kitaip negu seniau. Tačiau studijos 
yra žymiai sėkmingesnės ir gilesnės kaip jaunystės metu. 

Viršines sąlygas man pavyko rasti gana palankias mano darbui. Kam- 
barys geras ir ramus; be to, tiktai penkios minutės kelio nuo universiteto. 
Valgau pas seseles vincentietes šv.Onos įstaigoje (Stift); valgis geras. Visa 
kita kol kas palieku Dievo Apvaizdai. Manau, kad ji sutvarkys, nors ir 
nežinau kaip. Žiemos semestras baigsis vasario 25 d. Paskui bus ilgesnės 
atostogos ir, rodos, gegužės mėnesį prasidės vasaros semestras. Taip tad 
ir prabėgs trečdalis mano studijų. 

Šalia tiesioginio darbo dabar intensyviai rašau iš naujo „Jobą“. Persikė- 
limo rūpesčiai ir įsigyvenimas naujose sąlygose buvo kiek atitraukęs nuo 
rašymo. Bet dabar jau vėl įėjau į senas vėžes. Dar iš Schwab. Gmūndės 
rašiau Jums, siųsdamas atgal Jūsų kadaise man atsiųstus čekius, nes nie- 
kas negalėjo man jų Šveicarijoje realizuoti, ir prašydamas Jus pinigus ma- 
no raštams siųsti per mūsų konsulą Šveicarijoje p. Garbačiauską. Tikiuos, 
kad tą laišką būsite gavę. Jeigu kartais laiškas su čekiais (jie buvo subrau- 
kyti, kad niekas svetimas nepasinaudotų) būtų dingęs, skubiai man pra- 
neškite. „Inkvizitorius" visiškai baigiamas spausti. Leidėjas „Venta" man 
rašė, kad laukia pinigų, nes reikia su spaustuve jau atsiskaityti. Dalį esu 
jam davęs, bet jis nori gauti jau visą sumą. Jeigu tad į Šveicariją jau esate 
pasiuntę, tada aš paklebensiu ten, kad greičiau čion atgabentų. Labai gai- 
la, kad nebuvo galima realizuoti čekių. Tai užvilkino stipriai visą darbą. 
Bet ką padarysi: šiais nenormaliais laikais daug kas ne nuo mūsų valios ar 
norų priklauso. Tikiuos, kad ligi pavasario pavyks išleisti abu pirmuosius 
tomelius. 

Laukiu iš Jūsų kad ir trumpos žinutės. Jeigu Jūsų kilni širdis pasiryžtų 
man padėti dabartiniame mano gyvenime, paramą taip pat pasiųskite per 
p. Steponą Garbačiauską, Zirich, Hohenklingestr. 23, Šveicarija. 

Linkėdamas Jums giedria širdimi ir pakilia dvasia praleisti didžiąją Kris- 
taus Gimimo šventę, reiškiu Jums gilią pagarbą. 


Jūsų J Nacių 

Freiburgas, 
1949.XII.17 


Dėkoja už gautus spaustuvei pinigus. Prelatui nusiųs 1000 egzempliorių, su kitais 
nežino, ką daryti, nes iš Vokietijos inteligentai emigravo, likusieji nesidomi. Apgailes- 
tauja dėl senosios kartos ir tremtinių trynimosi, nesutarimų, bet kitaip ir būti negalį: 
mes nesuprantame amerikiečių, o amerikiečiai - mūsų. Pokalbis Delegatūroje su 
T.Welschu SJ, atvykusiu verbuoti profesorių Amerikos universitetams. Nurimsiąs, kai 
tremtiniai suamerikonėsią, nes amerikiečiai sueuropėti tikrai negali: skirtingos kultū- 
ros. Tremtiniai neįsilieja į amerikiečių lietuvių organizacijas, nes jos yra pasinešusios į 
formaliuosius organizacinius dalykus, o europietiškosios - į problematinius. Kalėdų 
sveikinimai. 


Freiburgas, 
1949 m. gruodžio 17 d. 


Brangusis Bičiuli, 


Dideliai dėkui už Jūsų laišką su maloniu jo turiniu, kuris pasiekė mane 
visai tvarkingai. Taip pat skubu pranešti, kad vakar pasiekė mane ir Jūsų 
tūkstantinė, žinoma, netekusi pakeliui vieno dešimtuko. Dabar spausdini- 
mas tuojau bus baigtas, ir 1000 egz. bus pasiųstas Jums. Žinoma, Vokieti- 
joje knygų platinimas dabar yra beveik negalimas, nes inteligentai veik 
visi išvažiavę, o paprasti žmoneliai neturi nei noro, nei pinigų. Todėl neži- 
nau, ką reikės daryti su likusiais egzemplioriais. Tarsiuos šiuo reikalu su 
„Ventos" leidykla, nes aš pats šiam darbui nei tinku, nei turiu jam laiko. 

Apie tam tikrą trynimąsi tarp atvykstančiųjų ir senųjų Amerikos lietu- 
vių esu jau girdėjęs. Be abejo, reikia tik apgailestauti, kad jo pasitaiko. 
Tačiau, kiek galiu spręsti stovėdamas iš tolo, šis trynimasis turėjo būti 
neišvengiamas ir jis dar kurį laiką pasiliks. Jį reikia suprasti ir daug ką 
atleisti ir vieniems, ir kitiems. Juk Amerikos dvasia yra tokia skirtinga nuo 
Europos, o ypač nuo Lietuvos dvasios! Mes nesuprantame Amerikos, bet 
ir Amerika mūsų nesupranta. Šv. Sosto Delegaturos patalpose 1948 m. 
vasarą man teko tris valandas kalbėti su tėvu Welsch SJ, kuris buvo iš 
Amerikos atvykęs verbuoti katalikų mokslininkų JAV universitetams. Tarp 
kitų man pasakojo tokį dalyką, kad Amerikoje esama pamokslų varžybų: 
sueina katalikas kunigas, protestantas pastorius, žydas rabinas, mahome- 
tonas, adventistas ir t.t, ir kiekvienas sako pamokslą; kas geriausiai pasa- 
ko, tas laimi premiją. Šį dalyką jis laiko religinės tolerancijos ženklu. O 
man jis atrodė religinių vertybių niveliavimo ženklu ir religijos pastatymu 
į visuomeninių priemonių eiles. Tai aš jam atvirai ir pasakiau. Jis truputį 
susimąstė, bet neatrodo, kad būtų šio mums svetimo dalyko esmę pajutęs. 

- Taigi į daug ką mes žiūrime kitaip kaip amerikiečiai. Todėl nenuostabu, 
kad šis žvilgio skirtumas paskui pažadina ir elgesio skirtumą. Tremtiniai 
dar ilgai skirsis nuo amerikiečių, kol patys suamerikonės, * tes laukti, kad 
amerikietis sueuropėtų savoje šalyje, būtų juokinga. Vieni., kur tremtiniai 
daro klaidą, tai ten, kad jie pasišauna amerikiečius mokyti, peikti, kriti- 
kuoti, sava kultūra girtis. Vienas Dievas tegali pasakyti, kieno kultūra yra 
geresnė Jo akyse: Amerikos ar Europos, nes ir vienoje, ir kitoje esama di- 
delių nuodėmių. Jos skiriasi savo formomis ir savo dvasia. Tačiau, kuri 
dvasia yra vertingesnė, aš nesiimčiau spręsti, nors, išaugęs Europoje, aš 
negalėčiau, savęs nesulaužęs, pavirsti amerikiečiu. Tačiau tai yra būdo, 
bet ne vertingumo klausimas. 

Kad lietuviai katalikai negali įsilieti į vietos draugijas, priežastis gal yra 
ta, kad jie čia buvo įpratę turėti kitokias. Amerikos draugijų nepažįstu. 
Tačiau kiek apie jas skaitau laikraščiuose ar laiškuose, man atrodo, kad jos 
gal kiek per daug pasinešusios į formalinius organizacinius dalykus, kas 
europiečiui yra neįprasta. Pas mus viskas yra problematiškiau negu Ame- 
rikoje; taigi ir draugijos tik labai maža laiko skiria organizaciniams klausi- 
mams, visą jį beveik skirdamos problemoms. Atsidūrę amerikietiškų drau- 
gijų susirinkimuose europiečiai pasijunta nesavame kailyje, nes jie girdi 
daug kalbant apie metodus, bet maža apie turinį. Nežinau, ar šitoks skir- 
tumas yra realus, bet tokį įspūdį turiu susidaręs iš kitų. 

Amerika yra įdomus ir įvairus kraštas. Tačiau būdamas kilęs iš visai 
kitokios dvasios, jis europiečiui yra sunkiai suvirškinamas. Nesistebėkite 
tad, kad ir lietuviai katalikai, išlipę į Naujojo Pasaulio krantą, pasijunta 
tarsi netekę pagrindo po kojomis ir kurį laiką daro netaktų ir net klaidų. 
Atleiskite jiems, nes jie iš tikro yra netekę savos žemės po kojomis. O gy- 
venti tuščioje erdvėje žmogui nėra įgimta. Todėl jis ir svyruoja į visas pu- 
ses, nežinodamas, kur prisišlieti. 

Priimkite, Brangus Bičiuli, nuoširdžiausius sveikinimus Kristaus Gi- 
mimo šventės proga ir sykiu mano gilią padėką už kilnią Jūsų širdį. Atei- 
nantieji Šventieji Metai teatneša Jums kuo gausiausią Viešpaties Palaimą. 


Jūsų M. Moerua 


Freiburgas, 
1950.11.8 


Prof. Maceiną, su tuščia kišene atvykusį į Freiburgą studijuoti, bičiuliai vadina 
Dievo gundytoju, ragina eiti į fabriką, bet jis pasitiki Dievo Apvaizda. Tad dėkoja už 
gautą sumą, nors ir „tapytojų“ jis vaizduojamas visokiomis spalvomis ir smerkiamas. 
Paneigia gandą, kad pranciškonai rūpinasi jo pragyvenimu. Ta „privilegija“ priklau- 
so tik prel. Jurui. Po „Jobo" eis prie Dostojevskio „Nusikaltimas ir bausmė" - nagrinės 

nuodėmės bei atgailos filosofiją. Ši paskutinė studija užbaigs „Inkvizitoriaus" ir „Jo- 
bo" - „Cor inguietum" trilogiją. Džiaugiasi prof. S.Sužiedėlio pakvietimu į „Darbinin- 
ko" redaktorius. Aptariami kai kurie „Ventos" leidyklos klausimai „Inkvizitoriaus" 
platinimo reikalu. Prašo pinigų laiške nesiųsti, nes juos pašte išima, siųsti tik per tar- 
pininką Garbačiauską Šveicarijoje. 


Freiburg i. Brsg. 
Lessingstr. 11, bei Stocker. 
1950 m. vasario 8 d. 


Brangusis Kunige ir Bičiuli, 


Daug kas iš manęs juokiasi, kad aš tuščia kišene nuvažiavau į Freibur- 
gą, ir klausia, kada subankrutuosiu. Daug kas vadina mane Dievo gundy- 
toju, kad aš pasitikiu Viešpaties Apvaizda. Jie sako, esą reikia pačiam rū- 
pintis, o ne laukti, kol Dievas duos. Bet kaipgi aš pats rūpinsiuos? Už savo 
raštus aš nieko negaunu. Tad jeigu noriu prie jų pasilikti, turiu pasitikėti 
Dievu. Arba, kitokiu atveju, viską mesti ir eiti į fabrikus, kaip jau daugelis 
mūsiškių nuėjo. Todėl pastarasis Jūsų laiškas sukėlė manyje didelį džiaugs- 
mą. Jis man parodė, kad Dievo Apvaizda vis dėlto manimi rūpinasi; kad 
Jai turbūt patinka mano pasilikimas prie mokslo, nes Ji siunčia man Jus, 
brangusis Prieteli. Jau prieš porą savaičių gavau p. V.Vasiliauskienės (Law- 
rence) laišką, kuriame ji perdavė man Jūsų linkėjimus ir sykiu Jūsų susirū- 
pinimą mano pragyvenimu. Nedrįsau Jums pats nieko rašyti, nes šiais rei- 
kalais kalbėti man yra nepaprastai nemalonu. Tačiau atėjote patys. Už tai 
priklauso Jums ypatingai gili mano pagarba ir meilė. Žinau, kad esu Jums 
vaizduotas visokiomis spalvomis. Bet tegul Viešpats atleidžia šiems „ta- 
pytojams". Juk negi aš girsiuos ir ginsiuos? Tegul apie mane pasakoja ir 
mane teisina ar smerkia mano darbai. Argi čia svarbus pats asmuo? 

Nežinau, kaip susidarė ten pas Jus gandas esą manimi rūpinasi pran- 
ciškonai. Gal dėl to, kad T.Vaškys! parašė man sutartį, pagal kurią aš ga- 
liu atvažiuoti į Ameriką? O gal dėl to, kad 1947 ir 48 m. jo vienuolynas yra 
atsiuntęs man Kalėdoms ir Velykoms po siuntinėlį maisto ir drabužių? Bet 
tai juk nėra rūpinimasis kasdienos gyvenimu. Tai yra tik draugiški reti 
mostai ar gal atlygis už straipsnius, kurių parašiau „Varpeliui" ir „Met- 
raščiui". Esu pažadėjęs būti nuolatiniu „Aidų" apžvalgininku ir prašęs 
bent po 20 dol. per mėnesį. Ar šitas mano prašymas bus įvykdytas, dar 
nežinia. Rūpinimosi reikalu į pranciškonus nesu kreipęsis ir jie nieko man 
nėra žadėję, o dar labiau nieko konkrečiai padarę, išskyrus tas retas drau- 
giškas dovanėles. Jus pasiekusios žinios yra tik gandas, kaip ir daugelis 


1 Kun. Justinas Konstantinas Vaškys (1909-1994) - pranciškonas, provincijolas, įkurdinęs 
lietuvius pranciškonus JAV (LE, XXXIII, 241-242). 

kitų. Todėl, mielasis Prieteliau, iš nieko nepaveršite tos „privilegijos" rū- 
pintis šiuo ubagu. O juk ir jam reikia bent pačių reikalingiausių dalykų. 

Štai aną dieną atsikeliu rytą ir audamasis žiūriu - didžiausia kelnėse sky- 
lė. O aš tik tas vienas tamsias kelnes teturiu! Ką daryti? Susiuvau adata 
skylę ir nuėjęs į krautuvę nusipirkau naujas; tik kelnes, nes visam kostiu- 
mui pinigų neturiu. Po to man liko tik 40 DM. Laimė, kad jau buvo užmo- 
kėta už kambarį ir už pensioną. Tai yra mano pragyvenimo vaizdas. Bet 
Jūs ateinate su savo parama, ir todėl aš esu visai ramus. Doleriui artėjant 
prie oficialaus kurso (5 DM juodojoj biržoj; 4, 20 banke), dabar reikia Vo- 
kietijoje 50 dol. mėnesiui paprastam pragyvenimui. Jeigu tad šią sumą Jūs 
įstengtumėte man atsiųsti (metams susidarytų 600 dol.), iš tikro galėčiau 
ramiai dirbti mokslo darbą, kiek pajėgdamas. 

Jūsų atsiųsta suma mano raštams paskatino leidyklą sparčiau pastū- 
mėti priekin spausdinimo darbus, kurie pirma buvo vis atidėliojami. „Ink- 
vizitorius" šiomis dienomis jau turi būti baigtas. Jo susidarė 224 pusl. di- 
desnio formato negu anksčiau. „Jobą" dabar kaip tik baigiau rašyti ir tuo- 
jau atiduosiu spaustuvėn. Kadangi pinigai yra, gal ligi Velykų ir jis bus 
gatavas. Darbas eis be pertraukos. Truputį atsikvėpęs ir leidęs smege- 
nims pasilsėti, eisiu prie Dostojevskio „Nusikaltimas ir bausmė" ir mėgin- 
siu šioje studijoje duoti nuodėmės ir atgailos filosofiją. Turiu čia minčių ir 
noro šiuos klausimus panagrinėti. Tikiuos, kad tai nebus prastesnis veika- 
las už „Inkvizitorių". Kiek „Inkvizitorius" nagrinėjo žmogų istorijoje, tiek 
šioje naujoje studijoje bus nagrinėjamas žmogus savyje, tiesioginiuose sa- 
vo asmens santykiuose su Dievu. Tai bus tradicinis „Cor inguietum"' 
tomelis, kaip pavadinau visą šį Jūsų leidžiamą ciklą. 

Prof. S.Sužiedėlio pakvietimą į „Darbininko" redaktorius laikau labai 
laimingu žingsniu. Jis yra išsilavinęs žmogus, didelis idealistas, turi min- 
čių ir puikų stilių. Be abejo, pradžia bus sunki, kaip ir visur. Kiek galėda- 
mas jam padėsiu. Tik būtų gera, kad gaučiau kokių nors sugestijų, į ku- 
riuos klausimus atkreipti dėmesį. Mat gyvendamas toli nuo amerikoniš- 
kos visuomenės, ne visada galiu susiorientuoti, kas aktualiau ir reikalin- 
giau. 

Mano raštų leidykla prašo ją painformuoti šiais klausimais: 1) ar leisite 
platinti mano raštus USA ir leidyklai, ar platinsite tik savuosius 1000 egz., 
kuriuos ji Jums netrukus išsiųs; 2) ar galite pasiųsti keletą adresų iš Law- 
rence, kuriais būtų galima pasinaudoti Jums tą 1000 egz. siunčiant, kad 
muitinė neprisikabintų; 3) kokią kainą manytumėte nustatyti „Inkvizito- 
riui" (224 p. tokio formato, kaip Baltrušaičio poezija, gal tik truputį žemes- 
nio; plotis toks pat); Vokietijoj jis bus pardavinėjamas po 4 DM. Tačiau 
Vokietijoje jo išeis gal koks 100 egz., nes žmonių, ypač inteligentų, čia jau 

nėra. Būkite tad, brangusis Bičiuli, malonus ir netrukus atsakykite leidyk- 
lai į šiuos klausimus, kad neįvyktų kokių nesusipratimų. Atsakyti galite 
arba per mane, arba tiesiog adresu: 

Leidykla „Venta" - Tonas Rimeikis, Germany, US Zone, (14a) Schwab- 

Gmiind, Bismarckstr. 1, DP Camp. 

Leidėjas yra katalikas žmogus, Krikšč. Demokratų Centro Tarybos na- 
rys ir jo raštų leidėjas. Galite susirišti su juo ir tiesiog. Jis pats to net norė- 
tų. Tačiau galite ir per mane, kaip Jums patogiau. 

Jūsų siųstas žalmargis, deja, šį sykį manęs nepasiekė. Laišką gavau už- 
lipdytą su paveiksliuku, bet pinigai buvo išimti. Tas pat lygiai įvyko ir per 
Kalėdas su Vaičiulaičio siųstais 10 dol. Šiandien buvau pas pašto viršinin- 
ką. Jis meta bėdą ant devisenkontrolle, kuri dabar neturi teisės atidaryti 
jokio laiško, tad privatiškai atidaro, išima sau į kišenę ir paskui vėl užlipi- 
na. Viršininkas pataria skųstis kriminalinei policijai. Bet nežinau, ar verta. 
Taigi šiuo keliu daugiau žaliuku nesiųskite. Sykį užtikę pėdas, nesąžiningi 
valdininkai atidarinės laiškus ir toliau. Neverta tad turtinti vokiečių. Jeigu 
doleris dar labiau kris, tuomet galima bus siųsti arba paštu, arba per ban- 
ką. Bet apie tai aš Jums parašysiu. Per Garbačiauską yra kelias saugus. 
Surasiu būdų juos gauti iš ten greičiau negu ligi šiol. 

Taigi, Brangusis Prieteliau, nuoširdžiausiai dėkoju Jums už paramą ir 
už šviesias viltis ateičiai. Iš savo pusės, aš stengsiuos Jūsų neapvilti ir duo- 
ti tai, kas yra mano galioje 


Jūsų A . Ma euru 


Švabijos Gmiundas, 
1950.11.28 
(„Ventos" leidėjo Jono Rimeikio laiškas prel. P. Jurui) 


Praneša prel. Jurui, kad „Didysis inkvizitorius" jau išspausdintas. 1000 egzem- 
pliorių priklauso prel. Jurui. Prašo nurodyti jo platintojus, kad jiems tiesiog nusiųstų, 
ir prel. Jurui nereikėtų dar kartą siųsti. Aptariami kiti šios knygos platinimo reikalai. 

Leidykla „Venta“. Jonas Rimeikis 

(14 a) Schwūb.-Gmiind Bismarckstraße 
Germany, US-Zone 

Schwaeb. Gmuend, 195U.1I.28 


Didž. Gerb. Kunige, 


Turiu garbės pranešti, kad Tamstos finansuojama knyga A.Maceina, „Didy- 
sis inkvizitorius" jau atspausdinta. Šios knygos Tamstai priklausytų 1000 egz. 
Noriu jų galimai greičiau Tamstai išsiųsti. Prašyčiau Tamstos nurodyti adresus, 
kur šių knygų turėčiau pasiųsti. Manau, kad būtų geriau siųsti tiesiog Tamstų 
platintojams, jei tokių turite. Tai būtų tikslingiausia, nes nebereikėtų Tamstoms 
siuntinėti: susitaupytų laikas, lėšos ir atpultų bereikalingas darbas. 

Šia proga noriu išsiaiškinti šios knygos platinimo teisę ir galimumus USA. 
Kadangi ši knyga yra didžiumoje tamstos pinigais išleista, tai Tamsta galite man 
neleisti jos platinti USA. Ši teisė priklauso tik Tamstai. Tačiau jeigu Tamsta 
sutinkate, tai ir aš šios knygos nedidelį egz. skaičių pasiųsčiau įvairiems savo 
platintojams, kurie manęs jau seniau jos yra prašę. Norėčiau šiuo reikalu išgirsti 
Tamstos nuomonę. Jeigu Tamsta nesutiksite leisti man platinti USA, to nelaiky- 
siu už bloga. 

Taip pat norėčiau paprašyti Tamstos informacijų knygos platinimo reikalu 
USA. Kiek man yra žinoma, USA lietuviška knyga labai sunkiai randa kelią pas 
skaitytojų. Kokias priemones Tamstos naudojate išleistoms knygoms platinti? Gal 
aš galėčiau pasinaudoti Tamstų sukurtu platinimo tinklu savo kitiems leidiniams 
platinti? Jeigu tokia galimybė atsirastų, būčiau labai dėkingas. 

Sėkmingesniam lietuviškos knygos platinimui, mano supratimu, reikėtų visu 
energingumu prie bažnyčių organizuoti katalikiškus spaudos kioskus. Tai būtų 
sėkmingiausia priemonė pasiekti skaitytojų. Kartu mes, katalikai, į savo rankas iš 
esmės pasiimtume vienų iš pagrindinių galybių -spaudą. Jeigu mes savo spaudos 
sugebėsime didesnį kiekį išplatinti, tai dėl to ir pasekmės bus didelės. Platinimas 
per laikraščius negali būti toks sėkmingas, kaip per tokius kioskus. 

Aš šiuo metu bandau platinti per organizacijas: ateitininkus ir skautus. Pa- 
sekmės irgi yra geros. Ypatingai ateitininkams reikėtų šia sritimi susirūpinti ir 
stengtis į savo rankas pasiimti spaudos platinimo monopolį. 


Reiškiu nuoširdžių pagarbų 
Jonas Rimeikis 

10. 


Freiburgas, 
1950.V.4 


Stebisi Prelato jautrumu ir dėkoja už paramą. „Jobo drama" numatoma baigti 
spausdinti birželio mėnesį. Aptaria platinimo klausimus. „Kaltės ir atgailos" jau pa- 
rašęs du skyrelius. Nurodo skyrelių pavadinimus. Kitais metais numato parašyti „Žmo- 
gaus kova su Dievu" ir „Kelias į Dievą". Tada „Cor inguietum" serija bus baigta. Min- 
tys apie šeimą virsta košmaru: vaikai arba žūsią, arba būsią išauklėti bolševikais. Tik 
darbas ramina ir nukreipia mintis. 

Freiburg i. Brsg., Lessingstr. 11, 
Germany 
1950 m. gegužės 4 d. 


Brangusis Bičiuli, 


Man belieka tik stebėtis Jūsų jautrumu ir visa širdimi dėkoti Jums už 
Jūsų paramą. Anoji suma, kurią siuntėte mano paties reikalams, jau yra 
mano rankose. Ji man padėjo pergalėti atsiradusius sunkumus, kada aš 
leidau sau nusipirkti vieną kitą naujai išėjusią knygą, kurių bibliotekoje 
dar nebuvo. Didelis Jums dėkui už visa tai. Dabar siunčiamą sumą naudo- 
siu knygoms leisti: šitaip ją suprantu. - Knygų leidimas yra dabar tokioje 
būklėje. „Jobo drama" jau atiduota spausti. Šio mėn. 5 d. važiuoju į Schwb. 
Gmiind pas leidėją pažiūrėti, kiek jis yra jau padaręs. Birželio mėn. knyga 
turi pasirodyti. Ji bus tokio pat didumo, kaip ir „Inkvizitorius". - „Inkvizi- 
toriaus" yra atspausta tik du tūkstančiai egz., nes taip buvo pigiau, o ne- 
norėjome Jūsų apsunkinti. Todėl leidėjas ir aš pats prašytume Jūsų paimti 
sau 500 egz., o kitus leisti išplatinti tarp pasaulio lietuvių. Vokietijoje jau 
maža ką galima parduoti. Pagrindiniai platinimo centrai bus Amerika, Ka- 
nada, Australija ir Anglija. Po truputį dar Pietų Amerika ir Belgija su Itali- 
ja. Prie dviejų tūkstančių egzempliorių reiktų į apyvartą paleisti bent pus- 
antro tūkstančio. Vieno tūkstančio būtų per maža. Atrodo iš Jūsų laiško, 
kad ir Jūs patys taip galvojate. Penkis šimtus egzempliorių leidėjas turėtų 
būti Jums jau pasiuntęs. Bent taip aš jam buvau liepęs, kai tik pasirodė 
pirmasis „Inkvizitoriaus" egzempliorius. 

Dabar rašau trečiąjį „Cor inguietum" tomelį „Kaltė ir atgaila". Jo pla- 
nas yra šitoks: I. Nuodėmės prigimtis: 1) nuodėmės šaltinis, 2) nusidėjėlio 
būsena, 3) nuodėmės esmė, 4) nuodėmės rūšys. - II. Atsivertimo kelias: 1) 
du nusidėjėlio keliai, 2) gailestis, 3) išpažinimas, 4) atgaila, 5) moters vaid- 
muo atsivertime. - Pabaiga: atsivertusiojo būsena. - Pirmieji du skyreliai 
jau parašyti. Pagrindan esu padėjęs Dostojevskio veikalą „Nusikaltimas ir 
bausmė". Jis man tarnauja kaip medžiaga žmogaus-nusidėjėlio ir žmo- 

gaus-atsivertėlio analizei. Bent man pačiam atrodo, kad šią knygą turė- 
čiau ne blogiau parašyti (gal net kai kur geriau) negu „Inkvizitorių". Ra- 
šau tris egzempliorius. Baigęs vieną jų atsiųsiu Jums dar prieš spausdini- 
mą. Jeigu pasiseks laimingai šiuos tris tomelius šiais metais išleisti, laiky- 
siu, kad Jūs ir aš būsime Šventuosius Metus praleidę Viešpaties garbei. 
Kitiems metams pasiliks dar du tomeliai: „Žmogaus kova su Dievu" ir 
„Keliai į Dievą". Su jais serija „Cor inguietum" bus užbaigta. - Tokie tad 
yra mano artimiausi darbai. 

Šiaip gyvenimas Vokietijoje yra dabar gana ramus, karo čia mes greitai 
nelaukiame, nes jo niekas nenori. Reikia ryžtis dar ilgokai nešti šią sunkią 
naštą svetimuose kraštuose. Man pačiam ši našta yra dvigubai sunki, nes 
mintis, kad vaikai mano arba žus arba išaugs bolševikais, vis labiau mane 
persekioja ir neduoda ramybės. Tik darbas mane kiek labiau nuo šio koš- 
maro atitraukia, todėl ir kimbu į jį kiek pajėgdamas. Rašyti knygas juk vis 
tiek geriau, negu pasidaryti girtuokliu, net jeigu dėl to reiktų ir sveikatos 
nustoti. Geriau yra fizinė nesveikata, negu dvasinis suirimas, nuo kurio, 
ačiū Dievui, man teko apsisaugoti kaip tik todėl, kad visados buvau užsi- 
ėmęs kokiomis nors kitokiomis mintimis. Šia vaga stengsiuos eiti ir toliau. 
Tik tada, kai reikia padaryti pertrauką, nes juk ir protas įvargsta, tada 
visas šiurpas išnyra prieš akis ir kankina. Mes gyvename baisius laikus. 
Gera yra, kad ne kiekvieną valandą šis baisumas yra jaučiamas. 


Dėkodamas Jums, mielas ir Brangus Bičiuli, už visokeriopą paramą ir 
nuolatinį prisiminimą, reiškiu Jums gilią pagarbą ir siunčiu Jums nuošir- 
džių linkėjimų. 


Jūsų 


A. Moeriug 


11. 


Freiburgas, 
1950.IX.20 


„Jobo dramos" spausdinimas užtrukęs emigravus rinkėjui, mokėjusiam lietu- 
viškai; teko ieškoti kito. Kadangi tais metais sukako 50 nuo VI. Solovjovo mirties, tai 
pagal jo „Pasakojimą apie antikristą" metų per vasarą parašė naują veikalą - „Mys- 
terium iniquitatis" (jį vėliau išleido vokiškai pavadinimu „Das Geheimnis der Bos- 
heit"). Klausia, ar nebūsianti per sunki našta tris veikalus išleisti per metus. Lėšų 
pragyvenimui turįs tik porai mėnesių. Iš knygų negavęs nė cento, knygos nelabai 
perkamos, bet ir pardavus iš užsienio nelengva atsiųsti pinigus. 

Freiburg i. Brsg,, 
1950 m. rugsėjo 20 d. 


Mielas ir Brangus Bičiuli, 


Jau senokai esu Jums rašęs ir Jus painformavęs apie savo gyvenimą ir 
darbus. Žinojau, kad buvote Romoje; gavau malonų Jūsų pasveikinimą, 
už kurį nuoširdžiai Jums dėkoju; skaičiau Amerikos laikraščiuose, kad daug 
veikiate tarp darbininkų ir kunigų, todėl nenorėjau Jūsų varginti nereika- 
lingu susirašinėjimu, tuo labiau kad aš pats šią vasarą buvau įsikinkęs į 
smulkius darbus. Bet dabar, kai jau artinasi ruduo, kai darbai eina prie 
galo, nutariau pranešti Jums šios vasaros pjūties derlių, nes didžiausią 
jame dalį kaip tik turite Jūs, mielasis Bičiuli. 

„Jobo dramos" spausdinimas užtruko dėl visokių ne nuo manęs pri- 
klausančių priežasčių. Antroji spaustuvė, kur buvo spausdinamas „Didy- 
sis Inkvizitorius", turėjo lietuvį rinkėją, kuris, deja, išemigravo į Ameriką. 
Beieškant naujos spaustuvės, kuri turėtų lietuviškus ženklus, Schwäbisch 
Gmünd stovykla, kur gyveno leidėjas p. Rimeikis su savo „Venta", buvo 
perkelta į Heilbronn, o iš Heilbronno po kokių trijų mėnesių į Pforzheimą: 
mat DP turi užleisti kareivines pažadėtai amerikiečių kariuomenei. Be to, 
suradus spaustuvę Schweinfurte, rinkimas irgi dar kiek užtruko, nes spaus- 
tuvė turėjo skubių darbų vokiečiams, o mes, auslinderiai, žinoma, turime 
palaukti, nors mokame net brangiau negu vokiečiai, nes mat tekstas reikia 
rinkti svetima kalba. Tačiau dabar visos kliūtys jau nugalėtos, ir šiandien 
pat gavau iš leidėjo laišką, kad ateinančią savaitę knyga bus baigta rinkti. 
Spaustuvei atsirado laisvesnio laiko, taigi ir užgulė ant „Jobo dramos". 
Ateinantį mėnesį tikiuos galėsiąs Jums ją jau pasiųsti. Tuo būdu antrasis 
tomelis bus baigtas. 

Trečiąjį tomelį padariau visai netikėtai naują, kokio iš sykio net nebu- 
vau įplanavęs. Šiais metais sukanka 50 metų nuo mirties didžiausio rusų 
filosofo kataliko Vladimiro Solovjovo, apie kurį savo laiku keletas lietuvių 
Šveicarijoje, tarp jų ir a.a. Stasys Šalkauskis, yra rašęs disertacijas. Solovjo- 
vas lietuviškajai minčiai - visų pirma prel. Dambrauskui-Jakštui! ir Šal- 
kauskiui - yra turėjęs labai didelės įtakos. Galima visai teigti, kad lietuviš- 
koji filosofija išaugo iš Solovjovo. Todėl maniau, kad negalima praeiti ty- 
lomis pro šią svarbią sukaktį ir mūsų tautai. Tai yra mūsų dėkingumo 
pareiga šiam didžiajam katalikiškajam Rytų mąstytojui, kuris įžiebė mūsų 
mokslininkų mintį. Šitą tad pareigą aš ir ryžausi įvykdyti. Solovjovas - jis 
buvo sykiu ir poetas - yra parašęs „Pasakojimą apie antikristą". Tai savo- 


1 Prel. Aleksandras Dambrauskas-Adomas Jakštas (1860-1938) - katalikiškos visuomenės 
ideologas, tautinio atgimimo veikėjas, mokslininkas, poetas ir kritikas, daugelio laikraščių stei- 
gėjas, redaktorius ir bendradarbis (LE, IV, 257-262). 

tiška pasaulio galo vizija, vizija antikristinių laikų, kada Bažnyčia patenka 
antikristo priespaudon, kenčia persekiojimus, bet galop laimi ir triumfuo- 
ja. Šią legendą savo metu buvo lietuvių kalbon išvertęs prel. Dambraus- 
kas-Jakštas, o tremtyje ją buvo išspausdinęs dar sykį „Naujasis Gyveni- 
mas" - kunigų sąjungos Vokietijoje organas. Šitą tad legendą aš ir pasiry- 
žau išnagrinėti tokiu pat metodu, kaip ir Dostojevskio „Didįjį Inkvizito- 
rių". Savo problematika ši legenda yra panaši į Dostojevskio kūrinį. Tik 
Dostojevskis leidžiasi daugiau į žmogaus psichologiją ir filosofiją, o So- 
lovjovas liečia daugiau religinius, net teologinius klausimus. Dostojevskio 
legendą pavadinau istorijos filosofija, o Solovjovo pasakojimą tenka va- 
dinti istorijos teologija. Tačiau savo minčių gilumu ir aktualumu jis nė 
kiek nenusileidžia Dostojevskiui. - Šį tad kūrinį išnagrinėti ir buvo mano 
šios vasaros darbas. Išvažiavau į vieną vokiečių kaimelį, užsidariau nuo 
visų Žmonių ir per šešetą savaičių juodraštis buvo baigtas. Grįžęs į Frei- 
burgą, jį perrašinėjau ir beveik esu visiškai baigęs: stinga tik įvado, mat 
įvadus aš rašau paskiausiai, kai visas veikalas yra baigtas. Planą šio veika- 
lo Jums pridedu, kad matytumėte, koki klausimai jame yra liečiami. Man 
pačiam atrodo, kad ši knyga man pasisekė parašyti ne blogiau kaip „Di- 
dysis Inkvizitorius", o aktualumo atžvilgiu ji yra mūsų laikams net aktua- 
lesnė, nes mes iš tikro gyvename aiškiai antikristinius laikus su visa jų 
apgaule, melu, žudynėmis - su visu tuo, ką antikristas mielai vartoja. Šita 
tad studija ir turėtų sudaryti trečiąjį mano suplanuoto ir Jūsų leidžiamo 
„Cor inguietum" rinkimo tomelį. Leidėjas apie mano šį darbą žino ir šios 
dienos laiške jau spiria, kad jį jam siųsčiau, nes spaustuvė dabar turinti 
laisvo laiko ir galinti greitai surinkti. Tokiu būdu ligi šių metų pabaigos 
galėtų išeiti ir trečiasis tomelis. 

Tačiau aš nutariau visų pirma Jūsų atsiklausti, ar nebus Jums per sunki 
našta šiais metais skirti pinigų dar vieno tomelio išleidimui. „Jobo dra- 
mai" pinigai guli pas mane: spaustuvei avanso įmokėta 1000 DM. Tačiau 
Solovjovo legendos nagrinėjimui leisti lėšų nebebus, nes pirmykštis mūsų 
apskaičiavimas pasikeitė kaip tik mūsų nenaudai. Pabrango ir spaustuvė, 
ir persiuntimas. Norint tad šiais metais Jums ryžtis ir trečią tomelį išleisti, 
reikėtų atsiųsti 800 dol. „Didysis Inkvizitorius" kaštavo netoli 900 dol., 
būtent 4475 DM (doleris dabar yra 5 DM juodoj biržoj). Be abejo, būtų 
gražu, jeigu mes - Jūs ir aš - galėtume Šventuosius Metus pažymėti trimis 
leidiniais - visais trimis, skirtais religiniams klausimams. Tai iš tikro būtų 
tikras Šventųjų Metų pagerbimas. Tačiau ar bus tai Jums ne per sunku? 
Todėl prieš atsakydamas leidėjui, aš ir nutariau pasiklausti Jūsų nuomo- 
nės. Kai gausiu Jūsų atsakymą, tada leidėjui parašysiu. O tuo tarpu baig- 
siu šios studijos įvadą ir ją paruošiu spaudai. Beje, noriu ją pavadinti šv. 
Povilo posakiu „Mysterium iniguitatis". Žinoma, lotyniškas pavadinimas 
nėra populiarus, bet jis yra prasmingas ir studijos turinį atitinka. Studija 

bus kiek didesnė negu „Didysis Inkvizitorius": ji turės apie 280 pusl. 

Noriu Jums šia proga pasiskųsti ir savo asmeniniais vargais. Mano me- 
džiaginė padėtis smarkiai pasunkėjo. Mano prieteliai iš Kanados, kurie 
anksčiau mane paremdavo, nuo birželio mėnesio šios paramos teikti ne- 
begali. Ligi šiol jokių kitų šaltinių aš neieškojau ir neturiu. Net pranciško- 
nai už straipsnius „Aiduose" reguliariai neatsilygina. Todėl prisiminęs Jū- 
sų ankstesnį padrąsinimą ir iš Jūsų gautą paramą, nutariau visų pirma 
kreiptis į Jus ir prašyti Jus paimti mane Jūsų globon su kūnu ir siela. Sielą 
Jūs jau globojate, leisdami mano raštus. Tačiau ta vargšė sielelė gali greitai 
nusilpti ir palūžti, jeigu ji neturės kaip laikytis kūne. O jos laikymasis pasi- 
darė labai problematiškas. Todėl aš ir pasakau Jums atvirai savo padėtį, 
nes Jūs ta i man esate anksčiau liepę. Man yra labai nedrąsu visa tai Jums 
rašyti, nes Jūs tiek gero jau esate man padaręs. Tikrai nieko Jums nesaky- 
čiau, jeigu Jūs nebūtumėte manęs ankstesniuose savo laiškuose padrąsi- 
nęs. Konkrečiai kalbant, lėšų savo pragyvenimui aš turiu tik dviem mėne- 
siam. Jeigu tad paimsite mane savo globon ir žinion, niekur kitur nesi- 
kreipsiu ir lėšų neieškosiu. Jūs būsite vienintelis, kuris išlaikys Maceiną su 
jo raštais ir su jo gyvenimu. Kaip ir anksčiau esu Jums rašęs, man reikia 
Freiburge 50 dol. mėnesiui. - Kad būtumėte visiškai painformuotas apie 
mano padėtį, turiu Jums pasakyti, kad nors Jūs man ir perleidote „Did. 
Inkvizitoriaus" likusius egzempliorius ir nors teoretiškai aš turėčiau šį tą 
iš jų laimėti, tačiau ligi šiol nesu gavęs už tai nė vieno cento ir neatrodo, 
kad greitai kas nors pasidarys, nes atsiskaitymas iš užsienio yra labai sun- 
kus, painus ir, turiu pripažinti - nesąžiningas. Žmonės išparduoda kny- 
gas kur nors Australijoj, Kanadoj, Anglijoj ir, pasiteisindami, kad negali- 
ma valiutos išsiųsti, ramiai susideda pinigus į savo kišenę. Todėl aš netu- 
riu jokių stiprių vilčių bent kiek laikytis iš savo knygų. Knygas rašyti irjas 
leisti dabar yra tikra auka. Bet jos reikia, kad ir Dievas, ir žmonės nesaky- 
tų, jog rūpinomės tik duona, o pamiršome Viešpaties žodį. Jeigu aš pasi- 
liksiu Europoje, tai ne todėl, kad man čia lengviau, bet todėl, kad čia galiu 
savai Tautai sudėti šitą dvasinę savo auką, be kurios mūsų mintis suskurs 
galutinai. Europoje pasilikimas yra nenaudingas ir pavojingas. Bet reikia, 
kad būtų žmonių, kurie čia veikia, nes iš fabrikų nekyla knygos ir straips- 
niai. - Tokia tad yra mano, brangusis Bičiuli, situacija. Lauksiu Jūsų mielo 
atsakymo tiek naujos knygos leidimo, tiek mano paties atžvilgiu. O tuo 
tarpu dėkoju už kilnią Jūsų širdį ir reiškiu gilią pagarbą. 


Jusų 


A. Woaeriug 

12. 


Freiburgas, 
1950.IX.21 


Apsilenkė laiškai. Dėkoja už paramą, prašo nesiųsti tiesiai jam čekių, bet per Gar- 
bačiauską Šveicarijoje. „Pax Romana" kongrese nedalyvavo, nes buvo siūlęs prof. Ivins- 
kį ir šiam nenuvykus, atstovavo dr. kun. P.Celiešius. Kun. Pijui Ragažinskui duoda 
leidimą versti „Inkvizitorių" į portugalų kalbą, pažymint, kad versta iš lietuvių kal- 
bos, kad nereikštų pretenzijų leidyklai Kerle-Verlag, kuri leidžia vokišką vertimą „Der 
Grossinguisitor". Vertimų į kitas kalbas klausimas. 


Freiburg i. Brsg,, 
1950.9.21 


Mielasis Bičiuli, 


Mūsų laiškai prasilenkė: vakar išsiunčiau Jums ilgoką aprašymą savo 
vargų ir darbų, o šiandien gavau Jūsų malonų vokelį su šiltais žodžiais ir 
jaukiu turiniu. Viskas atėjo tvarkingai: labai Jums už tai ačiū. Ačiū Jums 
taip pat ir už pažadą ateičiai. Kiek ir kaip skubiai man yra reikalinga pa- 
galba, Jūs matysite iš mano vakarykščio laiško. Tik būkite malonus ir ne- 
siųskite čekio, nes čia per bankus jį realizuoti labai sunku. Jeigu galėsite ką 
nors pasiųsti, siųskite senuoju keliu per Šveicariją Garbačiauskui, o jis jau 
man perduos. 

Pax Romana! kongrese nebuvau. Čia įvyko mažas nesusipratimas. At- 
eitininkams atstovauti Federacijos Valdybai Amerikoje buvau pasiūlęs prof. 
Ivinskį iš Romos, nes jis daugiau kalbų moka ir apskritai yra apsukresnis 
užmegzti ryšius su žmonėmis negu aš. Todėl kai Federacijos Valdyba siū- 
lė važiuoti man, aš atsisakiau, nes maniau, kad Ivinskis sutiko ir važiuos. 
Tuo tarpu pasirodo, kad ir jis atsisakė, bet man nieko nepranešė. Tokiu 
būdu aš ir pasilikau. Bet ateitininkams gerai atstovavo trys studentai iš 
Tübingeno ir kun. dr. P. Celiešius? iš anglų zonos. Kaip jiems ten pasisekė 
sueiti į ryšius, kol kas žinių neturiu, nes niekas pas mane iš Tūbingeno 
nebuvo, o ir aš pats niekur nevažinėju. 


1Pax Romana - pasaulinis šviesuomenės sąjūdis, apimantis visų tautų ir rasių katalikus 
studentus ir mokslą baigusius intelektualus. Sąjūdis siekia juos jungti į tarptautinę akademinę 
bendruomenę, grindžiamą krikščioniškąja meile ir katalikų tikėjimu. Dvi šakos: Studentų fe- 
deracija (Mouvement international des Etudiants catholigues), jų pirmas suvažiavimas įvyko 
1921 m., ir Intelektualų federacija (Mouvement International des Intellectuels Catholigues), įkurta 
1947 m. Abiejose organizacijose dalyvauja ir lietuviai (LE, XXII, 216-217; XXXVI, 440). 

2Dr.prel. Petras Celiešius (1906-1986) - įvairių žurnalų bendradarbis, Vakarų Europos 
Lietuvių sielovados centro vedėjas (LE, III, 448-149; XXXVI, 150; XXXVII, 103). 

Padėkokite mano vardu mano mielam suolo draugui kun. Pijui Raga- 
žinskui už malonų laišką ir padrąsinimus nesimesti kiton profesijon, o to- 
liau atsidėti rašymui. Tai yra ir mano paties giliausias noras. Ir jeigu tik 
gyvenimo sunkenybės nenuvarys manęs kur nors į fabriką ar į įstaigą ma- 
šininku, tikrai savo srities neužleisiu. Painformuokite jį ir apie naują mano 
knygą, kurios planą vakar esu Jums išsiuntęs. Leidimą „Inkvizitorių" versti 
portugalų kalbon jam duodu visa širdimi. Galite jam pasakyti, kad prieš 
keletą dienų pasirašiau sutartį su F.H.Kerle-Verlag Heidelberge, kuri lei- 
džia vokišką „Inkvizitoriaus" vertimą: kitų metų pradžioje jis turėtų pasi- 
rodyti. Jeigu jis būtų išverstas portugalų ar ispanų kalbon, būtų mūsų kul- 
tūrai jau šiokia tokia reklama. Beje, priminkite kun. Ragažinskui, kad jei 
nutars versti portugališkai, tegu būtinai pažymi, jog versta iš lietuvių 
kalbos, nes Kerle-Verlag gali paskui kabintis, jog versta iš vokiečių kalbos, 
negavus sutikimo. Ar neatsirastų ir Amerikoje, kas išverstų angliškai? 

Dar sykį dėkodamas Jums už gerą Jūsų širdį, reiškiu Jums kuo giliau- 
sią mano pagarbą. 


Jūsų. acne 


P.S. Daug linkėjimų kun. Pijui Ragažinskui3 ir sykiu atsiprašymas, kad 
negaliu jam greitomis parašyti atskiro laiško. Tegul jis būna malonus ir 
grįždamas nuveža visą glėbį mano linkėjimų mano pažįstamiems jo ben- 
dradarbiams kunigams. 


13. 


Freiburgas, 
1950.XII.14 


Dėkoja už laišką ir paramą. Sveikina Kalėdų švenčių proga, gėrisi prelato atsida- 
vimu dvasinei kultūrai ir jos rėmimu. Išskaičiuoja tais metais parašytus straipsnius, 
knygas, iš viso 1144 puslapiai. „Jobo dramos" pasirodymą sutrukdę bažnytiniai cen- 
zoriai. Aprobavo Lėvanas, dėl ligos irgi uždelsęs. Klausia, gal „Mysterium" galėtų 
aprobuoti Prelato vyskupas. Vokiškasis „Didžiojo Inkvizitoriaus" leidimas einąs pir- 
myn, jau skaitąs korektūras. Net trys leidyklos buvo sutikusios išleisti. Sveikata ne- 
stipri: širdies negalavimas, kepenų sutrikimas. Džiaugiasi, kad kun. Vaclovas Pau- 
lauskas bus pas Prelatą vikaru. Apgailestauja, kad iš 250 lietuvių kunigų, buvusių 
Vokietijoje, daugumas emigravo į JAV, aplenkdami kitas lietuvių kolonijas, visiškai 
neturinčias kunigo lietuvio. Kultūros instituto reikalai. 


3 Prel. Pijus Ragažinskas (1907-1988) - klebonavo Šv. Juozapo parapijoje San Paulo mieste 
Brazilijoje ir rūpinosi lietuviais emigrantais (LE, XXIV, 424). 

Freiburg i. Brsg, 
1950 m. gruodžio 14 d. 


Mielas ir brangus Bičiuli, 


Dėkoju už pastarąjį malonų ir jaukų laišką ir už pranešimą, kad išsiun- 
tėte mano nepasotinamiems reikalams penketą šimtukų. Jų ligi šiol dar 
nesu gavęs, bet tikiuos netrukus gausiąs. Mat besiartinančios Kalėdų šven- 
kalais. O jų rankose kaip tik ir guli Jūsų siųstoji parama. Dar sykį nuošir- 
džiai už ją dėkodamas, noriu šiuo tarpu pasidalyti su Jumis keletu minčių. 

Visų pirma priimkite mano gilius, iš tikros širdies plaukiančius linkėji- 
mus Kristaus Gimimo švenčių proga. Jūs varote nepaprastai gilią vagą 
lietuviškojoje kultūroje. Jūs esate vienintelis, kuris iš Naujojo Pasaulio dva- 
sininkijos iš tikro suprantate savo šventojo Globėjo Pranciškaus dvasią - 
daiktu tarnauti asmeniui, o ne asmenį įkinkyti daikto tarnybai. Būti kultū- 
ros mecenatu šiandien yra toks retas dalykas, kad Jūs aukštai prašokstate 
šimtus savo konfratrų ir Jūs darbai kelia visiems tokios nuostabos bei pa- 
garbos, kad Jūs atsveriate daugybę ydų, kuriomis šiandien tenka visiems 
nusiskųsti. Nepriimkite, mielas Bičiuli, šių mano žodžių kaip komplimen- 
to arba pataikavimo. Nesu pratęs kam nors pataikauti. Taip pat visa tai 
sakau ne todėl, kad čia ir mano trigrašis užangažuotas. Aš sprendžiu visai 
objektyviai. Juk man yra žinoma, ką Jūs esate padaręs ir ką ketinate pada- 
ryti. Tie, kurie su Jumis susitinka, planus su Jumis apsvarsto, Jūsų paramą 
užtikrinta, tie kalba aukščiau minėtais žodžiais. Todėl mano linkėjimas 
šių džiaugsmingų švenčių proga Jums ir yra, kad Viešpats ir toliau laikytų 
Jus savo Globoje ir kad leistų Jums dar daug daug vagų suversti taip labai 
apleistuose lietuviškuosiuose dirvonuose. 

Šie metai jau baigiasi. Darbo atžvilgiu jie jau beveik visiškai pasibaigę, 
nes per šventes kažko nuveikti nebegalima. Todėl norėčiau Jums duoti 
savotišką lyg ir apyskaitą, ką šiais metais esu padaręs. Juk Jūs esate mano 
rėmėjas, tad iš tikro turite net ir teisę žinoti, ką Jūsų remiamasis veikia. 
Taigi žemiau ir surašiau tai, ką esu šiais kalendoriniais metais padaręs. 

Į.Jobo drama - 226 maš. pusl. - Šį veikalą, tiesa, pradėjau dar praėju- 
siais metais. Bet prieš praėjusias Kalėdas jo parašiau tik 40 pusl. Taip kad 
beveik visas jis tenka šių metų balansui. 

2.Mysterium iniguitatis! - 265 pusi. 

3.Du skyriai iš studijos apie Dostojevskio nusikaltimą ir bausmę: a) Nuo- 
dėmės šaltinis, b) Nusidėjimo būsena - abu kartu 80 p. (Antrąjį straipsnį, 


1 "Niekšybės paslaptis". Veikalą išleido tik vokiškai - „Das Geheimnis der Bosheit. Ver- 
such einer Geschichtstheologie des Widersachers Christi als Deutung der „Erzählung vom 
Anti-christ" Solowjews", Freiburg im Breisgau 1955. 

pavadinęs jį „Nusidėjėlio tragika", esu pasiuntęs „Aidams". Jis vienas turi 
50 pusl.). 

4.Trys straipsniai „Ateičiai": a) Daugiaveidė motinystė, b) Kas yra Krikš- 
čionybė, c) Katedrų lankytojai - iš viso 26 pusl. 

5.Trys straipsniai „Aidams": a) Krikščionybės ateitis, b) Šeimos laimė 
ir šeimos tragika, c) Apie poeto būtį ir jo kūrybą - iš viso 75 pusl. (Su 
minėtu str. „Nusidėjėlio tragika", kuris dar tik neseniai išsiųstas, „Aidai" 
yra gavę 125 pusl. straipsnių). 

6.Daugybė trumpų apžvalginių straipsnelių „Aidams" religijos, filoso- 
fijos, sociologijos ir pedagogikos temomis; iš viso 70 p. Taip kad „Aidai" iš 
viso iš manęs medžiagos yra šiais metais gavę 195 pusl. mašinėle. Tai jau 
ištisa knyga. 

7.Vienas straipsnis „Tėviškės Žiburiams"2: „Auka Dievui ar auka vy- 
rui" - 12 pusl. Jį persispausdino Venezuelos „Tėvų kelias". 

8.Teko iš naujo perrašyti ir perdirbti, paruošiant galutinai spaudai, vo- 
kiškąjį „Didžiojo Inkvizitoriaus" tekstą - 260 pusi. 

9.Ligi šiol vokiškai perdirbau porą skyrių iš „Mysterium iniguitatis" - 
80 pusl. Viską sudėjus į krūvą, susidaro 1144 pusl. Jeigu išspausdintume 
viską vienoje vietoje, tai būtų trys tomai. 

Žinoma, gal būtų buvę galima dar ir daugiau padaryti, bet mano širdis 
kartais sustreikuoja ir pareikalauja atotampos, nes esu pastebėjęs, kad ra- 
šymas, ypač ilgas, mašinėle, erzina širdies nervus. 

Jūs rašote savo laiške, kad laukiate mano naujų kūrinių. „Jobo drama" 
jauturėjo senokai išeiti. Tačiau visokios nenumatytos kliūtys pasitaiko kaip 
tik prieš darbo pabaigą. Darbą užvilkino bažnytiniai cenzoriai. Vienas jų 
skaitė, nebaigė ir išvažiavo. Antram beskaitant, kan. F.Kapočius perdavė 
delegatūrą kitam asmeniui. Tada ją pasiėmiau pas save ir daviau Freibur- 
go arkivyskupijos kurijai. Ši paskyrė cenzoriumi prof. kun. Lėvaną. Jam 
esant jau prie galo, užklupo jį sunki liga, išlaikiusi lovoje tris savaites ir 
paskui neleidusi darbo sparčiau pavaryti. Taip kad tik praėjusią savaitę jis 
savo „nihil obstat" galėjo duoti. Veikalas buvo surinktas jau seniai. Bet be 
aprobatos aš nedrįsau leisti. O jos dėl minėtų aplinkybių reikėjo ilgokai 
laukti. Bet prieš Kalėdas knyga bus sulaužyta ir apie sausio pabaigą reikia 
jos tikėtis. Su „Mysterium iniguitatis" aprobata taip pat bus vargo. Kun. 
Lėvanas vis nesveikuoja ir nelabai nori imtis arba žada skaityti labai pa- 
mažu. Naujasis Sielovados tvarkytojas vargiai ar turės kokį kunigą, ku- 
riam galėtų pavesti. Bet mėginsiu tartis sau Mūncheno jėzuitais lietuviais. 
O gal Jūs patys galėtumėte gauti savo vyskupo aprobatą? Jeigu Jūs sutik- 
tumėte, tuojau Jums atsiųsčiau rankraštį, nes jo padariau tris nuorašus. 


2 „Tėviškės žiburiai" - Kanados lietuvių kulturos draugijos Toronte nuo 1947 m. leidžia- 
mas savaitraštis (LE, XXXI, 124-125; XXXVII, 601). 

Gal net geriau būtų turėti Amerikos vyskupo aprobatą, nes juk knyga dau- 
giausia Amerikoje ir yra paskleidžiama. Duokite man apie tai žinutę. Lei- 
dėjas taip pat nori, kad šis reikalas būtų sutvarkytas prieš pradedant rink- 
ti, nes paskui - kaip pasitaikė su „Jobo drama" - spaustuvė pyksta, kad 
darbas esti sustabdomas. Pakrikus lietuviškajam gyvenimui Vokietijoje, 
net šis, iš sykio toks smulkus reikalas, sunku sutvarkyti. Visa tai padaro, 
kad „Mysterium iniguitatis", deja, galės išeiti tik apie pavasarį. 

Galiu Jums pranešti, kad vokiškasis „Didžiojo Inkvizitoriaus" leidimas 
jau eina pirmyn. Knyga jau yra renkama, ir aš kaip tik šiuo metu taisau jos 
I korektūrą. Vokiškai knyga bus didesnė, nes, viena, šriftas yra parinktas 
kiek stambesnis, o antra, vokiečių kalba yra analitinė ir ta pati mintis gali 
būti išreikšta tik su daugiau žodžių negu lietuviškai. Leidžia F.H.Kerle- 
Verlag Heidelberge: tai katalikiška leidykla, specialiai leidžianti teologijos 
ir filosofijos veikalus. Tarp kitų ši leidykla išleido jau 15 tomų šv. Tomo 
Akviniečio raštų vokiškai ir lotyniškai. Kai tik šis veikalas vokiškai išeis, 
tuojau Jums jį atsiųsiu. Savai knygai Vokietijoje turėjau tris leidėjus, kurie 
visi buvo sutikę išleisti. F.H.Kerle-Verlag pasirinkau todėl, kad jis pažadė- 
jo išleisti pirmiau negu kiti (Herder ir Logos) ir savo pažadą tesi. Dabar 
dirbu prie vokiško teksto „Mysterium iniguitatis". Gal ligi pavasario pasi- 
seks man jį paruošti. Rašau beveik iš naujo, nes daug ką praplečiu ir papil- 
dau. Rašau šį sykį jau pats, o paskui duodu stilių pataisyti. 

Toki tad yra mano raštiniai darbai, prie kurių ir tenka praleisti beveik 
visą laiką. Kasdieninis mano gyvenimas yra labai paprastas ir pilkas. Iš 
Freiburgo beveik visi lietuviai yra jau išemigravę. Pasiliko tik trys kunigai, 
tarp jų ir kun. Lėvanas, su kuriuo daugiausia ir susitinku. Sveikata šį ru- 
denį truputį pašlijo. Mat senas mano širdies negalavimas pradėjo vėl atsi- 
liepti. Prie jų dar prisidėjo kepenų sutrikimas, kuris man neleidžia kiek 
stipriau pavalgyti arba pavalgius reikia už tai porą valandų atkentėti. Nu- 
tariau tad dabar laikytis griežtos dietos, kas, neturint savos virtuvės ir 
priklausant nuo svetimų, nėra visada nei malonu, nei įmanoma. Be to, ir 
smegenys jau yra įvargę. Bet per šventes gal kiek pailsėsiu. Gaila, kad pas 
mus ruduo yra labai lytingas. Negalima pasivaikščioti po Freiburgo apy- 
linkes, kurios yra pukios: Schwarzwaldas man dar gražesnis negu akme- 
ninės Alpės. 

Man yra tikro džiaugsmo, kad pas Jus atsikelia vikarauti kun. Vaclovas 
Paulauskas. Jis man gerai pažįstamas jau keletas metų. Tai geras kunigė- 
lis, pasiaukojąs žmonių labui, matęs karo metu šilto ir šalto, nes buvo lie- 
tuvių bataliono kapelionas Rytuose, kažkur apie Minską. Savoje parapijo- 
je turėsite tikrą apaštalą. Mudu su juo Vokietijoje pasikeitėme laiškais apie 


3Kun. Vaclovas Paulauskas (g. 1910) - mokyklos kapelionas Sedoje, katalikiškos akcijos 
vadovas Delegatūroje, veikė katalikiškose organizacijose, rašinėjo katalikų spaudoje (LE, 
XXII, 184). 

kunigų važiavimą į misijas arba į tas šalis, kur kunigų trūksta. Aš buvau 
nuomonės, kad tremties kunigai nesiveržtų visi į Ameriką, kur kunigų - 
net ir lietuvių - nestinga, bet kad pasuktų į tuos kraštus, kurie jų šaukte 
šaukiasi, pav., Pietų Amerika, kur net ir lietuviai savų ganytojų neturi, 
ypač Argentina (dabar jau kiek geriau, nes ten siunčiami marijonai), Brazi- 
lija, Kolumbija ir skandalingai - Venezuela, kur vienas kun. Sabaliauskas' 
kas ketvirtas penktas sekmadienis atvažiuoja į įvairias vietoves ir atlaiko 
pamaldas. Be to, stinga ir Australijoje. Tačiau mano balsas, be abejo, nebu- 
vo išgirstas, ir beveik visi kunigai iš Vokietijos, išskyrus keletą, atsidūrė 
Amerikoje. (Vokietijoje buvo pradžioje apie 250 lietuvių kunigų). Kad jie 
ten būtų važiavę su intencija apaštalauti ar misionieriauti, tuo, žinoma, 
nei aš, nei kiti neitikėjome. Ir tai kaip tik mumyse pasauliečiuose katali- 
kuose kėlė tam tikrą liūdesį. Jeigu aš pats būčiau kunigas ir turėčiau iš 
Vokietijos išvažiuoti, nė kiek nesvyruodamas važiuočiau į kapucinų misi- 
jas Čilėje. Šitais tad klausimais mudu su kun. Paulausku ir pasikeitėme 
laiškais. Perduokite jam mano nuoširdžius sveikinimus ir palinkėkite jam 
sėkmingai misionieriauti Lawrence, kur, be abejo, naujųjų stabmeldžių taip 
pat netrūksta, kaip ir visame šiandienos pasaulyje. 

Man būtų labai įdomu išgirsti Jūsų nuomonę apie Dr. Jono Griniaus 
straipsnį „Menas ir mokslas lietuvių tautos tarnyboj" ('Aidų' 9 nr.), kuria- 
me jis kelia Lietuvių Instituto idėją. Šiuo atžvilgiu aš turėčiau Jums tikrų 
pasiūlymų, visai konkrečiu, tačiau pirma norėčiau žinoti Jūsų nuomonę. 
Man atrodo, kad dvasiniams mokslams ir menams būtų tikslu bendras 
institutas. Šiame amžiuje, kada eina grumtynės už pasaulėžiūrą, katalikai 
turi turėti savas kultūrines tvirtoves, o nesi[mailšyti* su liberalais ar so- 
cialistais bendruose baruose. Aš visad[a] buvau ir būsiu už atskiras katali- 
kų kultūrines institucijas, mo[ky]klas, universitetus, mokslo įstaigas... jei- 
gu tos pačios minties b[ūtu]mėte ir Jūs, mielas Bičiuli, ir jeigu pati idėja 
būtų Jums pri[e širdie]s, galėčiau šiuo reikalu po Kalėdų Jums šį tą pasiū- 
lyti [ir papro]jektuoti. Jei turėsite laiko ir man rašysite, palieskite ir š[į dlaly- 
ką. 
O dabar leiskite atsisveikinti, dar sykį Jums padėkojant už kilnią Jūsų 
širdį ir palinkint Jums kuo džiaugsmingiausiai praleisti besiartinančias 
šventes ir sutikti Naujuosius Metus. Kelintą atspaudą jų eigoje atplėš Ap- 
reiškimo angelas? 


Jus [labali gerbiąs A.Maceina 


* Originalo neaiškios ar trūkstamos raidės įrašytos laužtiniuose skliaustuose. 

4 Kun. Antanas Sabaliauskas (1905-1987) - salezietis, 1948 m. atvyko į Venesuelą, kur 
įkūrė kelis dvasinius lietuvių židinius, redagavo iliustruotą žurnalą „Tėvų kelias", išleido 
keletą knygų (LE, XXVI, 243). 

14. 


Freiburgas, 
1951.11.19 


Dėkoja už siuntinį, čekį ir suraminimo žodžius. Cigarečių atsisakė, nes muitinė 
pareikalavusi labai didelio muito. Kadangi jis nerūko, nuostolis nebuvęs didelis. Čekį 
jau keičiąs bankas. Širdis nesanti stipri, dabar vėl sunegalavusi. Gydytojas davęs vais- 
tų, bet įsakęs lėtai vaikščioti, nenešioti sunkių daiktų. Širdis esanti kaip 70 metų senio. 
Nuotaika nedarbinga. Originalaus nieko nekuriąs. Rengiąs vokiškai „Mysterium ini- 
guitatis". Viskas brangstą. Teiravosi dr. kun. Brazio, gal Argentinoje galima pigiau 
spausdinti. 


Freiburg i. Brsg., 
1951 m. vasario 19 d. 


Brangusis Bičiuli ir Globėjau, 


Jau už daug, labai daug ką turiu Jums padėkoti: už prieteliškus sura- 
minimo žodžius, už siuntinėlį, už čekį... Visa pasiekė mane tvarkingai. 
Tiesa, iš siuntinėlio turinio - labai malonaus ir įdomaus - turėjau atsisaky- 
ti cigarečių, nes vokiečių muitinė pareikalavo labai didelio muito: 15 pfe- 
nigių už 1 cigaretę. Bet kadangi aš nerūkau, tai šio 'nuostolio' nepaėmiau 
per daug į širdį. Gaila tik gražių Jūsų pastangų. Čekį vokiečių bankas iš- 
keitė be jokių sunkumų. Todėl į Jūsų klausimą, „kuriais keliais greičiau 
pasiektų pinigai", galėčiau atsakyti - čekiu greičiausiai. Tik reiktų laišką 
su čekiu siųsti registruotai: būtų saugiau. Taigi dar sykį už visa tai labai 
ačiū. Jūsų globoje jaučiuos saugus, nes Jumyse matau Visagalio ranką ir 
ženklą. 

Dabar porą žodžių apie save. Mano širdis jau senokai yra silpna. Dar 
Lietuvoje turėjau 1944 metais sunkią operaciją, kurios metu įvyko širdies 
šokas, kamparo injekcijos tuo metu mano gyvybę išgelbėjo, bet po to lai- 
kas nuo laiko ateina silpnumo periodai. 1946-7 metais kamavausi su širdi- 
mi bveik ištisus metus. Dabar toks silpnumas prasidėjo jau nuo rudens. 
Bet kadangi aš jau prie tokių negalių esu pripratęs, tai nekreipiu dėmesio. 
Bet šį sykį sausio viduryje prisiverčiau nueiti pas gydytoją. Jo diagnozė 
nebuvo džiuginanti. Tamstos širdis, kalbėjo jis man, yra kaip 70 metų se- 
nio. Su ja gali Tamsta išgyventi dar labai ilgai, bet reikia greitai nevaikš- 
čioti, nelaipioti į kalnus, nelipti laiptais greitai, nenešioti iš rūsio anglių, po 
pietų nedirbti, gultis lovon ir t t. Be to, 12 savaičių gerti digitalį. Po to jis 
vėl darys kardiogramą ir žiūrės: ar yra pagerėjimo, ar ne. Jei ne, šitoks 
gyvenimo būdas turės, jo nuomone, man pasilikti visą gyvenimą, jei neno- 
rėsiu po kelių metų turėti sutinusių kojų ir būti sunkus ligonis. Jis sakėsi 
nenorįs manęs gąsdinti, bet sakąs tai, ką žinąs. Žinoma, man jo paklausyti 
nėra lengva. Aš lyg tyčia gyvenu trečiame aukšte ir turiu 71 metų ligotą 

šeimininkę. Tad tenka ir laiptais po keletą kartų lipti, ir anglių iš rūsio 
atnešti. Tačiau vaistai šiek tiek mane sustiprino. Nors uždusimas dar pasi- 
kartoja ir kai kurios dienos dar esti stipriai sunkios, bet apskritai jaučiuos 
kiek geriau. Prasidėjus gražesniam orui ir pasibaigus būtiniems darbams 
su spaustuvėmis, mėginsiu kur nors išvažiuoti tikram poilsiui kokiai po- 
rai mėnesių. Greičiausiai prie Bodeno ežero. Jūsų atsiųsta parama bus man 
labai didelis pagelbėjimas. 

Jūs suprasite, brangus Bičiuli, kad šiuo metu mano nuotaika nėra dar- 
binga. Praėjusiais metais pasitempiau lyg koks 'stachanovietis', tai dabar 
reikia truputį vadžias atleisti. Be abejo, tai nereiškia, kad tinginiauju. Po 
truputį krapštaus, bet originalaus ko nors dabar kurti nepajėgiu. Šiuo me- 
tu rašinėju vokiškai „Mysterium iniguitatis", taisinėdamas ją ir lietuviš- 
kai. "Tik bijau, kad jos išleidimas Vokietijoje ar tik pasidarys įmanomas. 
Viskas čia labai brangsta. Leidėjo prašiau, kad apskaičiuotų. „Jobo dra- 
ma" jau visai baigiama. Bet prie jos reikės pridėti. Šiam reikalui aš Jūsų 
pinigų turiu. Bet kaip tik todėl bijau, kad „Mysterium iniguitatis" leidi- 
mas gali iš Jūsų pareikalauti per didelės aukos. Mėginau pasiteirauti kun. 
Dr. Brazio! - mano gero pažįstamo - Argentinoje pas Marijonus. Jei pasi- 
rodys, kad ten pigiau, gal perkelsime tenai. „Laikas"? turi gerą šriftą ir 
malonią spaudą. Pasauliui vis labiau pereinant į karo ūkį, civilinės sritys 
pradeda nukęsti. Tačiau konkrečiai Jums apie tai parašysiu gavęs žinių iš 
Argentinos ir savo leidėjo apskaičiavimus. Tada palyginsiu ir Jums prane- 
šiu. 

Tuo tarpu dar sykį Jums dėkoju už stiprinančius ir suraminančius žo- 
džius, už Jūsų maldas ir už Jūsų paramą. Jūs liekate mano širdyje kaip 
šviesiausias žmogus, su kuriuo man teko gyvenime susidurti. 


Jūsų A.Maceina 


!Dr. kun. Pranas Brazys (1918-1967) - marijonas, Aveljanedoje (Argentina) redagavo 
marijonų laikraštį „Laikas", vadovavo noviciatui, bendradarbiavo įvairiuose žurnaluose, 
1964 m. konsekruotas vyskupu lietuvių sielovadai Europoje, dalyvavo Vatikano II Susirin- 
kime (LE, III, 229- 230; XXXVI, 129). 

2 „Laikas" - Argentinos lietuvių informacinis laikraštis, einantis nuo 1948 m. (LE, XIV, 
56, n. 4). 

"Tai yra diena, kurią pražysta visa: širdys, žodžiai ir darbai (Iot.). 

15. 


(Be vietos), 
1951.111.20 
(Aerograma, rašyta ranka) 


Sveikinimai Velykų proga iš Bavarijos kaimelio, kur prieš šešerius metus jį buvo 
priglaudusi viena šeima. Sveikata po truputį gerėjanti. „Jobo drama" rengiama išsiun- 
tinėti. 


1951 m. kovo 20 d. 
Brangusis Bičiuli, 


Iš tolimo Bavarijos kaimo, kur atvykau praleisti švenčių mane prieš 
šešetą metų priglaudusioje vokiečių katalikų šeimoje, siunčiu Jums gilių 
sveikinimų Kristaus prisikėlimo dieną. Tai yra dies in gua refloret omnia: 
corda, voces et opera* . Linkiu Jums, kad šis visuotinis pražydimas įlietų 
ir į Jūsų kilnią širdį gilaus džiaugsmo, naujos vilties ir vis didėjančios mei- 
lės. Prisikėlusiojo Kristaus palaiminimas telydi visus Jūsų žingsnius! 

Mano padangėje po pastarojo Jums laiško nėra nieko naujo. Sveikata 
kiek sustiprėjo, kad galėjau be didelės rizikos palikti keletai dienų Frei- 
burgą, kur leisti šventes vienų vienam lyg ir nesinorėjo. Ateinančią savaitę 
grįšiu vėl atgal ir tęsiu toliau savo darbus. „Jobo drama" jau išspausdinta 
ir dabar spaustuvėje tvarkoma persiuntimui. Aš pats jos irgi dar nema- 
čiau. Bet tikiuos po Velykų galėsiąs ją Jums išsiųsti. Grįžęs į Freiburgą vėl 
eisiu pas gydytoją, nes balandžio viduryje kaip tik baigiasi trijų mėnesių 
kuracija su digitaliu. Tada paaiškės rezultatai. Netrukus vėl Jums parašy- 
siu. 

Tuo tarpu priimkite gilios padėkos ir pagarbos žodį. 


jūsų M. Maerua 
16. 


Freiburgas, 
1951.IV.10 


Dėkoja už laišką, kuris teikiąs jėgų ir ištvermės. Palyginimas su šv. Pranciškumi 
Asyžiečiu. Mintys abiejų sutinkančios: dar šiemet parašysiąs veikalą „Saulės giesmė. 
Krikščionybe šv. Pranciškaus Asyžiečio šviesoje", kurią jis norėjęs kaip staigmeną pa- 
dėti ant stalo, o dabar Prelatas sugestionuoja parašyti tokią knygą. Veikalo apmatai 
būsią filosofiniai, ataudai - teologiniai, bus prieinamas platesnei visuomenei. Nepa- 
tenkintas „Ventos" leidyklos spaustuvininku Rimeikiu, siūlo kitų tomų spausdinimą 
perkelti į JAV, nebūsią brangiau negu Vokietijoje. Sunku gauti butą Freiburge, miestas 
per karą gerokai apgriautas, esą 4000 studentų, bet gavęs kitą butą ramioje prie miško 
vietoje, arti tramvajaus. 

Freiburg i. Brsg. 
1951. bal. 10 d. 


Brangusis Prieteliau ir Rėmėjau, 


Visų pirma gilus dėkui už sveikinimus, linkėjimus ir čekį. Jūsų laiškai 
man visados teikia jėgos ir ištvermės nelengvose mano sąlygose. Juos per- 
gyvenu kaip dieviškosios Apvaizdos mostą, kaip tuos grūdelius, kurie nu- 
birsta lauko žvirbliams, skraidantiems aplinkui kluonan traukiamą javų 
vežimą. Jūs sakotės nepajėgią eiti Asyžiečio pėdomis. Tačiau argi tasai 
nuolatinis grūdelių barstymas tokiems lauko žvirbliams, kaip aš ir kiti, 
nėra žengimas šio Poverello keliu? Neturtas nėra skaičius, bet dvasia. El- 
geta, kuris sėdi prie šventoriaus vartų ir keikiasi, jei praeivis jam nieko 
neįmeta, yra turtuolis ir visiškai nepanašus į šv „Pranciškų. Tuo tarpu žmo- 
gus, kuris savo rankoje varto šimtines, kad pagelbėtų kitiems, kad padėtų 
kultūrai išsilaikyti, yra neturtėlis, kurį laimina kalno Pamokslas. Man at- 
rodo, kad į šį laiminimą esate įglaustas ir Jūs, Bičiuli. 

Nuostabiu būdu Jūs atspėjote mano norą ir mintį. Juos kiurį laiką slė- 
piau, norėdamas Jums padaryti staigmeną, bet kadangi jau įspėjote, todėl 
atvirai Jums pasakysiu. Jau kuris laikas aš ruošiuos rašyti knygą apie šv. 
Pranciškų Asyžietį. Ji turėjo būti Jums dedikuota, nes juk Jūs nešiojate šio 
didžio šventojo vardą. Apie ją, nieko smulkiau nesakydamas, užsiminiau 
Tėvui J.Vaškiui, pasiteiraudamas, ar pranciškonai sutiktų ją išleisti. Norė- 
jau, Jums nieko nesakydamas, padėti Jums ją ant stalo kaip mažutį atlygi- 
nimą už Jūsų gerą bei kilnią širdį. Bet štai Jūs patys apie tokią knygą gal- 
vojate ir jos išleidimu norite paminėti savo vaisingo gyvenimo 60 metų 
sukaktį. Mūsų tad norai visiškai sutampa. Mielu noru ir dideliu entuziaz- 
mu imsiuos šią knygą rašyti. Jei mano sveikata tarnaus, nes ji vis dar te- 
bešlubuoja, atsiųsiu ją - taip dabar apskaičiuoju - rugsėjo pabaigoje, o gal 
ir anksčiau. Ją norėčiau pavadinti „Saulės Giesmė!. Krikščionybė šv. Pran- 
ciškaus Asyžiečio šviesoje". Bendruosius plano apmatus jau turiu. Turiu 
ir medžiagos. Galėčiau net jau pradėti, bet turiu užbaigti dar porą darbe- 
lių, kurie man nuolatos kvaršina galvą. Jais nusikratęs, tuojau sėsiu prie 
šv. Pranciškaus ir jam skirsiu visą savo laiką. Jūs teisingai sakote, kad šis 
veikalas turi būti parašytas „filosofijos apmatuose - teologiniuose atau- 
duose". Taip aš jį ir suprantu. Bet kadangi jis vis tiek bus skiriamas plates- 
nei mūsų visuomenei, todėl stengsiuos rašyti kuo suprantamiausiai, o tai 
yra ne visai lengva, kadangi dažnai reikia pagalvoti, kaip prieinamai iš- 
reikšti sunkias mintis. Lengvai ir sykiu nebanaliai rašyti ima laiko daugiau 
negu tada, kai nesirūpinama forma. Bet atrodo, kad šiais metais suspėsi- 
me: aš parašyti, o Jūs išleisti. Gal šv. Pranciškus paglobos mudu abu. 


1 „Saulės giesmė" buvo išleista Brukline 1954 m. ir perspausdinta Vilniuje 1991 metais. 

Taip pat atspėjote mano norą ir p. J.Rimeikio atžvilgiu. Jau seniai esu 
juo nepatenkintas. Buvome susitarę, kad jis, pagal Jūsų nurodymą, išleis- 
tas mano knygas laikys mano nuosavybe ir pasiims tik 1590 už platinimą. 
Sąskaitas jam juk aš apmoku iš Jūsų pinigų. Tačiau ligi šiol aš nesu iš jo 
gavęs nė vieno cento. Kai paprašau apyskaitos, jis visaip išsisukinėja, esą 
platintojai neatsiskaito, iš kai kurių valstybių negalima išsiųsti pinigus ir 
tt. ir tt. Tačiau man nebuvo kitokios išeities, kaip vis naudotis juo, nes aš 
pats negaliu šio darbo imtis. Jūs anaiptol neklystate sakydami, kad „jis 
bizniauja savo naudai mūsų geru". Kiek girdėjau, jis turįs Amerikoje gana 
stambią einamąją sąskaitą. Dabar, kai ir Vokietijoje spaudos darbai žymiai 
pabrango, gal ir nebus didelio skirtumo tarp Amerikos. Ligi šiol betgi aš 
nedrįsau Jus prašyti perkelti spausdinimą į Ameriką, kadangi tai būtų reiškę 
Jums didesnę naštą. Bet dabar aš visiškai sutinku ir Jums pasiųsiu. Dėl 
korektūrų ir aplamai spaudos priežiūros aš parašysiu geram mano priete- 
liui Pauliui Jurkui2, kuris turi šioje srityje daug patyrimo ir, manau, sutiks 
šio darbo imtis. „Jobo drama" jau yra atspausdintas, bet dar nebaigta bro- 
šiūruoti ir apipjaustyti. Rimeikis rašė Jums pasiuntęs, bet aš dar gatavos 
nesu gavęs. Vokiškas „Inkvizitorius" jau yra sulaužytas, o gal net ir iš- 
spausdintas. 

Kasdieniniame mano gyvenime permaina yra tik ta, kad nuo gegužės 1 
pakeisiu kambarį- Velykų metu, kai buvau išvažiavęs, nusinuodijo dujo- 
mis mano šeimininkė. Tai buvo ligūsta senutė moteris, visiškai supasaulė- 
jusi, gyvenusi tiktai kūno smaguriams, o kai senatvėje (ji turėjo 71 m.) jie 
išsibaigė, ji neberado prasmės ilgiau gyventi ir atsisuko virtuvėje dujų kra- 
ną. Dabar butas, žinoma, yra likviduojamas, baldai parduodami už sko- 
las, ir nuomininkams tenka nešdintis laukan. Bet Viešpats ir čia man pa- 
gelbėjo. Freiburge su kambariais yra labai sunku, ypač mokslo metu, nes 
studentų yra per 4000, o miestas smarkokai apgriautas. Tačiau man pavy- 
ko nuostabiai greitai susirasti kitą kambarį, dar ramesnėje vietoje negu 
dabar, prie pat miško, miesto pakraštyje, bet prie tramvajaus. Vokiečiai 
kliūčių nedarė ir leidimą apsigyventi davė. Todėl nuo geg. 1 mano adresas 
bus toks: Freiburg i. Brsg. Silberbachstr. 1. Šiame tad naujame kambaryje 
pradėsiu ir knygą apie šv. Pranciškų. - Apie sveikatą parašysiu vėliau, nes 
šią savaitę turiu eiti pas gydytoją: kuracijos laikas jau baigėsi. Pažiūrėsi- 
me, kas bus dabar. - Būkite malonus ir parašykite, kada Jums sukanka 60 
metų? - Tuo tarpu priimkite nuoširdžios padėkos ir gilios pagarbos pa- 


reiškimą. 
Jūsų A JI 5 
„VI ACU 


2 Paulius Jurkus (g. 1916) - beletristas, poetas ir žurnalistas, „Ateities" ir „Darbininko" 
redaktorius (LE, X, 157-158; XXXVI, 281; XXXVII, 246). 
31950 metais. 

17. 
Freiburgas, 
1951 .V .20 


Sveikina Monsinjoro titulo gavimo proga. Gegužės 20 d. šv. Mišios bus ne tik pa- 
dėkos, bet ir prašymo auka. Linki ir toliau sėkmingai darbuotis kultūros baruose. 


Freiburgas, 
1951 m. gegužės 20 d. 


Didžiai Gerbiamasis Prelate, 


Dideliu džiaugsmu sutikau žinią, kad Jo Šventenybė popiežius Pijus 
XII suteikė Jums Monsignoro titulą, išskirdamas tuo būdu Jus dar labiau iš 
pasaulio ir dar stipriau įjungdamas į bažnytinių ganytojų eiles. Bažnyčios 
titulai juk nėra pasaulio titulų kopija ar pamėgdžiojimas. Jie, kaip ir visas 
bažnytinis gyvenimas, turi religinės prasmės. Jie išreiškia tam tikrą už- 
davinį bei pareigą, kuri su šiuo titulu žmogui ateina. Tiesa, jie nėra šventi- 
nimai, net nė laiminimai. Vis dėlto jie - aliquid sacrum!* Jie yra Dvasios 
dovanos, kurias Ji dalina kaip nori, tačiau kurios yra bažnytinės ir todėl 
šventos, nes Bažnyčioje nieko nėra ir negali būti profaniško. Todėl ir žen- 
klų įteikimas, tų ženklų, kurie regimu būdu apreikš gautą dovaną, vyksta 
bažnyčioje prie Viešpaties altoriaus kaip auka Jo ir Jam. 

Todėl gegužės 20-ji turės didelės prasmės visame Jūsų gyvenime. Ji 
bus Jūsų kelio posūkis - tylon nuo pasaulio ir artyn prie Dievo, šventųjų 
Mišių Aukon, kurią atnašausite jau naujais drabužiais, Jūs įjungsite ir šitą 
posūkį kaip Dvasios dovaną, kaip uždavinį ir pareigą, kurią reikės toli- 
mesniu gyvenimu įvykdyti ir įprasminti. Todėl 20 dienos Mišių Auka Jums 
bus ne tik padėkos, bet sykiu ir prašymo auka: padėkos už suteiktą garbę, 
prašymo naujų jėgų ir naujos drąsos. Prelato titulas padaro Jus vyres- 
niuoju tarp Kristaus karininkų ir kareivių. O vyresnysis juk turi būti pats 
pirmasis kovoje. Ir ligi šiol Jūs buvote narsus. Ir ligi šiol Jūs kovojote gerą 
kovą. Todėl Dvasia Jus ir išrinko vyresniuoju. Jūs neatėjote pas Jos atsto- 
vus žemėje, kaip kadaise Simonas Magas, ir nesiūlėte jiems pinigų, saky- 
damas: „Duokite ir man tos valdžios" (Apd 8,19). Ne, Ji pati, pati Dvasia 
atėjo pas Jus, kad Jums užvilktų naujos spalvos drabužį, meilės, kančios, 
kraujo ir drąsos spalvos; kad Ji prijuostu Jums tiesos kardą, kuriuo dar 
intensyviau ir dar vaisingiau skinsite Kristui kelią per pasaulį. Gegužės 
20-ji Jums yra naujos kovos pradžia. Ji neužbaigia Jūsų pastangų. Ji jas iš 
naujo pradeda. 

Leiskite tad, mielasis Prelate, šia proga Jums stipriai - tegul nors tik 
dvasioje - paspausti ranką ir palinkėti, kad Jūsų pradėta ir taip sėkmingai 
vesta kova kultūros baruose naujų ženklų bei simbolių būtų dar labiau 
paakinta, kad ši taip Jums svarbi diena pažadintų Jumyse naujų jėgų, nau- 
jų vilčių, naujų užsimojimų. Aš pats neturiu kol kas nieko regimo, ką galė- 
čiau Jums šia proga padovanoti, kaip konkretų gilios savo pagarbos ir bi- 
čiuliško prisirišimo ženklą. Tačiau dar šiais metais padėsiu ties Jumis „Sau- 
lės Giesmę": Jūsų šventojo Globėjo garbei ir Jūsų reikšmingos amžiaus 
sukakties bei giliaprasmio titulo atminimui. 

O tuo tarpu leiskite Jus pasveikinti ir pareikšti tikrai gilią pagarbą mū- 
sų visų Viešpatyje ir Karaliuje Kristuje. 


Jūsų A.Maceina 
18. 


Freiburgas, 
1951.VIII.27 


Dėkoja už sukakties minėjimo programą. Apgailestauja, kad negalėjo ant stalo 
padėti jam dedikuoto veikalo. Širdis sunegalavo. Daug laiko ir lėšų pareikalavo svei- 
katos tyrimai, tad negalėjo išvykti į kaimą, turėjo visą vasarą pasilikti mieste. „Sau- 
lės giesmę" rašys ne tik protu, bet ir širdimi. Teiraujasi, kuo vysk. Brizgys nepaten- 
kintas, kaip „Jobo dramoje" traktuojami filosofiniai ar teologiniai klausimai. Juk bu- 
vo „Imprimatur". Žada turėti mintyje ir pasitaisyti. 


Freiburg i. Brsg. 
Silberbachstr. 1 
1951 m. rugp. 27 d. 


Didžiai Gerbiamasis Prelate, 


Kaip gyvenate? Kaip sekasi nešti Viešpaties jungą, kuris, nors ir saldus, 
mūsajame žemės gyvenime sudaro vis dėlto nemaža sunkenybių ir sutin- 
ka nemaža kliūčių, ypač jeigu jis yra daugiau negu eilinis. Ačiū Jums už 
Jūsų šventės programą. Savo. dvasioje buvau su Jumis ir mačiau didelį 
būrį Jūsų gerbėjų, kurie susirinko paspausti Jums ranką ir šiltu savo žo- 
džiu palinkėti Jums sėkmės ir ištvermės naujame Jūsų kelyje. Atspaustoje 
programoje teko paskaityti jų linkėjimus, tarp kurių išvydo dienos šviesą 
ir manasis. Tikiuos, kad jam nebuvo per daug nejauku tarp kitų, tartų 
labai garbingų lūpų. Man tik gaila, kad turėjau pasitenkinti grynu žodžiu, 
negalėdamas padėti Jums ant stalo suplanuotos dovanėlės. Tačiau jos ruo- 
šimas jau eina. Medžiaga surinkta ir planas paruoštas. Belieka tik sėsti ir 

rašyti. Tiesa, šią vasarą negalėjau taip atsipūsti, kaip buvau manęs. Mat 
širdies negalia, kuri mane kamavo žiemą, vėl pasikartojo. Vėl reikėjo eiti 
pas gydytoją, daryti kardiogramą ir visokius tyrimus, kurie suėda daug 
ne tik pinigų, bet ir laiko, ir nervų. Todėl niekur negalėjau išvažiuoti. Teko 
karščius ir audras praleisti mieste. Tačiau dabar oras kiek atvėso, todėl ir 
širdžiai truputį lengviau, nors skausmai ir kaitimas kairiojoje pusėje yra 
pasilikęs. Gydytojo diagnozė buvo tokia pat, kaip ir žiemą: širdies rau- 
muo nusilpęs, blogai maitinamas, todėl nepajėgia normaliai savo darbo 
atlikti. Iš čia kyla galvos svaigulys, kuris pastaruoju metu buvo pradėjęs 
mane persekioti. Gydytojas liepia man pakeisti savo gyvenimo būdą. Bet 
kaipgi aš jį galiu pakeisti? Tai reikštų pakeisti savo darbą, o to aš negaliu, 
nes iš vagos seno arklio nebeišvarysi. Taip tad ir teks kamuotis, kol Vieš- 
pats pasakys „Gana jau!" Man pačiam tai nėra sunku, nes aš jau prie šitų 
negalių pripratau. Tik man nemalonu, kad dėl jų tenka kartais neištesėti 
darbų, kuriuos žmonėms pažadi, o paskui arba visai neatlieki, arba atlieki 
žymiai vėliau. Net ir su korespondencija negaliu tvarkingai apsidirbti. Bet 
negi visiems aiškinsiesi ir pasauliui triūbysi apie savo negalavimus. Apie 
tai tenka pasipasakoti tik artimiausiems prieteliams, tarp kurių esate ir 
Jūs, Prelate. 


Studiją apie šv. Pranciškų netrukus pradėsiu rašyti. Tik turiu dar atlik- 
ti vieną nedidelį darbelį, kuris seniai pažadėtas, pradėtas, bet kaip tik dėl 
anų negalių kol kas nebaigtas. Bet jis neužims daug laiko. Paskui sėsiu 
prie „Saulės Giesmės". Jūs kadaise savo laiške rašėte, kad norėtumėte, jog 
šį darbą rašydamas nieko kito neveikčiau, bet visas atsidėčiau tik jam. Taip 
norėčiau ir elgtis, nes į šį darbelį žiūriu kaip vieną iš svarbesnių savo už- 
davinių, kurie užangažuoja ne tik protą, bet ir širdį. Jeigu tad sąlygos leis, 
o jos mano būtyje nėra lengvos, mėginsiu taip susitvarkyti, kad niekas 
kitas man nekliudytų. Šios studijos pagrindiniai metmens man jau yra aiš- 
kūs. Juos išvystysiu berašydamas. Buvau manęs darbo įvadą tuojau pat 
parašyti ir pasiųsti „Aidams", kad įdėtų spalių mėn. numeryje, nes šv. 
Pranciškaus šventė juk yra 4 spalių. Bet nežinau, ar suspėsiu, nes „Ai- 
dams" medžiagą reikia siųsti bent mėnesiu anksčiau. Šiuo metu dar nėra 
aišku, kokio didumo studija apie šv. Pranciškų galėtų būti. Bet manau, 
kad jos dydžio neapribosite, tiesa? Žinoma, labai didelė ji nebus. Bet ma- 
žutė irgi ne. Galutinai tai paaiškės, kai būsiu parašęs pirmąjį skyrių. Šv.Pran- 
ciškus gyveno pilną krikščionišką gyvenimą. Todėl visos sritys jame sutel- 
pa ir apie visas tenka kalbėti. Taip tad ir susidaro visas būrys klausimų, 
kuriuos reikia ne tik paliesti, bet ir išnagrinėti. Be to, reikia visa tai paro- 
dyti faktais iš šventojo gyvenimo. Kiekvienu tačiau atveju mėginsiu per 
daug neišsiplėsti. 

Šia proga, mielasis Prelate, norėčiau pasiteirauti Jus vieno dalyko. Ma- 
ne pasiekė žinia, kad J.E. vysk. V. Brizgys yra kažkuo nepatenkintas mano 

„Jobo dramoje" ir kad šiuo reikalu esąs Jums rašęs. Man pačiam jis nėra 
nieko nei sakęs, nei rašęs, todėl nežinau, nei kuo jis nėra patenkintas, nei 
kokia prasme. Jei tai būtų koks suklydimas filosofijos ar teologijos klausi- 
mais, labai norėčiau žinoti. „Jobo drama" aprobatai gauti buvo duota skai- 
tyti dogmatikos profesoriui Dr. A.Lėvanui ir pataisyta pagal jo pageidavi- 
mus. Žinoma, nei jis, nei aš nesame neklaidingi, taip kad galėjo dar kas 
nors neaiškaus ar dviprasmio pasilikti, kas kitų iš šalies lengviau gali būti 
pastebėta. J.E. Brizgio nepasitenkinimą norėčiau tad patirti, kad būtų gali- 
ma bent ateityje pataisyti. Jeigu man atitinkamą vietą, liečiančią „Jobo dra- 
mą", iš Jo Ekscelencijos laiško man nurašytumėte, būčiau Jums už tai labai 
dėkingas. 

Baigdamas linkiu Jums, Prelate, kad Viešpaties palaima, papuošusi vai- 
singą Jūsų gyvenimo kelią, lydėtų Jus ir toliau, nes Jūsų vaidmuo krikščio- 
niškoje lietuviškoje kultūroje yra nepakeičiamas. 


Jus giliai gerbiąs 
Jūsų s 
A ` N AUL 


19. 


Feiburgas, 
1951.IX.1 


Sveikina vardo dienos proga ir džiaugiasi, kad Prelatas seka Asyžiaus Poverėlio 
pavyzdžiu Amerikoje, krašte, kur „duonos gundymas tobulai pavykęs". Pagaliau 
ne tik Amerika, bet ir pasaulis vis labiau įtiki į duoną negu į Dievo žodį. Prelatas 
pavadinęs jį filosofu, bet jis nesąs europietiškas filosofas, nes Vakaruose filosofija 
nuo teologijos atskirta, filosofai tik gyvenimo problemomis užsiima, o teologai - re- 
ligijos. Kai kurie mūsų teologai esą nepatenkinti, kam jis kišasi ne į savo sritį, norėtų, 
kad Maceina atsiribotų nuo religinių temų. Bet tai reikštų nukrikščioninti jo mąsty- 
mą, jį supagoninti. Kaip jis gali to atsisakyti? Ar gali dailininkas netapyti šventųjų 
paveikslų, o tik profaninius siužetus; katalikas muzikas nekurti Marijos ir Kristaus 
garbei giesmių, o tik valsus ir polkas; katalikas architektas nestatyti bažnyčių ir alto- 
rių, o tik tiltus ir fabrikus? Esąs nepataisomas, negalįs teologijos atskirti nuo filosofi- 
jos. Jis norįs dar parašyti „Žmogaus filosofiją" ir „Evangelijų filosofiją". Tai būtų 
svarbiausi jo gyvenimo darbai. Visokių, net juokingiausių vaikštą apie jį gandų, bet 
kokį nors savo gyvenimo pakeitimą tuojau pranešiąs Prelatui. Tuo tarpu nėsą jokių 
pasikeitimų. 

Freiburg i. Brsg, 
Silberbachstr. 1. 
1951 m. spalių 1 d. 


Mielasis Prelate, 


Visų pirma leiskite pasveikinti Jus Jūsų globėjo šv. Pranciškaus dieną, 
kuri Jums yra, be abejo, prasmingiausia iš visų Jūsų švenčių. Iš tikro Jūs 
turite danguje didelį užtarytoją! Jūs turite „rudąjį lakštingalų brolį", kaip 
Rilkė vadina Asyžiaus Neturtėlį, atskleidusį mums savo gyvenimu krikš- 
čioniškąjį santykį su pasauliu, su žmogumi ir su Dievu. Todėl Jūs galite 
tiktai džiaugtis, kad Jūsų Globėjas yra tikras „antrasis Kristus", panašiau- 
sias į Jį iš visų žemės vaikų. Jis apsups Jus tad sava globa ir neleis, kad 
gimdytojas vienu kuriuo iš anų trijų savo amžinų gimdymų Jus suviliotų. 
Jūs gyvenate, Prelate, tokioje šalyje, apie kurią vienas iš mūsų tautiečių 
rašė, kad „Amerika yra kraštas, kur duonos gundymas yra tobulai pavy- 
kęs". Todėl šv. Pranciškaus asmenybė ir stovi prieš šio krašto akis, kaip 
amžinas kvietimas atsiminti, jog žmogus ne viena tik duona yra gyvas. Šv. 
Pranciškus iš tikro buvo gyvas Viešpaties žodžiu. Mūsų tad laikams jis 
yra ypatingai atsimintinas, nes pasaulis - ne tik Amerika - vis labiau įtiki 
į duoną, negu į Dievo žodį. Jūsų tad vardo Dieną linkiu Jums kuo jaučia- 
miausios šio didžio Šventojo globos ir palaimos. 

Šia proga priimkite didelę bei gilią padėką už Jūsų duosnumą, kuris 
mane iš tikro išvadavo iš rūpesčių, nes šią vasarą jau buvau beišsenkąs 
savo kišenėje. Dabar vėl galiu nesidairydamas į šalis atsidėti savam dar- 
bui. Nuoširdžiai dėkoju Jums ir už puikią Jūsų fotografiją su giliaprasmiu 
užrašu, kuris manyje pažadino daug minčių. Savo atvaizdą Jūs skiriate 
„filosofui, tiesiančiam žmogaus kelią į Dievą". Tai yra garbingas pavadi- 
nimas, tačiau ir sunkiai įpareigojąs. Ar aš esu filosofas? Vakarietiška pras- 
me vargiai. Man stinga vakarietiško atsiribojimo nuo religijos, koks yra 
visų Vakarų filosofų. Vakaruose filosofija ir religija yra nesujungiamai 
persiskyrusios, kaip yra persiskyrę religija ir gyvenimas. Todėl filosofai 
specializuojasi gyvenimo problemose, o teologai - religijos. Manyje tokio 
persiskyrimo nėra. Nesupraskite mane, Prelate, blogai ar teisingiau - per 
gerai. Nesu toks, kuriame religija būtų virtusi gyvenimu. O ne, esu žmo- 
gus silpnas ir ydingas, kuris mato gera ir jo siekia, bet labai dažnai su- 
klumpa ir nepasiekia. Tačiau tai yra visų mūsų bendras žmogiškasis liki- 
mas. Visuose mumyse esama nemažo plyšio tarp religijos ir mūsosios tik- 
rovės. Todėl ne šia prasme manyje nėra persiskyrę religija ir filosofija. Jos 
nėra persiskyrusios mano mintyje, mano pasaulėžiūroje, mano svarsty- 
muose. Aš negaliu nagrinėti kurios nors gyvenimo problemos tik grynai 
savu protu, kas, Vakarų pažiūra, yra tikro filosofo žymė. Man visados 

norisi pasiklausti, o ką šiuo atžvilgiu sako Apreiškimas. Ir tik Apreiškimo 
šviesoje man paaiški ir protinės problemos. Mano įsitikinimu, Apreiški- 
mas užbaigia mokslą. Todėl jeigu mes norime prie šios užbaigos prieiti, o 
nepasilikti pusiaukelyje, turime Apreiškimo pasiklausyti ir jo šviesoje klau- 
simus spręsti. Bet tai, sakoma, jau yra teologijos sritis. Tebūna! Bet ar čia 
yra svarbus metodinis padalinimas? Metodiškai ir aš gerai žinau, kur bai- 
giasi filosofija ir kur prasideda teologija. Tačiau argi žmogus yra metodi- 
kas? Žmogus yra vienas ir vieningas. Jame negali atsiskirti žinojimas nuo 
tikėjimo. Juodu turi sudaryti vienybę ir perskverbti visus žmogaus darbus 
ir jo mintis. Man atrodo, yra nesusipratimas pusę klausimo išspręsti filo- 
sofiškai, o kitą pusę palikti teologams, tegul jie sprendžia. Ne, katalikas 
filosofas turi duoti pilnutinį atsakymą į gyvenimo problemas. 

Šitaip aš ir mėginu eiti savo darbuose. Žinau, kad jie yra netobuli. Aš 
dar tik pradedu, todėl pradžia yra visados silpna. Taip pat žinau, kad 
mūsų teologai (žinoma, tik kai kurie) yra nepatenkinti manimi, esą Macei- 
na kišasi ne į savo sritį. Šį priekaištą, be abejo, ir Jūs būsite turbūt girdėję. 
Aš jį girdžiu nuolatos. Girdi, kam aš imąs vis religines temas. Ar aš nega- 
lis pasilikti grynos filosofijos srityje! Taigi, kad ne. Grynos filosofijos srity- 
je gali pasilikti kiekvienas pagonis. Ir jis numąstys ne blogiausiai, kaip ne- 
blogai numąstė Platonas su Aristoteliu. Betjoks stabmeldys neduos pilnu- 
tinio atsakymo į žmogaus būties klausimus. Štai čia katalikas filosofas ir 
skiriasi nuo stabmeldžio. Norėti tad, kad Maceina atsiribotų nuo religinių 
problemų, reiškia norėti nukrikščioninti jo mąstymą. Jeigu aš pasilieku 
krikščioniškoje plotmėje, aš negaliu atsiriboti nuo religinių klausimų, nes 
kiekvienas žmogaus gyvenimo klausimas yra galutinėje sąskaitoje religi- 
nis. Kiekvienas, išmąstytas ligi galo, susiveda į santykius su Dievu. Kaip 
tad aš galiu nuo viso to atsisakyti? Taip tad aš dideliam kai kurių nepasi- 
tenkinimui rašau ir apie Mariją, ir apie Šv. Dvasią, ir apie Kristų, ir apie 
Moterystės Sakramentą ir apie kitus religinius dalykus. Rašysiu apie šv. 
Pranciškų ir savo laiku net Evangelijos filosofiją. Kaipgi aš galiu nerašyti, 
jeigu aš į visa tai tikiu? Juk tikėjimas turi reikštis darbais, kitaip jis bus 
miręs. O darbai yra ne tik garbinti, bet ir savo veikloje reikšti tai, į ką 
tikima. Ar gali dailininkas katalikas netapyti šventųjų paveikslų ir savo 
kūriniuose nevaizduoti tikėjimo paslapčių? Ar gali muzikas katalikas ne- 
kurti Marijos ir Kristaus garbei giesmių? Ar gali architektas katalikas ne- 
statyti bažnyčių ir altorių? Taip pat ar gali katalikas filosofas nemąstyti 
apie savo tikėjimo objektus ir apie juos nerašyti? Religija nėra teologų spe- 
cialybė. Ji yra sudedamasis ir esminis žmogiškosios asmenybės pradas. 
Kas tad šį pradą savyje nešioja, tas turi jį ir reikšti regimu būdu savo veiki- 
me. O šis veikimas kiekvieno yra kitoks. Bet kiekviename religija turi būti 
regima, kiekviename ji turi sudaryti svarbų šio veikimo lauką. Kaip juo- 
kinga būtų reikalauti, kad dailininkas pasaulietis pieštų tik profaninius 
paveikslus, o religinio turinio paliktų vienuoliams ir kunigams; kad pa- 

saulietis muzikas rašytų tik valsus ir polkas, o giesmes paliktų Romos Ins- 
titutum musicae sacrae auklėtiniams; kad pasaulietis architektas statytų 
tik tiltus ir fabrikus, o bažnyčias paliktų kunigams, - taip lygiai yra nesu- 
sipratimas reikalauti, kad pasaulietis filosofas rašytų tik apie gamtą ir kul- 
tūrą, o religiją paliktų teologams. Jeigu Viešpats yra suteikęs kam nors 
talentą mąstyti, tai Jis turbūt norėjo, kad Jo apdovanotasis visų pirma apie 
Ji pamąstytų, o tik paskui apie Jo padarus. Manęs mūsų teologų nepasi- 
tenkinimas neatbaidė ir neatbaidys. Man atrodo net, kad juo toliau, juo 
labiau aš darausi teologiškesnis, kad religinės temos vis daugiau vietos 
užima mano mąstyme ir drauge mano raštuose. Šiuo atžvilgiu aš esu 'ne- 
bepataisomas'. Man tik gaila, kad mūsų teologai neišmąsto savo pasiūlų 
ligi galo. Jie stipriai kovoja už religiją mokykloje, šeimoje, ūkyje, valstybė- 
je, ir gerai daro. Religija turi būti visur. Tuo tarpu jie nori ją išguiti iš filo- 
sofinio mąstymo ir rezervuoti sau vieniems. Perskirti filosofiją ir teologiją 
yra iš esmės tas pat, kas perskirti valstybę ir Bažnyčią, religiją ir mokyklą, 
religiją ir ūkį ir tt. Bet kaip tai kai kuriems mūsiškiams (anaiptol ne vi- 
siems) išaiškinti? Viešai jie šio klausimo nekelia. Jie tik privačiai vaikšto ir 
murma. 

Taigi, mielasis Prelate, vakarietiška prasme aš nesu filosofas, nes neuž- 
sidarau 'grynosios' filosofijos sienose. Vakarų akimis, aš esu daugiau te- 
ologas negu filosofas. Bet čia kaip tik ir gula labai sunki pareiga. Jūs skiria- 
te savo atvaizdą filosofui, „tiesiančiam žmogaus kelią į Dievą". Ar aš šį 
kelią tiesiu? Nežinau! Mėginti mėginu. Ar tai yra tiesimas, o gal tik suki- 
nėjimasis toje pačioje vietoje? Apie tai, žinoma, jau ne man spręsti. Tai 
spręs kiti, kai mano darbai bus užbaigti. Norėčiau duoti du pagrindinius 
veikalus, kurie kaip tik ir turėtų būti tasai Jūsų minimas kelio tiesimas į 
Dievą, būtent: Žmogaus filosofiją ir Evangelijos filosofiją. Pirmajame iš 
tikro norėčiau išvystyti ir pagrįsti jau „Jobo dramoje" užmestą idėją, kad 
žmogus visuose savos egzistencijos aktuose Dievą rodo, kad pati žmo- 
gaus būtybė yra kelias į Dievą. Šiam reikalui reiktų didelės ir gilios žmo- 
gaus egzistencijos analizės. Apie ją pamažu galvoju ir jai medžiagą renku. 
Kai kurie klausimai jau yra paaiškėję, kai kurie gal paaiškės ateityje. Evan- 
gelijos filosofijoje norėčiau panagrinėti dvi problemas: Jėzaus gyvenimą ir 
jo mokslą. Jėzaus gyvenime norėčiau pažvelgti į Kristų kaip Atpirkėją ir 
pasiklausti, kur ir kaip šis atpirkimas reiškiasi atskiruose Jo gyvenimo veiks- 
muose. Mano įsitikinimu, Kristus buvo Atpirkėjas ne tik ant kryžiaus, bet 
jau ir Marijos įsčioje, ir tai ne tik in potentia* Atpirkėjas, bet ir in actu* *. 
Įsikūnijimas buvo atperkamasis veiksmas. O toliau ir krikštas, ir pasnin- 
kas, ir stebuklai ir tt. Tačiau kuo šie veiksmai buvo atperkamieji? Tai ir 
būtų klausimas, kurį mėginčiau savo knyga atsakyti. - Tai turėtų būti svar- 


* Pagal galimybę (Iot.). 

biausi mano gyvenimo darbai. Jeigu man pavyktų juos įvykdyti, tuomet 
ramiai tarčiau: „Nunc dimitis servum tuiun, Domine"* **, ir manau, kad 
Jis šio prašymo išklausytų. Žinoma, kol visa tai įvyks, praeis dar daug 
laiko, per kurį dar ne vieną kitą darbą parašysiu. Tačiau 6uodu veikalai 
stovi visados prieš mano akis. Mėginsiu „Aidams" parašyti kokį skyrelį iš 
Jėzaus gyvenimo. Tuomet konkrečiai pamatysite, kaip šį klausimą keliu. 

Atleiskite, Prelate, kad prirašiau Jums visokių svarstymų ir mąstymų. 
Bet, matote, pavadinote mane filosofu, tai ir papyliau Jums visokiausių 
dalykų. Tačiau noriu, kad Jūs žinotumėte mano nusistatymus ir mano pla- 
nus. Aš nieko nuo Jūsų neslepiu, nes tai būtų negarbinga iš mano pusės. 
Gandų apie mane vaikščioja įvairiausių ir juokingiausių. Bet tikėkite, vi- 
sokias mano gyvenimo permainas patirsite Jūs pirmiausia. Tačiau šiuo metu 
jų, deja, nėra jokių. Iš Lietuvos apie savo šeimą žinių neturiu. Tikiu tačiau, 
kad gal Viešpats išlaikys ją ir karštai Jo tai prašau. Tuo tarpu tenka gyventi 
vienišam su visais vienatvės vargais ir džiaugsmais, nes kiekviena žemės 
būsena yra dviašmenė. 

Dar sykį nuoširdžiai tariu Jums ačiū už viską ir linkiu Jums džiaugs- 
mingai praleisti garbingą Jūsų vardo dieną, kupiną didžio šventojo palai- 
mos. 


B A ; M OETI A 
20. 


Freiburgas, 
1951.XII.15 


Ilgas gilus apmąstymas apie Kalėdų reikšmę ir linkėjimai. Sveikata pagerėjo. 
Atsirado noro kurti. Labai norėtų parašyti knygą apie bedievybę, pavadintą „Pasau- 
lis be Dievo" arba „Žmogdievis", kaip priešingybė Dievažmogiui. 


Freibmg i. Brsg, 
Silberbachstr. 1. 
1951 m. gruodžio 15 d. 


Didžiai Gerbiamasis Prelate, 


Artinasi Viešpaties Gimimo šventės, kada visas mūsų dėmesys susitel- 
kia aplinkui tą didį įvykį, tą nesuvokiamą stebuklą, kuriuo Dievas apdo- 

vanojo nusikaltusią žmoniją. Dievažmogio pasirodymas pasaulyje perskyrė 
mūsų istoriją į dvi esmingai skirtingas dalis. Kristus yra centras laiko eigo- 
je, ir Kalėdos yra nuolatinis prisiminimas, kad mūsų istorija eina ne ratu, 
kaip tikėjo graikai, bet ji gravituoja į savo centrą, kuriuo yra Kristus kaip 
Išganytojas ir galop kaip Teisėjas. Todėl gruodžio 25 diena yra tikroji isto- 
rijos šventė, krikščioniškosios istorijos, kurioje nėra neišvengiamo likimo, 
nėra kartojimosi, bet vienas aiškus apsisprendimas: už Kristų ar prieš Kris- 

tų. Mes dažnai išgyvename Kalėdas kaip kūdikiškai džiaugsmingą dieną. 
Ir neklystame. Kas yra apsisprendęs už Kristų, kam Jo Gimimas buvo lauk- 

tas, tas šią dieną pasitinka su džiaugsmu. Tačiau mes dažnai pamirštame, 
kad Kristus yra kalavijas, kuris sukelia vaikus prieš tėvus, gimines prieš 
gimines, tautas prieš tautas. Todėl Kalėdos yra taikos šventė tik gyvenan- 
tiems Kristuje. Tačiau jos nėra taikos šventė principų niveliavimo prasme, 

kaip tai dažnai skelbia modernusis pasaulis. Priešingai, Kalėdos perskiria 
dvasias, nes jos apreiškia Kristų. Kalėdos yra kardas, kuris perkerta pa- 
saulį į dvi nesusisiekiančias dalis. Tai, apie ką Kristus kalbėjo, vaikščioda- 
mas Palestinos žemėje, kad Jis neatnešęs pasauliui ramybės, bet greičiau 
kalaviją, tai jau prasidėjo pačiu Jo Gimimu. Erodui Betliejaus žvaigždė ir 
paskui ją einą išminčiai pažadino ne ramybę, bet priešingai - susirūpini- 
mą ir norą persekioti gimusį Kūdikį. Ir šita Erodo neramybe yra pažen- 
klinti visi, kuriems Kristus yra nepageidaujamas, kurie jį nori iš istorijos 
pašalinti, kaip tasai Dostojevskio inkvizitorius. Jiems tad Kalėdos yra ne 
taikos, bet karo šventė; karo, kurį jie skelbia Kristui iš sykio savo širdyje, o 

paskui perkelia jį ir į objektyvinį istorinį gyvenimą. Todėl Kalėdos yra dve- 
jopos prasmės: jos yra kūdikiškai nekaltos, net naivios, geros valios žmo- 
nėms, ir karingai piktos valios asmenims. Velnias niekad nėra tiek pykęs, 
kaip aną šventąją naktį, kada pragydo angelai ir kada jis pajuto, kad jam 
apreikštas amžinasis pažadas - Logos Įsikūnijimas jau yra įvykęs ir tuo 
būdu žmogus yra iškeltas aukščiau už kiekvieną angelą - net ir patį kil- 
niausią. Kalėdos yra velnio rūstybės diena, ir ši jo rūstybė trunka visą lai- 

ką. Ji užkrečia visus jo tarnus, ir jie tą dieną daro sąmokslą prieš Viešpatį ir 
prieš Jo Kristų (Ps 2.2). 


Šitomis mintimis lydimas ateinu pas Jus, mielasis Prelate, pasveikinti 
Jus šios didžios ir prasmingos šventės proga. Visu savo pašaukimu ir savo 
gyvenimu, savo mintimis ir nuotaikomis Jūs stovite Kristaus pusėje, todėl 
Jums ši šventė yra iš tikro didelio ir skaidraus džiaugsmo šaltinis. Jūs se- 
kate Mesijo žvaigžde ir ramiai ateinate Jo pagarbintų šventoje prakartėlė- 
je. Man belieka tik Jums palinkėti, kad gimęs Kūdikėlis kuo ilgiausiai Jus 
išlaikytų sveiką, kūrybišką, pilną energijos ir skaidros, kuriomis Jūs ligi 
šiol pasižymėjote, patraukdami savęspi visus, kuriems tik tekdavo su Ju- 
mis susidurti. Tebūna Jums ateinantieji metai sėkmės ir palaimos laikas. 
Šiais metais Viešpats pažymėjo Jus rinktinių savo sūnų ženklu. Teduoda 

Jis Jums savo paramos ateinančiais metais šį ženklą kuo vaisingiausiai ap- 
reikšti šventos Jo Bažnyčios ir vargstančios mūsų tautos dirvoje. - Tai yra 
mano linkėjimai Jums, Prelate, kuris man parodėte tiek geros širdies ir 
bičiuliškumo. Pagarba ir padėka yra tie palydovai, kuriuos jungiu prie šio 
savo laiško, užbaigdamas senuosius metus. 


ti. Prieš metų galą noriu užbaigti tvarkyti kai kuriuos nebaigtus darbelius, 
parašyti keletą apžvalgėlių 'Aidams', suvesti visų metų savo darbų dar- 
belių balansą, kurio išvadas pranešiu Jums jau po Kalėdų. Šiandien dar ir 
pats nežinau, kiek man pavyko šiais metais parašyti. Atrodo, kad bus kiek 
mažiau negu seniau, nes žiemos liga, paskui dar vasaros negalavimas rei- 
kalavo kiek ilgesnių pertraukų. Bet dabar jaučiuos kiek gerėliau. Vėl yra 
noro kurti. Todėl noriu šiuo Dievo duotu laiku pasinaudoti ir savo energi- 
ją atidėti Šv. Pranciškaus studijai. Tikiuos Velykoms galėsiąs ją Jums at- 
siųsti. - Labai niežti pirštai rašyti knygą apie bedievybę, pavadinant ją 
„Pasaulis be Dievo" arba „Žmogdievis" (kaip priešginybė Dievažmogiui): 
vieną dieną net buvau pradėjęs. Bet susilaikiau, nes žinau, kad turiu dar 
kai ką permąstyti, o svarbiausia turiu baigti 'Saulės Giesmę'.Bet ją baigęs 
sėsiu prie bedievybės. Ši problema yra labai aktuali. Taigi, mielasis Prela- 
te, kaip matote, man planų nestinga. Kad tik ištesėčiau! Bet Jūsų bičiuliš- 
kumas duoda man pasitikėjimo, nes Jus pergyvenu kaip Dievo Apvaizdos 
pirštą. 

Baigdamas dar sykį linkiu Jums džiaugsmingai sutikti Glorijos giesmę 
ir kartu ją giedoti pakilia širdimi prie Viešpaties altoriaus. 


Jus giliai gerbiąs J ; M aweruh. 


21. 


Freiburgas, 
1952.1.26 


Darbas sparčiai eina pirmyn. „Saulės giesmės" pirmasis skyrius „Šv.Pranciškus 
gamtoje" jau baigtas. Pradėtas antras - „Šv. Pranciškus ir turtas". Bus dardu skyre- 
liai - „Šv. Pranciškus tarp žmonių" ir „Šv. Pranciškus su Dievu". Rašąs su užsidegi- 
mu, tikisi iki Velykų baigti. Aruodas ištuštėjęs, nes būtinai reikėję naują kostiumą 
įsigyti. Sveikata pagerėjo. Rytoj jam sukanka 44 metai. Nedaug tepadaryta. Ypač 
norėtų dar parašyti „Evangelijos filosofiją". Planuojama įkurti Baltų institutą, kur 
tikisi būsiąs pakviestas nariu. 

Freiburg i. Brsg, 
Silberbachstr. 1. 
1952 m. sausio 26 d. 


Mielasis Prelate, 


Visos šventės jau pasibaigė. Bevartydamas jų ženklus, dar sykį susto- 
jau prie Jūsų bičiuliško sveikinimo ir tų brangių lapelių iš Asyžiaus, kurie 
liudija amžiną anų dviejų šventųjų - Pranciškaus ir Klaros - pasilikimą 
mūsojoje atmintyje. Nežinau, gal šie lapeliai, stovį nuolatos prieš mano 
akis, padarė, kad mano darbas apie šv. Pranciškų sparčiai žengia priekin. 
Jau turiu jo netoli šimtą puslapių. Pirmasis skyrius 'Šv. Pranciškus gamto- 
je' baigtas. Dabar pradedu antrąjį skyrių 'Šv. Pranciškus ir turtas'. Kadai- 
se tėvas J.Vaškys man rašė, esą mano studija turėtų būti išsami. Šio tad 
patarimo ir laikausi. Noriu išvystyti pranciškonišką problematiką tiek, kiek 
šiuo tarpu pajėgiu. Oji yra plati, nes apima visą krikščioniškąjį gyvenimą. 
Be šių dviejų skyrių, bus dar du: 'Šv . Pranciškus tarp žmonių! ir 'Šv. Pran- 
ciškus su Dievu'. Atrodo, kad šie skyriai bus dar ilgesni, nes čia ir klausi- 
mų yra daugiau. Todėl, kiek jaučiu, mano studija turės apie 400 maš. rašy- 
tų puslapių. Tai bus stambus darbas, gal stambiausias iš visų mano ligšio- 
linių raštų. Jį pavadinau šitaip: 'Saulės giesmė: Krikščionybė šv. Pranciš- 
kaus Asyžiečio šviesoje'. Tai bus savotiška Krikščionybės arba, tiksliau 
sakant, krikščioniškojo gyvenimo filosofija. Šv. Pranciškus teikia puikios 
medžiagos aniems filosofijos apmatams ir teologijos ataudams, kaip Jūs 
kadaise man apie šį darbą rašėte. Jūsų nurodytu keliu ir einu. Jei Viešpats 
ir toliau palaikys mano galvą nepavargusią, kaip dabar, tai gal iki Velykų 
darbą baigsiu. Turiu prisipažinti, kad rašau jį su noru, net ir tam tikru 
užsidegimu, ir stengiuos šiuo metu nieko kito nerašyti, kad neišsiblašky- 
čiau. Mat mano jau tokia prigimtis, kad kai savo mintis susuku aplinkui 
vieną objektą, tai negaliu jų nuo jo atitraukti. O kai atitraukiu, tai reikia 
paskui ilgesnio laiko, kol galiu prie senojo darbo grįžti. Saugaus tad da- 
bar, kad niekas kitas mane nuo Asyžiaus Neturtėlio neatitrauktų. Kartais 
galvoju, gal kokį skyrelį pasiųsti 'Aidams'. Bet, iš kitos pusės, gal tegu 
mūsų visuomenė iš sykio išvys visą darbą. Tai gal bus jai tam tikra staig- 
mena. Kaip jūs manytumėte, Prelate? 

Prieš Kalėdas rašiau Jums laišką. Nežinau, ar jis Jus pasiekė, nes pas 
mus paštas buvo paskelbęs, kad keletas lėktuvų dėl audrų turėjo savo važtą 
išmesti jūron. Jeigu kartais jo būtumėte negavę, nepamanykite, kad būsiu 
Jus pamiršęs. Ne, Jūs stovite visados man prieš akis, o Jūsų dovanotoji 
fotografija paryškina jūsų vaizdą tiesiog fiziniu būdu. Nuoširdus dėkui už 
ją, už Jūsų sveikinimus ir ypatingai už anas gėlytes iš Asyžiaus, kurios 
man tikrai teikia įkvėpimo mano darbui. 

Norėčiau gauti iš Jūsų keletą žodelių, bet žinau, kad neturite laiko, nes 
korespondencija juk yra labai plati. Bet kad vis dėlto ir pro mane nepraei- 
tumėte, prisimenu ir šį sykį pasinaudoju Jūsų patarimu. Jūs man dar vasa- 
rą rašėte: „Kai tik 'aruodas' tuštės, aliarmuok. Tada į laišką gausi greitą 
atsakymą". Taigi, mielas ir brangus Prelate, mano aruodas ištuštėjo. Prieš 
Kalėdas leidau sau įsitaisyti tamsų kostiumą ir batus - daiktelius, kurių 
jau man būtinai reikėjo, nes senieji drabužiai, daugiausia dovanoti, jau 
buvo stipriai apsinešioję. Net mano bičiuliai man sakydavo, kad esu ko- 
miškai apsirengęs. Todėl ėmiau ir nusipirkau. Iš kitos pusės, pragyveni- 
mas - valgis ir kambariai - Vokietijoje yra smarkiai pabrangę, palyginus 
su tuo, kas buvo prieš porą metų, man atsikėlus Freiburgan. Todėl mano 
aruodėlis, nors Jūsų ir papildomas, su metų pabaiga išsisėmė. Man yra 
labai nedrąsu Jums tai prisipažinti, ir jaučiu, kaip, šį posmą rašant, mano 
veidai yra paraudę. Bet žinau, kad Jūs norite šio mano atvirumo, todėl 
Jums tai ir pasakau. Niekas apie tai nežino, nes į nieką šiuo reikalu nesi- 
kreipiu. Bet prisipažinsiu, kad niekas ir man - be Jūsų - šioje srityje nieko 
reikšmingesnio neskiria. 

Asmeniniame mano gyvenime nėra nieko ypatingesnio. Sveikata, ačiū 
Dievui, tarnauja šiuo tarpu visai gerai. Širdis pasidarė kiek tvirtesnė, o 
skrandis jau gali vėl priimti bet kokį valgį. Vasarą ir su vienu, ir su kitu 
turėjau gerokai bėdos. Nuolatinis daužymasis po vokiškas valgyklas vi- 
duriams yra tikra papjūtis, bet nieko čia geresnio išgalvoti negalima. - 
Rytoj sukanka man lygiai 44 metai. Gražus skaičius, tiesa? Ir šios nesvar- 
bios sukakties akivaizdoje mane net baimė ima, kad gyvenimas yra jau 
stipriai persisvėręs į antrąją pusę, o mano dar tiek maža padaryta! Tiek 
dar yra planų ir sumanymų! Bet nieko kito nebelieka, kad tik suintensy- 
vinti savo veiklą ir sykiu pasitikėti Viešpačiu. Jeigu jis pašaukė gyventi, tai 
Jis žino, kokio ilgio laiką skirs Jo paties uždėtiems uždaviniams atlikti. 
Vieno tik norėčiau, kad Jo Valiai patiktų leisti man parašyti 'Evangelijos 
filosofiją'. Pasimelskite, Prelate, už mane šia intencija! - Vokiečių vyriau- 
sybė kartu su pabaltiečių politiniais organais planuoja 'Baltų institutą! - 
mokslinę grynai įstaigą, kurios tikslas būtų tęsti toliau Pabaltijo valstybėje 
pradėtus mokslinius darbus. Jei šis dalykas išdegtų, turbūt būčiau ir aš 
pakviestas būti šios institucijos nariu. 

Dar sykį dėkoju Jums, mielasis Prelate, už kalėdinius sveikinimus su 
brangiomis relikvijomis ir reiškiu Jums nuoširdžią bei gilią pagarbą Kris- 


tuje. 
Jūsų J. Nacių 

22. 


Freiburgas, 
1952.111.10 


Rašydamas apie šv. Pranciškaus elgetavimą, pasijuto ir pats esąs elgeta. Dėkoja 
už dovanas. Žmogus yra Dievo įrankis: dvasines malones dalija per kunigystę, o 
medžiagines - per gailestingumą. Prelatas dalijąs abi malones. Antrinės antraštės 
pakeitimo variantai. Pagal laikraščius - jis esąs pakviestas Baltų instituto profeso- 
riumi. Institutas dar neįkurtas. Jis būsiąs ne mokymo įstaiga, bet tik mokslinio tyri- 
mo institutas. Sveikata nebloga. 


Freiburg i. Brsg, 
Silberbachstr. 1. 
1952 m. kovo 10 d. 


Brangusis Prelate, 


Berašydamas skyrelį apie šv. Pranciškaus elgetavimą, pamačiau, kad 
ir aš pats esu elgeta; jau daug metų esu elgeta, kurio žemiškasis išsilaiky- 
mas yra sudėtas į kitų rankas. Jūs, Prelate, kaip tik esate tasai, kurio ranko- 
se šis išsilaikymas glūdi. Štai Jūs atsiuntėte man stambų čekį, paskui labai 
jaukų ir įdomų siuntinėlį, o prieš porą dienų ir Jūsų išleistą F.Kiršos! po- 
ezijos rinkinėlį su lietuviškų dainų dainorėliu. Ačiū Jums už visa tai, di- 
deliai ačiū. Šv. Pranciškus išmaldą vadino 'angelų duona! ir liepė broliams 
giedoti džiaugsmo giesmę, šios duonos gavus. Man taip pat buvo smagu 
pajausti, kiek Jūs manimi rūpinatės; smagu todėl, kad Jūsų rūpesčiu aš 
išsilaikau; bet visų pirma todėl, kad Jumyse apsireiškia dieviškoji Apvaiz- 
da, į kurią aš vis labiau tikiu ir kuri vis labiau pasiima į savo rankas mano 
rytdieną. Savo laiške Jūs parašėte: „Duodu todėl, kad gaunu". Bet tai ir 
yra pranciškiškas nusistatymas. Žmogus yra Viešpaties įrankis. Per jį Die- 
vas dalina ne tik antgamtines malones (kunigystė), bet ir žemiškąsias savo 
dovanas (gailestingumas). Todėl šv. Pranciškus ir buvo įsitikinęs, kad iš- 
malda yra palaiminta ir tam, kuris ją duoda, ir tam, kuris ją ima. Tam, 
kuris ją duoda, todėl, kad jis įsijungia tuo į Dievo Apvaizdos veiksmus; 
tam, kuris ją ima, todėl, kad jis tuo būdu apreiškia pasitikėjimą šia Ap- 
vaizda. Jumyse, Prelate, susijungia ir kunigystė, ir gailestingumas: Jūs da- 
linate ne tik antgamtinės malones, bet ir žemiškąsias Viešpaties dovanas, 
kurias iš Jo gaunate. Tai yra nuostabus dalykas! Juk nedaug šios rūšies 
žmonių esama, labai nedaug. Todėl Jūsų aukos ir išmaldos gelbsti ne tik 


1 Faustas Kirša (1891-1964) - poetas, išleido daugiau kaip 10 poezijos rinkinių, vertė 
rašytojų veikalus, operų libretus (LE, XI, 520-522; XXXVI, 306, XXXVII, 288). 
* Savo balsu Viešpaties šaukiuosi (lot). 

mūsų kultūrai, bet sykiu jos apreiškia ir gyvą krikščionybę. Štai kodėl man 
džiugu yra imti išmaldą iš Jūsų rankų, nes Jūs ją duodate neprikaišioda- 
mas ir nesugėdindamas, kaip tai yra įprasta moderniajam žmogui. Ačiū 
Jums už šį krikščioniškąjį jaukumą! 

'Saulės giesmė' pamažu auga vis didyn Šv. Pranciškaus santykis su 
gamta jau baigtas, dabar rašau pastaruosius skyrelius jo santykio su turtu. 
Paskui eis santykis su žmogumi ir galop su Dievu. Ši analizė kils vis aukš- 
čiau, prasidėjusi nuo žemės, ir baigsis šventojo stigmų bei jo mirties anali- 
ze, kada jis iš tikro tapo antruoju Kristumi ir mirė giesme ant lūpų: „Voce 
mea ad Dominum clamavi"* . F.Kiršos poezijos leidinys yra TT pranciš- 
konų sudorotas labai gražiai. Be baimės tad galėsite atiduoti jiems ir 'Sau- 
lės giesmę" leisti. Apie formatą ir visą techniką pagalvosime, kai rankraš- 
tis bus baigtas, nes tuomet bus aiškus jo dydis. Tačiau atrodo, kad su 
400 pusl. reikia skaitytis. - Kaip Jums rašiau, antroji antraštė mano buvo 
sumanyta „Krikščionybė šv. Pranciškaus šviesoje". Bet man staiga paaiš- 
kėjo, kad šitokia antraštė yra netikusi, nes ne Krikščionybės reikia ieškoti 
šv. Pranciškuje, bet, priešingai, šv. Pranciškaus Krikščionybėje, nes juk jis 
yra Krikščionybės vaikas, jos vaisius, ne atvirkščiai. Todėl ar ne geriau 
būtų veikalą taip pavadinus: „Saulės giesmė. Krikščioniškasis gyvenimas 
šv. Pranciškaus Asyžiečio šviesoje" arba gal net: „Saulės giesmė. Gyveni- 
mo filosofija šv. Pranciškaus Asyžiečio šviesoje". - Kaip Jums, Prelate, šie 
pavadinimai atrodytų? Kuris iš jų Jums būtų arčiausiai širdies ir patrauk- 
liausias skaitytojui? Parašykite man apie tai trumpą žodelį! 

Šiaip mano gyvenime jokių permainų nėra. Spaudos žinios apie manęs 
pakvietimą profesoriauti į Baltų Institutą? yra gryna spaudos antis. Visų 
pirma tokio instituto dar nėra: jis yra tik projektuojamas; antra, jeigu jis 
bus įsteigtas, tai jis bus tik mokslinė tyrimo, bet ne mokymo įstaiga. Jis 
turės tik 6 narius: du estus, du latvius ir du lietuvius. Iš lietuvių esame 
kandidatais prof. Ivinskis ir aš - abu Jūsų, Prelate, globotiniai. Bet profe- 
soriauti mums ten neteks, nes šis institutas neturės studentų. Jo nariai už- 
siims tik mokslo darbu, daugiau nieko. Tiesa, jie bus atlyginami. Jeigu tad 
šis sumanymas įvyktų, tuomet atkristų Jums, Prelate, našta mane išlaiky- 
ti. Tačiau viskas yra dar tik popieriuje. Vokiečių vyriausybė šio instituto 
nori. Bet ji nori kartu, kad ir Baltijos tautos prisidėtų prie jo išlaikymo. 
Lietuviai pažadą davė. Bet latviai ir estai sakosi nieko negalį. O jei jie ne- 
duos, tuomet, žinoma, neduos nieko ir lietuviai. Ar tokiu atveju ryšis vok. 
vyriausybė viena institutą išlaikyti (jo biudžetas numatytas net per 80.000 
DMarkių per metus), neaišku. Amerikos spauda labai greitai projektus 
perkelia į tikrovę ir skelbia. 


? Baltų institutas (Baltisches Forschungsinstitut) įkurtas 1953 m.; tikrieji nariai buvo prof. 
A.Maceina, prof. Z.Ivinskis ir prof. J.Girnius, kiti - latviai ir estai; leido žurnalą Commenta- 
Hones Balticae (LE, XXXVI, 155; XXXVII, 108). 

Mano sveikata šiuo metu yra nebloga, todėl galiu dirbti. Tikiuos, kad ji 
ligi vasaros karščių išsilaikys, o ligi to meto baigsiu ir 'Saulės giesmę". 
Paskui bus galima kiek ir pavargti, nes mano širdžiai karščiai yra sunkiai 
pakeliami. 

Dar sykį dėkodamas Jums, brangusis Prelate, už krikščionišką Jūsų šir- 
dį, linkiu Jums sveikatos, nes laikraščiuose skaičiau, kad turėjote operaci- 
ją, ir reiškiu Jums kuo giliausią pagarbą. 


Jūsų A.Maceina 


23. 


Freiburgas, 
1952.IV.3 


Velykinis sveikinimas ir padėka už dovanas. Velykos yra ontologinis žmogaus 
pavasaris. "Saulés giesmė" būsianti mąstymo ir susimąstymo studija. Bijo, kad ši 
knyga gab būti labiau filosofinė, nors vyrauja teologija. 


Freiburg i. Brsg, 
Silberbachstr. 1. 
1952 m. bal. 3 d. 


Mielas ir brangus Prelate, 


Leiskite šį sykį tik padėkoti Jums už velykinius sveikinimus ir už gražų 
margutį, kuris pasiekė mane pasislėpęs nuo smalsių akių. Taip pat priim- 
kite ir mano gilius linkėjimus Kristaus Prisikėlimo šventėje. Ši diena yra 
pagrindinė ne tik visai Krikščionybei, bet ir kiekvienam krikščioniui sky- 
rium, nes tai diena, „in guarefloretomnia", kaip sako senas velykinis him- 
nas. Velykos yra ontologinis žmogaus pavasaris. Tai pavasaris jo prigim- 
ties gelmėse, prisikėlimu atstatytose ir grąžintose iš nubūtinimo atgal į 
pilnutinę būtį Kristuje. Kaip tad šią dieną nesidžiaugti? Tegu tad ir Jūsų 
širdis, mielas Prelate, būna pilna šviesos! Tegu Jūsų bažnyčios altorius tam- 
pa tik atspindžiu tos didžios palaimos, kuri Velykų rytą sklinda visoje 
žmonijoje, pripildydama ir Jūsų kilnią sielą! Tai yra mano linkėjimas šią 
giliaprasmę dieną. 

Skaitydamas Jūsų laiškus, pradedu bijoti, kad Jūs gal per daug tikitės 
iš mano 'Saulės Giesmės'. Tiesa, aš ją rašau su noru. Bet ar duosiu tai, kad 
„ji sužavėtų protingus kūrinius ir juos palenktų į viršgamtinį gyvenimą", 
kaip rašote, nežinau. Tai yra ne tiek paskatinimo, kiek susimąstymo studi- 
ja. Daugelio akims šv. Pranciškus atrodo kaip koks originalas - nepaseka- 

mas ir todėl nesektinas. Tuo tarpu aš noriu parodyti, kad jis anaiptol ne- 
buvo originalas, bet kad jo elgesiai, nors ir kažin kaip keisti jie būtų, iš- 
plaukė iš tikros evangelinės jo dvasios. Dar daugiau: kad tik šitaip Evan- 
gelija ir tegali būti tobulai vykdoma. Tai reikalauja nemaža gilesnių anali- 
zių ir filosofijos, kurios ne vienas šiandien nemėgsta. Štai čia ir gludi mano 
baiminimosi pagrindas: bijau, kad knyga išeitų ne per daug filosofinė. Tie- 
są sakant, ji bus ne tiek filosofinė, kiek teologinė. Vis dėlto ji bus pilna 
mąstymo ir susimąstymo. Šiuo atžvilgiu ji gali padėti įžvelgti kiek giliau į 
krikščioniškąją egzistenciją. Ar ji į ją ir paragins, šiandien sunku pasakyti. 

Dar sykį, mielasis Prelate, dėkoju Jums už rūpestį manimi, už šiltus 
Jūsų širdies žodžius ir už prisiminimą. Švęskite linksmi šią žmonijos Pa- 
vasario šventę! 


Jūsų A.Maceina 


24. 


Freiburgas, 
1952.V.29 


Dėkoja už knygas, siuntinėlius, dovanas. Sveikata buvo sušlubavusi. Vietoje de- 
dikacijos knygoje būsiąs laiškas, taip nuoširdžiau. Pranciškonų spaustuvė jau lau- 
kianti rankraščio. Susirašinėjo su prel. L.Tulaba ir parengė krikščionių demokratų ir 
Lietuvių fronto vieningos politinės partijos projektą. Vargu ar kas iš to išeisią. Vo- 
kiškąjį „Inkvizitorių" Prelatui jau išsiuntęs. 


Freiburg i. Brsg, 
Silberbachstr. 1. 
1952 m. geg. 29 d. 


Mielas ir brangus Prelate, 


Jau seniai turėjau pasiskardenti pas Jus ir padėkoti Jums už jaukias 
dovanėles, kurių kartas nuo karto vis iš Jūsų gaunu: už Jūsų knygas ir už 
siuntinėlius - taip maloniai nuteikiančius! Ačiū už tai Jums! Šis pavasaris 
vėl man pasidarė kiek sunkesnis. Šalia galvos nuovargio ir padidėjusio 
kraujo spaudimo, sukeliančio nuolatinį svaigulį, dar buvo užpuolęs kaž- 
koks vidurių gripas, išlaikęs ištisą dešimtį dienų lovoje su aukšta tempe- 
ratūra. Dabar jau vėl vaikštinėju, nors dar kojos atrodo keistos - tarsi bū- 
čiau po kalnus laipiojęs. Bet Dievas duos ir tai praeis. Tik man vis rūpi, 
kad manoji 'Saulės Giesmė! nerieda taip sparčiai, kaip norėčiau. Tiesa, jos 
turiu jau tris ketvirtadalius. Bet norėjau ją užbaigti. Tėvas Vaškys rašė, 
kad jų spaustuvė jau laukianti ir esanti pasiruošusi tuoj pradėti rinkti, kai 

tik gausianti. Jau pradėjau tekstą perrašinėti spaudai. Jeigu vėl kokia ne- 
galia neužpuls, mėginsiu šį mėnesį užbaigti ir Jums pasiųsti. 

Turbūt, mielasis Prelate, neturėsite nieko prieš, jeigu šią knygą Jums 
dedikuosiu ir dedikaciją išreikšiu ne paprasto trumpo sakinio pavidalu 
priekiniame puslapyje, kaip paprastai tai daroma, bet laiško forma, kurį 
padėsiu knygos įvado vietoje. Laiško apmatus jau turiu. Manau, kad tai 
bus įdomiau, negu stereotipinės dedikacijos formulė. Be to, laiško forma 
duoda daugiau galimybės pasakyti tai, kas yra širdyje. Taigi nenustebkite, 
jei knyga prasidės kreipiniu į Jus! 

Ilgesnį laiką susirašinėjome su prel. L.Tulaba katalikų politikos reika- 
lais. Nors aš į praktinę politiką ir nesikišu, tačiau dabartinis katalikų pa- 
krikimas politikoje ir nešvarūs metodai, kuriais katalikų grupės rungiasi 
tarp savęs, nedavė ir man kurį laiką ramybės, nes juk krikščioniui negali- 
ma užsisklęsti 'giedriame Olimpe' ir nekreipti dėmesio, kas darosi čia, že- 
mai. Iš mudviejų susirašinėjimo su prel. Tulaba išaugo projektas pasiūlyti 
dviem pagrindinėm katalikų grupėm - krikšč. demokratų ir Lietuvių Fron- 
tui - susijungti į vieną politinį vienetą, turintį vieną vadovybę ir vieną 
programą. Šį projektą suformulavau ir per prel. Tulabą pasiūliau. Ar iš to 
kas nors išeis, nežinau. Bet manau, kad prie vienybės - ta ar kita forma - 
reiktų vis dėlto eiti. Aš turiu argumentų už dvi katalikų partijas. Tačiau 
man atrodo, kad mūsoji katalikų visuomenė prie šios dvipartinės schemos 
yra dar nepriaugusi, kaip visa lietuviškoji visuomenė yra nepriaugusi prie 
anglosaksiškosios politinės schemos ir dvasios. O jei taip, tuomet yra ge- 
riau viena partija (katalikų), negu dvi tarp savęs nedžentelmeniškai ir net 
nekrikščioniškai kovojančios. Jeigu tad, mielasis Prelate, išgirsite Ameri- 
koje apie Maceinos projektą sujungti katalikus po vienu stogu, tai žinosite, 
koks čia yra reikalas. Galimas daiktas, kad šis projektas nebus priimtas, ir 
katalikai eis ir toliau dviem keliais. Tuomet mano vaidmuo bus politikoje 
dar mažesnis, nes man beliks tik stebėti, nors ir šiuo metu stebėtojo posto 
beveik neperžengiu. 

Mūnchene jau apsigyveno Jz. Laučka! ir organizuoja dabar savo ben- 
dradarbių štabą. Aš pats pas jį nebuvau, nes dabar neturiu laiko ir jėgų. 
Bet sakoma, kad įsitaisė visiškai gražiai. Buvo Freiburge apsilankęs ir kan. 
Končius?, važiuodamas į Ispaniją. Jam papasakojau apie savo darbus ir 


1 Juozas Bronius Laučka (1910-1993) - visuomenininkas, laikraštininkas, „Amerikos bal- 
so" redaktorius ir komentatorius, vėliau Laisvosios Europos Laisvojo radijo viršininkas ir 
vyriausiasis redaktorius (LE, II, 262-263; XXXVII, 326). 

2 Dr. kun. Juozas Končius (1891-1975) - visuomenės veikėjas, Fordhamo universitete 
dėstė apologetiką, CARE (Coopėrative for American Remittances to Europa - maisto ir dra- 
bužių siuntiniai nuo karo nukentėjusiems kraštams) ir NCWC (National Catholic Weifare 
Conference - Amerikos katalikų vyskupų planavimo ir veiklos patarimų įstaiga, kuriai pri- 
klausė ir šalpa bei emigracija) valdybų narys, BALFo (Bendrojo Amerikos lietuvių fondo, 
įkurto šalpos reikalams) ilgametis direktorius (LE, XII, 314-315); XXXVI, 313; XXXVII, 296). 


100 FREIBURGO LAIKOTARPIS 


parodžiau, ką rašąs. - Prieš kiek laiko pasiunčiau Jums vokiškąjį 'Inkvizi- 
torių'. Turbūt būsite jau gavę. - Dar sykį, brangusis Prelate, dėkoju Jums 
už nuolatinį prisiminimą ir reiškiu Jums gilią gilią pagarbą. 


Jūsų Vl. acimę 
25. 


Freiburgas, 
1952.VIII.7 


„Saulės giesmės" rankraščio pirmąją dalįjau išsiuntė, vieną egzempliorių Prela- 
tui, kitą pranciškonų spaustuvei. Greit ir antrąją dalį siųs. Korektūras prižiūrės Pau- 
lius Jurkus, dirbantis „Darbininko" redakcijoje. Prel. Krupavičius sunkiai serga: ar- 
terijų sklerozė. 


Freiburg i. Brsg, 
Silberbachstr. 1. 
1952 m. rugp. 7 d. 


Brangusis Prelate, 


Prieš kiek laiko pasiimčiau Jums maždaug pusę rankraščio 'Saulės Gies- 
mė'. Jį netrukus gausite, o gal šiomis dienomis jau ir gavote. Antrąją pusę 
- kiek didėlesnę negu pirmoji - pasiųsiu netrukus. Dideli karščiai buvo 
sustabdę darbą. Reikėjo padaryti pertrauką, kad knyga dėl to nenukentė- 
tų. Siųsdamas pirmąją pusę, paruošiau ją taip, tarsi ji būtų I tomas. Tačiau 
spausdinant reikės jas abi sudėti į vieną knygą ir turinį padėti pabaigoje. 
Šią pusę pasiunčiau anksčiau dėl to, kad maniau, jog vasaros metu spaus- 
tuvė turi paprastai daug laiko, todėl gal gali pradėti rankraštį jau rinkti. 
Ką jis čia pas mane gulės - galvojau. Tegu skaito jį ir tegu neša spaustu- 
vėm 

Rankraščio nuorašą tuo pačiu metu pasiunčiau ir tėvui J.Vaškiui - Ken- 
nebunk Port. Todėl savą egzempliorių Jums, Prelate, nereikės siųsti spaus- 
tuvėm Jį pasilaikykite pas save. Jums tik reikės pasikalbėti su pranciško- 
nais dėl paties spausdinimo. Iš savo pusės aš neturiu jokių techninių pa- 
stabų, išskyrus gal knygos formatą: jį norėčiau turėti tokį, kaip kun. St.Ylos 
knygos 'Žmonės ir žvėrys'. Tai yra gražus ir patogus formatas, tinkamas 
kiek storesnei knygai. - Spaudos darbą prižiūrėti prašysiu p. Paulių Jur- 
kų, kuris dirba "Darbininko! redakcijoje. Jis šį darbą išmano ir turi gerą 
skonį. Žinoma, jam reiktų už tai kokią dešimtinę primesti. 

Antrosios pusės yra likę parašyti tiktai paskutiniai skyreliai. Paskui viską 
perrašysiu ir vėl Jums pasiųsiu. Manau, kad gal ligi tol spaustuvė jau bus 
surinkusi pirmosios pusės tekstą. Tuo būdu darbas neužsivilkins, ir mes 

šiais metais, kaip žadėta, paleisime 'Saulės Giesmę" į visuomenę. 

Šiaip pas mane nieko ypatingo. Šiomis dienomis aplankiau prel. M.Kru- 
pavičių. Jis sunkiai serga. Pagrindinis jo negalavimas yra labai didelė arte- 
rijų sklerozė. Gydytojai neleidžia jam vienam pasilikti, kad neištiktų stai- 
gus smūgis. Ši liga neleidžia jam parodyti reikalingo ryžto prieš dabarti- 
nius laicistų siautėjimus. 

Linkiu Jums, mielasis Prelate, Viešpaties palaimos ir reiškiu gilią pa- 
garbą. 


Jūsų A.Maceina 


26. ° 


Freiburgas 
I1952.IX.10-14] 
(Laiškas J.Vaškiui OFM) 


Dėkoja už laišką ir už teigiamą „Saulės giesmės" vertinimą. Sutinka, kad „Sau- 
lės giesmė" būtų išversta į anglų kalbą. Su laišku siunčia trečią skyrių, o po trijų 
savaičių išsiųs paskutinį skyrelį oro paštu. Prašo žadėto honoraro sąskaita paskolin- 
ti 500 dolerių butui įsigyti. Nurodo, kaip gaunama už dolerį dviguba suma -8 DM. 
Džiaugiasi, kad prof. Brazaitis skiriamas „Darbininko“ redaktorium. 


Freiburg i. Brsg, 
Silberbachstr. 1. 


Mielas ir brangus Tėveli, 


Nuoširdžiausiai dėkoju Jums už laišką ir už jame rastą dovanėlę; taip 
pat ir už tas malonias pažiūras 'Saulės Giesmės' atžvilgiu. Jeigu atsirastų 
žmogus, kuris sutiktų ją versti anglų kalbon, tai jau iš anksto aš sutinku. 
Tik kadangi pats amerikiečių nepažįstu, tai pats šio klausimo negaliu nė 
pradėti judinti. Jeigu tokį žmogų turėtumėte, pasikalbėkite su juo, galjis ir 
imtųsi vertimo. Gal tarp Jūsų broliukų yra gerai angliškai kalbančių ir ra- 
šančių. Man visa tai yra terra ignota*. Todėl šį reikalą palieku visiškai 
Jūsų nuožiūrai. 

Kartu su šiuo laišku išsiunčiu Jums trečiąjį 'Saulės Giesmės! skyrių 'Šv. 
Pranciškus tarp žmonių. Jį gausite už kokių trijų savaičių. Kol jis Jus pa- 
sieks, sutvarkysiu ir ketvirtąjį 'Šv.Pranciškus su Dievu'. Šį pasiųsiu jau 
kaip Luftpdckchen (nors ir labai brangu), kad nesutrukdyčiau spaudos dar- 

bo. Taip kad apie spalių vidurį turėsite jau visą rankraštį vietoje. Jeigu 
spaustuvė bus kiek laisvesnė, tai gal šiais metais Kalėdoms šią knygą ir 
iškepsime. Tai būtų gražus kalėdinis mūsų katalikiškosios visuomenės pa- 
sveikinimas. 

Bet štai dabar, Tėveli, turiu į Jus didelį ir visai konkretų prašymą. Frei- 
burgo diecezijos arkivyskupas yra sukūręs bendrovę 'Neue Heimat', ku- 
riai vadovauja prelatas Dr. Aschenbrenner ir kurios tikslas yra statyti pa- 
bėgėliams ir subombarduotiems butus. Taigi vakar buvau pas prelatą ir 
sutarėme, kad aš galiu gauti jų statomuose blokuose Freiburge nedidelį 
dviejų kambarių ir virtuvės su vonia butelį. Pasakiau jam, kad butelį im- 
siu, nes ilgametis valgymas restoranuose ne tik kad labai brangiai kaštuo- 
ja, bet jau baigia sugadyti mano vidurius. Be to, tasai nuolatinis tūpčioji- 
mas apie nervingas senas šeimininkes taip pat įgrysta. Žmogus į senatvę 
nori būti pats ponas ant savęs. Todėl prelatą paprašiau, kad mane įtrauktų 
į savo sąrašą. Tačiau butui gauti reikia šiai bendrovei paskolinti tris tūks- 
tančius DM, kurie atgaunami tik tada, kai buto atsisakoma, o atsisakyti 
galima kiekvieną momentą, nes laukiančiųjų yra ištisa eilė. Be to, reikia 
dar turėti apie vieną tūkstantį DM buteliui baigti įsirengti, nes bendrovė, 
norėdama butus papiginti, neįrengia visiškai virtuvės ir vonios kambarių: 
juos turi užsibaigti patys šių butų gyventojai. Summa summarum' tad man 
reikia 4000 DM, kad galėčiau gauti butelį iš mielo prelato bendrovės. Aš 
norėčiau rištis tik su šia bendrove, nes kitos, sukurtos biznio pagrindais, 
yra nelabai patikimos. Tuo tarpu arkivyskupo bendrovė yra visiškai pati- 
kima. 

Žinoma, suma yra gana stambi. Tačiau vokiečių vyriausybė čia ateina 
pagalbon. Kas gauna butų statybos reikalui pinigus iš Amerikos, tiem ban- 
kas išmoka ne po 4 DM už dolerį, kaip oficialiai nustatyta, bet po 8 DM, 
vadinasi, dvigubai. Tačiau šių pinigų negalima niekam kitam naudoti, kaip 
tik buto reikalams - statybai ir įsirengimui. Bankui reikia pristatyti sąskai- 
tas, kam tie pinigai yra išleisti. Iš kitos pusės, gauti šiam tikslui pinigus iš 
užsienio galima tiktai paskolos forma pagal banko pateikiamą paskolos 
formuliarą. Pasikalbėjęs vakar su prel. Aschenbrenneriu arkivyskupijos 
kurijoje, užėjau į banką pasiinformuoti. Pasirodė, kad aš visiškai be kliū- 
čių galiu pasinaudoti šia lengvata. Reikia tik, kad kas nors iš Amerikos 
man sutiktų paskolą duoti. Nenorėdamas šios geros progos praleisti, aš ir 
prašau Jus, Tėveli, paskolinti man 4000 DM, vadinasi, 500 dol. (pagal ofi- 
cialų kursą reiktų tūkstančio dolerių) būsimojo mano honoraro sąskaita. 
Kaip aš šią paskolą atiduosiu, tai susitarsime po penkerių metų skyrium: 
taip turi būti įrašyta formuliare. Paskolą grąžinti negalima anksčiau, kaip 
po penkerių metų. Šiam reikalui siunčiu Jums tris egz. paskolos sutarties 


* Iš viso (lot.). 

formuliaro ir tris egz. tam tikro 'Erklirungo' **, kuriame pasakyta, kad 
pasirašiusieji patvirtina, jog viskas atitinka tiesą, jog laikysis nuostatų ir tt. 
Tai yra formalumai, bet juos reikia atlikti, kad galima būtų šia lengvata 
pasinaudoti ir už dolerį gauti ne 4, bet 8 DM. Tai yra milžiniškas skirtu- 
mas. 

Jeigu, mielas Tėveli, sutiksite paskolą 500 dol. man duoti, tai pasirašy- 
kite formuliarus ir siųskite man juos tuojau atgal, pasiųsdami ir pinigus, 
tačiau būtinai per banką mano vardu ir būtent: Oberrheinische Bank, Frei- 
burg i. Brsg. nes šis bankas pasiėmė tvarkyti mano reikalą ir davė anuos 
formuliarus. Gavęs formuliarus, nunešiu juos bankui ir šis, jei pinigai jau 
bus atėję, išmokės man juos po 8 DM už dolerį. Tada aš įmokėsiu tris 
tūkstančius prelatui ir tūkstantį pasiliksiu įsirengti buteliui, kai jis bus baig- 
tas. Juo anksčiau pinigai įmokami, tuo greičiau butas gaunamas, nes butai 
šios bendrovės skirstomi pagal įmokėjimą: kas pirmiau įmoka, tas pirmiau 
ir gauna, o laukiančiųjų visados yra eilė. Butų problema Vokietijoje yra 
labai sunki, ir kiekvienas džiaugiasi, jeigu jam pasiseka gauti. Arkivysku- 
po bendrovė yra tuo gera, kad čia tasai Bauzuschuss*** neprapuola kaip 
kitose bendrovėse arba tariantis su privatiniais namų savininkais. Tiesa, 
formuliarus siuskite man tiesiog, tik pinigus per banką. 

Toks tad yra tasai konkretus reikalas, kuriam prašau Jūsų pagalbos. 
Tikiuos nesudarysiąs Jums tuo sunkumų ir todėljau iš anksto visa širdimi 
Jums dėkoju. Negalvojau ligi pat šios vasaros savą butelį turėti, bet kai 
birželio mėnesį susirgau viduriais ir 10 dienų turėjau su karščiu ligi 40 
pragulėti lovoje, man gydytojas pasakė, kad restoranuose valgymas man 
ir toliau bus labai pavojingas, nes ten valgiai sutaisomi labai aštriai ir sū- 
riai; be to, produktai paprastai nesti švieži. Tada tad ir apsisprendžiau 
ieškoti buto. Tačiau senuose namuose be Bauzuschuss gauti yra neįmano- 
ma, nes šie visi butai yra Wohnimgsamt**** žinioje, o man viengungiui ir 
dar užsieniečiui Wohnungsamt niekad buto neduos. Tuo tarpu naujuose 
namuose butai yra laisvi, bet ten reikia Bauzuschuss. Štai kodėl aš ir bu- 
vau priverstas kreiptis į Jus, Tėveli. 

Labai nudžiugau Jūsų pasiryžimu skirti prof. Brazaitį vyr. 'Darbinin- 
ko' redaktoriumi. Iš tikro tai yra žmogus pats kvalifikuočiausias žurnalis- 
tikoje, turįs ilgametį stažą jau iš Lietuvos, suprantąs mūsų dienų visuome- 
ninį gyvenimą ir jame patyręs. Mums, katalikams, buvo ligi šiol net savo- 
tiškai negražu, kad prof. Brazaitis, universiteto profesorius, švietimo mi- 
nisteris ir ėjęs min. pirmininko pareigas pačiu sunkiausiu Lietuvos istori- 
jos laiku (1941 m.), ilgametis informacijos ir vėliau užsienių Tarnybos val- 
dytojas VLIKe, nuvykęs į Ameriką pas savuosius, turi būti paprastas re- 


** Konstatavimo (vok.). 
*" Priedas statybai (vok.). 
**** Įstaiga aprūpinti butais (vok.). 

dakcijos bendradarbis, neturįs savo balso bei savo sprendimo. Žinoma, jis 
yra kuklus žmogus, jokių pretenzijų nereiškia. Tačiau mes kiti, Tėveli, tu- 
rime juk susiprasti ir kiek tai nuo mūsų priklauso padėti šiam žmogui 
užimti tinkamą jo išsilavinimui, jo visuomeniniam rangui ir galop jo am- 
žiui vietą. Jūsų pasiryžimas bus iš tikro pataisymas to, kas ligi šiol šluba- 
vo, todėl susilauks visų sąmoningų bei garbingų katalikų padėkos ir pa- 
galbos. Padarykite tad įtakos, kad prof. Brazaitis netrukus imtųsi vado- 
vauti 'Darbininkui'. 

'Aidams' talkinsiu ir toliau kiek galėdamas. Tik šiais mėnesiais kiek šią 
talką atidėjau į šalį, nes norėjau visai susitelkti prie 'Saulės Giesmės", apie 
kurią taip pat Jums rašiau, todėl reikėjo bėgius truputį perjungti. Bet ją 
baigęs tvarkyti, vėl parašysiu 'Aidams"' straipsnių ir apžvalgų. 

Laukdamas Jūsų atsiliepimo į mano prašymą, linkiu Jums daug Vieš- 
paties malonės ir reiškiu padėką ir pagarbą. 


Jūsų A.Maceina 


27. 


Freiburgas, 
1952.IX.30 


Sveikina vardadienio proga ir linki išvaryti gilią vagą lietuviškos krikščioniško- 
sios kultūros baruose. Paskutinį knygos skyrių išsiusiąs spalio viduryje ar pabaigo- 
je. Būsimos knygos reklamai siunčia „Darbininkui" 12 puslapių straipsnelį apie šv. 
Pranciškaus neturtą. 


Freiburg i. Brsg, 
Silberbachs trasse 1. 
1952 m. rugsėjo 30 d. 


Brangusis Prelate, 


Artinasi šventojo Jūsų Globėjo diena, kurią Jūs atsipalaiduojate nuo 
kasdieninių reikalų ir pamąstote apie savo būtį ryšium su Jūsų turimu 
šventu vardu. Pranciškus yra Jums simbolis visame žemiškajame Jūsų ke- 
lyje. Leiskite tad ir man įsijungti į šią prasmingą Jūsų šventę ir Jus pasvei- 
kinti. Priimkite mano linkėjimus, kad Viešpats ir toliau taip gausiai bertų 
Jums savo malonių - šv. Pranciškaus užtarimu, - kaip ligi šiol Jis yra jų 
bėręs, kad Jūs dar daug daug gilių vagų išvarytumėte mūsų lietuviškai 
krikščioniškosios kultūros dirvoje, kuri taip labai šiandien dar dirvonuo- 

ja. Teįsižiebia Jusų vardas vis giliau į mūsų tautos istoriją! 

Labai apgailestauju, kad dar negaliu Jums paskutinio 'Saulės Giesmės" 
skyriaus padėti Jūsų šventės proga ant stalo. Prieš porą savaičių išsiun- 
čiau Jums (ir tėvui Vaškiui) trečiąjį skyrių 'Šv. Pranciškus tarp žmonių'. 
Ketvirtasis ir pastarasis skyrius bus išsiųstas už kokios poros savaičių. 
Apie vidurį spalių, vėlių vėliausiai spalių pabaigoje turėsite jau visą ran- 
kraštį. Deja, Jūsų šventei jis negalėjo būti baigtas. Vasarą, užėjus karščiams, 
turėjau padaryti pertrauką, nes jau galva buvo įvargusi. Dabar vėl rašau 
smagiai ir tikiuos greitai baigti. Manau, kad pirmoji rankraščio pusė, ku- 
rią siunčiau Jums vasarą, Jus pasiekė laimingai. Tėvas Vaškys man rašė, 
kad jie žada greitai pradėti rinkti. Jei taip, tai gal dar šiais metais išleisime. 

"Darbininko! redakcija prašė mane spalių 4 d. duoti nedidelę ištrauką. 
Kartu su šiuo laišku siunčiu jiems 12 puslapių apie šv. Pranciškaus netur- 
tą. Manau, kad jau yra laikas pradėti spaudoje apie knygą kalbėti, kad 
skaitytojai ja susidomėtų ir jos pasirodant lauktų. Ištrauka laikraštyje kaip 
tik ir galės būti šitoks akstinas. 

Šiaip mano gyvenimėlyje nieko ypatingesnio per šį laiką nėra įvykę. 
Sveikata, ačiū Dievui, kiek sustiprėjusi. Tik norėčiau turėti dvi galvas: kai 
viena pavargsta, būtų gera ją nusišriubuoti ir uždėti kitą, nes tiek daug yra 
problemų, apie kurias reikia rašyti. 


Jusų Kristuje A.Maceina 


28. 


Freiburgas, 
1952.X.3 


Nemalonu, kad pranciškonai jo paskolos prašymą butui įsigyti persiuntė prela- 
tui. Jie buvo žadėję honorarą. Iš to honoraro turėjo būti minimoji paskola. Paaiškina 
paskolos formą, kad galėtų gauti butui reikalingą sumą. Vietos vyskupo žinioje esanti 
bendrovė stato pabėgėliams namus. Bendrovė nori 3000 markių paskolos, už kurią 
po trejų metų mokės 3% palūkanų, buto atsisakius, visą sumą grąžins. Vyriausybė 
irgi teikianti lengvatų: jei pinigai iš užsienio, tai už 1 dolerį duodą dvigubai daugiau 
vadinamųjų „Sperrmarkių". Virtuvei įrengti ir baldams įsigyti reikia dar 1000 mar- 
kių. Tad butui įsigyti iš viso reikėtų 4000 markių, tai yra 500 dolerių. Jau baigia pas- 
kutinį „Saulės giesmės" skyrelį. 

Freiburg i. Brsg, 
Silberbachstr 1. 
195?. m. spalių 3 d. 


Brangusis Prelate, 


Prieš kurį laiką buvau rašęs Tėvui Vaškiui, prašydamas jį atsiųsti man 
500 dol. honoraro sąskaita, kuriuos noriu panaudoti butui - dviejų kam- 
barėlių - gauti. Vakar jis man atsakė, kad šį reikalą perdavęs Jums, per- 
siųsdamas sykiu ir banko lapus. Man yra labai nemalonu, kad taip atsiti- 
ko. Tačiau aš kreipiausi į Tėvą Vaškį dėl to, kad jis pats man 1951 m. pava- 
sarį, būdamas Miinchene, sakė, jog man honorarą už 'Saulės Giesmę' mo- 
kėsią jie, pranciškonai, o Jūs tiktai išleisite. Man niekaip nebūtų atėję į gal- 
vą kreiptis į Jus šiuo reikalu. Dabar pasirodo, kad Jūs prisiimate abi šias 
naštas. Jeigu jau taip, tai noriu ir Jums šį iš esmės smulkų reikalėlį išdėsty- 
ti. 

Butuko nutariau ieškoti todėl, kad tiek mano širdis, tiek viduriai vis 
labiau genda, ir gydytojas sako, jog vienintelis išsigelbėjimas yra mesti 
maitinimąsi restoranuose, kur viskas yra labai aštru ir nešviežia. Šį rudenį 
kaip tik patyriau, kad Freiburgo arkivyskupo įsteigta ir jo žinioje veikianti 
butams statyti bendrovė 'Die neue Heimat' stato didžiulius namus pabė- 
gėliams. Užėjęs į ordinariatą pas prel. Aschenbrenner patyriau, kad iš tik- 
ro taip yra, bet butui gauti reikia paskolinti šiai bendrovei 3000 DM. Šie 
pinigai nedingsta, juos galima iš bendrovės, buto atsisakant, atsiimti; ben- 
drovė pažada po trejų metų net 3% mokėti už šią paskolą. Tačiau ją reikia 
duoti, kad bendrovė turėtų iš ko namus statyti. Statyti namai jau yra pra- 
dedami ir pavasarį bus įrengti. Tai viena. Iš kitos pusės, pabėgėliams pa- 
deda vokiečių vyriausybė, jeigu jie butui įsigyti gauna paskolą iš užsienio. 
Tuomet už dolerį bankas išmoka ne oficialiu kursu po 4 DM, bet specialiu 
vad. Sperrmarkės kursu po 8 DM . Kadangi minėta bendrovė, kad jai išei- 
tų pigiau, neįrengia virtuvės ir vonios kambarių, tai šiam reikalui ir vie- 
nam kitam baldui įsigyti dar reikia bent 1000 DM. Tuo būdu man reikėtų 
4000 DM arba amerikoniškais pinigais, skaičiuojant Sperrmarkės kursu, 
500 dol. Tačiau šių pinigų negalima niekam kitam išleisti. Bankui reikia 
pristatyti sąskaitas, kam išleista. Iš kitos pusės, iš užsienio gauti pinigus 
butui leidžiama tiktai paskolos forma, pagal banko nustatytą formuliarą. 
Žinoma, ši paskola yra tik formalumas, bet jis yra reikalaujamas. 

Jeigu tad, brangusis Prelate, sutinkate tokią paskolą man duoti, pasira- 
šykite čia Jums pridedamus tris egzempliorius paskolos sutarties ir vad. 
Erklärung lapus ir visus juos atsiųskite man. Tėvo Vaškio Jums atsiųsti 
popieriai negalios, nes ten yra įrašyta jo pavardė. Todėl juos visus numes- 
kite į pečių. Siunčiu Jums naujus. Pinigus galite siųsti man ir čekiu kartu 

su popieriais, tačiau siųskite tuomet registruotai. Taip pat galite siųsti ir 
per banką, būtent: Oberrheinische Bank, Freiburg i. Brsg, nes su šiuo ban- 
ku esu užmezgęs šiuo reikalu kalbą. 

Pastarąją 'Saulės Giesmės! dalį 'Šv . Pranciškus su Dievu! rašiau pakilia 
nuotaika ir ji jau visiškai arti galo. Netrukus galėsiu Jums ir ją pasiųsti. 
Trečiąją dalį gal jau gavote? 

Jeigu kartais mūsų laiškai apsilenktų ir Jūs man pasirašytus popierius 
būtumėte išsiuntę (tuos, kuriuos Jums atsiuntė Tėvas Vaškys), būkite geri 
ir greitai pasirašykite mano siunčiamuosius, o aš tuomet anuos sunaikin- 
siu. 

Laukdamas Jūsų žodžio šiuo reikalu ir Jūsų nuomonės apie 'Saulės Gies- 
mės' pirmąją pusę, dar kartą Jus sveikinu Jūsų šventojo Globėjo dieną ir 
reiškiu Jums gilią savo pagarbą. 


Jūsų A.Maceina 
29. 


Freiburgas, 
1952.X.13 


Dėl banko tarnautojos netikslumo reikia formalumus iš naujo atlikti, nes už 
500 dol. čekj gaus tik 2000 DM. Tad jj grąžina ir prašo, kad banke Lawrence nupirktų 
„Sperrmarkių", jų už 500 dolerių gaus 4000. Tas markes bankas Prelato vardu, ne 
Maceinos, padėtų į „Sūddeutsche Bank" Freiburge. Markes galima pirkti tik užsie- 
nyje. Savo bičiulius JAV prašęs, kad už šmeižtą „Naujienas" paduotų į teismą. 


Freiburg i. Brsg, 
Silberbachstr. 1. 
1952 m. spalių 13 d. 


Brangusis Prelate, 


Giliai dėkoju Jums už šiltus linkėjimus ir už greitą popierių ir čekio 
atsiuntimą. Sykiu tačiau labai atsiprašau, kad dar turiu Jus truputį šiuo 
reikalu pavarginti. Pasirodo, kad bankas mane buvo klaidingai painfor- 
mavęs (tai darė viena panelė, kuri turbūt dar neseniai banke dirba ir visų 
formalybių nežino): čekiu Sperrmarkių gauti negalima. Todėl šio čekio aš 
realizuoti negalėjau ir siunčiu jį banko perbrauktą (kad kas nors jo nepasi- 
savintų) Jums atgal. Jūsų pasirašyti popieriai yra tvarkingi ir jie gauna 
eigą: mat pagal juos Vokietijos bankas duos man leidimą gauti Sperrmar- 
kes. O Jūs, mielasis Prelate, dabar turite štai ką padaryti pagal aiškų banko 

nurodymą: Jūs turite pavesti savo bankui Lawrence, kad šis Jūsu vardu 
nupirktų 4000 (keturis tūkstančius) Sperrmarkių ir jas deponuotų taip pat 
Jūsu vardu (ne mano!) Siiddeutsche Bank, Freiburg/Brsg. Kitaip sakant, 
Jūs atidarote Siiddeutsche Bank Freiburge savo konto iš 4000 Sperrmar- 
kių, kurias Jūsų bankas atsiųsdina iš užsienio. Mat šios Sperrmarkės yra 
tik užsienyje. Amerikoje, Šveicarijoje ir kitur ir iš užsienio jos turi būti 
atgabentos ir užsienyje nupirktos. Jos yra perpus pigesnės, negu viduje 
esančios. Kai Jūsų bankas šias Sperrmarkes nupirks (kur pirkti, bankas 
žinos, o gal jis ir pats jų turės) ir jas Jūsų vardu Süddeutsche Bank Freibur- 
ge deponuos, tada šis bankas pagal Jūsų pasirašytą paskolos sutartį man 
jas išmokės. Tai užtruks, man buvo pasakyta, dvi tris savaites. Buvau šian- 
dien ir pas prel. Aschenbrennerį ir parodžiau Jūsų čekį, kad jis patikėtų, 
jog man pinigai tikrai ateina ir iš savo sąrašo butui gauti neišbrauktų. Bū- 
kite tad, Prelate, malonus pavesti savo bankui, kad jis šias Sperrmarkes 
Jūsu vardu nupirktų ir Jūsu vardu į Freiburgą Süddeutsche Bank depo- 
nuotų. Paprašykite jį, kad jis tai padarytų ilgai nevilkindamas. Atleiskite, 
kad uždedu Jums dar vieną nepatogumą. Bet šiaip už Jūsų čekį gaučiau 
tik 2000 DM, o jei pirksite Amerikos Sperrmarkes, tai už tuos pačius pini- 
gus gausiu 4000 DM. Pabrėžkite bankui, kad tai yra Sperrmarkės ir kadjos 
kaštuoja maždaug 12,30 dol. vienas 100 Sperrmarkių. Kursas, žinoma, svy- 
ruoja. Kai pirksite, galite gauti gal dar pigiau. Bet tai jau sutvarkys visa 
Jums Jūsų bankas. 

Savo bičiuliams į Ameriką parašiau, kad 'Naujienas'! už šmeižimą2 
atiduotų teisman ir pareikalautų satisfakcijos pagal Amerikos įstatymus. 
Kaijie susitars su advokatu, parašysiu įgaliojimą ir pradėsime visą reikalą 
oficialiai. Reikia sykį baigti su nuolaidumu. 

Dar sykį atsiprašydamas už naują Jums uždedamą rūpestį, dėkoju Jums 
už gerą Jūsų širdį ir reiškiu gilią pagarbą. 


Jūsų J. uciuų 


P.S. 'Saulės Giesmės' paskutinis skyrius jau visiškai prie galo. 


1 „Naujienos" - 1914 m. Čikagoje pradėjęs eiti socialinės pakraipos savaitraštis, greit 
tapęs dienraščiu (LE, XX, 70-71). 
2 Greičiausiai už melagingą žinią, kad A.Maceina civiliškai susituokęs su vokiete. 

30. 


Freiburgas, 
1952.XI.12 


Labai susirūpinęs Prelato sveikata. „Sperrmarkės" jau yra Freiburgo banke. Dar 
reikią vieno dokumento, liudijančio, kad tai esanti paskola (o ne dovana, honoraras 
ir pan.) ir kokia garantija, kad toji paskola bus grąžinta. Prašo nurodyti, kad pasitiki 
Maceinos žodžiu ir kitokios grarantijos nereikalauja. Dėkoja už siuntinėlį, prašo at- 
eityje nesiųsti „Instant-Coffee", nes labai didelis muitas, neįstengia sumokėti. Pran- 
ciškonai skelbia mokslo veikalo konkursą. Gal bus galima įteikti ir „Saulės giesmę". 


Freiburg i. Brsg. 
Silberbachstr. 1. 
1952 m. lapkr. 12 d. 


Brangusis Prelate, 


Dideliu susirūpinimu paskaičiau bičiulio S.Sužiedėlio laiške, kad turė- 
jote būti operuotas. Tą pirmadienį buvau bažnyčioje ir meldžiausi už Jūsų 
sveikatą, nors ir žinodamas, kad mano maldos yra nereikšmingos. Vis dėlto 
jos turėjo būti bendro mūsų visų solidarumo ženklas, ypač kančioje ir ne- 
laimėje. Turiu vilties, kad operacija pasisekė ir kad esate sveikas. Man bū- 
tų labai malonu, jei brūkšteltumėte kokį žodelį nuraminimui. 

Jūsų nupirktos ir Siddeutsche Bank Freiburge deponuotos Sperrmar- 
kės jau yra, tačiau kol kas aš dar negaliu jų paimti. Leidimas iš vokiečių 
Linderbank Bonnoje jau yra duotas. Bet Freiburgo bankas Jums yra pa- 
siuntęs raštą, prašydamas dar vieno kažkokio Auftrag. Kokio turinio šis 
'įsaliojimas' turi būti, aš nežinau. Bet parašykite jį bankui taip, kaip jis 
Jūsų prašo. Tik neminėkite, kad Jūsų siųstoji suma yra ar honoraras, ar 
pašalpa, ar parama, bet kad ji yra paskola ilgiems metams - daugiau nie- 
ko, kadangi Sperrmarkes iš užsienio galima gauti tiktai kaip paskolą - jo- 
kia kita forma. Jeigu bankas Jūsų klausia dėl šios paskolos garantijos iš 
mano pusės, tai parašykite jam, kad jos nereikalaujate pasitikėdamas ma- 
no žodžiu. Kai šį raštą bankui pasiųsite, tuomet galėsiu pinigus paimti. 
Būkite tad malonus, Prelate, jei tik sveikata Jums leidžia, tokį raštą paga- 
minti. Sykiu atleiskite, kad Jus šiuo reikalu varginu. Pasirodo, formalumai 
čia yra didesni, negu aš iš sykio buvau manęs. Taip pat atsiprašau, kad 
Jums už tuos keturis tūkstančius Sperrmarkių reikėjo sumokėti daugiau, 
negu penkis šimtus. Sperrmarkės kursas labai svyruoja, ir nuo to laiko, kai 
bankas mane informavo, sakydamas, kad už 100 Sperrmarkių reikia su- 
mokėti 12,20 dolerių, ligi to laiko, kai jas pirkote, jų kursas gerokai pakilo. 
Ačiū Jums už viską, ką man esate padaręs. 

Labai malonus Jūsų paketas irgi jau yra atėjęs. Man buvo didelio 
džiaugsmo jį atsidaryti ir išsiimti tokių mielų dalykėlių. Vieno buvo tik 
gaila, kad muitinėje reikėjo atsisakyti 'Instant-Coffe', nes muitas už kavos 
ekstraktus yra nepaprastai didelis. Paprastos kavos galima gauti 1 svarą 
per mėnesį be muito. Taigi Jūsų siųsta dėžutė praėjo be sunkumų. Bet už 
"Instant-Coffe' muitą būtų reikėję sumokėti - apie 10 markių. Tad atsisa- 
kiau, nes šiuo metu esu pasidaręs labai neturtingas. Jeigu kada nors dar 
sumanytumėte kokį paketuką siųsti, nedėkite kavos ekstraktų. Kam juos 
veltui vokiečiams dovanoti. 

'Saulės giesmės! jau rašau pačius paskutiniuosius puslapius. Viskas yra 
beveik jau baigta perrašyti, ir šiomis dienomis Jums pasiųsiu paskutinį 
skyrių. Kaip pasisekė, Prelate, susiderėti su pranciškonais? Ar jie pradeda 
jau pradžią rinkti? Tiesa, pranciškonai skelbia šiais metais mokslo veikalų 
konkursą. Gal ir mano 'Saulės giesmė! galėtų jame dalyvauti? Bet apie tai 
aš parašysiu Jums vėliau, kai būsite gavęs paskutinį skyrių ir jį perskaitęs. 

Privatinėje mano sferoje nieko naujo. Intensyvus šių metų darbas ('Sau- 
lės giesmė' yra 11 mėnesių padaras!) yra gerokai nuvarginęs mano širdį. 
Be to, stipriai yra pablogėjęs skrandis. Jei pasiseks apie pavasarį susiorga- 
nizuoti savą virtuvę, gal tuomet bus geriau. Baigęs paskutinį 'Saulės Gies- 
mės' skyrių, mėginsiu kiek atsikvėpti. Bet tuo tarpu reikia dantis sukąsti ir 
laikytis! 

Dar sykį dėkodamas Jums už visas dovanas dovanėles, linkiu Jums, 
mielas ir brangus Prelate, sveikatos ir reiškiu gilią bičiulišką pagarbą. 


Jūsų Al. J eein 


31. 


Freiburgas, 
1952.XI.21 


Dėkoja už laišką ir linki sveikatos. Kadangi vienas formuliaras dingo, siunčia kitą, 
prašo jį pasirašyti. Siūlo „Saulės giesmės" spausdinti ne 2000, bet 3000 egzempliorių. 
Finansiniai sunkumai. Prašo „Saulės giesmės" rankraštį įteikti „Aidų" Konkurso komi- 
sijai. 

Freiburg i. Brsg. 
Silberbachs tr. 1. 
1952 m. lapkričio 21 d. 


Brangusis Prelate, 


Gavau Jūsų laišką su miela dovanėle: labai ačiū, iš visos širdies. Iš tikro 
Jūs esate šv. Pranciškaus sekėjas: jei tik kiek patiriate apie kito vargus, 
tuojau atskubate su pagalba. Teatlygina Jums Viešpats už Jūsų kilnią širdį 
sveikata ir gausiomis savo malonėmis. Miela man buvo išgirsti, kad Jūs 
jau stiprėjate. Teleidžia Dievas Jums kuo greičiausiai visiškai pasveikti ir 
vėl džiaugtis Jo pasauliu, kuris, nors ir nuodėmingas bei bjaurus, vis tiek 
yra Jo kūrinys ir neša savyje Jo žymę. 

Buvau ką tik banke. Tarnautoja sakosi išsiuntusi Jums raštą oro paštu. 
Jei tai tiesa, tai jis pakelyje yra žuvęs.Todėl ji man davė antrą, kurį Jums 
bereikia tiktai pasirašyti - daugiau nieko. Rašto turinys yra visiškai pa- 
prastas: Jūs prašote banką, kad jis Jūsų man paskolintus pinigus pervestų 
mano vardu. Tai grynas formalumas, kuris iš tikro yra juk įtrauktas į 
paskolos sutartį. Bet jis reikia patenkinti. Taigi, mielasis Prelate, pasirašy- 
kite šį popieriuką ir grąžinkite jį man tuojau, o aš nunešiu į banką. Tada, 
sakė, galėsiu pinigus išsiimti. Jeigu kartais tuo tarpu ateitų ir banko raštas, 
tai pasirašykite abu. 

Man ateina į galvą mintis, ar nebus per maža 'Saulės giesmės' 2000 
egzempliorių? Žinoma, knyga bus stambi. Tačiau šv. Pranciškaus vardas 
daugeliui yra viliojantis net ir iš liberalinių sluoksnių. Ar nevertėtų tada 
spausti 3000 egz.? Be abejo, jie greitai neišeis. Bet po truputį bus galima 
paskleisti. O būtų gaila, jeigu po metų kitų laida išsibaigtų. Antrą leisti jau 
būtų aiškiai nuostolinga. Pagalvokite, Prelate! Aš iš tolo nežinau dabar, 
kaip knygos Amerikoje ir kitose šalyse perkamos. Tačiau nuspręskite pa- 
tys. 

Pranciškonai man siunčia kas antras mėnuo po 50 dolerių. Tai yra labai 
menkas honoraras, kuris sumokamas labai nereguliariai. Sakysime, pasta- 
rąją ratą esu gavęs iš jų tik rugsėjo pradžioje, o jau dabar lapkričio pabaiga 
-ir nieko. Jokių kitų šaltinių neturiu. Net artimi bičiuliai, kurie prieš dve- 
jus trejus metus įsprausdavo penkinę ar dešimtinę į kiekvieną laišką, da- 
barjau visiškai nutilo. Kaip keista! Prieš dvejus trejus metus Amerikoje jie 
buvo tik naujakuriai, tačiau davė. Dabar jau įsitaisė - ir nebeduoda! Tur- 
tas iš tikro yra dviašmenis kardas. Dėl šitokio nereguliarumo ir aš paten- 
ku kartais į krizę. Tokia krizė kaip tik yra dabar. Jūsų atsiųstus vasario 
mėnesį penkis šimtus jau esu išleidęs. Jau kuris laikas durstausi, bet sunku 
suvesti galą su galu. Vokietijoje dabar viskas diena iš dienos brangsta. 
Pragyvenimas man - su pašto išlaidomis, su viena kita knygele (nors jų 

perku tik retkarčiais), su skalbimu ir šildymu žiemą - išeina apie 400 DM, 
vadinasi, apie 100 dol. mėnesiui. Jei pasiseks susiorganizuoti butą, bus 
kiek pigiau. Ir ši krizė, kiek matau, truks ilgesnį laiką. Jūsų atsiųstų ketu- 
rių tūkstančių pragyvenimui naudoti man nevalia. Jie yra skiriami tiktai 
butui, ir bankui reikės pristatyti sąskaitas, kur ir kam jie išleisti. Toki yra 
įstatymai dėl Sperrmarkių. Jos yra pigios, užtat galimos išleisti tiktai tam 
tikriems reikalams, bet jokiu atveju ne pragyvenimui. Tuo tarpu Jus pra- 
šyti aš nebedrįstu, nes tai būtų jau akiplėšiškumas. Vis dėlto tikiuos, kad 
Viešpaties Apvaizda manęs neapleis ir kaip nors iš kur nors Ji mane aprū- 
pins. Jūsų dovanėlė, rasta laiške, tad man ir buvo šios Apvaizdos ženklas! 


„Saulės giesmė" jau baigta. Rytoj ją Jums išsiunčiu. Atleiskite, kad siun- 
čiu paštu, kaip ir ligi šiol, nes oro paketėliai labai brangiai kaštuoja. Tačiau 
kadangi spaustuvė gal dar tik pradėjo rinkti, tai suspės ateiti. Pranciško- 
nams siunčiu irgi vieną egzempliorių - Tėvo Bern. Grauslio! vardu, nes jis 
yra cenzorius, tad jam reikės pirmam skaityti. Jums skiriamą egzemp. 
pasilaikykite pas save. Šiame paketėlyje rasite mano 'abrozdą' kaip atsily- 
ginimą už kadaise man Jūsų atsiųstą portretą. Priimkite jį kaip mano gilios 
pagarbos pareiškimą. 

Jeigu Jūs manote, kad 'Saulės Giesmei' verta dalyvauti pranciškonų 
skelbiamame veikalų konkurse, tai perskaitę visą rankraštį tuoj po Kalėdų 
(maždaug sausio pirmojoje pusėje) pasiųskite savo turimą egzempliorių, 
susegę jį į vieną krūvą, 'Aidų' redaktoriaus Ant. Vaičiulaičio vardu, pažy- 
mėdami - „Konkurso Komisijai". Jūs esate šio veikalo leidėjas, o leidėjai 
turi teisės siųsti: taip yra konkurso sąlygose. Aš pats neturiu atliekamo 
egzemplioriaus. Įdomu, kas sudarys šio konkurso komisiją? - Apie 'Sau- 
lės giesmės' vertimą į anglų kalbą aš pagalvosiu ir Jums parašysiu. 

Tuo tarpu dar sykį Jums visa širdimi dėkoju, linkiu sveikatos bei Vieš- 
paties palaimos ir reiškiu giliai bičiulišką pagarbą. 


Jūsų A.Maceina 


P.S. Sveikinimų kun. V.Paulauskui, kuris turbūt tebėra pas Jus. Leiski- 
te ir jam paskaityti „Saulės Giesmę". Įdomu man būtų patirti, kaip ji jam 
atrodytų? 

Mc. 


1 Dr. kun. Steponas Bernardinas Grauslys (g. 1918) - pranciškonas, pakaitomis jų namų 
viršininkas (LE, VII, 459-460). 

32. 


Freiburgas, 
1952.XII.15 


galėtų pridėti dar du skyrelius, bet nenori didinti teksto. 


Freiburg, i. Brsg. 
Silberbachstr. 1. 
1952 m. gruodžio 15 d. 


Brangusis Prelate, 


Daug skaidraus džiaugsmo ir jaukios ramybės prie šventos Kristaus 
Prakartėlės! Tesuteikia Jums Viešpats tylios laimės šią didžią pasauliui 
dieną. Kalėdos yra simboliška šventė. Tada, kai gamtoje vyrauja trum- 
piausia diena; vadinasi, tada, kai siautėja aplinkui ilgiausia naktis ir di- 
džiausios tamsybės, Dievas siunčia savo Sūnų de regalibus sedibus*, siun- 
čia kaip šviesą pasauliui! Tegu ši šviesa išblaško ir Jūsų kelyje pasitaikiu- 
sias tamsybes, atėjusias Jums ligos ir kančios pavidalu. Tesuteikia žmoni- 
jos Gydytojas ir Jums sveikatos ir atsparumo! 

Jūsų atsiųstasis raštelis bankui jau buvo paskutinis. Daugiau nieko ne- 
bereikėjo. Pinigus bankas pervedė į prel. Aschenbrenni sąskaitą (3000 DM), 
o 1000 DM paliko mano dispozicijai; kai butas bus pavasarį rengiamas, 
tuomet aš galėsiu šiuos pinigus naudoti įrengimams pirkti. Pinigų į ran- 
kas neišduoda, reikia pristatyti sąskaitas, o bankas perveda tam, kam są- 
skaitos priklauso. Ačiū Jums už šią paramą. Tuo būdu aš apie vasaros 
pradžią jau galėsiu šiaip taip įsikurti. Tai bus man didelis palengvinimas 
ir papiginimas viso gyvenimo. Dėkui Jums. 

'Saulės giesmės' paskutinį skyrių turbūt jau esate gavę. Perskaitę pasa- 
kykite man, ar reikalinga šiai knygai dar kokia speciali užbaiga, ar ji gali 
baigtis taip, kaip yra. Norėjau rašyti pabaigai dar apie šv. Pranciškų ir šv. 
Joną Krikštytoją. Bet tai išeitų dar keliolika puslapių, o nenorėjau knygos 
per daug didinti. Taip pat būtų dar sykį galima kalbėti apie šv. Pranciškų 
ir mūsų laikus. Bet tai irgi pareikalautų dar keliolikos puslapių. Palikau 
tad Jūsų sprendimui. Jei rasite, kad knyga lyg ir prašosi dar užbaigiama, 
tai parašysiu. Jei rasite, kad ji užsibaigia organiškai šventojo mirtimi, tuo- 
met paliksiu taip, kaip yra, nes ji ir taip pasidarė jau didelė. Perskaitę pa- 
rašykite. 

Buvau Jums rašęs, kad į rankraštį įdedu savo 'abrozdą'. Deja, jį turėjau 
pašte išimti, nes rankraštyje nieko negalima siųsti. Pasiunčiau tad Jums jį 
skyrium. Atleiskite už savotišką suvedžiojimą. 

Dar sykį dėkoju Jums, brangusis Prelate, už paramą, linkiu Jums gra- 
žių švenčių ir reiškiu gilią pagarbą. 


Jūsų A.Maceina 


33. 


Freiburgas, 
1953.1.16 


Šiais metais yra trys sukaktys: 45 metai amžiaus neša tik kryželius, 25 metai 
literatūrinio darbo - erezijų ieškojimas jo raštuose, 20 metų vedybų sukaktis - at- 
skirtas nuo žmonos ir vaikų. Praėjusių metų darbas - apie 600 rankraščio puslapių. 
Prasidėjusių metų planai. Primena „Saulės giesmės" rankraštį nusiųsti „Aidų" Kon- 
kurso komisijai. Veikalas bus išspausdintas Velykoms. 


Freiburg i. Brsg. 
Silberbachstr. 1. 
1953 m. sausio 16 d. 


Brangusis Prelate, 


Ir vėl pradėjome naujus metus. Ką jie mums atneš? Laisvę? Vargu! Jo- 
kių prošvaisčių dar nematyti. Dar turbūt ilgai reikės blaškytis ir kentėti. 
Man šie metai yra savotiški tuo, kad jais pasiekiu 45 metus savo amžiaus, 
25 metus savo rašytojiško užsiėmimo ir 20 metų nuo vedybų. Deja, nė 
vienas skaičius nėra linksmas. Amžius neša savo kryželius, vis sunkes- 
nius, kuriuos tremtyje ir vienam yra žymiai kebliau pakelti negu tėvynėje 
ar bent šeimoje. Rašytojiškas darbas (pirmas straipsnis mano buvo išspaus- 
dintas 1928 m. rugsėjo 15 d.), tiesa, išsivystęs, tačiau daugelio nesupras- 
tas, ne vieno apspjaudytas ir suniekintas: erezijų ieškojimas manuose raš- 
tuose sudaro kai kam tiesiog malonumo. Vedybinė 20 metų sukaktis yra 
dar skaudesnė: nėra nei žmonos, nei vaikų - gal jie kenčia kur nors Sibire 
badą ir šaltį, o gal subolševikinti mokyklose ir draugijose tyčiojasi iš Kris- 
taus, kurį jų tėvas gina. Vis dėlto reikia visas šias liūdnas sukaktis iškęsti, 
praleisti ir dirbti toliau. 

Praėjusieji metai man buvo vaisingi ta prasme, kad pasisekė išpildyti 

Jums duotą pažadą ir padėti Jums ant stalo 'Saulės Giesmę'. Šalia jos esu 
davęs 'Aidams' per 100 maš. rašytų puslapių, kurie beveik visi ir buvo 
išspausdinti. Taip pat apie 20 puslapių teko parašyti austrų literat. encik- 
lopedijai 'Die Weltliteratur' ir apie 30 pusl. Mūncheno "Voice of Ameri- 
ca'!. Tuo būdu praėjusiais metais parašiau apie 600 pusl. mašin., neskai- 
tant, žinoma, laiškų, kurių susidarė žymiai daugiau negu anksčiau. Mat 
visoki politiniai įvykiai reikalavo vieno kito privatinio ir net viešo pasisa- 
kymo ar paaiškinimo. - Šių metų planas yra toks: 1. Baltijos institutui (jis 
pradeda pamažu rodyti gyvybės ženklų) esu pažadėjęs parašyti apie lie- 
tuvių tautos kultūros pobūdį, 2. noriu sutvarkyti galutinai lietuvišką 'Niek- 
šybės paslapties' tekstą, kurį buvau atidėjęs į šalį, kad baigčiau 'Saulės 
Giesmę'; 3. mėginsiu pradėti perdirbinėti 'Saulės Giesmę' vokiškai. Tai 
stambiausi darbai. Be jų, reikės dar vėl rašyti 'Aidams", žinoma, jei pran- 
ciškonai ištesės savo pažadus siuntinėti man po 25 dol. mėnesiui: nuo rug- 
sėjo mėn. jie savo pažado, deja, netesi. Tačiau šiuo metu jaučiuos pavar- 
gęs: galva nuolatos susvaigusi ir negaliu šviežiai galvoti. Tad nuo kokio 
nors didesnio rašymo susilaikau. 


Jeigu 'Saulės Giesmės! rankraštį jau esate perskaitę, būkite, Prelate, toks 
geras ir pasiųskite jį, surišę į vieną sąsiuvinį, 'Aidų' redaktoriaus Ant. Vai- 
čiulaičio vardu (85-64 144 St.Jamaica N.Y.), užrašę ant rankraščio „Kon- 
kurso Komisijai". Gal kartais gi komisija juo ir susidomės. Jį reikia pasiųsti 
ligi vasario 1 d. - Tėvelis L.Andriekus? rašė, kad ligi kovo pabaigos jie 
žadą 'Saulės Giesmę' išspausdinti. Tai būtų iš tikro gera dovanėlė katalik. 
visuomenei Velykų proga. 

Pasveikinkite mano vardu kun. V.Paulauską ir palinkėkite jam Dievo 
malonės pilnų naujųjų Metų! Laukiu jo laiško su įspūdžiais apie 'Saulės 
Giesmę'. 

Jums patiems, brangusis Prelate, gili mano padėka už kalėdinį sveiki- 
nimą su miela dovanėle ir mano gilios pagarbos pareiškimas. 


r J i aeui 


1"Voice of America" - „Amerikos balso" Miunchene lietuviškosios programos vedėjas 
buvo J.B.Laučka. 

2 Dr.kun. Kazimieras Leonardas Andriekus (g. 1914) - pranciškonas, „Aidų" redakto- 
rius, provincijolas, poetas (LE, 1,165; XXXVI, 36-37; XXXVII, 25). 

34. 


Freiburgas, 
1953.1I1.5 


Padėka už dovanas. „Saulės giesmės" laužymo ir korektūrų defektai. Džiaugia- 
si laiku užsakęs butą, nes iš rusų zonos į Vakarų Vokietiją daug pabėgėlių persikėlė, 
gauti butą dabar sunku. Kun. Antano Šidlausko mirtis. 


Freiburg i. Brsg. 
Silberbachstr. 1 
1953 m. kovo 5 d. 


Mielasis Prelate, 


Ačiū Jums už siuntinėlį. Jame radau puikių dalykų. Ypač man pravertė 
kostiumas. Žinoma, jis toks, koks buvo, pasirodė man per didelis, bet iš 
didelio visados galima padaryti mažesnį. Nunešiau jį pas siuvėją, ir šis 
man jį dabar pertaiso. Šiandien kaip tik atsiimsiu. Tai bus man pavasarinis 
ir vasarinis apsirengimas, nes kadaise tėvelių pranciškonų atsiųstą šviesų 
kostiumą jau sudėvėjau, o pirkti naują vis kol kas nedrįsau. Jūs tad mane 
išvadavote nuo šio rūpesčio. Ačiū Jums už visa tai. 

Prieš keletą dienų gavau iš tėvelių pranciškonų du pirmuosius skyrius 
jau sulaužytos 'Saulės Giesmės'. Surinkta gana gražiai. Šriftas geras, for- 
matas taip pat. Ypač gražiai atrodys kursyvu surinktas mano laiškas Jums, 
einąs pratarties vietoje. Jis yra gražiai sulaužytas. - Tačiau apskritai laužy- 
mas buvo nevykęs. Laužytojas nedavė atskiriems kapiteliams (I, II, III...) 
naujo puslapio, bet viską pavarė iš eilės be jokios pertraukos. Todėl knyga 
pasidarė lyg blynas, nuobodi akiai ir varginanti skaitytoją. Paprašiau, kad 
būtų iš naujo perlaužyta, kapitelius pradedant kiekvieną nauju puslapiu. 
Kitaip knyga atrodys labai negražiai. Šie kapiteliai turi kiekvienas mažiausia 
18-20 pusi., o kai kurie net 30, tad reikia juos pradėti jau nauju puslapiu. 
Duoti naujus puslapius tik patiems didiesiems skyriams, o visa kita varyti 
be jokios pertraukos negalima. Manau, kad pranciškonai mano prašymo 
paklausys. Dėlviso ko būtų gal gera, kad ir Jūs, Prelate, kaip leidėjas, jiems 
tai primintumėte. Gera yra sutaupyti laužymu keletą puslapių, bet negali- 
ma tai daryti knygos grožio kaina. - Dabar laukiu antrosios pusės korek- 
tūrų. Aš skaitau tik paskutinę korektūrą. Tačiau turiu pripažinti, kad rin- 
kėjai nėra atidūs: klaidų yra pasilikę dar gana daug, o svarbiausia, kad 
praleidinėjami ištisi sakiniai ar sakinio dalys. Pranciškonai sakosi skaitę 
patys dvi korektūras. Todėl man yra mįslė, kaip sulaužytoje korektūroje 
dar yra pasilikę šitokios stambios klaidos, kaip sakinių ar žodžių praleidi- 

mai! Aš viską ištaisiau. Tik bijau, kad jie, ten taisydami, naujų klaidų ne- 
priveltų. 

Pas mane šiuo tarpu nieko ypatingesnio. Sveikata kol kas tebetarnauja. 
Namas, kuriame Jūsų pagalba turiu gauti butą, yra jau statomas: ligi ru- 
dens ar rudenį jis turėtų būti jau įrengtas. Pradėjus iš rusų zonos į Vakarų 
Vokietiją plūsti pabėgėliams, su butais vėl darosi kritiška. Todėl labai džiau- 
giuos, kad man pasisekė, Jums padedant, butuką užsisakyti.- Po Velykų 
keletai dienų važiuosiu į Štrasburgą (Prancūzijoje) paskaityti trijų paskai- 
tų laisvosios Europos kolegijoje lietuviams studentams. - Kur ir kaip pra- 
leisiu Velykas, nežinau; bet greičiausia namie, nes kišenė man neleidžia 
kur nors toliau kelti kojos. 

Dideliu liūdesiu sutikome kun. Antano Šidlausko! mirtį Miinchene va- 
sario pradžioje. Tai buvo labai geras ir protingas kunigas, Teologijos fa- 
kulteto asistentas kanonų teisei, kurią jis žinojo tiesiog nuostabiai. Jis turė- 
jo limfinių takų vėžį, todėl mirtis buvo aiški, bet niekas nesitikėjo, kad ji 
ateis taip greitai. Patys gydytojai dar sakė, jis gyvensiąs bent porą metų. 
Tačiau Viešpats nusprendė kitaip... 

Dar kartą dėkoju Jums, Prelate, už siuntinėlį, kaip nuolatinio prisimini- 
mo bei rūpesčio ženklą, ir reiškiu Jums gilią savo pagarbą. 


Jūsų J. Maceing 
35. 


Freiburgas, 
1953 m. Velykos 


Velykų švenčių prasmė ir sveikinimai. Įspėjimas Prelatui, kad nepervargtų be- 
rengdamas parapijos sukakties šventę. „Saulės giesmės" korektūros. 


Freiburg i. Brsg. 
Silberbachstr. 1 
1953 m. Velykos 


Mielasis Prelate, 


Ir vėl naujos Velykos, vėl Kristaus Prisikėlimo šventė, vėl atnaujintas 
pažadas išveisti iš pasaulio nuodėmę ir jos seserį mirtį. Tai yra vilties Alle- 
luja, toji didi giesmė, kuria mes sveikiname Išganytoją ir kartu mūsų bro- 
lius. Prie jos jungiame žemiškuosius linkėjimus, nes iš tikro ši diena yra 
toji, „in qua refloret omni": sužydi ne tik gamta, bet ir dvasia. Pasaulio 


1 Kun. Antanas Šidlauskas (1914-1953)-teisininkas, Teologijos-filosofijos fakultete dėstė 
kanonų teisę, dirbo Delegatūroje teisės patarėju (LE, XXIX, 468). 

istorija po Prisikėlimo nebėra ta pati, kaip anksčiau. Velykų sekmadienis 
yra didžioji istorijos cezūra, perkirtimas, perskyrimas. Todėl mūsų linkė- 
jimai dabar turi kitą prasmę. Linkėdami džiaugsmo, šiandien mes iš tikro 
linkime prisikėlimo džiaugsmo. Linkėdami ramybės, iš tikro linkime per- 
galės ramybės. 

Mielasis Prelate, leiskite ir man prisijungti prie šių linkėjimų: tegu pri- 
sikėlusis Kristus palaimina Jūsų būtį ir Jūsų darbus! Tegu anoji triskartinė 
Mišių Alleluja suskamba Jūsų dvasios gelmėse ir virsta džiaugsmo nešėja 
taip sunkiame šios žemės kelyje! 

Kaip Jūs laikotės? Kaip sveikata? Laikraščiuose skaitau, kad daugelis 
negaluoja. Kaip pasisekė Jums išsikapstyti iš ligos? Girdėjau, kad ruošia- 
tės savo parapijos sukakčiai. Tai reikalauja daug darbo ir rūpesčio. Neper- 
varkite, nes organizmas po operacijos yra jautresnis, negu šiaip. Tegu Vieš- 
pats ilgai ilgai laiko Jus sveiką ir darbingą visos mūsų tautos labui. 

Pas mane kasdieniška. Naujos korektūros iš pranciškonų kol kas dar 
negavau. Pasirodo, jie dirba ne taip jau sparčiai, kaip iš sykio buvo žadėję. 
Viena betgi gerai, kad jie sutiko iš naujo knygą perlaužyti, nes būtų išėjusi 
tikrai negraži. Tėvelis Andriekus rašė, kad dabar bus viskas gerai. Mano 
sveikata kol kas tebetesi, nors pavasaris erzina širdį. Tačiau kadangi da- 
bar didelių darbų kol kas nesigriebiu, tad vežti galima. 

Dar sykį džiaugsmingo Alleliuja. 


Jūsų l. ucciuą 


36. 


Freiburgas, 
1953. VI.3 


Ilgesnis Prelato tylėjimas jam kėlė mintį kad esąs apskųstas. Politikon tiesiogine 
prasme nesikiša, tik išdėsto principinius dėsnius. Besipjaunančius frontininkus ir krikš- 
čionis demokratus mėgino taikinti laiškais, betjie buvo net iškreipti ir paskelbti visuo- 
menei. Nebesikiš, tesipjauna. Sutinka parašyti knygą apie meilę -„Didysis įsakymas", 
bet prašo dar metus palaukti, nes nori parašyti jau žadėtą knygą apie Mariją. Viena, jo 
pažadas, antra -100 metų sukaktis nuo Nekaltojo Marijos Prisikėlimo dogmos paskel- 
bimo. Tautinės sukaktys minimos labai uoliai, tad reikėtų minėti ir religines. Ragina 
Prelatą, kad jis tą mintį propaguotų tarp Amerikos lietuvių. Linkėjimai parapijos jubi- 
liejaus iškilmėms. 

Freiburg i. Brsg. 
Silberbachstr. 1. 
1953 m. birželio 3 d. 


Mielasis Prelate, 


Labai nudžiugau gavęs vakar Jūsų malonų laišką. Ačiū užjį ir už dova- 
ną, rastą jame. Bičiuliškas Jūsų žodis mane visiškai nuramino. Prisipažin- 
siu - ilgokas Jūsų tylėjimas man kėlė baimės, ar nebus koki priešiški liežu- 
viai Jums prikalbėję visokių nebūtų dalykų, kaip kadaise 1948 metais. Juk 
žemėje gyvena žmonių, kurie užsiima ne tiek savo siela, kiek kitais, ir ne jų 
sielos išganymui, bet tam, kad jiems pakenktų. Ne vienas žino, kad mane 
šelpiate, ir pavydi. Ne vienas žino, kad leidžiate mano knygas, ir norėtų, 
kad jų neleistumėte. Todėl nesistebėčiau, jei tas ar kitas Jums mane nu- 
šviestų ne tokiais jau palankiais žodžiais. Kai ilgai tylėjote, kartais ateida- 
vo mintis, gal iš tikro šitaip jau esu mielajam Prelatui nušviestas. Atleiski- 
te už šitokias mintis! Tikėti netikėjau, bet tokių minčių kartais kildavo. 
Prisipažinsiu tai Jums visiškai atvirai! Dabar būsiu visiškai ramus! 

Ryšium su tuo norėčiau nušviesti ir mano vaidmenį mūsojoje politiko- 
je. Konkrečioje ir tiesioginėje politikoje aš niekad nedalyvavau ir dabar 
nedalyvauju: neinu jokių pareigų jokioje partijoje ar sąjūdyje. Vienintelis 
dalykas, kuris mane įtraukia į politiką, suprastą plačia prasme, yra domė- 
jimasis principiniais visuomeniniais klausimais ir bandymas juos pritai- 
kyti lietuviškosios visuomenės reikalams. Man būtų miela, jei ir šio darbo 
nereiktų imtis. Tačiau kadangi mes visuomenininkų ideologų beveik ne- 
turime, tad kažkaip pati katalikiška sąžinė neleidžia visiškai nuo šių klau- 
simų nusigrįžti. Kaip savo metu St. Šalkauskis ruošė visokius projektus 
visuomeninei santvarkai, skelbdamas juos spaudoje, taip šia linkme teko 
man pradėti žengti jau Lietuvoje. O tremtyje tuo labiau nebuvo galima 
atsipalaiduoti, nes žmonių čia buvo dar mažiau. Antra, į politiką siaures- 
ne prasme mane įtraukia senas, nuo pat tremties prasidėjęs ginčas tarp 
frontininkų ir kr. demokratų. Abi šios grupės yra katalikiškos, tačiau abi 
jos savo ginčuose pasielgia kartais nekatalikiškai. Kadangi man yra pažįs- 
tami ir vienų, ir kitų žmonės, tad ir tenka kartais pasakyti tai vieniems, tai 
kitiems po žodelį - laiškais, žinoma, šitokios rūšies ginčai yra nepadorūs 
ir katalikams šitaip tarp savęs kovoti nedera. Už tai, be abejo, tenka ne 
sykį ir man pačiam. Nesiginu, kad šituose ginčuose ir aš pats nebūčiau 
pasakęs ko nors aštresnio ar netinkamo. Žmogus lieka žmogumi. Tačiau 
visa, ką aš šioje srityje rašau, pasilieka asmeniniu laišku plotmėje. Reikia 
tačiau apgailestauti, kad kai kurie asmens manuosius laiškus Amerikoje 
multiplikuoja ir platina, net iškreipdami jų turinį. Tuo būdu tai, kas turėtų 
pasilikti tarp keturių akių, jie iškelia į viešąją plotmę. Šitoks dalykas verčia 

mane toliau nuo visokių pastabų susilaikyti. Jau kuris laikas jokių politi- 
nio pobūdžio laiškų nerašau ir toliau neberašysiu. Jeigu mūsieji politikai 
pasirodo tiek nekultūringi, kad pradeda skelbti svetimus laiškus, tuomet 
nelieka nieko kito, kaip jiems neberašyti ir leisti jiems pjautis ligi galo. 
Man norėjosi, kad katalikai susieitų vienybėn. Tačiau šiose pastangose aš 
atsimušiau į sieną. Toliau šiais reikalais aš jau kuris laikas nebesidomiu. 
Tuo būdu, mielasis Prelate, savaime Jūsų noras įvyko: politikoje aš nebe- 
dalyvauju. Kiek reikės pasisakyti principiniais visuomeniniais klausimais, 
išeinant iš katalikiškosios pasaulėžiūros, šiuo tarpu aš nežinau: ir čia da- 
bar nieko nedarau. Visas mano dabartinis dėmesys yra sutelktas į bendrą- 
sias katalikiškąsias problemas. 

Tuo prieinu prie Jūsų "Didžiojo Įsakymo!'. Išdėstyti meilės įsakymą, jo 
apimtį, jo pagrindinę reikšmę žmogaus gyvenime, jo išsivystymą žemiš- 
kojo buvimo srityse - iš tikro negali būti nieko patrauklesnio. Ši sugestija, 
kilusi Jūsų širdyje, man yra labai priimtina, ir aš mėginsiu tokį veikalą 
parašyti. Viena tik prašyčiau: leisti man jį pradėti maždaug po vienerių 
metų. Ir štai dėl ko. Karo metais man reikėjo Švč. Mergelės Marijos pagal- 
bos. Ir ši pagalba atėjo. Jos prašydamas, pažadėjau Marijos garbei parašyti 
knygą. Dabar jaučiu, kad jau laikas šį pažadą ištesėti; laikas todėl, kad 
ateinantieji metai yra geriausia šiam ištesėjimui proga, būtent: ateinan- 
čiais metais pasaulis švęs 100 metų sukaktį nuo Nekalto Prasidėjimo dog- 
mos paskelbimo. Manau, kad ir lietuviams ši sukaktis turėtų daug ką pa- 
sakyti. Mes giriamės esą Marijos žemė. Taigi šios žemės vaikai, atsidūrę 
tremtyje, kaip tik ir turėtų ypatingu būdu šį jubiliejų paminėti ir jį savo 
darbais pažymėti. Norėčiau ir aš įsijungti į šio jubiliejaus minėtojus ir duo- 
ti lietuviškajai visuomenei knyga apie Marija. Gal ji nebus didelė. Bet ji 
turi būti parašyta. Apie ją jau esu seniai galvojęs, šį tą rašęs, net šį tą spaus- 
dinęs. Nekalto Prasidėjimo dogmos jubiliejus savaime telkia visas kadaise 
turėtas mintis į vieną centrą ir ragina mane šią knygą paruošti. Jeigu tad, 
mielasis Prelate, nebūsite priešingas, norėčiau nuo rudens pradėti rašyti 
apie Mariją; ligi ankstyvo pavasario knyga būtų baigta, o per vasarą ar 
rudenį galėtų išeiti. Tai būtų mūsų įnašas Marijos garbei lietuvių tautoje. - 
Per tą laiką "Didžiojo Įsakymo! idėjos galėtų galutinai subręsti. Tada atei- 
nančių metų rudenį galėčiau pradėti nagrinėti meilės principą. Tai, ką esu 
Jums užsiminęs apie šv. Joną Krikštytoją, buvo tiktai tolima mintis, tik 
nuojauta, dar neturinti jokio konkretesnio vaizdo. Tuo tarpu apie Mariją 
vaizdas man yra visiškai aiškus. Be to, ne viena mintis apie šv. Joną Krikš- 
tytoją pateks į knygą apie Mariją, nes abu šie asmens - Marija ir šv. Jonas 
- yra savotiški išganymo pirmtakai, nors ir ne ta pačia prasme. Tačiau jų 
sustatymas vieno šalia kito gali nušviesti juos abu. 


Apskritai norėčiau Jus, mielasis Prelate, prašyti, kad imtumėtės inicia- 

tyvos iškelti lietuviškojoje Amerikos visuomenėje Nekalto Prasidėjimo ju- 
biliejaus mintį ir paskatintumėte mūsų katalikus nepraleisti šio jubiliejaus 
negirdomis arba menku jo paminėjimu. Man kartais atrodo, kad tremtyje 
mes jau pradedame tautinį momentą statyti aukščiau už religinį. Mes la- 
bai uoliai paminime visokius tautinius jubiliejus, o religinės sukaktys ne- 
randa tinkamo atgarsio. Tai yra klaida, kuri mums kada nors stipriai atsi- 
keršins. Todėl norėčiau, kad bent šis didelis ir savo prasme nuostabus Ma- 
rijos jubiliejus nebūtų pamirštas. Marijos žemės vaikai neturės teisės va- 
dintis šiuo vardu, jei ateinančiais metais jie nesutelks savo minties ir savo 
darbų apie Nekalto Prasidėjimo minėjimą. Būkite, Prelate, šios minties skel- 
bėju Amerikoje! 

Nors ir negaliu būti Jūsų parapijos šventėje, tačiau savo dvasia jaučiu, 
koks didelis darbas yra Jūsų padarytas. Jūs garbingai tęsėte toliau šios 
parapijos gyvenimą, išvystėte jį ligi visumos, davėte jai pastovią linkmę. 
Todėl tenka tik Jus šia proga sveikinti ir linkėti, kad toliau būtumėte savo 
parapijos tikruoju vadovu, kaip juo garbingai buvote ligi šiol. Crescat et 
floreat* visa parapijinė jūsų bendruomenė. 

Apie save nieko ypatingesnio negalėčiau pasakyti. Tuoj pat po Sekmi- 
nių buvau Strasburge (Prancūzijoje), kur skaičiau mūsų studentams lietu- 
viams pora paskaitų. Kelionėje stipriai peršalau ir turėjau keletą dienų grį- 
žęs praleisti lovoje. Bet dabar jau vėl stoviu ant kojų. - Dar sykį labai labai 
dėkodamas Jums už prisiminimą, reiškiu Jums gilią savo pagarbą ir bičiu- 
liškumą. 


Tey J. | UML, 


37. 


Freiburgas 
[1956], Sekminės 


Tik po 5-6 savaičių gauna lietuviškos spaudos žinių. Prašo korektūrų egzem- 
pliorių nusiųsti dr. kun. Andriui Baltiniui, kad šis laiku parašytų recenziją „Aidams". 
Lietuviškos spaudos žinios apie jo darbus iškreiptos. Kilusi mintis parašyti knygą 
apie šv. Joną Krikštytoją, kaip Kristaus pirmtaką. Dėl to klausia Prelato nuomonės. 


"Teauga ir težydi (lot.). 

Freiburg i. Brsg, 

Silberbachstr. 1. 

Sekminės 
Mielasis Prelate, 


Jau seniai seniai girdėjau iš Jūsų žodelį. Ar vis nesveikuojate? Ar turite 
rūpesčių? Gal nemalonumų? Ir gal kaip tik dėl manęs? Gal savo užmaršu- 
mu esu ką nors svarbaus pražiopsojęs ir Jus įskaudinęs? Jei taip būtų, at- 
leiskite! Gyvendamas toli nuo Jūsų ir nuo Jūsojo 'Naujojo Pasaulio', suži- 
nau kartais įvykius tik po kokių 5-6 savaičių, nes tik per šį laiką ateina 
laikraščiai. Galėjau tad ir Jūsų atžvilgiu ką nors praleisti. Tačiau savo šir- 
dyje visados nešioju Jums didžią pagarbą, prisirišimą ir dėkingumą. Jeigu 
tad iš viršaus kartais ir pasirodyčiau neapdairus, nesupykite dėl to: tai 
atsitiktų dėl didelių tolybių. 

Tėvelis L.Andriekus OFM ne per seniai rašė, kad antroji 'Saulės Gies- 
mės' pusė nėra taip sparčiai renkama kaip pirmoji, nes pranciškonų spaus- 
tuvė netekusi vieno gero rinkėjo.Vis dėlto jis tikisis, kad knyga per daug 
nesusivėlinsianti. Esu jau anksčiau Jums rašęs, kad knyga buvo blogai su- 
laužyta. Dabar Tėvelis Leonardas rašo, kad ji esanti jau perlaužyta ir kad 
išeisianti graži. Tikimės, kad dar šiais metais ji išvys pasaulį. Laukiu ant- 
rosios pusės korektūrų. - Esu prašęs pranciškonų spaustuvę vieną sulau- 
žytos korektūros egzempliorių pasiųsti kun. Dr. Andriui Baltiniui! į Čika- 
ga. Jis pažadėjo apie knygą parašyti 'Aidams'. Būtų gera, kad jis tai pada- 
rytų kartu su knygos pasirodymu; todėl gera būtų jam gauti dar korektū- 
ras, nes kol perskaitys ir parašys, išeis gerokai laiko. 

Mano gyvenime jokių permainų nėra: sėdžiu toje pačioje vietoje ir dir- 
binėju tuos pačius darbus. Kartais spaudoje paskaitau apie juos, bet daž- 
niausiai spaudos pranešimai yra iškraipyti. Stebiuos amerikoniškos spau- 
dos negalia patirti tiesą. Iš kur ji visa tai semia? Sakysime, skaičiau, kad 
Maceina rašąs 'Mysterium iniguitatis'. O šis darbas jau prieš porą metų 
parašytas. Šiuo metu mėginu truputį susipažinti su Rytų teologinėmis kon- 
cepcijomis. Rytų Bažnyčioje yra daug mums nepažįstamų arba bent rei- 
kiamai neįvertintų idėjų, galinčių apvaisinti teologinį mūsų mąstymą. Jos 
gal bus pravarčios ir maniems darbams. 

Kaip Jums atrodytų, Prelate, jeigu imčiausi rašyti knygą (gal ir ne tokią 
didelę kaip 'Saulės Giesmė!) apie šv. Joną Krikštytoją? Tai irgi nebūtų biog- 
rafija, nes šv. Jono Krikštytojo 'istorijos' neturime. Bet jos ir nereikia. Prieš 
mūsų akis stovi šv. Jonas Krikštytojas kaip Kristaus pirmatakas, ir to pa- 


1 Dr. kun. Andrius Baltinis (1909-1975) - filosofas, vikaras lietuvių parapijoje JAV, Lie- 
tuvių enciklopedijos bendradarbis, parašė daug filosofinio turinio studijų (LE, II, 123; XXXVI, 
83; XXXVII, 61-62). 

kanka, kad galėtume juo giliau susidomėti. Juk: kam Kristui reikėjo pir- 
matako? kas yra Dievo pirmatakas savyje ir kokis jo vaidmuo? ką reiškia, 
jei žmogus ruošia Dievui kelią? kame glūdi šios ruošos prasmė? Kodėl šv. 
Jonas yra didesnis už pranašus? Ir kodėl jis mažesnis už kiekvieną Dan- 
gaus Karalystės gyventoją? Ką reiškia jo krikštas? Ką reiškia jo šoktelėji- 
mas Elzbietos įsčioje? - štai visa eilė klausimų, į kuriuos atsakyti kaip tik ir 
būtų gana įdomu, bent man pačiam. Todėl man ir yra kilusi mintis mėgin- 
ti į visa tai atsakyti. Bet tai kol kas tik mintis. Kaip Jums atrodytų, jei im- 
čiausi šią mintį vykdyti? 

Sveikindamas Jus Šv. Dvasios šventės dienomis ir linkėdamas gausių 
jos dovanų - donum septenarium, reiškiu Jums gilią savo pagarbą ir siun- 
čiu daug sveikinimų iš gilios ir Jums palankios širdies. 


Jūsų A.Maceina 


38. 


Freiburgas, 
1953.IX.20 


Dėkoja už žieminį švarką. Skundžiasi, kad pranciškonai delsia spausdinti - per 
metus neišleido „Saulės giesmės". Apgailestauja, kad nė šiais metais negalės varda- 
dienio proga jam jos įteikti. Prašo Banaičio „100 liaudies dainų" ir Kačinsko „Mišių 
Marijos Mergelės garbei", kad galėtų jas padovanoti vienam vokiečiui, konservato- 
rijos profesoriui, kad šis parašytų recenziją „Aidams". 


Freiburg i. Brsg, 
Silberbachstr. 1. 
1953 m. rugsėjo 20 d. 


Mielasis Prelate, 


Jau senokai skardenausi Jūsų padangėje. O iš Jūsų tuo tarpu atėjo įdo- 
mus siuntinėlis su drabužiais. Ačiū Jums už jį. Kai ką iš jo jau nunešiau 
pas siuvėją, ir jis man perdirbs švarką žiemai. Vėl bus man parama, kurios 
Jūs man vis tebeteikiate. 

Iš tėvelio L.Andriekaus gavau porą laiškų, kuriuose jis man vis žada 
pasiųsti paskutines 'Saulės Giesmės' korektūras, tačiau šios kaip neateina, 
taip neateina. Ar ne per ilgai pranciškonai delsia? Pirmą dalį jie surinko 
gana greitai, o vėliau sušlubavo. Juk jau daugiau negu metai, kai rankraš- 
tis guli jų spaustuvėje. Nėra geras ir guodžiantis ženklas mūsų silpnai kul- 

tūrai, jei knygos per metus negali būti išspausdintos. Jeigu taip yra su spaus- 
dinimu, tai kiek laiko tuomet reikia joms parašyti? Ar negalėtumėte Jūs, 
Prelate, kaip leidėjas truputį pranciškonų šia prasme paraginti? Toks ilgas 
delsimas neša Jums tikrų nuostolių, nes susidomėjimas knyga visuomenė- 
je blėsta, jeigu ji per ilgai nepasirodo. Jeigu Viešpats leis man daugiau ką 
nors parašyti, turbūt ieškosime naujos spaustuvės, kuri būtų kiek lanks- 
tesnė. 

Artinasi Jūsų šventojo Globėjo diena. Labai norėjau, kad 'Saulės Gies- 
me' galėčiau Jus pasveikinti Jūsų vardadienio proga. Deja, man vis nepa- 
vyko. Nepavyksta ir šiais metais. Tad tegul bent mano žodis pasiekia Jus. 
Tegu šv. Pranciškaus diena būna Jums susimąstymo ir susitelkimo laikas: 
susimąstymo apie pasaulio nutolimą nuo Asyžiečio dvasios ir todėl jo žen- 
gimą žlugimo linkui; susitelkimo savyje, nes mumyse kiekviename glūdi 
juk Dievo paveikslas; susitelkti tad savyje reiškia susitelkti aplinkui šį pa- 
veikslą. Asyžiaus Poverello yra toks didis šventasis, jog nė viena jo šventė 
negali išsemti jo turtingumo. Kiekviena spalių 4-toji yra proga vis iš kitos 
pusės pažinti šį Bažnyčios ramstį. Tegu tad ir šių metų Pranciškaus šventė 
atneša Jums daug džiaugsmo ir skaidros. 

Mano smulkiame gyvenime ši vasara buvo gal kiek įdomesnė tuo, kad 
teko dalyvauti tarptautiniuose suvažiavimuose, susidurti su įvairiais žmo- 
nėmis, patirti jų nuotaikų. Teko taip pat paskaityti porą paskaitų svetimie- 
siems ir saviesiems. Dabar šie visi išsiblaškymai jau yra pasibaigę: reikia 
sėsti prie darbo. Du iš jų stovi prieš akis: apie Mariją kitų metų jubiliejui 
(šis darbas, priešingai laikraščių skelbimui, yra dar nė nepradėtas) ir vie- 
ną Baltijos Institutui, kurio esu narys. Šį pastarąjį turiu paruošti iki Kalė- 
dų. Apie Mariją manau baigti pavasariop. Be to, reikės vis tiek dar parašy- 
ti vieną kitą straipsnį laikraščiams. Taip tad ir bus užpildytas laikas. 

Turėčiau vieną prašymą, Prelate: Jūs esate išleidęs du muzikinius vei- 
kalus: Banaičio! - '100 liaudies dainų' ir Kačinsko? "Mišias Mergelės Mari- 
jos garbei'. Ar negalėtumėte man šių veikalų atsiųsti? Mat norėčiau prašy- 
ti vieną Freiburgo konservatorijos profesorių, kad jis parašytų 'Aidams' 
apie šiuos veikalus straipsnį. Bet jam reikia juos padovanoti. Jeigu tad ne- 
būtų Jums sunku, pasiųskite po vieną egzempliorių man, o aš juos paskui 
perduosiu anam profesoriui, kuris ypatingai domisi mūsų liaudies daino- 
mis. Būtų juk gera svetimuosius įvesti į mūsų kultūros lobynus. Apie lie- 
tuvių laimėjimus jie žino labai maža. Būsiu Jums labai dėkingas, jei šį pra- 
šymėlį išpildysite. 


1 Kazimieras Viktoras Banaitis (1896-1963) - muzikas, kompozitorius, operos „Jūratė ir 
Kastytis" autorius; didelė jo kūrinių dalis tebėra neišspausdinta (LE, II, 160; XXXVII, 66). 

2Jeronimas Kačinskas (1907-1992) - muzikas, produktyvus kompozitorius, dirigentas, 
„Šv. Mišių Mergelės Marijos garbei" autorius (LE, X, 203; XXXVI, 282-283; XXXVII, 248). 

Linkiu Jums, mielasis Prelate, kuo didžiausios sėkmės ir Viešpaties pa- 
laimos; linkiu sveikatos ir daug džiaugsmo Jūsų šventojo Globėjo dieną. 


Jus giliai gerbiąs A.Maceina 


39. 


Freiburgas, 
1953.X.22 


Dėkoja už atsiųstas gaidas. Tikisi, kad Freiburgo katedros choras parengs Ka- 
činsko „Mišias". Korektūrų nėra, nors beveik kas mėnesį žadama. Susidomėjimas 
knyga, gavusia premiją, per tokį vilkinimą sumažėjo. 


Freiburg i. Brsg, 
Silberbachstr. 1. 
1953 m. spalių 22 d. 


Didžiai mielas Prelate, 


Užvakar ir vakar gavau tris Jūsų siuntinėlius su Jūsų leistomis mūsų 
muzikų kompozicijomis: Banaičio liaudies dainomis ir Kačinsko mišio- 
mis. Labai ačiū už visa tai. Dabar galėsiu jų padovanoti Freiburgo muzi- 
kams ir paprašyti, kad jie jas išstudijuotų ir apie jas parašytų. Manau, kad 
jie sutiks. Slapta mano mintis yra ta, kad gal Freiburgo katedros choras 
imsis paruošti Kačinsko mišias. Šis choras kartas nuo karto ruošia koncer- 
tų iš religinės muzikos ir gieda mišias ne tik Mišių Aukos metu. Gal kar- 
tais jis susidomės ir Kačinsko kūriniu. Tai būtų mums garbė. Mėginsiu 
porą egzempliorių pasiųsti katedros choro vedėjui, kuris yra sykiu ir mu- 
zikos profesorius konservatorijoje. Freiburgas, Prelate, yra didžiai muzi- 
kalinis miestas, gal muzikaliausias iš vidutinių Vokietijos miestų, žinoma, 
neskaitant didmiesčių, kaip Mūnchenas ir Hamburgas. Taigi dar sykį ačiū 
Jums už visus tuos siuntinėlius. 

Iš pranciškonų jokios žinelės apie 'Saulės Giesmės' spausdinimą netu- 
riu. Tėvelis Andriekus beveik kas mėnuo parašo, kad jau jau šiomis dieno- 
mis jis pasiusiąs man antrosios dalies sulaužytą korektūrą: deja, eina mė- 
nuo po mėnesio, o tos korektūros kaip nėr, taip nėr. Jau penkiolika mėne- 
sių, kai rankraštis guli spaustuvėje. Šitoks vilkinimas pradeda mane er- 
zinti. Pusė knygos buvo surinkta ir sulaužyta labai greitai, bet antra pu- 
sė... Manau, kad tai stipriai pakenks knygos platinimui. Juk 'Saulės Gies- 
mė' gavo premiją, ir žmonės susidomėję laukė jos pasirodant. Per ilgai 

išleidimą užtęsiant, susidomėjimas menkėja, premijos gavimas užsimirš- 
ta, ir kai knyga išeis, beveik niekas viso to jau nebeatsimins. Šitaip sąžinin- 
gi spaustuvininkai nedaro: premijuoti veikalai išleidžiami paprastai tada, 
kai visuomenė labiausiai yra į juos atkreipusi akis. Tok. vilkinimas yra 
grynas nuostolis Jums, Prelate, nes Jūsų įdėti pinigai grįš Jums tik pakan- 
kamo platinimo atveju, kuris vilkinant vis labiau silpsta. Ar negalėtumėte 
tad pranciškonų paspausti? Ar jie nepažadėjo Jums jokio termino, kada 
knyga bus baigta? Jeigu ne, tai bent tegu dabar tokį terminą nustato ir jo 
laikosi. 

Aš pats gyvenu po senovei. Kaip Jūs pažiūrėjote į mano kadaise pasiū- 
lytą studiją apie Mariją kitų metų jubiliejaus proga? 


A.Maceina Daug Jums sėkmės ir Viešpaties palaimos linki Jūsų 
40. 
Freiburgas, 
1953.XII.14 


Kalėdiniai sveikinimai, susirūpinimas Prelato sveikata. Jau pusantrų metų kny- 
gos spausdinimas sustojęs. Kelia mintį perkelti į kitą spaustuvę. Apgailestauja, kad 
filosofinių, socialinių, istorinių, ypač teologinių knygų leidyba vis labiau silpnėja. 
Tik dailioji literatūra laikosi ir turi net tris premijas: „Aidų", pranciškonų, marijonų 
- „Draugo" ir Rašytojų draugijos. Didelis Lietuvai atkurti fondas, esantis vyskupų 
žinioje, tyli. 


Freiburg i. Brsg, 
1953.12.14 


Mielasis Prelate, 


Ir vėl priartėjo Kalėdos, ši didi išganymo šventė. Tebūna jos dienos 
Jums džiugios, kaip jos džiugios aniem Betliejaus laukų piemenims, paty- 
rusiems didžią Naujieną! 

Senokai jau esu turėjęs savo rankose Jūsų žodelį. Kaip gyvenate? Laik- 
raščiuose kartas nuo karto užtinku Jūsų vardą, visados susietą su kuriuo 
nors veikimu. Kaip sveikata? Kaip jaučiatės po operacijos? Tegu Viešpats 
laiko Jus stiprų ir pajėgų, nes uolių darbininkų reikia ir Bažnyčiai, ir Tau- 
tai. 

Mažame mano pasaulėlyje gana pilka. Laukiu nesulaukdamas 'Saulės 
Giesmės'. Parašiau laišką tėveliui Andriekui, jau truputį pakoliodamas, 

kad per pusantrų metų neįstengia veikalo išleisti. Šis vilkinimas juk yra 
grynas Jums, Prelate, nuostolis. Jeigu knyga būtų išėjusi laiku, kai buvo 
paskirta premija, susidomėjimas ja būtų buvęs visuomenėje žymiai dides- 
nis negu dabar, kai bus paskirta tų pačių 'Aidų' nauja premija ir kai visuo- 
menės dėmesys bus nukreiptas jau į kitą premijuotą knygą. Ar Jūs nesita- 
rėte su pranciškonais dėl termino? Kadaise rašėte, kad jie esą biznieriai. 
Dabar atrodo, kad jie yra - išnaudotojai Jūsų geros širdies. Tikiu, kad tai 
pirmutinis ir paskutinis mano darbas, leidžiamas pas pranciškonus. Ar 
negalvojate apie 'Saulės Giesmės' perdavimą kitai spaustuvei, jeigu ši ne- 
įstengia? Nuostolius dėl to tepakelia patys pranciškonai, nes juk neįmano- 
ma laukti keletą metų. 

Pastaruoju metu turiu smulkių darbelių. Pradėjau knygą apie Mariją: 
jos vienas Įvadinis straipsnelis pasiųstas 'Aidams'. Kada ją užbaigsiu, ne- 
žinau. Man ji yra mano vidaus reikalas, nes iš mūsiškių juk niekas ja nesi- 
domi. Apskritai, kiek aš stebiu mūsų gyvenimą, tai, užuot augęs, jis pama- 
žu, bet nesulaikomai smunka. Gal tik viena dailioji literatūra laikosi ir net 
kyla. Visa kita - filosofija, teologija (ypač teologija!), sociologija, istorija - 
yra nepaprastai sunykę. Niekas šių sričių neremia. Kokia skaudi pašaipa: 
dailioji literatūra turi Amerikoje tris premijas (pranciškonų, marijonų 'Drau- 
go'l ir Rašytojų draugijos2. O teologija nė vienos, nors esama didelio Fon- 
do - Lietuvai atstatyti, valdomo vyskupų. Bet ką čia man kalbėti. Yra mo- 

zių ir pranašų, tegu jie kalba. Juk jie už tai atsakingi, o ne mes, avelės ir 
avinėliai! - Atleiskite, Prelate, už tokią liūdną pabaigą. Gal Kalėdos pra- 
blaivins nuotaikas. 


Jus visa širdimi gerbiąs J N = 
„VI ACU g 


1„Draugas" - JAV lietuvių katalikų laikraštis, 1909 m. išleistas Wilkes-Barre, PA., dien- 
raštis, kunigų grupės leidžiamas Čikagoje, o nuo 1919 m. leidžiamas marijonų (LE, V, 172; 
XXXVI, 190; XXXVII, 139). 

2? Lietuvių rašytojų draugija - Lietuvoje įkurta 1920 m., nuo 1936 m. buvo skiriama vals- 
tybinė premija 5000 litų, 1946 m. atgaivinta Tiubingene Vokietijoje, 1950 m. susijungė su 
JAV Rašytojų draugija (LE, XXIV, 517-518; XXXVI 352). 

Lawrence, Mass., 
1953.XII.18 

(Prel. P. Juro laiškas; 
kserokso kopija) 


Jei pranciškonai nebūtų Prelatui skolingi, jis tuojau perkeltų spausdinimą į kitą 
spaustuvę. Jie teisinasi dėl delsimo, reikalauja padidinti spausdinimo kainą 1500 do- 
lerių. Pagrindinė delsimo priežastis - nepatinkąs knygos tekstas. Nori kuo greičiau 
išleisti veikalą apie Mariją. Ragina siųsti straipsnių laikraščiams. 


Francis Church 
94 Brdford St. 
Lawrence, Mass. 
1953 m. gruodžio 18 d. 
Mylimasis ir Brangusis Profesoriau, 


Neseniai išsiunčiau sveikinimus su linkėjimais, bet šiandien, perskaitęs Tamstos 
laišką, rašytą 12.14 d., tuoj sėdu prie mašinėlės ir rašau atsakymą. 

Pirmiausiai noriu padėkoti už linkėjimus. Neabejoju, kad jie yra lydimi Tamstos 
maldomis. Žmonija slenka ašarų ir kraujų balon, nes nebeturi laiko nei minčių, 
nei širdies pakelti aukštyn. Triukšmingojo gyvenimo banga gal ir mane neša su 
srove. Juk ir aš pats turėčiau daugiau melstis, išsirinkęs geresniąją dalį... Labai 
dėkingas tiems, kurie įjungia mane į savo maldas. 

Apie pranciškonus nebenoriu ir užsiminti. Jei jie man nebūtų buvę skolingi 
(nors paskolos raštą turiu!), seniai būčiau pareikalavęs rankraščių ir įdavęs kitai 
spaustuvei. Dar kas? Praneša, kad knygos išleidimas kainuosiąs pusantro tūks- 
tančio dolerių daugiau negu buvo sutarta. Padidėjęs lankų kiekis! Turėję užtruk- 
ti, kol su autorium susirašinėję dėl tekste reikalingų pataisų-pakeitimų. Iškilusios 
problemos dėl Imprimatur etc. Pagaliau norėjo, kad nusileisčiau iki 2000 tiražo. 
Girdi, jei išparduosi 500 egz., bus labai gerai. Nesutikau. Pareikalavau spausdin- 
ti 3000 egz... Prieš mėnesį Tėvas Viktoras Gidžiūnas sakė gausiąs Imprimatur iš 
Portlando vyskupo ir jau viskas būsią gerai. Dieve duok! 

Kas yra priežastis vilkinimo? Pinigais nepaprastai praturtėjo. Aukos plaukia 
iš visų pusių. Monopolizuota spauda... „Saulės Giesmė", man išrodo, jiems ne- 
patinka. Bendrai Kristaus mokslas daugelio bandomas sumoderninti. Nebenori- 
ma sentire cum Ecclesia* . Dieve, pasigailėk mūsų. Nenuplak mūsų komunisti- 
niu botagu, kuriuomi dar plaki beveik visą pasaulį... 

Marijos metai! Norėčiau kuo greičiausiai išleisti Tamstos rašomą knygą apie 
Mariją. Prašyčiau rašomus straipsnius tuoj siųsti į spaudą. Juk šiais metais visi 
laikraščiai turi mirgėti straipsniais apie Mariją ir jos dorybes! 


' Būti vienos nuomonės su Bažnyčia (lot.). 

Turiu dar prašymą dėl frontininkų. Susiskaldymai ir peštynės katalikų tarpe 
Marijos nedžiugina. O Tamsta, Garbusis Profesoriau, tikrai gali būti koordinato- 
rium. Apie tai veikiai parašysiu Tamstai atskirą laišką. 

Telaimina Kūdikėlis Jėzus Tamstą savo rankele ir tepripildo širdį dangiškojo 
džiaugsmo. 


į Euf AA 
Jūsų Kristuje A 
41. 
Freiburgas, 
1953.XII.28 


Pranciškonų nurodomos delsimo priežastys nėra realios. Tikroji priežastis yra 
ta, kad veikalas jiems nepatinka, nes didelis skirtumas tarp šv. Pranciškaus idealo ir 
dabartinių pranciškonų. Nei jų, nei šv. Pranciškaus niekur nekritikavo. Siūlo duoti 
baigimo terminą aba spausdinimą visiškai nutraukti. Veikalas apie Mariją bus ma- 
žesnės apimties. Nusako veikalo turinį. Žada tekstą baigti rengti iki gegužės-birželio 
mėnesio, kad dar 1954 m. būtų galima išspausdinti. Kelia klausimą - gal „Saulės 
giesmės" spausdinimą perkelti į Vokietiją? Frontininkų ir krikščionių demokratų san- 
tykiai - skaudi žaizda, jų kova vyksta nekrikščioniškomis priemonėmis. Siunčia šiuo 
klausimu dokumentaciją ir norėtų išgirsti Prelato žodį. Siunčia „Mysterium inigui- 
tatis" - „Niekšybės paslapties" planą. Tekstas jau parašytas. Dėkoja už kalėdines 
dovanas. 


Freiburg i. Brsg. 
Silberbachstr. 1. 
1953 m. gruodžio 28 d. 


Mielasis Prelate, 


Jūsų sveikinimus su dovanėlėmis gavau visiškai tvarkingai. Labai ačiū 
Jums už visa tai. Gavau taip pat ir laišką 12.18 d. Atsakydamas į jį, norė- 
čiau šiandien Jums kai ką paaiškinti. Visų pirma dėl 'Saulės Giesmės' už- 
vilkinimo. Yra visiška netiesa, kad pranciškonai „turėję užtrukti, kol susi- 
rašinėję dėl tekste reikalingų pataisymų-pakeitimų". Pirmą laišką iš 
T.Grauslio gavau š.m. dar liepos mėnesį. Jame T.Grauslys prašė padaryti 
smulkių pakeitimų 11 vietų ir išbraukti pastraipą 85-86 pusi., prasidedan- 
čią žodžiais „Tačiau painiame mūsų žemės gyvenimo kelyje". Su visais 
siūlomais pakeitimais tuojau sutikau, tik nesutikau išbraukti minėtos pa- 
straipos. Tada T. Andriekus laišku š.m. rugpjūčio 7 d. dar sykį prašė leisti 
tą pastraipą išbraukti. Jam atsakiau: leidimo išbraukti aš neduodu, bet jei 
išbrauksite patys, tylėsiu; tačiau tokiu atveju Pranciškonų ordinas nustos 
pagarbos mano širdyje. Tuomet T.Andriekus atsakė, kad pastraipos ne- 

brauksią ir kad viskas tuo jau yra išsiaiškinta. Vadinasi, šis aiškinimasis 
vyko dar vasarą ir ligi vidurio rugpjūčio jau buvo baigtas. Jis užtruko dau- 
giausia vieną mėnesį. Ligi dabar nuo ano aiškinimosi praėjo jau 4 mėne- 
siai. Tai viena. Antra. Pranciškonai teisinasi spaustuvės nepajėgumu, ka- 
dangi periodiniai laikraščiai nelaukia: juos reikia spausdinti pirmiausia, o 
knygos vis nusistumia tolyn. Tačiau štai man vienas pas juos dirbąs žmo- 
gus rašo: „Tiesa, spaustuvė buvo užimta, bet tuo pačiu laiku ji atspausdi- 
no ir kitas knygas". Vadinasi, kitoms knygoms spausdinti spaustuvė ne- 
buvo užimta, o „Saulės Giesmei" - užimta. Tai irgi tik išsisukinėjimas. 
Tikrasis pagrindas, manau, yra tas, kad, kaip Jūs rašote, Prelate, „Saulės 
Giesmė" jiems nepatinka". Aš ir rašydamas jaučiau, kad jiems nepatiks. 
Pranciškonų aš ten niekur nekritikuoju, tačiau nekritikuoju ir nenoriu su- 
moderninti nė šv. Pranciškaus. Jį ten vaizduoju tokį, koks jis buvo ir koks 
jis stovi prieš Bažnyčios akis. Tuo tarpu pranciškonai pakito. Ir šiandien, 
kai palygini šv. Pranciškaus vaizdą su dabartiniu pranciškono vaizdu, ma- 
tyti labai didelis skirtumas. Aš pats savo knygoje tokio lyginimo sąmonin- 
gai vengiau, tačiau jį pasidarys kiekvienas skaitytojas. Šitai pranciškonai 
jaučia, ir jiems 'Saulės Giesmė' darosi nemiela. Jie mielai ją skaito ir giria 
šv. Pranciškaus atžvilgiu, tačiau nejaukiai jaučiasi savęs pačių atžvilgiu. 
Bet šį nejaukumą paversti vilkinimu yra nesąžininga, nes ne pranciškonai 
yra leidėjas, o Jūs, Prelate. Pranciškonai atlieka tik techninį darbą - dau- 
giau nieko. - Jokių problemų dėl Imprimatur man pranciškonai niekad 
nėra kėlę. Prašytos pataisos buvo tik nežymūs formulavimai arba vieno 
kito žodelio dėl tikslumo įterpimas. Visus jų siūlymus, kaip sakiau, pri- 
ėmiau, išskyrus norą išbraukti 85 pusl. pastraipą, kuri su Imprimatur nie- 
ko bendro neturi. Po išsibarančio laiško gavau T.Andriekaus atsiliepimą. 
Ji pridedu Jums. Jame minėto siuntinėlio su korektūromis dar negavau*. 
Manau, mielasis Prelate, kad Jūs nenusileiskite ir nustatykite terminą, ligi 
kada knyga turi būti baigta; jei ne - nutraukite sutartį. Šitaip vilkinti nega- 
lima. Jeigu spaustuvė iš tikro yra nepajėgi, tuomet ji negali priimti darbų, 
kurių nepajėgia atlikti. O priimti ir tęsti pusantrų metų, yra nesąžininga. 
Šv . Pranciškus šitaip nesielgtų, kaip elgiasi jo broliai. 

Knyga apie Mariją bus tik per pusę tokio dydžio, kaip 'Saulės Gies- 
mės', ne todėl, kad apie Mariją nebūtų galima daug rašyti, bet todėl, kad 
ligi pavasario noriu ją baigti. Šiais metais juk ji turi pasirodyti, kad ir mes, 
lietuviai katalikai, šį tą įneštume į šiuos prasmingus Marijos metus. Jos 
planas yra toksai: 1. Marijos apmąstymas (įvadas), 2. Marija kaip dieviš- 
kasis pažadas, 3. Nekaltai pradėtoji, 3* *. Žmonijos atstovė, 4. Džiaugsmo 
nešėja, 5. Dievo Gimdytoja, 6. Užtarėja pas Sūnų, 7. Su mumis pasilikusio- 


' Kaip tik siuntinėlis atėjo; bet tai lyg pasityčiojimas - jame nelaužytos špaltys [skiltys]. 
Rašau Tėv. Giedgaudui ir nuorašą pridedu Jums (A.Maceinos past.). 
**Originalo klaida (turėtų būti „4"). 

ji, 8. Nuo mūsų paimtoji, 9. Istorijoje veikiančioji, 10. Apokalipsės Moteris. 
Apie kiekvieną iš šių idėjų galima būtų rašyti labai daug. Tačiau nesiplė- 
siu. Knyga bus apie 200 pusl. Pranciškonams, be abejo, jos spausdinti, Pre- 
late, neduosite* ** . Turbūt ji teks Putnamo seselėms. Jeigu už jas apsisprę- 
site, tegu jos vasarai pasiruošia, kad jos pabaigoje knyga galėtų pasirodyti. 
Aš iš savo pusės, jei Dievas teiks sveikatos, stengsiuos ištesėti ir, sakysi- 
me, gegužės-birželio mėnesį Jums rankraštį pristatyti paruoštą spaudai. 

Paskaitęs Jūsų laišką, kad pranciškonai už 'Saulės Giesmės' išleidimą 
pareikalavo iš Jūsų dar pusantro tūkstančio dolerių daugiau, pradėjau gal- 
voti, ar nebūtų galima šitaip padaryti: užsakyti spausdinti kuriai nors spaus- 
tuvei Vokietijoje, kad ji paskui visą knygą persiųstų Jums į Ameriką. Už- 
sakytojas būtumėte Jūs, aš tiktai išsiteiraučiau iš spaustuvės sąlygas, pri- 
žiūrėčiau spaudos darbo ir išsiuntimo įvykdymą, vadinasi, būčiau Jūsų 
įgaliotinis. Man atrodo, kad Jums turėtų išeiti žymiai pigiau. Dėl viso ko 
aš šiomis dienomis pasiteirausiu vieną kitą Vokietijos spaustuvę, kiek kaš- 
tuotų 'Saulės Giesmės' išleidimas ir Jums prisiuntimas, ir duomenis atsių- 
siu Jums. Tada Jūs galėsite palyginti. Jei pasirodys didelis skirtumas, kny- 
gą apie Mariją galėsime spausdinti Vokietijoje, žinoma, jei Jūs to norėsite. 

Frontininkų ir krikšč. demokratų santykiai yra skaudi žaizda mūsų kat. 
visuomenės kūne; skaudi ne todėl, kad yra du politiniai vienetai, bet to- 
dėl, kad šiedu vienetai kovoja tarp savęs tokiomis priemonėmis, kurios 
nesiderina su katalikų etika. Todėl dideliu susidomėjimu norėčiau išgirsti 
Jūsų nuomonę. Tačiau prašyčiau Jūsų kiek laiko nerašyti man laiško šiuo 
klausimu. Mat šiomis dienomis išsiunčiu Jums (deja, paprastu paštu) pluoš- 
tą istorinių dokumentų iš šitų santykių. Juos perskaitę, pamatysite, kas ir 
kaip buvo daryta, kad frontininkus suderintume su krikšč. demokratais. 
Žodinės informacijos ne sykį reikalą nušviečia ne taip, kaip jis iš tikro yra 
buvęs. Kai visą tą medžiagą perskaitysite (o jos yra nemaža), tada tikrai 
prašyčiau man parašyti ir gal net išdėstyti kokį nors konkretų planą šiai 
žaizdai gydyti. Marijos metais tai būtų tikrai išganingas dalykas. Tremtyje 
šitoks susiskaldymas neturi absoliučiai jokios prasmės, nes čia nėra dirvos 
politinei veiklai. Jeigu yra nuomonių skirtumų socialiniais ar politiniais 
klausimais, tai jos turėtų pasilikti teorijos srityje, nes šių klausimų gi mes 
čia į savą valstybinę struktūrą nepervesime. Juos galima tik studijuoti, o 
ne rietis dėl jų vieni su kitais. Dabar yra kaip tik priešingai. Teorijoje be- 
veik nieko nestudijuojama, viskas keliama į praktiką, o ši praktika yra uto- 
pija, daugiau nieko. Lukterėkite tad mano išsiunčiamos medžiagos. 

Dar sykį, mielasis Prelate, labai ačiū už kalėdinę dovaną. Mano sveika- 
ta šiuo metu yra kiek sušlubavusi: kankina kraujo plūdimas į galvą ir ne- 
miga, taip pat truputį ir akys. Tuo tarpu darbų ateinančiais metais turiu 


***Iš tikrųjų „Didžioji Padėjėja" buvo išleista Putname, Immaculta Press, 1958 m. 

labai daug; Baltų institutui apie lietuviškojo žmogaus charakterį iš mūsų 
liaudies dainų, Jums - apie Mariją, 'Aidams' - vieną kitą straipsnį; jeigu 
Herderis leis vokiškai niekšybės paslaptį (dar neaišku), tai dar ją reikės 
perdirbti. Kaip čia reikės ir ištesėti! Bet ištesėti reikia. Kad tik sveikata 
pasilaikytų bent tokia, kokia dabar, nors ir ne visai aukštumoje. 


Jus visa širdimi gerbiąs  A.Maceina 


MYSTERIUM INIOUITATIS 
Turinys 
Įvadas: Solovjovo pasakojimas: 
1. Pasakojimo turinys, 
2. Pasakojimo prasmė. 


I. Antikristas istorijoje: 
1. Žūties nuotaika, 
2. Religinis istorijos pobūdis, 
3. Antikristo samprata. 


II. Antikristo bruožai: 
1. Savimeilė, 
2. Kristaus laikymas pirmataku, 
3. Prisikėlimo neigimas, 
4. Velnio kunigystė, 
5. Paleistuvinga kilmė. 


III. Antikristo veikla: 
1. Pasislėpimas kaip veikimo būdas, 
2. Antgamtiškumo išskyrimas, 
3. Kristaus vietos užgrobimas, 
4. Dievo išniekinimas. 


IV. Antikristo karalystė: 
1. Panašumas į Kristaus Karalystę, 
2. Prievartinė meilė, 
3. Antikristo evangelija, 
4. Vienybė, 
5. Gerovė, 
6. Linksmybė. 

V. Bažnyčia Antikristo priespaudoje: 
1. Ištrėmimas į dykumas, 
2. Persekiojimai, 
3. Atkritimas nuo Dievo, 
4. Grįžimas į pradžią, 
5. Vienybė Šv. Dvasioje. 


Pabaigos žodis. 
P.S. Visi skyriai, be įvado, yra jau parašyti ir perrašyti. 
42.* 


Freiburgas, 

1953.XH.29 

(Laiško pranciškonų spaustuvės vedėjui 
t. P. Giedgaudui nuorašas) 


Atrodo, pranciškonai delsimo politikos nemano atsisakyti. Lyg patyčiai, gavo ne- 
laužytas korektūras. Jas taisyti yra spaustuvės uždavinys, ne autoriaus. Prašo greitai 
atsiųsti sulaužytas korektūras. Delsimas daro nuostolius Prelatui. Atrodo, pranciško- 
nai nori konflikto su Prelatu. Klausia: argi tėv. Vaškio duoti pažadai ir įsipareigojimai 
nebegalioja? Netiesa, kad spaustuvė, spausdindama laikraščius, neturi laiko, nes tuo 
pačiu metu kitoms knygoms spausdinti laiko turėjo. Laiško kopija prel. Jurui, tėv. Vaš- 
kiui ir pranciškonų provincijolui. 


Didžiai Gerbiamam 

Tėv. F.Giedgaudui!, 

TT Pranciškonų spaustuvės 
Vedėju,, Brooklyn 


Freiburg i. Brsg. 
Silberbachstr. 1. 
1953 m. gruodžio 29 d. 


Didžiai Gerbiamasis Tėveli, 


Prieš kurį laiką parašiau pabarantį laišką T.L.Andriekui, kuriame nusi- 
skundžiau, kad TT pranciškonai, pasiėmę išleisti mano 'Saulės Giesmę', 
nevykdo savo pažado ir tęsia spaudos darbus jau pusantrų metų. Tėvas 
Andriekus atsakė, kad, „objektyviai imant, kaltinimai yra visiškai teisingi, 


1 Kun. Pranciškus Giedgaudas (g. 1912)-pranciškonas, provincijos ekonomas, nuo spaus- 
tuvės Brukline įkūrimo jos vedėjas (LE, VII, 207). 

subjektyviai, iš spaustuvės pusės žiūrint, sako, esą kitaip". Jis man patarė 
kreiptis į Jus, nes iš mano pabarimo, ar „knygai bus naudos, tuo tarpu 
sunku pasakyti". Vadinasi, atrodo, kad delsimo politikos TT pranciškonai 
ir toliau nežada atsisakyti, nors objektyviai mano pastabom ir esančios tei- 
singos. 

Šiandien kaip tik gavau Jūsų siųstas 'Saulės Giesmės' korektūras. Ko- 
dėl Jūs tyčiojatės iš manęs, Tėveli? Ką gi Jūs man pasiuntėte? Nelaužytas 
špaltis! Ką aš su jomis veiksiu? Nelaužytas špaltis taisyti yra spaustuvės 
dalykas. Aš laukiu sulaužytų korektūrų! Šitaip buvo padaryta su pirmąja 
knygos dalimi, šitaip yra sutarta pačioje darbo pradžioje, šitaip ir turi pa- 
silikti. Argi Jūs man norite uždėti spaustuvės korektoriaus pareigas? Su- 
laužytas korektūras aš turiu pamatyti ir perskaityti, nes kitaip yra neįma- 
noma. Kam tad Jūs man siunčiate nesulaužytas, vadinasi, tai, ką spaustu- 
vė turi atlikti? Kam tas nereikalingas ir netikslingas dvigubas siuntinėji- 
mas? Kam tos išlaidos? 

Praneškite man skubiai, kada išsiusite sulaužytas korektūras, Jūsų at- 
siųstąsias perskaitysiu ir ištaisysiu, o gavęs sulaužytas taisymus perkelsiu 
į šiąsias. O Jūs tuo tarpu sulaužykite. Dvigubai tą patį taisinėti juk yra 
neprasminga, o ypač dvigubai siuntinėti. Iš šio Jūsų pasiuntimo atrodo, 
kad dešinė nežino, ką daro kairė. 

Nebenoriu kartoti to, ką esu parašęs Tėv. Andriekui: Jūs šį laišką skai- 
tėte. Noriu tik pridurti, kad šitas Jūsų delsimas iš tikro daro nuostolio 
prel. Jurui ir apkartina mano paties širdį. Šitaip Jūs atsimokate žmogui - 
prel. Jurui, kuris TT pranciškonams tiek daug yra padėjęs! Gavau iš jo 
šiomis dienomis laišką. Jame jis karčiai jumis nusiskundžia - TT pranciš- 
konais. Ar Jūs tyčiomis norite rimto su juo konflikto? Turiu įspūdį, kad TT 
pranciškonai stovi tokio konflikto išvakarėse. Manau, kad tokiu atveju Jūs 
konfliktą pralošite, nes prel. Juro pusėje atsistos katalikai kultūrininkai, 
kurie TT pranciškonams taip pat padėjo atsistoti ant kojų - savo raštais ir 
savo patyrimu spaudos darbuose. Argi kadaise T.Vaškio duoti pažadai ir 
susitarimai dabar jau nebegalioja? 

Jeigu primintumėte, Tėveli, kad spaustuvė per tą pusantrų metų nera- 
dusi laiko 'Saulės Giesmės! išspausdinti, nes laikraščiai ją spaudę, tai atsa- 
kyčiau Jums vieno žmogaus, kuris pažįsta Jūsų įmonę, žodžiais: „Tiesa, 
spaustuvė buvo gana užimta, bet tuo pačiu laiku ji atspausdino kitas kny- 
gas". Vadinasi, kitoms knygoms spaustuvė rado laiko, tik 'Saulės Gies- 
mei' - ne! Man tai yra skaudu! 

Tikėdamasis, jog šį reikalą greitai sutvarkysite ir ligi Velykų knygą iš- 
leisite, linkiu Jums daug Viešpaties palaimos ateinančiais metais. 


Jūsų J. ucimą 

P.S. Šio laiško nuorašai siunčiami: TT pranciškonų provincijolui?, prel. 
Jurui ir Tėv. Vaškiui. 


Lawrence, Mass., 1954.1.2 

(Prel. P. Juro laiškas 

pranciškonų provincijolui 
J.Gailiušiui OFM; kserokso kopija) 


Prelatas prašo pranciškonų provincijolą tuojau išspausdinti „Saulės giesmę" ar- 
ba sugrąžinti rankraštį. Delsimo priežastys jam nesuprantamos. Atmeta tariamus 
pasiteisinimus, kaip neatitinkančius tiesos. Atrodo, kad pranciškonai nenori, kad 
visuomenė išgirstų 'Saulės giesmę'. Netiesa, kad Bruklino vyskupas reikalauja ver- 
timo į anglų kalbą prieš duodamas Imprimatur. 


St. Francis Church 
Lawrence, Mass. 
94 Brdford St. 
1954 m. sausio 2 d. 


Didžiai Gerbiamasis Tėve Provincijole, 


„Darbininko" vadovybės žaidimas su „Saulės Giesme" priverčia mane kreip- 
tis į Tamstą, kaipo į Tėvų Pranciškonų Provincijolą, ir prašyti arba nedelsiant 
išleisti „Saulės Giesmė", arba veikiai grąžinti man to veikalo rankraštį. 

Delsimo priežastys man nesuprantamos. Spaustuvės vedėjai bandė teisintis 
turį sunkenybių dėl Imprimatur. Nenorį kreiptis į Brooklyn Vyskupą, nes žiną, 
kad Vyskupas pareikalausiąs vertimo į anglų kalbą. Negirdėta naujiena! Norė- 
čiau žinoti, kurį lietuvių kalba išleistą veikalą reikėjo išversti į tos šalies vartoja- 
mą kalbą prieš gausiant Vyskupo Imprimatur?Vyskupai turi patikimų kunigų, 
kurie gali duoti „Nihil Obstat". 

Gal „Saulės Giesmės" turinys nesuderinamas su lietuvių Pranciškonų dva- 
sia? Bet buvęs Provincijolas Tėvas Vaškys veikalu susižavėjo;paskirta premija... 
Spaustuvei reikėjo pasakyti: „mums nepatogu...“ ir nesutikti spausdinti. 

Spaustuvės vedėjai bandė mane įtikinti, kad tiražas esąs labai didelis ir kad 
veikalo neparduosiu daugiau kaip 500 egz. Gal ir taip, bet čia tai jau leidėjo nuos- 
toliai, o ne spaustuvės. Atrodo, kad Tėvai Pranciškonai nori, kad „Saulės Gies- 
mės" žmonės negirdėtų... 

Bevilkinant veikalo spausdinimą ir kaina pasakiškai padidėjo. Esą knygos dy- 
dis padvigubėjęs. Keista... Ką Pranciškonai tuo mano pasiekti? 


2 Kun. Steponas Jurgis Gailiušis (g. 1912) - pranciškonas, buvęs ekonomas, gvardijonas, 
1952 m. provincijolas (LE, VI, 466; XXXVI, 209). 

Prašau Didžiai Gerb. Provincijolų veikiai atkreipti rimtą dėmesį į šį mano 
nusiskundimą... 
Linkiu laimingų Naujų Marijos Metų ir lieku 


CA 
Jus gerbiąs Kristuje Fam f / 


43, 


Freiburgas, 
1954.11.3 


Prelato laiškas pranciškonams labai pagelbėjo. Daug gavo korektūrų, kad jas net 
sirgdamas turėjo skaityti. Knyga apie Mariją turi dar šiais metais pasirodyti. Nepaten- 
kintas, kad įdėta jo fotografija tuojau po titulinio lapo. Liepė ją išmesti. Buvo nemalo- 
nu bartis, bet reikėjo. Prašo 20-30 egzempliorių „Saulės giesmės" savo bičiuliams de- 
dikuoti. Siunčia su laišku dokumentaciją apie pastangas atkurti katalikų vienybę poli- 
tikoje. Prašo grąžinti. Nebemėgins iš naujo taikinti, nebent Prelatas to norėtų, susipa- 
žinęs su dokumentais. Gautus jo parapijos istorijos egzempliorius jau išdalijo bibliote- 
koms. 


Freiburg i. Brsg. 
Silberbachstr. 1. 
1954 m. vasario 3 d. 


Brangusis Prelate, 


Atleiskite, kad ilgokai užtrukau su padėka: buvau sunegalavęs ir turė- 
jau kurį laiką praleisti lovoje. Be to, Jūsų laiškas tėveliams pranciškonams 
pasirodė geras vaistas, ir jie man pirmojoje praėjusio mėnesio pusėje pri- 
varė visokių korektūrų. Reikėjo jas tad greitomis ištaisyti ir išsiųsti atgal, 
kadjie ant manęs neverstų bėdos, esą aš darbą kliudąs. Tad nors ir gulėjau 
lovoje, bet korektūras perskaičiau ir išsiunčiau. Taip tad ir sutruko mano 
laiškas Jums, Prelate. 

Jūsoji širdis iš tikro yra nuostabi! Kai tik net tarp eilučių išskaitote, kad 
man darosi kiek sunkoka, tuojau atskubate su pagalba. Laiškas su žalmar- 
giu atėjo visiškai tvarkingai, banke jokių sunkumų neturėjau. Ačiū Jums 
už visa tai, labai ačiū. Net bijau, ar ištesėsiu atsilyginti Jums už Jūsų gerą 
širdį. Mėginsiu, kad knyga apie Mariją iš tikro būtų įnašas į šventuosius 
metus. Žinoma, laiko jai rašyti yra nedaug. Bet ją juk reikia šiais metais 
visuomenei parodyti. Juk tai Marijos metai! Todėl stengsiuos, visus kitus 
smulkius darbelius nustumdamas į šalį, o naujų neprisiimdamas. Jeigu 
Putnamo seselės bus iš anksto pasiruošusios spausdinti, tikiu, kad šiais 
metais knyga vis tiek galės išeiti. Jūsų gera širdis mane labai įpareigoja, ir 
aš mėginsiu šią pareigą tesėti. 

Su 'Saulės Giesme' jau viskas gerai. Šiandien išsiunčiau pranciškonų 
spaustuvei atgal pirmojo lanko - su visokiais tituliniais puslapiais - ko- 
rektūrą: ten taisyti nebuvo ko, tik pažiūrėti, kaip viskas atrodo. Vienas 
dalykas man nepatiko - tai didelė mano fotografija, esanti tuojau po tituli- 
nio lapo. Savo 'abrozdo' aš nenoriu rodyti. O ypač jis netinka knygoje apie 
šv. Pranciškų. Žmonės atsivertę knygą tikisi išvysią Asyžiaus šventąjį, o 
randa - Maceiną... Ne, man tai yra nepakeliama, ir aš rašau spaustuvės 
vedėjui, kad tą fotografiją reikia išmesti. Kai jau būsiu miręs, tada tegu 
daro kas ką nori, bet dabar - ne! - Šiaip viskas knygos pradžioje gerai: yra 
ir aprobata, ir įvadas, ir visa, kas reikia. Argi tėveliai pranciškonai viso to 
negalėjo atlikti žymiai anksčiau? Juk buvo labai nemalonu su jais bartis. 
Bet reikėjo. Kitaip knyga būtų gulėjusi dar kokius metus. Dabar tėvelis 
Giedgaudas šventai pasižadėjo knygą ligi Velykų išleisti. - Ar sutiksite, 
mielasis Prelate, leisti man šios knygos kokius 20-30 egzempliorių išsiun- 
tinėti mano pažįstamiems bičiuliams, kurie manęs nėra pamiršę arba ku- 
rie galėtų parašyti laikraščiams recenzijų? Jeigu sutiksite, tuomet aš nu- 
siųsiu tėveliams pranciškonams adresus ir paprašysiu, kad jie tai tiesiog iš 
spaustuvės padarytų. Siųsti pirmiau man, o iš Europos atgal į Ameriką 
juk neapsimoka. 

Kaip jau senokai žadėjau, siunčiu Jums su šiuo laišku pluoštą informa- 
cinės medžiagos apie politinės vienybės pastangas tarp mūsų katalikų. Kai 
ją perskaitysite, pasitaikius progai grąžinkite man, nes nuorašų neturiu, o 
noriu pasilaikyti ją kaip įdomų praeities dokumentą. Iš visų pastangų nie- 
ko neišėjo. Todėl, perskaitę šią medžiagą, nuspręskite Patys, Prelate, ar 
verta man dar sykį veltis į šią nebeišbrendamą balą. Aš pats jokio noro 
neturėčiau. Tik jeigu Jūs man patartumėte, tuomet dar sykį būtų galima 
mėginti. Šiaip aš vis tolstu nuo bet kokios politikos, net ir teorine prasme, 
ir vis labiau atsidedu mokslui, nes manau, kad tikroji sritis man ir yra 
mokslas. Politika galima pasižaisti, bet tik turint laiko - atostogų metu. 
Tačiau jei žaidimas virsta jau darbu, tuomet reikia jį nutraukti. Taip esu 
padaręs ir aš. Perskaitykite visa tai ir nuspręskite! 

Tuo tarpu dar sykį Jums labai labai dėkui. 


= labai gerbiąs 


P.S.Jūsų siųstos Jūsų parapijos istorijos! keletą egz. gavau tvarkingai. 
Ačiū! Aš juos padalinsiu bibliotekoms. 


' S.Sužiedėlis, Šv. Pranciškaus lietuvių parapija, Lawrence, Mass. (lietuvių ir anglų kalbomis), 
Putnam 1953. 

44. 


Freiburgas, 


1954IV13 


Duoda naują savo buto adresą. Dėkoja už siuntinėlį, ypač už langų užuolaidas. 
Jau pradeda įsikurti, nusipirko ir baldus. Šeimininke, bent laikinai, pasikvietė liguistą, 
sunkesnio darbo negalinčią dirbti dukterį iš šeimos, kuri jį, išbėgusį vienmarškinį iš 
degančio Viurcburgo, priglaudė ir ištisus metus globojo. Rašo, kad žinotų, kaip yra, 
jei pikti liežuviai prabiltų. „Saulės giesmė" jau rišykloje. „Aidams" nusiuntė straipsnį 
apie Mariją. 


Freiburg i. Brsg. 
Prinz-Eugen-Str. 23. 
1954 m. balandžio 13 d. 


Mielasis Prelate, 


Tarsi būtumėte žinoję, kad aš jau kraustausi į man Jūsų pastangomis 
parūpintą butuką ir kaip tik esu reikalingas langams užuolaidų: jas radau 
Jūsų siuntinyje, kurį gavau kaip tik šiomis dienomis. Dabar šios užuolai- 
dos yra persiuvamos, pritaikant langams, ir Velykoms gražiai puoš mano 
kambarį. Ačiū Jums už visa tai! Ačiū už švarkelius. Jie man pravers vasa- 
ros metui. Taigi galop pasisekė persikraustyti. Iš Jūsų man kadaise siųstų 
'sperrmarkių"' įsigijau ir keletą baldų. Jie nėra kažkokie, tačiau patogūs, 
lengvi ir nebrangūs, kas svarbiausia. Dabar Vokietijoje yra gaminami vad. 
'socialiniai baldai' (Sozialmėbel), gaminami serijomis, tad pigiau išeina. 
Jų tad ir įsigijau: rašomąjį stalą, kanapą (dieną sėdėti, o naktį gulėti), porą 
kėdžių ir dvi lentynas knygoms. Vienam žmogui užtenka. Mano kamba- 
rys nedidelis (moderniški kambariai visi yra nedidukai), tad kažko negali- 
ma būtų nė sutalpinti. Kitą kambarį, dar mažesnį, tenka užleisti šeiminin- 
kei. Ją parsikviečiau iš jau beveik 10 metų (nuo 1945) man pažįstamos ge- 
ros katalikiškos šeimos, kuri mane priglaudė 1945-46 m., kai buvo Vokie- 
tijoje badas ir kai aš išbėgau iš degančio Wūrzburgo miesto tik vienais 
marškiniais. Tada gyvenau toje šeimoje ištisus metus, nieko nemokėda- 
mas. Toji šeima turi dvi dukteris: viena jau ištekėjusi ir perėmusi ūkį, kita 
ligūsta, negalinti kaime dirbti. Jai tad ir parašiau, kad atvažiuotų pas ma- 
ne šeimininkauti. Ir ji sutiko. Algos jai mokėti nereikia, nes ji nori tik turėti 
lengvesni darbą ir pragyvenimą. Ar ji ilgesniam laikui pasiliks, dar neaiš- 
ku. Bet pradžiai man buvo labai pravartu, nes reikėjo daug valyti, plauti ir 
tt. Rašau Jums, Prelate, viską atvirai, kad, piktiems žmonėms leidžiant 
visokias paskalas (jų, kaip žinote, niekad netrūksta), žinotumėte, kaip tik- 
rai yra. 


Su šiuo laišku Jums siunčiu ir Vaičiulaičiui vėl vieną straipsnį apie Ma- 

riją 'Aidų' gegužės mėnesiui. Studija apie Mariją jau pasistūmėjusi prie- 
kin. Po Velykų tęsiu ją toliau, ir, atrodo, kad ligi vasaros baigsiu. Įdomu, 
ar nesitarėte su Putnam seselėmis dėl spausdinimo? Tėvelis Andriekus 
rašė, kad 'Saulės Giesmė" jau rišykloje. - Šiaip visa kita kaip ir anksčiau. - 
Linkiu Jums, Prelate, daug džiaugsmo Prisikėlimo dienomis ir visa širdi- 
mi dėkoju Jums už pagalbą man įsikurti. Dabar tik jaučiu, kokią didelę 
reikšmę turi aplinka, kurioje niekas nekliudo. Ačiū Jums už tai! 


Jūsų A.Maceina 


45. 


Freiburgas, 
1954.IV.29 


Džiaugiasi „Saulės giesmės" gražiai atrodančiais egzemplioriais. Nurodo, kam 
pasiųsti nemokamai. Knygoje apie Mariją rašo ne apiejos asmeninį gyvenimą, bet kaip 
apie asmenį, esantį mūsų religijos centre. Persikraustymas kiek išblaškė, bet dabar at- 
sidės rašymui ir tikisi birželio mėnesį įteikti tekstą, prašo susitarti su spaustuvininku. 
Bičiuliai kviečia apsilankyti JAV. Neketina, nes bijo, kad gyvenimas vėl įtrauks į poli- 
tinius ginčus - sveikata nestipri, išblaškytų, suvėlintų rašyti knygą apie Mariją, nes 
reikėtų iš anksto pradėti rūpintis kelionės dokumentais, kuriuos pabėgėliams neleng- 
va gauti. Dėkoja už dovanas ir džiaugiasi Prelato dosnumo dėka įsigytu savo butu. 


Freiburg i. Br. 
Prinz-Eugen-St. 23 
1954 m. balandžio 29 d. 


Brangusis Prelate, 


Man buvo didelis džiaugsmas atsidaryti Jūsų siųstą paketėlį ir rasti 
jame taip ilgai lauktą 'Saulės Giesmę'. Knyga išleista iš tikro gražiai: pui- 
kus - simbolinis - viršelis, gražus apdaras ir švari spauda. Korektūros 
klaidų, atrodo, bus pasilikę ne daugiausia ir tos pačios prasmės nekeis. 
Tuo būdu, nors ir po ilgo laukimo bei nerimo, būsime pateikę lietuviškajai 
visuomenei bent iš viršaus patraukliai atrodančią knygą. Apie jos vidų 
tesprendžia kiti. Man pačiam atrodo, kad kai kurie skyriai joje yra neblo- 
gai pasisekę. Rašydamas jaučiau, kad juo toliau, juo geriau man sekasi. 
Sunkiausia buvo pati pradžia, todėl skyrių „Šv. Pranciškus gamtoje" lai- 
kau silpniausiu. Jeigu tektų šią knygą leisti kuria svetima kalba, mėgin- 
čiau šį skyrių iš naujo perdirbti. 

Iš vakar gauto Jūsų antrojo laiško matau, kad Jūs jau nemažą kiekį 'Sau- 
lės Giesmės" išsiuntinėjote. Tarp išvardintų asmenų yra nemaža tų, ku- 

riems norėjau knygą dovanoti. Todėl dabar pridedu tik nedidelį sąrašą 
likusiųjų, kuriems prašyčiau knygą pasiųsti gratis. Šie žmones yra manęs 
nepamiršę, todėl norėčiau ir aš jiems bent savo raštais kiek atsilyginti. Man 
pačiam tuo tarpu pasiųstųjų egzempliorių pakaks. Jeigu vėliau prireiktų 
daugiau, Jus paprašysiu. Bijau, kad gera Jūsų širdis apdovanos tokį didelį 
skaičių žmonių, kad tai galės atsiliepti pirkimui ir tuo būdu Jūsų nuosto- 
lius dar padidinti. 

Jūsų atsiliepimas apie 'Saulės Giesmę' uždeda man pareigą dar su di- 
desniu susitelkimu bei atidumu rašyti knygą apie Mariją. Kadaise ir tėve- 
lis Grauslys man rašė, kad pranciškoniškojoje literatūroje tokio pobūdžio 
studijos apie Asyžiaus šventąjį nėra. Aš jį mėginau įjungti į visą krikščio- 
niškąjį gyvenimą ir duoti savotišką šio gyvenimo filosofiją. Šiuo keliu no- 
rėčiau eiti ir marijologinėje studijoje. Ir Mariją norėčiau pavaizduoti ne 
atitrauktą nuo krikščionybės, bet stovinčią pačiame mūsų religijos vidury- 
je, susijusią su visa atpirkimo tvarka ir nešančia šį atpirkimą pasaulio isto- 
rijoje kaip savo Sūnaus bendrininkę. Baltų instituto posėdis Bonnoje šio 
mėnesio pradžioje, persikraustymas į naują pastogę prieš pat šventes, pas- 
kui šventės, bičiulių apsilankymai buvo man kiek sutrukdę darbą. Tačiau 
gegužės mėnesį vėl sėsiu prie šios studijos ir intensyviai ją varysiu prie- 
kin. Juk kada gi geriau galima rašyti apie Mariją, jei ne jai pašvęstame 
mėnesyje. Tikiuos, kad birželio pabaigoje vis dėlto galėsiu pasiųsti Jums 
rankraštį. Todėl prašyčiau konkrečiai pasitarti su spaustuve, kurią Jūs pa- 
sirinksite. Mėginkime, mielasis Prelate, šią knygą dar Marijos metais iš- 
leisti. Ji nebus didelė, tad gal pavyks. 

Bičiuliai norėtų, kad šią vasarą pasirodyčiau Amerikoje. Tačiau Jūs tei- 
singai rašote, kad ten manęs lauktų tik nuovargis, išsiblaškymas, daugiau 
nieko. Ilgai svarsčiau šį reikalą ir nusprendžiau nevažiuoti. Aš nenoriu 
veltis į politinius ginčus, į kuriuos mane gyvenimas kartas nuo karto įtrau- 
kia, nors ir be mano valios. Dabar iš jų esu išsivadavęs. Memo pasirody- 
mas Amerikoje neišvengiamai mane į juos vėl iš naujo įsuktų. Todėl ge- 
riau susilaikyti ir nevažiuoti, nors ir labai malonu būtų aplankyti Jus, Pre- 
late, ir gyvu žodžiu Jums padėkoti už Jūsų rūpestį ir globą. Iš kitos pusės, 
jeigu važiuočiau, nukentėtų mano darbai, pirmiausia studija apie Mariją, 
nes jau dabar tektų pradėti rūpintis visokiais formalumais, kurie mums, 
pabėgėliams, nelengvai yra įveikiami. Tai mane išblaškytų, ir mintys apie 
Mariją nubluktų. Todėl geriau yra atsisakyti šio malonumo ir pasilikti prie 
darbo. Trečia, nuolatinis daužymasis po tokią plačią šalį, kaip Amerika, 
nuolatinis kalbėjimas vargu ar būtų be didelio nuostolio pakeliamas mano 
sveikatai. Šalia širdies sutrikimų turiu chronišką gerklės dugno uždegimą 
(laringitis), kuris labai apsunkina kalbėjimą. Ši liga pastaraisiais metais 
sustiprėjo, ir aš jaučiu, kad kalbėjimas virsta man didele našta: po valandi- 
nės paskaitos jaučiuos taip pavargęs, kad net galva svaigsta. O tokių kalbų 

bei paskaitų Amerikoje nebūtų galima išvengti. - Šie tad trys motyvai ska- 
tina mane nuo kelionės atsisakyti ir savo bičiulius apvilti. Tačiau manau, 
kad šitaip bus protingiau. Jokios ypatingesnės ir konkretesnės misijos Ame- 
rikoje neturiu, o malonumo dėlei vargu ar būtų prasminga leisti pinigus 
(tegu ir ne savo), eikvoti sveikatą, užmesti darbus ir būti proga kivirčams. 
Aš esu, Prelate, ne viešumos žmogus, todėl kiekvienas eksponavimasis 
man visados yra labai sunkus, jo vengiu kiek įmanydamas. Manau, kad 
Jūs mane suprasite. 

Labai labai dėkoju Jums už velykinius sveikinimus ir už margutį, kuris 
šiuo metu man buvo tikrai pravartus. Butuko įsirengimas kaštavo ne ka- 
žin kiek, tačiau viena smulkmena prie kitos, ir susidaro sumelė. Jokių sko- 
lų neturiu: iš principo pirkau tik tai, už ką galėjau užmokėti grynais. Da- 
bar jau viskas sutvarkyta. Jeigu būsite kada nors Europoje, užeisite pas 
mane ir pamatysite, kaip aš Jūsų rūpesčiu ir gera širdimi esu įsitaisęs. Nie- 
ko ypatingo, bet svarbiausia, kad esu nuo nieko nepriklausomas. Juk jau 
esu tokio amžiaus, kada nesinori šokinėti apie nervingas ir priekabias kam- 
barius nuomojančias šeimininkes ir daužytis po valgyklas, kad rastum ko 
nors tinkamo gendantiems viduriams. Jūsų globa man yra tikra Dievo Ap- 
vaizda! Mėginsiu, kad ji nebūtų apvilta, kad savo plunksna atsiteisčiau 
Jums už Jūsų pastangas. - Apie 'Didįjį Įsakymą' pamažu galvoju. Man jo 
problematika darosi vis įdomesnė ir aiškesnė. - Jus labai labai gerbiąs. 


46. 


Freiburgas, 
1954. VI. 


Nepaisydamas bičiulių raginimo ir ateitininkų kongreso, kuriame dalyvauti jam 
būtų beveik pareiga, pasilieka prie sprendimo nevykti į JAV, nors malonu būtų sve- 
timą kraštą pamatyti. Ateitininkams mano parengti studijėlę apie Pijaus X gyveni- 
mą ir jo reikšmę Bažnyčios atsinaujinimui liturginiu, eucharistiniu, doriniu atžvil- 
giu. Bet tik tada, kai bus baigęs knygą apie Mariją. Džiaugiasi jaukiai įrengtu butuku 
- nėra jo savininkas, o tik nuomotojas. Tačiau iš buto jo išmesti negali: jei išeitų, 
atgautų įmokėtus pinigus. 

Freiburg i. Brsg. 
Prinz-Eugen-Str. 23. 
1954 m birželio 1 d. 


Brangusis Prelate, 


Nors mano bičiuliai liepė man dar sykį persvarstyti savo nusistatymą 
Amerikon nevykti, tačiau man yra jis visiškai aiškus. Žinoma, pasišvaisty- 
ti po svetimą šalį visados yra įdomu, ypač jeigu visa tai apmoka svetima 
kišenė. Tačiau Jūsų posakis "tas kailelis neapsimoka išdirbystės" kaip tik 
pataiko į mano apsisprendimą. Ateitininkų kongresas yra didelės svarbos 
dalykas, ir man, kuris ateitininkijoje dirba jau 30 metų, būtų iš tikro net 
savotiška pareiga jame dalyvauti. Tačiau tuo viskas ir baigtųsi: pasėdėti, 
gal pasveikinti vienu kitu žodžiu, paklausyti kitų kalbų - ir viskas. Toks 
įnašas iš mano pusės būtų per mažas. Todėl man atėjo mintis ateitininkų 
kongresan įnešti pasiliekantį dalyką, būtent: ateitininkai yra pasirinkę šū- 
ki „Visa atnaujinti Kristuje" ir tuo būdu įstoję į šv. Pijaus X nurodytą kelią. 
Argi tad nebūtų ateitininkų pareiga tarti lietuviškąjį žodį apie šį didį šven- 
tąjį ir popiežių? Šita prasme aš ir norėjau pateikti ateitininkams šiemetinį 
savo įnašą. Norėčiau parašyti nedidelę, bet kuo nuodugnesnę studijėlę apie 
šv. Pijų X, pasklaidant jo gyvenimą (gan trumpai), jo veiklą ir jo simbolinę 
prasmę Bažnyčioje. Bažnyčios istorijoje veikia vienas nuostabus dėsnis, 
kurį aš šitaip norėčiau išreikšti: sprendžiamais Bažnyčios gyvenimo mo- 
mentais asmeninis šventumas ir viešoji tarnyba susilieja į viena. Šv . Pijaus 
X pontifikato metas kaip tik ir buvo sprendžiamasis Bažnyčios gyvenimo 
tarpsnis. Bažnyčia neteko valstybės (prie Pijaus IX), buvo išvilkta iš virši- 
nio blizgėjimo ir turėjo apsispręsti: kuriuo keliu ji toliau eis. Ir Pijus X ją 
pasuko į vidaus tobulėjimo kelią: eucharistinis, liturginis, dorinis sąjūdis 
buvo šio popiežiaus pastangos. Šiandien visa tai mums yra savaime aiš- 
kus dalykas. Bet jis anaiptol nebuvo toks aiškus prieš 50 metų. Pijaus X 
šūkis „Visa atnaujinti Kristuje" buvo didelis posūkis bažnytiniame gyve- 
nime; posūkis, kuris atsiliepė ir mūsų ateitininkijoje. Štai kuria linkme ir 
norėčiau apie šį šventąjį parašyti ir tuo prisidėti prie ateitininkų kongreso. 
Tikiu, kad Ateitininkų Federacija! galėtų šią studijėlę išleisti. Žinoma, prie 
jos eisiu tik tada, kai būsiu baigęs apie Mariją. Dabar dirbu atsidėjęs ir 
manau, kad liepos mėnesį seselės galės pradėti spausdinti. Jeigu ne visą iš 
karto, tai bent pusę, manau, galėsiąs Jums jau pirmoje birželio pusėje pa- 
siųsti. Studija apie šv. Pijų bus ateitininkams daug naudingesnė negu ma- 
no kelionė į JAV. Tik prašyčiau, Prelate, apie tai kol kas dar niekam nesa- 


kyti. 


1 Ateitininkų federacija - apima moksleivių, studentų ir sendraugių sąjungas. Pradžia 
1910 m. iš Friburgo-Liuveno-Maskvos studentų. Šūkis - „Visa atnaujinti Kristuje" (LE,I, 341- 
342; XXXVI, 51-54; XXXVII, 42-13). 

Apie 'Saulės Giesmę' dar nemačiau jokių atsiliepimų. „Tėviškės žibu- 
riai" atsiuntė man klausimų ryšium su 'Saulės Giesmės' pasirodymu: tai 
savotiškas interviu su autoriumi. Dar į juos neatsakiau, bet greitai atsaky- 
siu. Tai gal irgi prisidės prie knygos pasklidimo. Galvoju 'Saulės Giesmę' 
perdirbti vokiškai. Herderio leidykla domėtųsi ja ir tikriausiai išleistų. Ta- 
čiau tai yra didelis darbas, ir nežinau, kada atrasiu laiko prie jo prieiti. 
Man tuo tarpu Jūsų pasiųstų egzempliorių pakanka. Visa gavau tvarkin- 
gai ir jau 8 iš dvylikos išsiuntinėjau. Tačiau prašyčiau dar pasiųsti po 1 
egz. šiems asmenims: 

Rev. Pr. Gaida?, 46 Delaware Ave, Toronto, Ont. Canada. 

Mr. Juozas Lingis?, Ruddammsvigen 4/III, Stockholm Va, Švedija. 

Mr. O Urbonas“, Flemingg 63 6. g. Stockholm K, Švedija. 

N.r. Dr. P. Radvilaš, Werkgasse 50, Bern 18, Šveicarija. 

Mano šeimininkė dėkoja Jums už Jūsų rūpestį ir jau iš anksto džiaugia- 
si Jūsų pasiųstu siuntiniu, kuris tikriausiai netrukus ateis. Ji yra nedidelio 
ūgio, bene 160 ar 165 cm aukščio ir gana plona. Betji mielu noru persidirbs 
visa, kas jai bus per platu ar per ilga, nes ji moka pati siūti. Tačiau kartu ji 
Jus prašo nesirūpinti specialiai dėl jos. Šiuo metu ji drabužių dar turi. Bet 
jeigu kas atsitiktinai paaukos, ji mielai priims ir prisitaikys. Jeigu toliau ką 
nors jai gausite, siųskite mano vardu; bet tik, mielasis Prelate, neužsidėki- 
te naujo rūpesčio, nes jų Jūs ir taip per daug turite. 

Šiaip pas mane dabar nieko ypatingesnio. Rašau Marijos knygą. Gegu- 
žės mėnesį pasistūmėjau gerokai priekin, nors ne tiek, kiek iš anksto bu- 
vau planavęs. Mat reikėjo austrų literatūros enciklopedijai „Die Weltlite- 
ratur" parašyti apie 8 mūsų rašytojus, pradedant J. Aisčiu ir baigiant F.Kir- 
ša. Tuo būdu išsipjovė visa savaitė. Visados atsiranda nenumatytų raši- 
nių, kurie sukliudo bendrą didesnių darbų eigą. - Savo butuką jau įsiren- 
giau beveik visiškai. Jis pasidarė jaukus, ir man malonu dirbti, žinant, kad 
nereikės daužytis pietų ar vakarienės po restoranus ir kad niekas neišmes. 
Tik žmonės klysta manydami, kad šis butas yra mano nuosavybė. Anaip- 
tol! Aš jį nuomoju, kaip ir visi kiti, ir moku nuomos 71 DM (už kambarį 
mokėjau 80 DM). Skirtumas tik toks, kad, davus vad. Bauzuschuss, ben- 
drovė negali buto atsakyti. Aš pats iš jo išeiti galiu, bet manęs išmesti ne- 
gali. Bet nuosavybė man butas nėra. - Ar galėsiu kur nors išvykti atosto- 
gu, kad ir trumpų, kaip Jūs siūlote, abejoju. Jūs rašote: „Spėju, kad bičiu- 


2Dr. kun. Pranas Gaida-Gaidamavičius (g. 1914) - visuomenininkas, žurnalistas, redakto- 
rius, kelių knygų autorius (LE, VI, 455-456; XXXVI, 207; XXXVII, 173-174). 

3Dr. Juozas Lingis (g. 1910) - etnologas, lietuvių ir švedų spaudos bendradarbis (LE, VI, 
231-232). 

* Oskaras Urbonas (1892-1978) - pulkininkas, kalintas Štuthofo koncentracijos lageryje 
(LE, XXXII, 312-313; XXXVII, 615). 

5Dr. Petras Radvila (g. 1903) - veterinarijos gydytojas, darbuojasi Šveicarijos serumų ir 
vakcinų institute (LE, XXIV, 374). 

liai, kurie buvo pasiryžę finansuoti Tamstos kelionę į JAV, nepasilaikys 
sau tų pinigų". Būkite, Prelate, tikri, kad jie juos pasilaikys. Toks jau mat 
yra žmogus. - Dar sykį dėkoju Jums už prisiminimą ir reiškiu Jums didelę 


pagarbą. 
Jūsų J Maci 


47. 


Freiburgas, 
1954. VII.1 


Perduoda šeimininkės padėką už dovanas. Siūlo daugiau nebesirūpinti, nes ji 
ilgam gerai aprūpinta. Knygos apie Mariją pirmąją dalį apie 100 puslapių jau baigė; 
pasiuntė Vaišnorai. Kai gaus pastabų, pataisys ir vieną egzempliorių nusiųs Prela- 
tui, kitą - kun. Ylai. Antrą skyrių - trumpesnį, apie 70 puslapių, nusiųs po poros 
savaičių. Bičiuliai nepatenkinti, kad nevyksta į JAV. Netjei ir norėtų, vizos negautų, 
kaip negavo ir prof. Ivinskis. 


Freiburg i. Brsg, 
Prinz-Eugen-Str. 23 
1954 m. liepos 1 d. 


Brangusis Prelate, 


Jau atėjo abu Jūsų siuntiniai, pilni tokių gražių drabužių drabužėlių! 
Mano šeimininkė nepaprastai džiaugiasi taip gausiai apdovanota, dėkoja 
iš visos širdies ir nežino, kaip galėtų Jums šią padėką kokiu nors regimu 
ženklu išreikšti. Pirmajam siuntinyje buvę drabužiai yra kiek jai per dide- 
li, tačiau ji juos susimažins ir prisitaikys; antrajame buvę tinka jai visiškai 
ir beveik nieko nereikės pertaisyti. Priimkite tad jos didelę padėką Jūs Pa- 
tys, Prelate, ir kartu perduokite ją aniems nežinomiems geradariams, ku- 
rie nepasigailėjo tokių didelių dovanų. Juk tie medžiagos gabalai tokie 
gražūs ir tokių gražių drabužių bus galima iš jų pasisiūdinti! Ačiū Jums ir 
Jūsų parapijiečiams iš visos širdies. - Tačiau dabar, Prelate, nesivarginki- 
te daugiau šiuo reikalu. Ji bus drabužiais aprūpinta ilgam, tad nesiimkite 
naujo rūpesčio. Jūs ir taip jau labai daug gero darote žmonėms. 

Pirmas skyrius apie Mariją jau baigtas. Jis turi per 100 pusl. Dabar ra- 
šau antrąjį. Sis bus kiek mažėlesnis. Pirmąjį pasiimčiau dr. Vaišnorai! į 


1 Dr. kun. Juozas Vaišnora (1905-1987) - marijonas, visuomenininkas, veikė katalikų or- 
ganizacijose, Delegatūros kancleris, LH bendradarbis (LE, XXXII, 486-487; XXXVI, 514; XXXVII, 
624). 

Romą, kad perskaitytų ir padarytų pastabų, jei ras ką nors taisytina. Ma- 
nau, kad jis tai padarys gana greitai. Gavęs jo pastabas, tuojau sėsiu, viską 
perrašysiu ir pasiųsiu: vieną egzempliorių Jums, kitą - kun. Ylai į Putnam. 
Jei Jums atrodys viskas priimtina, galėsite duoti Putnamo seselėms nuro- 
dymų, kad jos pradėtų knygą rinkti. Rankraštį gausite maždaug apie lie- 
pos 20 d. Paprašysiu kun. Ylą, kad jis irgi rankraštį perskaitytų ir, gavęs 
Jūsų nurodymą, perduotų seselių spaustuvei ir pats prižiūrėtų spaudos 
eigą. Tuo būdu, manau, sutaupysime laiko. Jums nereikės rankraščio siun- 
tinėti. Antrą skyrių gausite apie rugpjūčio vidurį. Kadangi jis bus kiek 
mažesnis, todėl tikiu, gal spaustuvė suspės šiais metais viską atlikti. Iš 
viso knyga turės apie 160-70 maš. puslapių. Savo pageidavimus dėl for- 
mato parašysiu siųsdamas rankraštį. 

Šiaip pas mane dabar nieko naujesnio. Bičiuliai truputį nepatenkinti, 
kad atsisakiau juos aplankyti Amerikoje. Tačiau nusistatymo keisti nema- 
nau, o jeigu net ir manyčiau - vis tiek negaučiau vizos. Prof. Ivinskis norė- 
jo važiuoti, bet vizos negavo. Negaučiau jos nė aš. - Sveikata kol kas ne- 
bloga, nes pas mus vasara labai šalta, todėl kol kas galiu savo vežimą vež- 
ti. Tačiau baigęs būsiu tikrai išsisėmęs, tai jau pradedu po truputį jausti. - 
Dar sykį ačiū Jums, Prelate, už dovanas! 


Jus visa širdimi gerbiąs A.Maceina 


48. 


Freiburgas, 
1954.1X.20 


Džiaugiasi, kad operacija pavyko ir sveiksta, ragina gerai pailsėti. Darbo numa- 
tytu laiku nebaigė, bet išėjo į gera; šis tas išryškėjo, gavo gerų patarimų, kuriais pasi- 
naudojo. Baigęs veikalą apie Mariją, atlikęs kitus smulkesnius įsipareigojimus, po 
Kalėdų galėtų imtis „Didžiojo įsakymo", jei Prelatas to pageidautų. Laukia sugesti- 
Jų- 


Freiburg i. Brsg, 
Prinz-Eugen-Str. 23. 
1954 m. rugsėjo 20 d. 


Brangusis Prelate, 
Grįžęs iš Müncheno, radau Jūsų laišką iš ligoninės. Taip pat ir laikraš- 


čiai, kuriuos gavau pavėluotai, kaip įprasta, pranešė apie Jūsų operaciją. 
Man buvo ir baimės, ir kartu džiaugsmo visa tai beskaitant: baimės, kad 

Jums tenka iškęsti chirurgo peilį jau antrą sykį ir tai jau nebe pirmos jau- 
nystės metų; džiaugsmo, kad šis peilis iš tikro buvo vedamas ne tik gydy- 
tojo rankos, bet ir anos visų mūsų Motinos, didžiosios Užtarėjos ir Padėjė- 
jos mūsų suspaudimuose bei varguose. Meldžiausi už Jus, Prelate, kad 
Viešpats padėtų Jums pergalėti krizę. Tikiuos, kad Jo Apvaizda dar ilgai 
laikys Jus tarp mūsų mūsų Bažnyčios ir Tautos reikalams. - Palikite dabar 
visas konferencijas ir suvažiavimus! Išvažiuokite pasilsėti! Juk Jūs pasta- 
raisiais metais iš tikro dirbote už kelis. Visur Jūsų buvo pilna: nė vienas 
reikšmingesnis susirinkimas, suvažiavimas, šventinimas, sukaktis neapsi- 
ėjo be Jūsų. O tai nepaprastai vargina. Šią vasarą aš pats visa tai patyriau. 
Todėl pertraukite dabar visa tai ir leiskite pailsusiam organizmui atsigauti 
ir atsistatyti! Tai yra mano nuoširdus prašymas! Paklausykite jo! 

Turiu atsiprašyti Jus susigėdęs, kad neištesėjau Jums duoto pažado ir 
neišsiunčiau rankraščio apie Mariją sutartu laiku. Tačiau negali žmogus 
pats vienas nulemti visų aplinkybių. Rankraštį skaitė dr. Vaišnora Romoje 
kiek ilgiau, negu buvau manęs: ir jo mat laikas yra aprėžtas. Paskui jis 
atvažiavo pas mane kartu su dr. Ivinskiu. Prieš tai visi buvome Europos 
Liet. Fronto Bičiulių! suvažiavime Ludwigshafene, kur man teko skaityti 
paskaitą apie naująją stabmeldystę. Rugsėjo pradžioje buvau iškviestas į 
Miincheną. Taip tad ir praėjo visas rugpjūtis ir pusė rugsėjo mėnesio besi- 
blaškant, ir rankraštis buvo priverstas arba visiškai gulėti, arba žengti prie- 
kin tik mažais žingsneliais. Tačiau dabar žiūriu, kad visa tai jam nepaken- 
kė. Kai kurios idėjos paryškėjo labiau negu pradžioje; kai ką teko išleisti; 
kai ką įterpti. Su dr. Vaišnora peršnekėjome visus skyrius. Studija jis yra 
patenkintas, o man smagu, kad jis padarė pastabų, kurias visas įtraukiau į 
savo darbą. Jis sutiko, kad aš Jums, Prelate, praneščiau, jog jis rankraštį 
skaitė. Dabar jau esu visiškai netoli galo ir manau, kad šio mėnesio pabai- 
zempliorių, kaip esu ir anksčiau Jums rašęs, siųsiu kun. Ylai į Putnam, 
todėl Jums nereiks seselių spaustuvei siųsti savojo. Jums pakaks tik pra- 
nešti kun. Ylai, kad leidžiate rankraštį pradėti rinkti. Studija išeis trum- 
pesnė, negu pradžioje rašiau. Mat paklausiau protingų žmonių patarimo, 
esą storos knygos neskaitomos ir neperkamos, todėl ir trtumpinau. Be to, 
nenorėjau rašyti apie Mariją to, kas jau visiems žinoma, o naujų minčių 
nesistengiau per daug plėsti, kad neiškrypčiau iš tikrojo kelio. Todėl dar- 
bas pasidarė nedidelis, tačiau kondensuotas. 

Šiaip mano gyvenime nėra jokių ypatingesnių atmainų. Sveikata kol 
kas tarnauja, nors šią vasarą įsitikinau, kad mano širdies iš tikro esama 
gana silpnos: kai tik reikia ilgiau pasėdėti prirūkytame kambaryje (aš pats 
nerūkau), keletą naktų nutraukti miego, tuojau širdies veikimas sutrinka. 


1 Lietuvių fronto bičiuliai, populiariai vadinami frontininkais. Žr. 1949.1.13 laiško 5 išnašą. 

Bet, gyvenant tarp pažįstamų, nėra įmanoma išvengti visokių posėdžių, 
pasitarimų ir suvažiavimų. Dabar jau visa, dėkui Dievui, baigta; prasidės 
vėl normalus gyvenimas. 

Ar dar tebegalvojate, brangusis Prelate, apie „Didijį įsakymą", kiurį ka- 
daise man siūlėte rašyti? Einant studijai apie Mariją prie galo, pradedu 
galvoti apie ateities planus. Ligi Kalėdų dar reikės apsivaikyti mažesniuo- 
sius darbelius, o po Kalėdų būtų galima pradėti ką nors rimtesnio. Kokios 
būtų Jūsų sugestijos, Prelate? - Dar sykį linkiu Jums daug daug sveikatos 
ir ilgesnio poilsio. Netrukus Jums vėl parašysiu. 


Jus visa širdimi gerbiąs 
Jūsų A.Maceina 


49, 


Freiburgas, 
1954X11 


Dėkoja už „Ateitininkų ideologiją", pabrėžia Prelato kultūrinius nuopelnus. Iš- 
siuntė dalį teksto, likutį tuojau išsiųs. Knygos pavadinimą parinkti palieka Prelatui iš 
trijų pasiūlytų. Aptaria formatą. Tiražas mažesnis, nes tik katalikai domėsis knyga. 
Dėkoja už siūlymą rašyti „Didįjį įsakymą", tik tam reikės daugiau laiko, nes bus dide- 
lis veikalas ir gražus, vertingas įnašas į mūsų religinę literatūrą. Rašinėja straipsnius 
Miunchene esančiam „Voice of America", kaip atsakymą į Lietuvoje sustiprintą anti- 
religinę propagandą. Medžiagos gauna iš skelbiamos per Vilniaus radiją. Prašo to ne- 
skelbti, kad nebūtų keršijama žmonai ir vaikams, esantiems Lietuvoje. 


Freiburg i. Brsg, 
Prinz-Eugen-Str. 23 
1954 m. spalių 11 d. 


Mielasis Prelate, 


Visų pirma priimkite mano didžiausią padėką už tokį mielą laišką (š.m. 
3 d.) ir už jame buvusią dovaną! Taip pat ir už „Ateitininkų ideologiją", 
kurią kaip tik šiandien gavau. Jūsų veikla iš tikro yra nuostabi! Ir jeigu 
lietuviškoji katalikiškoji mintis tremtyje dar laikosi, tai tik Jūsų širdies au- 
ka! Iš tikro išbraukime tai, ką Jūs esate išleidę, ir kas liks? Todėl Jums 
priklauso didelė visų mūsų pagarba ir padėka. Ir man tenka tik didžiuo- 
tis, kad esu Jūsų globotinis. 

Šiandien išsiunčiu puse rankraščio apie Mariją, manydamas, kad tuo 
būdu palengvinsiu seselėms darbą, nes kol antrą pusę perrašysiu, jos ga- 


148 FREIBURGO LAIKOTARPIS 


lės šiąją rinkti. Vieną egzempliorių siunčiu Jums, Prelate, antrą - kun. Ylai, 
prašydamas, kad jis perduotų seselėms. Kai rankraštį gausite (jis turi grei- 
tai ateiti, nes siunčiu oro paštu), tuojau paskambinkite kun. Ylai ar sese- 
lėms ir liepkite rinkti, žinoma, jeigu Jums mano dėstymas patiks*. Religi- 
niu atžvilgiu, tikiuos, yra viskas gerai, nes kun. dr. Vaišnora rankraštį va- 
sarą skaitė, ir pagal jo patarimus aš viską suredagavau. Todėl seselės galė- 
tų rinkti ir surinktą duoti bažnytiniam cenzoriui. 

Dėl knygos pavadinimo. Užrašiau „Didžioji Padėjėja", turėdamas gal- 
voje Marijos kaip naujosios Ievos vaidmenį. Kaip senoji Ieva buvo sukurta 
padėjėja žmogui, taip Naujoji Ieva tęsia toliau šios padėjėjos vaidmenį jau 
žymiai kilnesne ir visuotinesne prasme. Tačiau galėtų knyga vadintis ir 
„Kristaus Padėjėja", nes Marija iš tikro yra bendrininkė išganyme ir todėl 
padeda Atpirkėjui. Galima taip pat būtų knygą pavadinti ir „Viešpaties 
Tarnaitė", nes žmogaus nusilenkimas bei atsiskleidimas Dievui išeina Ma- 
rijoje aikštėn kuo gražiausiu pavidalu. Aš pats negalėjau griežtai apsispręsti 
už vieną kurį pavadinimą. Todėl, mielasis Prelate, nuspręskite tai Jūs! Pa- 
rinkite kurį vieną iš šių trijų pavadinimų, kiuris Jums labiausiai patiks. Su 
Jūsų parinkimu aš jau iš anksto sutinku. 


Knygos formatas. Gavęs šiandien 'Ateitininkų ideologiją', matau, kad 
geresnio formato nereikia ieškoti. Mano tad pasiūlymas būtų: tegu seselės 
knygą apie Mariją sutvarko taip, kaip 'At-kų ideologiją', ir knyga atrodys 
labai gražiai. Apytikriu mano apskaičiavimu, manoji studija turės apie 
180 pusl. tokio formato, kaip 'At-kų ideologija', taigi visai padori knygelė. 
Jeigu tad Jums, Prelate, 'At-kų ideologijos' formatas patinka, pasakykite 
seselėms, kad jį paimtų ir manai knygai. Apie tai paminėsiu ir laiške 
kun. Ylai, tačiau galutinį žodį tarsite Jūs. 

Knygos tiražas. Apie jį neturiu jokios nuovokos. Pasitarkite su seselė- 
mis ir kun. Yla: jie maždaug numano, kiek specifiškai religinės literatūros 
galima išplatinti. 'Saulės Giesme' gal kartais domisi ir liberalinio nusitei- 
kimo žmonės, tuo tarpu knyga apie Mariją, atrodo, domėsis tik katalikai. 
Todėl jos tiražas turėtų būti mažesnis kaip 'Saulės Giesmės'. Bet tai nu- 
spręskite Jūs Patys, Prelate. - Šia proga: kaip iš tikro eina 'Saulės Giesmės! 
platinimas? Recenzijos buvo labai palankios, ar jos kiek prisideda prie pla- 
tinimo? 

Tai tiek būtų dėl knygos apie Mariją. Ją visą turiu jau parašęs, tik maž- 
daug pusę reikia dar perrašyti. Bus iš viso rankraščio apie 140-150 pusl. Antrą pusę atsi 
nesuskubau rankraščio atsiųsti, kaip buvau manęs, vasaros metu. Bet - 
homo propanit, Deus disponit** . Viena matau, kad dėl to rankraštis pato- 


* Savo egzemplioriaus seselėms nesiųskite: joms siunčiu atskirai visiškai paruoštą spau- 
dai (A. Maceinos past.). 
** Žmogus planuoja, Dievas tvarko (/of). 


50 LAIŠKAS, 1954.X.18 149 


bulėjo. Jei knyga ir nesuspės išeiti ligi šių metų pabaigos, ką gi padarysi. 
Mūsų visų noras buvo ją Marijos metais išleisti. O galgi šis noras ir įvyks! 

Ačiū Jums už pakartotą norą, kad rašyčiau "Didysis Įsakymas". Pradė- 
siu apie jį galvoti ir planuoti. Iš tikro meilės įsakymas yra pagrindinis - ne 
tik mūsų religijoje, bet ir apskritai visoje būties sąrangoje. Ir čia Jūs teisin- 
gai sakote, kad šis įsakymas „apima žemę ir dangų". Mėginsiu surasti sa- 
vo mintims tinkamą sąrangą, tada sudarysiu provizorinį planą ir Jums 
atsiųsiu. Žinoma, šis darbas turės būti stambus ir reikalaus laiko. Tačiau 
jeigu jis pasisektų, būtų geras įnašas į mūsų religinę literatūrą. Tikėkimės, 
Prelate, kad jį įvykdysime. 

Jūsų vardadienio proga siunčiau Jums mažutę Mergelės Marijos statu- 
lėlę. Tikiuos, kad ji atėjo nesužalota. Jeigu kartais ji sulūžo, būkite malo- 
nus man pranešti: aš savo siuntinėlį pakartosiu. 

Šiaip laikausi šiuo metu neblogai. Šaltas rudens oras palengvina šir- 
dies darbą. Pradėjau rašyti ištisą seriją straipsnių Miincheno „Voice of Ame- 
rica", kaip atsakymą į bolševikų Lietuvoje sustiprintą antireliginę propa- 
gandą. Kokių piktažodžiavimų jie ten priskelbia! Net baisu klausyti (gau- 
nu medžiagą, skelbiamą per Vilniaus radiją). Reikia tad į visa tai atsakyti. 
Matote, Prelate, tenka ir apologetika užsiimti! Bet gyvenant šiais antikris- 
to laikais, negalima ramiai žiūrėti į jo siautėjimą. Tik būkite, mielasis Pre- 
late, geri ir neprasitarkite niekam, kad į bolševikų antireliginę propagan- 
dą atsakinėja Maceina. Tebūna tai žinoma tik Jums! Turiu Lietuvoje šei- 
mą, tad bolševikai, patyrę atsakymų autorių, galėtų jai keršyti. 

Dar sykį dėkodamas Jums už kilnią Jūsų širdį ir pažadėdamas pastarą- 
ją dalį rankraščio pasiųsti Jums ligi šio mėnesio pabaigos, linkiu Jums daug 
sveikatos, ramaus poilsio, geros nuotaikos ir reiškiu didelę bičiulišką pa- 
garbą. 


Jūsų A.Maceina 


50. 


Freiburgas, 
1954.X.18 


Rašyto žodžio svarba krikščionių gyvenime. Ragina nesigraužti dėl atsirandan- 
čių kaltinimų, visiems įtikti negalima. Ateitis vertins darbus, prof. dr. Jonas Grinius 
apsilankęs siūlė „Didžiąją Padėjėją" iliustruoti. Mintis patiko, parinko 9 paveikslus, 
atitinkančius skyrelių turinį. Būtų kiekvieno skyrelio pradžioje. Paveikslai yra pui- 
kios estetinės vertės. Tačiau nori atsiklausti Prelato sutikimo, mat pakeltų leidinio 
kainą. Laukia jo sprendimo. 

Freiburg i. Brsg, 
Prinz-Eugen-Str. 23 
1954 m. spalių 18 d. 


Brangusis Prelate, 


Šiandien gavau jūsų laišką, rašytą š.m. 15 d. su žalia dovanėle. Ačiū 
Jums už visa tai. Mane guodžia Jūsų žodžiai, kuriais Jūs didžiai įvertinate 
spausdinto žodžio reikšmę. Juk jeigu Dievas savo apreiškimą ne tik paliko 
Tradicijos pavidalu, bet per žmones surašydino knygose, tai tuo jis kaip 
tik ir norėjo parodyti, kaip labai Jis Pats rašytą (šiais laikais - spausdintą) 
žodį vertina savam mokslui skleisti ir savam apreiškimui žmonijoje išlai- 
kyti. Šiuo keliu tad ir mes turime eiti. Be abejo, rašymas ir spausdinimas 
nėra vieninteliai krikščioniškosios veiklos būdai. Tačiau jei kam Viešpats 
suteikė šitokią malonę, jis turi jos klausyti. O kad dėl to Jūs sulaukiate 
priekaištų, nesigraužkite, mielasis Prelate, nes tai yra kiekvieno krikščio- 
nio dalia pasaulyje. Jis gyvena tarp tų, apie kuriuos Išganytojas kalba ry- 
šium su šv. Jonu ir kuriuos Jis nežino, kaip pavadinti. „Jie panašūs į vai- 
kus, sėdinčius prekyvietėje, kurie kalbėdamies tarp savęs sako: "Mes vamz- 
džiavome jums, o jūs nešokote; raudas giedojome, o jūs neverkėte"" (Lk 
7,32). Žmonėms įtikti negalima. Tad turime eiti savo keliu nepaisydami, 
kokių dėl to priekaištų sulauktume. Istorija Jus įvertins, Prelate, nes jau ir 
dabartis Jus yra įvertinusi širdimi ir žodžiu tų, kurie supranta Jūsų darbą. 

Malonu buvo patirti, kad Jums patiko knygos apie Mariją pavadinimas 
„Didžioji Padėjėja". Dabar norėčiau Jums pasiūlyti vieną dalyką, kurį va- 
kar iškėlė pas mane viešėjęs dr. Jonas Grinius ryšium su „Didžiosios Pa- 
dėjėjos" išleidimu. Jis sako, ar negalima būtų kiekvieną šios knygos skyrių 
pradėti Marijos paveikslu. Tada knyga išeitų lyg ir iliustruota; mat apie 
Mariją reikia ne tik kalbėti, ją reikia ir matyti, kaip ją įsivaizduoja didieji 
religiniai menininkai. Dr. J.Griniaus patarimo paklausęs, šiandien nuėjau į 
Herder knygyną ir parsinešiau didžiulę knygą „Marija mene", kurioje yra 
daug labai puikių Marijos paveikslų, pieštų pačių garsiausių pasaulio dai- 
lininkų; išrinkau iš jų 9 ir jau norėjau nešti fotografuoti ir Jums pasiųsti. 
Tačiau nutariau pirma Jus pasiklausti, ar Jūs su šiuo sumanymu sutiksite, 
nes tai truputį pabrangins knygos išleidimą; mat reikės padaryti 9 klišes 
paveikslams. Todėl apie tai dabar Jums ir rašau. 

Praktiškai būtų taip: galima būtų prieš kiekvieną mano knygos skyrių 
dėti po vieną Marijos paveikslą ant atskiro lapo (gal ant kreidinio popie- 
riaus); tačiau galima būtų paveikslą spausdinti skyriaus pradžioje kaip 
savotišką įvadą, o apačioje paveikslo padėti skyriaus eilės numerį ir sky- 
riaus pavadinimą. Tuomet paveikslui nereiktų atskiro lapo. Žinoma, tai 
techniškas dalykas. Man pačiam patinka antrasis būdas; kaip tai atrodytų, 

pridedu Jums pavyzdį. Čia prilipintas Marijos paveikslėlis yra tik pavyz- 
džiui, jo į knygą neimsime. Jeigu tad, Prelate, šį pasiūlymą priimsite, aš 
tuojau nufotografuosiu 9 Marijos paveikslus ir jų fotografijas atsiųsiu, o 
spaustuvė padarys iš jų klišes tokio dydžio, kaip čia prilipytasis paveiks- 
liukas. Kadangi yra 8 knygos skyriai, tai į knygą reikės dėti 8 paveikslus, o 
1 norėčiau uždėti ant knygos aplanko, kad jau iš tolo skaitytojas žinotų, 
jog tai knyga apie Mariją. Žinoma, mano parinktieji paveikslai Jūsų neįpa- 
reigoja, tačiau aš parinkau didelių pasaulinio garso dailininkų ir būtent 
tokius, kurie maždaug atitinka mano knygos skyrių turinį. Čia ir noriu 
dabar Jums juos išvardyti: 

1 skyriui „Marijos apmąstymas" - EI Greco paveikslą, 

2 skyriui „Marijos apreiškimas" - Michelangelo paveikslą, 

3 skyriui „Marijos sukūrimas" - Zurburan paveikslą, 

4 skyriui „Marijos motinystė" - Rubenso paveikslą, 

5 skyriui „Marijos auka" - Luis Morales arba Botticelli, 

6 skyriui „Marijos užtarimas" - Dūrerio paveikslą, 

7 skyriui „Marijos perkeitimas" - Velasgąuezo paveikslą, 

8 skyriui „Marijos garbinimas" - Miralhet paveikslą. 

Knygos aplankui - Mormion paveikslą. 

Kiekvienas iš šių paveikslų yra meno šedevras ir išreiškia Mariją tam 
tikroje situacijoje, apie kurią rašiau atskiruose savo knygos skyriuose. At- 
rodo, kad visų jų bus galima padaryti geras fotografijas. 

Jeigu tad, mielasis Prelate, sutiksite šią knygą truputį papuošti ir pada- 
ryti ją patrauklesnę, parašykite man greitai, ir aš tuojau minėtus paveiks- 
lus nufotografuosiu ir fotografijų atsiųsiu vieną egz. Jums, kitą seselėms. 
Juos regedami fotografijose, galėsite galutinai nuspręsti, ar šie dėtini, ar 
kuris nors keistinas. Nė vieno tarp jų nėra 'moderniško!, todėl visi jie yra 
gilaus religinio turinio ir sykiu aukštos estetinės vertės. 

Kaip rašiau, rankraščio 73 pusl. išsiunčiau kartu su pastaruoju laišku 
oro paštu. Manau, kad jau esate jį gavę. Visiškai spaudai paruoštą egz. tuo 
pačiu metu ir tuo pačiu keliu išsiunčiau ir prof .Ylai. Ir jis jau bus greičiau- 
siai gavęs. Likusią rankraščio dalį išsiųsiu šio mėn. pabaigoje. Iš viso ran- 
kraščio bus, kaip dabar matau, apie 140 pusl. mašinėle. 

Tiek tad šiuo tarpu dėl „Didžiosios Padėjėjos". Lauksiu greito Jūsų at- 
sakymo paveikslų reikalu. 


Jus visa širdimi gerbiąs r 
Jūsų J. N CL ML 

Čikaga, 
1954.XII.15 
(Kun. A. Baltinio laiškas prel. P. Jurui) 


Ši trumpa ištrauka iš dr. kun. Andriaus Baltinio laiško prel. Jurui apie prof. 
Maceinos susierzinimą dėl knygos apie Mariją cenzorių taisymo padeda suprasti 
tolesnį prof. Maceinos susirašinėjimą su prel. Juru šiuo reikalu. 


Čikaga, 
1954.XII.15. 


Brangus Kunige Prelate, 


[...] Praeitą savaitę gavau laišką iš prof. Maceinos. Jis man labai nusiskundė, 


kad kun. Yla su kun. Cukuru! per daug taiso jo knygą apie Mariją, kad tai jį 
labai vargina ir erzina ir atima norą toliau lietuviškai rašyti. Kiek pažįstu, tiek 
kun. Yla, tiek kun. Cukuras yra šviesūs ir tolerantingi žmonės, tai kaip jie galėjo 
dr. Maceiną taip įpykinti? Kaip žinote, padariau jam keletą rimtų pastabų dėl 
„Saulės giesmės" „Aiduose“, tačiau jis dėl to neužsigauna, bet man dėkoja ir 
žada net per spaudą man viešai padėkoti. Maceina yra kantrus ir geras, jei jis 
supyko ar ne per daug ieško tie cenzoriai priekabių? 


Jūsų iš širdies 
Kun. A.Baltinis 


51. 


Freiburgas, 
1954.XII.17 


Kalėdiniai sveikinimai. Putnamo seselių spaustuvė užimta ir ilgesnį laiką ne- 
gali pradėti spausdinti. Kun. Yla grąžino visą rankraštį su patabomis. Jei nebus 
galima suderinti pastabų, teks spausdinimą atidėti neribotam laikui, nes dabar ne- 
turi tam nei laiko, nei jėgų. Ateinančiais metais mano kreipti darbą kita linkme. 
Gyvenimo patirtis atskleidžia, kas buvo neaišku, ir sugriauna, kas buvo per aišku. 
Nepatenkintas kun. V.Gidžiūno paviršutiniška „Saulės giesmės" recenzija „Tėviš- 
kės žiburiuose". 


1 Kun. Valdemaras Mykolas Cukuras (g. 1915) - filosofas, filosofijos (Gregorianum) ir te- 


ologijos (Angelicum) daktaras, Anhursto kolegijoje dėstė filosofiją, Putname Seserų kapelio- 
nas (LE, IV, 125; XXXVI, 156-157; XXXVII, 108). 

Freiburg i. Brsg, 
Prinz-Eugen-Str. 23 
1954 m. gruodžio 17 d. 


Brangusis Prelate, 


Dėkodamas Jums už Kalėdinį sveikinimą ir mielą dovanėlę, prašau pri- 
imti mano linkėjimus Kristaus Gimimo šventės proga. Tegu Kūdikėlis Jė- 
zus palaimina Jūsų darbus ir dar ilgai ilgai Jus laiko sveikus bei stiprius 
mūsų Bažnyčios ir Tautos gerovei. Tegu ateinantieji metai Jums būna di- 
džios sėkmės laikas! 

Jau senokai prof. kun. Yla pranešė man, kad seselių spaustuvė užimta 
ir kad šiais metais negalėsianti pradėti rinkti „Didžiosios Padėjėjos". Jis 
taip pat grąžino man ir rankraštį. Knyga dabar yra visa pas mane. Ji yra 
baigta, tačiau jos nesiunčiu atgal, nežinodamas, iš vienos pusės, ar spaus- 
tuvė jau turi laiko, iš kitos, - mėgindamas derintis prie kai kurių pastabų, 
kurios buvo rankraščiui padarytos. Jeigu prisiderinti man nebus įmano- 
ma, tuomet knygos spausdinimą, mielasis Prelate, teks atidėti neribotam 
laikui ir gal kada nors vėliau viską iš naujo rašyti. Šiuo tarpu aš neturiu nei 
laiko, nei jėgų. 

Besibaigiantieji metai atnešė daug visokio darbo su korektūromis, raši- 
nėjimais ir paskaitomis. Reikėjo apdalinti daug laikraščių, kurių redakci- 
jos skundėsi, kad nesą medžiagos, nes niekas nerašo. Todėl dabar esu išsi- 
sėmęs. Ateinančiais metais mėginsiu palenkti darbą kiek kita linkme. Gy- 
venimo patirtis daug ką atskleidžia, kas nebuvo aišku, ir daug ką sugriau- 
na, kas buvo per daug aišku. 

„Tėviškės žiburiuose" paskaičiau tėvelio V.Gidžiūno OFM „Saulės Gies- 
mės" recenziją (1954 m. spalių 28 d., nr. 42,7 pusi.). Apie jo daromą prie- 
kaištą, esą aš nesiskaitąs su šv. Pranciškaus Testamento žiniomis apie šven- 
tojo nusistatymą mokslo atžvilgiu, aš Jums, Prelate, pridedu atskirą lapelį, 
iš kurio matysite, kaip mūsų recenzentai knygas skaito. 

Dar sykį dėkodamas Jums už mielą prisiminimą, linkiu Jums skaid- 
raus džiaugsmo šiomis šventomis dienomis ir reiškiu bičiulišką pagarbą 


Jūsų V Macina 


P.S. Jūsų siųstus 4 egz. „Ateitininkų ideologijos" gavau ir nuoširdžiai 
už juos dėkoju. Du iš jų atidaviau lietuvių gimnazijos ateitininkų kuopai. 

52. 


Freiburgas, 
1955.1I1.4 


Krizė - žaizdos padilginimas. Jo teologinis ir filosofinis pasirengimas: buvo be- 
veik teologas ex professe. Tikėjimas jam labai artimas: negali apie tikėjimo dalykus 
nemąstyti. Nuo pirmųjų jo straipsnių pasirodo kunigų nepasitenkinimas, kam pa- 
saulietis kišasi ne į savo sritį. Ilgainiui nepasitenkinimas didėjo. Priekaištai ir nema- 
lonumai dėl „Jobo dramos", „Saulės giesmės". Dabar - „Didžiosios Patarėjos" cen- 
zūravimas. Norėjo rašyti daugiau širdimi negu protu, bet, besibaiminant ir norint 
išvengti teologų ir teologėlių priekaištų, teko sverti kiekvieną žodį. Gavęs korektū- 
ras su cenzorių kritika, nebesiuntė spaustuvėn. Nenori, kad veikalas pasirodytų. Ta- 
čiau iš pagarbos siunčia Prelatui ir palieka jam spręsti. Sutinka, kad būtų spausdina- 
ma, nors pats pageidautų, kad nebūtų spausdinama. Ši cenzūra ir padilgino jam žaiz- 
dą. Sustiprėjo nuostata nieko lietuviškai teologinėmis temomis neberašyti, nė vie- 
nos eilutės. Juk vokiškai jo veikalai spausdinami be jokio priekaišto. Turi daug pla- 
nų. Nori vokiškai rašyti apie žmogų be Dievo, apie turto vaidmenį išganymo istori- 
joje, istorijos teologiją. Jas išleisti būtų lengva, neerzintų lietuvių kunigų, nes jie ki- 
tomis kalbomis neskaito. Tai nėra nei pasiryžimas, nei apsisprendimas, bet gyva nuo- 
stata, kuri gali virsti sprendimu. Jei Prelatas norės spausdinti, jis pridurs prof. Ivins- 
kio straipsnį apie Marijos garbinimą Lietuvoje ir nusiųs minėtas iliustracijas. 


Freiburg i. Brsg, 
Prinz-Eugen-Str. 23. 
1955 m. kovo 4 d. 


Brangusis Prelate, 


Ilga mano tyla pastaruoju metu nebuvo pamiršimas ar apsileidimas, 
bet savotiška krizė, kuri mane užpuolė jau prieš Kalėdas ir kurios nesu 
visiškai dar pergalėjęs nė dabar; krizė ryšium su tolimesne mano veikla. 
Paskutiniame laiške (1954 m. gruodžio 21 d.) Jūs, Prelate, mane klausiate, 
ką turėjau galvoje rašydamas: „Ateinančiais metais mėginsiu palenkti darbą 
kiek kita linkme". Šis laiškas ir bus Jums atsakymas; atsakymas visiškai 
atviras, nes nuo Jūsų nenoriu nieko nutylėti. Jis lies vieną iš žaizdų, dėl 
kurios aš jau senokai kenčiu ir kuri praėjusių metų pabaigoje vėl iš naujo 
buvo padilginta. 

Nežinau, brangusis Prelate, ar Jums yra žinoma mano studijų eiga: aš 
pradėjau teologiją (5 metai seminarijoje ir 3 semestrai Freiburge), paskui 
perėjau į filosofiją kartu su literatūra (3 metai Kaune ir 3 metai užsienyje). 
Pats tad mano lavinimosi kelias apsprendė mane dviem sritim: teologijai 
ir filosofijai, šitaip aš ir dirbau ligi šiol nuo pat pradžios. Kauno universi- 
tete man teko dėstyti ne tik filosofijos įvadą, senovės filosofijos istoriją, 
kultūros filosofiją ir pedagogikos istoriją, bet kartu ir krikščioniškosios dok- 

trinos kursą. Kadangi teologijos-filosofijos dėstytojai turėjo „canonicam 
missionem"* , tai buvo pasidaręs beveik „oficialus“ Bažnyčios mokslo dės- 
tytojas - lyg ir teologas "ex professo"* * . Man teologija yra visados arti 
širdies, nes (man atrodo) jeigu mes tikime, tai juk negalime apie šiuos tikė- 
jimo dalykus nemąstyti, o iš mąstymo kaip tik ir išauga teologijos moks- 
las. Sykiu tačiau tai buvo man ir nelaimė. 

Jau Lietuvoje, kai tik pasirodė vienas kitas mano straipsnis, nagrinėjąs 
religines problemas, pasirodė kunigų nepasitenkinimas, kam pasauliškis 
kišąsis į ne savo sritis. Aš nepasakosiu Jums, Prelate, visos šitos istorijos: 
jos atgarsių Jūs galite rasti ir Amerikoje. Po mano paskaitos apie socialinį 
katalikų teisingumą 1936 m. KVC! konferencijoje Amerikos Kunigų vie- 
nybės laikraštis „Forum" (1937 m. 15-17 nr.) juk išspausdino labai keistą 
straipsnį. Tai buvo, be abejo, mintys, atsiųstos laikraščio redakcijai iš Lie- 
tuvos. Čia noriu tik pasakyti, kad šis kunigų nepasitenkinimas atlydėjo 
mane į tremtį. Ir juo aš labiau leidausi į teologiją, juo šis nepasitenkinimas 
didėjo. Jūs patys, Prelate, žinote, kas Jums apie mane buvo savo metu pri- 
kalbėta ir kaip Jūs dėl to susijaudinęs parašėte man keistą laišką. Prajusią 
vasarą patyriau, kad Vatikanui aš buvau tiek įskųstas, jog šis buvo pasky- 
ręs net kun. Pr. Brazį MIC (dabar Argentinoje) mano raštams ištyrinėti 
(apie šį skundą buvau girdėjęs jau seniai, tačiau žinojau tik faktą, bet neži- 
nojau turinio). Privatiniuose pasikalbėjimuose ne vienas kunigas nuolatos 
kartodavo, kam Maceina imasi vis teologinių temų. Turėjau didelių ne- 
malonumų dėl „Jobo dramos", „Saulės Giesmės". Ne vienas „Aiduose" 
spausdintas straipsnis yra susilaukęs aštrių kritikų iš „Draugo" redakto- 
rių kunigų. Visa tai miniu Jums tik labai trumpai, kad suprastumėte nuo- 
taiką, kuri manyje pradėjo pamažu formuotis ir kuri prieš Kalėdas buvo 
mane visą apvaldžiusi ir dabar dar nevisiškai išnykusi. 

Jai prasiveržti progos davė studija apie Mariją. Kaip žinote, šio darbo 
ėmiausi su tam tikru širdies pakilimu, nes rašyti apie Dievo Motiną ir vi- 
satos Karalienę negalima tiktai protu, bet reikia ir širdimi. Iš kitos pusės, 
tačiau žinojau, kad studija apie Mariją yra jau gryna teologija, todėl reikia 
čia kalbėti taip, kaip Bažnyčia kalba. Parašęs šios studijos juodraštį nu- 
siunčiau dr. Vaišnorai; šis perskaitė, padarė vieną kitą pastabą (labai ne- 
daug!), paskui vasarą susitikę dar žodžiu pasitarėme. Perrašydamas viską 
sutvarkiau taip, kaip jis buvo nurodęs, ir rankraščio pusę pasiunčiau Jums, 
Prelate, ir kun. St.Ylai, prašydamas jį dar sykį perskaityti ir, jei ką nors dar 
ras, pataisyti. Kun. Yla, pasitelkęs pagalbon kun. dr. Cukurą, rankraštį 
perskaitė, pataisų prirašė daugybę (ypač reikalingų išleisti vietų) ir ran- 


* Kanonišką siuntimą (Iot.). 
** Iš profesijos (Iot.). 
1 KVC - Katalikų veikimo centras yra lietuvių pasauliečių katalikiškosios akcijos orga- 
nizacija, veikianti bažnytinės hierarchijos vadovaujama nuo 1919 metų (LE, XI, 157). 

kraštį grąžino man atgal. Tada man ir prasiveržė anoji keista nuotaika. 
Jos esmę galėčiau šitaip išreikšti: neberašyti daugiau nė eilutės teologinė- 
mis temomis. Juk turime keletą šimtų lietuvių kunigų, iš kurių gal kelios 
dešimtys yra teologijos daktarai profesoriai... Kam čia pasauliečiui žmo- 
gui brautis įjų sritis, kam vargti, kankintis, pyktis ir erzintis? Man nebus 
jokio atsakingumo nei prieš Dievą, nei prieš žmones, jei nerašysiu teolo- 
ginių straipsnių ar knygų. Viešpaties duotą norą rašyti aš sunaudosiu 
kitoje srityje: rašysiu iš filosofijos ir literatūros, o teologiją paliksiu tiems, 
kurie yra pašaukti ir įpareigoti pačiu savo gyvenimu bei veikimu. Mano 
veiklos sritis nėra teologija. Gal aš esu čion iš tikro įsibrovęs be jokio pa- 
šaukimo, todėl kitiems tik kliudau ir keliu sąmyšį. Kam tad viso to rei- 
kia? Ar ne geriau nutilti ir pradėti sukti savo darbą kita linkme? 

Šios nuotaikos įtakoje ir parašiau kun. Ylai ilgą laišką, kurio nuorašą 
Jums, Prelate, čia pridedu. Kitą dieną, jį perskaitęs, nutariau jo kun. Ylai 
neišsiųsti ir neišsiunčiau: jo kun. Yla nėra matęs. Jis pasiliko pas mane, 
kaip mano nuotaikos liudytojas. Tačiau Jums noriu jį parodyti, kad pa- 
matytumėte, kas ir kodėl mane skaudina. Jį perskaitęs, mielasis Prelate, 
imeskite į pečių. Šiandien manyje esama jau kiek kitokios nuotaikos, ne 
tokios gal griežtos, bet vis dėlto senojo entuziazmo rašyti teologiškai aš 
neatgaunu. Štai kodėl ligi šiol ir neprisiverčiau išsiųsti „Didžiosios Padė- 
jėjos" rankraščio. Žinau, kad tai daro Jums nemalonumų. Todėl nusigaliu 
ir kartu su šiuo laišku rankraštį Jums siunčiu. Perskaitykite jį ir darykite 
su juo, kaip manote geriau. Aš sutinku, kad jį išleistumėte. Tačiau dar 
labiau būsiu patenkintas, jeigu jį įmesite irgi į pečių. Jis man pačiam nebe- 
patinka. Norėjau jį, kaip sakiau, rašyti ne tik protu, bet ir širdimi. Dabar, 
dar sykį perskaitęs, matau, kad širdies yra per maža, o proto per daug. 
Tai atsitiko iš baimės, kad visokie teologai teologėliai nesikabinėtų, ne- 
svertų kiekvieno žodžio ant svarstyklių. O kai žmogus rašo nelaisvai, kai 
kiekvieną sakinį turi rašyti atsižvelgdamas ne į savo širdį, bet į cenzorių 
ar kurį kitą dvasininką, tai, žinoma, ir išeina nei šis, nei tas. Taip atsitiko 
ir su „Didžiąja Padėjėja". Ji neišėjo tokia, kokios Jūs, Prelate, laukėte ir 
kokios aš norėjau. Tačiau dabar nėra kaip imtis darbo iš pat pradžios. 
Viena, jam neturėčiau greitai nė laiko, antra, nuotaika yra pasilikusi ta 
pati, ypač po kun. Ylos pastabų, kurias jis irgi darė iš baimės, kad kiti 
teologai neimtų manęs vėl Vatikanui skųsti arba viešai spaudoje pulti, 
kaip jį patį puolė kun. Razminas*. Kai šitaip tarp mūsų katalikų (ir net 
dvasininkų!) yra, geriau visiškai tylėti, ypač žmogui pasauliškiui. Taigi 
nors ir siunčiu Jums rankraštį, pavesdamas jį visiškai Jūsų nuožiūrai, ta- 
čiau tai darau nenoromis. Sakau Jums tai visai atvirai, nes nuo Jūsų neno- 


2 Mons. Klemensas Razminas (1912-1980) - įvairių parapijų vikaras, gimnazijos kapelio- 
nas, Vatikano radijo lietuviškosios programos vadovas, arkivyskupo sekretorius (LE, XXV, 33; 
XXXVII, 494). 


52 LAIŠKAS, 1955.II1.4 157 


riu nieko slėpti. Iš sykio, kaip matysite iš neišsiųsto laiško kun. Ylai, buvau 
nusistatęs rankraščio daugiau nebesiųsti ir visą reikalą palaidoti. Bet da- 
bar nuotaika kiek atlyžo, nors, kartoju, visiškai neišnyko. Ar ji išnyks atei- 
tyje, nežinau. Tačiau jeigu mūsieji teologai ex professo taip elgsis ir toliau, 
kaip ligi šiol (patys nieko nerašys, o tik kitus kritikuos ir skundinės), labai 
galimas daiktas, kad ši nuotaika augs ir kad aš iš tikro daugiau teologi- 
niais klausimais neberašysiu. 

Šii pastarąjį sakinį norėčiau čia patikslinti: neberašysiu lietuviškai. Reli- 
gija manyje yra per daug stiprus elementas, kad aš apie ją negalvočiau ir 
jos šviesoje nespręsčiau gyvenimo klausimų. Tačiau jeigu jų nėra galima 
raštu spręsti lietuviškoje katalikiškoje visuomenėje, tai galima juk rašyti 
kuria kita kalba, kurios katalikiškoji visuomenė kitaip rašančiuosius išgy- 
vena bei priima negu mūsoji. Man įdomu būtų patirti, kiek pastabų mūsų 
teologai būtų padarę manam rankraščiui apie antikristą: vokiškoji Herde- 
rio leidykla nepadarė jokių pastabų. Šis veikalas tuojau išeis, Prelate, iš 
spaudos ir aš jį Jums tuojau atsiųsiu. Dabar planuoju vokiškai apie bedie- 
viškąjį žmogų, kaip jis, atsipalaidavęs nuo Dievo, kuria gyvenimą ir kokį 
jis sukuria. Toliau rašysiu taip pat vokiškai apie turto rolę išganymo isto- 
rijoje, pavadinęs šią knygą „Mamonna". Dar toliau vaidenasi man išsami 
istorijos teologija, kuria Vakarai yra dabar labai susidomėję. Visos šios 
knygos vokiškai išleisti bus nesunku, reikia tik jas parašyti. Tai bus mano 
atsakymas į mūsuosius teologus, kurie metai iš metų niurna ir pyksta, 
kam pasauliškis kišasi į ne savo sritis. Vokietijoje tokio priekaišto niekas 
nedaro: jis yra net nesuprantamas. Jeigu lietuviai dvasininkai mano, kad 
religija yra jų sritis, o pasauliškis turi imtis tik literatūros ir fabriko darbo 
(dabar taip pas mus ir darosi: turime tiktai literatų ir fabrikantų), tai man 
nebus sunku prie šitokio reikalavimo prisilaikyti: aš irgi esu studijavęs 
daugel metų literatūrą. Rašysiu lietuviškai iš literatūros srities, o vokiškai 
iš teologijos. Tada būsime visi ramūs: ir mūsų kunigai, nes Maceina nebe- 
erzins jų savo straipsniais (vokiškų jie neskaitys, kaip jų neskaito ir dabar), 
ir aš pats, nes nereikės gadinti nervų, skaitant priekaištus arba laiškus, 
kuriuose šie priekaištai daromi. 

Tai yra nuotaika, brangusis Prelate! Tik nuotaika, ne pasiryžimas ar 
užsikirtimas. Tačiau ši nuotaika manyje yra gyva, todėl ji gali vieną dieną 
virsti pasiryžimu ir net užsispyrimu. Labai arti to ji buvo prieš Kalėdas. 
Dabar kiek geriau, bet... 

Dabar žodelis praktikai. Jeigu, mielasis Prelate, nutarsite, kad „Didžią- 
ją Padėjėją" vis dėlto reikia išleisti (jos neišleidimas man būtų tiktai malo- 
nus), tada aš atsiųsiu dar prof. Z.Ivinskio straipsnį „Marijos garbinimas 
Lietuvoje", kuriuo norėčiau studiją užbaigti. Šis straipsnis labai organiš- 
kai derinasi, mano knygą papildo, tad sutarėme su prof. Ivinskiu (jei „Di- 
džioji Padėjėja" išeis) jį prie mano knygos prijungti. Turiu jį dar perrašyti 

ir kiek pastilizuoti. Bet palauksiu Jūsų atsakymo, kad darbas nebūtų vel- 
tui. 

Šiaip pas mane nieko ypatingo. Vasario mėnesį beveik visą prasirgulia- 
vau, bet turėjau vis tiek rašyti tiek dėl duonos, tiek Baltų Institutui apie 
lietuvių liaudies dainas (pradžia straipsnių iš literatūros!). - Linkėdamas 
Jums gausios Viešpaties palaimos, dėkoju Jums už didžią dovaną (čekį!) 
Kalėdų proga ir reiškiu Jums didelę pagarbą bei pasitikėjimą. 


Jūsų A.Maceina 


P.S. Rankraštį siunčiu tiktai Jums; kun. Ylai šį sykį nesiunčiu. Paveiks- 
lus atsiųsiu vėliau, kai būsite vienaip ar kitaip apsisprendęs. 


Lawrence, Mass., 
1955.1II.7 
(Prel. P. Juro laiškas) 


Tik Dievo Apvaizda tegali Profesorių nuteikti, o pats Prelatas nori būti tik Ap- 
vaizdos įrankis. Daug negali, bet norėtų būti nors „parūdijusiu retežėliu", kuris Pro- 
fesorių jungtų su lietuviška knyga. Lietuvai, amžiais skriaudžiamai, reikalingi Mo- 
zės, Aaronai, Konstantinai, Tomai Morai, Valančiai. Atitinkamos Šventojo Rašto ci- 
tatos. Apvaizda palenkė prie teologijos studijų, apdovanojo nepaprastais gabumais 
- tikras pašaukimas dirbti lietuviškuose laukuose. Tikras Dievo tarnas negali pykti, 
kad pasaulietis gvildena teologijos klausimus. Visi tikintieji yra pašaukti dalyvauti 
katalikų akcijoje. Jei paklaustum Dievo Motiną, apie ką rašyti, lengva atspėti jos at- 
sakymą. Gavėnios nuotaika ir Švenčiausiosios Širdies spinduliai išgydys širdyje pa- 
darytas žaizdas. Ką pasakytų Dievo Motina, jei „Didžioji Padėjėja" nebūtų išleista? 
Nenorįs jo prievartauti, bet siūlosi gražiai išleisti ir pridėti prof. Ivinskio Marijos 
garbinimo istoriją bei minėtas iliustracijas. 


St. Francis Church 
94 Brdford Street 
Lawrence, Mass. 
1955 m. kovo 7 d. 


Didžiai Gerbiamas ir Mylimas Profesoriau! 


Šiandien gavau Tamstos laiškus. Perskaitęs tapau labai sujaudintas. Užsimo- 
jau rašyti daug. Gal reikėtų palikti Dievo Apvaizdai nuteikti Tamstą taip, kaip 
Jam patinka? Norėčiau būti jo įrankiu. Bet... 

Dievas nedavė man tomistinio proto; nesu filosofas nei poetas. Esu tik silpnu- 

tis Kristaus Vynuogyno darbininkas. Naudoju savo Viešpaties sėtuvą; iš Jo aruo- 
do semiu sėklą; o kaip tinkamai arklą valdau, tai jau ne man spręsti. Gal jam 
patinka, kad bandau daryti viską ad majorem Dei gloriam* . Greičiausiai iš savo 
begalinės meilės Jis laiko mane savo Vynuogyne kartu su kitais savo darbininkais. 

Jei nenutautėjau ir sielojuos dėl lietuvių reikalų, tai ir čia ne mano nuopelnas. 
Įgimtoji Tėvynės meilės dorybė lenkia mane prie savųjų. 

Pradėjus rašyti šį laišką, suaidėjo mano vaizduotėj šv. Pauliaus žodžiai: „Įsi- 
žiūrėkite, broliai, į savo pašaukimą, kad nedaug yra išmintingų kūnų, nedaug 
galingų, nedaug aukštos kilties; bet Dievas išrinko, kas pasauliui p a ika, kad 
sugėdintų išmintinguosius; kas pasauliui silpna, išrinko Dievas, kad sugėdintų, 
kas stipru". 

Nesu vertas būti „tyruose šaukiančiojo balsu", rožių lietumi ar šaukliu, bet 
labai norėčiau būti kad ir parūdijusiu retežėliu, rišančiu garsųjį lietuvių poetą- 
filosofą-teologą su lietuviška knyga! 

Mano močiutė Lietuva visais amžiais plėšikų skriaudžiama. Josios vaikai vie- 
ni išblaškyti po platųjį pasaulį skursta, kiti savo krašte kenčia daugiau, negu izra- 
elitai Egipto vergijoje. Reikalingi Mozės, Aaronai, Konstantinai, Tomai Morai, 
Valančiai... 

Laicizmas ir komunizmas tuština mūsų dvasinius aruodus. Prisibijau, kad 
gal maža dalis lietuvių tegrįš į laisvam gyvenimui atgimusią Lietuvą. Išgrįžtan- 
čiųjų daugelis bus išbadėję, visokeriopai išvargę. Šiems gal bus sunku susikalbėti, 
susigyventi su tenykščiais lietuviais. 

Jaunąją kartą Lietuvoje reikės perauklėti. Visur bus jaučiama stoka dvasinio 
peno. Bažnyčios ir mokslo bei apšvietos įstaigos bus išretintos. Knygynai sunai- 
kinti, o likusieji užnuodyti. Materialiai Lietuva greitai atsistatys, bet dvasiškai ?.. 
Gerb. Profesorius arčiau esi prie Lietuvos širdies ir geriau negu aš supranti jos 
pulsą. 

Dievas norėjo, kad mes būtumėm lietuviais. Tas, kurs atėjo ant žemės „nešti 
linksmos naujienos beturčiams, gydyti tų, kurių širdis sutrinta, skelbti išvadavi- 
mo apkaltiems ir akliems, kad jie atgautų regėjimą, išvaduoti prislėgtųjų", yra 
pasakęs, kad jis siunčia mus, kaip avis tarp vilkų, skelbti Jo žodį laiku ir ne laiku. 
O gal jau yra atėję tie pavojingieji laikai, kada „žmonės bus savimeiliai, godūs, 
savigyros, puikūs... be meilės, netaikūs, kietaširdžiai, nemaloningi"? Tada juo 
labiau esame įpareigoti kaipo „išrinktoji giminė, karališkoji kunigystė, šventoji 
tauta, įgytieji žmonės, kad skelbtume dorybes To, kurs pašaukė mus iš tamsybių į 
savo stebėtiną šviesą". 

Žinau, kad mylimasis mano Profesorius esi išstudijavęs teologiją ir Šventąjį 
Raštą pažįsti geriau negu aš. Bet jei gerasis Viešpats savo Apvaizda palenkė Tamstą 
prie tų studijų ir apdovanojo nepaprastais gabumais, ar neturime pagrindo supo- 
nuoti, kad Dievas skyrė Tamstai atlikti m i siją toje srityje? Manau, galima 


* Didesnei Dievo garbei (lot.). 

būtų pateisinti Tamstos nuotaikų, jei dėl duonos kysnio paleistum savo talentus į 
apyvartų vokiečių tautoje, kuri nėra taip išbadėjusi, kaip lietuvių tauta. Ką gi mes 
lietuvių kalba turime iš teologijos? Nestebėtina, kad mūsų inteligentijos didžiu- 
ma nukatalikėjusi. Tikras Dievo tarnas negali niurnėti ir pykti, jei pasauliškis 
gvildena teologinius klausimus. Argi vien dvasiškio pareiga skelbti Dievo žodį? 
Žinau distinkcijas pareigoms kunigų ir pasauliškių. Bet ar ne visi tikintieji yra 
pašaukti bendradarbiauti katalikiškoje akcijoje? Kristaus vietininkai, ypač popie- 
žius Leonas XIII, Pijus X, ar nėra raše, „kad katalikų rašytojų darbas, gerai nu- 
statytas ir sutvarkytas, būtų palaikomas ir plėtojamas" ? 

Poetai bei filosofai paprastai yra jautrūs žmonės. Skaudžios žinios ir priekaiš- 
tai gadina nervus. Už ką gi mūsų gerasis Mokytojas buvo prikaltas prie kry- 
žiaus? Jei paklaustum savo dangiškosios Motinos Marijos, apie ką geriau rašyti, 
lengvai galiu nuspėti, koks jos būtų atsakymas. Bet už tai reikia daug kentėti? 
Atsakymui Ji parodytų savo sukruvintą Sūnų... 

Gal suklysiu pasakęs, kad Profesorius esi drastiškas žodyje. Vartoji lakų (mat 
esi poetas) ir kur reikia aštrų žodį, kurio kiti nemėgsta. Neturiu mažiausios abejo- 
nės, kad esi atsargus mintyje. „Tuomet fariziejai nuėję susitarė sugauti Jį kalbo- 
je". „Tarnas ne didesnis už savo Valdovą“. Jei neegzistuotų frontas, nebūtų 
tiek daug egotizmo, o daugiau būtų savitarpės krikščioniškos meilės, gal nebūtų 
reikėję pergyventi tų skaudžių sukrėtimų... Gavėnios nuotaika dar labiau suar- 
tins su kenčiančiu Kristumi ir iš Jo Švenčiausios Širdies trykštantieji spinduliai 
išgydys Tamstos širdyje padarytas žaizdas. Tada Sveikas panorėsi būti dar uoles- 
nis Jo meilės platintojas, Jo šviesos nešėjas. Jam tarnaudamas daugiausiai pasi- 
tarnausi sėdintiems tamsybėje ir mirties ūksmėje. 

Iš pareikštų minčių suprasi, kaip aš žiūriu į Tamstos nuotaiką. Maldauju 
savo Viešpatį, kad ji nevirstų pasiryžimu ar užsikirtimu. Lietuvių ir šiaip maža. 
Išlikusiems duokime reikalingiausio maisto, kad jie nežūtų iš bado... 

Ką Marija pasakytų, jei neišleistumėm „Didžiosios Padėjėjos" ? „Moteriškė 
gimdydama turi nuliūdimo, nes jos valanda atėjo. Pagimdžiusi gi kūdikį, jau 
nebeatsimena suspaudimo dėl džiaugsmo, kad gimė pasauliui žmogus". Kurda- 
mas „Didžiųjų Padėjėjų", kaip ir kitus veikalus, turėjai skausmų. Ar iš tikrųjų 
„Jos neišleidimas... būtų tiktai malonus", kaip rašai, man nesuprantama. Dievo 
garbei, sielų naudai aš tikrai noriu „Didžiųjų Padėjėjų" išleisti gražiausia knyga, 
nepaisant medžiaginio nuostolio, jei jis ir būtų. Bet jei autorius reiškia nenorą, 
kas daryti? Aš labai Tamstų gerbiu ir tad jokių nemalonumų nenorėčiau sudaryti 
iš savo pusės. 

Priedas „Marijos garbinimas Lietuvoje", manyčiau, labai tiktų prie Tamstos 
kūrinio. Taipgi iliustracijos. 

Rašau iš gausumo širdies ir prašau pareikštas mintis priimti dieviška šviesa, 
meilės dvasia. Esu linkęs manyti, kad esi labai persidirbęs fiziškai išsisėmęs, todėl 
ir į daromus priekaištus ar pastabas skaudžiai reaguoji. Nors kokį mėnesį visai 
pasitrauk nuo knygos bei rašymo; pailsėjus didieji skausmų bei rūpesčių kalnai 
pasirodys lengvai perlipami... 

Prie šio laiškelio pridedu čekutį. Gal jis nors vienu šapeliu palengvins gyveni- 
mo naštų. 

Iš savo pusės, norėčiau likviduoti neva paskolą kambariui. Kokį raštą reikėtų 
pasirašyti, kad visą paskolą atiduočiau į Tamstos rankas? 

Pavesdamas Nekalčiausiai Marijos širdžiai visus troškimus bei reikalus ir lin- 
kėdamas gausios Dievo palaimos lieku 


o C) 
Jūsų Kristuje hu ft Lg 
53. 
Freiburgas, 
1955.111.18 


Paskutinis laiškas buvęs skirtas tik pasiguosti, išsakyti visa, kaip tėvui, kas skau- 
daus susikaupė per keliolika metų. Labai dėkingas už atsakymą, paguodą ir sustip- 
rinimą. Bloga nuotaika nyksta kaip rūkas. Sutinka, kad Marija nebūtų patenkinta, jei 
„Didžioji Padėjėja" nebūtų išleista. Tad visiškai pritaria Prelato siūlymui, žada grei- 
tai nusiųsti prof. Ivinskio straipsnį apie Marijos garbinimą Lietuvoje ir iliustracijas. 
Tikrai daug dirbęs ir pavargęs. Žmona (Lietuvoje) serga, vienas iš sūnų irgi, su jais 
susirašinėja aplinkiniais keliais. Prašo to niekam nesakyti. Duoda nurodymų, kaip 
galėtų jam dovanoti „špermarkių" paskolą. 


Freiburg i. Brsg, 
1955 m. kovo 18 d. 


Mielasis ir Brangusis Prelate, 


Sykį Jūs man rašėte, kad esate man tarsi „žilagalvis tėvelis". Nežinau, 
ar esate žilagalvis, bet žinau tikrai, kad esate man tėvelis. Šitas tad išgyve- 
nimas ir pagundė mane parašyti Jums pastarąjį laišką. Nesupraskite jo 
blogai! Jis nebuvo nei apsisprendimo pranešimas, nei noras ką nors kaltin- 
ti ar smerkti; anaiptol! Jis buvo tik noras pasiguosti: vieną tylų vakarą 
ateiti pas savo tėvelį ir išsakyti jam viską, kas skaudaus yra širdyje susirin- 
kę per keliolika metų. Tai buvo tiktai sūnaus žodžiai. Aš esu tremtyje toks 
vienišas, kad kam nors reikia savo gėlą išlieti. Ir tokiu klausytoju pasirin- 
kau kaip tik Jus, brangusis Prelate! Buvau kiek piktokai parašęs kun. Ylai, 
bet laiško, kaip matote, jam neišsiunčiau. O slogutis paliko. Tad vieną die- 
ną ir nutariau viską Jums atvirai išdėstyti: abejones, skaudulius, nuotaiką. 
Žinau, kad tai Jums sukėlė rūpesčio ir gal net skausmo. Atleiskite man 
mano drąsą! Bet priimkite visus mano žodžius tiktai kaip pasikalbėjimą. 
Jau Jums rašydamas žinojau, kad visa tai nebus nei pasiryžimas, nei tuo 
labiau užsikirtimas, o tik nuotaika, kuri, sykį išsakyta, nyksta lyg rūkas 

prieš saulę. Bet išsakyti ją Jums norėjau! Štai visa prasmė mano laiško... 
Labai labai esu Jums dėkingas už atsakymą, pastiprinimą bei paguodimą. 
Žinau taip pat, kad Šv.Mergelė nebūtų patenkinta, jei „Didžioji Padėjėja" 
neišeitų dėl mano užsispyrimo, nors aš šios knygos ir neparašiau taip, 
kaip buvau iš sykio norėjęs. Todėl jeigu ją leisite, Prelate, turite mano vi- 
sišką pritarimą bei sutikimą. Dabar perrašysiu prof. Ivinskio „Marijos gar- 
binimas Lietuvoje" ir gal dar prieš Velykas Jums atsiųsiu kartu su paveiks- 
lais. - Jūs atspėjote, kad esu labai pavargęs, todėl ir reagavimas pasidarė 
jautresnis. Kažkas yra įsimetęs į vidurius ar į kepenis, tai neleidžia man 
naktimis ramiai pasiketi, o dienomis (ypač šiais metais) tenka daug dirbti. 
Apskaičiavau, kad nuo 1954 m. balandžio 1 d. ligi dabar jau esu parašęs 
per 800 pusl. mašinėle, neskaitant laiškų ir šiaip atsitiktinių raštų raštelių. 
O ligi šių metų rugsėjo pabaigos (taip sutarta) dar turiu parašyti 250 pusl. 
Tad suprasite, mielasis Prelate, kad visa tai be galo išsemia, nes visas šis 
rašinėjimas yra ne kieno kito raštų perrašinėjimas, bet savarankiškas kūri- 
mas (geras ar blogas, tai jau kita kalba!), reikalaująs galvoti, taisyti, rinktis 
medžiagą ir skaityti. Pridėkime prie viso to dar širdies rūpesčius: esu ga- 
vęs žinių, kad Lietuvoje sunkiai serga mano žmona (angina pectoris ir 
inkstais su pūsle, jai gruodžio mėnesį buvo padaryta operacija) ir viduri- 
nis sūnus Saulius (jam yra kelio sąnario tbc, jis guli ligoninėje, koja gipse). 
Jūs galite, Prelate, įsivaizduoti, kokia man pasidaro nuotaika, kai pagalvo- 
ju, jei žmona mirtų ir trys vaikai (jų amžius: vyr. 17 metų, vidur. 15 ir 
dukrelė 11) pasiliktų tarp bolševikų vieni... Pasiimčiau jau tris siuntinė- 
lius vaistų (1 iš Vokietijos ir 2 iš USA; iš Vokietijos prašė daugiau nebe- 
siųsti, o viską tiktai per USA; kodėl - nežinia!), ir dabar dar per kun. Ylą 
prašiau pasiųsti. Būkite geras, mielasis Prelate, šių žinių niekam neskleis- 
ti. Susirašinėju su žmona ne savo ir ne jos vardu, tad nebūtų gera, jei šis 
dalykas išeitų aikštėn ar net atsidurtų laikraščiuose, kas Amerikoje labai 
įprasta. - Visa tai mane slėgte slegia. Kartais net stebiuosi pats, kaip galiu 
dar dirbti mokslo darbą, kuris juk reikalauja ramybės ne tik iš viršaus, bet 
ir viduje. Jei visi žinotų, kokiomis sąlygomis man šis darbas tenka dirbti, 
nesibadytų adatomis ir neerzintų... Tačiau atleiskite, kad vėl Jums visa tai 
pasakoju ir Jus varginu! 


Dabar praktinis reikalas. Bankas siuntė Jums laišką, prašydamas su- 
mokėti jam 4,80 (apie 1 dol) siuntimo išlaidų, nes jis norįs grąžinti Jums 
mūsų skolos sutartį. Šią menką sumelę aš bankui sumokėjau ir sutartį jis 
man atidavė. Ta proga pasiteiravau banko, ar Jūs (kaip minite savo laiške) 
galėtumėte šią skolą man dovanoti. Bankas atsakė, kad dabar šių reikalų 
jis nebetvarkąs, nes vokiškos markės kursas pakilęs, anos sperrmarkės jau 
išnykusios, tad mūsų paskola esąs grynai privatinis dalykas. Bankas nesi- 
domįs, ar aš Jums mokėsiu procentus, ar grąžinsiu paskolą. Tai turime 
susitarti mes tarp savęs. Man yra tik palikta teisė išsiųsti iš Vokietijos Jūsų 

paskolintą sumą, jeigu Jūs jos pareikalausite atgal (šiaip iš Vokietijos pini- 
gų dar negalima laisvai išsiųsti). Jeigu Jūs norėtumėte man ją dovanoti, tai 
surašykite dovanos aktą anglų kalba kitoje sutarties lapo pusėje ir atsiųs- 
kite jį man atgal. Šiaip su banku Jums nereikės turėti jokių reikalų. Sutartį, 
banko atiduotą, Jums dabar siunčiu. Ant kitos pusės galite dovanojimo 
raštą surašyti. 

Vasaros metu tikrai paklausysiu Jūsų patarimo ir išvažiuosiu kur nors 
prie vandens gerai pasilsėti bent mėnesį laiko, nelankydamas jokių konfe- 
rencijų ir studijų savaičių. Bet prieš vasarą dar reikės nuvažiuoti į lietuvių 
kunigų studijų dienas ir ten paskaityti jiems paskaitą „Kunigystės esmė". 
Kad šią paskaitą apsiėmiau, tai yra, Prelate, ženklas, jog anoji mano nuo- 
taika jau yra tiktai nuotaikėlė. - Labai labai dėkoju Jums už čekį (viename 
ir kitame laiške). Jie yra man didelė paspirtis. Dar sykį atsiprašau už įžū- 
lumą ir reiškiu Jums didelę savo pagarbą bei prisirišimą. 


Jūsų 
54. 


Freiburgas, 1955 m. Velykos 
(Sveikinimas rašytas ranka) 


Velykiniai sveikinimai. Po intensyvaus darbo širdis sunegalavo, teko gulti į lovą. 
Kai tik pajėgs, perrašys Z. Ivinskio straipsnį. Kol kas negali rašyti rašomąja mašinėle. 


Veky Kas, 145 San. 
Prams 5 Prelate, 
diyas Las dartas muyar 0 Sbr frios manO 

hirdi it mam Teko aktipalhi 4 Cov, Maus, Kad Si 
ųtgalia 4 las ŁK Kr unupą. fodit 2$ IL me gabu pon ans 
para aga ç olom asmo, Noriu hK pan vu Kirti 
reh galis SJuleje d haliykiti 

Kiaug MA p suig id pri sr pa Eg - 


A Dai y dasg makor 5 o Lala, 
y. | raiye "ka Va ATARE EAA 
e Tik Kas, W Motu paei d sri UPES 
EAN ma ias T Neu L anao 


Šv di "A £ no E bu 
RE ao Na PAS, Q vai 
Ką Pagasto. Ji Naadi. 


164 FREIBURGO LAIKOTARPIS 


55. 


Freiburgas, 
1955.1X.30 


Sveikinimas vardadienio proga ir mąstymas apie šv. Pranciškaus reikšmę mūsų 
laikais. Truputį poilsiavo namie. Dabar rengia straipsnį apie Mickevičių - šimtmečiui 
nuo mirties paminėti. Niekas nesirūpina geriau su juo supažindinti lietuvių visuome- 
nę, nors laikomas savu; užtenka, kad „Buickas" skelbiamas lietuvišku automobiliu, 
sarkastiškai užbaigia laišką. 


Freiburg/Br, 
Prinz-Eugenstr. 23 
1955 m. rugsėjo 30 d. 


Brangusis Prelate, 


Kol šis laiškutis Jus pasieks, Jūs švęsite jau savo Šventojo Globėjo die- 
ną. Tebūna ji Jums didžio džiaugsmo diena! Šiuo metu, kada pasaulis vis 
labiau lenkiasi medžiagos reikalavimams, apspręsdamas jais savo istori- 
jos kelią, Asyžiaus Poverello gyvenimas iškyla prieš mūsų akis kaip nepa- 
laužiamos dvasinės jėgos simbolis; ne - daugiau negu simbolis: šios jėgos 
įvykdymas žemės gyvenime. Kraštas, kuriame Jums tenka gyventi, me- 
džiagos triumfo yra ypatingai tykomas. Todėl spalių mėnesio 4-ji diena 
turi Jums specialios reikšmės - ne tik Jums patiems, kurie nešiojate šio 
nuostabaus šventojo vardą, bet ir visai amerikietiškai lietuviškajai visuo- 
menei. Švęskite tad šią dieną, brangusis Prelate, su ypatingu dvasios paki- 
limu ir sykiu viltimi, kad medžiaga vis dėlto nepalauš dvasios ir neprivers 
jos suklupti prieš Mamonnos stabą. 

Pas mane nieko, visiškai nieko naujo! Niekur nebuvau šią vasarą išva- 
žiavęs. Ne man juk važinėtis! Tik rugpjūčio mėnesį mėginau kiek atleisti 
vadžias ir savo kambaryje patinginiauti. Užtat dabar vėl reikia pasitemp- 
ti. Artėjantis Adomo Mickevičiaus šimtametis mirties minėjimas (š.m. lapkr. 
26 d.) pareikalavo iš manęs dviejų straipsnių - 'Aidams' ir vienam vokiš- 
kam žurnalui. Tad dabar prie jų ir vargstu. Juos ateinančią savaitę abu 
baigsiu. Gal šį rudenį padarysiu iš jų kokią didesnę studijėlę apie šį didįjį 
poetą. Mes, lietuviai, norime laikyti Mickevičių savu, tačiau neturime net 
padoresnės jo biografijos, nekalbant jau apie jo kūrybos nagrinėjimus. Man 
tad norėtųsi bent šios sukakties proga ką nors apie jį sulipdyti. Juk mūsų 
literatūros istorikai vis tiek nieko apie jį neišleis. „Buickas" lietuviškas au- 
tomobilis" - skelbia laikraščiai. O Mickevičius? A, kas ten gali žinoti! Ge- 
riau tad Buickas... - Tuo ir pasibaigs visa mūsų kultūra, Prelate! 

Dar sykį sveikindamas Jus vardadienio proga, dėkoju Jums už visa ge- 
ra, kurio tiek daug esu iš Jūsų patyręs, ir reiškiu gilią bičiulišką Jums savo 
pagarbą! 


Jūsų Al. Iaeciuą 


56. 


Freiburgas, 
1955.XI.29 


Dėkoja už dovanas. Prieš mėnesį turėjo sukrečiantį išgyvenimą. Buvo atvykusi 
žmona. Apie tai žino tik prof. Brazaitis, prof. Ivinskis ir kun. Yla. Prašo laikyti paslap- 
tį. Ji atvyko spalio 24 d. su rusų delegacija - su diplomatiniu pasu kaip vertėja. Išbuvo 
visą savaitę, tris kartus buvo susitikę. Iš viso kalbėjosi 15 valandų popietėmis. Po pir- 
mojo susitikimo pats pranešęs vokiečių slaptajai policijai, kuri davė du detektyvus, - 
jie saugojo jį visą laiką. Žmona kalbino grįžti į Lietuvą ir tai grindė keturiais motyvais. 
1) Komunizmas jau pasikeitęs, ieškąs kontakto su Vakarų intelektualais, galėtų profe- 
soriauti. - Atsakė, kad tektų atsisakyti savo pasaulėžiūros, ko niekuomet nedarys. 2) Ji 
esanti liguista (angina pectoris), gali greit mirti, negali rūpintis vaikais. - Atsakė, kad 
tuojau vyktų, jei būtų tikras, kad galės padėti. Komunistai gal kurį laiką duotų laisvę, 
kad patrauktų ir kitus lietuvius iš užsienio, bet vis tiek pareikalautų išsižadėti pasau- 
lėžiūros, o jis to negali padaryti. 3) Ji dirbanti visą dieną, maža įtaka vaikams. Reikia 
tėvo autoriteto. - Atsakė: reikia pasitikėti Šventosios Dvasios pagalba. Skaudžiausias 
ir tragiškiausias motyvas, kurį atskleidė tik paskutiniame pasimatyme: žmona kreipė- 
si į komunistus, klausdama, ar jo nebaustų, jei sugrįžtų. Jie ne tik sutiko, kad jis galėtų 
grįžti, bet net suorganizavo susitikimą. Jei negrįšiąs, vaikai pražūtų. Vyriausiąjį sūnų, 
labai gabų muzikai, pašalintų iš konservatorijos, paimtų kariuomenėn, kito sūnaus, 
baigiančio gimnaziją, neleistų į universitetą, jis silpnos sveikatos, negali dirbti fizinio 
darbo; mažajai dukteriai neleistų studijuoti. Šeima būtų sugriauta. - Atsakė, kad bol- 
ševikai nori iš jo padaryti niekšą ir išdaviką. Belieka tik pasitikėti Dievo Apvaizda. 
Viską pavesti Dievo teismui. Jei grįžtų, būtų katalikiškojo lietuvių antikomunistinio 
veikimo išdavimas. Mano turįs pareigų ne tik šeimai, bet ir Bažnyčiai, ir Tautai. Tra- 
giškas pareigų susikirtimas. Palieka spręsti Dievui. Žmona prašė nors sutikti, kad ji 
galėtų bolševikams sakyti, jog iš principo sutinkąs, tik dabar laikinai trukdo objekty- 
vios sąlygos. Prisipažino padariusi klaidą, kad neatsiklaususi vyro nuėjusi pas komu- 
nistus prašyti, kad leistų parsivežti vyrą. Policija mano, kad jį pagrobti būtų per didelė 
sovietams rizika, tad pavojaus nėra. Reikia tik būti atsargiam dėl šnipų. Nors grįžti 
nemano, bet jaučiasi tarytum sulaužytas ir apiplėštas žmogus. Tai šeimą gali visiškai 
sugriauti. Visą mėnesį negalėjęs nieko dirbti. 

Freiburg i. Br.., 
Prinz-Eugenstr. 23. 
1955 m. lapkričio 29 d. 


Brangusis Prelate, 


Ką tik gavau Jūsų laišką su nuostabiomis dovanomis: čekiu ir paskolos 
raštu. Tai yra man be galo didelė staigmena ir didelis gilus džiaugsmas. 
Dėkoju Jums už visa tai visa širdimi. Jūs nepamiršote manęs! Ir tai mane 
paguodžia, ypač šiomis man sunkiomis savaitėmis. Lygiai prieš mėnesį 
turėjau labai sukrečiantį pergyvenimą, kuris atitraukė mane nuo kasdieni- 
nio darbo, suerzino širdį ir jau ir taip gyvenimo ištampytus nervus. Jau 
buvau rengęsis Jums apie visa tai parašyti, sykiu tačiau prašydamas, kad 
tai pasiliktų paslaptyje. Visą šį dalyką žino tik trys žmonės: prof. Brazaitis, 
prof. Ivinskis ir prof. Yla. Jūs, Prelate, būsite ketvirtasis. Su minėtais asme- 
nimis galite 'istoriją' pasvarstyti, tačiau kitiems, būkite malonus, jos nemi- 
nėti, kadangi ji liečia mano šeimą, kuriai atsirastų tikras pavojus, jei visas 
šis dalykas patektų į laikraščius. 

Spalio 24 d. pavakaryje atvyko pas mane į Freiburgą iš Vilniaus mano 
žmona. Tikrai, gyva ir tikra Julija Maceinienė. Atvyko susijaudinusi, iš- 
gąstinga, nerami. Pirmas jos klausimas buvo, ar aš esu kambaryje vienas. 
Tikrai, buvau tuo metu vienas, nes šeimininkė buvo išėjusi į miestą, tačiau 
kiekvieną akimirką galėjo grįžti. Tai pasakiau. Tada mano žmona iš sykio 
prašė šeimininkei nesakyti, kad ji mano žmona, o tik pažįstama, o paskui 
tarė: „Geriau išeikime laukan". Išėjome. Ji prašė eiti neapšviestomis gat- 
vėmis, kad niekas mūsų nepažintų. Pirma mano mintis buvo, kad ji yra 
atvykusi slaptai, gal su mūsų partizanų pagalba, gal su amerikonų žvalgy- 
ba, gal kaip kitaip. Deja, greitai paaiškėjo visai kas kita. Nepasakosiu čia 
Jums, Prelate, visos šios istorijos chronologiškai, nes tai užimtų labai daug 
laiko ir gal tai būtų Jums neįdomu. Smulkiai ją aprašiau prof. Ylai, nes jis 
visą mūsų šeimą gerai pažįsta: žmoną ir vaikus. Jei kartais su prof. Yla 
susitiksite, jis galės Jums mano laišką paskaityti, jei Jūs juo susidomėsite. 
Ten daug parašiau žodiškai, ką mes buvome kalbėjęsi. Mano žmona pasi- 
liko Freiburge visą savaitę, tačiau gyveno ne su manimi, bet viešbutyje - 
su rusu delegacija. Su žmona susitikome trejetą kartų ir kalbėjomės iš viso 
apie 15 valandų. Tie pokalbiai taip mane nuvargino, kad tą dieną, kai žmona 
išvažiavo (spalio 30), aš tikrai susirgau ir turėjau gultis lovon. Ištisos sa- 
vaitės nemiga, įtempimas ligi aukščiausio laipsnio, padėtis be išeities, ne- 
žinant, ko griebtis ir kaip pasielgti - visa tai tiesiog mane pribaigė. Dar ir 
šiandien nesu tinkamai atsitiesęs, nes visa ta istorija dar nėra kaip reikia 
užsibaigusi, ir nežinau, kaip ji užsibaigs. 


Žmonos atvykimo tikslas buvo pasiimti mane atgal į Lietuvą. Ji pati 

ėmusis iniciatyvos (taip ji man tvirtino) mane susigrąžinti. Rusai, žinoma, 
jai padėjo visais būdais: mano žmona atvažiavo su rusų diplomatiniu pa- 
su kaip konsulato tarnautoja, prieš tai tris savaites gyveno prie Berlyno 
Karlshorste, kur yra rusų štabas; atvažiavo ne viena į Freiburgą, bet su 
rusais (vienu ar dviem, man neteko tikrai patirti, bet vieną pats mačiau, 
kai jis mano žmoną atlydėjo į susitikimo vietą), apsistojo geriausiame Frei- 
burgo viešbutyje, galėjo su manimi matytis tik popietėmis, nes buvo rusų 
vertėja (mano žmona yra studijavusi vokiečių kalbą, be to, puikiai kalba 
rusiškai). Visos šios aplinkybės mane nuteikė labai skeptiškai, ir aš po pir- 
mo pasikalbėjimo pirmadienio (spalio 24 d.) vakarą, bijodamas, kad čia 
nebūtų kokios klastos ir slaptų planų, nuėjau antradienio rytą į policiją ir 
viską atidengiau. Freiburgo policija be galo susidomėjo šiuo atsitikimu, 
davė man du detektyvu, kurie mane saugojo visų tolimesnių pasikalbėji- 
mų ir pasivaikščiojimų metu. Galite, brangusis Prelate, suprasti, koks yra 
jausmas kalbėtis su sava žmona, vienuolika metų nesimačius, policijos ap- 
saugoje! (Žmona apie tai nežinojo; tik atsisveikindamas jai pasakiau, kad 
mes „nebuvome vieni".) 

Kodėl aš turįs grįžti į Lietuvą? Motyvų esama keturių. 1. Bolševizmas 
jau esąs pasikeitęs. Ligi Stalino mirties jis buvęs diktatoriškas, užsidaręs 
nuo Vakarų, neleidęs niekam gyventi, kas kitaip manęs. Dabar jis jau esąs 
visai kitoks. Jis leidžiąs gyventi ir kitaip galvojantiems. Dar daugiau: bol- 
ševizmas norįs susivakarietinti (tai mano žmonos žodis; apskritai čia at- 
pasakoju jos mintis bei motyvus, kuriuos ji man visą laiką dėstė). Jis norįs 
turėti žmonių, ypač intelektualų, kurie yra vakarietiškos dvasios, kad jie 
padėtų bolševikams Vakarus pasivyti ne tik technikoje, bet ir dvasios moks- 
luose. O kadangi aš esu tikras Vakarų auklėtinis, todėl man grįžus būsią 
labai gerai. Aš gausiąs universitete vietą su 10 000 rublių mėnesiui, ir visa 
šeima galėsianti puikiai gyventi. Jeigu nenorėsiąs dėstyti filosofijos siste- 
mos, kas reikštų dialektinio materializmo dėstymą, galėsiąs dėstyti filoso- 
fijos istoriją, pedagogikos istoriją ar ką kitą, žinoma, prisitaikydamas prie 
komunistinės sociologijos (vėl žodiškai žmonos posakis). Viskas esą mano 
grįžimui paruošta, net gautas Maskvos sutikimas. Man belieka tik sutvar- 
kyti reikalus Vokietijoje ir kartu su ja važiuoti, jeigu jau ne tiesiog į Vilnių, 
tai bent į Rytų Berlyną. - Mano atsakymas: Mes netikime, kad bolševiz- 
mas būtų pasikeitęs. Jo flirtą su Vakarais ir kai kurias lengvatas pagrob- 
tuose kraštuose mes suprantame tiktai kaip taktiką. Jeigu tikrai komuniz- 
mas kištų, tai reiktų palaukti dar bent keletą ir net keliolika metų ir pažiū- 
rėti. Kas juo pasitikės per anksti, gali labai skaudžiai nukentėti. Man grįžti 
šiuo metu yra be galo pavojinga. Bolševikai išprievartaus mane pasaulė- 
visas savo idėjas bei pažiūras, kurias savo raštuose dėsčiau. O savo pasau- 
lėžiūros aš neišduosiu jokiu atveju. Jos neišduodamas, grįžęs labai greitai 

susikirsčiau su komunistais, ir jie mane tuojau vienaip ar kitaip likviduo- 
tų. Iš to nebūtų jokios naudos nei mano vaikams, nei man pačiam. Todėl 
reikia dar laukti ir stebėti. 

2. Mano žmona tada dėstė antrą motyvą. Ji esanti labai nesveika. Kaip 
jau žinąs (ji man tai rašė anksčiau laiškuose), ji serganti angina pectoris, 
jau turėjusi du priepuolius, nebegalinti toliau dirbti, galinti labai greitai 
mirti, ir tokiu atveju vaikai išeis į gatvę. Jeigu ji dar ir gyventų keletą metų, 
ji nebegalinti tiek uždirbti, kad pajėgtų vaikus aprūpinti. Ji uždirbanti da- 
bar 980 rublių, kurių užtenka butui ir maistui, bet nelieka niekam kitam. 
Vaikai auga, išlaidos didėja, o pajamų nėra. Todėl aš turįs grįžti ir gauti 
darbo, kad padėčiau vaikams išeiti į gyvenimą. Vienuolika metų ji viena 
kovojusi su visokiomis kliūtimis, pramušusi kakta (ji tai žodiškai sakė) 
visas sienas vaikų labui. Bet dabar ji jaučianti, kad toliau nebegalinti. To- 
dėl ir atvažiavusi mane kviesti atgal. - Mano atsakymas. Aš tuojau pat 
mesčiau viską ir važiuočiau padėti vaikams, jei tik būčiau tikras, kad jiems 
galėsiu padėti. Bet kas bus, jei komunistai mane po kiek laiko likviduos? 
Vienerius ar dvejus metus propagandos dėlei jie man tikrai duos gero dar- 
bo, kad patrauktų kitus paskui mane grįžti. Bet vėliau? Be to, kokios kai- 
nos jie paprašys iš manęs už man duodamą darbą? Ar tai nebus mano 
pasaulėžiūros kaina? O jei aš ją mokėsiu, kad galėčiau išlaikyti vaikus, 
komunistai mane tiek išspaus, kad aš virsiu niekšu, kaip jau daugelis mū- 
siškių virto, pradėdami leistis su komunistais į derybas. Yra be galo pavo- 
jinga padaryti pirmą žingsnį ir pasirodyti silpnam šeimos atžvilgiu. Bolše- 
vikai yra geri psichologai. Pamatę, kad žmogus savo šeimos labui linksta 
eiti į kompromisus, jie spaudžia jį toliau ir išspaudžia ligi galo kaip citriną. 
Niekas tad negali iš manęs reikalauti - net nė žmona ar vaikai, - kad tėvas 
šeimos labui išsižadėtų savos pasaulėžiūros. O toks pavojus dabar mano 
grįžimo atveju yra visiškai realus. Kas liečia medžiaginį vaikų aprūpini- 
mą, aš pažadu suorganizuoti iš USA siuntinių, kad vaikai jų gautų regu- 
liariai kas mėnuo. Nors tai man nebus lengva, bet aš elgetausiu šiam reika- 
lui iš savo bičiulių bei rėmėjų, kurie man tikrai neatsisakys padėti. 


3. Trečias motyvas. Kadangi žmona dirbanti, tad nelieką jai laiko vai- 
kams auklėti. Jie susitinka tik vakarais. O vaikai jau yra tokio amžiaus, 
kada jiems reikia tėvo autoriteto ir tėvo įtakos. Viena motina nebepajė- 
gianti duoti jiems dvasios tiek, kiek būtų jų amžiuje reikalinga (vaikai da- 
bar yra: Augutis 18 metų; Sauliukas 16 ir Danutė 12-kos). - Mano atsaky- 
mas. Tai yra visiškai tiesa, ir aš mielai juos auklėčiau. Tačiau dabartinėmis 
aplinkybėmis tai yra neįmanoma. Šis motyvas esąs labai svarbus norma- 
liame gyvenime, bet mūsų laikais reikia pasitikėti jau Šventąja Dvasia, kad 
Ji vaikų nepaliks ir neleis, kad jie virstų komunistais. Be to, jei prie vaikų 
yra motina, tai vis tiek ji yra jiems autoritetas, tuo labiau kad tėvo jie jau 
beveik nebeatsimena. (Danutė tikrai neatsimena, nes bėgimo metu ji turė- 

jo tik 8 mėnesius; Sauliukas atsimena tik labai menkai, kaip pro dūmus.) 

4. Ketvirtas motyvas - pats skaudžiausias ir tragiškiausias. Jį man žmona 
atskleidė tik paskutiniame pasikalbėjime. Esą ji pradėjusi pas komunistus 
judinti mano grįžimo klausimą, klausdama, ar aš galėčiau grįžti, ar nebū- 
čiau baudžiamas ir t.t. Komunistai tuojau jai viską pažadėjo ir pakui padė- 
jo, kad susitiktų su manimi asmeniškai. Dabar jie jau ir patys norį, kad, 
Maceina grįžtų, nes tiki, kad, Maceinai grįžus, ir kiti pabėgėliai grišią. Jei- 
gu gi dabar aš atsisakąs, tai mano šeima žus, būtent: Augutis, kuris dabar 
yra studentas konservatorijoje Vilniuje, neišlaikys egzaminų, nes NKVD 
paskambins vadovybei, kad jis neišlaikytų (egzaminus reikia laikyti kas 
semestras). Tada jį išmes iš konservatorijos ir paims į kariuomenę. Tuo 
būdu vaiko gyvenimas bus sugriautas. Jis yra labai gabus muzikai, geriau- 
sias studentas, labai savo sritį mėgsta ir jai rimtai ruošiasi. Koks bus jam 
smūgis, jei dėl tėvo užsispyrimo jis bus sužlugdytas. Kas iš to išeis? Ko jis 
griebsis, paleistas iš kariuomenės po kelerių metų? Niekur jis nepritaps ir 
nieko negalės! Sauliukas dabar yra paskutinėje gimnazijos klasėje. Jis ser- 
ga kelio sąnario tbc, kuri dabar yra gerokai apgydyta, bet dėl to kaulas yra 
išretėjęs. Vaikas šlubuoja, fizinio darbo jis negalės dirbti. O jeigu aš atsisa- 
kau grįžti, jo į universitetą nepriims (jis norėtų studijuoti mediciną), tad ir 
šio vaiko gyvenimas bus sugriautas. Danutė, tiesa, dar maža, dar tik pir- 
moje gimnazijos klasėje, bet ir jai kelias į bet kokią aukštesnę profesiją bus 
užkirstas. Tokia esanti padėtis, kurią man ji (žmona) atskleidžianti pas- 
kiausia. Bet ji esanti reali, ir komunistai mano šeimą likviduos, jei aš negri- 
šiu. - Mano atsakymas. Koks jis galėjo būti? Aš neturėjau ko į šiuos grasi- 
nimus atsakyti. Aš tiek tepasakiau: Tai yra teroras! Juo aš esu spaudžia- 
mas prie sienos be išeities. Ir vis dėlto aš nenusileisiu ir negrįšiu, nes ži- 
nau, kad šie teroristai spaus mane paskui toliau ir vers išsižadėti savos 
pasaulėžiūros. Man yra be galo skaudu visa tai girdėti, ir, jeigu tikrai taip 
įvyktų, vaikai, galimas daiktas, mano negrįžimo nesupras ir mane pra- 
keiks, kad aš esą sugriovęs jų gyvenimą. Tai yra tragiška. Bet šios tragedi- 
jos išsimezgimą palikime tokiu atveju paskutiniam Viešpaties teismui. Čia 
jau žmogiškai nieko nebegalima padaryti, nenorint leisti, kad bolševikai iš 
manęs padarytų niekšą ir išdaviką. Aš nesu paprastas darbininkas ar tech- 
nikas, bet filosofas, įsijungęs į Vakarų kovą su komunizmu. Todėl mano 
grįžimas atgal į Lietuvą dabartiniu metu būtų katalikiškojo-lietuviškojo 
antikomunistinio fronto išdavimas. Aš turiu pareigų ne tik vienai šeimai, 
bet ir Bažnyčiai, ir Tautai. Yra tragiška, kai šios pareigos susikerta ir kai aš 
dabar atsiduriu tokioje situacijoje, kurioje kaip pasielgsi, taip bus blogai. 
Bet palikime tokiu atveju viską Dievo Valiai. Kaip Jis norės, taip bus. Pasi- 
tikėkime daugiau Jo Apvaizda. Jei vaikai žus, ką mes padarysime. - Ta- 
čiau tikėkite, mielasis Prelate, kad šis punktas man buvo ir tebėra be galo 
skaudus. 

Tai buvo motyvai, kuriuos man mano žmona dėstė ir kurie manęs vis 
tiek nepajudino, kad apsispręsčiau grįžti. Tada žmona paprašė iš manęs 
sutikimo, kad ji galėtų rusams pasakyti, jog principialiai aš sutinkąs grįžti, 
tik tuo tarpu viršinės apylinkės man neleidžiančios. Su tuo sutikau, kad ji 
taip pasakytų, o aš jau mėginsiu dabar surasti tokių aplinkybių, kurios 
mano grįžimą nudelstų. Paskui gal rusai visa tai pamirš. O jei nepamirš ir 
dar klabins, tai reikės aiškiai pasakyti, nepaisant nieko. Mano žmona išva- 
žiavo iš Freiburgo spalio 30 d. Lapkričio 6 d. ji man parašė laišką iš Berly- 
no, kad važiuoja namo į Vilnių (ką ji veikė visą savaitę Berlyne - Rytų 
Berlyne, žinoma, ji man nerašė). Daugiau žinių neturiu. Parašiau tik 
prof. Ylai, kad gal galėtų Kalėdoms per seselę Sereikytę!, gerą mūsų šei- 
mos bičiulę, suorganizuoti vieną siuntinį drabužių ir avalynės, kurios žmo- 
na anksčiau buvo prašiusi. Prof. Yla žmonos adresą turi: ji jam parašė iš 
Vilniaus. Man tik reikės paubagauti lėšų šiem siuntiniam apmokėti. Taip 
prof. Ylai ir rašiau. Tikiuos, kad gal viskas grįš į seną vagą ir gal Dievas 
duos anoji grėsmė sugriauti vaikų gyvenimą kaip nors praeis. Žmona pri- 
sipažino padariusi klaidą, imdamasi iniciatyvos mane susigrąžinti, man 
nieko nė viename laiške neparašiusi ir nepaklaususi manęs, ar aš grįšiu. 
Susirišdama su bolševikais šiam reikalui, ji išviliojo vilką iš miško, ir da- 
bar nežinia, ar šis vilkas panorės grįžti atgal į girią, ar sudraskys mano 
vaikus. Jeigu ji būtų žinojusi (pati sakė), kad aš grįžti atsisakysiu, būtų 
niekiu durų šiuo reikalu neklabinusi. Bet dabar jau per vėlu. Dabar reikia 
tik ano vilko kaip nors neerzinti, kad jis nusiramintų ir pamirštų. Todėl aš 
dabar net ir norėdamas negalėčiau niekur iš Vokietijos išvažiuoti, nes tai 
reikštų ano principinio 'pažado' paneigimą. Man dabar reikia būti Vokie- 
tijoje ir laukti kokios nors žinios. Jei grįžimo 'akcija' bus tęsiama ir toliau, 
man reikės „apsirgti" ar kokią darbo sutartį su kuo sudaryti, kad galėčiau 
žmonai ir šnipams, kurie mane stebės ar stebi (kad tokių esama, nereikia 
abejoti), parodyti, jog iš tikrųjų grįžti negaliu. Pavojaus būti pagrobtam, 
policija mano, nesą, nes iš Freiburgo tai esą beveik neimanoma be milži- 
niškos rizikos, o mano asmuo yra per menkas, kad į tokią riziką bolševikai 
leistųsi, ypač dabar, kai jie nori savanoriškai pabėgėlius susigrąžinti. Ta- 
čiau aš esu atsargus ir turiu ryšį su policija. 


Jūs suprasite, mielasis Prelate, dabartinę mano nuotaiką. Ji yra tarsi po 
laidotuvių. Kitos dienos rytą, po pirmo pasikalbėjimo su žmona, atsibu- 
dęs lovoje galvojau, gal aš iš proto išėjau, galgi haliucinuoju; argi iš tikro 
mano žmona yra atvažiavusi ir argi iš tikro ji kalbina mane grįžti į Lietu- 
vą. Deja, visos aplinkybės buvo tokios ryškios, jog reikėjo prisipažinti esant 
dar normaliam ir eiti į policiją, kad išvengčiau galimos klastos. Nors grįži- 


1 Apolonija Sereikytė (g. 1907) - dirbo Lietuvių katalikių moterų draugijos valdyboje, nuo 
1936 m. Nekaltai Pradėtosios švč. Mergelės Marijos seserų kongregacijos vienuolė sesers Au- 
gustas vardu Putname, JAV. Vienuolyno viršininkė (LE, XXVII, 298). 

mo klausimas, iš mano pusės, griežtai išspręstas, vis dėlto jaučiuosi tarsi 
sulaužytas ir apiplėštas žmogus. Juk bolševikai gali savo grasinimus įvyk- 
dyti ir vaikams gyvenimą tikrai sugriauti, kaip jau ne vienam jie yra su- 
griovę. Žinau, kad, objektyviai imant, aš už tai nebūsiu kaltas prieš Dievą. 
Tačiau yra baisiai nemalonu, jei vaikai savo tėvą keiks ir kaltins. O tai gali 
labai lengvai atsitikti. Todėl dabar mano širdis yra pilna nuolatinio kartė- 
lio. Ji yra tiesiog pasruvusi krauju. Pasimelskite, Prelate, už mano vaikus 
ir už mane! Teduoda Viešpats visiems mums stiprybės, kad pakeltume 
gyvenimo smūgius ligi galo... 

Per šį mėnesį negalėjau beveik nieko dirbti. Proto darbas, pasirodo, yra 
labai lengvai pažeidžiamas. Kai tik siela yra nerami, negalima filosofuoti. 
Todėl ir darbelis apie Mickevičių turėjo būti sustabdytas. Jį baigsiu tada, 
kai viskas pasirodys praėję. Bet kada tai bus? 

Prof. Z.Ivinskis atvažiavo pas mane iš Romos, ką tik mano žmonai iš- 
važiavus. Kadangi jiedu yra geri pažįstami, buvau jai pasiūlęs telegrama jį 
iškviesti iš Romos, kad visi trys galėtume pasikalbėti. Ji tačiau nesutiko. 
Tad jis atvažiavo jau po 'istorijos', bet labai man daug padėjo nugalėti 
savo skausmą. Prof. Ivinskis yra skaidrios sielos žmogus. Man džiugu gir- 
dėti, kad leidžiate jo knygą. Jos rankraštis dabar yra pas mane (vienas 
nuorašas); aš mėginu pataisyti jo stilių, kad gražiau išspausdintas atrody- 
tų. 

Dar sykį dėkoju, brangusis Prelate, už paramą ir bičiuliškus žodžius. 
Jie man yra didelė stiprybė šiomis saviatėmis. Ačiū už visą Jūsų prielan- 


kumą! Jus didele pagarba minįs 
Jūsų A ' Maceina 


P.S. Atleiskite, kad šiame laiške daug klaidų: mano mašinėlė (lietuviš- 
ku šriftu) taisoma, tad rašau svetima, neįprasta ir be lietuviškų ženklų. 


57. 


Freiburgas, 
1955 m. Kalėdos 
(Ranka rašytas atvirukas) 


Dėkoja už paguodos ir suraminimo laišką bei maldas. Į Freiburgą yra atvažiavusi 
rusų prekybos delegacija. Policija įspėjo būti atsargų ir palaikyti nuolatinį ryšį su poli- 
cija. Delegacija pasiliksianti iki Naujųjų metų. Taigi šventės nebus ramios. 

Freiburg, 
1955 m. Kalėdos. 


Brangusis Prelate, 


Ačiū Jums iš visos širdies už paguodos bei sustiprinimo žodžius ir Jū- 
sų maldas! Jos man tikrai padeda ir padės! Mano apsisprendimas - aiškus 
ir griežtas, nors jo įvykdymas ir nebus, kaip matau, lengvas - Freiburge 
vėl yra atvažiavusi rusų delegacija, šį sykį prekybinė. Policija įspėjo mane, 
kad, galimas daiktas, kas nors iš tos delegacijos gal mėgins su manimi dar 
sykį kalbėtis grįžimo reikalu ir kad aš todėl turįs būti atsargus ir palaikyti 
nuolatinį ryšį su policija. Delegacija pasiliks ligi Naujų metų. Taigi ir šven- 
tės nebus jau visiškai ramios, nors aš ir netikiu, kad dar kas nors pas mane 
ateis. Tačiau ką gali žinoti! 

Priimkite, brangusis Prelate, mano gilius sveikinimus Kristaus Gimi- 
mo dieną! Tegu Viešpats Jums atlygina už Jūsų gerą ir bičiulišką širdį! 


Jūsų J. aciu 


58. 


Freiburgas, 
1956.1.17 


Dėkoja už siuntinį. Šventės praėjusios ramiai, bolševikinė akcija pritilo. Siunti- 
niais norįs nors kiek palengvinti gyvenimą šeimai Lietuvoje. Gavęs pageidavimą pa- 
rašyti knygą lietuviškai ir vokiškai apie sovietinį žmogų, dabar renkąs tai knygai me- 
džiagą. Vokiečiai sovietų gerai nepažįsta. 


Freiburg/Br, 
Prinz-Eugenstr. 23. 
1956 m. sausio 17 d. 


Brangusis Prelate, 


Prieš porą dienų atėjo jūsų siuntinys, pilnas drabužių. Ačiū Jums už jį! 
Tai vėl naujas Jūsų geros ir didžios širdies ženklas. Beveik visi daiktai 
man tinka, ypač marškiniai. Vasarą man bus didelis malonumas jais apsi- 
vilkti. Vilnoniai šalikai jau dabar praverčia, nes Freiburge pradėjo šalti. 
Ligi šiol turėjome labai švelnų orą. Dar sykį ačiū Jums už tokį mielą prisi- 
minimą. 

Šiaip šiuo metu pas mane nieko naujesnio. Anoji bolševikinė istorija 
aptilo. Švenčių dienomis, nors policija ir buvo įspėjusi, tačiau niekas ne- 
atėjo. Taip pat jokių laiškų daugiau nesu gavęs. Atrodo, kad per kun. Ylą 
man pasiseks suorganizuoti bent vieną kitą siuntinėlį vaikams į Vilnių. 
Žinoma, kažin ko aš negalėsiu, bet bent šiek tiek. Vis bus vaikams truputį 
lengviau. Kai vokiečiai sueis į artimesnius santykius su sovietais, gal ir iš 
Vokietijos bus galima siuntinių pasiųsti. Dabar kol kas labai sunku, nes čia 
negalima sumokėti muito ir kitokių mokesčių. O juos mokėti Lietuvoje 
gavėjui neįmanoma. Tačiau vokiečiai su bolševikais yra labai atsargūs ir į 
gilesnius santykius nesileidžia. Vakar per radiją girdėjau, kad vokiečių 
darbo unijų vadovybė paleido visas tas unijas, kurių valdybon buvo įsi- 
brovę komunistų, o rinkimus atidėjo vėlesniam laikui. Taigi kova vedama 
gana aštriai. Taip pat laukiama, kad vokiečių vyriausias teismas pripažins 
komunistų partiją antikonstitucine ir ją uždarys. Bylą iškėlė pati vyriausy- 
bė. 

Esu gavęs pageidavimų - tiek iš mūsiškių, tiek iš vokiečių - parašyti 
knygą apie komunistinį žmogų ir jo santykius su Dievu, su artimu, su 
gamta ir su kultūra. Tai įdomi ir šiuo metu labai aktuali tema. Jai pradėjau 
rinktis medžiagos. Šią knygą rašysiu ir lietuviškai, ir vokiškai. Europos (ir 
Amerikos!) inteligentai komunizmo kaip reikiant nepažįsta. Tad šioje kny- 
goje būtų galima jiems kiek atverti akis.- Dabar baigiu vieną ilgesnį straips- 
nį apie Ad. Mickevičių. 

Dar sykį dėkodamas Jums už malonų prisiminimą, o ypač už žodžius, 
Jūsų parašytus kalėdiniame lakštelyje, reiškiu Jums didelę savo pagarbą ir 
bičiulišką prisirišimą. 


Jūsų A.Maceina 


59. 


Freiburgas, 
1956.VII. 30 


Ilgesnį laiką nerašęs, nes jaučiąs didelį nuovargį ir rūpestį dėl šeimos likimo. Pasi- 
baigė ir semestras universitete. Šis darbas - tik garbės pareiga, nes už semestrą gauna 
tik 220 DM (55 dolerius). Kitą semestrą dėstys Rytų ateizmo problemą. Prieš Velykas 
buvo atvykusi bolševikų siųsta vokietė, kuri atvežusi žmonos laišką ir įkalbinėjusi 
vykti į Rytų Vokietiją susitikti su tariamai ten atvykusiais vaikais. Tai buvo apgaulė. 
Žmona sunkiai serga. Gavo žinią per kun. Ylą, siunčia jai vaistų. Pavargęs kaip niekad 
gyvenime. Teiraujasi apie „Didžiosios Padėjėjos" likimą. Niekas nė žodžio tuo reikalu 
jam nerašė. Prieraše užsimena, jog jį suerzino tai, kad spauda paskelbė neatsiklaususi, 
ar tiesa, kad jis buvęs nuvežtas į ligoninę (kalbinamas grįžti). 

Freiburg. 
Prinz-Eugenstr. 23. 
1956 m. liepos 30 d. 


Didžiai Gerbiamasis Prelate, 


Jau seniai seniai esu su Jumis kalbėjęsis. Tačiau pastarųjų mėnesių įtemp- 
tas darbas, nervinis ir fizinis nuovargis, nuolatinis nerimas dėl vaikų ir 
žmonos vertė mane atidėti rašymą ligi patogesnio momento. Dabar pasi- 
baigė semestras, tad bent kiek reikės atsikvėpti. Pirmas dalykas, kurį vyk- 
dau savo trumpų atostogų metu, tai tarti Jums keletą žodelių. - Visų pir- 
ma leiskite pasveikinti Jus, sulaukusį 65 amžiaus metų! Atleiskite, kad pra- 
leidau tikrąją datą, tačiau visokių rūpesčių apgultas nė nepastebėjau, kaip 
ji išsprūdo iš atminties. Linkiu Jums, brangusis Prelate, sveikatos, stipry- 
bės, geros nuotaikos ir daug daug Viešpaties malonių! Tegu Dievas laiko 
Jus dar ilgus ilgus metus kūrybingą ir pajėgų Jo Bažnyčios ir mūsų Tautos 
gerovei! Kaip Jums šiuo metu sekasi? Kaip gyvenate? Būtų malonu gauti 
iš Jūsų nors ir trumpą žodelį! 

Apie save nieko šviesesnio negalėčiau pasakyti. Kaip jau žinote, nuo 
šių metų geg. 1 d. dirbu Freiburgo universitete. Tai daugiau garbės parei- 
ga, nes už jos išpildymą medžiagiškai gaunu (tai yra gausiu, nes ligi šiol 
dar nieko negavau) 220 DM (55 dol) už visa semestrą. Tai yra beveik pasi- 
tyčiojimas. Tačiau apsiėmiau padėstyti kiek, nes gal tai bus ateičiai. Be to, 
patys vokiečiai pageidavo, kad dėstyčiau: jų jaunimas tiek menkai nusi- 
mano apie komunizmą ir rusų dvasią, kad net gaila žiūrėti. Maniau, mums 
reikia prisijungti prie kovos su šiuo priešu ir reikia apšviesti tuos, kurie 
apie šį priešą nieko nežino. Tačiau darbas universitete pareikalavo labai 
daug jėgų. Turėjau tik 2 val. savaitėje, bet kadangi paskaitas reikia pasira- 
šyti, tad per tris mėnesius teko prirašyti 270 pusl. Ateinantį semestrą skai- 
tysiu temą „Rytų ateizmo problema". Jei man šis darbas pasiseks gerai 
parašyti, mėginsiu išleisti jį vokiškai ir sykiu paruošti lietuvišką tekstą. 
Taigi vasara praeis beskaitant ir berašant, nes reikia iš anksto pasiruošti. 
Kartu dėstyti ir paskaitas rašytis beveik neįmanoma. 

Nežinau, ar esu Jums, Prelate, minėjęs, kad praėjusiųjų Verbų sekma- 
dienį pas mane buvo bolševikų atsiųsta vokietė moteris, kuri atnešė man 
mano žmonos laišką iš Berlyno; tame laiške žmona kvietė mane būtinai 
atvykti į Berlyną (Rytų zoną) pasimatyti su neva ten esančiais vaikais. Ži- 
noma, tai buvo apgaulė, ir aš nevykau, nors ta vokietė visaip mėgino ma- 
ne įtikinėti, kad vykčiau ir kad man nieko neatsitiks. Aš galėsiąs grįžti 
atgal, jei panorėsiąs. Paskui buvo kurį laiką tylu. - Birželio mėnesio vidu- 
ryje gavau du laiškus iš žmonos (iš Vilniaus), kuriuose ji pranešė gavusi 
per kun. Ylą siųstą siuntinį. Po keleto dienų atėjo visų trijų vaikų bendras 

laiškas, kuriame jie visi kviečia mane grįžti atgal. Po keleto dienų atėjo 
žmonos atvirukas, kuriuo ji praneša, kad sunkiai serganti (peritonia car- 
do-cerebralis) ir turinti eiti ligoninėn. Prašo vaistų, kurie jau pasiųsti. Li- 
goninėje ji turėsianti gulėti mažiausiai mėnesį. Pasiteiravau gydytojų, kas 
tai per liga. Jie atsakė, kad tai sunki širdies ir smegenų liga ir kad po jos 
žmogus pasiliekąs nedarbingas. Man tai yra didelis rūpestis, iš ko jie ten 
gyvens. Aš stengiuos pasiųsti kai ką per kun. St. Ylą, bet ir tai nėra lengva, 
ir siuntiniai eina labai ilgai. 

Sveikata pastaruoju metu dėl visokių darbų ir rūpesčių yra susilpusi: 
jaučiuos be galo pavargęs, kaip niekad savo gyvenime dar nesu buvęs. Bet 
ką gi - reikia tempti savo vežimėlį toliau. Jei neįvyks kokių nemalonumų 
su šeima, gal vasarą kiek atsikvėpsiu, nors tikro poilsio nebus, nes reikia 
parašyti porą paskaitų ir porą straipsnių 'Aidams'. 

Leiskite, mielasis Prelate, paklausti, koks likimas ištiko mano knygą 
apie Mariją: „Didžioji Padėjėja"? Nors su kun. Yla susirašinėjame dažno- 
kai (per jį eina korespondencija su Lietuva: tiesiog savo žmonai iš Vokie- 
tijos aš nerašau ir ji man nerašo; viskas eina per kun. Ylą), tačiau jis man 
ligi šiol visiškai nieko apie mano knygą neminėjo, o aš jo nė neklausiau. 
Gailiuosi, kad Jums, mielasis Prelate, būsiu padaręs gal kokių nors nema- 
lonumų su savo marijologiniais apmąstymais. Jūs apsiėmėte ją leisti, o, 
atrodo, teologai mūsieji bus jos nepraleidę pro savo cenzūrą. Tačiau nuo- 
stabu, kad nė vienas iš jų nė žodžio man apie tai neminėjo. Na, bet tiek to! 
Tik gaila laiko ir darbo! Tačiau tai yra man paskutinė pamoka. Daugiau aš 
nebevarginsiu mūsų teologų! Gailiuosi, kad dar sykį sudariau Jums nema- 
lonumų! Jei apie mano knygą ką nors konkretesnio žinotumėte, būtų mie- 
la, kad man praneštumėte. Aš pats nuo rankraščio pasiuntimo visiškai 
nieko nežinau. - Jei kartais sutartume leisti lietuviškai „Rytų ateizmą", aš 
pasirūpinčiau aprobatą Vokietijoje per lietuviškąją misiją - Tėvelį Berna- 
tonį. Gaila, kad taip nepadariau su „Didžiąja Padėjėja". Man norėtųsi ži- 
noti, kaip dabar su ja yra - daugiau nieko. 

Dar sykį sveikindamas Jus Jūsų sukakties proga ir linkėdamas Jums 
daug Viešpaties palaimos ir jėgų, reiškiu Jums, mielasis Prelate, gilų savo 


prisirišimą ir didelę pagarbą. 
Jūsų J . aciu 


P. S. Laikraščių aprašymai mane suerzino ta prasme, kad niekas - net 
nė 'Draugas' - iš anksto manęs nepasiteiravo, ar tai yra tiesa, o papras- 
čiausiai paskelbė, ir tiek, nesidomėdami, ar tuo nepakenks mano šeimai. 
Todėl į vėlesnius pasiteiravimus aš visiškai nereagavau ir jokių žinių ne- 
daviau. - Laikraščių prasimanymas, esą aš buvęs nuvežtas į ligoninę, ne- 
turi jokio pagrindo. O apie pačią esmę Jūs Patys žinote, kaip ten yra buvę. 

60. 


Freiburgas, 
1956.1X.24 


Sveikinimas vardadienio proga. Iš anapus geležinės uždangos jokių žinių. Per BALFą iš 
Šveicarijos organizuoja vieną kitą drabužių siuntinėlį vaikams. Žiemos semestrui Freiburgo 
universitete rengia kursą apie Rytų ateizmą. 


Freiburg i. Br, 
Prinz-Eugenstrasse 23. 
1956 m. rugsėjo 24 d. 


Didžiai Gerbiamasis Prelate, 


Leiskite Jus pasveikinti Jūsų dangiškojo Globėjo šv. Pranciškaus Asy- 
žiečio šventės proga ir palinkėti Jums, kad Viešpats laikytų Jus sveiką ir 
energijos pilną mūsų vargstančios Tautos labui. Jūs tiek jau daug esate 
padarę ir aukojęsi, kad iš tikro turėtumėte teisę trauktis į poilsį. Tačiau 
dabartiniai laikai, sunkūs ir pilni kovų, Jus prašyte prašo ir toliau pasilikti 
pačiame fronte ir grumtis toliau. Tegu šventasis Jūsų Globėjas išmeldžia 
Jums daug daug jėgų šiose likiminėse grumtynėse. Tegu jis Jums padeda 
ir toliau, kaip ligi šiol yra padėjęs. 

Mano padangėje nėra visiškai nieko naujo. Viskas kažkaip nusistojo. Iš 
anapus geležinės uždangos neturiu jokių žinių, bet daugiau nė jokių pa- 
gundų. Galgi jie ten duos man jau ramybę. Mėginu suorganizuoti per BAL- 
Fa iš Šveicarijos vieną kitą siuntinėlį vaikams žiemai šiltesnių drabužių. - 
Dabar sėdžiu prie rytietiškojo ateizmo, kurį žiemos semestrą skaitysiu 
studentams Freiburgo universitete. Tai įdomi ir aktuali tema, tačiau ji at- 
ima daug laiko ir jėgų. Mėginsiu paruošti ir lietuvišką tekstą. 

Būtų džiugu išgirsti iš Jūsų, mielasis Prelate, kaip Jūs laikotės ir kaip 
apskritai jaučiatės lietuviškajame Amerikos pasaulyje. Su dideliu dėkin- 
gumu prisimindamas Jus, sveikinu Jus Jūsų vardadienio proga ir reiškiu 


gilią savo pagarbą bei prisirišimą. 
Jūsų Al. | CL ML, 


Lawrence, Mass., 1956.XII.17 
(Prel. P. Juro laiškas; kserokso kopija) 


Rankraščio tekstą įteikęs kun. Ylai. Spaustuvė nusiskundžia negavusi antrosios 
dalies ir iliustracijų. Spaustuvė norinti greit baigti spausdinimą. Kun. Vaclovą Pau- 
lauską buvo prašęs parašyti, kodėl veikalas iki šiol nepasirodė. 

St. Francis Church 

94 Brdford Street 

Lawrence, Mass. 

1956 m. gruodžio 17 d. 
Mylimasis Kristuje, 


Per ilgą laiką neprakalbėjimas galėjo sukelti Tamstos širdyje nemalonumų, na 
gal ir įtarimų. Prašau patikėti, kad mano širdyje tebesi man lygiai gerbtinas ir 
mylimas. 

Kristaus Gimimo Šventės paskatino nebeatidėliojant rašyti laišką. Juk Kris- 
taus gimimo šventės proga reikia pasveikinti mylimuosius asmenis. O Tamsta 
dažnai gražiai kalbi į mane savo raštais, lenki mane prie glaudesnio bendradar- 
biavimo su Kristumi ir su Juomi aukotis dėl artimo. Linkiu, kad galybių Viešpats 
suteiktų Tamstai viso to, ko Dangus nori, kad Tamsta turėtum kovoje su antikris- 
to avangardais. 

Manau, jog savo kunigavimo-pastoracijos metais niekad nesu pergyvenęs taip 
skaudžių valandų, kaip šiais metais, įgydamas parapijinę mokyklą. Gražiame pa- 
state gali mokytis apie 300 vaikų. Greta nupirkau seselėms mokytojoms puikų 

vienuolyną. Mokslo sezoną pradėjau su 64 vaikučiais. Kiekvienais metais prisidės 
viena klasė. Skolų nėra, nors nuosavybė verta apie tris šimtus tūkstančių dolerių. 
Be ypatingos Dievo pagalbos apie tai nebuvo galima ir sapnuoti. O vis dėlto po 
įvykusio fakto dažnai pamąstau: o gal ir nereikėjo čia prie lietuviškos parapijos 
steigti parapijinę mokyklą, jeigu ne... 

Mano supratimu, parapija be savos parapijinės mokyklos panaši į šeimą be 
vaikų. Vienuolės su jų auklėjamais vaikučiais įneša į parapiją daug religinės dva- 
sios ir gražiausių spalvų... 

Prieš savaitę kalbėjau su kun. dr. Baltiniu. Apie mūsų pasikalbėjimą sakė pa- 
rašysiąs Tamstai laiške. 

"Didžiosios Padėjėjos' kopiją, kurią man buvai prisiuntęs, buvau įteikęs kun. 
prof. S. Ylai. Taigi neturiu jokio rankraščio. Cenzorius ir spaustuvė nusiskundžia 
negavę nuo Tamstos rankraščio antrosios dalies. Taipgi nesą gavę paveikslų iliust- 
racijoms. Spaustuvė seniai pageidaujanti užbaigti darbą. Aš esu tūkstantį dolerių 
davęs avanso. Prašiau kun. Vaclovą Paulauską parašyti Tamstai laišką, paaniški- 
nant, kodėl iki šiol veikalas nepasirodė... 

Atsimeni, esu rašęs, kad jei kada vilkas prie durų sustaugs, aliarmuok. Ir da- 
bar tą pakartoju. Tada tikrai gausi nuo manęs laiškutį. Turi begales draugų - 
turtingų ir vargstančių. Nors man ir nieko nesakai apie savo būklę, prie šio laiško 
pridedu žalmaręį. Manau, už tai padėkosi Dievui. 


j 
Jus mylįs Kristuje Joru V: ; 

61. 


Freiburgas, 
1956 m. Kalėdos 


Širdis labai daug kuo apkartinta. Nenori, kad rankraštis kur nors užsigulėtų. Jei 
reikia ką pataisyti, pataisys, tik nori žinoti, kas to reikalauja. Kalėdiniai sveikinimai. 


Freiburg/Br, 
Prinz-Eugenstr. 23. 
1956 m. Kalėdos 


Brangusis Prelate, 


Jaučiu, kad ar tik nebūsiu Jus kuo nors įžeidęs ar užgavęs? Gal kuris 
nors mano laiškas buvo nevykusiai parašytas? Gal anasai apie mano kny- 
gą? Gal būsiu apie mūsuosius teologus ką nors per stipriai išsitaręs? Jeigu 
taip iš tikro būtų ir jeigu tuo būčiau Jus, mielasis Prelate, užrūstinęs, labai 
labai Jus atsiprašau! Atleiskite man kartais prasiveržiantį kartėlį!: Mano 
širdis yra labai daug kuo apkartinta, tad imi žmogus kartais ir nesusival- 
dai! Apie savo knygą apie Mariją rašiau Jums todėl, kad man iš tikro jau 
kiek rūpi jos likimas. Neseniai ir kun. prof. St.Yla man užsiminė, esą sese- 
lės nenorinčios jau ilgiau laikyti surinktos medžiagos, nes neturinčios vie- 
tos spaustuvėje. Kun.Yla klausia mane, ar susitarėme dėl pastarojo sky- 
riaus... O aš apie tai ničnieko nežinau. Niekas man apie jokį skyrių ir iš 
viso apie knygą nė žodelio nerašė: kas ten kliūva ir kur. Todėl aš ir kun. 
Ylai atsakiau, kad nieko nežinau ir kad knygos likimas yra nebe mano 
rankose. - Štai kodėl, mielasis Prelate, aš apie ją Jus ir klausiau. Žinau, kad 
visa tai sudarė ir sudaro Jums nemalonumų. Tačiau tik Jūsų patariamas aš 
pasiunčiau Jums savo rankraštį. Atsimenate, kaip aš buvau norėjęs jį pasi- 
dėti į stalčių. Bet Jūs man priminėte, kad Šv. Mergelė Marija juk bus nepa- 
tenkinta tokiu mano 'užsikirtimu'. Iš tikro taip pagalvojau ir rankraštį pa- 
siunčiau. Tačiau... matote, kas iš viso to išėjo! Man nesinorėtų, kad šis 
rankraštis susivalkiotų kur spaustuvėje ar kur nors pas kokį bažnytinį cen- 
zorių užsigulėtų. Todėl aš Jus klausiau, kaip ten visa ši istorija baigėsi ir 
kodėl aš apie knygą nieko ligi šiol nežinau: nei ar ją kas skaitė, nei ką ten 
rado, kas būtų nepriimtina. Aš visados esu pasiryžęs braukti ir taisyti, jei 
kas nors būtų Bažnyčiai priešinga. Tik aš norėčiau žinoti, kas tai sprendžia 
ir kas nepatinka. Kol aš nieko nežinau, negaliu nieko nė daryti. - Dar sykį 
prašau atleisti, jeigu būčiau kur ką per karčiai pasakęs! 


Priimkite, brangusis Prelate, mano nuoširdžius sveikinimus Šv. Kalė- 
dų proga! Gimusis Viešpats tesuteikia Jums daug sielos ramybės ir teatly- 

gina Jums už Jūsų didžią ir gerą širdį! O ateinantieji Naujieji Metai teatne- 
ša Jums daug džiaugsmo ir sėkmės Jūsų darbuose mūsų lietuviškojoje ir 
katalikiškojoje dirvoje! 


Jus didžiai gerbiąs r 
Jasų d. Maerina 


Lawrence, Mass., 
1956.X11.18 
(Prel. P. Juro laiškas; kserokso kopija) 


Gavęs prof. Maceinos laišką, tuojau skambino kun. V.Paulauskui - trūksta prof. 
Ivinskio straipsnio ir iliustracijų. Siūlo parašyti kovojančios Bažnyčios paguodai vei- 
kalą apie „Aštuonis palaiminimus". 


St. Francis Church 

94 Brdford Street 
Lawrence, Mass. 

1956 m. gruodžio 18 d. 


Brangusis Kristuje, 


Ką tik gavau Tamstos laišką. Perskaitęs tuoj rašau į jį atsakymą. 

Dėkoju už atvirumą ir nuoširdumą. Esu sujaudintas. Čia nutraukiau rašymą 
ir telefonavau į Thompson, Conn. kun. V.Paulauskui. Džiaugiuosi, kad radau jį 
namie. Klausiau, kokios kliūtys neleidžia pasirodyti pasaulyje „Didžiosios Padė- 
jėjos"? Ko trūksta? Atsakė: paskutinio skyriaus ir paveikslų. Tai ką, sakau, para- 
šyti dr. Maceinai? Suprantu, kad tai trūksta studijos prof. Zenono Ivinskio. O 
šiaip jau viskas priduota, ar ne? Ilgiau vilkinti, manau, nusikaltimas... Taigi 
prižadėjo parašyti Tamstai laišką ir paaiškinti, ko trūksta. Tikiu, greitai visa išsi- 
narplios ir kūrinys išvys pasaulį. 

Lyg nujausdamas išsiųstame laiške rašiau, kad nepamanytumei esąs mane kuo- 
mi nors įžeidęs. Ne, Broluži! Pastoracijos ir biznio reikalus bandau atlikti neati- 
dėliodamas. Bet kada reikia parašyti draugišką kam nors laišką, neprisirengiu. 
Jeigu savo nerangumu įskaudinau, prašau atleisti. Ari be galo didelę vagą. Juk 
neturi net laiko prakaitui nusišluostyti. O žiopsantieji padirvyje šypsosi ir pur- 
vais drebia. Be to, gyvenimo audros, svetima atmosfera ir visokie nepritekliai sle- 
gia prie žemės ir trukdo siekti užsibrėžtojo idealo. Tik Kristaus pirmajame pa- 
moksle ant Kalno randame sau paguodos... 

Norėčiau išvysti dr. Maceinos parašytą „Aštuonių palaiminimų" knygą. Ka- 

riaujančioje Bažnyčioje kenčiantiems būtų maloni paguoda. 
Tesuteikia gailestingasis Viešpats Tamstai žemiškos ramybės ir dangiškojo 


džiaugsmo. i 
Jus mylįs Kristuje Vin RES 


62. 


Freiburgas, 
1956.XII.27 


Dėkoja už laišką ir dovaną, kuri labai pravertusi, nes, dirbdamas universitete be 
atlyginimo, negalįs uždirbti iš šalies. Brangi medžiaginė parama, bet kartu ir ženklas 
jo bičiuliškumo, kuris ne sykį pašalinių asmenų buvęs mėginamas sugriauti. Žmonos 
laiškai, kuriuose prašo nuolatinės paramos vaikams išlaikyti, nes gulinti ligoninėje ir 
negalinti dirbti. Tekstas esąs nusiųstas visas -130 puslapių. Trūksta tik prof. Ivinskio 
straipsnio, kuris dar neperrašytas. Jį netrukus perrašęs nusiųs. Ar geros išeis iliustra- 
cijos? 


Freiburg/Br, 
Prinz-Eugenstr. 23. 
1956 m. gruodžio 27 d. 


Didžiai Gerbiamas ir Brangus Prelate, 


Jūsų laiškas, rašytas gruodžio 17 d., su dideliu 'žalmargiu' pasiekė ma- 
ne porą dienų vėliau, negu pastarasis, rašytas gruodžio 18 d. Todėl savo 
paskutiniame laiške negalėjau padėkoti už tokią didelę kalėdinę dovaną. 
Jūs rašote: „už tai padėkosi Dievui". Be abejo, Tam buvo skirtas pirmasis 
mano atodūsis, nes iš tikro man šį rudenį pasidarė striuka su pinigais. Mat 
prisiėmęs universitete paskaitas ir beveik nieko už jas negaudamas (200 
DM už visą pusmeti - juk tai nėra atlyginimas!), įkliuvau į savotišką bėdą 
ta prasme, kad negalėjau rašyti 'Aidams' nė Amerikos Balsai Miinchene, 
kadangi visą laiką man atėmė paskaitų paruošimas. Kad ir nieko už jas 
negaudamas, vis dėlto nenoriu bet kaip pasirodyti svetimiesiems, todėl 
stengiuosi paskaitas paruošti kiek galėdamas geriau. Bet užtat nėra kada 
kiek užsidirbti iš šalies, o anos Baltų Instituto stipendijos pragyvenimui 
neužtenka, ypač šiais metais, kada viskas Vokietijoje pradėjo brangti. Taip 
tad rudeniop man ir darėsi sūroka, ypač kad paskaitų paruošimui reikėjo 
įsigyti nemaža naujų knygų. Tačiau, galvojau, Dievas kaip nors jau aprū- 
pins, kaip Jis visados mane aprūpindavo. Į Jus, mielasis Prelate, kreiptis 

nedrįsau, nes, viena, dar nebuvo tokios baisios bėdos, o antra, Jūs tiek 
daug esate padėję, kad išdrįsčiau Jūsų prašyti tik jau in extrema necessita- 
te* . Bet štai, Jūs atėjote man padėti neprašytas... Ar tai ne Dievo paskata? 
Todėl jam visų pirma padėkojau. Tačiau žmonės Jo rankose veikia juk lais- 
vai. Jie atveria savo širdis arba jas uždaro. Jūs atvėrėte, tad Jums taip pat 
priklauso mano gili bei nuoširdi padėka. Ačiū Jums, brangusis Prelate, už 
šį didį mostą. Man jis buvo ne tik medžiaginė stipri parama, bet sykiu ir 
ženklas, kad Jūs man tebejaučiate tą patį prisirišimą, kaip ir seniau. Žinau, 
kad ne sykį buvo ir tebėra mėginama šį jausmą Jūsų širdyje sugriauti. Ži- 
nau taip pat, kad esu žmogus ne be ydų ir nuodėmių. Bet taip pat lygiai 
žinau, kad mano ydos ir nuodėmės glūdi ne ten, kur žmonės galvoja arba 
pliauškia. Užtat man buvo džiugu iš Jūsų patirti, kad ilgesnis Jūsų tylėji- 
mas nieko daugiau nebereiškia, kaip tik paprastą laiko stoką. Juk Jūs esate 
apsikrovęs tieka darbų! Todėl nesirūpinkite, jei retai man parašote. Man 
pakaks žinoti, kad Jūs tebepuoselėjate savo širdyje man bičiuliškumą. Už 
tai Jums ypatingai esu dėkingas. 

Kun. dr. A.Baltinis man parašė, kad su Jumis kalbėjo ir papasakojo apie 
mano šeimą. Jos istoriją Jūs, Prelate, jau žinote: apie mano žmonos apsi- 
lankymą 1955 metų rudenį Jums esu papasakojęs. Dabar mano žmona yra 
Vilniuje ir sunkiai serga širdimi ir aukštu kraujo spaudimu. Gavau iš jos 
per USA lapkričio mėn. du laiškus. Ji vis prašo siuntinių, nes nebegali 
dirbti, o vaikus reikia išlaikyti. Mėginu siuntinių pasiųsti iš USA ir iš Švei- 
carijos (iš Vokietijos vis dar negalima), nes tik per šiuos kraštus siunčiant 
galima čia vietoje apmokėti muitą. Tik vaistus siųsdinu iš Vokietijos per 
BALF4 Miūinchene. Tačiau pradedu bijoti, kad nuolatos gaunami siunti- 
niai ir laiškai nesudarytų pavojaus vaikams ir kad jie nebūtų išsiųsti kur į 
Kazachstaną. Bet nesiųsti irgi negalima, nes jie neturi iš ko gyventi. Taip 
tad mano padėtis pasidaro be galo kebli, tuo labiau kad žmona kaip tik 
prašo siųsti reguliariai. Žinoma, ji pasitiki bolševikais (šis pasitikėjimas ją 
kaip tik ir pastūmėjo mane kalbinti grįžti), bet ar šis pasitikėjimas yra ne 
naivus? (Šia proga: vienas bičiulis man rašė iš Čikagos skaitęs kažkokį 
„Maceinienės giminaitės" laiško nuorašą: matyt, vėl kas nors paleido kokį 
pamfletą prieš mane; turinio nežinau. Kokie negarbingi yra žmonės, kurie 
net šitokius dalykus paverčia proga pašmeižti savo politinius priešinin- 
kus, nes esu tikras, kad tai eina iš politinių kanalų.) 

Dabar dar dėl „Didžiosios Padėjėjos". Jūs, Prelate, pirmajame laiške 
(gruodžio 17 d.) rašote: „Cenzorius ir spaustuvė nusiskundžia negavę nuo 
Tamstos rankraščio antrosios dalies". Tai yra netiesa. Jums atsiųstas ran- 
kraštis, kurį įteikėte kun. Ylai, yra pilnas: jis turi 130 pusl. ir baigiasi skyre- 
liu „Saulėtoji Moteris". Taigi jokios kitos dalies nėra. Jeigu cenzorius ir 


* Esant didžiausiam būtinumui (Iot.). 

spaustuvė turi galvoje prof. Ivinskio skyrelį apie Marijos garbinimą Lietu- 
voje, tai tiesa: jis tebėra pas mane. Tačiau aš laukiau su juo, nes jį reikia 
perrašyti ir stilistiškai kiek perredaguoti, o šio techninio darbo nenorėjau 
tol imtis, kol nebus aišku, ar manasis rankraštis bus priimtas ar ne. Kai jis 
jau priimtas, tada tuojau pat perrašysiu Ivinskio skyrelį: jis turi tik 36 p. ir 
yra grynai istorinis, tad jokių 'erezijų' ten jau būti negali. Todėl būkite 
geras, mielasis Prelate, ir paskambinkite kun. Paulauskui, kad iš mano 
pusės viskas yra įteikta: 130 pusl, ir kad daugiau nebus. Tegu jis duoda 
savo placet* *, tada aš tuojau nusiųsiu prof. Ivinskio studiją. Ją perskaityti 
jam pakaks poros valandų. O jei kun. Paulauskui kas nors atrodo mano 
rankraštyje taisytina, tegu jis man tuojau parašo ir aš pataisysiu. Kodėl jis 
taip ilgai laukė ir tylėjo? 

Jūsų užsiminimas, kad norėtumėte matyti 'Aštuonių palaiminimų' kny- 
gą, man labai labai įdomus. Iš tikro aš mėginsiu apie šiuos nuostabius 
palaiminimus pagalvoti. Žinoma, ligi vasaros nebus laiko rašyti, tačiau 
vasarą gal teks kur nors pavažiuoti pasilsėti, tad gal tada bus galima pra- 
dėti. O tai būtų iš tikro įdomu ir naudinga. Tik reiktų gražiai tokią knygą 
parašyti. - Baigdamas dar sykį dėkoju Jums Prelate už gerą širdį ir reiškiu 


gilią pagarbą. 
Jūsų VĮ. J aerul 


P.S. Tiesa, pamiršau paminėti paveikslus, kuriuos buvome numatę Ma- 
rijos knygai. Kun. Yla abejoja, ar spaustuvė pajėgs paveikslus gerai išspaus- 
dinti. O murzinus paleisti neapsimokėtų. Kai viskas su rankraščiu bus baig- 
ta, aš juos atsiųsiu, tada spaustuvė nuspręs, ar jie gerai išeis: mat jie yra 
fotografuoti iš fotografijų. 


63. 


[Freiburgas, be datos] 


Dėkoja už bičiulišką laišką ir čekį, kuris šiuo metu labai svarbus, nes dirbdamas 
universitete negali iš šalies užsidirbti. Tiesa, dekanas žadėjęs mėnesiui 250 DM (62 
dol.), bet dar nėra tikra, ar ministerija sutiks. Tai būtų išganymas. Kun. Paulauskui 
prašant išbraukta apie rojaus aiškinimą 40-41 puslapiai. Baigia aštuntąjį skyrelį „Ma- 
rijos veikimas istorijoje", po dviejų savaičių su prof. Ivinskio tekstu išsiųs. Veikalas 
galės pasirodyti Lurdo šventei (II. 11.). 


** Priimtina (Iot.). 

Didžiai Gerbiamas ir Brangus Prelate, 


Ir vėl padarėte man be galo didelę staigmeną savo dovana: Jūsų bičiu- 
lišku, pilnu širdies laišku ir jame rastu čekiu. Labai labai Jums už visa tai 
dėkoju. Turiu prisipažinti, kad pastaraisiais mėnesiais stipriai nubiednė- 
jau. Iš vienos pusės, reikalas paremti Lietuvoje likusią šeimą pradėjo man 
atkirpti iš mano uždarbių po keletą dešimčių markių kas mėnuo, nes pa- 
žadėjau siųsti reguliariai kas mėnuo po vaistų siuntinėlį. Iš kitos pusės, 
pasikeitus Amerikos politikai, nustojau bendradarbiauti „Voice of Ameri- 
ca", nes jiems Miinchene nubraukė visus pinigus, skirtus nenuolatiniams 
tarnautojams. Pirmiau, būdavo, p. Laučka užsakydavo man po vieną kitą 
straipsnelį kad ir ne visai reguliariai, bet tai vis būdavo gana jaučiamas 
uždarbis. Dabar ir šis šaltinis užsidarė. Tuo tarpu įsikinkęs universitete ir 
norėdamas paskaitas gerai paruošti, neturiu laiko nei į 'Aidus' rašyti ir iš 
pranciškonų kiek nors pasiprašyti, nei į vokiškus žurnalus. Taip tad ir pa- 
silikau su ana nediduke Baltų Instituto stipendija, nes ligi šiol universite- 
tas man mokėjo tik 220 DM (t.y. 55 dol.) per semestrą. Šį rudenį dekanas 
prašė ministeriją, kad man mokėtų nuo š.m. spalio 1 d. po 250 DM (t.y. po 
62 dol.) kas mėnuo. Bet kol kas atsakymo iš ministerijos nėra. Nežinia, ar 
šį dekano norą ministerija patenkins ar ne. Jei patenkintų, tai mano padė- 
tis labai labai palengvėtų. - Štai kodėl, mielasis Prelate, Jūsų dovana mane 
pasiekė kaip tik labai laiku, ir štai kodėl už ją esu Jums labai dėkingas. 
Išsikeitęs Jūsų čekį, nusipirkau rudeninį paltą, kurio neturėjau, ir dar liko 
pusė pragyvenimui. 

Šiandien išsiunčiau seselėms Putname ištaisytas „Didžiosios Padėjė- 
jos" korektūras, kurias man jos buvo prieš keletą dienų atsiuntusios. Su- 
rinkta gerai ir sulaužyta gražiai. Pridėjau Liurdo sukakčiai pritaikytą 'Au- 
toriaus žodį'* . Visa, kas yra surinkta, dabar gali būti jau spausdinama. Su 
kun. Paulausku dėl aprobatos esame susitarę. Jam buvo nepatikęs mana- 
sis rojaus aiškinimas, tad aš jį išbraukiau (40-41 pusl.). Kitokių klausimų 
kun. Paulauskas nebuvo kėlęs. Dabar rašau naują skyrių „VIII. Marijos 
veikimas istorijoje" ir perrašinėju prof. Ivinskio darbą, kuris eis kaip „IX. 
Marijos garbinimas Lietuvoje". Abu šiuos skyrius nusiųsiu seselėms už 
kokių dviejų savaičių. Tuo būdu tikėkimės, kad ligi Liurdo sukakties (vas. 
11 d.) knyga tikrai pasirodys. Prašiau seselių, kad tai, kas surinkta, jau 
spausdintų. 

Seselės klausė apie paveikslus. Juos jau labai seniai esu pasiuntęs kun. 
Paulauskui, bet nežinau, ar klišės gerai išeis. Jei klišių gerai pagaminti ne- 
pasisektų, gal tada geriau būtų paveikslų atsisakyti. Tačiau tai nuspręski- 
te Jūs ten, vietoje, kartu su spaustuve. Taip parašiau ir seselėms. 


*Jotekstą čia Jums pridedu (A.Maceinos past.) 

Dar sykį dėkodamas Jums, brangusis Prelate, už gerą Jūsų širdį ir bi- 
čiuliškus žodžius, reiškiu Jums didelę pagarbą ir prašau Viešpatį, kad lai- 


mintų Jūsų žingsnius. 
Jūsų J ' | CELIT 
64. 


Freiburgas, 
1957 m. Velykos 


Velykiniai sveikinimai ir padėka už gautas knygas. Rengia paskaitas vasaros se- 
mestrui apie sovietinį žmogų. Studentai domisi ir uoliai seka paskaitas. Žmona nedir- 
ba, jau pusantrų metų serga; prašo Prelatą siuntiniais vaikus sušelpti per kun. Ylą. 


Freiburg i. Br, 
Prinz-Eugenstr. 23 
1957 m. Velykos 


Didžiai Gerbiamas ir Brangus Prelate, 


Visų pirma priimkite mano nuoširdžius Velykinius sveikinimus. Tegu 
prisikėlusis Kristus palaimina visą Jūsų kelią, o šiomis didžiomis dieno- 
mis tesuteikia Jums šviesaus džiaugsmo valandų. Telaiko Jus sveiką ir stip- 
rų visų mūsų pasididžiavimui. 

Prieš kurį laiką gavau iš Jūsų knygų siuntinėlį: tris egz. „Ateitininkų 
ideologijos" ir kun. Sušinsko! „Maršas jaunystei". Labai labai Jums už kny- 
gas esu dėkingas. Kun. Sušinsko knygos naujo leidimo net nebuvau ma- 
tęs. Tai gera ir jaunimui brangi knyga. 

Aš pats laikausi, kaip ir seniau. Nieko ypatingo nėra mano gyvenime 
šiuo metu įvykę. Ruošiuosi vasaros semestro paskaitoms, kurias vis dar 
tenka veltui skaityti. Vienas vokietis profesorius žadėjo intervenuoti, kad 
aš gaučiau padoresnį atlyginimą už paskaitas (o ne tik 50 dol. už visą puse 
metu!), bet nežinia, ar iš to kas nors išeis. Moraliai esu paskaitomis paten- 
kintas, nes studentų turiu nemaža, ir jie uoliai paskaitas lanko. Ateinantį 
semestrą skaitysiu apie sovietinį žmogų, kaip ateizmo įkūnijimą asmenyje 
ir gyvenime. Tai bus lyg ir mano atsakymas į sovietų viliojimus grįžti į 
Lietuvą ir ten dergti Vakarus ir Vakarų žmogų. 

O dabar, mielasis Prelate, vienas nejaukus prašymas. Jūs kadaise man 
minėjote, kad jei ko nors pritrūks, turiu drąsiai į Jus kreiptis. Tad šį sykį ir 


1 Kun. Alfonsas Sušinskas (1909-1966) - jaunimo veikėjas irjaunimui skirtų knygų auto- 
rius, bendradarbiavo įvairiuose žurnaluose (LE, XXIX, 232; XXXVI, 496). 

kreipiuosi, nors labai labai nedrąsiai, ir prašau: ne sau, bet mano žmonai ir 
trim vaikam. Prieš keletą dienų gavau iš jos laišką, įduotą vienai lenkei, 
kuri jį nugabeno į Varšuvą ir ten įmetė. Laiškas rašytas visai atvirai. Žmo- 
na vėl šaukiasi pagalbos. Ji serga jau pusantrų metų, negali dirbti, todėl 
šeima yra atsidūrusi ant bedugnės. Vaikai visi mokosi, ir būtų jiems tie- 
siog tragiška prieš pat galą viską nutraukti. Todėl, brangusis Prelate, jei 
galite, pasiųskite keletą dolerių prof. kun. St.Ylai į Putnam. Jis yra mano 
tarpininkas tarp manęs ir mano šeimos. Jis ruošia su sesele Augusta Serei- 
kyte siuntinius mano šeimai į Lietuvą. Ligi šiol aš buvau uždirbęs pas 
pranciškonus honoraro už straipsnius, ir šis honoraras buvo pasiųstas į 
Putnam. Bet dabar honoraras jau išsisėmė, o aš iš savo menkos vokiškos 
stipendijos siunčiu žmonai vaistų po paketėlį kas mėnuo. Tad drabužiams 
ir kitiems daiktams man tenka jau 'paubagauti'. Todėl šį sykį, nors gėdin- 
damasis, kreipiuosi į Jus, Prelate. Būsiu labai labai Jums dėkingas, jei nors 
porą dolerių kun. Ylai pasiųsite, pastebėdamas, kad tai mano šeimos rei- 
kalui. Dėkodamas Jums už gerą Jūsų širdį, kurią Jūs man jau ne sykį paro- 
dėte, reiškiu Jums didelę bičiulišką savo pagarbą. 


Jūsų A.Maceina 


65. 


Freiburgas, 
1957.V.19 


Sirgo, dabar pradėjo rengti paskaitas, dėkoja už prašymo patenkinimą ir vaikams 
skirtą paramą. Žmonos ir vaikų pasaulėžiūra nepasikeitusi. Žiemos semestro paskai- 
tų neskaitys, prašęs atostogų, tvarkysiąs knygą apie sovietinį žmogų ir kiek pailsėsiąs. 
Knygos apie Mariją sulaužytų korektūrų dar negavęs. Tikisi, kad šiais metais knyga 
pasirodys. Pataria nesiųsti seserims siuntinių per Vokietiją, nes gavėjas turi mokėti 
didelius muitus, o išsiunčiant negalima jo apmokėti, geriau iš JAV, nes ten muitą gali- 
ma sumokėti išsiunčiant. Jo šeimai siųsti siuntinius tik per kun. Ylą. Prieraše mini dr. 
Juozo Girniaus knygą „Žmogus be Dievo" ir ją rekomenduoja. 


Freiburg i. Br, 
Prinz-Eugenstr. 23 
1957 m. geg. 19 d. 


Didžiai Gerbiamas ir Brangus Prelate, 


Šis pavasaris man buvo truputį nesėkmingas: tuoj po Velykų teko atsi- 
gulti į lovą ir gydytis nuo kažkokio keisto nušalimo, kuris ligi pat šios 
dienos nėra manęs pametęs. O čia pat jau buvo ir vasaros semestro pra- 
džia (prasidėjo 2 gegužės). Tad lovoje praleidęs laiką, turėjau paskui pas- 

kubėti su paskaitomis, kad semestras neužkluptų manęs tuščiomis ranko- 
mis. Ir tik dabar spėjau kiek užsivaryti priekin, tad galiu truputį atsikvėp- 
ti. Taip tad užtrukau ir Jums atsakyti į Jūsų tokį bičiulišką laišką. Labai 
labai esu Jums, Prelate, dėkingas už tokią didelę paramą mano šeimai ir 
man pačiam. Iš jos bus galima paruošti keletą siuntinių ir tuo būdu padėti 
vaikams. Žmona pastarajam laiške, gautame per Lenkiją, rašo, kad nei jos, 
nei vaikų pasaulėžiūra nėra pasikeitusi. Tikėkime, kad vaikai nepamirš 
Dievo. Gal parama, kurią jie gaus iš Vakarų, padės jiem atsispirti bolševi- 
kų nuolatiniam įtikinėjimui, esą Vakarai yra supuvę... Tikėkime, nors man 
yra labai skaudu, žinant, kad mano vaikai yra patekę į didelį pavojų nu- 
krikščionėti. Tačiau jie palieka vaikais, ir man reikia jiems padėti kiek ga- 
lint. Todėl esu Jums, brangusis Prelate, be galo dėkingas, kad mano prašy- 
mo paklausėte: Jūs esate tikrai aukso širdies žmogus. Dar sykį Jums už tai 
ačiū! 

Šiaip pas mane nieko naujo. Paprašiau Freiburgo universitetą, kad man 
duotų vieno semestro atostogų: taigi ateinantį žiemos semestrą paskaitų 
neskaitysiu. Šios paskaitos man nieko neduoda, o atima visą laiką ir jėgas. 
Todėl noriu vieną semestrą turėti laisvą ir paruošti tada knygą apie komu- 
nistinį ateizmą: jo juodraštis yra parašytas, bet, paskaitas skaitant, tenka 
vis naujus kursus ruošti, o senieji guli neapdirbti. O kol jų neišleisiu, man 
nėra jokios vilties ką nors geresnio pasiekti. Be to, reikės vasarą bent vieną 
mėnesį kur nors išvykti ir tinkamai pailsėti. Jaučiuosi labai pavargęs, nes 
nežinau, kada esu turėjęs ilgesnį poilsį, o visokios istorijos su šeima yra 
įtempusios mano nervus lyg stygas. Tad būtina kiek atsipūsti. Tad ir dėl 
to man reikėjo pasiimti iš universiteto atostogų. Kitaip tektų vasarą sėdėti 
ir ruošti paskaitas žiemos semestrui, nes tuo pačiu metu rinkti medžiagą 
ir rašyti yra neįmanoma. 

Laukiu iš spaustuvės sulaužytos korektūros knygos apie Mariją. 
Kun.Paulauskas žadėjo man atsiųsti, bet ligi šiol dar nesu gavęs. Nežinau, 
kaip bus su paveikslais. Juos kun. Paulauskui pasiunčiau jau labai seniai, 
bet nepatyriau, arjie bus dedami ir ar bus įmanoma juos dailiai techniškai 
atlikti. Jeigu paveikslai tinkamai negalėtų būti atspausti, reiktų jų geriau 
atsisakyti. Netrukus rašysiu kun. Paulauskui laišką ir paklausiu, kaip ten 
viskas yra. Tikėkime, kad knyga galės šiais metais pasirodyti. Ar ji bus 
vertinga, kaip sakote, sunku pasakyti. Apie Mariją rašyti nėra lengva - nes 
apie tobulus ir kartu tokius paprastus žmones, kaip Dievo Motina, kalbėti 
yra pats sunkiausias dalykas. Marija yra ir pasiliks paslaptis. Filosofas ar 
teologas čia ne kažin ką gali pasiekti. Daugiau pasiekia poetas ir dailinin- 
kas. Tačiau reikia pasitenkinti ir tuo, ką žmogus gali. Meliora faciant po- 
tentes!* 


* Tie, kurie gali, tepadaro geriau (lot.). 

Jūs minite, Prelate, kad Jūsų seserims siunčiate paketus per Remagen 
Vokietijoje. Ar ne tiksliau yra siųsti iš Amerikos? Iš Vokietijos, kiek žinau, 
negalima apmokėti muito, ir gavėjas turi pats užsimokėti. Taip turėjo da- 
ryti mano žmona, kai jai buvo prieš mėnesį iš Vokietijos pasiųstas maisto 
siuntinėlis: muitas buvo toks didelis, jog ji manęs paprašė daugiau maisto 
siuntinių nesiųsti. Tuo tarpu iš Amerikos siunčiant, užmokamas muitas 
vietoje, ir gavėjui nereikia nieko mokėti. Bet gal sesuo Caritina turi kokių 
nors būdų be muito pasiųsti? Aš tik atkreipiu Jūsų, Prelate, dėmesį, kad 
maisto siuntinių neapsimoka siųsti, jei gavėjas turi pats muitą mokėti. Tas 
pats yra su senais drabužiais. Maisto Lietuvoje galima nusipirkti, bet žmo- 
nės neturi pinigų, o mokant muitą yra tas pats, ką pirkti. Muitą gavėjai 
sutinka mielai užsimokėti tik už naujus batus ir naujas medžiagas, kurias 
jie paskui parsiduoda. 

Beje, Jūs minite, Prelate, savo laiške, gal aš norėčiau, kad Jūs ką nors 
pasiųstumėte mano šeimai. Labai esu dėkingas Jums už gerą Jūsų širdį, 
bet tiesioginiu siuntimu nedrįsčiau Jūsų varginti. Tačiau jei pasitaikytų 
Jums gauti kokį seną drabužį ar batus (vaikai ypač neturi keblių), pasiųs- 
kite juos kun. St. Ylai į Putnamą. Ten jis su sesele Sereikyte paruošia siun- 
tinius ir ten norėčiau viską koncentruoti! Jeigu tad kas nors Jums pasitai- 
kytų, perveskite kun. Ylai, ojis per vienuolyną pasiųsdins. Jums, Prelate, 
vargti nereikia. 

Dar sykį dėkoju, brangusis Prelate, už Jūsų gerą širdį ir linkiu daug 
daug mielo vasarinio poilsio ant Atlanto krantų! Tegu Jus Viešpats laiko 
sveiką ir stiprų visų mūsų džiaugsmui ir pasididžiavimui. 


Jūsų [be parašo] 


P.S. Ar neatkreiptumėte dėmesio į dr. Juozo Girniaus knygą „Žmogus 
be Dievo", už kurią jis laimėjo 'Aidų' mokslo premiją? Man jos turinys 
nežinomas, bet tikiu, kad tai yra labai įdomi ir rimta knyga, nes autorius 
yra stipri galva. Ar nebūtų naudinga šią knygą parodyti mūsų visuome- 
nei? 


66. 


Freiburgas, 
1957.X.1 


Sveikinimas vardadienio proga; šv. Pranciškus - vienintelis švyturys visuotinėje 
materializmo jūroje. „Didžiąją Padėjėją" siūlo išleisti ateinančiais metais su vienu nauju 
skyreliu. Atostogų negavo, tad vis mažiau laiko lieka lietuviškajai veiklai. Sugestijuo- 
ja išleisti dr. J. Girniaus knygą „Žmogus be Dievo". 

Freiburg i. Br, 

Prinz-Eugenstr. 23 

1957 m. spalių 1 d. 
Brangusis Prelate, 


Visų pirma leiskite man pasveikinti Jus Jūsų šventojo Globėjo dieną. 
Tegu Asyžiaus Nužemintasis išmeldžia iš Viešpaties Jums daug malonių 
Jūsų gyvenimo kelyje. Mūsų laikams vis labiau krypstant į sumedžiagėji- 
mą, šv. Pranciškus darosi vienintelis švyturys šioje visuotinėje materializ- 
mo jūroje. Tegu jis savo šviesos spinduliais gaivina ir Jūsų rūpesčio pilną 
širdį. 

Žinau, kad Jums rūpi knygos „Didžioji Padėjėja" likimas. Mudu su kun. 
Paplausku* ,rodos, jau esame sutarę visais punktais. Šią vasarą spaustu- 
vė turėjo surinktas dalis sulaužyti ir man atsiųsti korektūrą, o surinkta 
yra, atrodo, viskas, išskyrus įžangos žodžius ir pastarąjį prof. Ivinskio sky- 
rių apie Marijos garbinimą Lietuvoje: šis skyrius vis dar guli pas mane. 
Bet korektūrų nesulaukiau. Dabar man ateina į galvą šitoks pasiūlymas. 
Išleiskime šią knygą, mielasis Prelate, ateinančiais metais, būtent: Liurdo 
Apsireiškimo sukakčiai paminėti. Šiam reikalui aš norėčiau parašyti dar 
vieną skyrių „Marijos veikimas istorijoje", kuriame kaip tik paanalizuo- 
čiau Marijos apsireiškimus, jos maldomis įvykstančius stebuklus, jų pras- 
mę ir t.t. Taip pat parašyčiau ir naują įžangą, nes dabartinė, taikyta Mari- 
jos metams, Liurdo sukakčiai netinka. Ją reikia iš naujo rašyti. Joje kaip tik 
apie Liurdo sukaktį ir būtų galima paminėti ir knygą šiai sukakčiai skirti. 
Aš visa tai parašyčiau dar prieš Kalėdas ir spaustuvei nusiųsčiau, nusiųs- 
damas nuorašus Jums ir kun. Paulauskui. Jei šis sumanymas būtų Jums 
priimtinas, tai parašykite man, mielasis Prelate. Knyga dėl naujo skyriaus 
truputį padidėtų, tačiau kartu ir papilnėtų savo turiniu. 

Buvau, rodos, Jums minėjęs, kad norėjau gauti iš universiteto vieno 
semestro atostogas ir jų metu parašyti knygą apie Rytų ateizmą. Tačiau 
atostogų negavau: vietoj jų turėsiu šį semestrą dėstyti dar dvi valandas 
daugiau (iš viso tad turėsiu dabar jau 4 val. savaitėje). Taigi darbo krauna- 
si vis daugiau ir vis mažiau lieka laiko rašyti. Tačiau nuo šio darbo atsisa- 
kyti negaliu, nes jis man yra pasidaręs vienintelis pragyvenimo šaltinis. 
Todėl ir lietuviškojoje spaudoje rodytis galiu tik retkarčiais. Su džiaugs- 
mu atsimenu anas ramias dienas, kada rašiau, Jūsų globojamas, „Saulės 
Giesmę" ir kada nereikėjo sukti galvos dėl visokių referatų studentams ir 
dėl paskaitų, kaip dabar. Bet tie gražūs metai jau yra negrįžtamai praėję... 
Dėkoju Dievui, kad sveikata mano yra pagerėjusi ir kad bent šiuo atžvil- 
giu didesnių trukdomų kol kas nejaučiu. - Apie savo šeimą naujų ypatin- 
gų žinių neturiu. Žmona parašė prieš kokias keturias savaites, bet nieko 


* Turi būti: Paulausku (Red. past.). 

svarbaus. Rašė tik, kad vaikai išvažiavę vasaroti prie Molėtų ežerų, kad 
jos pačios sveikata pagerėjusi, jau pradedanti po truputį dirbti. Augusti- 
nas turėjęs važiuoti į Maskvos festivalį, bet susirgęs gripu ir likęs namie. 
Man tai buvo savotiška paguoda - šis jo gripas. Šia proga dar sykį Jums, 
mielasis Prelate, dėkoju už Jūsų stambią paramą mano šeimai. Labai labai 
Jums ačiū! 

Buvau kartą užsiminęs apie dr. Juozo Girniaus premijuotą knygą „Žmo- 
gus be Dievo". Ar nesate jos skaitę? O jei skaitėte, gal mėginsite išleisti? 
Būtų gera, jei ši knyga galėtų lietuviškai pasirodyti. Vis labiau stokojame 
probleminių knygų. Pastebėjau, kad senieji rusai emigrantai Vakaruose 
jau tik atsiminimus teleidžia. Ar negresia toks likimas ir mums? 

Dar sykį Jus sveikindamas Jūsų vardo dieną, reiškiu Jums, brangusis 


Prelate, gilią gilią bičiulišką savo pagarbą. 
Jūsų f. J aen 


67. 


Freiburgas, 
1957 m. Kalėdos 
(Ranka rašytas laiškas) 


Linki prasmingų Kalėdų švenčių. Betliejaus žvaigždė tenušviečia tikrąjį kelią, ki- 
tos žaltvykslės tik paklaidina ir pražudo. Perkrautas darbu nejstengė baigti paskuti- 
nio žadėto skyrelio, bet per atostogas universitete baigs ir po švenčių tuojau išsiųs. 
Darbo daugėja, o pajamų mažėja, vis mažiau gali sušelpti šeimą. 


1957 m. Kalėdos 
Brangusis Prelate, 


Priimkite gilius mano linkėjimus šių didžių bei prasmingų švenčių pro- 
ga! Betliejaus žvaigždė, nušviečianti žmogaus kelią, pasidarė šiais laikais 
tikrai orientacinė gairė, nes žmogus mėgina savo kelią nušviesti patsai pa- 
dangėmis skraidančiais, savo paties sukurtais „sputnikais". Tačiau savo 
didybėje apsvaigęs, jis nepastebi, kad jo „žvaigždės" šviečia kaip tik nesa- 
va šviesa. Jos yra anos pelkių žaltvykslės, kurios žmogų suvilioja, paklai- 
dina ir pražudo. Šių vilionių laikais Betliejaus žvaigždė, šviečianti iš sa- 
vęs, yra vienintelė gairė apsisaugoti nuo pelkių tako mūsajame kelyje. 

Labai prašau atleisti, kad dar nepasiunčiau į spaustuvę žadėto skyriaus 
apie Marijos veikimą istorijoje. Daugybė darbo universitete išvargina taip 
stipriai, jog nebuvo galima minėto skyriaus tinkamai sudoroti. Bet šią sa- 

vaitę (20 d. gruodžio) prasideda Kalėdų atostogos, tad būsiu laisvesnis ir 
švenčių metu baigsiu aną skyrių. Po švenčių tuojau išsuksiu. - Seselė Apol. 
Sereikytė rašė, kad spaustuvė dar nespausdina, nes stingą klišių paveiks- 
lams. Aš esu paveikslus kun. Paulauskui pasiuntęs jau labai seniai ir apie 
jų likimą nežinau. Bet jei paveikslai geri neišeitų, verčiau juos tada visai 
išleisti. 

Šiaip mėmo gyvenime nieko naujo. Šeimai sekasi ne blogiausiai, nors 
stipriai sumažėjusios šiais metais mano pajamos neleidžia man reikiamai 
šeimos paremti. (Keista: darbas man labai padidėjo, pajamos labai suma- 
žėjo!) 

Ačiū Jums, Prelate, už kalėdinius linkėjimus! Tegu ateinantieji metai 
atneša Jums daug ramaus džiaugsmo ir geros sveikatos. 


Jūsų A.Maceina 


68. 


Freiburgas, 
J958.IV .2 


Labai apgailestauja, kad dėl gausaus darbo universitete negalėjo parengti žadėto- 
jo „Didžiosios Padėjėjos" skyrelio. Švenčių metu mėgins parengti, tačiau jei iki balan- 
džio vidurio negaus, siūlo spausdinti be to papildomo skyrelio. Darbas universitete 
labai įtemptas. Tačiau jo atsisakyti reikštų visiškai užtrenkti duris ateičiai. Lietuvių 
visuomenė jo filosofija nesidomi, ja pasitikėti ateičiai negalima. Belieka tik vokiečių 
visuomenė, bet jai pirma reikia pasirodyti, kad būtų galima įsistiprinti. Per 4 semest- 
rus yra parengęs vokiečių kalba 1300 puslapių. Jau penkeri metai gyvena iš vokiškųjų 
stipendijų. Knygos apie Mariją nebaigia ne dėl apsileidimo ar nenoro, bet tikrai dėl 
fizinio nepajėgumo. 


Freiburgas, 
1958 m. balandžio 2 d. 


Didžiai Gerbiamasis Prelate, 


Man labai labai nemalonu, kad manoji knygelė apie Marija vis dar nėra 
užbaigta ir tai kaip tik dėl mano kaltės. Ir Jums, ir seselėms Putname paža- 
dėjau parašyti skyrelį apie Marijos veikimą istorijoje ir perdirbti prof. Ivins- 
kio straipsnį apie Marijos garbinimą Lietuvoje. Deja, ligi šiol aš niekaip 
negalėjau prie šio darbo prieiti. Praėjusį rudenį buvau priverstas paimti 
dėstyti u-te 4 val. savaitėje (nes tai buvo rišama su pažadu sudaryti pasto- 
vų atlyginimą, iš kurio vėliau nieko neišėjo), ir šios 4 valandos man atėmė 
visą laiką ir jėgas. Dėstant u-te atsiranda ir kitokių įpareigojimų (studentų 

referatų skaitymas, disertacijų vertinimas ir t.t.), kurių negalima atsisaky- 
ti. Taip tad ir praėjo žiema. Kovo mėnesį vėl turėjau paruošti tris paskai- 
tas, kurių irgi nebuvo galima išvengti - vieną Miūinchene, dvi kitas Mar- 
burge. Jaučiuosi labai pavargęs, ir man sunku jau dabar grįžti prie marijo- 
loginės problematikos, apie kurią galvojau jau prieš trejetą metų. Anuos 
dvejus metus, kai knyga gulėjo ne dėl mano kaltės, buvo ir man kitokios 
darbo sąlygos. Deja, tada šis klausimas nebuvo judinamas. Dabar, praėjus 
daug laiko, sąlygos pasikeitė, ir man pasidarė tiesiog fiziškai neįmanoma 
ką nors kita dirbti šalia dabartinių mano būtinų pareigų. Man tai yra labai 
nemalonu, bet kitaip nebuvo įmanoma. 

Kad šis klausimas galop išaiškėtų, aš norėčiau Jums ir seselėms Putna- 
me pasiūlyti štai ką: 1) aš mėginsiu šių švenčių metu, pasiprašęs Švento- 
sios Dvasios įkvėpimo, aną skyrelį rašyti; 2) jeigu tačiau ligi balandžio 
vidurio (16-18 d.) rankraščio negautumėte, prašau tada spausti knygelę 
tokią, kokia ji yra. Tai bus ženklas, kad parašyti negalėjau, o ilgiau laukti 
jau nebeįmanoma. Knygelė yra savyje užbaigta. Be abejo, būtų gera ją pra- 
tęsti - tada ji pasidarytų pilnesnė. Bet ir tokia, kokia yra dabar, ji sudaro 
organišką vienovę. 

Jeigu rankraščio ligi balandžio 16-18 d. negautumėte, supraskite ma- 
ne, mielasis Prelate, ir atleiskite. Aš negalėjau parašyti ne dėl kokio apsi- 
leidimo ar tingėjimo, bet todėl, kad tikrai fiziškai man nebuvo įmanoma. 
Per tuos keturis semestrus, kuriuos dabar dėstau universitete, turėjau pa- 
rašyti 1300 puslapių vokiečių kalba. Galite įsivaizduoti, koks tai sunkus 
darbas - jau tik pats rašymas, paskui taisymas ir perrašinėjimas. O, be to, 
juk reikia daug skaityti ir susirinkti medžiagos. Todėl tos valandos, kurios 
atlieka, tegali būti tik poilsio valandos, nenorint galų gale atsidurti ligoni- 
nėje. Be abejo, medžiagiškai visas šis darbas absoliučiai neapsimoka. Ta- 
čiau jį mesti reikštų užsidaryti visas duris ateičiai. Į lietuviškąją visuome- 
nę aš atsiremti negaliu, nes ji mano filosofija nesidomi ir jokių perspekty- 
vų senatvei iš jos tikėtis negalima. Belieka tad vokiškoji visuomenė, kuriai 
reikia ką nors pirma parodyti, kad joje galima būtų kiek nors įsistiprinti. 
Tad ir tenka kamuotis, nors tuo tarpu ir negaunant už visą šį darbą nieko 
ypatingesnio. Be to, aš jau penkeri metai gyvenu iš vok. stipendijos, tad 
negalima dar ir dėl to prisiimto darbo mesti, nors šis darbas ir atima visas 
jėgas. Manau, Prelate, suprasite padėtį, į kurią esu patekęs ir kodėl savo 
pažado aš ligi šiol ištesėti negalėjau. 

Linkėdamas Jums, brangusis Prelate, daug dangaus malonės Prisikėli- 
mo šventės dienomis, reiškiu Jums didelį savo prisirišimą ir bičiulišką pa- 


garbą. 
Jūsų J. J a eUn 

69. 


Freiburgas, 
1958 m. Kalėdos 


Kalėdų sveikinimai ir džiugesys nors trumpai su Prelatu susitikus. Dėkoja už „Pa- 
dėjėjos" du egzempliorius. Kun. Ažubalis siūlo parašyti veikalėlį apie šv. Joną Krikš- 
tytoją. Pažadėjo. Labai užsiėmęs, neturi laiko net atsakyti į prel. Tulabos demagoginį 
leidinėlį „Katalikai, pasaulėžiūra ir politika", kuriame nenorima ar nesugebama kitų 
minties suprasti. Si brošiūra jį tik suerzinusi. 


Freiburgas, 
1958 m. Kalėdos 


Didžiai Gerbiamasis Prelate, 


Leiskite man visų pirma Jus pasveikinti šių džiaugsmingų švenčių pro- 
ga ir palinkėti Jums visokeriopos Viešpaties malonės Jūsų veikloje. Tegu 
Betliejaus Kūdikėlis visados laiko ištiesęs savo dieviškąją ranką viršum 
Jūsų gyvenimo ir tegloboja Jus ir Jūsų darbus! 

Šios vasaros trumpas keleto valandų susitikimas nebuvo toks, apie ku- 
rį buvau svajojęs, nes pirmą kartą susiėjus paprastai nežinoma, nei kuo 
kalbą pradėti, nei kaip ją tęsti, nei kaip ją baigti. Tačiau tikėkite, Prelate, 
kad mano širdyje pasiliko šis susitikimas kaip šviesus taškas. Man buvo 
miela asmeniškai pažinti žmogų, kuris man tiek daug gero yra padaręs. 
Jei būtume turėję daugiau laiko, būtume galėję ir daugiau išsipasakoti. 
Bet - negi žodžiai čia yra lemiantys? 

Ačiū Jums, Prelate, už atsiųstuosius du egzempliorius „Didžiosios Pa- 
dėjėjos". Jie atėjo sveiki. Įdomu, kokį aplanką knygelė gaus? - Kanados 
Toronto šv. Jono parapija šiais metais švenčia 30 metų jubiliejų. Jos klebo- 
nas kun. Ažubalis! prašo mane parašyti šiai sukakčiai kokį nors religinį 
dalyką, kuris turėtų ryšio su šv. Jonu Krikštytoju, jo parapijos globėju. 
Pažadėjau. Kaip seksis, dar nežinau. Šiokių tokių minčių turiu ir vieną 
kitą posmelį pradėjau formuluoti. Gal iki pavasario pasiseks užbaigti. Tu- 
riu dabar labai daug darbo, tad tenka visokius susirašinėjimus atidėti į 
šalį. Net į prel. Tulabos brošiūrą „Katalikai, pasaulėžiūra ir politika", ku- 
rioje jis mane (neminėdamas, be abejo, vardo), įglaudžia į 19 šimtmečio 
liberalus, neturiu laiko atsakyti. Bet aš į šią brošiūrą atsakysiu, parodyda- 
mas, kaip nesąžiningai mielas prelatas Tulaba elgiasi su svetimomis teori- 
jomis jų net neskaitęs ir savo brošiūroje neišdėstęs, o tik pasitenkinęs vie- 
nu sakiniu, visiškai iškreipiančiu mintį. Šitaip, be abejo, galima ir jo paties 


1 Kun. Petras Ažubalis (1918-1980) - Lietuvių parapijos klebonas Toronte, lietuvių veikė- 
jas (LE, XXXVI, 70; XXXVII, 52). 

pamokslus suniekinti. Man nėra jokio noro leistis į polemiką su žmonė- 
mis, kurie kito minčių arba nepajėgia suprasti, arba nenori. Bet kai turėsiu 
laiko, atsakysiu, kad kitiems būtų parodyta, kokiu keliu reikia eiti, norint 
tikrai prieiti tiesą, o ne varyti pigią demagogiją, prisidengus Bažnyčios 
vardu. Ši brošiūra mane tik suerzino - daugiau nieko, nes parodė mūsų 
katalikų intelektualinį nuosmukį. 

Dar sykį linkiu Jums, Prelate, daug džiaugsmo šiomis šventomis die- 
nomis, dėkoju už didžiai mielą Jūsų širdį ir reiškiu Jums gilią bičiulišką 
savo pagarbą. 


Jūsų A.Maceina 


70. 


Freiburgas, 
1959.1.4 


Kalėdiniai laiškai apsilenkė. Dėkoja už dovaną, nes du mėnesius buvo likęs be 
stipendijos. Nors Lietuvos atstovybė prie Vatikano praktiškai nebuvo reikšminga, bet 
kaip simbolis buvo labai svarbi - kaip regimas ženklas Lietuvos okupacijos nepripaži- 
nimo, jos inkorporavimo į SSRS. Vieni nori griežtai protestuoti dėl jos likvidavimo, 
kiti tik prašyti. Reikia rasti protingą ir efektingą būdą. Bažnyčia ir Vatikanas nėra tas 
pats, bet daugelis neskiria. Liberalai ir socialistai akis badys. Klausia Prelato nuomo- 
nės, kaip reaguoti. Prel. Mincevičius prof. Maceiną prašė pasiųsti telegramą. Atsakė, 
kad reikėtų raštu išdėstyti motyvus. Tai su prof. J.Griniumi apsvarstys. Visų didelis 
susijaudinimas. Klausia, kaip JAV? Su profesoriais universitete jokio kontakto neturi, 
jie žiūri į jį iš aukšto. Gyvena vienišas. 


Freiburgas, 
1959 m. sausio 4 d. 


Mielasis Prelate, 


Mūsų kalėdiniai laiškai prasilenkė. Atplėšęs Jūsąjį, radau ne tik bičiu- 
liškų sveikinimų glėbį, bet ir didelę dovaną, už kurią Jums labai labai dė- 
koju. Ji man buvo šiuo metu kaip tik pravarti, nes pas mane vėl savotiška 
'pertrauka'. Baltų Institutas, kuris man lig šiol davė stipendiją, ją nuo gruo- 
džio pradžios nutraukė tuo pagrindu, kad man toliau stipendiją duos vo- 
kiečių vidaus reikalų ministerija. Tuo tarpu iš šiosios vis dar nieko negau- 
nu, nors pažadai yra jau seniai duoti. Taip tad ir išėjo, kad gruodžio-sausio 
mėnesius aš pasilikau be nieko. Todėl Jūsasis čekis man buvo tikrai Dievo 
dovana. Už jį dėkoju ne tik Jam, bet ir Jūsų gerai širdžiai. 

Mus visus čia labai sujaudino Europos laikraščiuose paskelbta žinia, 
kad Vatikanas likviduoja Lietuvos atstovybę. Tai labai šiuo metu neišmin- 

tingas žingsnis, skaudžiai nuviliąs ne tik mus, tremtinius, bet ir Lietuvoje 
kovojančius žmones. Nors Lietuvos atstovybė prie Vatikano ir nebuvo prak- 
tiškai reikšminga, tačiau ji stovėjo visiems kaip simbolis to fakto, kad Va- 
tikanas Lietuvos įjungimo į Sovietų Sąjungą nepripažįsta ir kaip šio nepri- 
pažinimo regimas ženklas yra atstovybės veikimas. Panaikinus šį regimą 
ženklą, pasilieka tik grynai juridinis nepripažinimas, kuris niekad ir nebus 
padarytas, nes, rodos, kad nė pačios Sovietų Sąjungos Vatikanas nėra dar 
pripažinęs. Tačiau šis grynai juridinis aktas neturi šiuo metu jokios reikš- 
mės. Ne jis mums svarbus, bet atstovybės veikimas. Atstovybės panaiki- 
nimas yra praktinis pripažinimas arba bent nurodymas, kad Vatikanas 
nebelaiko Lietuvos valstybę egzistuojančia, ko niekas iš mūsų priimti ne- 
gali. Todėl čia ruošiamasi į šį Vatikano žingsnį atsakyti. Nuomonių esama 
įvairių. Vieni nori aštriai, kiti - tik prašyti. Reiktų surasti protingą, tačiau 
efektyvų reagavimo būdą. Nežinau, kokia nuotaika Amerikoje. Mums, ka- 
talikams, šis Vatikano žingsnis yra labai skaudus ir keblus. Mes žinome, 
tiesa, kad Vatikanas nėra Bažnyčia ir kad protestas prieš Vatikano žingsnį 
nėra protestas prieš Bažnyčią. Tačiau praktiškai šie du dalykai tiek susipi- 
na, kad liberalai ar socialistai mums akis dar ilgai badys, jei Vatikanas 
atstovybę tikrai ligi galo likviduos. Kaip Jums, mielasis Prelate, visa tai 
atrodo? Kokį reagavimo būdą Jūs pasiūlytumėte? Man būtų labai gera ži- 
noti Jūsų nuomonę. Parašykite ją man, jei turėsite valandėlę laisvo laiko! 
Buvo pas mane atvykęs iš Romos kun. Mincevičius! ir prašė, kad pasiųs- 
čiau šiuo reikalu telegramą popiežiui. Aš susilaikiau. Telegrama yra trum- 
pas dalykas, kuriame nieko nepaaiškinsi. Be to, kaip grynai privatinis as- 
muo aš nedrįsau telegramos siųsti Aukščiausiam Ganytojui. Man norisi 
parašyti platesnį laišką kard. Tardini, nuo kurio juk visas šis reikalas - 
bent formaliai - priklauso. Ilgesniame laiške iš tikro būtų galima daugiau 
pasakyti, nurodant į pasekmes ne tik mums, lietuviams, bet ir visoms ki- 
toms pavergtoms tautoms, kurios praras pasitikėjimą Vatikanu. Taip pat 
galima būtų nurodyti, kad atstovybės uždarymas Lietuvos katalikams ne 
tik nieko gero neduos, bet pastūmės juos į neviltį, nes jie tai pergyvens 
kaip Vatikano nusisukimą nuo Lietuvos reikalų. O bolševikams bus tik 
džiaugsmo, nes jie tai išaiškins savo naudai: štai Vatikanas pats likviduoja 
Lietuvos nepriklausomybės likučius. Rytoj atvažiuos pas mane dr. J.Gri- 
nius, tad mudu su juo dar apsvarstysime tokio rašto turinį. Bet man būtų 
labai svarbu ir Jūsoji nuomonė, Prelate. Toks raštas, kiek girdėjau, rengia- 
mas ir Mūnchene Vokietijos ateitininkų vardu. Susijaudinimas čia iš tikro 
didelis! 

Šventės praėjo, kaip įprasta. Jas praleidau Freiburge savame kambarė- 
lyje. Tik antrąją Kalėdų dieną buvau pakviestas pas vieną vokietį profeso- 


1 Mons. Vincas Mincevičius (1915-1992) - visuomenininkas, žurnalistas, Pasaulio lietuvių 
bendruomenės Italijos krašto valdybos pirmininkas, vertėjas (LE, XVIII, 492). 

rių - iš teisių fakulteto. Su savojo fakulteto profesoriais neturiu jokio ry- 
šio - net nė su katalikais. Prof. Müller, katalikų filosofijos dėstytojas, yra 
neprieinamas: jis neatsako nė į vieną mano laišką ar raštą. Jokio asmeninio 
kontakto su juo neturiu. Ką gi - pabėgėlis iš Rytų yra antro rango žmoge- 
lis... Jam leidžiama dėstyti - tai ir viskas. Bet žmogiškas ryšys - tai jau kas 
kita. Taip ir gyvenu vienišas be galo. - Sausio 20 d. skaitysiu viešą paskai- 
tą Münsterio universitete, tema „Sovietinės laisvės dialektika". - Labai 
intensyviai tenka dirbti, kad galėčiau ištesėti tai, ką esu pažadėjęs. - Tai 
tokia mano kasdiena, mielasis Prelate. 

Dar sykį dėkoju Jums už šventinius sveikinimus ir dovanėlę, kuri, kaip 
minėjau, man labai labai buvo šiuo metu pravarti. 


Su didžia pagarba bei padėka 


Jūsų J. Iuciną 


Lawrence, Mass., 
1959.1.10 
(Prel. P. Juro laiškas; kserokso kopija) 


Prelatas atsako į abu paskutinius Profesoriaus laiškus. Šeimoje daug kas kitaip 
atrodytų negu vienišume, sukūrus savo tegu ir gražų pasaulį, bet daugeliui nepraktiš- 
ką, nerealų. Kristus neeikvojo laiko ginčams su fariziejais, bet dėstė tikėjimo tiesas. 
Svarbu ne kritika, tegu ir pasimokymo iš praeities tikslu, bet pozityvių tiesų dėstymas. 
Kun. Ažubalis nebėra klebonas Toronte. 


St. Francis Church 
94 Brdford Street 
Lawrence, Mass. 
1959 m. sausio 10 d. 


Brangusis Kristuje, 


Į Kalėdinį sveikinimo laišką norėjau atsakyti ankstėliau. Sloga buvo pagul- 
džiusi į lovą visai savaitei. Ir dabar nors einu visas pareigas, vis dėlto nesijaučiu 
pilnai sveikas. 

Besirengiant rašyti, štai atskrido ir antras laiškas. Du atsakymus jungsiu į 
vieną. Gal ir gerai. Jei nenorėdamas užgausiu jautrią Profesoriaus širdį, tai būsiu 
užgavęs tik vieną kartą. 

Abu laiškai, nors ir skirtingo turinio, skaudoki. Kaip gaila, kad gerb. Profeso- 
rius esi vienišas! Neabejoju, kad daug dalykų kitaip atrodytų ir kitaip arba kita 

forma interpretuotum, jei skirtingoj nuotaikoj pailsintumei savo įtemptą protą, 
jei rekreanciją paimtumei savo šeimos židinyje arba poilsio valandėlėje galėtumei 
su vienu ar kitu draugu gyvu žodžiu pasikeisti savo mintimis. O dabar kaipo 
poetas ir filosofas begaline įtampa, protavimu, absorbavimu minčių kitų išminčių 
izoliuoji save savame pasaulyje, kuris Tamstai atrodo labai gražus, nepamaino- 
mas, nors daugeliui jis gali atrodyti nepraktiškas, nerealus. Superiority complex* 
iškelia žmogų virš visų kitų ir tas jį daro didėlesnių vieniša. Skaudžiu žodžiu 
įskaudinti draugai šalinasi. Tikriau tariant, jie nušalinami. 

Kaipo kataliką filosofą, poetą, kūrėją labai gerbiu ir myliu. Bet kartu ir labai 
apgailestauju dėl... Dovanok. Gal geriau nedasakyti. Esi labai jautrus žmogus, 0 
aš tikrai nenoriu Tamstos įžeisti. Nenoriu mokyti asmens, iš kurio aš mokinuos, 
kurs yra apdovanotas talentais, kurių Dievulis man nedavė. 

Skaičiau Romoje ir čia po ranka turiu gerb. prel. L.Tulabos brošiūrą „Katali- 
kai, pasaulėžiūra ir politika". Kaip tik pasitaikė skaityti anglų laikraštyje straips- 
neli „Christ Refuses to Argue His Authority With Foes". Įdedu Tamstai šią iš- 
karpą. Kristus neeikvojo laiko ginčams, nors prieš fariziejus ir Rašto žinovus ne 
kartą Jis skaudžiai išėjo su savo dieviškuoju mokslu. Bet bendrai visur dėstė pozi- 
tyvias tikėjimo tiesas. Ką laimėjo kun. S.Yla su savo brošiūra prieš kun. Razmi- 
ną? Kokią pozityvią naudą man galėjo atnešti (ir daugeliui kitų) Tamstos raši- 
nys, tilpęs žurnale „Į Laisvę"? Žinau, jog Gerb. Profesorius turėsi šimtus argu- 
mentų įrodymui, kad iš praeities klaidų ar silpnybių galima daug ko pasimokyti. 
Ar ne garbingiau būti bitele ir rinkti nektarą nuo gėlelių, negu būti vabalėliu ir 
knistis po... Tikrai nematau prasmės Tamstai eikvoti brangų laiką ginčams, iš 
kurių daugiau žalos negu naudos. 


Dėl Lietuvos atstovybės prie Vatikano, manau, teisingą padarė pastabėlę J.E. 
Vyskupas Brizgys. Boston Vyskupijos savaitraštis sako, kad p. Girdvainis! pasi- 
lieka charges d'affairs* *. Jei taip yra, belieka tik siųsti padėkos žodį, kad Lietuvos 
atstovybė prie Vatikano pasilieka ir kad Šv.Sostas gerai supranta tragišką Lietu- 
vos padėtį. Prašome Vatikano padėti mums išlaisvinti prikryžiuotąją Lietuvą. 
Maldavimais visada daug laimėsime, o protestais, kritikavimais toli nenueisime. 

Šios mano skubotai pareikštos mintys plaukia iš širdies su geriausiais norais 
ir linkėjimais Tamstai vien tik gero. 


Jus gerbiąs Kristuje 
Prel. P.Juras 


P.S. Girdėjau, kad kun. Ažubalis šv. Jono parap. Toronte nebeklebonauja. Iš- 
keltas. Manau, esi daug girdėjęs apie jo ten būklę. Dėt to ir pranciškonai įsikūrė... 


"Teigiamybių visuma (angl.). 
1 Stasys Girdvainis (1890-1970) - sekretorius, patarėjas įvairiose pasiuntinybėse, paga- 
liau įgaliotasis ministras prie Šventojo Sosto (LE, VII, 279; XXXVII, 194). 
**Reikalų patikėtinis (pranc.). 

71. 


Freiburgas, 
1959 m. Velykos 


Velykų prasmė materialėjančiame pasaulyje. Ne dėl to, kad būtų įsižeidęs dėl pas- 
kutinio Prelato laiško, bet dėl darbo ir ligos neatsiliepė tuojau. Juk siūlymas būti bitele 
nėra užgaulus. Kad Prelatas turi savo nuomonę dėl kun. Ylos polemikos su kun. Raz- 
minu ir dėl jo paties straipsnio žurnale „į laisvę" apie praeitį, yra visiškai normalu, 
nes irjis turi savo nuomonę. Ne kritika jį įžeidžia, sugildo ir nuliūdina, bet šmeižtai, 
kurie parodo žemą lietuvių visuomenės lygį. Istorikas tik aprašinėja praeities įvykius, 
o filosofas juos vertina. Bet dėl to kyla pavojus suklysti vertinant. Visi turi teisę turėti 
savo nuomonę ir dėl to nėra pagrindo įsižeisti. Vargina gausūs darbai, nuovargis ir 
liga. Iš šeimos gauna žinių, padėtis truputį pagerėjo, žmona šiek tiek dirba, vaikai 
mokosi sėkmingai. Su vokiečiais profesoriais ryšių neturi. Pagaliau vienatvėje galima 
giliau įžvelgti šėlstantį blogį. Nematydamas blogio, žmogus negali tinkamai interpre- 
tuoti pasaulio. Amerikiečių, net katalikų, optimizmas, ypač komunizmo atžvilgiu, yra 
paviršutiniška filosofija ir dėl tojie kada nors nusivils. Atvažiavo į Boną prof. Ivinskis, 
bus proga daugiau pabendrauti. 


Freiburgas, 
1959 metų Velykos 


Brangusis Prelate, 


Visų pirma leiskite man pasveikinti Jus Kristaus Prisikėlimo švenčių 
proga ir palinkėti Jums didžios Viešpaties palaimos visiems Jūsų darbams 
bei sumanymams. Tegu šios dienos būna Jums pilnos džiaugsmo ir vilties! 
Šie du jausmai yra vieninteliai, kurie išskiria krikščionį iš vis labiau pago- 
nėjančio pasaulio. Šiame esama daug triukšmo ir riksmo, bet jame nėra 
džiaugsmo, o ypač jame nėra vilties, nes netikint į Prisikėlimą galima gy- 
venti tik šia diena, galima tik ūžauti ir lėbauti, žinant, kaip šv. Povilas 
sako, kad „rytoj mirsime". Velykos tad yra krikščionio išskiriamoji šventė: 
ji nurodo, kad mūsų gyvenimas nėra tik šiai dienai, bet ir amžinajam Ry- 
toj. 

Prieš kurį laiką (šio mėnesio viduryje) pravažiuodamas prof. Ivinskis 
buvo sustojęs pas mane ir vieno pokalbio metu jis man užsiminė gavęs iš 
Jūsų laišką, kuriame rašote, esą ašen turbūt būsiu užsirūstinęs ir todėl Jums 
nerašąs. Brangusis Prelate, kaip galėjote šitaip pagalvoti! Tiesa, pastaraja- 
me Jūsų laiške (š.m. sausio 10 d.) Jūs lyg ir nuogąstaujate, kad gal užgausi- 
te mano širdį. O ne! Aš perskaičiau Jūsų laišką su dideliu įdomumu ir be 
jokio užsigavimo. Juk Jūsų patarimas „būti bitele ir rinkti nektarą nuo gė- 
lelių" neturi nieko savyje užgaunančio. Tai yra mylinčios bei tėviškos šir- 
dies patarimas. Jeigu aš užsigaučiau dėl to, kad Jūs turite savą nuomonę 

dėl tokių rašinių, kaip kun. Ylos polemika su kun. Razminu arba mano 
straipsnis „Į Laisvę" apie Lietuvos praeitį, tai aš pats tuo užsidaryčiau sau 
burną ir nustočiau teisės reikšti savą nuomonę. Jeigu aš pakritikuoju kitus, 
tai tuo pripažįstu teisę ir net pareigą pakritikuoti ir mane ir dėl to nieku 
būdu negaliu užsigauti ar pykti. Iš kiekvienos kritikos aš noriu mokytis. 
Mano širdį sugildo ne kritika ar kitokios nuomonės pareiškimas, bet tik 
šmeižtai; ir tai ne tiek sugildo, kiek nuliūdina, nes jie parodo žemą mūso- 
sios visuomenės lygi, kurios narys juk ir aš esu. Todėl būkite, brangusis 
Prelate, visados ramus ir reikškite man Jūsų pažiūras bei nuomonę visiš- 
kai laisvai: aš būsiu Jums už tai labai labai dėkingas, kaip dėkingas esu ir 
už pastarąjį laišką: jokios polemikos su prel. Tulaba nutariau nevesti. Ap- 
skritai į tiesiogines polemikas nesu linkęs ir šios rūšies straipsnių esu pa- 
rašęs labai maža. O jei dabarties ar praeities apžvalgose tenka kartais kri- 
tiškai pasisakyti, tai jau turbūt priklauso prie mano šiokio tokio filosofinio 
nusiteikimo: filosofas juk negali praeiti pro gyvenimo reiškinius, jų never- 
tindamas. Tokiu atveju, jei jis pasitenkintų tik aprašinėdamas, jis prarastų 
filosofinę žymę ir atsakingumą. Nesu istorikas, kuris tik konstatuoja, kas 
buvo. O kai vertini, žinoma, atsiduri pavojuje ir klysti ir kitokio vertinimo 
susilaukti. Tačiau to jokiu būdu nepergyvenu kaip kokio užgavimo. Visi 
turime savo nuomones svarbesnių reiškinių atžvilgiu ir galime visiškai 
nuoširdžiai šiomis nuomonėmis pasidalyti. Tad dar kartą prašau Jus, Pre- 
late, niekad nemanyti, jog laisvas Jūsų nuomonės pareiškimas galėtų ma- 
ne kaip nors užgauti. 


Jeigu Jums ilgokai šią žiemą nerašiau, tai buvo visai kitos priežastys, 
būtent: negalavimas ir darbai. Laidojant Bonnoje (sausio 26 d.) prof. 
Šturms!, Baltų Instituto pirmininką, nusišaldžiau ir grįžęs turėjau kurį lai- 
ką praleisti lovoje. Paskui įsimetė kažkas į kepenis, su kuriomis vargstu 
ligi šiol. Nuolatiniai skausmai dešinėje pusėje, nuolatinis reikalas laikytis 
dietos, nuolatinis gulinėjimas su karšta pūsle erzina žmogų, veikia galvą 
ir neleidžia tinkamai nei mąstyti, nei dirbti. O darbų yra prisirinkę daug. 
Baltų Institutas, iš kurio gaunu stipendiją, spaudžia, kad įteikčiau savo 
darbą apie sovietinį žmogų. Buvau pažadėjęs jį įteikti ligi š.m. balandžio 
1 d. Dabar žiūriu, kad ši negalia man neleido pažado įvykdyti. Tai nema- 
lonu, bet reikės vėl prašytis prailginti laiką bent ligi semestro pabaigos. Be 
to, studentai vis išsiprašo vieną kitą paskaitą jų būreliams. Sausio 20 d. 
buvau Mūnsteryje ir ten universitete skaičiau viešą paskaitą. Herderio Ins- 
titutas Marburge yra užsakęs man studiją apie rusiškąjį ateizmą: ir tam 
turiu pamažu dirbti. Ir Toronto šv. Jono parapijos leidiniui. Žodžiu, darbų 
begalė, o sveikata šią žiemą nebuvo ir kol kas dar vis nėra gera. Todėl visi 
mano laiškai yra užsigulėję, ir vis lūkuriuoju kokios progos, kaip šventės, 


1 Prof. Eduardas Šturmas (1895-1959) - latvių profesorius Vokietijoje, Baltų instituto va- 
dovas (LE,XXX, 93-94). 

kad galėčiau bent į pačius svarbiausius atsakyti. Jūsų laiškas taip pat lau- 
kė Velykų. Žinoma, jei būčiau numanęs, kad ilgesnis mano nerašymas Jums 
sukels rūpesčio, būčiau tuojau atsakęs. Bet maniau - mūsų bičiuliškumas 
toks aiškus, kad jokių šešėlių negali būti, nors ir turėtume skirtingą nuo- 
monę. Tad ir lūkuriavau. Atleiskite, Prelate, kad tuo Jums padariau nema- 
lonumo. 

Šiaip gyvenimas slenka labai įprastai. Žinių iš šeimos kartas nuo karto 
gaunu: ten jiems sekasi (bent dvasiškai) neblogiausia. Vaikai mokosi ge- 
rai, žmona po truputį atsigavo ir gali jau dirbinėti. Prieš Velykas išsiun- 
čiau jiems gerą siuntinį. Jei muitas nebus per brangus, reikės vėl pasiųsti 
batų, nes jų ten jiems labiausiai stinga. Taip pat ir vaistų. Savo laiške rašo- 
te, kad esu vienišas. Tai labai teisingai. Bet... tai tokia padėtis, kurios per- 
galėti nebegalima. Draugų arti irgi nėra. Su vokiečiais neturiu beveik jokio 
artimesnio ryšio, išskyrus oficialius santykius. Vienas teisių profesorius 
mane mėgsta ir nuolat kviečiasi į savo šeimą. Bet jis... antroposofas, ir aš 
neturiu ko su juo kalbėtis. Tad kalbamės apie komunizmą, kuris man jau 
yra ir taip įgrisęs. Tačiau, sakau, šios padėties pagerinti neįmanoma. Gal ji 
pasitaisys savaime. Be to, jau pripratau būti vienas ir vienišas. Savaime 
suprantama, kad vienatvėje pasaulis juodžiau atrodo, negu būryje krykš- 
čiančių vaikų ar linksmų draugų. Iš kitos tačiau pusės, vienatvėje galima 
ir į pasaulį kiek giliau pažvelgti, negu būnant minioj. Smagus gyvenimas 
padaro pažiūras paviršutiniškas, nes pridengia pasaulyje šėlstantį blogį. 
Kas blogio neregi, tas niekad negalės pasaulio interpretuoti tinkamai. To- 
dėl ir amerikoniškas optimizmas man visad atrodo kaip nuostabiai pavir- 
šutiniška filosofija. Ir tik reikia stebėtis, kaip amerikonai, net ir katalikai, 
to neregi, išskyrus vieną kitą. Iš čia kyla ir ana naivijų mintis, esą su bolše- 
vikais galima susitarti ir taikiai gyventi. Amerikonų politika yra jų gyveni- 
možiūros apraiška, ir abi yra nepaprastai naivios. Jie tai suvoks, bet tik 
tada, kai abi jos suduš. Tada amerikonai gal virs labai dideliais pesimis- 
tais... 

Na, bet užteks šios filosofijos! Atvažiavo į Vokietiją ir Bonnoje apsigy- 
veno prof. Ivinskis. Tad susitiksime su juo kiek dažniau. Važiuosiu į Bon- 
ną Baltų Instituto posėdžio bal. 2 dieną. Tai bus ilgesnis pasimatymas ir 
pasikalbėjimas. Sustatysime planus ateinantiems metams. Nežinia, kaip 
ilgai tas Baltų Institutas egzistuos! Bet jis yra mūsų išsilaikymo pagrindas. 

Dar kartą sveikindamas Jus, Brangusis Prelate, Velykų švenčių proga 
iš tikro labai apgailestauju, kad Jums padariau nerimo su savo ilga tyla. 
Tačiau atleiskite ir supraskite ir niekados daugiau nemanykite, kad galė- 
čiau dėl ko užsigauti ar supykti. 

Linkiu Jums, Prelate, daug sveikatos ir gausios Viešpaties palaimos. 


Kaip visados Jus didžiai gerbiąs Jūsų A 2 N Cc UML 

72. 


Freiburgas, 
1959.1X.30 


Duoda naują adresą. Sveikina vardadienio proga. Dėkoja už „Didžiosios Padėjė- 
jos" egzempliorius, kuriuos išdalijo besidomintiems Marija. Atsiliepimų spaudoje ne- 
matęs. Yra permainų gyvenime. Serga, pririštas prie lovos, gal reikės operaciją daryti. 
Gavo kvietimą metus dirbti profesoriumi Miunsterio universitete. Teks sunki našta. 
Pradės dėstyti nuo rudens. Miunsteryje yra daugiau lietuvių, net įsikūrusių. Nebus 
toks vienišas. 


Nuo 15 spalio mano adresas: 
Münster / Westf. 
Kerssenbrockstr. 12 
Germany 


Freiburg/Br, 
Prinz-Eugenstrasse 23, 
1959 m. rugsėjo 30 d. 


Didžiai Gerbiamas ir Brangus Prelate, 


Kol šis laiškas Jus pasieks, jau švęsite savo didžiojo Globėjo šventę. 
Tegu ši diena būna Jums gilaus džiaugsmo valandos. Tegu šv. Pranciškus 
išmeldžia Jums daug sveikatos, daug sėkmės ir Viešpaties palaimos. Jos 
esame visi tiek reikalingi! 

Jau seniai Jums berašiau. Nuo pastarojo laiško praėjo turbūt net keletas 
mėnesių. Šiuo metu gavau iš Jūsų keletą siuntinėlių su „Didžiąja Padėjė- 
ja". Ačiū Jums už juos. Viršelis spalvotas, ryškus ir patrauklus. Tik kai kas 
čia sako, kad viršelio Madona esanti per daug 'pasauliška'. Bet ką gi - 
viršelis juk tai ne meno veikalas, o daugiau ar mažiau plakatas, kad at- 
kreiptų žmogaus dėmesį. Šiuo atžvilgiu jis patenkina. Ko gi daugiau gali- 
ma iš plakato reikalauti. Pasilikau sau keletą egzempliorių, o likusius ati- 
daviau kun. Avižai!, kad išdalytų tiems, kurie Marija domisi. Jis taip ir 
padarė. Jokių atsiliepimų apie šią knygą spaudoje nemačiau; rodos, jų nė- 
ra nė buvę. Sutingome. 

Mano gyvenimėlyj tuo tarpu vyksta šiokių tokių permainų. Visų pirma 
jau nuo žiemos (maždaug nuo vasario mėnesio) sergu. Sutriko kepenys ir 
tulžis. Prie jų prisidėjo ir širdis, kuri niekad nebuvo stipri. Užbaigti vasa- 
ros semestrą (pas mus jis baigiasi liepos mėn. pabaigoje) buvo labai sunku. 
Bet šiaip taip užbaigiau ir tuojau pradėjau gydytis - pačiame Freiburge, 


lovados tvarkytojas Vokietijoje (LE, I, 503; XXXVI, 69; XXXVII, 51). 


1Prel. 

nes išvažiuoti kur nors ne man. Po dviejų mėnesių jaučiuosi kiek geriau, 
tačiau toli gražu ne visai gerai. Manoma, kad turiu tulžies akmenų ir kad 
reikės operacijos. Bet tikra dar nėra. Vakar buvau medicinos klinikoje, kur 
darė rentgeno nuotraukas. Pažiūrėsime, ką jos parodys. Pirmą sykį prieš 
šešias savaites jos negalėjo parodyti, ar akmenų yra, ar ne. Gal šį sykį pa- 
siseks išaiškinti. 

Ši liga man atėjo baisiai ne laiku. Tuo pačiu metu, kai pradėjau sirgu- 
liuoti, gavau pakvietimą nuo šio rudens dėstyti Mūnsterio universitete. 
Tuo tarpu tik metams, bet jeigu gerai seksis, gal pakvietimą prailgins. Pri- 
ėmiau pakvietimą balandžio mėnesį, nenujausdamas, kad liga užtruks. 
Dabar būtų baisiai nepatogu atsisakyti. Tad apie vidurį spalio važiuosiu į 
Miinsterį ir vargsiu, žinodamas, kad dėstymas bus sunkus, nes darbingas 
kol kas nebesu. Iš vienos pusės, šis pakvietimas sudaro mums savotišką 
garbę, todėl daug kas mane spaudė neatsisakyti; iš kitos - man asmeniškai 
tai yra didžiulė našta, ypač dabar, kai esu nesveikas. Bet reikės tempti šią 
naštą, kol Viešpats leis. Persikėlimas su knygomis ir kitais rakandais yra 
stipriai varginantis. Prisiminkite mane, brangusis Prelate, Šv. Mišiose ir 
paprašykite man ištesėjimo. 

Šiaip nieko naujo. Niekur šią vasarą negalėjau išvykti, nes buvau pri- 
rištas prie lovos. Negalėjau tad nė su pažįstamais susitikti, kurie buvo su- 
silėkę Konigsteine bendroje ateitininkų ir frontininkų studijų savaitėje. Vo- 
kietijos šiaurėje, į kur tenka keltis, yra kiek daugiau lietuvių. Net ir pačia- 
me Miūnsteryj, kur kai kurie iš mūsiškių turi net namus įsigiję. Tad ten gal 
nebūsiu taip vienas. - Visus rašto darbus reikėjo porą mėnesių nutraukti. 
Dabar vėl pamažu reikės grįžti prie jų, nors ir sunkiai. 

Dėkodamas Jums, bangusis Prelate, už prisiminimą, linkiu Jums daug 
Viešpaties palaimos ir reiškiu gilią savo pagarbą. 


Jūsų l. N aerul 

73. 


Vetsfalijos Miunsteris, 
(Miinster/ Westfalen), 
1959 m. Kalėdos 


Sveikinimas prelato titulo suteikimo proga. Stebisi, kad gavo senu adresu siųstą 
laišką. Ar negavęs jo paskutinio laiško? Dėsto Miunsterio, katalikiško miesto, univer- 
sitete. Pirmą kartą tremtyje gauna gana gerą atlyginimą - 240 dol. per mėnesį (Frei- 
burge tik kišenpinigius - 50 dolerių už semestrą). Palanki „Didžiosios Padėjėjos" kan. 
Vaitkaus recenzija. „Nusidėjėlio tragika" „Aiduose" primena jo visą „Cor inguietum" 
5 tomų seriją. Galėtų tęsti paskutinį tomą - „Nusidėjėlio tragika", bet trūksta ir laiko, 
irjėgų. Prelatas sakęs, kad nebeleis knygų. Kas kitas jas leistų? Miunsteris arti jūros, 
sniego gali nebūti ir per Kalėdas, o Švarcvalde visas miškas - kaip didelė simbolinė 
Kalėdų eglutė. 


Miinster/Westf, 
Kerssenbrockstr. 12 
1959 m. Kalėdos 


Brangusis Prelate, 


Tik neseniai sužinojau iš mūsų spaudos, kad Jūs esate pakeltas tikruoju 
Jo Šventenybės rūmų Prelatu! Visa širdimi džiaugiuosi šiuo didžiu įvykiu 
ir sveikinu Jus šia iškilminga proga. Žinau, kad Jūs savo širdyje su didžiu 
nusižeminimu priėmėte šią garbę. Tačiau mes didžiuojamės Jumis ir Jūsų 
titulu. Kai mažos tautos vaikai yra išblaškyti po visą pasaulį, tai kiekvie- 
nas bet kurio jos vaiko išaukštinimas džiugiu aidu atliepia visų širdyje. 
Gyvuokite tad, brangusis Prelate, visų mūsų pasididžiavimui! Tegu Vieš- 
pats laimina Jūsų kelią ir visus Jūsų darbus. 

Vakar gavau Jūsų kalėdinius sveikinimus su stambiu priedu. Labai la- 
bai Jums dėkui už šiltus žodžius ir už melsvą popierėlį! Tai ženklas, kad 
manęs nepamirštate! Ir už tai esu Jums labai dėkingas. Tik man neramu 
dėl vieno dalykėlio: Jūs adresavote savo laišką dar į Freiburgą. Tai man 
kelia nerimą. Prieš išsikeldamas iš Freiburgo (dar rugsėjo mėnesį) para- 

šiau Jums laišką ir daviau nauja adresą. Gal šio laiško nesate gavę? Jame 
aprašiau savo padėtį, kodėl palieku Freiburgą ir kokios sunkenybės ma- 
nęs laukia naujoje vietoje. Jei nebūtumėte šio laiško gavę, tai nemanykite, 
kad Jus esu pamiršęs. Ne! Tik kartais kokia nors kliūtis pasitaiko, kuri 
supainioja norus. Nekartodamas plačiai senų dalykų, noriu Jus šį kartą tik 
trumpai painformuoti apie manąją dabartį. 

Esu Miinsteryje (Vestfalijoje), labai katalikiškame mieste, ir dėstau uni- 
versitete. Čion buvau pakviestas jau balandžio mėnesį, bet negalėjau stai- 
ga mesti Freiburgo, tad sutarėme, kad pradėsiu naują darbą tik nuo ru- 
dens semestro. Tai yra pirma mano vieta tremtyje, už kurią jau gaunu 
atlyginimą. Freiburge dėsčiau tik už kišenpinigius (50 dol. per semestrą!). 
Čia gaunu jau 240 dol. per mėnesį. Vokietijos pinigais skaitant, tai jau visai 
padorus atlyginimas. Visa bėda, kad šis pakvietimas galioja tik vienerius 
metus: ligi 1960 m. rugsėjo mėn. Kaip toliau bus, dar visiškai neaišku. Yra 
pažadėta pakvietimą pratęsti. Bet pažadėsi - patiešysi... Tačiau moraliai 
buvau tiesiog priverstas pakvietimą, kad ir metams, priimti, nes to pagei- 
davo tie, kurie man davė ligi šiol stipendiją. Nebuvo galima jiems pasaky- 
ti: „Ne, trumpalaikio pakvietimo nepriimsiu; duokite man stipendiją ir 
toliau". Tad pakvietimą priėmiau ir persikėliau, nors persikėlimas ir buto 
susiradimas surijo labai daug pinigo. Prie viso to dar prisidėjo liga, kuria 
jau sergu nuo praėjusios žiemos (sausio mėn. pabaigos). Tai kažkokia ne- 
galia kepenyse ir tulžyje. Turiu laikytis labai griežtos dietos ir nepervargti. 
Persikėlimas buvo gerokai nuvarginęs, bet dabar jaučiuosi vėl gerėliau. 
Pats darbas universitete yra mielas, nors studentų čia turiu mažiau negu 
Freiburge: juk esu čia nežinomas naujokas. Tačiau pamažu įsigyvensiu. 
Jeigu man pasiseks šią vietą ir toliau pasilaikyti, nieko geresnio nenorė- 
čiau. 

Rašto darbai dabar kiek sustoję, nes reikia ruoštis paskaitoms (turiu 5 
val. savaitėje; Freiburge turėjau tik 2 val.). Tik po truputį galiu stumti juos 
priekin. Skaičiau kan. Vaitkaus! recenziją apie „Didžiąją Padėjėją". Palan- 
kiai ir šiltai parašyta. Kan. Vaitkus nenorėtų sutikti su mintimi, kad Ange- 
las, apreikšdamas Marijai jos Motinystę, pateikė jai šį apreiškimą kaip pra- 
šymą. Bet argi Dievas galėjo priversti moterį tapti Jo Motina? Marijos Mo- 
tinystė turėjo juk būti jos laisvių laisviausio apsisprendimo išdava. Tad ir 
Angelo žodžiai galėjo būti tik kaip prašymas pateikti, o ne kaip sprendi- 
mas. Galų gale - tai malonės ir laisvės paslaptis, dėl kurios ginčijasi moli- 
nistai su tomistais jau keli šimtmečiai ir kurios mes savo žmogiškuoju pro- 
tu neišspręsime. Tačiau apskritai kan. Vaitkus „Didžiąją Padėjėją" sutiko 
labai šiltai. - „Aiduose", gal pastebėjote, pasirodė mano ilgokas straipsnis 
apie nusidėjėlio tragiką. Kun. dr. Prunskis „Drauge“ atkreipė dėmesio į šį 


1 Kan. Mykolas Vaitkus (1883-1973) - poetas ir rašytojas, redaktorius, Lietuvių rašytojų 
draugijos garbės narys (LE, XXXII, 500-503; XXXVI, 515; XXXVII, 626). 

straipsnį, sakydamas, kad jis turėtų būti plačiau paskleistas. Tai yra labai 
sena studija. Aš ją pradėjau rašyti dar 1951 metais ir jos dalį, kuri dabar 
eina „Aiduose", netrukus (gal kokiais 1952 ar 1953 metais - dabar gerai 
neatsimenu) pasiunčiau Vaičiulaičiui. Ši studija buvo sumanyta kaip vie- 
na iš serijos „Cor inguietum", kuriai priklauso „Didysis inkvizitorius" ir 
„Jobo drama". Visa ši serija turėjo turėti 5 tomelius: 1. „Didysis inkvizito- 
rius", 2. „Niekšybės paslaptis", 3. „Jobo drama", 4.„Kova su Dievu" ir 5. 
„Nusidėjėlio tragika". Iš visos šios serijos Jūs, Prelate, išleidote du tome- 
liu: „Didysis inkvizitorius" (Nr. 1) ir „Jobo drama" (Nr. 3). „Niekšybės 
paslaptis" (Nr. 2) yra išėjusi vokiškai; lietuviškai niekas nekalbino (išsky- 
rus Rimeikį, kuriam sutikimo nedaviau) jos leisti, taip tad ji ir stovi. „Kova 
su Dievu" pagal A.Mickevičiaus „Vėlines" yra taip pat (sutrumpintai) pa- 
sirodžiusi vokiškai (laikraštyje „Zeitschrift für Ostforschung"). Prijungus 
prie jos lietuviškąją prometėjizmo interpretaciją, kaip ją randame Putino 
veikaluose (apie ją rašiau „Metuose"), galima būtų iš viso to padaryti ne- 
blogą tomelį. „Nusidėjėlio tragika" buvo pradėta, kaip minėjau, jau seniai 
irjos pradžia nusiųsta „Aidams". Tačiau Vaičiulaitis į tai visiškai nereaga- 
vo ir šios studijos kokius 5-6 metus nespausdino. Aš irgi jam nieko nesa- 
kiau, manydamas, kad man nepasisekė nusidėjėlio psichologijos tinkamai 
atskleisti ir kad studija nėra verta spausdinti. Taip tad aš ir nutraukiau jos 
tolesnį rašymą, nors medžiaga ir dabar tebeguli sugrupuota ir surinkta. 
Dabar štai po kokių 5-6 metų šios studijos pradžia pasirodė „Aiduose": 
buvau labai nustebintas, ją išvydęs. O dar labiau nustebau, kad kun. dr. 
Prunskis ją pagyrė ir rekomendavo kitiems. Tad būtų galima ir ją pratęsti 
ir užbaigti. Bet... ar šiuo metu aš rasčiau laiko ir jėgų? Tai klausimas. Be 
to, atrodo, kad šių studijų leidimas lietuviškai jau nebeįmanomas. Kai aną 
vasarą buvome susitikę, Prelate, Jūs man minėjote, kad daugiau knygų 
nebeleisite. O kas kitas jas leistų? Todėl tai, ką aš apie Jūsų kadaise pradė- 
tą seriją rašau, yra ne pasiūlymas ją tęsti, o tik informacija. Žinoma, būtų 
gera ją pratęsti ir užbaigti, bet... - Iš vokiečių pusės turiu prisiėmęs porą 
studijų apie bolševizmą: apie bolševikinį žmogų, apie komunistinę filoso- 
fiją ir vieną specialiai apie ateizmą. Visos šios studijos jau eina prie galo. 
Pamažu pradės jos netrukus pasirodyti. Bus labai gaila, kad jos liks tik 
vokiškai ir kad Amerikoje augęs mūsų jaunimas jų negalės paskaityti. Ta- 
čiau tai yra visų rašančiųjų emigrantų likimas. 

Taip tad ir bėga dienos. Šios Kalėdos priartėjo man visai nejaučiant. 
Nauja vieta, nauja aplinka, nauji žmonės, naujas darbas - visa tai stumia 
laiką labai sparčiai, ir žmogus nė nejauti, kaip vienas mėnuo lenkia kitą. 
Miinsteris guli žemumoje, netoli jūros, tad sniego ligi šiol nebuvo. Atrodo, 
kad jo nebus nė Kalėdoms! O Kalėdos be sniego yra Kalėdos be džiaugs- 
mo. Taip jau esame įpratę nuo mažens. Freiburge buvo šiuo atžvilgiu sma- 
giau: ten kalnai jau seniai apsidengę sniegu, o kadangi Švarcvaldas yra 

apaugęs eglėmis, tai visa gamta atrodo švenčianti Kristaus Gimimą; visas 
miškas yra viena didžiulė Kalėdų eglutė. Na, bet Viešpats gimė visiems 
laikams ir visoms aplinkoms - su kalnais ir be jų, su miškais ir be jų. Jau 
pats Kristaus pasirodymas žemėje buvo begalinis džiaugsmas, ir šio 
džiaugsmo šventę švenčiame. Ir Jums, brangusis Prelate, tebūna ši šventė 
didžio džiaugsmo diena! Dėkodamas Jums už prisiminimą, linkiu Jums 
daug Viešpaties palaimos šiomis šventomis dienomis ir reiškiu Jums gilią 
savo pagarbą! Jūs esate visados mano mintyje ir širdyje! 


Jūsų v. JV Ce M 
74. 


Miunsteris, 
1960 m. Velykos 


Kun. Gaidos recenzija yra rimta, teologiškai kruopšti, svarbesnė už entuziastin- 
gąją kan. Vaitkaus. Gaila, kad kun. Gaida atsidėjo publicistikai, o ne teologijai, nes tam 
turi gabumų ir yra gerai pasirengęs. Taip pat ir kun. Baltinis, kun. Celiešius, abu tūno, 
nors gabūs teologijai. Visi lietuviškieji mokslai skursta, bet labiausiai teologija. Rašo, 
kad po truputį susigyvena su studentais ir profesoriais. Pastangas trukdo silpna svei- 
kata. Tikisi, kad Prelatas atvyks į Eucharistinį kongresą Miunchene, tad gal bus proga 
susitikti, nors pats dalyvauti kongrese vargiai galės. 


Mūnster/W, 
Kerssenbrockstr. 12. 
1960 metų Velykos 


Brangusis Prelate, 


Prieš kiek laiko gavau iš Jūsų du paketuku „Didžiosios Padėjėjos", už 
kuriuos Jums labai labai dėkoju. Keletą egzempliorių padovanojau mūsiš- 
kiams, keletas jų yra dar pas mane. „Aiduose" skaičiau kun. Gaidos recen- 
ziją: ji parašyta labai rimtai, visu teologišku kruopštumu. Tai yra pirmoji 
tokios rūšies, nes kun. Vaitkaus recenzija, nors ir labai entuziastinga, vis 
dėlto neprilygsta kun. Gaidos pastaboms. Kun. Gaida yra rimtas teologi- 
nis mąstytojas. Kai atvykau į Freiburgą 1949 metais, ten teologijos fakulte- 
te ir apskritai tarp Freiburgo kunigų dar buvo labai gerų atsiminimų apie 
Gaidą kaip studentą: jis mat Freiburge studijavo ir doktorizavosi. Dabar 
jau miręs Freiburgo arkivyskupas Rauch sykį yra pasakęs, kad Gaida bu- 
vęs vienintelis užsienietis teologas, taip puikiai įvaldęs vokiečių kalbą. Gaila, 
kad Gaida išvyko į Kanadą, o ne atsidėjo tolesnėms teologijos studijoms. 
Visi mokslai yra mūsų lietuviškojoje bendruomenėje sunykę, bet teologija 


206 MIUNSTERIO LAIKOTARPIS 


ar tik nebus labiausiai nusmukusi. Todėl iš tikro yra nuostolis, kad Gaida 
atsideda publicistikai, o ne rimtiems teologiniams svarstymams. O šiam 
tikslui jis turi ir gerą galvą, ir tinkamą pasiruošimą. Tas pats pasakytina ir 
apie tokius kunigus kaip Baltinis ar Celiešius. Ir jie tūno kažkokioje pasto- 
gėje, užuot ką nors rimtesnio bei gilesnio kūrę. Gal Jūs turite, mielasis 
Prelate, progos jiems tai pasakyti: Jūsų gal jie paklausytų labiau negu ma- 
nęs, nors aš šiems savo bičiuliams esu ne sykį tai rašęs. 

Jau vienas semestras pasibaigė, kai esu Mūinsteryje. Iš sykio čia man 
buvo truputį nejauku. Mat kiekviena pradžia yra nejauki. Bet paskui įpra- 
tau: susigyvenau su studentais, užmezgiau vieną kitą ryšį su fakulteto dės- 
tytojais. Visi yra malonūs ir draugiški žmonės. Bet ar jie man mano pa- 
kvietimą prailgins (formaliai jis baigsis su šiuo vasaros semestru), dar ne- 
aišku. Mano liga neleido man pasistatyti taip, kaip ir kiti, ir aš pats būčiau 
norėjęs. Po visokių kraustymusi buvau rudenį labai nusilpęs ir jau ma- 
niau, kad reikės visko atsisakyti. Vėliau pagerėjo, bet sveikas nesu. Blo- 
giausia yra tai, kad dėl ligos mano burnos gleivinė džiūsta ir labai trukdo 
kalbėti. Tad paskaitos, o ypač laisvas pokalbis išeina nesklandūs. Kas šios 
priežasties nežino, priskiria šiuos trūkumus mano 'nepasiruošimui'. Dėl 
ligos esu pririštas prie namų, beveik niekur negaliu ilgesniam laikui iš- 
vykti, nes negaliu beveik nieko restoranuose valgyti. Ir Eucharistiniame 
kongrese, atrodo, vargu ar galėsiu dalyvauti. Bet ką gi - reikia su Dievo 
Valia susitaikyti ir džiaugtis bent tuo, kas yra likę. Norėčiau tik užbaigti 
savo darbus, kurie daugumoje įpusėti ar net eina prie galo. 

Priimkite, mielasis Prelate, Velykų proga mano nuoširdžiausius linkė- 
jimus. Tegu Viešpats laimina Jūsų pastangas ir sumanymus! Tegu suteikia 
Jums džiaugsmo, apžvelgiant Jūsų nueitą tokį vaisingą gyvenimo kelią. 
Jeigu atvyktumėte šią vasarą į Eucharistinį kongresą, mėginčiau su Jumis 
susitikti. O tuo tarpu ačiū už prisiminimą! 


Jūsų J. oecimą 


75. 


Miunsteris, 
1960.IX.29 


Neteko susitikti Miunchene. Bičiuliai kviečia atvykti į JAV. Darbas neleidžia. Pa- 
siliks Miunsteryje, nes profesoriavimas pratęstas, netgi kviečia galutinai pasilikti. Gam- 
ta monotoniška. Gražiau buvo Freiburge. Pasaulis stačia galva rieda bedugnėn. 

Mūnster/W, 
Kerssenbrockstr. 12 
1960 m. mgsėjo 29 d. 


Brangusis Prelate, 


Visų pirma leiskite man pasveikinti Jus Jūsų šventojo Globėjo dieną! 
Tegu jis išmeldžia Jums daug sveikatos ir giedrių dienų Jūsų veikloje, ku- 
ria mes visi tiek džiaugiamės. - Jau seniai apie Jus nieko negirdėjau. Gal- 
vojau, kad gal pasirodysite Münchene šią vasarą. Bet ir aš pats negalėjau 
ten būti, o apie Jus irgi niekas neminėjo - taigi ir Jūs pasilikote už okeano. 
O būtų buvę labai miela susitikti. Mano bičiuliai ne sykį kvietė mane apsi- 
lankyti Amerikoje. Bet tiek mano sveikata, tiek ypač darbas neleidžia ilgė- 
liau ištrūkti, o dviem trim savaitėm tokia kelionė neapsimoka. Reikės pa- 
laukti, kol būsiu 'pensininkas"', tada galima bus pavažinėti. Tuo tarpu dar 
reikia laikytis, kol Viešpats liepia. 

Esu, kaip žinote, Mūnsteryje, ir, atrodo, kad negreit man teks iš čia 
pajudėti. Mano profesoriavimas čia vėl pratęstas. Be to, fakultetas norėtų 
mane pastoviai pasilikti, tik dar nežino, kokia forma. Aš pats nesibaidau ir 
neatsisakau, nors nei pats miestas, nei ypač gamta čia nėra viliojanti: lygu- 
mos, pelkės, daug drėgmės ir rudenį rūkų. Tačiau negi čia žmogus rink- 
siesi: kur gauni darbą, ten reikia ir apsistoti. Freiburge buvo, žinoma, daug 
gražiau, bet - negi iš kalnų misi. Mano sveikata labai svyruoja: kartais 
jaučiuosi gerai, bet kartais kankina didelis nuovargis, kyląs iš kepenų ne- 
normalaus veikimo. Tad ir šią vasarą reikėjo atsisakyti nuo visų paskaitų, 
kurias buvau pažadėjęs tiek ateitininkams, tiek frontininkams. Niekur ne- 
buvau nė kojos iškėlęs. Maniau, išlėksiu kur truputį rudeniop. Bet dabar 
žiūriu, kad jau reikia sėsti stipriai prie darbo, nes semestro pradžia artina- 
si, o aš turiu pasiskelbęs du naujus kursus, kurių ligi šiol nesu dar skaitęs: 
pagrindinės rusų filosofijos problemos ir vakarietiški bolševizmo aiškini- 
mai. Tad taip nė nemačiau atostogų. Pavydžiu žmonėms, kurie jų turi ir 
kartais net apsčiai. Blogiausia, kad mano darbas neina taip sparčiai, kaip 
norėčiau. Mat ilgas sėdėjimas kepenims yra peilis. Tad reikia vis atsigulti. 
O tai trukdo darbą. Na, bet džiaugiuosi, kad yra dar taip, nes gali būti dar 
blogiau. Rašysiu, kol galėsiu. 

Būtų malonu išgirsti ir iš Jūsų, mielasis Prelate, kokį žodelį. Kaip laiko- 
tės? Ką planuojate? Kokia nuotaika visų šių pasaulio sąmyšių akivaizdo- 
je? Pasaulis iš tikro stačia galva rieda bedugnėn! Mėginu tai aiškinti vokie- 
čių jaunimui. Kai kas tai supranta, bet - ne visi! Kai supras, bus per vėlu. 

Dar sykį, brangusis Prelate, linkiu Jums daug giedraus džiaugsmo ir 


didžių Viešpaties malonių. 
Jūs > 
ü A ' | ACU 


208 MIUNSTERIO LAIKOTARPIS 


76. 


Miunsteris, 
1961.111.29 


Dėkoja už kelionės į LKM Akademijos suvažiavimą JAV apmokėjimą. Tačiau ke- 
lionė nėra įmanoma, nes yra pririštas Miunsterio universitete, kur iš profesoriaus sve- 
čio jau pasidaręs tikru filosofijos fakulteto nariu, gavęs docento titulą ir didelę, beveik 
400 dolerių, mėnesio algą. Taip pagaliau įsitvirtino universitete. Antroji priežastis - 
silpna sveikata, turi laikytis griežtos dietos, kas kelionėje neįmanoma. Vietoj savęs 
siūlo prof. J. Grinių arba prof. Ivinskį. Abu sūnūs vedę lietuvaites. 


Mūnster/W. 
Kerssenbrockstr. 12. 
1961 m. kovo 29 d. 


Didžiai Gerbiamasis Prelate, 


Kristaus Prisikėlimo švenčių proga priimkite nuoširdžius mano sveiki- 
nimus bei linkėjimus. Tegul Viešpats laimina Jūsų darbus ir Jūsų gyveni- 
mo kelią! 

Jūsų laiškas, kuriuo man pranešėte, kad apmokėtumėte mano kelionę 
Amerikon, jei vykčiau į Lietuvių Katalikų Mokslo Akademijos suvažiavi- 
mą Čikagoje, man buvo didelė ir maloni staigmena, dar sykį parodžiusi, 
kokios geros ir plačios širdies Jūs, Prelate, esate. Labai labai dėkoju Jums 
už šį pasiryžimą. 

Deja, mano kelionė Amerikon šiuo metu yra neįmanoma. Mane Münste- 
rio universitetas prisirišo neaprėžtą laiką, taip kad ištrūkti nebegaliu. Kaip 
žinote, mielasis Prelate, ligi šiol buvau Mūnsteryje tik profesorius svečias, 
tai yra toks dėstytojas, kuris gali būti atleistas kiekvieną semestrą, jei jo 
pakvietimas švietimo ministerio neprailginamas. Mano pakvietimas 
Miinsterin baigėsi šių metų žiemos semestrą (vasario mėn. gale). Tačiau 
Filosofijos fakultetas, patenkintas mano darbu, padarė mane nebe svečiu, 
betjau visišku nariu, suteikdamas man docento vietą su didesne alga, ne- 
gu profesoriaus svečio. Šią vietą aš turiu dabar kaip tik nuo šių metų kovo 
mėnesio. Tai yra vieta neaprėžtą laiką. Jei nepadarysiu kokio baisaus nusi- 
kaltimo, niekas manęs nebeatleis. Tuo būdu pasisekė man įkelti koją į uni- 
versitetą jau stipriau negu lig šiol. Dėl to atkrinta man rūpestis, kaip pra- 
gyventi, nes docento alga Vokietijoje yra iš tikro didelė: gausiu į rankas 
netoli keturių šimtų dolerių per mėnesį, kas Vokietijoje yra dideli pinigai. 
Šia proga dėkoju Jums, brangusis Prelate, už visą aną paramą, kurią man 
teikėte sunkiais mano gyvenimo metais. Dabar ji man jau nebebus reika- 
linga (išskyrus kokios nelaimės atvejį). Dabar ašen mėginsiu pašelpti rei- 

kalinguosius. - Bet visas šis medžiaginis aprūpinimas pririša mane ir ap- 
krauna dideliu darbu. Buvau galvojęs, kad mano svečiavimasis Miinste- 
ryje gal baigsis, tada pasidarysiu vėl laisvas kaip paukštis ir galėsiu vykti 
Amerikon pasisvečiuoti. Deja, dabar pajudėti ilgesnį laiką negalėsiu. Ži- 
noma, būtų iš tikro galima atvykti porai savaičių. Bet tai būtų iš tikro ne- 
pateisinamas liuksusas. Kelionė Amerikon yra brangi. Jeigu tad jau vykti, 
tai bent keletui mėnesių, o ne keletui dienų ar vienai paskaitai. O ilgesnio 
laisvo laiko dabar aš neturėsiu, išskyrus tris mėnesius vasarinių atostogų, 
kurių metu reikia ruoštis žiemos semestrui. 

Bet yra dar viena priežastis, kuri mano kelionę Amerikon padaro nega- 
limą, būtent mano sveikata. Mano kepenys ir tulžis tebėra nesveikos ir 
toliau. Turiu visą laiką laikytis griežtos dietos, nevalgyti taukų, kiaulie- 
nos, apskritai jokios riebesnės mėsos, kopūstų, pupelių ir t.t. ir t.t. Visa tai 
galima įvykdyti sėdint namie, bet ne kelionėse ir pas svetimus žmones. 
Esu pastebėjęs, kad net ir trumpos kelionės, kurių metu reikia maitintis 
restoranuose, man jau sudaro keblumų. O ką kalbėti apie keliones vieną 
kitą savaitę ar mėnesį! 

Visa tai verčia mane pasilikti namie, padėkojant Jums, Prelate, už gerą 
Jūsų širdį. Atsakydamas p. P. Maldeikiui! į pakvietimą ir išdėstęs jam prie- 
žastis, kodėl pakvietimo negaliu priimti, pasiūliau, kad pakviestų į suva- 
žiavimą arba dr. J.Grinių, kuris dabar yra visiškai laisvas, arba prof. Ivins- 
kį, kuris ligi šių metų galo irgi yra laisvas. Jei Čikagos Liet. Kat. Mokslo 
Akademijos Valdyba juos kviestų, gal gera Jūsų širdis kaip tik nukryptųį 
šiuos mūsų veikėjus ir gal Jūs sutiktumėte apmokėti jų keliones į Ameriką. 
Bet tai tik mano asmeninis siūlymas. 

Šiaip mano gyvenimėlyje nėra jokių atmainų. Darbo turiu dabar labai 
daug. Reikia ruoštis paskaitoms, reikia ruošti spaudai vieną kitą knygą. 
Taip tad ir eina laikas šuoliais. Iš Lietuvos turiu žinelių, kad abu mano 
sūnūs vedė. Vadinasi, ir jie jau kuria savarankišką gyvenimą, nors abu dar 
nėra baigę mokslo. Džiaugiuosi, kad jų abiejų žmonos lietuvaitės (vyres- 
niajam anksčiau buvo pavojus, kad ves kažkokią rusaitę). Taigi reikia jau 
apsiprasti su senatve... 

Dar sykį dėkodamas Jums už Jūsų ryžtą, linkiu Jums, brangusis Prela- 
te, daug džiaugsmo šiomis šventomis dienomis ir daug sveikatos Jūsų ke- 


lyje. 
Jūsų f. Nucinų 


1 Petras Maldeikis (1904-1993) - pedagogas, redaktorius, mokytojas, rašė auklėjimo temo- 
mis (LH, XVII, 174-175); XXXVI, 368; XXXVII, 367). 

77. 


Miunsteris, 
1961.V.20 


Pergalvojęs pakartotinį kvietimą vykti į JAV, nusprendė taip pat: laiko stoka ir 
silpna sveikata. Nuotaika irgi bloga: žmona sunkiai serga, patyrė antrą širdies prie- 
puolį, nedirba, vaikus reikia remti. 


Mūnster/W, 
Kerssenbrockstr. 12 
1961 m. gegužės 20 d. 


Brangusis Prelate, 


Jūsų laiškas, kuriuo mane dar sykį įtaigojote priimti pakvietimą ir at- 
vykti Amerikon, vertė mane vėl iš naujo viską permąstyti ir peržiūrėti. 
Todėl neskubėjau Jums atsakyti, stebėdamas ir lūkuriuodamas, kad gal 
pats laikas ką nors parodys. Deja, dabar, praėjus jau trims savaitėms, rei- 
kia galutinai apsispręsti. Ir mano galutinis apsisprendimas pasilieka toks 
pat, kaip ir anksčiau: negaliu! Negaliu dėl laiko ir dėl sveikatos. Negaliu 
imti iš Jūsų tokios didelės sumos kelionei, kuri apsiribotų tik kokiom dviem 
savaitėm. Negaliu apvilti savo bičiulių, kurie jau dabar stato programas 
tam atvejui, jei ašen atvykčiau. Jeigu žmogus negali Amerikos aplankyti 
kaip reikia, tai geriau tegu visai nesirodo: tai gaspadoriška, bet nuosekli 
išvada. Atvykus Amerikon, reikia joje pasilikti bent porą mėnesių. O aš 
tiek daug laiko negaliu ir dėl savo darbo, ir dėl sveikatos, kuri tarnauja tik 
tol, kol vengiu per didelio nuovargio. Be to, ir vidinė mano nuotaika šiuo 
metu nėra smagi: prieš porą dienų gavau laišką iš Lietuvos - mano žmona 
sunkiai ir pavojingai susirgusi; jos širdis jau seniai negaluoja; dabar ji turė- 
jo aštrų antrą priepuolį, gulėjusi ilgokai ligoninėje, ir gydytojai įspėję, kad 
jie ją atgriebę jau paskutinį kartą. Trečio priepuolio ji nebeišlaikysianti. 
Vaikai rašo nusiminę, nes mama nebegali daugiau dirbti, o jie dar teberei- 
kalingi paramos. Tad visus šiuos motyvus sudėjus krūvon, reikia pasilikti 
namie. Dėkoju Jums už mielus paskatinančius žodžius, už pasiryžimą ap- 
mokėti mano kelionę. Gal tai bus galima įvykdyti vėliau, kai sąlygos pasi- 
darys palankesnės. O nuostolio, kad aš neatvyksiu, nebus niekam. Kat. 
Mokslo Akademija referentų turi pakankamai. Be to, aš nesu šios Akade- 
mijos narys. Esu dėkingas už garbę, kad Akademija man, kaip nenariui, 
skiria paskaitą. Bet jos paskaitymas susijęs su tokiomis didelėmis sunke- 
nybėmis, kad jos turinys tikrai šių sunkenybių neatsvertų. Grąžinu tad 

Jums, Prelate, atsiųstą čekį ir dar sykį prašau nesupykti, kad apsispren- 
džiu neigiamai. Tikiu, kad mane suprasite ir atleisite. 


Jūsų J. Wacriue 


78. 


Miunsteris, 
1962 m. Velykos 


Ilgai nerašęs, nes tuščių žodžių nemėgstąs, o nuoširdžiam išsikalbėjimui reikia 
laike ir nuotaikos. Daug darbo, per semestrą - 500 puslapių paskaitų teksto. Kol kas 
ministerija dar nepatvirtino jo visam laikui, nes nesąs Vokietijos pilietis. Apie arti- 
mo meilę pozityviai - dalytis paskutiniu duonos kąsneliu, o negatyviai - nebūti ki- 
tiems našta. Prisimena, kad už savo studiją apie socialinį teisingumą dar Lietuvoje 
buvo smarkiai kritikuotas. Prisimena taip pat hierarchijos suskilimą Švabijos Gmiun- 
de ir pasauliečių dezorientaciją. Visa tolima, atgyventa. Tada rašyti laiškai prel. Tu- 
labai, prel. Krupavičiui, vysk. Brizgiui dabar atrodo tušti, beprasmiai, o anuomet 
ginčai atrodė svarbūs ir būtini. Laikas keičia gyvenimą. Apologetika gana apleista. 
Mėgina į tai atkreipti dėmesį. Vasaros semestrą dėstys komunistinę etiką, o žiemos - 
komunistinę religijos filosofiją. Persikėlimas į Miunsterį jam daug kainavo darbo ir 
lėšų, bet buvo būtinas, kad jis pats per anksti netaptų našta kitiems. Labai dėkingas 
Prelatui už ikišiolinį šelpimą ir pagalbą. Teisinasi, kodėl retai rašo laiškus. Studijų 
palaikyti lotynų kalbą. Jis buvo už tautinę. Bet dabar supranta, kad tai gera tautiečių 
atžvilgiu, bet bloga Bažnyčios atžvilgiu. Nors kitataučių stačiatikiai labiau vertina- 
mi už katalikus, bet atsivertimai, pavyzdžiui, protestantų, tėra tik į katalikus, bet ne 
į stačiatikius, nes kitaip turėtų atsisakyti ir savo tautiškumo - tapti rusais, rumu- 
nais, graikais. 


Mūnster/W, 
Kerssenbrockstr. 12 
1962 metų Velykos 


Mielas ir brangus Prelate, 


Seniai jau rašiau Jums žodelį. Tuščiavidurių - visokių šventinių ir su- 
kaktuvinių - laiškų pradedu vis labiau nebemėgti, o pasikalbėti iš širdies 
reikia nuotaikos. Jos šią žiemą man buvo maža: tiek dėl daugybės darbo, 
tiek dėl vis šlubuojančios sveikatos. Darbo susikrovė todėl, kad reikėjo 
rašytis paskaitas keturioms savaitinėms valandoms; tad per semestrą (4 
mėnesiai) susidarė per 500 pusl. Sveikata nesitaiso todėl, kad tulžies ak- 
menų chemiškai ištirpdyti neįmanoma, o operaciją vis atidėlioju, many- 
damas, kad ateis patogesnis metas negu dabar. Taip tad teko gerokai pri- 
sispausti, kad ištesėčiau. O ištesėti reikėjo, nes mano vieta universitete vis 

dar nėra amžina. Tiesa, praktiškai gal ir nebūčiau atleistas, jei jėgos vežtų. 
Bet jei jos nevežtų, ateitis pasidarytų gerokai niūri. Universitetas yra pri- 
statęs mane Švietimo ministerijai, kad ši paskirtų mane jau visam gyveni- 
mui, bet kol kas šio paskyrimo neturiu ir nežinau, ar be pilietybės (aš vis 
dar nesu Vokietijos pilietis) tai įvyks. Jeigu toks paskyrimas 'visam gyve- 
nimui' (auf Lebenszeit) ateitų, tada būtų ramiau, nes tada ir negalios atve- 
ju būčiau daugiau ar mažiau aprūpintas ir nepasidaryčiau niekam našta. 
Be abejo, Jūs man, Prelate, galėtumėte čia priminti „Saulės Giesmę" ir aną 
mano stipriai pabrėžtą Kristaus įsakymą nesirūpinti rytdiena. Iš tikro ja 
ašen ir nesirūpinu - dėl savęs paties. Man tik nesinori, kad kiti manim 
imtų rūpintis, jei tektų virsti nedarbingam ir vis dėlto pasaulyje dar tebe- 
vegetuoti. Štai šitokio atvejo norėčiau išvengti. Nes vis labiau įsitikinu, 
kad Kristaus įsakymas „mylėk savo artimą kaip pats save" praktiškai reiš- 
kia „nebūk savo artimui našta". Man atrodo, kad šį - tegu ir negatyvinį - 
principą išvysčius būtų galima sukurti ištisą etiką, kuri mūsų santykius 
stipriai sušvelnintų, ypač demokratinėje santvarkoje. Pozityviai mylėti sa- 
vo artimą kaip pats save mes niekad turbūt neįstengsime, nes tai reikštų 
pasidalinti su artimu ir paskutiniu kąsniu. Tai yra šventųjų privilegija. Už 
šį pozityvios meilės pabrėžimą ašen esu buvęs daug kartų ir stiprokai kri- 
tikuotas, kai dar Kaune išėjo mano knyga „Socialinis teisingumas". Senat- 
vėje baigiu įsitikinti, kad gal anie kritikai ir turėjo tiesos; kad gal pakanka 
negatyvios meilės, nevirstant savam artimui našta. O šia našta virsti labai 
lengva: einant į bažnyčią sušvinkusiais drabužiais, kurių nemalonų kvapą 
artimas yra priverstas kvėpuoti; birbinant automobilio motorą vidurnaktį 
prie artimo langų ir jį išbudinant gal iš sunkiai iškovoto nakties poilsio; 
perspėjant artimą, kad jis po 10 v. neleistų taip garsiai savo radijo; ir t.t. ir 
t.t. Visa mūsų kasdienybė yra arba abipusė pagalba pasilengvinti buvimo 
naštą, arba abipusis apsisunkinimas šią naštą nešant. Man atrodo, kad Kris- 
tus kaip tik ir norėjo, kad krikščionys (bent jie!) pasilengvintų vienas ki- 
tam šią naštą, kaip šv. Jonas Crizostomas yra pasakęs: „Alter alterius one- 
ra portate"* . Geriau tad yra prisiimti kito naštą, negu kitam savąją uždė- 
ti. Šia tad prasme man ir norėtųsi išvengti virsti senatvėje kitam našta, nes 
tokių artimųjų, kuriems ir manos negalios nebūtų našta, aš neturiu. Atsi- 
sakęs 1955 metais, kai mano žmona buvo į Freiburgą atvykusi, grįžti į Lie- 
tuvą, netekau paskutinės progos. Šiandien ji man neberašo; neberašo nė 
vaikai. Jie jau vedę, turi savas šeimas. Tad ką čia rūpinsies svetimomis 
naštomis, kai savų jau pakanka. Tai aš žinau labai gerai ir nesu dėl to nei 
nusiminęs, nei įsiskaudinęs. Toks yra visų vienišių likimas - ar tėvynėje, 
ar svetur. 

Šiandien pavarčiau senų savo laiškų nuorašus (retai kada nuorašus da- 
rausi, bet kai kada) ir tarp jų radau vieną mano laiško Jums, Prelate, rašytą 


* Nešiokite vienas kito naštą (lot.). 

dar iš stovyklos Schwdbisch-Gmiind. Tai mano atsakymas į Jūsų pirmąjį 
ir vienintelį pabarimą - anuo metu, kai Vokietijoje mūsų hierarchija buvo 
suskilusi, dėl to ir pasauliečiai buvo suskilę, ir mes nežinojome, kokią pu- 
sę palaikyti, prie ko dėtis ir su kuo geruoju gyventi. Tada Jūs pabarėte 
mane stiprokai. Deja, Jūsų laiško neturiu. Jį anuo metu pasiėmė paskaityti 
kan. Kapočius ir užsimiršo grąžinti. Turiu pas save tik nuorašą mano atsa- 
kymo, ilgo atsakymo, kuris man tačiau dabar atrodo toks tolimas ir atgy- 
ventas... Šie keliolika metų nutildė visokias hierarchines rietenas, išardė 
grupes grupeles, išblaškė mus po tolimiausius pasviečius. Dabar nebėra 
nei pabarimų, nei užsigavimų, nei teisinimosi. Daug laiko ir jėgų išeikvo- 
jome anais metais šiems tuštiems dalykams. Nuorašų segtuve guli laiškai 
prel. Tulabai, prel. Krupavičiui, vysk. Brizgiui - tušti laiškai, beprasmiai 
ginčai. O anuo metu jie atrodė toki svarbūs ir būtini. Kaip laikas keičia 
gyvenimą! Todėl dabar mėginu susitelkti aplink visai kitokias problemas. 
Jau keletas metų dėstydamas studentams komunizmo doktriną, vis labiau 
pastebiu mūsosios pasaulėžiūros silpnas vietas. Mes ne viską esame ligi 
galo išmąstę, ne viską stipriai pagrindę. Tikėjimas į Dievą, gautas iš Ap- 
reiškimo, mus yra taip įtikinęs, kad mes neregime, jog prigimtasis Apreiš- 
kimo pagrindas, vadinamas Apologetika, yra atsidūręs dideliame pavoju- 
je. Todėl dabar ir mėginu, ryšium su komunizmu, bent parodyti šias mūsų 
pačių silpnas vietas ir paskatinti jaunus klausytojus, kad jie jomis susido- 
mėtų ir mėgintų jas naujai permąstyti bei pagrįsti. Ypač teologams tai nuo- 
latos primenu, nes tarp savo klausytojų turiu nuolatos vienuolių ir kunigų 
arba jaunų seminaristų. Šį vasaros semestrą dėstysiu komunistinę etiką, o 
ateinantį žiemos semestrą - komunistinę religijos filosofiją, tad šių kursų 
metu kaip tik bus ypatingai daug progos minėtas idėjas paliesti ir išplėto- 
ti. Iš šių visų paskaitų baigia susidaryti bent pora tomų knygų, deja - nebe 
lietuvių kalba. Perdirbti jas lietuviškai ašen pats jau nebegalėsiu. Ak, lietu- 
viams jos ir nebus reikalingos. 

Šalia šių darbų pradedu vartinėti lietuviškus savo raštus raštelius, ku- 
rių daug yra niekur dar nespausdintų. Mėginu kai kuriuos jų perrašinėti, 
truputį pakaitalioti; dalį jų atiduosiu 'Aidams' - gal panaudos; dalį palik- 
siu ir toliau spintoje. Buvau Toronto šv. Jono parapijai pažadėjęs knygą 
apie krikščionį pasaulyje; ligi šiol negalėjau pažadėto ištesėti, nes kaip tik 
užpuolė mane negalios ir kėlimasis į Mūnsterį, man labai daug kaštavęs 
visokeriopa prasme. Bet man nebuvo kitokios išeities, nenorint virsti arti- 
mui našta - dar labai labai anksti. Tad pakvietimą priėmiau; to nesigailiu, 
tačiau dėl to nukentėjo mano kiti darbeliai; nukentėjo net susirašinėjimas 
su bičiuliais, nes laišką man parašyti pasidarė tiek pat sunku, kaip laiška- 
nešiui vakarinis pasivaikščiojimas po miestą, kai žmona jį po jo vaikštynių 
pakviečia. Ne vienas bičiulis niurna, kad ašen per maža koresponduoju. 
Bet jei jie galvotų apie vakarinius pasivaikščiojimus ano laiškanešio, su- 
prastų mane ir neniurnėtų. 

Nuolatos galvoju apie Jus, Prelate, apie visą tą gerą, kurio iš Jūsų esu 
patyręs; apie tą visą pagalbą, kurią man esate visą laiką rodę. Jaučiuosi 
prieš Jus nesmagiai, nes ir su Jumis nesu dažnai susirašinėjęs ir Jums už 
visą Jūsų gerą širdį gana nerangiai atsidėkojęs. Tačiau žiniu, kad Jūs gera 
darote ne todėl, kad kas nors Jums nuolatos dėkotų ir smilkintų. Bet jei 
manoji padėka ir nebuvo greita laiškais, tai savo širdyje buvau ir esu Jums 
visados labai labai dėkingas, nes tik Jumyse esu radęs krikščionį, kuris 
tikrai pasiima nešti svetimą naštą, neklausdamas, ar jam už tai bus pasa- 
kytas malonus žodelis. Jeigu tad mano korespondencija ir su Jumis buvo 
retoka, tai atleiskite ir pagalvokite apie aną laiškanešį, kuris po 8 valandų 
vaikštynių su laiškais gulasi ant kanapos, bet neina su žmona pasivaikš- 
čioti, nors ši ir prisispyrusi jį kviečia, nes rytoj jo laukia vėl 8 valandų 
vaikštynės. Taip ir man. Kai parašau per dieną 10 pusl. mašinėle, tai pas- 
kui jau tikrai nesinori rašyti jokio laiško... 

Šią vasarą Vokietijos lietuviai ruošia bendromis jėgomis (skautai, stu- 
dentai, ateitininkai, frontininkai, Liet. bendruomenė) studijų savaitę. Man 
teko pasiimti jos programą - sustatyti ir vėliau pravesti. Svarstysime Rytų 
Europos klausimą, o šalia jo minėsime Maironio šimtametę sukaktį ir sprę- 
sime, ką lietuviai tremtiniai pageidautų iš Bažnyčios susirinkimo. Man buvo 
įdomu iš mūsiškių tremtinių patirti, kad, sakysime, jie yra prieš gimtosios 
kalbos įvedimą į liturgiją. Seniau man, kaip ir daugeliui Europos katalikų, 
atrodė, kad liturgija turėtų būti atliekama tautinėmis kalbomis, nes tik to- 
kiu būdu tikinčiųjų dalyvavimas Kristaus Atpirkimo misterijoje darosi są- 
moningas. Lotynų kalba švenčiant liturgiją, šis sąmoningumas yra per ma- 
žas arba net visiškai neįmanomas. Man atrodė, kad Rytų Bažnyčia šiuo 
atžvilgiu yra pranašesnė už Vakarų Bažnyčią. Tačiau kai man teko arčiau 
susipažinti su Europoje egzistuojančia pravoslavų Bažnyčia, mano nuo- 
monė pasikeitė, ir aš esu dabar taip pat prieš tautines kalbas liturgijoje. 
Rusai pravoslavai patys pastebėjo, kad su kalba į liturgiją ateina tautiniai 
papročiai, mintys, simboliai ir kad tuo būdu liturgija (ne tik Mišios, bet ir 
visos kitos bažnytinės šventinės apeigos) suauga su tauta į vieną vienetą. 
Tai yra gera tautiečių atžvilgiu, bet tai yra bloga Bažnyčios atžvilgiu. Bū- 
dama universalinė savo esme, Bažnyčia negali tilpti jokioje tautoje. Ji turi 
būti taip atvira, kad ji būtų prieinama visiems žmonėms - ne tik kaip tau- 
tinėms grupėms, bet ir kaip asmenims. Rusai pravoslavai nustebo patyrę, 
kad jie, būdami Vakarų Europoje ir švęsdami savo nuostabiai prasmingą 
ir gražią liturgiją, praktiškai neturi prieaugio iš kitų konfesijų: niekas neat- 
siverčia į pravoslavus, tuo tarpu į Katalikų Bažnyčią perėjimų iš protes- 
tantų kiekvienais metais yra tiek ir tiek. Protestantai simpatizuoja Europo- 
je pravoslavam žymiai labiau, negu katalikam, o tačiau jie pereina ne į 

pravoslavus, bet į katalikus. Kodėl? Todėl, kad pereiti į pravoslavus reiš- 
kia praktiškai virsti arba rusu, arba rumunu, arba graiku, nes įsijungti į 
pravoslavų Bažnyčią reiškia įsijungti į tautinę rusų arba rumunų, arba grai- 
kų ar kurių kitų bendruomenę, kadangi pravoslavija su šia bendruomene 
yra neatskiriamai suaugusi. Tai yra didžiulė kliūtis sąmoningam asme- 
niui, kuris nenori iš savos tautinės bendruomenės (tegu ir tik religiniu at- 
žvilgiu) išstoti. O šitaip atsitiktų ir su Katalikų Bažnyčia, jei mes pradėtu- 
me liturgiją atlikinėti tautinėmis kalbomis. Štai čia yra pagrindas, kodėl ir 
mūsiškiai tremtiniai pasisako už lotynų kalbą, kaip ligi šiol. Bus įdomu 
studijų savaitės metu šį klausimą panagrinėti. Manome, kad nagrinėjimo 
rezultatai per Tėvelį Bernatonį! bus pasiųsti atitinkamai Concilium'o ko- 
misijai. 

Įsileidau į visokias „filosofijas", Prelate, bet taip norėjosi su Jumis pasi- 
kalbėti. Gegužės pradžioje vėl prasidės darbas, tad nežinia, kada vėl bus 
galima surasti gerą progą ir nuotaiką išsamesniam žodeliui. Bet vis tiek šį 
sykį reikia baigti. Siunčiu Jums, brangusis Prelate, daug daug sveikinimų 
Kristaus Prisikėlimo švenčių proga! Linkiu daug sveikatos, daug energi- 
jos ir pakilios nuotaikos! Tegu Viešpats laimina ir toliau Jūsų gyvenimo 
kelią, Jūsų darbus ir sumanymus! Kartu dar sykį dėkoju už prisiminimą, 
už dovanėles ir už visus tuos gerus žodžius, kurių man esate pasakę. Gai- 
la, kad esame tiek toli vienas nuo kito! O anos retos bei netikėtos progos 
susitikti - tokios neįtikimos ir tokios bežodės! Nerūstaukite, kad praėjusią 
vasarą neatvykau: iš tikro negalėjau. Mano kelionės, atrodo, jau yra baig- 
tos. Belieka tik paskutinė. Jeigu noriu dar ką nors nuveikti, tad man reikia 
sėdėti tik namie, nes kiekvienas išvykimas virsta našta ir kitiems, ir man 
pačiam. Supraskite ir atleiskite! 


Jūsų A. Nuciną 


Lawrence, Mass., 
1962.IV.24 
(Prel. P. Juro laiškas; kserokso kopija) 


Labai dėkoja už malonų laišką, jį dar ne kartą skaitysiąs. Atsiprašo, jei jo laiškas 
į Švabijos Gmiundą galėjęs įžeisti, rašęs iš geros širdies. Norėtų studijuoti apologeti- 
ką ir sociologiją. Pritariąs, kad liturgijoje būtų palikta lotynų kalba. Pageidautų, kad 
Profesorius parašytų veikalą apie Palaiminimus. 


1 T. Juozas Alfonsas Bernatonis (1914-1988) - kapucinas, Vyriausiasis lietuvių tremtinių 
sielovados tvarkytojas Vokietijoje ir Austrijoje (LE, II, 430; XXXVI, 108; XXXVII, 74). 

1962 m. balandžio mėn. 24 d. 
Didžiai gerbiamas ir mylimas Profesoriau, 


Šiandien, gavęs Tamstos ilgą laiškų, perskaičiau lyg įdomų turiningų veikalų. 
Esu pasiryžęs dar porų sykių ji perskaityti. Negaliu nupasakoti, kaip jis man 
buvo malonus dėl daugelio priežasčių. Džiaugiuosi, dėkoju ir sveikinu. 

1955 m. Tamstos didvyriškas ryžtingumas primena man Nerono laikų drą- 
siuosius Kristaus mokslo išpažinėjus. Per aspera ad astra. Per angusta ad augus- 
ta* . 

Mano kitados skaudus laiškas, rašytas Tamstai į Schwūbisch-Gmiind, galėjo 
Tamstų labai įžeisti. Esi, kaipo poetas, labai jautrus žmogus ir mano daugiau iš 
širdies, o ne iš proto pareikštos mintys, kiek teko sužinoti, labai įskaudino. Dabar- 
tine galvosena to nebūčiau padaręs. Taigi prašau mano „pabarimų" užmiršti ir 
man atleisti. Tai padariau gera valia AMDG bent, gal dalinai iš ignorancijos. 
Esu autoriteto gerbėjas. Roma locuta, causa finita**. Hierarchijon įnešamais po- 
litikavimais bjauriuos. Rietenos, schizmai, asmenų gnaibymai cui bono?*** Cari- 
tas operit multitudinem peccatorum* ***. 

Esu paprastas Kristaus vynuogyno darbininkas. Ir tai labai silpnas. Po 40- 
ties kunigavimo metų įsitikinau, kad net šv. Mišių Aukos gerai nesuprantu ir 
nepajėgiu tinkamai atnašauti. Jei 71 metų našta nespaustų, važinėčiau studijuoti 
apologetikos ir sociologijos. Jaunas kunigystėje rašydavausi pamokslus. Dabar 
juos perskaitęs sarmatijuos. Nors ir dabar bandau pamokslus paruošti, bet, pasa- 
kęs juos, dažnai jaučiuosi nepatenkintas ir sudraskau... Juk turime eiti su laikais 
ir gvildenti gyvenimo problemas naujai, žinoma, ne viską. 

Džiaugiuosi, kad esi konservatyviškas dėl gimtosios kalbos įvedimo į liturgijų. 
Daug rašoma pro ir contra. Aš esu prieš įvedimų krašto kalbos į liturgijų ir taipgi 
esu linkęs manyti, kad lotynų kalba bus palikta šv. Mišių Aukoje. Reikia mels- 
tis... 

Gavėnios metu penktadieniais bandžiau aiškinti Kristaus pamokslų nuo kalno 
(Šv. Mato 5). Palaiminti... Taigi ne sykį ir apie Tamstų pagalvojau, nes kitados 
esu pareiškęs Tamstai norų matyti parašytų veikalų ta tema. Jei dar gerasis Vieš- 
pats gyvų šioje žemėje palaikys, norėčiau prisidėti prie išleidimo Tamstos kurio 
nors veikalo. 

Žinau, kad esi silpnos sveikatos, bet stiprios dvasios. Meldžiuos už Jus, kad 
Dievulis laikytų Jus ilgiems metams. Taipgi žinau, kad esi perkrautas darbais. 
Nesistebiu ir nekaltinu už neparašymų žodelio. Nors retkarčiais žodeliu užtark 
mane pas Dievų. Būsiu patenkintas... 


* Per kančias į garbę (į žvaigždes). Per sunkumus į aukštumas (lot.). 
** Roma pasakė - ginčas baigtas (Iot.). 

*** Kieno naudai? (Iot.). 

**** Meilė uždengia nuodėmių gausybę (1 Pt 4, 8). 

Nesu nei rašytojas, nei filosofas. Priimk iš mano širdies plaukiančią Jums 
gilią pagarbą ir meilę. 
Jūsų Kristuje Sam Ru 


79. 


Miunsteris, 
1962 m. Kalėdos 


Grumiasi su darbais. Ateitininkai JAV panoro išleisti lietuviškai „Niekšybės pa- 
slaptį", kuri seniai išleista vokiškai. Kalėdoms važiuosiąs į Miuncheną pas Grinius, 
išgirsiąs naujienų iš JAV, paskui į Boną, kur susitiksiąs su Ivinskiu. Turi studentą iš 
Vilniaus. Dėkoja už Prelato darbus lietuvių kultūrai. 


Miinsteris, 
1962 metų Kalėdos 


Brangusis Prelate, 


Ir vėl jau daug laiko praėjo, kai Jums rašiau. Bet dienos tokios pilkos ir 
įprastos, jog iš tikro nėra ko nė pasakoti. Grumiuos su savo darbais darbe- 
liais, kurių vis daugiau atsiranda, nes universitetas vis labiau mane įtrau- 
kia į savo sūkurį. Be to, vis reikia dar vieną kitą paskaitą ir kitur paskaity- 
ti: žmonės trokšta informacijų apie Rytus, tad reikia jiems jų duoti. Ateiti- 
ninkai Amerikoje panoro išleisti manąją „Niekšybės paslaptį", kuri jau se- 
niai vokiškai išėjo. Pasiimčiau jiems seną lietuvišką tekstą, kuriuo esu da- 
bar nepatenkintas, bet kurį perdirbti neturiu kada. Pasiunčiau tokį, koks 
mano buvo paruoštas prieš 12 metų (1950 m.). Jei jiems patiks, tegu lei- 
džia. Kalėdom važiuosiu į Miincheną pas Grinius. Dr. Grinius bus jau grj- 
žęs iš Amerikos, tad bus daug jam pasakoti, o man klausytis. Paskui dar 
bus Baltų Instituto posėdis Bonnoje, kur susitiksiu su Ivinskiu. Taip tad ir 
prabėgs šventos dienos. O paskui vėl darbas su studentais ligi vasario pa- 
baigos. Turiu vieną studentą iš Vilniaus. Tiesa, jis oficialiai vokietukas, bet 
vokiškai beveik nemoka. Šiauliuose užaugęs ir Vilniuje du semestrus stu- 
dijavęs. Įdomu su juo susitikti ir lietuviškai pasikalbėti. Jis studijuoja ir 
pas mane. Šiaip viskas slenka pamažu pakalnėn. Sveikata tokia, kad gali- 
ma dar laikytis, bet žmogus jauti, kad metai naštą vis krauna ir krauna. 

Brangusis Prelate, prisiminkite mane savo maldose, o ypač mano vai- 
kus. Jums patiem linkiu daug sveikatos, o šių šventų dienų metu daug 
džiaugsmo ir skaidros. Tegu Viešpats ir toliau laimina Jūsų pastangas, 
gerą širdį ir kilnius norus! Jūs tiek daug esate padarę lietuviškai ir krikš- 

čioniškai kultūrai Amerikoje, kad reikia tik stebėtis. Tegu šie darbai būna 
Jums paguoda tada, kai ateina tamsesnės valandos, kurių niekam iš mūsų 
netrūksta. 


Jus didžiai gerbiąs J. Iueniuę 


80. 


Miunsteris, 
1963 m. Kalėdos 


Prabėgo metai nepastebimai. Buvo susitikęs su prof. Grinium, kuris pasakojo 
apie Prelatą, jo veiklą statant ALKĄ. Negali dirbti kaip norėtų, turi rūpintis liegs- 
tančiu kūnu. Rudeniop daug apsilankymų iš užsienio - JAV, Čilės, Švedijos. Visi 
plaukia, niekas neskęsta, tad reikia tikėtis, kad išplauks ir mūsų tauta. Trumpas laiš- 
kiukas tebūna įrodymas, kad Prelatas visad širdyje - nepamirštas. 


Mūnster/W, 
Kerssenbrockstr. 12 
1963 metų Kalėdos 


Brangusis Prelate, 


Štai ir vėl Kalėdos! Savotiškai nejauku, kad galiu Jums parašyti tik di- 
džiųjų švenčių proga. Bet taip jau susiklosto žmogaus gyvenimas: juo ar- 
čiau karsto, tuo greičiau laikas skuba. Net nežinia, kaip viskas taip greitai 
prabėga. Kai pažvelgiu į šiuos metus - kur jie dingo? Rodos, nieko nepa- 
daryta, o keleto mėnesių taip ir nėra. Apie Jus, Prelate, dažnai galvoju. Ir 
pasikalbame, susitikę su bičiuliais, o ypač su dr. Griniumi, kuris Jus aplan- 
kė. Jis buvo pas mane rudenį ir daug apie Jus man pasakojo. Skaičiau spau- 
doje apie naujus Jūsų pastatytus namus archyvui. Vis krutate, vis veikiate 
Dievo ir Tėvynės labui. Jūsų įnašas į mūsų kultūrą didėja. O ašen kiek 
stabtelėjau. Triūsinėju ir aš, bet... ne taip, kaip norėčiau. Tenka pasitemp- 
ti, kad atlikčiau tiesiogines pareigas, o likusį laiką reikia praleisti besigru- 
miant su Mėgstančiu kūnu. Jis pavargęs ir nebeneša naštos taip, kaip dar 
mano metais turėtų nešti. Tad reikia vis atidėti ateičiai įvairius planus - 
kitų ir savo. O ar ta ateitis ateis? Vienas Dievas težino. 

Antroji šių metų pusė buvo gausinga apsilankymais iš visų pasaulio 
kampelių. Rugpjūčio mėnesį buvo kun. Baltinis - daug su juo iškalbėjome. 

Mudu su juo esame bičiuliai jau nuo seniai. Buvo ir kun. Patlaba! - vis 
toks jaunas ir energingas, kaip ir seniau. Buvo prof. Kakarieka? iš Chiles - 
istorijos filosofas, tylus, ramus, bet stiprios galvos žmogus. Ir dar vienas 
kitas iš Švedijos, bet jų Jūs, Prelate, nepažįstate. Kabinasi mūsų žmoneliai 
į visus žemynus. Vieni stipriau, kiti vidutiniškai. Bet visi plaukia, niekas 
neskęsta, bent iš mūsų artimesniųjų. Tikėkimės, kad ir mūsų tauta išplauks, 
nors gal ir ne visi jos prisikėlimą savomis akimis paregėsime... 

Brangusis Prelate, šis laiškiukas - trumpas ir tuščias - tebūna Jums 
ženklas, kad Jūsų nepamirštų, kad esu Jums savo širdyje visad dėkingas 
už visą gerą, kurio esate man padaręs. Nepykite, jei retai Jums terašau. 
Tylos valandomis Jūs esate visad su manimi! 

Priimkite mano linkėjimų iš gilios širdies šių gražių švenčių proga. Te- 
laimina Jus Kūdikėlis Jėzus - Jus ir Jūsų darbus! O Naujieji Metai teišlaiko 
Jus sveiką ir energingą mūsų visų džiaugsmui! 


Jus giliai ir nuoširdžiai gerbiąs A.Maceina 


Lawrence, Mass., 
1963.XII.26 
(Prel. P. Juro laiškas; kserokso kopija) 


Džiaugiasi profesoriaus laišku ir draugyste. Gerbia lietuvius intelektualus. Pa- 
statą Amerikos lietuvių kultūros archyvui pastatė Putname, pavedė seselių globai. 
Tai jo visą gyvenimą rinktų lituanistinių dalykų archyvas. Spintos dar kainuos 1000 
dolerių. LKM Akademijos Suvažiavimo rengimo komisija gražiai veikia. Tikisi, gal 
Dievas leis susitikti, jei liks laiko: ateitininkai, girdėjęs, rengia programą prof. Ma- 
ceinos atvykimo proga. Bus naudinga susipažinti su čionykščiu gyvenimu: partijos 
pjaunasi - nesusipratimai. 


1963 m. gruodžio mėn. 26 d. 
Didžiai Gerbiamas ir Mielas Daktare, 


Tamstos malonus laiškas ir photo suteikė man nemažai džiaugsmo. Nuošir- 
dus ačiū! 

Didelis atstumas mus skiria, bet dvasia esi labai artimas. Gal keista! Juk esi 
mokslo vyras, daktaras, profesorius, rašėjas, gi aš paprasta bitelė, Kristaus vy- 
nuogyno menkutis darbininkėlis. Savo raštais bei paskaitomis nušvieti žmonėms 
kelią, jungi juos su Dievu, o aš menkutis žiburėlis negausioje ir tai išsisklaidžiu- 
sių lietuvių parapijėlėje, kuomi galiu prilygti! Kodėl gerasis Viešpats pašaukė 


1 Kun. Petras Patlaba (1909-1986) - vikaras JAV lietuviškose parapijose (LE, XX, 161). 
2Prof. Julius Kakarieka (g. 1922) - istorikas, dirbęs Čilėje (LE, XXXVI, 284). 

mane į savo vynuogyną ir leidžia nevertajam būti Jo įrankiu, yra vien tik Jo mei- 
lės stebuklas. O jei ką gera padarau, tai tik Jo vedamas ir stumiamas. Už Jo bega- 
ling meilę net tinkamai nepadėkoju. Norėčiau pasekti Mariją, tačiau Mortos dar- 
beliais tenkinuosi. Tad ir Tamstos prisiminimai bei pasikalbėjimai su bičiuliais, 
ypač su dr. Griniumi, liečiant mano asmenį, nors mane džiugina, bet, deja, nesu 
įkvėpimo įrankis. 

Lietuvius intelektualus labai gerbiu. Jei artimui nuo savo stalo trupinėlį pa- 
duodu, tai tik dėl to, jog nenoriu, kad jis būtų sumindžiotas. 

Nesu filosofas nei kūrybinis rašėjas. Pamokslus kad ir paruošiu, bet mažai kas 
tegirdi. Išleistos gabiųjų rašėjų knygos gal užpildys mano gyvenimo tuštumas. 

„Pietas“ verčia branginti lietuvių kultūrą. Dievo numylėtoji Lietuva nėra ga- 
na veržli. Jos produktai nėra plačiai žinomi. Mano susuktu lizdeliu - ALKA gal 
istorikai pasinaudos. 

Patsai lizdelis (pastatas ALKAI) man kainavo virš dvidešimt tūkstančių 
(20 000) dolerių. Per 40-tį metų įsigytas knygas, žurnalus, dramą, muziką, pa- 
veikslus ir šiaip lituanistinę medžiagą suvežu į ALKA. Prieš porą dienų užsakiau 
geležines spintas įrištiems laikraščiams „Darbininkui" ir „Draugui" . Ir šios spintos 
kainuos arti tūkstantinės. Ims daug laiko, kol suvežtoji medžiaga bus tinkamai 
surūšiuota. 

Tikiuosi paramos iš Nekaltai Pradėtosios Marijos Seserų vienuolyno. Seselės 
yra patriotiškai nusiteikusios. Jų sodyboje susilipdžiau lizdelį ir jos prižiūrės. 
Šiaip iš visuomenės negaunu jokios paramos. Jos ir nelaukiu. Prašiau, kad Balfas, 
Altas atsiųstų archyvinę medžiagą. Ateitininkai jau yra atsiuntę. Nesiskubina 
atsiųsti gal dėl to, kad tai yra Juro ALKA. Jei ką atsiųstumei vokiečių kalba, suriš- 
ta su lietuviais ar lietuvybe, būčiau dėkingas. 

Teko nugirsti, jog sekančiais metais atvyksi į JAV ir dalyvausi LKM Akade- 
mijos Suvažiavime. Sudarytoji Finansų komisija, sako, gražiai darbuojasi. Gal 
Dievulis leis susitikti, nors Tamstos bičiuliai su kaupu perpildys Tamstos atsi- 
lankymo programą. Atsilankymas į JAV, asmeninis susipažinimas su čionykščiu 
lietuvių gyvenimu Tamstai bus naudingas. 

Apie mūsų džiaugsmus ir liūdesius, apie minios apatiją, partinius nesusipra- 
timus bei kovas nerašysiu, nes Tamsta žinai iš spaudos. Man žiūrint per savo 
akinius, ateitis miglota. Reikia daugiau melstis ir bendradarbiauti su Kristumi. 
Bet kaip žmones įtikinti, kad tai būtinai reikalinga? 

Kad ir pavėluotai, prašau priimti mano nuoširdžiausius linkėjimus laimin- 
giausių ir Dievo malonėmis dabintų Naujų Metų. Nepervark. Dieviškoje šviesoje 
gvildenamos tiesos ir spinduliavimas Kristumi tesuteikia Tamstai vidinio džiaugs- 
mo, ramybės ir net fizinės stiprybės. 


Su gilia meile ir pagarba lieku 
Tarnas Kristuje 
Prel. P.M.Juras 

81. 


Miunsteris, 
1963.XII.30 


Dėkoja, kad atsiliepė į jo proziškus žodžius. Gerovė greit numarina idealą. Tai 
bendra visoms tautoms masės psichologija. Prelatas nėra vienas. Yra bendraminčių 
bičiulių, kuriuo ir save laiko. Džiaugiasi ALKOS įkūrimu. Ir savo rankraščių, neiš- 
baigtų knygų nenorėtų išmesti į įvairius kampus; siųs ALKAI, jei priims. Kalbins ir 
prof. Ivinskį nusiųsti istorinių veikalų, susidarys lietuviškos kultūros centras. AL- 
KA prisidės prie lietuvių kultūros barų. Kelionė į LKM Akademijos Suvažiavimą 
JAV - tik gandai. Vykti vienai dienai - nesąmonė, o keliems mėnesiams - nei laikas, 
nei sveikata neleidžia. Be to, reikėtų gauti iš Švietimo ministerijos visą semestrą atos- 
togų. Tai tik spalio mėnesį tebūtų galima, nes atostogų tik po 5 metų darbo galima 
imti. Priežastis būtų pakankama - baigti pradėtą studiją apie marksistinę filosofiją. 
Bičiuliai tik iš fantazijos sudaro didingas programas, neatsižvelgdami į jo sveikatą. 
Rašąs iš Rytų Europos Bažnyčios: Rytų Bažnyčios liturgiją ir apie Kristaus gyveni- 
mą, kaip jį vaizduoja liturgija bei teologija, ir rusiškąją jo sampratą, pateikiamą So- 
lovjovo, Dostojevskio, Bloko raštuose. Politika ir partijomis nebesidomi. Labai aktu- 
ali Dievo problema. Dr. Girnius gražiai tai paskaitose dėsto ir net knygą išleido. Ir 
Vokietijoje tuo domimasi, buvo net studijų savaitė, tik filosofijos profesorius buvo 
silpnas, o teologijos vadovas visiškai tylėjo, 300 studentų liko nežinioje. Teiraujasi 
jo, bet jis tik po kelių semestrų galės pradėti apie tai dėstyti. Linkėjimai Naujiems 
metams. 


Münsteris, 
1963 m. gruodžio 30 d. 


Mielasis ir brangusis Prelate, 


Ką tik gavau Jūsų tokį šiltą, bičiulišką laišką su tokia didele dovana ir 
noriu tuoj pat už visa tai Jums giliai giliai padėkoti. Nepaisant tiek daug 
rūpesčių bei darbo šiomis dienomis, Jūs radote laiko ir noro atsiliepti į 
mano žodžius -prozaiškus ir menkus, nes prieššventinės dienos buvo mane 
labai nuvarginusios ir išsėmusios. Man tai yra labai džiugu, ir už tai esu 
Jums visa širdimi dėkingas. Perskaičiau Jūsų laišką vienu ypu ir pajutau 
savotišką liūdesį širdyje, nes iš Jūsų žodžių dvelkia lyg ir nusivylimas vi- 
suomene, lyg ir nepasitikėjimas jos ateitimi. Tai yra, mielasis Prelate, tas 
pats jausmas, kurį jaučiu ir ašen. Todėl gerai suprantu Jūsų nuotaiką ir ją 
atjaučiu. Žmonės greitai pamiršta, kad gyvena didelės grėsmės akivaiz- 
doje ir kad budėti reikia visą laiką. Tai yra ne tik Evangelijos nurodymas, 
bet ir pati gyvenimo patirtis. Tačiau masė greitai nusisuka nuo šio nuro- 
dymo, jei tik jai pradeda kiek geriau sektis. Taip yra Amerikoje, taip yra ir 
Europoje; taip elgiasi kitataučiai, taip elgiasi ir mūsiškiai. Masės psicholo- 
gija visur ir visada yra vienoda. Tad ir Jūsų lyg ir savotiškas - vidinis, 

pasakyčiau - traukimasis nuo šios abejingos masės yra visiškai supranta- 
mas. Tačiau, brangusis Prelate, dėl to Jūs neliksite vienas! Jūs turite tarp 
mūsų daug prietelių, kurie Jums yra visa širdimi artimi ir Jus didžiai ger- 
bia bei brangina. Tarp tokių prietelių norėčiau ir save priskaityti, nors re- 
tai Jums parašau - ne todėl (kartoju, kaip pastarąjį kartą sakiau), kad nuo 
Jūsų traukčiausi, o todėl, kad gyvenimo naštelė vis labiau spaudžia ir kad 
vis mažiau ji palieka laiko širdies reikalams, paglemždama šį laiką kasdie- 
nos bei pareigų rūpesčiams. 

Tikrai didelį žygį savo auka padarėte, kad įsteigėte ALKĄ. Šiais metais 
pradėjau vartinėti savo rankraščius, kurių per daugelį metų susikrovė ne- 
maža, ir pačiam sau kalbėti: kas būtų su šiais visais rankraščiais, jei vieną 
valandą Viešpats pasibelstų į mano gyvenimo duris ir tartų „Pakaks!"? 
Greičiausiai jie išsibarstytų po visas pakampes. Ir tada pradėjau galvoti, 
kur ir kam galėčiau šiuos rankraščius pasiųsti. Jie beveik visi yra neišbaig- 
ti ir spaudai nepribrendę. Tačiau juos išmesti man nesinorėtų, nes gal dar 
bus galima juos išbaigti. Esama skyrių, kurie jau galėtų spaudoje pasiro- 
dyti, tačiau jie lyg ir neaktualūs dabarčiai (pav., ilga studija apie kultūrą, 
apie filosofiją ir t.t.). Dabar, kai Jūs, Prelate, atidarote savo ALKĄ, žinau, 
kur aš galiu šituos rankraščius padėti. Jeigu tad priimsite, aš pradėsiu Jums 
juos siuntinėti. Pamėginsiu kai ką perrašyti (nes daug kas yra betaisant 
subraukyta) ir paruošti spaudai. Nes jei rasite kai ką naudinga, galėsite 
gal panaudoti. Ypač religinių raštelių yra pas mane gausu. Kai ką noriu 
duoti dar „Aidams", kad paskelbtų, bet nežinau, ar jiems tiks. Žodžiu, jei 
priimsite, rankraščių atsiųsčiau. Tačiau laukčiau iš Jūsų žodelio. Knygų 
apie Lietuvą vienokia ar kitokia prasme išeina Vokietijoje nemaža, ypač iš 
istorijos srities. Šios savaitės pabaigoje būsiu Bonnoje pas Ivinskį ir jam 
užsiminsiu apie šį reikalą. Manau, kad būtų galima suorganizuoti šį reika- 
lą ir Jums knygų pasiųsti. Tai susidarytų lyg ir lietuviškos istorijos cen- 
tras. Kiekvienu atveju Jūsų ALKA bus didelis įnašas į lietuviškos kultūros 
barus. 

Mano apsilankymas Amerikoje yra, Prelate, tik gandai. Vasarą studijų 
savaitės metu buvo LK Mokslo akademijos narių būrelio pasitarimas ry- 
šium su būsimuoju suvažiavimu New Yorke, ir ten kai kas kėlė mintį, kad 
ašen turėčiau važiuoti ir paskaityti ten paskaitą. Ašen atsakiau (kaip ir 
seniau į Jūsų mielą kvietimą), kad tai priklauso nuo dviejų sąlygų: nuo 
mano sveikatos ir nuo mano laiko. Važiuoti tik paskaitai į New Yorką ir 
atgal būtų tikras nesusipratimas ir net nuodėmė, nes mano paskaita nebus 
tokia „geniali", kad būtų verta tokios brangios kelionės. Jeigu jau į Ameri- 
ką vykti, tai ilgesniam laikui, kad būti] galima tikrai bent paviršium gyve- 
nimo pasižiūrėti. Tačiau šis ilgesnis laikas man yra vargu pakeliamas svei- 
katos atžvilgiu: man reikia laikytis, Prelate, griežtos dietos, vengiant kaip 
tik visko, kuo Amerika svečius vaišina (taukų, mėsos, kavos, aštresnių 

prieskonių: aš dabar maitinuosi daugiausia tik sūriu, arbata, duona ir 
vaisiais); man reikia kaip būtina sąlyga prieš valgį ir po valgio gulėti (maž- 
daug valandą) dažnai su karštu ir šlapiu kompresu ant vidurių. Ir kai aš 
šių sąlygų nepildau, tai daugiausia savaitę ištveriu, o paskui reikia jau 
gultis į lovą. O kaipgi būtų galima šias sąlygas išpildyti, jei bičiuliai suda- 
ro programą, kad kas antra diena vis kitame mieste ir vis po paskaitą; 
pasitarimai, posėdžiai, pasikalbėjimai ligi išnaktų; važinėjimas ir laksty- 
mas nuo vieno pas kitą ir t.t. Mano tulžis yra jau pilna akmenų, tokia 
kieta, kad ašen pirštais ją lengvai sučiupinėju. Nuo operacijos patys gy- 
dytojai atkalbinėja, nes aš neturiu priepuolių: kol priepuolių nėra, reikia 
vengti operacijos (taip sako patys chirurgai), nes akmens atauga, o kai 
nėra tulžies pūslės, tai jie atauga tulžies takuose, kurių operuoti paskiau 
jau nebegalima. O mano amžius yra toks, kad greičiausiai dar pakaktų 
laiko akmenims tulžies takuose susiformuoti. Tada būtų jau - pabaiga. 
Taip tad ir gyvenu tarp kūjo ir priekalo: priepuolių nėra, akmens dideli, 
kiekvieną dieną akmens gali suirti, tada operacija būtų būtina ir skubi. 
Tad bet kokia ilga ir sunki kelionė, ypač kitame krašte, kur viskas yra 
kitaip, man yra didelė rizika ir be būtino reikalo ašen nedrįsčiau į tokią 
kelionę leistis. -Antra, ilgesnis pasilikimas Amerikoje reikalauja, kad gau- 
čiau iš Švietimo ministerijos vieno semestro atostogų. Tai būtų galima 
gauti po penkerių darbo metų, jei yra rimtas motyvas. Tokių motyvų 
man būtų galima surasti. Atostogos duodamos mokslo darbui užbaigti. 
Kadangi aš rašau didelį darbą apie marksistinę filosofiją, tai jam užbaigti 
būtų galima atostogų pasiprašyti. Tačiau aš nesu išdirbęs Münsteryje pen- 
kerių metų: šis terminas sukaks tik 1964 metų spalio 1 d. Taigi - tada, kai 
jau suvažiavimas New Yorke bus pasibaigęs. Visa tai mano apsilankymą 
paverčia tik gandu bei svajone. Amerikos žmonės, atrodo, nepažįsta są- 
lyginių sakinių: „jeigu" -jiems, atrodo, neegzistuoja. Jie šį žodelį nubrau- 
kia ir sąlyginį sakinį paverčia tikrove. Po daugelio trumpų ir mažų šuolių 
į šalį (studijų savaitės, paskaitos kituose miestuose ir t.t.) aš vis labiau 
įsitikinu, kad jei aš noriu dar ką nors padaryti, tai turiu gyventi labai 
saikingai ir tvarkingai. Kitaip reikės gulti į lovą ir liegti, virstant našta 
kitiems ir sau pačiam. Tad visi bičiulių projektai (juos jie sudaro papras- 
tai manęs nesiklausę), yra ir lieka tik projektai. Neseniai dr. K. Ambrozai- 
tis! man rašė: jie norėtų, kai atvyksiu, išgirsti „bent porą paskaitų" studi- 
jų savaitėje, o paskui viešų paskaitų Čikagoje, Clevellande, Los Angeles, 
Bostone, Toronte. Taigi, Prelate, visas kontinentas! Dr. Ambrazaičiui dar 
neatsakiau, bet jam atsakysiu ir kaip daktarui, kad jo programai įvykdyti 
reiktų man gabentis specialų vežimą ir pasiimti jį su savimi kaip 


1 Dr. Kazys Ambrazaitis (g. 1918) - radiologijos specialistas, visuomenininkas, nuolatinis 
Lietuvių fondo narys (LE, 1,143; XXXVI, 30; XXXVII, 284). 

gydytoją! - Parašiau Jums, Prelate, plačiau apie šį reikalą, nes laikiau jį tik 
svajone, o dabar matau, kad kiti jį laiko jau tikrove. Tad reikia iliuzijas 
išblaškyti. 

Apie savo darbus darbelius nėra ko daug pasakoti. Jie yra įprastiniai: 
tai paskaitos ir paskaitos. Šalia jų rašau dabar vokiškai du dalykėlius iš 
Rytų Bažnyčios, kuri pasidarė mums taip aktuali! Tai viena studijėlė apie 
Rytų Bažnyčios liturgiją, o antra apie rusiškąjį Kristų. Ši pastaroji bus gana 
didelė, nes ji apims ne tik bendrą rytietišką Kristaus išgyvenimą bei supra- 
timą, kaip jį vaizduoja liturgija ir teologija, bet ir rusiškąją Kristaus sam- 
pratą Solovjovo, Dostojevskio ir Bloko raštuose. Man norėtųsi, kai šios 
studijos bus baigtos, padaryti ir lietuvišką redakciją, būtent: sujungiant 
liturgiją su Kristumi, nes visumoje jos būtų per didelės. Arba būtų galima 
ir skyrium šias dvi studijėles (išleidus Dostojevskį, Solovjovą ir Bloką) lie- 
tuviškai parengti. Bet tai ryžčiausi tik tada, kai būtų kas jas leidžia. Kitaip 
ne, nes man nėra dabar tiek laiko ir jėgų rankraštį ruošti ir paskui - pasiųs- 
ti Jums į ALKĄ. Apie tai dar niekam nesu nei sakęs, nei rašęs. Su kun. 
Baltiniu tik trumpai kalbėjomės apie tai, net jam neminėjau, kad turėčiau 
noro lietuviškai išleisti apie Rytų liturgiją ir Rytų Kristų. - Pamažu ruošiu 
didelį darbą apie marksistinę filosofiją. Bet jis bus tik vokiškai, nes lietu- 
viškai niekas jo tikrai neleis. - Visą semestrą skaičiau studentams Miinste- 
ryje tas mintis, kurias savo metu buvo paskelbę „Aidai" apie nusidėjėlio 
psichologiją bei nuotaikas. Dr. Prunskiui labai patiko tada tos mintys. Da- 
bar iš jų susidarė rankraštis apie 250 pusl. Bet jis tebeguli. Ir iš jo būtų 
galima padaryti lietuvišką studiją. Bet ir vėl - kas ją leis? Žodžiu, Prelate, 
medžiagos ir minčių dabar man nestinga. Keletą metų tylėjau, nes reikėjo, 
kaip tai bitei, rinktis medaus iš daugybės žiedų žiedelių. Dabar jo yra pri- 
sirinkę nemaža. Reikia tik visa tai apdoroti. Tai dar irgi vienas motyvas, 
kodėl noriu susitraukti, užsidaryti ir dirbti, nes meteliai bėgte bėga. 

Štai Jums, mielasis Prelate, vaizdelis iš mano gyvenimo ir triūso. Metai 
baigiasi, tuoj prasidės nauji. Tad norėjau pasikalbėti su Jumis ir papasako- 
ti kiek plačiau negu prieššventiniame laiške, kai nebuvo laiko. Nuo visų 
kasdienos politinių bei partinių reikalų esu dabar labai nutolęs. Paskaitau 
vieną kitą dalykėlį spaudoje, tačiau jais nebesidomiu ir nebeužsiimu, nes 
reikia telkti dėmesį kitiem dalykam. Ryšium su marksistine filosofija ir 
apskritai su dabartinio žmogaus nuotaika kyla labai aktuali Dievo proble- 
ma. Spaudoje skaitau, kad dabartinis At-kų Federacijos vadas J.Girnius 
šia problema irgi domisi ir paskaitas skaito. Skaičiau, kad išeis šiuo klausi- 
mu net jo knyga. Tai labai gerai. Europos jaunimas, ypač vokiškasis, irgi 
šia problema serga. Miinsterio universitete tai yra pasidarę irgi aktualu. 
Buvo surengtos vienos viešos diskusijos apie galimybę pažinti Dievo bu- 
vimą. Šios diskusijos baigėsi visišku krikščioniškos filosofijos pralaimėji- 
mu, nes jos atstovas (vienas jaunas docentas) diskusijų metu pasirodė ne- 

priaugęs grumtis su liberalinės filosofijos atstovu, o teologas (fundamen- 
talinės teologijos profesorius), kuris šias diskusijas vedė, tylėjo ir savo ko- 
legai filosofui nepadėjo. Taip tad ir išsiskirstė 300 studentų, kurie šias dis- 
kusijas tris valandas sekė, nežinodami, ar Dievo buvimą galima pažinti, ar 
ne. Ašen klausiau šių diskusijų susijaudinęs ir nusivylęs. Dabar studentai 
prašo mane kokiu nors būdu aną nevykusiai keltą klausimą iš naujo pasta- 
tyti, bet aš nežinau, kaip bus galima prie jo prieiti. Vėliau skaitysiu apie 
tai paskaitas, bet tai bus dar tik po trijų-keturių semestrų. Tad šitoki klau- 
simai dabar mane kvaršina, o visokia politika man yra nebe prie širdies. 
Tegu tai dirba jaunesni. 

Baigsiu, mielasis Prelate! Tegu Naujieji meteliai ateina pas Jus kupini 
Viešpaties palaimos! Tegu jie atneša Jums sielos ramybės ir džiaugsmo. - 
Dar sykį ačiū už prisiminimą, labai ačiū. 


Jūsų J. acc 


Lawrence, Mass., 
1964.1.10 
(Prel. P. Juro laiškas; kserokso kopija) 


Dėkojama už ilgą, turiningą ir nuoširdų laišką. Iškilo kančios paslaptis. Peraspe- 
ra ad astra. Užjaučia dėl silpnos sveikatos, bet džiaugiasi, kad dėl kančių žemėje, 
būsiąs priskirtas prie palaimintųjų, kad nutolo nuo politikos, o atsidėjo filosofijai ir 
teologijai. Raštais daugiau padaroma, negu kunigo pamokslais. Džiaugiasi, kad pri- 
taria ALKOS įkūrimui. Pervežti iš Broktono į Putnamą 36 000 svarų krovinį kainavo 
1205 dolerius. Nors suelgetavo ir savo lėšomis pirko, bet ne sau. Tai tautos turtas. 
Viename kambaryje, užrakintoje spintoje, yra prof. Maceinos raštai, prie jų niekas be 
jo leidimo neprieis. Kiti eksponatai - tai knygos, parapijų ir organizacijų archyvai ir 
kita. Reikės daug laiko ir pinigo viskam sutvarkyti. Siunčia šimtinę jo raštams per- 
siųsti ir kai kurioms knygoms nupirkti. 


1964 m. sausio mėn. 10 d. 
Brangusis Kristuje, 


Stebėtinai greitas susisiekimas. Bėgyje aštuonių dienų pasidalinome minti- 
mis. Taip greitai nebūčiau Tamstos laišku apsidžiaugęs, jei gavęs manąjį tą pačią 
dieną nebūtumei man parašęs. 

Tas laiškas buvo toks nuoširdus ir turiningas (ir ilgas), jog skaičiau su dideliu 
pasigėrėjimu. Tikrai esi kantrus ir stiprios valios vyras, galįs surasti įtempto aka- 
deminio darbo lauke tiek daug laiko laiškui... Nuoširdus ačiū! 

Nežinau, ar iš priežasties senatvės ar jautrumo beskaitydamas Tamstos laišką 
apsiašarojau. O gal paveikė kančios paslaptis, Juk tiek daug nekaltai kenčiančių 
dvasiškai, fiziškai ir... vergijoje. Per aspera ad astra. Nekaltųjų kančios žemėje 
yra laidas amžinosios laimės. Nelengva tai suprasti ir įsijausti, tamsta, Brangu- 
sis Daktare, tikrai gali džiaugtis ir linksmintis. Juk patsai Kristus yra pasakęs, 
kad gausus užmokestis jų laukia danguje. Neabejoju, kad Kristaus pamokslas nuo 
kalno buvo taikomas Tamstai. Liūdna, kad dėl silpnos sveikatos turi daug kentėti, 
ir kartu linksma, kad esi priskirtas prie palaimintųjų. Dažniausiai linksmosios 
valandos lieka ataustos liūdesiais bei skausmais ir vice versa“. 

Kita man linksma žinia, kad, palikęs politinius ir partinius reikalus nuošaliai, 
sunaudoji Dievo duotus talentus filosofijai ir teologijai. Mano supratimu, iškal- 
bingiausias ir uoliausias kunigas-misionierius nepasitarnauja dvasiniam pasau- 
liui tiek daug, kiek Tamsta savo raštais bei paskaitomis. Maldauju gerojo Viešpa- 
ties, kad Jis palaikytų Tamstą šioje ašarų pakalnėje dar ilgus metus! 

Taipgi linksma sužinoti, jog giri mano sulipdytąjį kultūrinį lizdelį - ALKĄ!. 
Regis, menkniekiai, bet pergabenimas sunkvežimiais iš Brocktono į Putnam kai- 
navo 1205,20 ir rasta 36 000 svarų. Žinoma, geležinės spintos daug svėrė ir sunk- 
vežimiuose užėmė daug vietos. Tad pervežimas taip brangiai kainavo. 

Nors visa ALKOS medžiaga mano supirkta, surankiota, suelgetauta ir man 
priklauso, bet aš su savimi nepasiimsiu. Pastatytas namas Nekaltai Pradėtosios 
Marijos seserų vienuolyno sodyboje liks jų nuosavybė, o visa lituanistinė surink- 
toji medžiaga liks lietuvių turtas, kuriuomi galės naudotis istorikai. Visgi vieną 
kambarį paskyriau savajai medžiagai, amerikoniškai tariant „Junk"... Tai bus 
lyg raštinė. Papuošiau paveikslais-piešiniais. Viename pasienyje - knygų spin- 
tos. Jau didelį kiekį knygų iš Lawrence ten nugabenau. Kitame pasienyje pasta- 
čiau porą didelių geležinių spintų-cabinets, užrakinamų. Vienoje tilps Tamstos 
raštai. Prie jų niekas neprieis be Tamstos leidimo. Bus po raktu. 

Dar vieną spintą kampe - book-case skiriu knygoms bei brošiūroms apie Lietu- 
vą bei lietuvius svetimomis kalbomis ir knygoms lietuvių, parašytoms svetimo- 
mis kalbomis. 

Didžiojoje salėje elobosime atskirų organizacijų istorinę medžiagą tam tikslui 
skirtose geležinėse spintose. Tik dar man neaišku, ar bus leistina bet kam naudotis 
jų archyvu. 

Ims daug laiko, reikės pridėti dar daug pinigo, kol visa bus sutvarkyta kaip 
reikiant. Na, man rūpėjo ir rūpi svarbiausia surinkti ir patalpinti vienoje vietoje. 
Jei ne aš, tai gal kas nors ateityje suklasifikuos visa kaip reikiant. 

Šiuomi kartu siunčiu šimtinę persiuntimui Tamstos raštų ir nupirkimui bent 


* Ir atvirkščiai (lot.). 

1 ALKA - Amerikos lietuvių kultūros archyvas, iš pradžių buvęs Broktone, vėliau perkel- 
tas į Putnamą - tai prelato Juro rūpesčiu surinkta archyvinė medžiaga; parapijų, draugijų, 
organizacijų protokolai ir kiti dokumentai, knygos, žurnalų komplektai, etnografijos skyrius. 
Lietuvių katalikų mokslo akademijos nuosavybė (LE, 1,146; XXXVI, 31; XXXVII, 23). 

kai kurių knygų, kurios turėtų rastis ALKOJE. Kol dar ten nėra sutvarkyta, pra- 
šyčiau siųsti mano antrašu į Lawrence. 

Ši laiškų rašau skubotai ir gana išvargęs. Net nesiseka sakinius sulipdyti. Pra- 
šau atleisti. Už poros dienų planuoju vykti į Miamį, Floridą, poilsiui. Toli nuo 
namų bandysiu praleisti šiltame klimate bent porą savaičių. Prieš išvažiuojant 
vis atsiranda daugiau darbų darbelių pastoracijoje. 


Gausios Viešpaties palaimos linkiu ų E, LŽ J 
Jus mylįs Kristuje A iA War 


Lawrence, Mass., 
1964.11.29 
(Prel. P. Juro laiškas; kserokso kopija) 


Nori matyti kuo daugiau Profesoriaus raštų, nes daug lietuvių sėdi tamsybėse ir 
mirties ūksmėje. Dar norėtų nors vieną Profesoriaus veikalą įteikti Lietuvos visuo- 
menei. Išspausdintų Putnamo seselės, jos ir platintų. Jam honoraras, o pelnas - AL- 
KOS išlaikymui. Prašo atsiliepti šiuo klausimu. Nei radijas, nei televizija nepakeis 
knygos reikšmės. Miamyje atostogavo tris savaites, ten gyvenantys 3000 lietuvių ne- 
turi savo parapijos, nors anglų parapijose dirba 6 lietuviai kunigai. 


St. Francis Church 

94 Brdford Street 
Lawrence, Mass. 

1964 m. vasario mėn. 29 d. 


Brangusis Kristuje, 


Štai ir vėl beldžiuosi į Tamstos ramaus buto dureles. Sveikas! Prisimenu Jus 
dažnai. Šiaip nuolatos įjungiu į savo maldas, kurios, prisibijau, yra gana „mizer- 
nos". Na, gerasis Viešpats žino mano norus ir pajėgumą. Pasitikiu Jo gailestin- 
gumu. 

Pasitaiko, nors retai, su bičiuliais pasikalbant, prisiminti Tamstos kūrybą. Jos 
norėčiau matyti kuo daugiausiai. Juk daug yra lietuvių, kurie sėdi tamsybėje ir 
mirties üksmėje!. Svarbu, kad jie išgirstų Viešpaties balsą ir pažintų savo dangiš- 
kąjį Tėvą, nepakeistų dangiškosios laimės žemės blizgučiais, sriubos dubenėliu. 

Mano gyvenimo saulutė leidžiasi ir gal netrukus reikės keliauti į namus. Prieš 
iškeliausiant norėčiau dar nors vieną Tamstos kūrinį savo rankomis įteikti lietu- 
vių visuomenei. Gal pajėgsiu. 


1 Aliuzija į Luko 1,79. 

Išspausdintų Seselės putnamietės. Joms pavesčiau platinimą. Visą pelną, iš- 
imant išlaidas, kurias aš padengsiu, prašyčiau dėti į fondą manosios ALKOS pa- 
laikymui. Visgi ne taip greitai išseks fondas, kurį aš joms paliksiu apleisdamas šį 
pasaulį, kad finansiškai neapsunkinčiau Seselių savąja ALKA. Žinoma, ir Tams- 
tai šiokį tokį honorarą reikia skirti. Prašau pareikšti, ką manai apie šias mano 
mintis bei pasiūlymus. 

Jeigu nuspręstum ką nors siųsti į ALKA, ten savo kambaryje jau padėjau gele- 
žinę spintą su trimis padalinmiais, reiškia, su trintis durelėmis ir užrakinimais 
(spynutėmis). Prie šio laiško pridedu Tėvo Algimanto Kezio S.J.2 padarytą pasi- 
kalbėjimą apie ALKA. Ten paminėjau tamstos pavardę. Jeigu nenorėtumei, pra- 
šau veikiai parašyti, kad nepatektų į spaudą. Tada aš liepsiu pavardę išbraukti. 

Gal per daug dėmesio nukreipiau į ALKĄ. Knygos nepakeis nei TV, nei radi- 
jas. Knyga visada pasiliks žmogaus artimas draugas, patarėjas, mokytojas, žinių 
teikėjas. Šiaip lituanistikoje atspindės Lietuvos kultūrą ir jos golgotą. Nors tokį 
pėdsaką paliksiu iš savo gyvenimo. O kaip norėčiau, kad ji pasitarnautų ne tiek 
lietuviams, kiek Dievo garbei! „Jei Viešpats nestatys namo, veltui vargsta tie, 
kurie jį stato". 

Tris savaites atostogų turėjau Floridoje. Pailsėjau. Vargonininkas Petras Ste- 
vens (Steponavičius) pasakoja, Miami esą trys tūkstančiai lietuvių. Didelėje di- 
džiumoje neina į bažnyčią. Lietuvių parapijos ten nėra, nors angliškai kalbančio- 
se parapijose darbuojasi gal šeši lietuviai kunigai. Klubai -jų „bažnyčia“. Buvau 
nuvykęs pas kun. Antaną Čeponį?, kuris dirba Kurijoje, pasiteirauti, ar nebūtų 
galima kaip nors ten įkurti lietuviškos parapijos. Sunkiai įmanoma. Jaunoji karta 
eina į artimąsias bažnyčias. Senieji išsisklaidę po didmiestį, atšalę, užkietėję, gar- 
biną vien Mamoną. Gal būtų geriausiai, jei vyskupas kurioj nors centrinėj para- 
pijoj leistų vienas šv. Mišias su lietuviškais atsakinėjimais - maldomis. Zinoma, 
jei Jo Ekscelencija Vyskupas Brizgys kreiptysi į vietos vyskupą, gal ką ir laimėtų. 


Su nuoširdžia meile ir gilia pagarba lieku 
Jūsų Kristuje 
rs 


2 Algimantas Jurgis Kezys (g. 1928) - fotografijos menininkas, dirbo su jaunimu, išleido 
keletą fotografijos knygų, surengė meninių fotografijų parodas, savo fotografijomis iliustravo 
kitų autorių knygas: „Palikę Tėviškės Namus", „Šv.Kazimiero kapinės" (LE, XXXVI, 303-304; 
XXXVII, 283). 

3 Antanas Čeponis (Anthony Cheponis) (g. 1948) - Šv. Liucijos parapijos klebonas (Pasau- 
lio lietuvių katalikų žinynas, Brooklyn 1986, p. 16). 

82. 


Miunsteris, 
1964.1II1.6 


Nudžiugo Prelato pasiūlymu. Turi neužbaigtų knygų, nes nebuvo vilties jas iš- 
leisti. Dabar stengsis jas išbaigti ir parengti spaudai. Siūlo Prelatui pačiam pasirink- 
ti. Siunčia trijų knygų planą: „Dievo Avinėlio" (Kristus Rytų Bažnyčios tikėjime ir 
mąstyme) -250 mašinraščio puslapių, „Nebūties vietininko" (Nuodėmės filosofijos 
metmenys) - 200 mašinraščio puslapių, „Žmogaus sukilėlio" (Prometėjizmo proble- 
ma ir jos sprendimai) - 150 mašinraščio puslapių. Literatūros ir filosofijos tekstų 
nesiūlo. Pasirinktąjį veikalą, jei sveikata leis, tikisi parengti iki liepos-rugsėjo mėne- 
sio. Seserys iki Kalėdų galėtų išspausdinti. Sutinka, kad jo pavardė būtų minima 
prie Kezio straipsnio apie ALKĄ. 


Miinster/Westf. 
Kerssenbrockstr. 12 
1964 m. kovo 6 d. 


Brangusis Prelate, 


Man buvo didelė ir labai džiugi staigmena Jūsų laiškas, kuriame Jūs 
pareiškiate norą dar nors vieną mano knygą „savo rankomis įteikti lietu- 
vių visuomenei" ir klausiate, ką ašen apie šias Jūsų mintis bei pasiūlymus 
manyčiau. Atsakau greitai, kad Jūsų paklausimas bei noras būtų išaiškin- 
tas tučtuojau. 

Viename iš savo senesnių laiškų esu Jums, rodos, minėjęs, kad turiu 
keletą darbų, kurie tačiau nėra tiek apdoroti, kad būtų galima juos leisti. 
Jie guli mano stalčiuose todėl, kad ligi šiol man nebuvo vilties, kad kas 
nors imtųsi juos, kaip Jūs, Prelate, sakote „įteikti lietuvių visuomenei". 
Tiesioginis darbas universitete pareikalavo iš manęs pastaraisiais keleriais 
metais daug laiko ir jėgų, kurios tiek dėl amžiaus, tiek dėl pašlijusios svei- 
katos nesiduoda taip sukaupiamos kaip anksčiau. Todėl, neturėdamas vil- 
ties, kad visi šie darbai kada nors išvystų pasaulio šviesą, aš jų nebaigiau 
arba neišvysčiau ligi galo. Naudojau jų turinį savo paskaitose, tačiau spau- 
dai jie liko neparuošti. Dabar tačiau, kai Jūs ateinate su visai konkrečiu 
pasiūlymu bent vieną knygą dar leisti, kyla ir manyje noro prie šių darbų 
grįžti irjuos užbaigti. Klausimas tik: kuriuo pradėti, kad jį Jūs galėtumėte 
išleisti artimoj ateityje. Man pačiam šis klausimas yra labai sunku išspręs- 
ti. Tad porą dienų pagalvojęs ir rankraščiuose pasiknisęs, nutariau šitaip 
padaryti. Ant atskirų prie šio laiško pridedamų lapų surašiau turinį tų 
darbų, kurie galėtų būti svarstytini tiek dėl savo turinio, tiek dėl to, kad jų 
apdirbimas nepareikalautų per daug laiko. O Jūs, Prelate, patys nuspręs- 
kite, kuris darbas iš turinio Jums labiausiai patiktų. Tada man parašykite, 

ir aš tuojau sėsiu prie šio darbo ir jį spaudai paruošiu. Surašiau turinį tri- 
jų* knygų. Visas jas išleisti vargu ar galėsime. Tad pradėkime ta, kuri Jums 
atrodys labiausiai prie širdies arba visuomenei labiausiai reikalinga. Bet 
tai nuspręskite Jūs, Prelate! Visos šios trys* knygos yra religinio pobū- 
džio. Nesiūlau Jums specialiai filosofinių (apie kultūrą), nes jos būtų per 
sausos; taip pat ir liečiančių literatūrą (laiškai rašytojams), nes jos kelia 
daug ginčytinų problemų. Visi šie dalykai tegu guli. Tačiau religinio po- 
būdžio studijas norėčiau ir ašen visuomenei parodyti. 

Mano pavardės paminėjimas Jūsų pasikalbėjime su kun. Keziu gali pa- 
silikti: neturiu nieko prieš tai. Buvo man malonu perskaityti šį pasikalbėji- 
mą ir kiek daugiau patirti apie ALKĄ: jos atsiradimą, jos apimtį ir jos są- 
rangą. Dabar turiu aiškų vaizdą. Įsteigėte, Prelate, tikrai didelį dalyką ir 
sudėjote jam daug aukos! Linkėkime, kad šis muziejus dabar tarptų ir virstų 
tikru lietuviškosios kultūros centru. Manau, kad Seselės jo reikšmę taip 
pat gerai supranta. 

Taigi, brangusis Prelate, lauksiu Jūsų pasirinkimo iš šių čia pridėtų tri- 
jų* "kandidatų". Parinkite viena tuo tarpu, ir aš jį tuojau Jums paruošiu. Jei 
mano sveikata leis, manau, tokiu atveju atsiųsti rankraštį vasarą: liepos- 
rugpjūčio-rugsėjo mėn. Ligi Kalėdų gal galėtų Seselės išleisti, jei viskas 
gerai vyktų. 

O tuo tarpu labai labai esu Jums dėkingas už Jūsų dėmesį ir ryžtą. Aš 
neturiu abejonių, kad Jūsų amžius Jums leis dar daug gero mūsų tautai 
padaryti. Kaip atsakymą į šį Jūsų ryžtingumą norėčiau ir aš sukaupti jėgų 
ir patenkinti Jūsų norą. 

Daug sveikatos ir Viešpaties palaimos! 


Jūsų W Nacių 


DIEVO AVINĖLIS 
KRISTUS RYTŲ BAŽNYČIOS TIKĖJIME IR MĄSTYME 


Įvadas. Vakarietiškas ir rytietiškas Kristaus pergyvenimas 


I skyrius. Perkeistasis Kristus: Liturgija 
1. Spindintis Kyrios 
2. Nusižeminęs Avinėlis 
3. Istorijos Dievas 
4. Gamtos Dievas 


* Įrašyta ranka vietoj išbraukto žodžio „keturių". 

II skyrius. Estetinis Kristus: F. Dostojevskis 
1. Asmeninis Dostojevskio santykis su Kristumi 
2. Kristus kaip grožis 
3. Estetinio idealo sudužimas 
4. Kristaus vaizdas Dostojevskio kūryboje 


III skyrius. Kosmologinis Kristus: V.Solovjovas 
1. Įsikūnijimas kaip istorijos centras 
2. Prisikėlimas kaip istorijos tikslas 
3. Kristaus sklidimas laike ir erdvėje 
4. Solovjovas ir Teilhard de Chardin 


IV skyrius. Sociologinis Kristus: Al. Blokas 
1. Rusiškojo simbolizmo pobūdis 
2. Kristus poemoje „Dvylika" 
3. Kosmologinių vilčių sudužimas 
4. Kristus ir revoliucija 


Pabaiga. Kristus sovietinėje Rusijoje 

Pastaba. Pastarasis šios studijos skyrius buvo skaitytas santraukos 
pavidalu kaip Įžanginė paskaita Miinsterio universitete; praplėstą šios pa- 
skaitos tekstą esu paruošęs lietuviškai ir norėčiau atiduoti „Aidams"; bet 


kol atsakymo neturiu, palauksiu. 


250 mašinėlės puslapiu. 


NEBUTIES VIETININKAS 
NUODĖMĖS FILOSOFIJOS METMENYS 


Įvadas. Nuodėmės problema mūsų laikais 


I skyrius. Nusidėjėlio būsena 
1. Sargo vaidmens paneigimas 
2. Nutraukimas ryšių su praeitimi 
3. Bėgimas vienatvėn 
4. Bendruomenės ieškojimas 

II skyrius. Nusidėjėlio nuotaikos 
1. Baimė 
2. Priklumas* 
3. Neapykanta 
4. Niūrumas 


III skyrius. Nuodėmės pagrindai 
1. Socialinis pagrindas 
2. Ontologinis pagrindas 


IV skyrius. Nuodėmės rūšys 
1. Ontologinė nuodėmė 
2. Moralinė nuodėmė 
3. Moralinės nuodėmės virtimas ontologine 


V skyrius. Nuodėmės pergalėjimas 
1. Gailestis 
2. Išpažinimas 
3. Atgaila 


Pabaiga. Moters vaidmuo žmogaus prisikėlime 
(Marijos simbolis) 
Pastaba. Šios studijos skyrius „Nusidėjėlio nuotaikos" buvo prieš 
porą metų spausdintas 'Aiduose' ir dr.kun. Prunskiui labai patiko. Apie 


tai jis rašė 'Drauge"'. 


200 mašinėlės puslapiu. 


ŽMOGUS SUKILĖLIS 
PROMETĖJIZMO PROBLEMA IR JOS SPRENDIMAI 


Įvadas. Prometėjas kaip Vakarų simbolis 


I skyrius. Prometėjas kaip kultūros kūrėjas: Aischilas 
1. Prometėjo vaizdas ir jo žygis 
2. Kultūra kaip mirties pergalė 
3. Prometėjo sukilimo prasmė 
4. Prometėjas Vakarų literatūroj 

II skyrius. Prometėjas kaip poetas: Ad. Mickevičius 
1. Mickevičiaus asmuo ir jo laikai 
2. Prometėjinio nusistatymo išsivystymas 
3. Prometėjas kaip socialinis žmogus 
4. Prometėjas kaip magikas 
5. Prometėjo išvadavimas 


III skyrius: Moteris kaip Prometėjas. Putinas 
1. Prometėjizmo šaltiniai Putino kūryboje 
2. Meilė kaip pagrindas prometėjizmui 
3. Moteris kaip maišto vykdytoja 
4. Gimdymas kaip prometėjizmo forma 
5. Tautos dalyvavimas prometėjizmo kaltėje 


Pabaiga. Prometėjizmo stoka rusų literatūroj: Lermontovas 


Pastaba. Šios studijos antrasis skyrius yra vokiškai išspausdintas 
1956 m., o lietuviškai kaip santrauka 'Aiduose' Mickevičiaus 100 metų 
nuo mirties proga (1955). - Trečiasis skyrius apie Putiną yra išspausdintas 
lietuvių rašytojų almanache „Tremties metai" 1947 metais. Abu šie sky- 
riai - naujos redakcijos, yra stipriai perdirbti bei papildyti. 


150 mašinėlės puslapiu. 

Lawrence, Mass., 1964 .III.10 
(Prel. P. Juro laiškas; kserokso kopija) 


Gerai, kad leidžiama pasirinkti knygą, kurią norėtų išleisti, bet tai sunku. Moty- 
vuotai pirmumą teikia „Dievo Avinėliui", antroje vietoje lieka „Nebūties vietinin- 
kas", o trečioji tema mažai domina. 


1964 m. kovo mėn. 10 d. 
Didžiai Gerbiamas ir Mielas Profesoriau, 


Pateikdamas man trijų veikalų turinius, kad pasirinkčiau knygą, kuri man 
labiausiai patiktų, pastatei mane į keblią padėtį. Pirmųjų dviejų knygų vien pava- 
dinimai: "Dievo Avinėlis' ir "Nebūties vietininkas! yra intriguojantys. Pirmosios 
knygos skyriai įdomūs, antrosios interesingi. Trečiosios knygos - 'Zmogus suki- 
lėlis' - turinys daugeliui gal svetimesnis. Aš esu vienas iš jų. 

Kuri iš pirmųjų dviejų knygų būtų patrauklesnė lietuvių visuomenei, sunku 
spėti. Manyčiau, pirmoji. „Nuodėmė, - rašo prof. S. Sužiedėlis, - nėra iš tų žo- 
džių, kurie žmogaus ausims maloniai skambėtų, nes sukelia kaltės pajautimą" 
(„Darbininkas", Nr. 12). „Kas kieno nugalėtas, to jis ir vergas" (2 Petr 2, 10). 
Laimingas vergas, jei jis pajunta savo menkystę ir grįžta į savo Tėvo namus. 
Nuodėmės vergui labai reikalinga pagalba ir 'Nebūties vietininkas' aiškiai paro- 
dytų jo nuogumą. Norėčiau, kad ir šiąją knygą išvystų nuodėmėje skęstąs pasau- 
lis. Tačiau iš trijų man siūlomų skaityti knygų pirmiausiai pasirinkčiau 'Dievo 
Avinėlis'. 

Rodyti pasauliui Dievo Avinėlį, kurs atima pasaulio nuodėmę. Antrojo Vi- 
suotinio Bažnyčios Tėvų Suvažiavimo fone ir liturginio atsinaujinimo momentu 
- tai ir reikalinga, ir išganinga. 

Tikiu, kad Jonas Krikštytojas už parašymą knygos apie Kristų, kurį jis buvo 
pavadinęs Dievo Avinėliu, ne vien Tamstai išprašys iš dangiškojo Tėvo gausių 
malonių, bet bus ir mano užtarėjas. Juk ir aš noriu, kad žmonės pažintų, pamiltų 
ir sektų Dievo Avinėlį, kurį Tamsta apibūdini savo veikale. 

Telydi Viešpaties palaima visus Tamstos žygius bei darbus. 


Menkutis ir silpnutis Kristaus tarnas 

83. 


Miunsteris, 
1964.III. 25 


Džiaugiasi Prelato pasirinkimu ir pradeda spaudai rengti „Dievo Avinėlį". Tai 
nėra Kristus apskritai, bet kaip jį vaizduojasi Rytų Bažnyčios liturgija: kaip spindin- 
tis Valdovas ir kaip nusižeminęs Avinėlis, tylintis ir paklusnus iki mirties. Siunčia 
Miunsterio universitete skaitytos viešos paskaitos apie A. Bloko „Dvylika" lietuviš- 
ką tekstą. Jei sutinka, gali pasiųsti „Aidams". Tai dalis „Dievo Avinėlio". Švarcval- 
de skaitė vokiečių gimnazijų mokytojams paskaitą apie komunistinio auklėjimo reikš- 
mę sovietų santvarkoje 


Mūnster/W, 
1964 metų kovo 25 d. 


Brangusis Prelate, 


Gavęs Jūsų laišką, kuriame pranešėte Jūsų pasirinkimą, tuoj pat pradė- 
jau apdirbinėti kai kuriuos skyrius „Dievo Avinėlio", už kurį apsispren- 
dėte. Man ir pačiam ši knyga yra labai arti širdies. Žinoma, tai nebus kny- 
ga apie Kristų - tokia, kokią ašen norėčiau dar parašyti. Tai bus, kaip iš 
plano matote, knyga apie Kristų, kaip jį išgyvena bei vaizduoja Rytų Baž- 
nyčios liturgija ir jos didieji filosofai bei poetai-rašytojai. Tačiau kiekvienu 
atveju Kristus stovi šios knygos centre. Rytų Bažnyčia visų pirma išgyve- 
na Kristų kaip spindintį Valdovą, tačiau kartu eina ir Kristaus kaip Dievo 
Avinėlio išgyvenimas - nusižeminusio, tylinčiojo ir klusnaus ligi mirties. 
Kuris išgyvenimas persveria, sunku būtų pasakyti. Todėl knygos pavadi- 
nimas „Dievo Avinėlis" tinka. Tačiau kad jį dar sustiprinčiau, panagrinė- 
siu šv. Jono nurodymą į Kristų: „Štai, Dievo Avinėlis". Man šv. Jono Krikš- 
tytojo vaidmuo buvo visados įdomus, ir dabar bus progos šį vaidmenį 
panagrinėti. Turiu apie šv. Joną rusų teologo Bulgakovo veikalą „Jaunikio 
draugas" - „Drug ženicha". Tai labai įdomus bei gilus veikalas. Pasinau- 
dosiu juo. Žodžiu, Jūsų pasirinkimas nurodė man, ką turiu daryti, ir mė- 
ginsiu ištesėti. 

Kartu su šiuo laišku siunčiu Jums, Prelate, sulietuvintą savo įžanginę 
paskaitą! Mūnsterio universitete, kurią skaičiau jau prieš porą metų. Ši 
paskaita nagrinėja Kristaus klausimą Al.Bloko poezijoje, ypač garsiame jo 
eilėraštyje „Dvylika". Savo knygoje „Dievo Avinėlis" visas šias mintis aš 
išvystysiu plačiai. Paskaita yra tik santrauka. Tačiau kadangi ji yra pa- 
ruošta, maniau ją atiduoti 'Aidams'. Bet tai irgi pavedu Jūsų, Prelate, spren- 


1 Kristaus simbolio prasmė Aleksandro Bloko poezijoje. 

dimui. Jeigu Jūs rasite, kad šios paskaitos paskelbimas pasitarnautų „Die- 
vo Avinėlio" knygai, tai pasiųskite ją 'Aidams". Jei manysite, kad geriau 
jos neskelbti, o viską parodyti iš sykio knygoje, tai pasilaikykite pas save. 

Ką tik grįžau po trijų dienų kelionės į Švarcvaldą, kur būrys vokiečių 
gimnazijos mokytojų buvo susirinkę svarstyti auklėjimo klausimų. Jiems 
skaičiau apie komunistinio auklėjimo vaidmenį sovietų santvarkoje. Jau- 
čiuosi gerokai pavargęs: turbūt jau amželis pradeda veikti. Be to, ir mano 
tulžis bei kepenys tokių kelionių metu pasireiškia. Valgio negalima gerai 
prisitaikyti, tai atsitinka visokių nemalonybių. Bet ateina šventos dienos, 
bus galima kiek atsikvėpti. Jų metu vėl tęsiu toliau 'Dievo Avinėlį'. 

Daug džiaugsmo Velykų dienomis, brangusis Prelate! Tegu prisikėlu- 
sis Kristus suteikia Jums jėgos ir malonių! 


Jūsų J ' Ja UM, 


84. 


Miunsteris, 
1964 m. Kalėdos 


Jaučiasi vienišas kaip niekuomet, tad kaip Diogenas ieško „žmogaus" vidudienį 
su lempa. Toks ieškomas žmogus kaip tik yra Prelatas. „Dievo Avinėlio" pirmoji 
redakcija jau baigta, belieka tik perrašyti spaudai, jei Prelatas sutiks, nes turinį yra 
šiek tiek pakeitęs. Siunčia jį. Rašytojai Dostojevskis, Solovjovas, Blokas jaunajai kar- 
tai nepažįstami, tad ir neaktualūs, todėl jų mintys praleistos ir dėl to veikalas pasi- 
darė vieningesnis. Bloko „Dvylika“ siūlo persiųsti „Aidams". Vokietijoje ramu: po- 
litikai nesipjauna, rusai tyli. 


Mūnster/W, 
Kerssenbrockstr. 12 
1964 m. Kalėdos 


Didžiai gerbiamas ir mylimas Prelate, 


Nors didžiųjų švenčių išvakarėse noriu pabuvoti su Jumis keletą aki- 
mirkų ir pasidalyti keletu žodžių, nes pastaruoju metu buvau toks vieni- 
šas, kaip retai kada. Oficialūs santykiai su žmonėmis išsisemia reikalais, o 
susėsti su kuo nors ir pasikalbėti taip sau iš širdies, neoficialiai - neturiu 
čia nieko. Taip tad ir norisi kartais tiesiog eit ieškoti žmogaus - kaip kadai- 
se Diogenas su lempa vidudienį. Jūs esate toks ieškomas žmogus, nors ir 
toli esate ir retai susitinkame - net ir plunksna. Žinau, kad esate apkrautas 
rūpesčiais, kylančiais iš Jūsų pareigų. Tačiau taip pat žinau, kad niekad 
nepraleidote negirdomis mano žodžio - vis tiek, ar jis buvo prašymas, ar 
skundas, ar tik bičiuliškas pokalbis. Už visa tai esu Jums labai labai dėkin- 

gas, ir tai noriu Jums šiandien pasakyti prie Kristaus prakartėlės. Tikiuosi 
ir meldžiu Jį, kad jis palaikytų Jus žemėje dar ilgus ilgus metus, nes mes 
visi čia Jūsų esame labai reikalingi. 

Kadaise mari rašėte, kad norėtumėte išleisti dar kokią mano knygą ir, 
pasiūlius man Jums trejetą planų, pasirinkote „Dievo Avinėlį". Pirmoji jo 
redakcija jau eina į galą. Tačiau rašant pakito planas. Man atrodo, kad 
darbas bus per didelis, jei sudėsiu Dostojevskio, Solovjovo ir Bloko pažiū- 
ras apie Kristų. Berašant pirmąją dalį (Perkeistasis Kristus: liturgija), atsi- 
rado tiek daug minčių bei klausimų, kad iš jų susidarė netoli 200 puslapių. 
Man atrodo, kad to ir pakaktų, nes didelė knyga bus ir brangi, ir jos rašy- 
mas užsitęstų dar ilgokai. Be to, ne visi mūsiškiai - ypač jaunesnieji - pa- 
žįsta senuosius rusų religinės filosofijos ir poezijos atstovus, tad gal šių 
atstovų įtraukimas jiems kaip tik ir būtų neįdomus. O viską sutelkus tiktai 
apie Kristų, kaip jis Rytų Bažnyčios yra išgyvenamas ir mąstomas, knyga 
pasidaro vieningesnė ir gal net aktualesnė, nes Rytų Bažnyčia šiandien yra 
visų dėmesio centre. Tad ir Rytų Bažnyčios Kristus įgyja didelės reikšmės, 
nes Jis kaip tik veda į šios Bažnyčios dvasią. Jeigu tad, mielasis Prelate, Jūs 
nieko neturėtumėte prieš šį mano pasiūlymą leisti knygą mažesnę, bet už- 
tat vieningesnę ir net aktualesnę, tai aš neičiau toliau, o grįžčiau prie pra- 
džios ir imčiausi rankraštį perrašinėti jau spaudai. Pridedu naują planą, 
kuris yra - bent pirmoji jo redakcija - jau atliktas. 

Praleidžiant Dostojevskį, Solovjovą ir Bloką, atkrinta reikalas pasilai- 
kyti neskelbus mano Jums kadaise pasiųstą straipsnį „Kristaus prasmė 
Al.Bloko poemoje "Dvylika". Dr. Girnius man rašė, kad jis nuo Naujųjų 
Metų perima „Aidų" redagavimą ir prašė paremti jį straipsniais. Paremti 
jį labai norėčiau. Tačiau dabar neturiu po ranka ko nors galutinai paruoš- 
to. Būkite tad gerutis, Prelate, ir pasiųskite „Aidams" aną straipsnį, jei jo 
nesate pasiuntęs. Jis dabar pasidaro knygai nebereikalingas. Jeigu jį esate 
pasiuntęs, o Vaičiulaitis jo tik ligi šiol nedėjo, tad atleiskite, kad Jus vargi- 
nu, nes „Aidai" man nieko nėra apie tai minėję. Parašysiu ir dr. Girniui 
apie šį straipsnį. Gal jis pats iš Jūsų jį paims, jei bus jam proga. Norėčiau 
vėliau „Aidams" ir daugiau parašyti, bet semestro eigoje nėra lengva. 

Sveikata dabar kiek pasitaisė. Jau keletas savaičių nejaučiu jokių skaus- 
mų, tad galiu geriau valgyti ir dirbti. Gal tokia padėtis pabus ir ilgiau. O 
būtų gera. Šiaip Vokietijoje yra ramu gyventi: žmonės pinigų turi ir vis 
daugiau nori turėti; politikai per daug nesipjauna; rusai tyli (jie ir mane 
jau seniai paliko ramybėje!). Tad darbo nuotaika gera. 

Mielasis Prelate, tegu šios didžios ir šventos dienos būna Jums pilnos 
džiaugsmo ir gilios Viešpaties palaimos tiek Jūsų asmeniui, tiek visiems 
Jūsų darbams! Salve Jesu, Parvule!* 


Jus giliai giliai gerbiąs J. Nacimą 


*Sveikas, Jėzau Kūdiki (lot.). 

DIEVO AVINĖLIS 
KRISTUS RYTŲ BAŽNYČIOJE 


Įvadas. Rytietiškas Kristaus pergyvenimas 


I skyrius. Perkeistasis Kristus 
1. Perkeitimas kaip naujos religijos pradžia 
2. Kristus Šv.Trejybėje 
3. Kristus žmonijoje 
4. Dieviškumo pirmenybė Kristuje 


II skyrius. Nusižeminusis Kristus 
1. Tarno pavidalas Kristuje 
2. Kryžiaus vieta būtyje 
3. Meilė Kristui 
4. Gyvenimas Kristuje 


III skyrius. Kristus karalius* 
1. Kristus kaip žmogaus pirmavaizdis 
2. Kristus kaip istorijos Vedėjas 
3. Kristus kaip kosmo Valdovas 


Užbaiga. Kristus sovietinėje Rusijoje 


Visas šis planas pirmojoje redakcijoje jau yra įvykdytas; rankraštis da- 
bar turi 170 pusl. Perrašius ir patobulinus spaudai, susidarys apie 200 pusl. 
mašinėle. 


"O gal geriau „Viešpataujantis Kristus"? 

85. 


Miunsteris, 
1965 m. Velykos 


Dėkoja už Prelato įkvėptas knygas, kurios be jo paskatinimų nebūtų buvusios 
parašytos: „Saulės giesmė", „Didžioji Padėjėja", „Dievo Avinėlis". Turi keblų semi- 
narą - „Filosofija ir tikėjimas". Atėjusi jo eilė vieną semestrą dėstyti filosofiją Det- 
moldo Muzikos akademijoje. Tik kas antrą savaitę teksią važiuoti. Tariasi dėl „Die- 
vo Avinėlio" įvado. Susitiko su vysk. Braziu. Su kunigais jam būsią sunku; jie nesu- 
gyvena, vieni prieš kitus kelia intrigas. 


Miinsteris, 
1965 m. Velykos 


Didžiai gerbiamas ir mielas Prelate, 


Visų pirma daug Viešpaties palaimos šiomis šventomis dienomis. Te- 
gu prisikėlusis Kristus suteikia Jums daug džiaugsmo, sveikatos ir jėgos! 

Daug kas lankys Jus Velykų proga; jungiuos į šį lankytojų būrį ir aš, 
tegu tik rašytu žodeliu. Neturiu jokio konkretaus reikalo bei prašymo, bet 
noriu Jus tik pasveikinti ir pabūti su Jumis keletą minučių. Dirbdamas 
prie „Dievo Avinėlio", nuolatos apie Jus, Prelate, galvoju, būtent apie Jus 
kaip paskatintoją, be kurio aš būčiau keletą knygų mažiau parašęs. Nekal- 
bu apie tas knygas, kurios buvo parašytos ir kurias Jūs išleidote, kaip „Did. 
Inkvizitorius" ir „Jobo drama". Turiu galvoje tas, kurias Jūs tiesiog paska- 
tinote: „Saulės Giesmė", „Didžioji Padėjėja" ir dabar „Dievo Avinėlis". Aš 
nežinau, ar be Jūsų paskatų aš būčiau ryžęsis šias knygas rašyti. Štai kodėl 
ir dabar vis galvoju, jog ir knyga apie Kristų yra Jūsų vaisius. „Dievo Avi- 
nėlis" pamažu auga. Atrodo, kad prieš vasaros atostogas aš galėsiu jį Jums 
jau atsiųsti. Dabar kiek rašymą pertraukiau, nes reikia pasiruošti semestro 
pradžiai. Tačiau apie geg. vidurį vėl prisėsiu prie šio darbo, nes paskaitą 
šiam semestrui jau turiu pasirašęs iš anksto, o vieną seminarą paruošti 
nebus sunku, nors jo tema ir kebli: „Filosofija ir tikėjimas". Šiek tiek truk- 
dys važinėjimas į Detmold, į Muzikos Akademiją, kur man šį semestrą 
tenka dėstyti filosofiją. Mat mūsų fakultetas aprūpina šią Akademiją filo- 
sofija, ir man dabar atėjo eilė vieną semestrą ten dėstyti. Bet važinėti teks 
tik kas antra savaitė. Kaip esu Jums, Prelate, jau rašęs, „Dievo Avinėlio" 
pirmąjį juodraštinį tekstą jau turiu. Dabar jį rašau tobulindamas ir per- 
dirbdamas. Planas pasiliko toks, kokį Jums paskutinį kartą siūliau - be 
anų trijų rusų mąstytojų bei poetų. Taip bus geriau. Nežinau dar, ką imsiu 
kaip įvadą. Gal apie šv. Joną Krikštytoją kaip Kristaus pirmataką, pavadi- 
nant šį įvadą „Štai, Dievo Avinėlis" - žodžiai, kuriuose apsireiškia šv. Jo- 

no Krikštytojo pašaukimas ir kurie apreiškia Kristų žmonėms. Jei apsi- 
spręsiu už šį įvadą, tai jis irgi juodraštyje jau baigtas. Bet būtų galima pa- 
kalbėti apie Rytų Bažnyčią kiek bendrai, būtent: apie vidinę jos įtampą, 
kuri atsiranda iš tradicijos ir eschatologijos, anų dviejų principų, kurie Ry- 
tų bažnyčioje glūdi ir kurie šią bažnyčią padaro tokią turtingą viduje ir 
tokią lyg ir sustingusią iš viršaus. Kaip Jums, Prelate, atrodytų: kuri tema 
geriau tiktų ir Jums patiktų? 

Balandžio 2 d. buvau Bonnoje susitikęs naująjį mūsų vyskupą tėvelį 
Brazį. Aš jį pažįstu jau labai seniai. Visi džiaugiamės jo paskyrimu. Tačiau 
jis turės daug sunkenybių, ypač su Europos kunigais, kurie nesugyvena 
tarp savęs, vieni prieš kitus intriguoja, ir visi dabar laukia, kad naujasis 
vyskupas atsistos 'jų' pusėje. Kai ką jis jau yra sutvarkęs arba greitai su- 
tvarkys. Žinoma, mes, pasauliškiai, nedaug galėsime jam čia padėti. Ta- 
čiau mes jį remsime kiek galėdami, visur, kur sieks mūsų kompetencija. 
Jis važiuos ir į Ameriką netrukus. Jo veiklai reikia visų paramos. Jis tikisi, 
kad vysk. Brizgys šios paramos jam neatsakys, nors ašen šiuo atžvilgiu 
esu nedidelis optimistas ir savo nuomonę vysk. Braziui pasakiau. Jis grįš 
atgal prieš studijų savaitę, tad joje vėl susitiksime. 

Baigėsi tos kelios minutės; jau reikia Jus palikti, nes laukia daugelis 
savo eilės. Tad dar sykį, brangusis Prelate, daug džiaugsmo Kristaus Pri- 
sikėlimo dienomis! Nepamirškite manęs savo maldose! O aš grįžtu prie 
„Dievo Avinėlio"! Paprašykite Jo palaimos šiam mano darbeliui! 


Jus didžiai ir nuoširdžiai gerbiąs Z 
Jūsų Vv J A CUG 


P.S.Labai ačiū Jums, Prelate, už sveikinimus iš Romos! Man buvo labai 
miela rasti ir Jūsų parašą tarp daugybės kitų! Darbas universitete neleido 
man atvažiuoti į Konsekracijos iškilmes! 

A.M. 


86. 


Miunsteris, 
1965.IX.27 


Kasmet minimas vardadienis nevirsta kasdienybe, nes ir Globėjas nėra kasdie- 
niškas. Dėkoja už spalvotą fotografiją. „Dievo Avinėlio" tekstas bus baigtas spaus- 
dinti Kalėdoms. Prašo sutikti, kad šis veikalas būtų Prelatui dedikuotas jo 75 metų 
sukakčiai paminėti. Imprimatur prašys vysk. Brazio, bus greičiau. Truputį sustiprė- 
jus sveikatai, parašė keletą straipsnių, taip pat ir dr. Juozo Girniaus 50 metų sukak- 
čiai „Aidams". Siunčia seniai išėjusią savo poezijos knygutę ir atsiprašo, kad suvė- 
lavo - negavo iš spaustuvės tinkamo egzemplioriaus. Filosofai griebiasi poezijos, 
kai filosofija neįstengia išreikšti būties paslapčių. Būtų laimingas, jei Prelatas nenu- 
siviltų. 


86 LAIŠKAS, 1965.IX.27 241 


44 Münster, 
Kerssenbrockstrasse 12, 
1965 m. rugsėjo 27 d. 


Brangusis Prelate, 


Jau ir vėl praėjo gerokas laiko tarpas nuo pastarojo mano laiško. Pas 
mus jau ruduo, vasaros atostogos eina į galą, tuojau vėl reikės žingsniuoti 
į paskaitas, tad norėjau, prieš prasidedant darbam, su Jumis pasikalbėti ir 
pasitarti. 

Visų pirma leiskite Jus pasveikinti Jūsų šventojo Globėjo ir Bendravar- 
džio dieną! Nors ši diena kartojasi Jums kasmet, bet ji niekad nevirsta 
kasdienybe, nes jos Globėjas nėra kasdieniškas. Tešviečia jis Jums, Prelate, 
ir toliau, kaip yra švietęs visą gyvenimą. Tešviečia jis Jums dar daug metų 
visų mūsų džiaugsmui! 

Nesu Jums dar padėkojęs už tokią gražią ir man taip brangią Jūsų spal- 
votą didelę fotografiją. Jūsų veidas šioje foto yra pilnas rūpesčio ir net 
liūdnas. Jis kelia gilaus gailesčio manyje ir man primena vieną Jūsų laišką, 
kuriame karčiai nusiskundėte vienatve ir nesupratimu iš kitų pusės. Ar šis 
nusivylimas žmonėmis atsispindėtų ir Jūsų veide, brangusis Prelate? Ak, 
gyvenimui einant vis tolyn, visi turbūt patiriame jo nepaprastą dužlumą ir 
todėl kenčiame savo širdyje, neįstengdami to paslėpti, nes ši kančia lyg 
koks fluidas perskverbia net mūsų viršines formas. Labai labai ačiū už šią 
fotografiją! Norėčiau išblaškyti aną Jūsų veide glūdintį liūdesį bei rūpestį! 
Bet kas pajėgs išblaškyti gyvenimo rūstį? 

Mielasis Prelate! Turiu į Jus didelį prašymą. Kaip žinote, rašau „Dievo 
Avinėlį". Šių atostogų metu gerokai pasistūmiau priekin, taip kad vėliau- 
siai Kalėdoms rankraštį gausite. Sutikite, kad šį veikalą aš skirčiau Jūsų 75 
metų sukakčiai paminėti ir tai atitinkamu įrašu pažymėčiau pirmajame 
puslapyje. Jūsų sukaktis ateinančių metų birželio 16 d. yra tokia man brangi, 
kad šį pastarąjį savo darbą aš labai labai norėčiau Jums dedikuoti, ir tai 
Jūsų šios garbingos sukakties proga. Jeigu sutiktumėte (o aš tvirtai tikiu, 
kad mano prašymo neatmesite), tai tada reiktų taip daryti, kad ši knyga 
galėtų ligi oficialios Jūsų sukakties (1966 m. birž. mėn.) išeiti. Iš savo pu- 
sės, aš taip tvarkysiuos, kad vėlių vėliausiai ligi Kalėdų rankraštis būtų 
Jūsų rankose ir tai jau su bažnytine aprobata, kuri paprastai sugaišina daug 
savaičių. Aš susitarsiu su naujuoju vyskupu Braziu, kad jis duotų aproba- 
tą, nes jis dabar kompetentingas visos Europos lietuviam kaip jų ordina- 
ras. Tai eis, man atrodo, greičiau negu Amerikoje. O jeigu rankraštis bus 
formaliai ir redakciškai užbaigtas, rodos, spaustuvė turėtų per penketą 
mėnesių jį išspausdinti. Kaip Jums, Prelate, visa tai atrodo? Jūs turite dau- 
giau patyrimo su spaustuve. O gal man pasiseks jį ir anksčiau užbaigti. 

Kiekvienu atveju labai norėčiau šį savo darbą Jūsų sukakties proga padėti 
ant Jūsų stalo! - Toks tad yra mano prašymas, mielasis Prelate. Leiskite 
man šį darbelį Jums dedikuoti! 

Naudodamasis kiek sustiprėjusią savo sveikata, parašiau keletą straips- 
nelių 'Aidam': apie pasauliečių apaštalavimą, apie marksizmą ir Krikščio- 
nybę ir apie Juozą Girnių jo 50 metų sukakties proga. Šį pastarąjį pasiim- 
čiau tėveliui Andriekui, nes Girniui kaip redaktoriui juk nebūtų patogu 
dėti straipsnį apie save patį. Tai sutvarkys Andriekus. Taip ir praėjo ši 
vasara. Jos pradžioje buvau studijų savaitėje, apie kurią tiek daug buvo 
rašyta liet. spaudoje. Iš esmės tačiau ji nebuvo tokia graži, kaip ten buvo 
vaizduojama: gimnazija nėra tinkama vieta studijų savaitėm, nes ten nėra 
kur pabendrauti laisvalaikio metu. O kai suvažiuoja masė, kaip šiais me- 
tais, tai gilesnė nuotaika dingsta, ir visi virsta tik masės stumdomais. Par- 
važiavau iš jos sirgdamas, bet dabar vėl jau viskas nugalėta. 


Atleiskite, Prelate, kad aš tik dabar siunčiu Jums savo eilių rinkinį. Jis, 
kaip žinote, išėjo jau senokai. Tačiau gana vėlai gavau pirmą siuntinėlį iš 
leidėjo; be to, šis siuntinėlis atėjo labai suterštas, taip kad negalėjau Jums 
suteršto egzemplioriaus siųsti. O kol atėjo daugiau, praėjo gerokai laiko. 
Nesupykite, Prelate, kad ašen užsiimu poezija. Šiuo atžvilgiu tęsiu tradici- 
jas anos dvasinės linkmės, kuri nuo Platono (Platonas rašė juk ir dramas; 
tik jas sunaikino, susitikęs Sokratą) per graikų Bažnyčios Tėvus yra išliku- 
si rusų filosofijoje - ligi pat Lietuvoje profesoriavusio L.Karsavino! : grieb- 
tis poezijos, negalint filosofija išsakyti būties paslapčių. Kokios literatūri- 
nės vertės manosios eilės turi, nežinau, nes dar jokios recenzijos niekur 
neskaičiau. Būčiau laimingas, jeigu Jūsų šiais svaičiojimais nenuvilčiau! 

Lauksiu tad dabar Jūsų, Prelate, sutikimo dedikuoti Jūsų sukakčiai „Die- 
vo Avinėlį". Lauksiu konkrečių nurodymų, kada turėčiau būtinai pasiųsti 
Jums rankraštį, kad spaustuvė galėtų jį Jūsų sukakčiai išleisti. O tuo tarpu 
linkiu Jums džiaugsmingai švęsti šv. Pranciškaus šventę. Galgi tą dieną 
būsite New Yorke popiežiaus apsilankymo proga? Tačiau turbūt laikas 
per trumpas, kad būtų galima suorganizuoti kokį mėmorandum lietuvių 
vardu. 


Jus didžiai gerbiąs ir giliai Jums dėkingas 


7 A M aeu’ 
' ML 


1 Prof. Leonas Karsavinas (1882-1952) - istorikas, filosofas, profesoriavo Kaune ir Vilniuje 
(LE, XI, 92-93; XXXVI, 290; XXXVII, 265). 

87. 


Miunsteris, 
1965 m. Kalėdos 


Prieškalėdinės dienos - susimąstymo dienos. Dėl papildomų paskaitų iki Kalė- 
dų nespėjo baigti redaguoti „Dievo Avinėlio", baigs iki atostogų pabaigos. Bus 200 
puslapių. Dėkoja už iš anksto atsiųstą honorarą. Pagerėjus sveikatai, „Aidams" siun- 
čia straipsnius aktualiomis problemomis. Siunčia fotografiją drauge su Nigerijos vys- 
kupu. 


44 Münster, 
Kerssenbrockstr. 12, 
1965 m. Kalėdos. 


Mielas ir brangus Prelate, 


Taip greitai atėjo ir Kalėdos, vėl naujos Kalėdos, nešančios džiaugsmo, 
tačiau kartu ir rodančios, kad vėl vieneri metai nuslinko amžinybėn - ne- 
grįžtamai. Tai kelia savotiško liūdesio. Nežinau, ar ir kitiem taip yra, bet 
ašen pergyvenu prieškalėdines dienas visad šitaip. Kiekvienu atveju tai 
susimąstymo dienos. Jų tad metu norėčiau Jums, brangusis Prelate, palin- 
kėti tylaus susikaupimo ir vidinės skaidros, kurią žadina Betliejaus įvykis 
ir ana viltis, kuria gyvename dabar visi po Kristaus. O ateinantieji metai 
tebūna Jums tikrai didžios šventės metai, didžio jubiliejaus, kurio nedau- 
geliui lemta patirti - tokio našaus ir todėl raminančio. 

Ačiū Jums, kad leidžiate ir man prisidėti prie šio jubiliejaus! Prieš Kalė- 
das nesuspėjau rankraščio visiškai užbaigti, nes gruodžio mėnesį turėjau 
dvi dideles paskaitas šalia universiteto: studentam iš Azijos ir Afrikos apie 
jų kraštam gresiantį komunizmą ir pedagoginėje akademijoje (katalikų) 
apie dialogą tarp Krikščionybės ir marksizmo. Apie tai buvau skaitęs uni- 
versitete (sulietuvinta ši paskaita yra 'Aiduose'), tačiau pedagogam reikė- 
jo ją perdirbti, papildant jiem reikalinga medžiaga. Tačiau dabar Kalėdų 
atostogų metu (ligi sausio 10 d.) rankraštį galutinai užbaigsiu. Yra pasilikę 
jo tik du pastarieji skyreliai. Be to, pridėsiu užbaigai dar skyrelį apie Šv. 
Dvasią. Jis yra seniai parašytas, tik reikės jį kiek dar papildyti. Iš viso susi- 
darys mašinėle apie 200 pusl. Taigi bus dar didesnis dalykėlis negu „Niek- 
šybės paslaptis". Sausio antroje pusėje jį gausite, Prelate. 

Ačiū Jums taip pat už stambų priedą prie pastarojo Jūsų laiško kaip 
honorarą! Labai ačiū! Jūs turite, Prelate, labai gerą širdį! Teatlygina už tai 
Jums Aukščiausiasis! 

Kaip iš straipsnių 'Aiduose' pastebėjote, mėginu vėl pamažu grįžti į 
spaudą ir kelti aktualias idėjas, kurių išsiaiškinimas mums visiems yra 

būtinas, o ypač dabar po Susirinkimo. Gruodžio mėnesį bus apie mūsų 
jaunąjį filosofą Juozą Girnių, o ateinančiais metais noriu parašyti apie gim- 
tają kalbą liturgijoje ilgoką studiją. Noriu panaudoti pagerėjusią sveikatą, 
kol ji vėl pablogės. - Šiaip visa kita kasdieniška. Gyvenimėlis labai nusi- 
stojęs ir pilksvas. Siųsdamas rankraštį, parašysiu Jums, Prelate, daugiau! 
O tuo tarpu dar sykį daug gražių šventiškų dienų ir džiugios nuotaikos! 


Jus giliai gerbiąs J - 
Jūsų VV: VĮ AUL 


P.S. Pridedu foto susitikimo su vienu Nigerijos vyskupu, kurio studijų 
draugas kunigas yra Mūnsteryje mano studentas. Juodu du kartu aplankė 
mane mano bute Mūnsteryje prieš pat pastarąją Susirinkimo sesiją. 


88. 


Miunsteris, 
1966.1.7 


Baigė „Dievo Avinėlio" tekstą. Paaiškėjo, kad vysk. Brazys esąs Anglijoje, lan- 
kąs lietuvių kolonijas, iš ten vyksiąs į Vokietiją. Tad sunku būsią jį sugauti ir iš jo 
gavimas Imprimatur galįs užtrukti. Kadangi kun. Ylos nėra, siūlo kreiptis į prel. V.Bal- 
čiūną. Imprimatur ten bus gautas greičiau negu Vokietijoje. Rankraščio su laišku ne- 
siunčia, nes Prelatas galįs būti dar ligoninėje. Prašo pranešti, kur siųsti rankraštį. 


44 Münster, 
Kerssenbrockstrasse 12, 
1966 m. sausio 7 d. 


Brangusis Prelate, 


Nors visokios slogos ir buvo mėginusios švenčių metu mane persekio- 
ti, tačiau, pastūmęs jas į šalį, pasėdėjau prie stalo kartais ligi išnaktų ir 
„Dievo Avinėlį" vakar užbaigiau. Prieš kurį laiką esu parašęs vysk. Bra- 
ziui laišką į Romą, klausdamas, ar jis turįs teisės duoti imprimatur ir ar 
galėtų skirti kurį kunigą cenzoriumi mano knygai. Pridėjau jam ir knygos 
turinį. Tačiau ligi šiol atsakymo negavau. Pasirodo, kaip paaiškėjo vakar 
iš telefoninio pasikalbėjimo su prof. Ivinskiu, vyskupo Brazio Romoje iš 
viso nėra. Jis lankąs Anglijoje lietuvių kolonijas, o iš ten važiuosiąs lietu- 
vių lankyti Vokietijoje. Todėl atrodo, kad imprimatur klausimas Europoje 
stipriai susivėluos. Užtat esu pasiruošęs tuoj pat pasiųsti rankraštį Jums, 

Prelate. Kadangi knyga turėtų būti, kaip rašėte, spausdinama Putname 
pas seseles, tai Putnamo vyskupas galėtų duoti ir aprobatą: taip, rodos, 
buvo su „Didžiąja Padėjėja". Jei neklystu, Putname dabar yra prel. V.Bal- 
čiūnas! , kuris pavaduoja išvykusį kun. Ylą. Prel. Balčiūnas galėtų tad būti 
cenzoriumi. Tuo būdu atrodo, kad imprimatur reikalas Amerikoje gal ga- 
lėtų greičiau susitvarkyti negu šiuo metu Europoje, kur bus kurį laiką sun- 
ku vysk. Brazį sugauti, o ir pačiam, nesant Romoje, bus nelengva skirti 
kurį kunigą cenzoriumi. O aš labai norėčiau, kad ši knyga ligi Jūsų didžios 
sukakties pasirodytų visuomenei. 

Visa tai skatino mane knygą greitai baigti, ir norėjau rankraštį jau šian- 
dien Jums su šiuo laišku pasiųsti. Tačiau man neraminu dėl vieno dalykė- 
lio: šių švenčių metu nesu gavęs iš Jūsų jokios žinelės. Kadangi tai pasitai- 
kė per ilgus ilgus metus pirmą sykį, todėl pagalvojau, ar nesate susirgęs; 
galgi šiuo laiku negalėtumėte knygos reikalais rūpintis. Todėl siunčiu Jums 
šiandien tik laišką, prašydamas keleto žodelių, ar rankraštį Jums jau siųsti 
ir ar esate capax duoti jam tuojau eigą. O belaukdamas šios trumpos žine- 
lės, jį dar sykį perskaitysiu, nes vis atsiranda, kas galima pataisyti. 

Brangusis Prelate, kaip ir Kalėdoms rašiau, norėčiau, kad šie naujieji 
metai būtų Jums tokios ilgos ir tokios vaisingos veiklos apvainikavimas, 
prie kurio ir ašen savo knygele prisidėčiau. Tegu tad šie metai būna Jums 
džiaugsmo metai, kurie duotų Jums jėgos dar ilgai ilgai pasilikti šios veik- 
los baruose, juos ir toliau bevarant Viešpaties garbei. 


Jūsų J. Moceing 


89. 


Miunsteris, 
1966.11.3 


Dėkoja už laišką, kuris nuramino, nes operacija gerai pavyko. Džiaugiasi, kad 
Prelatui suteiktas Apaštališkojo protonotaro titulas. „Dievo Avinėlio" tekstą nusiuntė 
seselėms į Putnamą, prašydamas išspausdinti Prelato jubiliejui. Techninį apipavi- 
dalinimą palieka Prelato nuožiūrai. Knygoje mėginama atskleisti Avinėlio esmę. 


1 Dr. mons. Vytautas Balčiūnas (g. 1910) - kapelionas, knygų serijos „Krikščionis gyveni- 
me" organizatorius (LE,II, 82; XXXVI, 79; XXXVII, 59). 

44 Münster, 
Kerssenbrockstrasse 12, 
1966 m. vasari į 3 d. 


Didžiai gerbiamas, mielas Prelate, 


Jūsų laiškas mane nuramino ir labai pradžiugino: nuramino, kad pakė- 
lėte operaciją, nors ir esate nukamuotas bei reikalingas poilsio; pradžiugi- 
no, kad esate Šv. Sosto apdovanotas tokia aukšta garbe'. Šia proga leiskite 
paspausti Jums labai labai stipriai ranką ir palinkėti, kad dar ilgus ilgus 
metus galėtumėte šia garbe ir žemėje puoštis, ir prie Viešpaties Altoriaus 
pasirodyti Apaštališkojo Protonotaro insignijomis. Šv. Sosto gestas Jums, 
mielasis Prelate, nėra tuščias mostas, pažadintas kokių viršinių aplinky- 
bių, kaip tai paprastai esti diplomatinėje tarnyboje, bet jis išreiškia tikrai 
Jūsų įvertinimą, todėl yra mielas ir mums visiems. Visi mes džiaugiamės. 
Iš spaudos apie Jūsų paaukštinimą patyriau tik keletą dienų vėliau - po 
Jūsų laiško. Todėl Jūsų laiškas man buvo tikrai labai džiugi staigmena. 

„Dievo Avinėlį" pasiimčiau tiesiog seselėm į Putnam, Motin. Augustos 
vardu, parašydamas jai laišką ir prašydamas, kad malonėtų taip patvar- 
kyti, jog knyga galėtų Jūsų sukakčiai pasirodyti. Pridėjau keturis paveiks- 
lus - Kristaus vaizdus iš ikonų. Vienas gal tiks ant knygos aplanko (ne- 
reiktų jo tada piešdinti), o trys turėtų eiti prie trijų skyrių. Tačiau seselės 
su Jumis turėtų nuspręsti, ar šie paveikslai tinka ir ar jie techniškai būtų 
įmanomi. Visa tad palikau Jūsų ir seselių nuožiūrai. Taip pat Jūsų nuožiū- 
rai palieku ir knygos formato apsprendimą. Gal ji galėtų būti tokio forma- 
to kaip „Didžioji Padėjėja"? Tik gal popierius galėtų būti kiek storesnis, 
tad ir knyga atrodytų didesnė, nes ji turėtų būti apie 250 pusl., tokio for- 
mato kaip „Didžioji Padėjėja". Tačiau tai techniški dalykai, kurie negali 
būti mano apspręsti. 

Kartu parašiau laišką ir prel. Balčiūnui, paprašydamas jį pasirūpinti 
knygos aprobata. Kadangi šioje knygoje ašen nedėstau jokių 'mandrybių', 
o tik stengiuos atskleisti Dievo Avinėlio esmę bei reikšmę, tai, atrodo, jo- 
kių sunkenybių cenzorius neturėtų turėti. Vysk. Brazys man atsakė šiomis 
dienomis, kad teisės duoti aprobatą jis kol kas dar neturįs; esąs šios teisės 
paprašęs, bet atsakymo telaukiąs. Tad savaime aprobatos reikalas persi- 
kelia į Ameriką. Bet manau, kad prel. Balčiūnas sutiks ir kad tuo būdu šis 
reikalas išsispręs lengvai. Tuo būdu gal suskubsime knygą išleisti Jūsų 
sukakčiai, kuriai ji yra pavesta ne tik savo atsiradimu, bet ir formalia dedi- 


1 Apaštališkojo protonotaro, suteikiančio teisę nešioti specialią uniformą ir turėti insigni- 
jas. 

kacija. - Linkiu Jums, brangusis Prelate, daug poilsio ir atotampos po li- 
gos ir ligoninės! Telaimina Jus Viešpats ir teišlaiko mums visiems. 


Jus didžiai gerbiąs J ` M A LILT 


P.S. Kalėdinis Jūsų laiškelis neatėjo: turbūt bus dingęs pakeliui. 
A.M. 


90. 


Miunsteris, 
1966.V.26 


Maloni staigmena - gavo jau išspausdintą „Dievo Avinėlį". Dėkingas Putnamo 
seselėms, kad išspausdino prieš jubiliejų. Vėl kvietimas į JAV religinio kongreso, 
jaunimo kongreso ir ateitininkų stovyklos proga. Dėl žinomų priežasčių tenka tik 
padėkoti už malonų kvietimą. 


44 Münster, 
Kerssenbroçkstr. 12, 
1966 m. geg. 26 d. 


Didžiai Gerbiamas ir Brangus Prelate, 


Šiandien gavau iš Putnamo seselių jau išspausdintą „Dievo Avinėlį". 
Man tai didelė ir maloni staigmena, nes vis buvau lūkuriavęs korektūrų 
(apie jas man sykį Motinėlė Augusta rašė), o tai netikėtai ateina jau baigta 
knyga. Ji dar turės turbūt aplanką, nors tikrai ir nežinau (gautasis egzem- 
pliorius yra be jo). Tačiau ir be aplanko ji atrodo gana gražiai: šriftas aiš- 
kus, laužymas estetinis, formatas patogus, storis stambokas. Man ypač 
malonu tai, kad seselės pasistengė knygą išleisti prieš Jūsų garbingą Jubi- 
liejų; kad knygos dedikacija kaip tik pasitiks aną Jums taip reikšmingą 
dieną. Seselės vertos už tai mano padėkos, kurią joms ir pareiškiu kitu irgi 
šiandien joms parašytu laišku. Nežinau, ar jos ir Jums yra pasiuntusios 
vieną egzempliorių, ar gal jos kaip kitaip ruošiasi Jums šią knygą įteikti, 
tačiau norėjau Jums pranešti, kad knyga jau baigta ir kad vienas iš pirmų- 
jųjos egzempliorių jau yra mano rankose. 

Kaip Jūsų savijauta, brangusis Prelate? Ar kiek pasilsėjote Floridoje? 
Ar nenuvargino Jus per daug įvairūs sveikinimai ir minėjimai? Žinoma, ta 
Jums popiežiaus suteikta garbė apsunkina, tačiau mes visi negalime nepa- 
reikšti Jums savo linkėjimų bei džiaugsmo, kad anos garbės atšvaitos ir 

mus paliečia, nors tai ir sudarytų Jums fizinių sunkenybių, iškenčiant svei- 
kinimų bei minėjimų eilių eiles. 

Mano padangėje nieko naujo. Vėl esu kviečiamas į USA religinio kon- 
greso, jaunimo kongreso, ateitininkų stovyklos ir t.t. ir t.t. proga. Tačiau 
visi šie kvietimai yra daugiausia mandagumo mostas. O realiai aš juk ne- 
galiu pasijudinti tiek dėl savo sveikatos, tiek dėl darbo universitete. Nega- 
lėdamas gauti atostogų ilgesniam laikui ir būdamas priverstas žiūrėti, kad 
tulžis, pūslė ir kiti susenę organai nesustreikuotų, turiu mandagiai padė- 
koti kvietėjams ir pasilikti rašto srityje. Taip yra geriausia. Veikti ten, kur 
dar gali, ir nesigriebti to, kas būtų per sunku ir ne per daug naudinga. 

Linkiu Jums, brangusis Prelate, daug sveikatos, džiaugsmo ir ramybės 

šių Šv. Dvasios švenčių dienomis. 


Jūsų J. Macrine 


91. 


Miunsteris, 
1966.V1.16 
(Laiškas rašytas ranka) 


Eilėraštis apie kritimą į Dievo rankas. Nori paspausti tėviškai jį globojusią ranką 
ir palinkėti palaimos. 


Minstar, 1366 m. bitzt 164. 


Išromgusis Prekali, 


"Ne kanba lapai, Kinta. Ir adeodo, 


vis Koum viskam Tamka MUAMSjĄ, 

92. 


Miunsteris, 1966.X.1 


Dėkoja už tris „Dievo Avinėlio" siuntinius. Džiaugiasi gražiu leidiniu. Apdova- 
nos bičiulius, nes jie jau laukia: spauda paskelbusi dar prieš pasirodant. Mini gan- 
dus apie Pranciškonų ordino reformas. „Saulės giesmė" liks savotiškas papiktini- 
mas. Numato trijų semestrų kursą: „Dievo problema" (Kūrėjo, Palaikytojo), „Žmo- 
gaus problema" (jo santykis su Dievu) ir „Pasaulio problema" (Consecratio mundi). 
Paskui mėgins visa tai ir lietuviškai parengti. Marksistinės filosofijos kursą perleido 
jaunam profesoriui. 


44 Münster, 
Kerssenbrockstr. 12 
1966 m. spalių 1 d. 


Brangusis Prelate, 


Prieš keletą dienų gavau Jūsų siųstus "Dievo Avinėlio! tris siuntinėlius. 
Vienas iš jų atėjo keletą dienų anksčiau, kiti du tą pačią dieną. Ačiū Jums 
už juos! Atspausdinta švariai ir gražiai. Jurkaus aplankas estetinis ir pra- 
smingas. Dabar galėsiu savo pažįstamus bičiulius Vokietijoje apdovanoti. 
Jie jau buvo "Dievo Avinėlio' pasigedę, nes spauda paskelbė jo išėjimą 
žymiai anksčiau, negu jis iš tikro seselių galėjo būti užbaigtas. Tuo būdu 
vėl turite, Prelate, savo išleistų knygų sąraše viena daugiau. Lauksime, ką 
kritikai apie ją pasakys. 

Kaip jaučiatės po visokių iškilmių? Jos tikriausiai bus Jus gerokai išvar- 
ginusios. Esate užsipelnę poilsio kiekvienu atžvilgiu. Ačiū už atsiųstus pro- 
spektus anos šventės, kurią Jums suruošė miestas. Iš tikro tai buvo didelė 
šventė. Sykiu tačiau ir didelės pastangos. Atsipūskite dabar ilgesnį laiką, 
palikę kasdieną šalimais! Šia proga linkiu Jums džiaugsmingo vardadie- 
nio, kuris tikriausiai jau bus atėjęs, kai gausite šį laišką. Vakar skaičiau 
viename kat. laikraštyje, kad Pranciškonų ordinas norįs iš pagrindų refor- 
muotis. Kokia linkme - nepasakyta. Tai turbūt vienas iš labiausiai refor- 
moms linkusių ordinų: jo istorija yra labai vingiuota ir šakota. Ar išsipil- 
dys šv. Pranciškaus žodžiai, pasakyti mirties guolyje, kad ordinas grįšiąs 
anksčiau ar vėliau prie neturto ir nemokslo? Vargu! Sąlygos ir dvasia šian- 
dien yra visiškai kitokios. 'Saulės Giesmė" yra ir liks savotiškas papiktini- 
mas. 

Manoji vasara prabėgo prie rašomojo stalo. Nė vienos dienos nebuvau 
niekur išvykęs. Reikėjo išsigydyti iš negalios, mane užklupusios liepos pra- 
džioje, ir kartu užbaigti vieną darbą vokiškai apie komunistinę etiką ir 
Krikščionybę. Aną negalią šiek tiek aptvarkiau, bet amžius nebeleidžia grįžti 
į jaunystę. Ano darbo dar neužbaigiau, bet šiomis dienomis užbaigsiu. 

Paskui reikės rašyti religijos filosofiją, kurios pirmą dalį skaitysiu žiemos 
semestrą (jis prasideda pas mus šiais metais viduryje lapkričio ir truks ligi 
vidurio kovo). Tai Dievo problema, Dievo Kūrėjo ir Palaikytojo. Mėginsiu 
savo religijos filosofiją kiek originaliau išdėstyti, negu tai yra įprasta vo- 
kiečių universitetuose. Ateinančios vasaros semestrą tęsiu religijos filoso- 
fiją toliau: antroji dalis nagrinės žmogaus problemą jo santykyje su Dievu; 
tai bus savotiška religinė antropologija. O dar tolimesniam semestrui pa- 
siliks trečioji dalis: pasaulio problema, arba tai, ką Vatikano Susirinkimas 
vadina Consecratio mundi. Visas šis kursas truks 3 semestrus. Mėginsiu jį 
paruošti ir lietuviškai, kai tik bus pirmas tekstas vokiškai parašytas. Turė- 
tume tada religijos filosofiją visiškai pilnos apimties. Dėstymas universi- 
tete yra tuo geras, kad jei kokį kursą pasiskelbi, tai ir turi jį ligi galo išvesti. 
Ir "Dievo Avinėlis' tokiu būdu yra atsiradęs: paskelbiau kursą apie rusiš- 
kąjį Kristų, tad reikėjo visų pirma išdėstyti Rytų Bažnyčios kristologiją. O 
išjos pasidarė lietuviškai 'Dievo Avinėlis'. Taip mėginsiu daryti ir su reli- 
gijos filosofija. Marksistinės filosofijos dabar kurį laiką (o gal ir visiškai) 
neskaitysiu: turime jauną docentą, kuris irgi marksizmu domisi, tad jam 
perleidau šį kursą. Ašen pats pasiliksiu prie religijos filosofijos, kol ją baig- 
siu, o paskui dėstysiu ką nors specialesnio iš šios srities. Persiritus per 50 
ir artėjant prie 60 metų, ateina laikas ir pačiam nukreipti žvilgsnį į „mon- 
tes, unde adveniat salus nostra"* ir kitiems savo apmąstymus perteikti. 
Jaunimas Vakarų Europoje religine problema labai domisi, tik ši problema 
yra gana lėkštai sprendžiama. 

Brangusis Prelate, ačiū Jums už Jūsų pastangas, kantrybę, mielus žo- 
džius ir nuolatinį prisiminimą. Šv. Pranciškaus diena tebūna Jums tikrai 
didžio džiaugsmo diena. 


Jūsų J ' Macrine 


93. 


Miunsteris, 
1966 m. Kalėdos 


Dar metai amžinybės linkui. Laikas kaip smiltys saujoje - nepastebimai išbyra. 
Paskaita veja paskaitą. Trečiajame kurso „Religijos filosofija" semestre kalbės apie 
kultūros ir religijos santykį. Begalės darbo. Teapdovanoja Viešpats Prelatą ramybe, 
kurią paskelbė angelai Kristaus Gimimo naktį. „Dievo Avinėlio" recenzijos palan- 
kios. 


* Į kalnus, iš kur ateina mūsų išganymas (lot.). 

Münsteris, 
1966 m. Kalėdos. 


Brangusis Prelate, 


Vėl praėjo metai, vėl švenčiame Kristaus Gimimą, vėl padarėme vieną 
žingsnį amžinybės linkui. Šventės - šios didžiosios - yra tarsi trumpas 
atodūsis, kad stabteltume ir apsidairytume - jeigu jau ne priekin (nes atei- 
tis visados tamsi), tai bent atgal, kiek nužygiavome iš paskos. Nes kasdie- 
na, bent manoji, yra tokia skubi, tokia padalinta į valandas, savaites, mė- 
nesius, semestrus, kad nelieka laiko nė pagalvoti, kaip greitai laikas teka 
lyg smiltys tarpu pirštų. Neapsižiūrėsi, o sauja jau tuščia. Gera tad, kad 
Bažnyčia šventėmis sustabdo truputį šį laiko tekėjimą ir paragina atsidus- 
ti. Šia prasme man didžiosios šventės labai patinka, ir ašen jų išsiilgęs lau- 
kiu. Šiais metais atėjo Kalėdos labai greitai, nes tiek vasarą, tiek rudenį 
turėjau daug darbo, o ir sveikata buvo kiek pakrikusi. Bet apie ją kol kas 
negalėjau daug galvoti, nes paskaita veja paskaitą, kurias vis reikia rašyti 
ir rašyti be perstogės. Skaitau šį semestrą Religijos filosofiją. Apmečiau 
gana plačiai - net trim semestram, pagal tris pagrindines problemas: Die- 
vo Problema, Žmogaus problema ir Pasaulio problema. Šį semestrą dės- 
tau Dievo problemą, sunkią savyje, tačiau būtiną kaip pagrindas. Ateinan- 
tį vasaros semestrą tęsiu toliau ir skaitysiu Žmogaus problemą religijos 
filosofijos šviesoje, o trečią semestrą bus tęsinys - Pasaulio problema, arba 
religijos ir kultūros santykiai. Taigi trim semestram bus darbo ligi ausų. 
Kai šis kursas vokiškai bus baigtas, pamėginsiu aš jį visų pirma perdirbti 
lietuviškai. Jei gerai pasisektų, tai turėtume sava kalba pirmą religijos filo- 
sofiją. Kūrybinės ugnies ir minčių dar man nestinga, nors ilgas sėdėjimas 
prie mašinėlės vis darosi sunkesnis dėl tulžies akmenų ir dėl širdies. Bet 
gal pasiseks dar religijos filosofiją išvaryti ligi užbaigos. Toki tad mano 
darbai ir planai. 

Mielasis Prelate, seniai jau apie Jus negirdėjau. Kaip jaučiatės? Ilgas 
amžius, ilga auka, intensyvi veikla bus Jus turbūt gerokai įvarginę. Užtat 
bent šios didžios šventės tebūna Jums mielos ir džiugios. Tegu Viešpats 
gausiai apdovanoja Jus ana ramybe, kurią pirmą žemei paskelbė Jo pa- 
siuntiniai Jo Gimimo naktį. Ačiū dar sykį už "Dievo Avinėlio' siuntas. Jas 
beveik visas išdalinau mūsų kunigam Vokietijoje. Recenzijos, kaip paste- 
bėjote, buvo palankios. Įdomu, ar tai prisidės prie platinimo, kad bent kiek 
Jums kaštų grįžtų. - Dar sykį daug sveikatos ir džiaugsmo ir poilsio! 


Jus visa širdimi gerbiąs x 
Jūsų A . N A CU h 

94, 


Miunsteris, 
1967 m. Velykos 


Linki, kad pasijustų apsuptas Prisikėlimo šviesos ir šilumos. Paskutinis Prelato 
laiškas dvelkęs kartėliu, noru pasitraukti iš pastoracijos. Ir pats profesorius jaučiasi 
atsilikęs, nereikalingas, nesuprantąs laiko dvasios. Bažnyčioje, - rašo, - kurią gynėme, 
jaučiamės svetimi, tiek reformų, naujenybių, darosi nejauku, negalima nuoširdžiai įsi- 
traukti į šį keistą sąjūdį. Vokietijoje vienaip, Belgijoje kitaip, Olandijoje dar kitaip. Krikš- 
čionis pasidarė „tautinis" ne tik pasauline, bet ir sakraline prasme. Net teologija pasi- 
darė svetima: kas pirma buvo ginama, dabar atkakliai neigiama. Dogmos, Dievo buvi- 
mo įrodymai ir t.t. mėginama „susubjektyvinti", „suistorinti", kad „moderniam" žmo- 
gui būtų priimtina. Kristus nedailino, kai pasakė apie Eucharistiją, kad duos savo kū- 
ną kaip valgį, pasitraukusių nesulaikė, net ir apaštalus paklausė, ar šie norį eiti? Visos 
keistenybės teigiamos ne kaip privati nuomonė, bet kaip paskutinis Bažnyčios žodis, 
tarytum tai, kas buvo pirma, nebeteko prasmės. Tarytum per šimtmečius katalikai ne- 
suprato nei dogmų, nei Šventojo Rašto, o tik dabartiniai teologai. Su bažnytine admi- 
nistracija, pastoracija reikalų neturi, bet kaip filosofas turi susidurti su teologija. Miuns- 
teris labai „modemus" šiuo atžvilgiu. Mačernio protestas prieš naujoves. Jei Vatika- 
nas Šv. Kazimiero kolegiją atiduotų Lietuvos vyskupams, tai būtų paskutinis smūgis. 
Mes pasijustume jau niekam nebereikalingi. 

Miinsteris, 


1967 m. Velykos 
Brangusis Prelate, 


Kristaus Prisikėlimo švenčių proga linkiu Jums daug stiprybės, sveika- 
tos ir džiaugsmo, kad bent šiomis šventomis dienomis pasijustumėte ap- 
suptas globos bei šilumos, kurios teikia sklindanti Prisikėlusiojo šviesa. 
Aleliuja! 

Pastarasis Jūsų laiškas, kuriame rašėte apie naujus Jūsų pagalbininkus 
parapijoje ir apie jų naujus metodus, apie galimybę pasitraukti nuo pasto- 
racijos darbo, apie būtinybę net ir Jūsų amžiuje vykti pas ligonius, - šis 
laiškas padvelkė man kartėliu, kurio pilna Jūsų širdis, tiek ilgai ir tiek gau- 
siai aukojusis kitiems! Jus suprantu, Prelate, labai gerai, nes tokio kartėlio 
metą gyvenu dabar ir ašen. Toji 15 metų, kurie skiria mano amžių nuo 
Jūsų, yra turbūt menkniekis, nes ir ašen pradedu jaustis 'atsilikęs', 'nerei- 
kalingas', 'nesuprantąs laiko dvasios! ir t.t. ir t.t. Mes visi, prieškarinė (2 
karo prasme) generacija, kažkaip staiga nuėjome praeitin. Mūsų Bažny- 
čioje, kurią gynėme ir naujinome, pasidarėme lyg ne namie. Visur pilna 
dabar idėjų, dar keistesnių reformų, pilna kažkokio veržimosi nežinia kur. 
Mums darosi nejauku, nes mes negalime nuoširdžiai įsijungti į visą šį keistą 
sąjūdį, bet negalime jo nė neigti, nes jis vyksta net ir viršūnėse. Ilgai buvu- 
si vieninga, Bažnyčia pradeda kažkaip irti ir skilti. Pervažiavus gretimos 
Belgijos sieną, keičiasi vaizdas - ne aplinkos, o Bažnyčios: Vokietijoje Mi- 

šias supranti, Belgijoje - jau ne (nes flamiškai); Vokietijoje penktadienis 
liko pasninkas, Belgijoje jau ne. O Olandija vėl teikia dar svetimesnį vaiz- 
dą. Krikščionis pasidarė 'tautinis' ne tik pasauline, bet ir sakraline pras- 
me. Jis yra namie tik savame krašte. Bažnyčia nebėra visuotinė tėvynė kaip 
seniau. 

Ir tai ne tik praktikoje. Teologija, su kuria man tenka susidurti, irgi 
pavirto svetima. Kas pirma buvo atkakliai ginama, dabar atkakliai neigia- 
ma: gimtosios nuodėmės samprata, Eucharistija kaip auka, Marijos Mer- 
gystė (in partu), Apreiškimo transcendentiškumas, Dievo buvimo įrody- 
mai ir t.t. ir t.t. - beveik visa mėginama susubjektyvinti, suantropologinti, 
suistorinti, kad vad. 'moderninis' žmogus suprastų ir priimtų... Baisiai 
bijoma skandalo. O betgi pamirštama, kad Kristus skandalo kaip tik nebi- 
jojo. Jam prasitarus, kad Jis duosiąs savo Kūną kaip valgį, o savo Kraują 
kaip gėrimą, žydai pasipiktino (kaip ir dabartinis 'modernusis' žmogus) ir 
pasitraukė nuo Jo. Tačiau Kristus nesigriebė jokio 'agiomamento!, lyg pa- 
taisytų savo žodžius, o tik paklausė savo apaštalus: „Ar ir jūs norite nuo 
manęs trauktis?" Nejaugi teologai ir sielovadininkai nėra šio skyriaus skaitę 
šv. Jono evangelijoje? 

Blogiausia tačiau yra tai, kad visos šios keistos naujybės yra žmonėms 
šiandien teikiamos ne kaip privatinės nuomonės, o kaip pats paskutinysis 
Bažnyčios žodis, tarsi ankstesnis tos pačios Bažnyčios žodis jau būtų nebe- 
tekęs prasmės... Bet kaip tada su tiesos klausimu? Nejaugi šimtus metų 
būtų krikščionys nesupratę, ko Bažnyčia moko? Tik štai mūsų dienų te- 
ologai ėmė ir suprato tikrąją tos ar kitos dogmos prasmę, tą ar kitą Šv.Raš- 
to mintį. Būtų galima, žinoma, iš viso to tik šypsotis. Tačiau mūsų šypsena 
esti suprantama kaip atsilikimo ženklas, kaip kliūtis 'pastoracijai', kaip 
pagalių kišimas į ratus. 

Tokios tad mintys man atėjo į galvą, beskaitant Jūsų, mielasis Prelate, 
paskutinį laišką. Žinoma, aš neturiu reikalų su bažnytine administracija 
bei su pastoracija. Tačiau turiu reikalų su teologija ir teologais, nes, skaity- 
damas religijos filosofiją, savaime susiduriu su religiniais klausimais ir jų 
moderniais sprendimais, ypač Dievo problemos atžvilgiu, kurią kaip tik 
dėsčiau šį semestrą. Miinsterio universiteto kat. teologijos fakultetas yra 
labai 'modernus' ir nuo vasaros pasidarys dar modernesnis, nes atsikelia į 
Münsteri dėstyti Karl Rahner, žinomiausias vokiečių teologas jėzuitas, ta- 
čiau sykiu ir labiausiai 'modernus', kartu ir labai aktyvus, nors jo stilius 
(raštuose ir kalbose) yra labai sunkus. Tačiau madingas garsas patrauks, 
be abejo, prie jo daug studentų. Gaila jaunų teologų; jiem galvos jau ir 
dabar susuktos, Rahneris susuks jas dar daugiau. Prieš kurį laiką gavau iš 
Argentinos mūsų seno gamtininko Mačernio! vieną straipsnį, kuriame jis 


"Juozas Mačernis (1891-1976) - filosofas, parašė keletą filosofinio turinio knygų, dirbo 
Argentinoje, redagavo esperanto kalba laikraštį (LE, VII, 40-41; XXXVI, 366; XXXVII, 364). 

baisiai kritikuoja Rahnerį ir prašo mane jam perduoti šią kritiką. Tačiau 
kadangi ji lietuviškai parašyta, man bus sunku ją Rahneriui perteikti, tuo 
labiau, kad asmeniškai jo dar nepažįstu (jis atvyksta į Münsteri tik geg. 
mėnesį). Tačiau Mačernio straipsnis yra ženklas, kad senesnioji mūsų in- 
teligentų karta visų šių naujybių nepriima. Koks paradoksas: teologai nori 
naujomis savo teorijomis kaip tik inteligentus patraukti, o šie inteligentai 
kratosi jų teorijomis. 

Na, bet pakaks šio skundo. Juo gyvename dabar visi. Bažnyčia dėl to 
nežlugs. Tik gaila, kad daug jėgų eikvojama ir kad Bažnyčia žengia į kri- 
zės metą, kuris gali ir ilgai užtrukti. Nerašau apie santykius su komuniz- 
mu, nes tai atskira tema. Bet jei Vatikanas tikrai atiduotų Šv.Kazimiero 
kolegiją L etuvos vyskupams (Labukui), tai mums visiems būtų didžiulis 
smūgis. Mes tada tikrai pasijaustume esą nereikalingi emigrantai, neturį 
jokios racijos būti, o ypač veikti, ar prieš komunizmą kovoti. Politikai jau 
seniai mūsų nemėgsta. Jei ir Vatikanas pradėtų mūsų nemėgti, tai būtų 
paskutinis smūgis. Tikėkime, kad taip neįvyks. Tačiau kas įvyko su len- 
kais prieš keletą metų, kodėl negali įvykti su lietuviais dabar? Bolševikai 
yra tiek gudrūs, kad jie to pasiekti gali. 

Dar sykį, brangusis Prelate, tariu Jums Alleliuja, linkėdamas mielo po- 
ilsio po didelių darbų. Skaičiau laikraščiuose, kad buvote Floridoje. Ar 
pasilsėjote!? Kaip nuotaika ir sveikata? Jei turėsite valandėlę laiko, brūkš- 
telkite keletą eilučių. Mano mintys yra visados su Jumis. 


Jus didžiai branginąs ir gerbiąs A e 
Jūsų € Maerina 


95. 


Miunsteris, 
1967.VIII.19 


Dėkoja už siuntinį ir fotografiją. Vokietį kapuciną, dirbusį 20 metų Lietuvoje, 
apdovanojo Prelato išleistais leidiniais. Kun. Bagdanavičiaus straipsnis apie „Dievo 
Avinėlį" parašytas kvalifikuotai. Kun. Bagdanavičius esąs stiprus teologiniu atžvil- 
giu, gaila tik, kad užsiimąs niekais - pasakomis. Kun. Jucevičiaus recenzija yra te- 
ologinė klaida apie Kristaus žmogiškąjį asmenį. Reikėsią „Aiduose" išaiškinti: Kris- 
tus turi dvi prigimtis, bet yra vienas asmuo. Apie jo paties sveikatą ne gandai, bet 
tikra teisybė - Angim pectoris. Keletą savaičių turėjo praleisti lovoje. Gydytojai tikisi 
pastatyti ant kojų. Gulėjo namie, nes ligoninėje labai brangu. Niekas neaplankė, tik 
prof. Grinius su žmona, prof. Ivinskis ir kun. Rubikas. Nė vienas fakulteto profeso- 
rius nepasirodė. „Religijos filosofiją" tikisi parengti lietuviškai ir išleisti prel. Bal- 
čiūno serijoje „Krikščionis pasaulyje". Sirgdamas daug skaitė naujųjų teologų vei- 
kalų. Didelis sąmyšis, galvos apsisukusios. Tai nuteikia dar liūdniau. Reikėtų atsa- 
kyti, bet nėra jėgų ir laiko. Sunku dėstyti, nes studentai prisigėrę to modernizmo, 
kurį sukėlė kunigas, dabar metęs kunigystę, išvažiavęs į Olandiją ir tenai vedęs. 

Miinsteris, 
1967 m. rugpjūčio 19 d. 


Brangusis Prelate, 


Labai labai ačiū Jums už mielą laiškelį, kurį ką tik gavau ir skubu Jums 
atsakyti, nes jau širdis buvo sunerimusi, kad taip ilgai Jums nieko nera- 
šiau. Ačiū Jums ir už porą siuntinėlių „Saulės Giesmės" ir „Dievo Avinė- 
lio": juos išdalinu tiems, kurie jų dar neturi. Neseniai mane aplankė vienas 
tėvelis kapucinas vokietis, bet 20 metų išbuvęs Lietuvoje (Plungėje), dar 
gerai kalbas lietuviškai, dabar esąs Fuldos kun. seminarijos pater spiritua- 
lis. Jam tad įteikiau visas tris Jūsų išleistas knygas: „Saulės Giesmę", „Di- 
džiąją Padėjėją" ir „Dievo Avinėlį". - Bet ypač esu jums dėkingas už Jūsų 
fotografiją, kurią radau pastarojo siuntinėlio dugne. Jūs joje esate toks, 
koks dabar: sudvasinto veido, truputį liūdnas, švelnių bruožų, žvelgiąs 
kažkur į tolį, turbūt į anapus. Ši fotografija man labai daug sako ir labai 
patinka. Ačiū Jums, Prelate, už tokį brangų prisiminimą. - Ačiū taip pat ir 
už į laišką įdėtą Vyt. Bagdanavičiaus straipsnį apie „Dievo Avinėlį". Šis 
straipsnis yra vienintelis rimtas ir gilus „Dievo Avinėlio" apmąstymas. 
Ašen laikau Bagdonavičių stipriausia teologine galva iš jo kartos lietuvių 
kunigų. Gaila, kad jis kiek per maža rašo arba rašo apie tai, kas vargu ar 
apčiuopiama: apie pasakas ir apokalipsę. Tai įdomu, tačiau visad abejin- 
ga. - Apie Bagdanavičiaus iškeltą dviejų prigimčių ir vieno asmens klausi- 
mą Kristuje reikės parašyti kiek išsamiau „Aidams", nes šį klausimą iškėlė 
ir kun. Jucevičius! savo recenzijoje, labai neteologiškai laikydamas Kristų 
žmogiškuoju asmeniu. Dabartiniai teologai, suvedžioti natūralistinio ta- 
patinimo asmens su individu (kiekvienas katinas yra individas, bet ne - 
asmuo!) mėgina ir Kristui priskirti žmogiškąjį asmenį, paneigdami Kat. 
Bažnyčios dogmą arba bent ją susilpnindami. Norėčiau tad šį klausimą 
bent kiek nušviesti, nes „Dievo Avinėlyje" nebuvo nei vietos, nei reikalo: 
kas yra krikščionis (Rytų ar Vakarų), tas juk tiki, jog Kristus yra dieviška- 
sis vienas asmuo, turįs dvi prigimtis. Kad šiandien sąvokos „asmuo" ir 
„prigimtis" kiek kitaip suprantamos (klausimas dar, ar šis naujas suprati- 
mas yra tiesa?), tai dar nereiškia, kad tuo Kristus pasidaro žmogiškuoju 
asmeniu ir kad Logos įsikūnijo ne žmogiškojoje prigimtyje, o Juozapo 
asmeniniame sūnuje. Todėl man haeresi sapit“ visoki svaičiojimai apie žmo- 
giškąją Kristaus asmenybe, nes asmenybė yra ne kas kita, kaip asmens 
psichologinis ir moralinis išsiskleidimas. Jeigu tad Kristus yra žmogiškoji 
asmenybė, tai jis yra tada ir žmogiškasis asmuo, o tai jau aiški erezija. Kai 


1 Dr. kun. Feliksas Jucevičius (g. 1924) - filosofas, Lietuvių katalikų misijos direktorius 
Paryžiuje, Šv.Kazimiera parapijos klebonas Monrealyje (LE, IX, 508; XXXVI, 276; XXXVII, 238). 
* Dvelkia erezija (Iot.). 

ašen savo vokiškose knygose („Didysis Inkvizitorius" ir „Niekšybės pa- 
slaptis") Kristų pavadinau „dievažmogiškąja asmenybe", pridėdamas net 
pastabą, kad Kristus kaip asmuo yra tiktai dieviškasis, vis tiek jėzuitas 
Schulze, profesorius Russicume, kvestionavo šitą pavadinimą abiejų kny- 
gų recenzijose. Todėl "Dievo Avinėlyje' ir kituose raštuose aš vengiau net 
šio termino ('dievažmogiškoji asmenybė"), nekalbant jau apie 'žmogiškąją 
asmenybę", kuri Kristui absoliučiai netinka. Šiandien teologinis mąstymas 
yra pasidaręs labai negriežtas, kaip ir visa dabartinė filosofija, todėl ir ti- 
kėjimo paslapčių aiškinimas nuolatos slidinėja ant klaidos bedugnės. Apie 
tai ir norėčiau 'Aidam" plačiau parašyti... 


Sakau 'norėčiau', nes gandai apie mano sunegalavimą, deja, yra tikri. 
Tai daugiau negu sunegalavimas, mielasis Prelate; tai rimta ir sunki liga. 
Sekminių savaitėje (geg. 18) susirgau angina pectoris, turėjau savaičių sa- 
vaites gulėti lovoje, negalėjau vasaros semestrą skaityti universitete ir da- 
bar vaikštau dar kaip viščiukas, svirduliuodamas ir vis sunkia galva, neži- 
nodamas tikrai, ar toliau galėsiu dirbti, ar ne. Šio mėnesio pabaigoje vėl 
bus pakartoti mediciniški tyrimai, ir tik tada gal paaiškės mano tikra pa- 
dėtis. Blogiausia, kad prie širdies ligos prisijungia tuojau visokios kitos 
dėl per menko kraujo pasiskirstymo kūne: skrandis sustreikavo dėl digi- 
talis injekcijų ir ypač dėl tablečių, kurių reikėjo gana daug ryti; kepenys 
netvarkoje dėl kraujo susitelkimo, kurio silpna širdis nepajėgia reikiamai 
išpumpuoti; gydytojas įtarė dar dantis, ir teko juos viršuje visus, o apačio- 
je beveik visus (tik trys paliko) ištraukti. Kadangi tai buvo atlikta iš karto, 
pasidarė tikra operacija, po kurios vėl teko keletą dienų gulėti lovoje. Gy- 
dytoją turiu gerą ir rūpestingą, todėl manau išsirisiąs šį sykį; tačiau dar- 
bingumo klausimas labai neaiškus. Dabar pamažu pradedu vėl dirbinėti 
ir ruošti paskaitas žiemos semestrui, kuris prasidės spalių 16 d. Tačiau 
rašymas gana greitai nuvargina, ir širdis pradeda vėl plazdėti lyg sugau- 
tas paukščiukas. Jeigu per šias šešetą savaičių, kurios likusios ligi semest- 
ro pradžios, padėtis aiškiai nepagerės, reikės ir žiemos semestrą neskaity- 
ti. O tai bus susiję su dideliais man nemalonumais, nes mano pensijos am- 
žius dar toli, nes esu dirbęs vokiečių įstaigose maža metų. Na, bet kaip 
Jūs, Prelate, rašote, pastogė ir duonos kąsnis gal kaip nors susiras. Gydy- 
tojai turi vilties mane ant kojų pastatyti, tačiau angina pectoris nėra men- 
kniekis. Savo gyvenime - nors ir neilgame - reikėjo pakelti daug smūgių iš 
visokiausių pusių, kad ašen šiandien nė kiek nesistebiu, kad kūnas, visų 
pirma širdis, pradeda streikuoti. Kas pirmiau tik telkėsi ir buvo užgniauž- 
ta, dabar prasiveržia tarsi votis. 


Tokia tad dabar mano padėtis; nuotaika todėl kiek liūdnoka, ypač kad 
dienų dienomis žmogus pasilieki vienišas. Kol ėjo vasaros semestras, tai 
dar aplankydavo vienas kitas studentas ir atsiųsdavo gėlių. Mano kolegos 
filosofai nė vienas nė sykio neapsilankė. Atėjo tik vienas slavistas, bet 

tasai - šveicaras. Kolegos filosofai' ligonio aplankymą pergyvena kaip be- 
naudišką užsiėmimą, kuris filosofą sutepa. Tad ir gulėjau savaičių savai- 
tes vienišas, tiesa, mielai aptarnaujamas, tačiau vienišas savo žodžiu ir 
mintimi. Ligoninėn nėjau, nes ten baisiai brangu ir vienišumas dar dides- 
nis. Buvo sykį atvažiavęs Ivinskis, Grinius su žmona ir kun. Rubiku?, bet 
tai ir viskas. Dabar, kai pradėjau vaikščioti ir kai jau galiu išeiti į gamtą, 
kiek jaukiau darosi. 

Vis dėlto ašen nenusimenu ir, jei pasiseks šią krizę nugalėti, planuoju 
vėl ką nors rašyti, visų pirma lietuviškai paruošti religijos filosofiją, kurią 
dabar skaitau vokiečių studentams. Man atrodo, kad gal ją būtų galima 
išleisti prel. Balčiūno tvarkomoje serijoje „Krikščionis gyvenime". Nesu 
su juo tuo reikalu taręsis, nes nežinau, ar bus jėgų tai paruošti, nors du 
vokiškai parašyti rankraščiai jau guli spintoje. Jūs, mielasis Prelate, savo 
indėlį lietuviškai knygai jau esate atidavęs, ir būtų tikrai piktnaudžiojimas 
Jus tuo reikalu varginti. Otium cum dignitate** esate užsipelnęs visokiais 
atžvilgiais. Džiaugiuos, kad sveikata, kaip rašote, Jūsų puiki, tad ir tasai 
užsitarnautas otium yra prasmingesnis. 

Šiaip neturiu dabar jokių žinių, kurios būtų vertos minėti. Sirgdamas 
daug skaičiau naujosios teologijos veikalų ir studijų, pasirinkau daug me- 
džiagos apie visokias naujas idėjas: gal ir šia prasme ką nors parašysiu, jei 
galėsiu. Sąmyšis čia didelis, galvos susisukusios; kas modernu, yra virtę 
mastu, neklausiant, ar tai tiesa, o tik bandant viską pritaikyti 'naujojo žmo- 
gaus' galvosenai, tarsi ši galvosena jau būtų pats Dievo Apreiškimas. Šis 
sąmyšis nuotaiką padaro dar liūdnesnę, nes norėtųsi veikti prieš jį, o sy- 
kiu jauti žmogus, kad nebeturi nei jėgų ir gal net jau nei laiko. Na, tačiau 
Bažnyčia pergalėjo dar didesnius sąmyšius, kai buvo iš sykio trys popie- 
žiai, tad ji pergalės ir dabartinį sąmyšį, kai teologai begalviais virto. Bet 
gyventi ir dėstyti universitete religijos filosofiją tokio sąmyšio metu nėra 
nei lengva, nei malonu. Nes anos idėjos yra apsėdusios ir studentus, o 
praktika jas tik patvirtina: mano parapijos Miinsteryje vikaras, sakęs pa- 
mokslus pagal moderniąją teologiją ir sukėlęs nemaža nuostabos tarp klau- 
sytojų, neseniai metė kunigystę, išvažiavo į Olandiją ir vedė vieną moky- 
toją, su kuria kartu dirbo mokykloje kaip kapelionas. 

Bet užteks šių aimanų ir skundų! Dar sykį labai labai Jums, Prelate, 
ačiū už brangius prisiminimus bei žodžius! Tegu Jus Viešpats mums vi- 
siems išlaiko dar ilgus ilgus metus tokį žvalų ir apdairų! Daug sėkmės, 
sveikatos ir geros nuotaikos. 


Jūsų J. Wacrina 


2 Kun. Augustinas Rubikas (1915-1985) - stovyklos kapelionas, žurnalų bendradarbis 
teologijos klausimais (LE, XXXVI, 473, XXXVII, 505). 
** Užtarnautas (garbingas) poilsis (lot ). 

96. 


Miunsteris, 
1967.XH.19 
(Ranka rašytas kalėdinis atvirukas) 


Iš laikraščių patyrė, kad Prelatas sužeistas autoavarijoje. Kalėdinis laiškas nura- 
mino. Jo paties sveikata nepagerėjo. Karo ir pokario metų išgyvenimas ir įtemptas 
darbas organizmą visiškai išsekino, sunku atsigauti. Kalėdiniai sveikinimai. 


Münsteris, 
1967.12.19 
Brangusis Prelate, 


Vakar atėję iš USA laikraščiai („Draugas" ir „Darbininkas") sukėlė ma- 
nyje didelio nerimo ir rūpesčio: juose radau žinutę, kad buvote sužeistas 
automobilio nelaimėje ir gydotės ligoninėje. Tikiu, kad sužeidimas nėra 
per sunkus. Tačiau Jūsų amžiuje net ir ilgesnis gulėjimas nejudant darosi 
pavojingas. Todėl esu labai neramus. Kiek apramino Jūsų kalėdiniai svei- 
kinimai, kurie rodo, kad gal ligą jau nugalėjote. Mano nuoširdžiausi linkė- 
jimai, kad kuo greičiausiai pasveiktumėte ir kad Viešpats Jus mums dar 
išlaikytų ilgus ilgus metus. - Labai ačiū už prisiminimą ir už gerus linkėji- 
mus. 

Apie savo ligą esu Jums jau rašęs. Ji nepablogėjo, bet kol kas ir nepage- 
rėjo. Esu, kaip ir seniau, nedarbingas, dėstyti dar negaliu ir vis dar neaiš- 
ku, ar iš viso galėsiu. Mano organizmas įvairių karo ir pokario pergyveni- 
mų, to blaškymosi iš vietos į vietą, to netikrumo ir galop didelio bei įtemp- 
to darbo, nežinojusio atostogų bei pasivažinėjimų, yra išvargintas bei išse- 
kęs, taip kad dabar jį labai sunku sureguliuoti. Tenka tad vargti ir kamuo- 
tis. Bet tai visų toks likimas, ypač manosios generacijos, kuri turėjo nelai- 
mės gyventi dviejų karų audrose. Tačiau jei Viešpačiui patiks, Jis išlaikys 
ir sunykusį kūną. 

Viešpaties Gimimo šventės tesuteikia Jums, brangusis Prelate, didžios 
vilties ir džiaugsmo, nors Jūsų sužeidimo skausmas ir būtų didelis. Jus 


didžiai gerbiąs 
J. | aeui 

Lawrence, Mass., 
1967.XII.23 
(Prel. P. Juro laiškas; kserokso kopija) 


Kard. Samorė akcentavo reikalą Romoje turėti Lietuvių kultūros ir informacijos 
centrą. Pradėta įrengti lietuvių koplyčia Vatikane, Šv. Petro Bazilikos kriptoje. Spė- 
liojimai apie būsimą lietuvių vyskupą užsienyje. Grįždamas iš Kunigų vienybės su- 
sirinkimo ALKoje, automobilio avarijoje buvo sužeistas. Tebegyvena klebonijoje, bet 
administracinių pareigų nebeturi. Kai bus baigti Matulaičio senelių namai, persi- 
kels ten. Apdraudimas kaip pensininko nėra didelis, tačiau prašo, jei bus sunku, kreip- 
tis į jį, dalinsis viskuo. 

St. Francis Church 

94 Brdford Street 

Lawrence, Mass. 

Gruodžio 23,1967 
Brangusis ir Mylimasis Kristuje, 


Nuoširdus ačiū už pareikštą užuojautą, sveikinimus ir linkėjimus Kalėdinių 
Švenčių proga. 

Romoje buvau susitikęs su gerb. Kun. prof. Liuima. Jis man papasakojo apie 
Tamstos sveikatą ir LKM Akademijos suvažiavimą Vokietijoje. 

Lietuvių nuotaika Romoje, man atrodė, nepasikeitusi. Man ten būnant, pa- 
šventinta Villa Lituania. Jo Eminencija Kardinolas Samorė užakcentavo reikalą 
turėti Romoje lietuvių kultūros bei informacijos centrą. Pradėtas įrengimas lietu- 
vių koplyčios Šv. Petro Bazilikos kriptoje. Be to, teko girdėti daug įvairių spėlio- 
jimų, kas iš lietuvių bus skirtas sekantis vyskupas. Kandidatų, regis, netrūksta, 
kaip ir prieštaravimų. 

Romoje išbuvau virš poros savaičių. Buvau maloniai priimtas ir vaišintas 
Lietuvių Kolegijoie. Bendrai ėmus, mano kelionės kailelis gal neapsimokėjo išdir- 
bystės. 

Lapkričio 14 d. 7:00 P.M. grįžtant iš Kunigų Vienybės rajoninio susirinkimo, 
įvykusio ALKoje, Putnam, Conn., buvau automobilio sužeistas. Įskeltas dešinio 
šono šonkaulis paguldė aštuonioms dienoms į ligoninę. Teko pergyventi didelius 
skausmus, tačiau nepavojingus. Laikau Dievo Apvaizdos stebuklu, kad išmestas 
iš automobilio ant vieškelio išlikau gyvas. Atrodo, kad Viešpaties Dievo man skir- 
tos pareigos dar nėra baigtos. 

Akcidento vietoje policininkai nieko neinkriminavo. Katastrofa buvusi neiš- 
vengtina. Aš tik vienas tebuvau sužeistas. Pataisymas mano automobiliaus būtų 
kainavę tiek, kiek jis buvo vertas. Įsigijau kitą, žinoma, su nuostoliais. 

Dabar, ačiū Dievui, jaučiuosi visai gerai. Nemalonus įvykis atrodo lyg buvęs 
sapnas. 

Tebegyvenu klebonijoje. Nors esu laisvas nuo administracinių pastoracijos 

pareigų, bet tinginiavimui neturiu laike. Kai už kelių mėnesių bus baigti Matu- 
laičio Namai Putname, gal reikės ten persikelti pastoviam gyvenimui. Esu rezer- 
vavęs porą kambarėlių. 

Finansiškai nesu stiprus. Pastogė ir duonos kąsnis yra užtikrintas. Apdrauda, 
kaipo pensininko, nėra didelė. Kol pajėgsiu, noriu dirbti. Progų pasitaiko ir centas 
kitas ateina „ekstra“ išlaidoms. 

Tamsta, Brangusis Kristuje, esi artimas mano širdies draugas. Dar daugiau. 
Esi brolis Kristuje. Esu pasiryžęs dalytis paskutiniu duonos kąsniu. Suprantu ir 
jaučiu pareigą taip elgtis. Caritas Christi urget“ . Jeigu kada būtų reikalinga 
mano finansinė pagalba, nesidrovėk parašyti, paprašyti. Turėsiu vien malonumą, 
jeigu galėsiu kuomi nors Tamstai pasitarnauti. 

Man rūpi, kad nežūtų Tamstos rankraščiai. ALKoje turiu geležinę spintą prof. 
A.Maceinos raštams. Jie būtų globojami ir panaudojami pagal testamentą. Pagal- 
vok. Neatidėliok. Laikas bėga. 


Linkėdamas dangiškos ramybės bei džiaugsmo lieku = 


Jus didžiai mylįs Kristuje = 5 A 


97. 


Miunsteris, 
1968.VIL.il 
(Ranka rašytas atvirukas) 


Linki, kad Prelatas pailsėtų Matulaičio senelių namuose. Rašo iš universiteto 
klinikų; čia buvo atvežtas rugpjūčio 3 d - buvo paralyžiuota kairioji ranka, sutriko 
kalba. Greita gydytojų pagalba išgelbėjo. Po savaitės visi paralyžiaus ženklai išny- 
ko. Greičiausiai buvo kraujagyslių spazmai. Nori užbaigti „Religijos filosofijos" lie- 
tuviškąjį variantą. Prašo pasimelsti. 


Münsteris, 
1968 m. rugp. 11 d. 


Brangusis Prelate, 


Ačiū už naujo adreso pranešimą! Mačiau laikraščiuose Matulaičio na- 
mų foto: gražiai atrodo, ir tikiuosi, kad ten Jūs jausitės jaukiai ir ramiai 
pasilsėsite po tokių įtemptų bei vaisingų dešimtmečių. Daug Viešpaties 
palaimos ir saulėtų žemės dienų! 

Rašau Jums iš universiteto ligoninės, kurion buvau išvežtas š.m. 3 die- 
ną. Ištiko mane kažkoks apopleksinis smūgis: buvo paraližuota kairioji 


* Kristaus meilė valdo (ragina) mus (2 Kor 5,14). 

ranka ir sutrikusi kalba. Bet greitas gydytojų įsikišimas mane - bent tuo 
tarpu - išgelbėjo. Po savaitės visi paralyžiaus ženklai išnykę. Atrodo, kad 
buvo ne kraujo išsiliejimas smegenyse, o kraujagyslių spazmos. Bet pagu- 
lėti ligoninėj reikės dar kurį laiką. Dabar daromi visoki tyrimai. Mane iš- 
tinka vienas smūgis po kito, atrodo, kad ryšium su silpna širdimi. Ar to- 
liau universitete galėsiu dirbti, dar labai neaišku. Kad bent galėčiau už- 
baigti rašyti lietuviškai religijos filosofiją; daugiau nebenorėčiau... 

Pasimelskite, brangusis Prelate, dabar už mane! Maldos ir Dievo pa- 
galbos aš esu dabar ypač reikalingas. Pro savo langą matau nuolatos šią 
klinikų bažnyčią. 


Jus giliai gerbiąs A ' J/ weud. 


98. 


Miunsteris, 
1968 m. Kalėdos 
(Ranka rašytas laiškas) 


Nori dalytis su Prelatu liūdesiu ir Kalėdų džiaugsmu. Dėkoja už sveikinimus ir 
dovaną. Sveikata pablogėjo. Norėtų dar užbaigti pradėtus veikalus. Nebedėsto. lin- 
kėjimai kun. Ylai. 


Münster, 
1968 m. Kalėdos 


Brangusis Prelate, 


Tai pirmos Kalėdos, kurias praleidžiate jau nebe parapijoje tarp savo 
ganomųjų, o kaip žmogus, užsipelnęs poilsio ir ramybės. Tačiau labai ge- 
rai jaučiu, kad šis poilsis bei ramybė neša su savimi ir liūdesio, nes tai 
saulėlydžio ramybė. Todėl šių Kalėdų metu norėčiau ypatingai būti su 
Jumis, nes pasidalintas liūdesys būtų tik pusė liūdesio. Dvasia tad ir būsiu 
su Jumis, galvosiu apie Jus ir melsiu Aukščiausiąjį, kad Jo siųstasis Parac- 
letus* būtų anasai dulce refrigerium* * Jūsų vienatvės valandomis. Juk per- 
ėjimas iš parapijos į vienatvę yra didžiulis lūžis, ir jo tragika šiomis šven- 
tomis tylos dienomis ypač jaučiama. Tegu tad gimusis Viešpats bus Jūsų 
ypač arti jaučiamas kaip visų mūsų Didysis Draugas. 

Jūsų sveikinimus šių Kalėdų proga su labai gražiu paveikslėliu ir bran- 
gia dovanėle jau gavau: dėkoju Jums visa savo širdimi už prisiminimą ir 
gražius žodžius. Ir ašen prašau Viešpatį, kad jis man leistų dar truputį 

* Ramintoja (Šventoji Dvasia) (Iot.). 

" Mieloji Atgaiva (Iot.). 

pabūti žemėje - ne man pačiam (ašen jau nebeturiu čia ko ieškoti), bet kad 
dar galėčiau apie Jį Patį užbaigti rašyti tai, ką esu pradėjęs, bet ką liga 
pertraukė. Bet ne mano, o Jo Valia tebūnie! - Mano sveikata šiuo metu vėl 
truputį pablogėjo. Praėjusį sekmadienį besiprausiant mane vėl ištiko šir- 
dies priepuolis (tachikardija) - nesunkus, bet varginantis, ir turėjau vėl 
porą dienų pagulėti lovoje. Bet šiandie jau geriau. Taip tad ir gyvenu nuo- 
latinėje grėsmėje. Bet dirbinėju pamažu. Kaip matote, „Aiduose" ir kitur 
pasirodė šiais metais nemaža mano rašinių. Tai ligos „atostogų" darbai! 
Nedėstydamas universitete, nenorėčiau būti tik ligonis. - Dar sykį, Bran- 
gusis Prelate, daug daug džiaugsmo prie mūsų Išganytojo prakartėlės. 


Jūsų W acne 


Pasveikinkite prof. kun. Ylą ir perduokite jam daug daug mano bičiu- 
liškų linkėjimų! Laukiu pasirodant jo knygos apie Šiluvą! 
A.Mc. 


99. 


Miunsteris, 
1969.XIL.il 
(Ranka rašytas kalėdinis atvirukas) 


Primena, kad Prelato nėra pamiršęs, buvusieji ryšiai gyvi širdyje, laikas nepajė- 
gia sutraukyti vidaus sąsajų. Neseniai išsiuntė savo vokiškai parašytą knygą „So- 
vietinė etika ir krikščionybė". Sveikata pagerėjo. Nors ir invalidas, bet esąs paten- 
kintas: gali vaikščioti, skaityti, rašyti. Gydytojas nepatarė dirbti universitete, tad iš- 
eina į pensiją. Norėtų baigti „Religijos filosofiją". Pirmas tomas - „Dievas kaip kūrė- 
jas" - baigtas, antras tomas - „Žmogus kaip kūrinys" - pradėtas, bet dėl ligos nu- 
trauktas. Džiaugiasi Prelato sveikata. Linkėjimai Kalėdų proga. 


Münsteris, 
1969 m. 12.11 d. 


Mielasis Prelate, jau seniai esu Jums rašęs. Liga, įvairūs rūpesčiai, dar- 
beliai, galop kasdieninė pilkuma nebuvo tie akstinai, kurie skatintų imtis 
plunksnos. Tačiau dabar, artinantis šventėms, norėčiau bent trumpai pa- 
siskardenti, kad pajustumėte, jog nesu Jūsų pamiršęs ir kad buvusieji ry- 
šiai tebėra gyvi mano širdyje. Prel. Balčiūno perduoti sveikinimai man 
buvo ženklas, kad Jūs apie mane pagalvojate ir kad ir ašen esu pasilikęs 
Jūsų atmintyje. Laikas silpnina, tiesa, išviršinį sąlytį, tačiau jis nepajėgia 
sutraukyti vidaus sąsajų. 

Prieš keletą savaičių esu Jums išsiuntęs naują vokišką savo knygą apie 
„Sovietinę etiką ir Krikščionybę". Nors, kaip sykį rašėte, vokiečių kalba 
yra Jums kiek neįprasta, tačiau bent pats šios knygos buvimas Jūsų ranko- 
se bus Jums mažutis manęs prisiminimas. Priimkite ją kaip mano didžios 
pagarbos ir gilaus dėkingumo ženklą. 

Mano sveikata, atrodo, kiek pagerėjo ir nusistovėjo - neina priekin, bet 
nežengia nė atgal. Galiu pasivaikščioti, skaityti ir rašinėti. Injekcijų duoda 
dabar tik kartą savaitėje. Tablečių reikia imti dar gana daug, Bet jei taip 
pasiliktų, būčiau patenkintas, nors esu ir invalidas. Mano širdies raumuo 
yra infarkto stipriai sužalotas. Todėl universitetan grįžti nebeteks. Jau įtei- 
kiau prašymą išeiti pensijon, būtent nuo 1970 m. balandžio 1 d. Tai termi- 
nas, iki kurio Vokietijos įstatymai leidžia sirgti. Paskui - arba darbas, arba 
pensija. Reikėjo rinktis pensiją, nes gydytojai negarantuoja, kad širdis at- 
laikys darbą pradėjus; ypač dabar, kai studentai pasidarė tiesiog barbariš- 
ki. Taigi po trejeto mėnesių prasidės naujas mano gyvenimo laipsnis: otium, 
bet sine dignitate*, nes per ankstyvas ir priverstinis. - Tačiau mėginsiu jį 
padaryti tiek turiningą, kiek pajėgsiu. Mano svajonė užbaigti savą religi- 
jos filosofiją. Jos pirmas tomas „Dievas kaip Kūrėjas" yra juodraštyje; ant- 
ras tomas „Žmogus kaip Kūrinys" yra pradėtas; liga jį nutraukė, gal pasi- 
seks prie jo grįžti. Tačiau visi nori, kad parašyčiau straipsnius tam ar ki- 
tam laikraščiui - taip kad lig šiol ir nemėginau prie šių didžiųjų problemų 
grįžti. 

Apie Jus, mielasis Prelate, randu dažnai žinelių ir džiaugiuos, kad Jūsų 
sveikata tarnauja, nepaisant patriarchinio Jūsų amžiaus. Jūs gyvenate tik- 
rai otium cum dignitate! Teleidžia Viešpats Jumis mum dar ilgai ilgai 
džiaugtis. 

Kalėdų šventėm linkiu Jums, mielasis Prelate, skaidrios ramybės ir ano 
gilaus žvilgio į žmogiškąją būtį, kuri, amžiui slenkant, darosi perregima 
lyg stiklas. Tegu Dieviškasis Kūdikis suteikia Jums paguodos ir kantrybės, 
nes metų našta vis labiau slegia kiekvieną. Tai mūsų Kryžius ir mūsų visų 
kelias į Kalvarijos Kalną. Simeonų* * jame retai sutinkame! 


Jūsų visa širdimi J. uciną 


* Poilsis, bet ne garbingas (Iot.). 

100. 


Miunsteris, 
1970 m. Kalėdos 


Dėkoja už bičiulišką prisiminimą Kalėdų proga ir už dovanėlę. Sveikata širdies 
ligų kurorte kiek pagerėjo. Neseniai Prelatui išsiuntė knygą „Bažnyčia ir pasaulis", 
kurioje kritiškai yra pasvarstęs apie jau minėtas „modernybes". Knyga perkama. Bai- 
gia „Dabarties klausimus" serijai „Krikščionis gyvenime". Aprašo tolesnius kūrybi- 
nius planus. Universitete nebedėsto, nuo balandžio 1 d. jau pensininkas, nors dirbti 
dar galėtų, bet studentai „subarbarėję". Seka teologines naujienas, teologų „blūdiji- 
mus". Kyląs klausimas ne tik apie tikėjimo, bet ir apie proto sveikumą. Nors netiki 
pranašystėmis, bet Liucijos nupieštas vaizdas, sugretinus su tikrove, kelia nejauku- 
mą. Linki švęsti Kalėdas pakilia širdimi. 


44 Münster, 
Kerssenbrockstr. 12 
1970 m. Kalėdos 


Brangus ir mielas Prelate, 


Jūsų Kalėdiniai sveikinimai su žalia dovanėle man buvo ženklas, kad 
manęs nesate pamiršę ir kad tasai ankštas ryšys, užsimezgęs tarp mūsų 
jau daugiau negu prieš 20 metų, nėra sudildintas nei ilgo laiko, nei mus 
vis labiau slegiančios amžiaus bei įvairių negalių naštos. Ačiū Jum už šį 
bičiulišką prisiminimą! Tegu Viešpats Jus palaiko ir toliau sveiką ir judrų 
visų mūsų džiaugsmui, nes dažnai skaitau laikraščiuose, kaip uoliai triū- 
siate savame „Alkos" muziejuje; kaip veikliai dalyvaujate įvairiuose posė- 
džiuose; kaip vėl esat prisiėmę naują pareigą telkti lėšų Liet. Kat. Mokslo 
Akademijai. Iš tikro žmogus, lyg toji bitė, dirba tol, kol šūksnis iš anapus 
jam taria: „Užteks!" Bet argi ne geriau, jei šis Šūksnis pasigirsta darbyme- 
tės valandą, negu jo išgąstingai laukiama, nieko neveikiant? Man tad yra 
didelė paskata, traukianti Jūsų keliu: krutėti ligi paskutinio atodūsio kitų 
labui. 

Rašau apie aną Didįjį Šūksnį todėl, kad Jį jaučiu ir savoje būtyje. Tiesa, 
mano širdis yra dabar kiek sustiprėjusi. Spalių mėnesį ją stiprinau viena- 
me širdies ligų kurorte laipiodamas ir širdies raumenį, sunkiai pažeistą 
infarkto, treniruodamas. Atrodo, kad kiek padėjo, nes dabar galiu valan- 
dą išvaikščioti be didesnių sunkumų; galiu ir rašyti, nors tai erzina širdį 
labiau negu kas kita. Tačiau kiekvieną valandą jaučiu, kad gali suskambėti 
anas Šūksnis „Užteks!". Mat širdies ligoniai paprastai miršta ne tada, kai 
blogai jaučiasi, bet kai gerai. Tada jie užsimiršta ir pridaro įvairių kvaily- 
bių. Jų mėginu vengti. Bet kas žino, kur yra riba. 

Prieš keletą dienų išsiunčiau Jum oro paštu savą knygą „Bažnyčia ir 
pasaulis". Greičiausiai ją jau turite. Bet norėjau Jum skirti sava ranka kaip 
ištikimybės ženklą. Atsimenu, kad prieš keletą metų skundėtės įvairiais 
modernumais bažnytiniame gyvenime. Šioje knygoje esu visas šias mo- 
dernybes kritiškai pasvarstęs. Atrodo, kad šie svarstymai randa atbalsio 
mūsų visuomenėje, nes knyga, kiek žinau, gerai perkama. Dabar baigiu 
antrąją - „Didieji dabarties klausimai" - prel. Balčiūno serijai. Jos du sky- 
rių jau esu senokai Balčiūnui pasiuntęs, nes jis rašė, esą spaustuvė laisva ir 
galinti pradėti rinkti. Tačiau lig šiol nesu iš jo gavęs atsako, kaip ten iš 
tikro yra ir ar jis anų skyrių turiniu yra patenkintas. Bet tikiuos, kad Kalė- 
dom gal parašys. Gal suskubsiu prieš Kalėdas, ar netrukus po jų, pasiųsti 
ir paskutinį skyrių. Kadaise, mielasis Prelate, man rašėte, kad siųsčiau sa- 
vo rankraščius 'Alkos' muziejui. Sunkiai sirgdamas, buvau apie tai rimtai 
galvojęs. Tačiau dabar mėginu tuos rankraščius apdirbinėti ir iš jų pada- 
ryti vieną kitą knygą, nes jie daugiausia yra paskaitos studentam ir todėl 
daugiau ar mažiau tik medžiaga, kurią vargu ar kas kitas galėtų apdoroti. 
Gal dėl to Viešpats man dar ir leidžia gyventi, kad visą šią medžiagą galė- 
čiau žmonėm pateikti. Po "Didžiųjų klausimų" reikės, atrodo, sėsti prie 
„Kultūros ir Religijos" ir pasvarstyti žmogiškosios kūrybos prasmę Dievo 
Karalystėje. Tai būtų lyg ir „Didžiųjų klausimų" pirmojo skyriaus tąsa. 
Šiame skyriuje kalbu apie pasaulio sekuliarizaciją, apie žmogiškosios veik- 
los autonomiją, kurią pripažino ir II Vatikano Susirinkimas. Bet čia pat 
iškyla klausimas: jei kultūra esti kuriama pagal savus dėsnius, turi savą 
gėrį ir savą tiesą, kaip sako Susirinkimas, tai kokia yra prasmė bei santykis 
su Dievo Karalystės kūrimu žemėje. Dievo Karalystė iš kultūros nekyla, ir 
nejos Ji yra žemėje įsteigiama. Kokia tada yra prasmė kultūrą kurti ir kaip 
ši kūryba įsiderina į Dievo Karalystės kūrimą? Tai klausimas, kuris seniai 
kvaršina mano galvą. Norėčiau tad jį kiek plačiau pasvarstyti. Medžiagos 
savuose rankraščiuose turiu pakankamai. Reikia tik ją tinkamai apdoroti. 
Šia tema skaičiau net studentam paskaitų, tačiau ryšium su Rytų Bažny- 
čia. Jos mintis reiktų apibendrinti ir mum. 


Toki tad yra, mielasis Prelate, artimiausieji mano planai. Universitete 
dabar paskaitų neskaitau, nes nuo š. m. balandžio 1 d. esu išėjęs pensijon. 
Turiu teisę skaityti modo privato, bet ligi šiol mano jėgos neleidžia, o net 
ir didelio noro neturiu, nes dabar Vokietijos universitetuose yra taip lygiai 
neramu, kaip ir Amerikos: studentai yra stipriai subarbarėję, ir tai būtų 
mano širdžiai, nepakeliančiai jokio susijaudinimo, per sunku. Mieliau tad 
sėdžiu prie savo mašinėlės ir lipdau lapelį po lapelio. Turiu vieną dokto- 
rantą, kuris pradėjo savo darbą dar prieš mano išėjimą pensijon ir kurį tad 
privesiu prie pabaigos. Tai ir visas mano ryšys su universitetu. Bet nuobo- 
džiauti nėra kada. Kai nėra 'mokslinių' minčių, tai pasvajoju ir sulipdau 
kokį poezijos posmelį, nors jaučiu, kad tikro įkvėpimo kol kas - ar galjau 

- nėra. Intensyviai seku teologinę literatūrą ir jaudinuos, koks didžiulis 
blūdas yra apnikęs žmones. Kun. Baltinis man prieš porą dienų rašė, esą 
Amerikoje išeisiąs kokio teologo veikalas, kuriame šis įrodinėjąs, esą Jė- 
zus buvęs vedęs... Europoje tokių nesąmonių dar neužtikau, bet pažiūros 
į Bažnyčią ir elgesiai joje iš tikro kelia rūpesčio sveiku žmonių protu, ne- 
kalbant jau apie jų tikėjimo sveikumą. Nejaugi vyksta Fatimos Liucijos 
pranašystė, kad kardinolai sukils prieš kardinolus, vyskupai prieš vysku- 
pus ir kad prasidės didžiulis atkritimas, ana didžioji apostazija... Aš viso- 
kiom pranašystėm reikšmės neteikiu, bet kai šią pranašystę sugretini su 
mūsų amžiumi, darosi iš tikro nejauku. Kada gi buvo laikai, kai kardinolai 
protestavo - ir tai viešai - prieš popiežiaus nuosprendžius, liečiančius tuos 
pačius kardinolus. Tarsi kardinolas būtų de jure divino*, o ne iš popie- 
žiaus malonės. 

Atleiskite, Prelate, už šį 'užsiplepėjimą'. Kai žmogus pradedi, tai ir ga- 
lo nėra. - Šiaip jokių įvykių mano gyvenimėlyje: jis pilkas kaip ir dabarti- 
nės trumpos dienos be saulės. Vokietijoje dabar gana šilta, net per šilta, 
ypač šiaurėje: žiemos dar neregėjome nė viena sniegule. Gal Kalėdoms 
bent kiek pasnigtų! Putname gal jau balta! Tad švęskite, mielasis Prelate, 
šias Viešpaties Gimimo šventes pakilia širdimi ir, laužydami šventą plot- 
kelę, prisiminkite mane kaip esantį visiškai šalia Jūsų, nors ir atskirtą di- 
džiulės erdvės plotu. Telaimina Jus Kūdikėlis Kristus savo šypsena ir te- 
suteikia Jum dar daug daug tokių iškilmingų švenčių. 


Jus visa širdimi gerbiąs ir giliai dėkingas 
Jūsų 


J. Moering 


[New Britain, Conn.j 
1971. V. 12 
( Prel. P. Juro laiškas; kserokso kopija) 


Seniai norėjo rašyti, tik nenorėjo kartoti Profesoriaus gausių darbų garbei spau- 
dos pagyrimų. Vyresniųjų nurodymu turėjo išeiti į pensiją, apsigyveno Putname ir 
kartais patarnauja klebonams ar seserų kongregacijos kapelionams. Sveikata neblo- 
ga. Netrukus reikės daryti kairiosios akies kataraktos operaciją. Pavaduoja kleboną, 
parapijoje šv. Mišios laikomos anglų kalba. Lietuviai išsikraustė į užmiesčius. Mal- 
doje niekada nepamiršta Profesoriaus. 


* Pagal dieviškąjį įstatymą (Iot.). 

Rev. Msgr. Francis M.Juras. P.A. 
Matulaitis Nursing Home Thurber Road 
Putnam, Connecticut 06260 

Gegužės 12, 1971 


Didžiai gerbiamas ir Mielas Profesoriau 
ir mano širdies Drauge, 


Ne sykį rengiausi rašyti laišką, tačiau nuo to žygio sulaikė ne tinginystė ar 
senatvė, bet nežinia ką pasakyti. Vien pasveikinti ir padėkoti gerb. Profesoriui už 
kilniadvasišką ir nenuilstantį darbą, sėjantį dieviškąjį grūdą Dievo tautoje, būtų 
lyg kartojimas to, kuomi lietuviškoji visuomenė nuostabiai džiaugiasi ir Tamsta 
apie tai žinai ir save laikai Dievo įrankiu. 

KĄ gi aš galiu apie save pasakyti? Bažnyčios parėdymu turėjau išeiti į pensiją. 
Pinigų senatvei netaupiau. Apsigyvenau senelių įstaigoje tarp miškų. Čia ra- 
mu... Asmeniškai netenka pergyventi įvykstančių jaunojoj kartoj ergelių bei su- 
mišimų, nors VT ir spauda skelbia daugiau aliarmuojančiiį žinių negu džiugi- 
nančių. 

Reikalui esant su malonumu pavaduoju vienuolyno bei seselių kapelionus. Jei 
kuris kaimynystėje klebonas pakviečia pagalbon, niekada neatsisakau. O namuose 
daug laiko praleidžiu ALKoje. Ji sparčiai auga. Visur perkrauta. Reikia didinti 
pastatą. Reikia pristatyti patalpas meno galerijai ir etnografijos eksponatams. Šiam 
reikalui ir užvedimui kartotekos reikia stambios sumos pinigų. Jų aš neturiu... 

Dėl sveikatos, ačiū Dievui, negaliu nusiskysti. Jei kuris kūno narys, gal dėl 
netinkamos praeityje priežiūros, dabar sušlubuoja, negaliu skystis. Dažnu gydy- 
tojų patvarkymu bei nurodymu bandau restauruoti ar lopyti. 

Ši laišką rašydamas težiūriu vien dešiniąja akimi. Kairėje akyje iš lėto jau 
baigia prinokti katarakta ir neabejoju, kad veikiai gydytojas operuos. 

Susilpnėjusi širdelė neleidžia darbe pervargti, nors nelengva paklusti. Arteri- 
jų sklerozę bandau sustabdyti griežta dieta. Gyvenant įstaigoje ir valgant svetur 
irgi sunku laikytis dietos. 

Šį laišką rašau iš New Britain, Conn. Pavaduoju liet. parapijos kleboną kun. 
A. Gradeck, kuris išvyko atostogauti. Grįšiu į Putnam gegužės 19 dieną. Šioje 
lietuvių parapijoje šv. Mišios atnašaujamos anglų kalba. Lietuviai išsikraustė į 
užmiesčius, mažai čia teatsilanko. Užburtas ratas... 

Baigdamas šiuos kelis žodžius dar noriu padėkoti už malonų laišką su linkėji- 
mais ir knygą. 

Kad ir retai terašau laiškus, bet maldose niekad nepamirštu. Juk lietuviams esi 
Deo datus, Didysis Katalikškoje akcijoje Apaštalas. Dieve duok, kad dar ilgus, 
ilgus metus galėtumei apaštalauti. 


Su nuoširdžia meile, pagarba ir dėkingumu 
P. M. Juras 

101. 


Miunsteris, 
1971.V1.16 


Prelatas sveikinamas jo 80 metų sukakties proga. Laiškai - 20 metų pažinties 
dokumentai, nors buvo susitikę tik vieną kartą. Jau 1948.VII.19 laiške Prelatas rašė 
norįs išleisti jo penketą knygų. Iš kur tas didelis pasitikėjimas jaunuoliu? Laimingas 
jaučiasi turėdamas tokį mecenatą. Nusigręžė nuo politikos, o su Bažnyčia suaugo 
vis labiau. Nors buvo laikomas „pažangininku" ir net „revoliucionierium", dabar 
yra dabartinių naujovių kritikas, bet niekas negali prikišti, kad yra tapęs konserva- 
toriumi. Rūpi tik tiesa ir Bažnyčios gerovė. Buvo planavęs Prelato 80 metų sukakčiai 
parengti „Religijos filosofiją", bet širdies sutrikimas trejus metus neleido atsidėti 
šitam darbui. Rašė vien smulkmenas. Gydytojo ir vaistų ramstomas, rengia užsakytą 
teologinę studiją apie pasauliečius, be jokios kritikos ar polemikos. Dėkoja už meilę, 
pasitikėjimą ir paramą. 


1891.V1.16-1971.V1.16 
Brangusis Prelate, 


Jum ši diena iš tikro tai diena, „guem fecit Dominus". Tad „exultemus 
et laetemur in ea"* , Jį garbindami ir Jam dėkodami, kad Jis išlaikė Jus 
mūsų tautos garbei ilgus dešimtmečius, ir sykiu Jį maldaudami, kad Jis ir 
toliau Jus laikytų „sine molestia"* * visų mūsų džiaugsmui. Aštuoniasde- 
šimtasis gimtadienis - juk tai ištisa istorinė epocha, ypač mūsų laikais, 
kuriais vyko ir tebevyksta tiek visokių radikalių pakaitų ir Bažnyčioje, ir 
visuomenėje. Ir štai Jūs, Prelate, žiūrite dabar į visa tai nuo Jūsų užkopto 
80-ties laiptų kalno ir vienu žvilgiu aprėpiate aną taip įvairią ir audrų pil- 
ną erdvę. Koks nuostabus vaizdas ir koks didis jausmas, kad patys šią 
erdvę perėjote nepalūžęs nei dvasia, nei kūnu; kad ją pavertėte Viešpaties 
vynuogynų, kuriame dirbote nuo pat aušros ir kantriai tebedirbate ir to- 
liau, kol paties Kūrėjo varpelis suskambins paskutiniam „Angelus Domi- 
ni"***. O mes visi Jį prašome, kad Jis šio varpelio virvutės dar ilgai ilgai 
nepatrauktų. Tebūna tolesni Jūsų gyvenimo metai kaip tasai šviesus Lie- 
tuvos vakaras apie Jonines, kai saulėleidis nesutemsta, o pamažu pereina 
į saulėtekį... 

Mielasis Prelate, prieš mane ant stalo guli pluoštas Jūsų laiškų, rašytų, 
pradedant 1948 m. į pabėgėlių stovyklą Schwabisch-Gmiūnd ir baigiant 
1971 m. laišku rašytų iš New Britain. Tai ilgos mūsų pažinties dokumen- 


* Tai diena, kurią man suteikė Viešpats. Džiaukimės ir linksminkimės dėl to (lot.; Velykų 
liturgijoje dažnai vartojamas posakis). 
** Be vargų (nemalonumų) (Iot.). 
*** Viešpaties Angelas (Iot.). 


270 MIUNSTERIO LAIKOTARPIS 


tai. Nors asmeniškai esame susitikę gyvenime tik vieną vienintelį sykį, kai 
atvykote Vokietijon aplankyti Jūsų sesers vienuolės Remagene, tačiau mū- 
sų pažintis trunka jau daugiau kaip 20 metų. Tai idėjinė pažintis, nes Jūs 
nuolatos mane raginote kurti, sudarėte šiai kūrybai sąlygų ir įgalinote jai 
pasirodyti viešumoje. Viename laiške (1948 m. liepos 19 d.) Jūs rašėte, kad 
norėtumėte išleisti mano "veikalus penkiuose tomuose". Kokia šviesiare- 
giška nuojauta! Iš tikro, kai šiandien peržiūriu, kiek Jūs mano knygų iš- 
spausdinote, nustebęs randu - penketą: „Didysis Inkvizitorius (1950), „Jo- 
bo drama" (1950), „Saulės giesmė" (1954), „Didžioji Padėjėja" (1958) ir 
„Dievo Avinėlis" (1966). Kaip tad dėkingas ir laimingas turi jaustis auto- 
rius, radęs tokį didelį mecenatą! Tačiau man ir šiandien nėra aišku, kas 
Jus, Prelate, anuo metu paskatino atkreipti dėmesio į mano raštus. Juk 
1948 metais, kada atėjo Jūsų pasiūla ir parama, aš buvau šiuo atžvilgiu dar 
tik bręstąs jaunuolis. Iš kur tad kilo Jūsų pasitikėjimas manimi? Pasitikėji- 
mas, kuris mane įpareigojo ir kurio stengiausi neapvilti. Tikiuosi, kad iš 
tikro Jūsų neapvyliau. Gal atsimenate, kaip viename laiške 1948 m. Jūs 
mane ir kitus jaunuosius katalikus pabarėte už naujoviškas politines idė- 
jas ir kaip Jums atsakydamas sakiau, kad niekados nuo Bažnyčios nenu- 
sigrįšiu. Ar žvelgdami atgal jaučiate, kad ašen šį pažadą ištesėjau? Nusig- 
rįžau nuo politikos, nes ji, metam bėgant, darėsi vis neprasmingesnė. Tuo 
tarpu su Bažnyčia, atrodo, suaugau dar stipriau. Visą laiką aš jaučiuosi 
Bažnyčioje kaip savuose namuose, todėl ir drįsau tai pamurmėti, tai pa- 
kritikuoti. Bet man niekados nė į galvą neatėjo šiuos namus palikti ar griauti. 
Gal Šv.Dvasia padės man šią namų nuotaiką Bažnyčios atžvilgiu išlaikyti 
lig pat mano gyvenimo galo. Bet kaip tik ši namų nuotaika ir padaro, kad 
ašen, buvęs 'pažangininkas' ir kai kieno vadinamas net 'revoliucininku', 
galiu dabar būti kritiškas šiandieninių naujovių atžvilgiu. Ir niekas man 
negali prikišti, esą aš esu konservatorius. Man rūpi tik Tiesa ir Bažnyčios 
gerovė. 


Ir vis dėlto vieno dalyko Jum, brangusis Prelate, neištesėjau. Išleidęs 
„Dievo Avinėlį" Jūsų 75-ių amžiaus metų sukakčiai, aš tuojau pagalvo- 
jau, kad reikia ką nors paruošti, Jum nežinant ir nieko Jum nesakant, kokią 
nors naują knygą Jūsų 80-ties metų jubiliejui. Jau buvau pradėjęs net ruoš- 
tis rašyti šiuo reikalu Putnamo seselėm, kad jos prisidėtų prie šio 'sąmoks- 
lo", nes jos Jum yra taip pat skolingos, kaip ir aš. Deja, 1967 m. geg. mėnesį 
ištiko mane sunki širdies liga, pririšusi mane prie lovos arba bent prie 
kambario beveik ištisus trejus metus ir neleidžianti atgauti senąją spartą. 
Tiesa, rašinėjau ir šiuo metu. Tačiau tai buvo arba senų dalykų tvarkymas, 
iš kurių susidarė vokiška knygelė apie sovietinę etiką, arba vienas kitas 
tiesioginis užsakymas, užkimšęs skyles, pasidariusias dėl didelių ligos iš- 
laidų. Vientiso, kūrybiškai brandaus veikalo nepajėgiau paruošti, taip kad 
šiandien nieko negaliu padėti ant Jūsų stalo didžios Jūsų sukakties proga. 

Tai yra mano gėda, kad ateinu Jūsų pasveikinti tuščiomis rankomis. Bu- 
vau svajojęs Jum skirti savą „Religijos filosofiją", bent pirmąjį jos tomą 
„Dievas kaip Kūrėjas", kurio apmatai senokai guli rankraštyje. Tačiau šis 
veikalas kaip tik reikalauja šviesios galvos, kurios man, sutrikus kraujo 
apytakai, anais trimis metais kaip tik ir stigo. Atleiskite tad, Prelate, kad 
mano rankos tuščios. Tačiau mano širdis priklauso Jum, ir ji visados liks 
Jum ištikima ir dėkinga, kol Viešpats leis jai plakti. 

Džiaugiuosi, kad Jūsų sveikata, kaip rašote pastarajame laiške iš New 
Britain, tebetarnauja, nors viena kita negalia ir pradeda reikštis. Po tokių 
įtempto darbo metų, po tiekos visokių rūpesčių bei nusivylimų nenuosta- 
bu, kad ir akys pavargsta, ir širdis pradeda silpnėti, ir gyslos netenka savo 
liaunumo Tačiau tikėkimės, kad visas šias 'normalias' negalias Jūs nuga- 
lėsite ir kad tolimesnis Jūsų kelias bus lengvesnis, kiek šio lengvumo gali- 
ma žemėje apskritai laukti. Ak, visų mūsų kelias eina Golgoton, nes jon ėjo 
ir mūsų Pirmavaizdžio bei Mokytojo kelias. O argi mokinys gali būti di- 
desnis už Mokytoją? 

Mano sveikata jau kuris laikas apsistojusi: nesu pasveikęs, nes širdies 
raumens žalos pašalinti neįmanoma. Bet, gydytojo ir vaistų ramstomas, 
galiu vėl iš lėto dirbinėti. Šiuo metu rašau studiją apie pasauliškius, o ry- 
šium su jais, suprantama, ir apie kunigus bei vienuolius - teologinę studiją 
be jokios kritikos bei polemikos. Ir ši studija yra užsakyta vieno kunigo iš 
Kanados; užsakyta jau labai seniai, bet ir jos negalėjau lig šiol pagaminti. 
Tad dabar, kai jėgos šiek tiek grįžo, skubu ją baigti, kad nelikčiau skolin- 
gas... 

Su tokiomis mintimis, su tokiais įspūdžiais bei prisiminimais atsilan- 
kiau pas Jus, brangusis Prelate, šią Jūsų didžio jubiliejaus dieną. Spaudžiu 
Jum labai labai nuoširdžiai Jūsų ranką, tiek kartų laiminusią žmones ir 
taip dosnią mano atžvilgiu. Dėkoju Jum už visą tą meilę, kurią man rodėte 
ir teberodote; už pasitikėjimą, pareikštą jau tada, kai buvau Jum visiškai 
nežinomas; galop už tą paramą, kuri ne sykį išgelbėjo mane iš skurdo bei 
vargo - tada, kai buvau be jokio darbo ir todėl be skatiko. Mano dvasioje 
Jūs iškylate kaip nuostabiai šviesi ir brangi asmenybė. Telaimina Viešpats 
tolimesnį Jūsų gyvenimo kelią ir teapgobia Jis Jus savo apsauga: „Cantabo 
Domino, donec vivam; psallam Deo meo, quamdiu ero"**** , Argi ne tai 
yra buvusi visa Jūsų būtis, brangusis Prelate? 


Jūsų visa širdimi ir mintimi 


A. Woering 


būsiu (Ps 103). 

102. 


Miunsteris, 
1971.V1.26 


Džiaugiasi pirmą dieną po jubiliejaus rašytu laišku. Prisimena senų laikų erzelį, 
tačiau dėl to kaltina save - buvę geri norai, nors gal nepakankamai sugebėjo išaiš- 
kinti savo idėjas, pats buvęs „kirtukas" - nenuolaidus ir net įkyrus. Žinoma, gynęsis 
nuo jam primetamų „erezijų“, bet gynimasis galėjęs būti ir švelnesnis, ir ramesnis. 
Visa buvo kilę iš pletiihidine cordis. Dėkoja už linkėjimą dar daug parašyti. Išdėsto 
darbo planą. Dėkoja už čekį, bus panaudotas rudens poilsiui. 


44 Münster. 

Kerssenbrockstr. 12, 

1971 m. birželio 26 d. 
Brangusis Prelate, 


Didžiulė ir be galo maloni man buvo staigmena sulaukti Jūsų laiško, 
rašyto pirmąją Jūsų pradėtos devintos dešimties dieną. Jaučiuos juo nepa- 
prastai pagerbtas, kad štai Jūs, žengdami į patriarchatinį amžių, visų pir- 
ma su manimi pasidalinate savo mintimis, savo jausmais ir savo medžia- 
giniais ištekliais. Už visa tai dėkoju Jum visa savo širdimi ir anuo senu 
prieraišumu, gyvenančiu manyje nuo pat mūsų pažinties pradžios. Būkite 
tikri, brangusis Prelate, kad anas pabarantis laiškelis! (jis buvo tik vienas, 
o ne pora, kaip manote) nė trupučio nesudrumstė šio prieraišumo: tai liu- 
dija ilgas mano atsakymas, kuriuo mėginau Jum paaiškinti tuometinę su- 
rizgusią Vokietijos katalikų padėtį. Man iš sykio buvo aišku, kad Jum ši 
padėtis nėra žinoma ir kad todėl Jūsų laišką reikia suprasti tik kaip susirū- 
pinusios širdies įspėjimą nenutolti nuo Bažnyčios nurodomų gairių. O tai 
juk ir yra kiekvieno kunigo pareiga: įspėti, jei jaučiama pavojus, nors šis 
pavojus būtų ir kitų pavaizduotas. Jūs atlikote šią pareigą tėviška širdimi. 
Tad labai prašau nesigraužti dėl anų seniai praėjusių ir pamirštų laikų, 
nes dėl jų Jūs esate visiškai nekaltas. Dėl ano viso erzelio čia esame kalti 
mes, kurie jį kėlėme, nors ir gerais norais, tačiau gal kiek užsispyrę ir ligi 
galo neišsiaiškinę savų idėjų ir savų norų. Ir aš pats nesu be nuodėmės, 
nes ir aš ne vienu atveju buvau, kaip mūsų krašte sakoma, 'kirtukas', va- 
dinasi, nenuolaidus ir net įkyrus. Žinoma, aš gyniausi nuo man primeta- 
mų 'erezijų', bet šis gynimasis galėjo būti ir švelnesnis, ir retesnis. Juk dau- 
gelio žmogiškųjų diskusijų atžvilgiu tinka Gamalielio žodžiai: „Jei šis su- 
manymas ar darbas iš žmonių, jis iširs; bet jei jis iš Dievo, pasiliks"* . Kam 


11949.1.13, žr. p.22-24. 
* Apaštalų Darbai (5, 38-39). 

tad čia pačiam žmogui taip jau labai stengtis? Bet kai esi jaunas, tai savai- 
me kažkaip leidiesi į ginčus, kurių gal tik trečdalis yra reikalingi. Žiūrėda- 
mas atgal, šiandien daug ką sakyčiau ir rašyčiau visiškai kitaip. Tačiau 
manau, kad šitaip šiandien galvoja ir tie, su kuriais anuo metu vedžiau 
susirašinėjimus bei diskusijas. Pamirškime visa tai, mielasis Prelate, arba 
šypsena palydėkime anų laikų žodžius. Jie buvo likę „ex plenitudine cor- 
dis"** - tiek Jūsų, tiek mano atveju. O tai yra svarbiausia ir tik tai tegalioja 
Viešpaties akivaizdoje. Visa kita yra pelenai, dėl kurių neverta kvaršinti 
galvos. 

Jūs linkite man, Prelate, parašyti „dar daug knygų religiniais klausi- 
mais". Tai man ypač brangus linkėjimas, ir norėčiau, kad šis Jūsų balsas iš 
tikro būtų išgirstas gyvybės Viešpaties. To norėčiau todėl, kad galėčiau 
paruošti spaudai „Religijos filosofiją", apie kurią Jums esu minėjęs ir pas- 
tarajame laiške. Tai būtų knyga Jum, brangusis Prelate; Jum kiekvienu at- 
veju, ar Jūs būtumėte gyvas, ar Viešpaties pasikviestas amžinam džiaugs- 
mui. Tai būtų mano meilės ir mano prieraišumo apvainikavimas Jūsų at- 
žvilgiu. Nes šiuo veikalu norėčiau atskleisti Dievo ir žmogaus santykį: Die- 
vo kaip Kūrėjo, kuris šaukia žmogų būti; šaukia jį iš meilės, pats apriboda- 
mas savo absoliutumą, kad Jo meilės kūrinys galėtų būti laisvas ir net kad 
iš viso galėtų būti. Norėčiau visą savo religijos filosofiją pagrįsti kenozės 
idėja, kurią kiek paliečiau „Dievo Avinėlyje" ir kuri mano studentam vo- 
kietukam religijos filosofijos paskaitų metu darė gilų įspūdį, nes jie čia 
pirmą sykį išgirdo apie Dievą, kuris tikrai yra Meilė - ne tik morališkai, 
bet ir ontologiškai kaip Kūrėjas. Baigęs darbus, kurie dabar prašosi baigia- 
mi, nes esu jų įpareigotas, mėginsiu sėsti prie religijos filosofijos ir rašyti 
pirmąjį tomą „Dievas Kūrėjas". Kai jis bus baigtas, gal susigundys prel. 
Balčiūnas jį priimti savo serijon „Krikščionis gyvenime". Su juo šiuo reika- 
lu dar nekalbėjau, nes jis nori visų pirma knygos apie krikščionybę ir kul- 
tūrą, o paskui apie ateizmą. Taigi matote, Prelate, temų turiu. Tikėkim, 
kad Viešpats išgirs Jūsų prašymą ir suteiks man dar keletą metelių šiom 
temom apdoroti. 

Jūsų čekutį, už kurį labai labai dėkoju, nes jis mane labiausiai nustebi- 
no, žadu panaudoti rudeniniam poilsiui kur nors miškingoje apylinkėje, 
kad širdis pasiruoštų žiemos negandom. Koks keistas dalykas. Kai dirbau 
universitete ir buvau sveikas, tai galėjau gauti kas antri metai keturias 
apmokamas savaites poilsiui kokiame nors kurorte. Tačiau nė sykio šia 
privilegija nesinaudojau, nes jaučiausi tokio poilsio nereikalingas. O da- 
bar, kai nebedirbu dėl nesveikatos, kai esu pensininkas, šios privilegijos 
nebeturiu, nors ji man dabar būtų tikrai reikalinga: dabar valdžia apmo- 
kėtų tik gydymąsi sanatorijoje ar ligoninėje, o ne poilsį. Mat pensininkai 


** Iš gerų norų (širdies pilnybės) Got.). 

poilsio 'nebereikalingi'. Bet iš pensijos apsimokėti poilsį yra nelengva. To- 
dėl Jūsų čekutis man kaip tik ir bus palengvinimas. Važiuosiu rugsėjo ant- 
roje pusėje, kai nebekaršta, bet kai dienos dar tebegražios - gal į Spessartą, 
kur daug miškų. O vasarą sėdėsiu prie stalo ir rašysiu, kad užbaigčiau 
pasauliškio vaidmenį bažnyčioje. 


Visa širdimi ir visu dėkingumu bei meile 


103. 
Bad Emsas, 
1971.X.4. 
(Ranka rašytas laiškas) 


Sveikina didžiojo Saulės giesmininko dieną ir linki palaimos. Džiugu spaudos 
puslapiuose sekti sukakties iškilmes. Ypač įdomus kun. Ylos straipsnis. Dabar poil- 
siauja Bad Emse, netoli Koblenzo. Graži vietovė, daug takelių pasivaikščioti. Čia 
bus tris savaites. Dėkoja Prelatui už suteiktą paramą. 


Bad Ems, 
1971 m. spalių 4 d. 


Brangusis Prelate, 


Jūsų šventojo Globėjo, ano didžio Saulės Giesmininko, dieną atskubu 
pas Jus paspausti stipriai Jūsų ranką ir palinkėti Jums daug daug sveika- 
tos, džiaugsmo ir Viešpaties palaimos. Tegu Aukščiausiasis palaiko Jus ir 
toliau tokį judrų, visu kuo besidomintį, visiem patarnaujantį ir visa širdi- 
mi besirūpinantį mūsų tautos kultūra, kurios simbolį sukūrėte savąja „Al- 
ka". Malonu buvo sekti mūsų spaudos puslapius, kaip šiltai buvo sutikta 
ilgo Jūsų amžiaus sukaktis ir kaip savaimingai ji buvo paminėta daugelio 
įvairių mūsų visuomenės sambūrių. Ypač gražiai Jus apibūdinti mėgino 
kun. St. Yla, pateikęs savo straipsnyje įdomų Jūsų vaizdą. Visi prašome 
Viešpatį, kad Jis mum leistų švęsti dar daug Jūsų sukakčių! 

Šiuos žodžius rašau iš poilsio vietos Bad Ems, esančios netoli Koblenz 
ir Limburg, taigi Rheinlande, tarp gražių kalnelių ir ant Rheino įtakos upės 
Lahu krantų. Tai nedidelis miesčiukas, bet čia yra daug takelių pasivaikš- 
čioti tai miške, tai prie vandens. Jūsų, mielasis Prelate, dovanos dėka atvy- 
kau čion trim savaitėm sustiprinti savo širdį žiemai ir atleisti kiek protinę 
įtampą, nes visą vasarą dirbinėjau - pamažu, bet sistemingai. Todėl dabar 
noriu kiek atsipūsti ir grįžęs tęsti savo darbus toliau. 

Šia proga dar sykį dėkoju Jum, kad sava auka įgalinote mane pabūti 
šiame - kaip iš pridėto vaizdelio regite -žavingame kampelyje. Mano svei- 

kata dabar kiek apsistojusi: galiu dirbinėti, tik turiu būti nuolatinėje prie- 
žiūroje ir imti atitinkamų vaistų, nepersitempdamas nei fiziškai, nei psi- 
chiškai. 

Baigdamas šiuos trumpus žodžius, reiškiu didžią savo padėką už dau- 
geriopą iš Jūsų patirtą pagalbą ir tariu pakilia nuotaika: „plurimos annos 
optamus"!* 


104. 


Miunsteris, 
1971 m. Kalėdos 
(Ranka rašytas laiškelis) 


Kalėdinis sveikinimas ir linkėjimai Naujųjų metų proga. 


Münsteris, 
1971 m. Kalėdos 


Brangusis Prelate, 


Kristaus Gimimo švenčių dienomis linkiu Jum daug daug tylaus susi- 
kaupimo ir skaidraus džiaugsmo valandų. Tegu žmogumi tapęs Dievas 
palaimina visus Jūsų žingsnius, kuriuos žengėte ir tebežengiate Jo Šventos 
Bažnyčios ir vargstančios mūsų tautos labui. O ateinantieji metai tepalai- 
ko Jus ir toliau sveiką, judrų, tebesidomintį visais ir mūsų reikalais ir tebe- 
sisielojantį visomis mūsų problemomis. - Jus visa širdimi mylįs ir gerbiąs 


Jūsų A.Maceina 


105. 


Miunsteris, 
1972 metų Velykos 
(Kserokso kopija) 


Sveikina šv. Velykų proga, džiaugiasi atsiųsta fotografija, kur Prelato veidas švie- 


sus, pilnas vidinės šilumos - tai gerų darbų atspindys. Jo paties sveikata nei gerėja, 
nei blogėja. Dirba intensyviai. Prof. Ivinskio mirtis padidino vienišumą. 


* Linkime ilgiausių metų (Iot.). 

Münsteris, 
1972 m. Velykos 


Brangusis Prelate, 


Visų pirma leiskite pasveikinti Jus Kristaus Prisikėlimo švenčių proga. 
Tegu mirti nugalėjęs mūsų Išganytojas suteikia daug džiaugsmo savo trium- 
fo dienomis ir teišlaiko Jus tarp mūsų dar ilgus ilgus metus! Neseniai ma- 
čiau Jūsų fotografiją, kur Jūs stovite kartu su vysk. A. Deksniu ir prof. 
A.Kuču! prie savo 'Alkos' žiūrėdami į lietuviškosios sodybos modelį. Jū- 
sų veidas toks giedras ir šviesus, tokia vidine šiluma nešinas, jog pagalvo- 
jau, kaip labai amžius keičia žmogų ano antgamtinio perkeitimo - transfi- 
guratio - prasme, tačiau tik tada, kai žmogus ir senatvėje tebegyvena di- 
džiomis idėjomis ir vis tebesiekiamais tikslais. Jūs turite tokių idėjų ir tiks- 
lų, todėl visa tai ir išskaidrina visą Jūsų būtybę. Tai lyg Velykų šviesa, 
krintanti ant šios būtybės, nors ji ir tebevaikšto dar žemės keliais. Tegu tad 
ši šviesa išlieka Jumyse visą gyvenimą. Alleluja! 

Mano sveikata, kaip jau ne sykį esu ir anksčiau minėjęs, nusistojusi. Ji 
negerėja, bet nė neblogėja. O tai man dideliai džiugu. Dirbu dabar gana 
intensyviai, rašydamas studiją apie pasauliečius, ir tikiuos ją ligi birželio 
mėn. užbaigti. Ji bus pozityvesnė negu dvi pastarosios knygos, kuriose 
reikėjo pasisakyti visokių modernių teorijų bei pastangų atžvilgiu. O šioje 
knygoje reikia daugiau atskleisti ir aiškinti, negu ginčytis bei kritikuoti. Be 
abejo, ir joje reikia atsiliepti į perdėtas pasauliškių užgaidas (pav., mote- 
rim tapti kunigais), tačiau iš esmės tai yra daugiau pačios pasauliškio pa- 
siuntinybės sklaida. Paprašykite, brangusis Prelate, Šventosios Dvasios, 
kad ji man leistų „recta sapere"*, ypač nagrinėjant kultūros sakrališkumą, 
nes kurti kultūrą yra pasauliškio pašaukimas ir sykiu jo išganymo kelias. 

Po Ivinskio mirties atsirado kažkokia manyje tuštuma, ir vienatvė dar 
labiau padidėjo, nes dabar neturiu pašonėje jokio žmogaus, su kuriuo bū- 
tų galima pasitarti ar į jį atsiremti. Bet tai turbūt visų mūsų likimas. Am- 
žiui slenkant, žmogus vienišėja. - Dar sykį, brangusis Prelate, Alleluja. 
Gyvuokite sveikas ir šviesus ana Prisikėlimo šviesa. 


Jūsų visa širdimi A. Moerina 


1 Prof. dr. Antanas Kučas (1909-1988) - istorikas, dirbo Scrantono ir Fordhamo (Niujorkas) 
universitetuose, parašė keletą istorinio turinio knygų (LE, XIII, 267; XXXVI, 324; XXXVII, 307). 
* Teisingai suprasti (lot.). 

106. 


Miunsteris, 
1972.V1.18 


Kunigystės 50 metų sukakties proga apmąstymas apie kunigystės didingumą. 
Kunigo gyvenimo būdas, kaip sako šv. Augustinas, yra aukoti ir aukotis Dievo kuni- 
gystės įkūrimui. Sukaktis - džiaugsmo metai in dulci jubilo. Pasitaręs su kun. St. Yla, 
nutarė aktualijas atidėti ir imtis pagrindinio veikalo - „Religijos filosofija". Prof. 
Maceinos, kun. Ylos ir kun. Cliešiaus pokalbio nepavyko gerai įrašyti. 


Miinsteris, 
1972 m. birž. 18 d. 


Brangusis Prelate, 


Auksinio Jūsų kunigystės jubiliejaus dieną atskubu pas Jus paspausti 
Jum rankos ir pasidžiaugti kartu su Jumis šia prasminga sukaktimi. Levi- 
ticus knyga skelbia, kad 50-ji metai turėję Izraeliui būti „džiaugsmo me- 
tai", pradedami ragų garsais, aidinčiais po visą kraštą ir skelbiančiais lais- 
vę „visiems jo gyventojam" (25,9-10). Jeigu betgi visa Senoji Sandora tėra 
buvusi Naujosios Sandoros figūra, tai figūra yra ir 50-j)ų metų šventimas. 
Izraelis šventė juos kaip džiaugsmo bei laisvės metus todėl, kad jų eigoje 
jis ypatingai apmąstė savo sąjungą su Dievu, pagrįstą sutartimi. Kokio 
užtat džiaugsmo metai turi būti 50-ji metai Naujosios Sandoros žmogui, 
suėjusiam į sąjungą su Dievu Kunigystės sakramentu! Nepaisant šiandie- 
ninių naujovių, kurios Kunigystės sakramentą mėgina paversti seniūno 
tarnyba parapijos bendruomenei, šis sakramentas yra ir bus atremtas į 
Kraujo Sandorą (plg. Lk 22, 20) kaip giliausios Aukos ženklą, kuris įsi- 
spaudžia į pašvęstojo žmogaus sielą amžinai, padarydamas jį aukotoju ir 
tuo būdu atpirkimo skleidėju istorijoje, nes atpirkimas kaip tik ir vyksta 
ne kuo kitu, kaip tik auka: Kristaus Auka - visų pirma ant kryžiaus; am- 
žiais dangiškajam Tėvui danguje; laiko vyksme ant mūsų altorių, šven- 
čiant Eucharistiją. Šventimų metu kunigas kaip tik ir esti įjungiamas į šią 
Kristaus auką, gaudamas galios Jo vardu pratęsti ją lig pasaulio pabaigos. 

„Ideo sacerdos guia sacrificium"* - šie švento Augustino žodžiai kaip 
tik ir atskleidžia giliausią kunigiškojo gyvenimo būdą: aukoti ir aukotis. 
Aukoti Kristaus vardu prie altoriaus, aukotis visu savo gyvenimu kasdie- 
noje. Eucharistinė auka šventykloje išplinta kunigo būsenoje, paversdama 
ją gyvenimu auka ir aukoje. Kunigas eina kitų priekyje todėl, kad neša jų 
vardu Auką, pradėtą Kalvarijos kalne ir trunkančią amžiais danguje, dan- 
giškajam Tėvui. Iš čia kyla jo galia vadovauti bei mokyti. Iš čia kyla ir ta 


* Dėl to kunigas, kadangi auka (Iot.). 

pagarba jo asmeniui, kurį reiškia kiekvienas tikintysis. Jūs, mielasis Prela- 
te, kaip tik šitaip esate suklostęs visą savo gyvenimą. Jūs aukojote ir auko- 
jotės. Visi Jūsų labdaros darbai buvo ne kas kita, kaip altoriaus aukos pra- 
tęsimas bei išplėtimas. II Vatikano Susirinkimo mintis, kai „kunigai tesi- 
stengia širdimi išgyventi tai, kas vyksta ant aukos altoriaus" (II, 198)!, kaip 
tik ir buvo Jūsų kelrodis. Jūs išgyvenote širdimi Kristaus Auką ne tik kon- 
sekracijos metu, bet ir grįžę į kasdieną, nes Jūsų kasdiena yra buvusi auko- 
jimas nuo pradžios ligi galo; aukojimas asmenim, įstaigom, kultūros dar- 
bam. Jūs savaimingai jautėte, kad Dievo karalystė yra statoma istorijoje 
žmonių darbais, tačiau kad šie darbai rymo ant aukos.Todėl jūs ir paver- 
tėte savą kunigystę eucharistinės Aukos tęsiniu, nes šios aukos paslaptyje, 
kaip sako II Vatikano Susirinkimas, „nuolat vyksta mūsų išganymo dar- 
bas" (II, 196)2. 

Todėl dabar, vienu žvilgiu aprėpdami 50-ties metų kunigystės kelią, 
Jūs galite, Prelate, iš tikro šiuos metus vadinti „džiaugsmo metais", kaip 
kad juos vadino ir Izraelio tauta. Jūs galite juos švęsti „in dulci jubilo"* * 
giliausia šių žodžių prasme. Tegu tad Viešpats Dievas sustiprina šį Jūsų 
džiaugsmą savo gausiomis malonėmis ir teišlaiko Jus dar ilgai ilgai stiprų 
tiek kūnu, tiek dvasia. Kunigystės sakramento įspaustas ženklas tebūna 
Jum paguoda liūdesio bei negalių valandėlėmis, nes jis šviečia Jum kaip 
kelrodis visą Jūsų gyvenimą. 

Tai ir norėjau Jum tarti Jus mylinčia širdimi ir Jus gerbiančia savo dva- 
sia šią didžios sukakties dieną. Ojektyvių savo apmąstymų pluoštelį Jūsų 
jubiliejaus proga parašiau „Draugui": jis turėtų pasirodyti Jūsų sukakties 
išvakarėse. Tai menkutė mano dovanėlė kaip gilios mano padėkos žen- 
klas, nes aukojančią Jūsų širdį ir aš esu jautęs metų metais. 

Prieš dvi savaites buvo pas mane apsilankęs kun. St. Yla. Deja, apsilan- 
kymas buvo gana trumpas, nes kun. Yla turėjo skubėti į Met. gimnaziją 
vesti mokiniam rekolekcijų. O po jų jis jau nebesuspėjo dar sykį užsukti į 
Miinsterį, nors aš ir labai norėjau, kad jis kiek ilgiau pas mane pasisve- 
čiuotų ir kad turėtume progos ilgiau ir kiek išsamiau išsikalbėti. Tačiau 
šeštadienį (š. m. 10 d.) jis paskambino man dar iš Mūncheno, ir mudu 
ilgokai telefonu kalbėjomės, ką aš turėčiau rašyti artimiausioje ateityje. Su- 
tarėme, kad dabar kibsiu į „Religijos filosofiją", nes aktualybių pakaks. 
Reikia duoti žmonėm ką nors esmingesnio. Dienos klausimai yra svarbūs, 
ir reikia į juos atsiliepti. Tačiau jais negali išsisemti visa mūsų veikla. Be to, 
ir dienos klausimai reikalingi giliau pagrįsti. Antra, mano amžius bėga vis 
spartesniais šuoliais pakalnėn, taip kad nebegalima ilgai vilkinti didesnių 


1 Nuoroda pagal 1968 m. Bostone išleistus Vatikano II Susirinkimo dokumentus; arba 
pagal Lietuvoje išleistus Vatikano II Susirinkimo nutarimus, Vilnius-Kaunas, 1968, 
nr. 14., p. 244. 

2 Pagal Lietuvoje išleistus Vatikano II Susirinkimo nutarimus, Nr. 13, p. 243. 

bei svarbesnių darbų. Visi šie motyvai ir nulėmė, kad kun. Yla, kaip vie- 
nas iš serijos „Krikščionis gyvenime" narių, ir sutiko, kad dabar rašyčiau 
religijos filosofiją, o kai ji bus baigta, galima vėl bus grįžti prie aktualybių 
(ateizmo, komunizmo ir kitų visokių mandrybių). Mielasis Prelate, esu 
Jum jau sykį minėjęs, kad religijos filosofija kaip svarbiausias ir gal savo 
apimtimi pats didžiausias veikalas bus skirtas pagerbti Jūsų asmeniui ir 
Jūsų gyvenimui. Labai gaila, kad jis negali būti įnašas šiai Jūsų kunigystės 
auksinei sukakčiai. Tačiau iš sykio kun. Yla - apie tai jam buvau rašęs ar 
ne prieš kokius trejus metus - abejojo, ar serijai „Krikščionis gyvenime" jis 
tiksiąs: gal jis būsiąs per sunkus... Todėl aš ir palikau jį gulėti rankraštyje, 
rašydamas kitokiais lengvesniais klausimais. Tačiau žiūrėkite, mielasis Pre- 
late, į šią planuojamą knygą (pirma jos redakcija jau yra baigta) kaip dva- 
sinę dovaną Jum šio jubiliejaus proga, nors medžiagiškai jos dar ir negaliu 
padėti ant Jūsų stalo. Tikėkimės, kad Viešpats ir Jum, ir man leis dar kiek 
pagyventi, kol šį veikalą galėsiu įteikti Jum į rankas jau knygos pavidalu. 
Šiaip mano pastogėje dabar labai vieniša. Kokį įspūdį gavo kun. Yla, 
papasakos jis pats, Jis mėgino 'užrekorduoti' mūsų trijų 'ginčą' (kun. Ylos, 
kun. Celiešiaus ir mano) pusryčių metu apie tai, ar reikia pradėti žmogu- 
mi ir eiti prie Dievo, ar Dievu ir eiti prie žmogaus. Aš pasisakiau už antrąjį 
kelią, nes man rodos, kad, pradėjus žmogumi, negalima peršokti bedug- 
nės, kuri skiria žmogų nuo Dievo. Mano pašnekovai abu buvo priešingos 
nuomonės. Ginčas ėjo gana smagiai, ir kun. Yla džiaugėsi galėdamas par- 
vežti Amerikon mano gyvų žodžių. Deja, telefonuodamas iš Mūncheno, 
pasiskundė, kad rekordavimo aparatą kažkaip klaidingai nustatęs, ir iš 
mūsų pokalbio - nieko neišėjo... Labai gaila, nes ir man norėjosi, kad Jūs 
išgirstumėte mūsų diskusijas. Na, bet gal kitais metais, kuriais kun. Yla 
irgi žada aplankyti Europą. Tada jis tikrai kiek ilgiau pabus Mūnsteryje. 
Brangusis Prelate, dar sykį: „jubiliate Deo, omnis terra"***, nes šven- 
čiame didžią sukaktį didžio žmogaus; didžio tiek Bažnyčiai, tiek mūsų 
tautai. 


Jus visa širdimi mylįs ir gerbiąs - 
Jūsų A . J CEU ML 


*** Visas pasaulis tegarbina Dievą (lot.). 

107. 


Miunsteris, 
1972.VII.10 


Laiškai apsilenkė. Prelatas vardadienio proga prof. Maceiną palyginęs su šv. An- 
tanu, rankose laikančiu Kūdikėlį Jėzų, bet pats Profesorius sako labiau jam tinkąs 
šv. Antanas, sakantis pamokslą žuvims: jo klauso ir tyli. Tyli ir jo knygų skaitytojai; 
vienoje kitoje recenzijoje kalbama apie autorių, apie pačią knygą, bet beveik nieko 
nesakoma apie keliamas problemas. Kiti maną, kad įvairios problemos gali būti spren- 
džiamos netgi be religijos. Pritaria Prelatui, kad lėšų atsirandą visokiems menknie- 
kiams, taip pat pasaulinei literatūrai, bet nėsą religinei literatūrai leisti. Gal dėl to 
nėra pašaukimų nei į vienuolynus, nei į kunigų seminarijas. Kun. St. Yla suskaičia- 
vęs net 20 prof. Maceinos veikalų. Bet tai daugiausia paskaitos; jas susirašydavęs 
nuo pirmo iki paskutinio žodžio. Paskaitų, kur kalbama apie komunizmą, vertė ma- 
žėja, nes sovietų filosofija nestovi vietoje. Užrašuose yra ir nesenstančių dalykų; juos 
nori parengti spaudai. Dėkoja už čekius. Rudenį vyks į tą pačią Bad Emso vietą, 
netoli Limburgo. 


44 Münster, 
Kerssenbrockstr. 12 
1972 m. liepos 10 d. 


Brangusis Prelate, 


Pastarieji mūsų laiškai prasilenkė. Beveik būtų ir šis mano laiškas su 
Jūsiškiu, šiandien ką tik gautuoju, prasilenkęs. Mat norėjau jį rašyti pra- 
ėjusį šeštadienį. Bet buvau įsitraukęs į „dvasių skyrimo" skyrelį knygai 
„Krikščionis pasaulyje", todėl laišką atidėjau, ir štai šiandien atėjo Jūsasis. 
Noriu tad dabar atsakyti į abu Jūsiškius, pasidalindamas mintimis ir jaus- 
mais. 

Visų pirma dėkui už sveikinimus bei linkėjimus vardadienio proga. 
Jūs palyginote mane su šv. Antanu, laikančių Kūdikėlį Kristų ant savo 
rankų. Tai gražus simbolis, tačiau aš pats pasilyginčiau save su šv. Anta- 
nu, sakančiu pamokslą žuvim: jos, tiesa, jo klausosi, bet... tyli ir tyli. Taip 
ir mano atveju. Tiek kartų mėginau ir tebemėginu išjudinti mūsų religinę 
mintį! Kai knyga išeina, pasirodo dvi trys recenzijos - ir viskas. Tuo tarpu 
reiktų kalbėti ne apie knygą ir ne apie autorių, bet apie problemas. Tačiau 
apie jas mūsų žurnalistai - tiek kunigai, tiek pasauliškiai dažniausiai nė 
žodžio: kaip tos žuvys. Priešingai, ne vienas yra net nepatenkintas, kad 
rašau religiniais klausimais. Štai ką man praneša kun. Pr. Gaida iš Toron- 
to: „Baltistikos konferencijoje iš kai kurių akademikų girdėjau balsų, pa- 
geidaujančių iš Maceinos ir nereliginių knygų, gvildenančių bendrąją mū- 
sų problematiką" (š. m. birž. 9 d.). Taigi atrodo aniem akademikam, kad 
religija nepriklauso prie mūsų problematikos; kad mūsų problematika gy- 

vena šalia religijos ir gali būti be religijos sprendžiama; kad todėl ir Macei- 
na beveik nusikalsta, rašydamas tik religines knygas, tarsi laikraščiuose 
nebūčiau pasisakęs ir lietuviškų aktualijų reikalais. Tačiau man šios nesu- 
daro mano gyvenimo uždavinio ir jo prasmės. Jūs, Prelate, teisingai savo 
laiške (birž. 11 d.) rašote, kad „tikrasis patriotizmas yra dorybė. Jis siejasi 
su religija". Bet štai mūsų akademikai mano priešingai: jei rašai religiniais 
klausimais, rašai ne mūsajai problematikai... Šiuo klausimu aš žadu pasi- 
sakyti ateinantį rudenį. Mat susitarėme su „Draugo" kultūrinio priedo re- 
daktoriumi K. Bradūnu!, kad ašen parašysiu keletą straipsnelių, juos pa- 
vadinęs „Laiškai mano kritikam", kuriuose paliesiu klausimus, recenzen- 
tų keltus mano knygų recenzijose. Jose tie klausimai paprastai tik užsime- 
nami, tačiau jie verti ilgesnės sklaidos. Ją tad ir bandysiu savais laiškais' 
pateikti. Gal tuo bus galima paskatinti žmones ir religinius dalykus pada- 
ryti mūsų problematika, o ne tik tautinius ar visuomeninius. Gal iš tų laiš- 
kų paskui susidarys kokia knygelė, sakysime, kad ir „Mažieji dabarties 
klausimai". Pažiūrėsime. 

Tuo tarpu dabar sėdžiu prie „Krikščionis gyvenime". Šios knygos du 
trečdaliai jau yra Toronte ir, rodos, jau spaustuvėje. Pastarąjį trečdalį da- 
bar rašau ir šį mėnesį turiu baigti. Man malonu, kad kun. P.Ažubalis, pe- 
rorganizuodamas savo parapiją ir kurdamas lietuvišką religinį centrą Ana- 
pilį, pradeda savo 'statybą' kaip tik religinės knygos išleidimu. Tai gražus 
bei prasmingas gestas. Marijono baltarusio Hromanovičiaus atsiminimuose 
skaičiau, kaip europiečiai misininkai gailėjosi, kad, komunistų tremiami iš 
Mongolijos, galėjo tikintiesiems palikti tik gražių pastatų, bet ne - religi- 
nės literatūros. Pastatus komunistai nusavino, ir tikintieji liko be nieko... 
Bijau, kad taip neatsitiktų ir mum, nors ir ne komunizmo atveju. Mes sta- 
tome pastatų, bet nekuriame dvasios. Jūsų, mielasis Prelate, abiejuose laiš- 
kuose išreikštas apgailestavimas, kad „lietuvių religinio turinio literatūra 
iki šiol dar nėra apsti"; kad „turime pinigų menkniekiam, pasaulinei spau- 
dai, bet neturime pinigų religinio turinio knygai"; kad labai reikalinga „iš- 
leisti religinį periodinį žurnalą"; kad „neturime Katalikų Fondo katalikiš- 
kai religinei ir istorinei spaudai" - visi šie Jūsų nusiskundimai yra šventa 
tiesa. Ir ar ne čia slypi pagrindas, kodėl neturime kandidatų į lietuviškus 
vienuolynus ir lietuviškas seminarijas? Esant religiniam gyvenimui bei re- 
liginei minčiai sustingusiem, ir mūsų jaunimas esti gainiojamas visokių 
vėjų, pučiančių iš svetimos spaudos, kurią taip gražiai ir sąmojingai api- 
būdinote kaip „added vitamins Bı, and C and E"... 

Ką kun. St. Yla Jum pasakojo apie mano rankraščius, yra tik pusiau 
tiesa. Jis suskaičiavo jų mano spintoje net 20 tomų. Bet tai daugiausiai 
paskaitų užrašai. Kadangi skaičiau vokiškai, tai visas paskaitas pasirašy- 


1 Kazys Bradūnas (g. 1917) - poetas, kelių žurnalų redaktorius, parašė keliolika poezijos 
knygų (LE, III, 195; XXXVI, 126; XXXVII, 87-88) 

davau nuo pirmojo ligi paskutinio žodžio. Taip per tą keliolika darbo me- 
tų ir susidarė nemaža tomų. Tačiau daug šių tomų yra paskaitos apie mark- 
sizmą. Po kiek laiko šios paskaitos pasens, nes atsiranda sovietuose vis 
naujos literatūros, o ir jų pačių aiškinimai pamažu kinta, taip kad šie ma- 
no rankraščiai laiko eigoje savo verte mažėja. Jų medžiaga dar po kelių 
metų bus jau visiškai pasenusi. Tačiau tarp tų tomų esama ir bendrųjų 
klausimų, kurie nesensta: tai visų pirma religijos filosofija ir kai kurie kiti 
filosofiniai dalykėliai. Šiuos tad dabar aš ir mėginsiu paruošti spaudai ir 
išleisti. Kaip jau esu Jum, Prelate, minėjęs, dar šių metų rudenį pradėsiu 
tvarkyti religijos filosofiją. Tik reikės dar konkrečiau su prel. Balčiūnu pa- 
sitarti techniškai: daryti šio veikalo du ar tris tomus. Trys būtų sistemin- 
giau - bent pagal mano planą, nes tada būtų galima įtraukti ir Dievo buvi- 
mo klausimą, kuris dabar beveik jau išimtas 'iš apyvartos'. Du būtų aktu- 
aliau, nes Dievo buvimo klausimas kaip sunkus ir grynai filosofiškas at- 
kristų. Tačiau tokiu atveju nukentėtų ir pati problematika. Taip tad svy- 
ruoju ir pats ir nežinau, ką leidėjas pasakys. Kiekvienu betgi atveju tai bus 
tolimesnis mano raštas. 

Brangusis Prelate, ačiū Jum už du čekučius. Juos tikrai panaudosiu rug- 
sėjo mėnesį poilsiui Bad Emse, kur ir pereitais metais buvau. Ten labai 
graži gamta ir jaukus netriukšmingas kampelis. Pridedu Jum Limburgo 
katedros paveiksliuką. Limburgas yra netoli Bad Emso, ant tos pačios Lahn 
upės kranto. Katedra pastatyta ant statmenai į upę krintančios uolos ir 
teikia didingo įspūdžio. Ji turi septynius bokštus: iš jų vieno paveikslėlyje 
nematyti. 

Pasveikinkite kun. Ylą ir pareikškite jam mano apgailestavimą, kad ne- 
galėjau su juo dar sykį susitikti ir išsikalbėti ligi pat širdies gelmių. Jam 
išvykus, buvo pas mane prel. Aviža ir dr. J.Grinius, K.Bradūno sūnus stu- 
dentas Jurgis. Taigi svetelių kartais nestinga. Bet jie atskrenda ir išskren- 
da. O žmogus taip ir gyveni toliau vienas. Dabar aš tikrai vienišas. 

Dar sykį, brangusis Prelate, ačiū, labai ačiū už prisiminimą maldomis 
ir šiltais žodžiais, Jie man yra didelė dvasinė paguoda. - Jus giliai gerbiąs 


ir mylįs 
Jūsų J . N aeu 

108. 


[Bad Emsas] 
1972.VIII.26 
(Ranka rašytas atvirukas) 


Sveikina ir dėkoja už paramą, kad gali atostogauti ramioje vietovėje. Gydytojo 
patariamas, truputį treniruojasi, pusvalandį kopia kalvomis aukštyn. 


1972. rugp. 26 d. 
Brangusis Prelate, 


Iš savo vasarojimo vietos rudens metą siunčiu Jums daug daug nuošir- 
džių sveikinimų ir dėkoju už visas tas dovanėles, kurios įgalino mane pa- 
silsėti šioje gražioje vietoje. O poilsio jau buvau reikalingas. Palikau namie 
visas knygas, kad atleisčiau visus minčių raiščius. Graži gamta ir palan- 
kus oras, atrodo, daro geros įtakos. Gydytojas liepė palaipioti, tad atsar- 
giai ir treniruojuos kasdien, kopdamas kokį pusvalandį. Bet netrukus rei- 
kės grįžti namo ir vėl imtis įprasto darbo. - Linkiu Jum, brangusis Prelate, 
daug jėgų ir sveikatos! Tegu Viešpats Jus laimina ir teikia gausių malonių. 


Jūsų A.Maceina 
109. 


Miunsteris, 1972.X.4 
(Ranka rašytas laiškelis) 


Sveikinimai ir linkėjimai vardadienio proga. 


1972 m. 
šv. Pranciškaus dieną 


Brangusis Prelate, 
Jūsų šventojo Globėjo dieną siunčiu Jums daug nuoširdžių sveikinimų, 
melsdamas šį didįjį Asyžiaus Poverello, kad jis išprašytų iš Aukščiausiojo 


daug Jum malonių ir dar ilgų ilgų metų visų mūsų džiaugsmui! Tebūna ši 
diena Jum, Prelate, vidinės ramybės ir gilaus susikaupimo metas. 


Jūsų visa Jus mylinčia širdimi J. N aeu 

110. 


Miunsteris, 
1972.X.23 


Dėkoja už kunigystės jubiliejaus leidinėlį, apgailestauja, kad negalėjo pats daly- 
vauti minėjime. Prof. Sužiedėlis paminėjo Prelato dėka išleistus 8000 spaudos pus- 
lapių. Tai didžiulis paskleistas gėris. Iš Bad Emso sugrįžo kiek sustiprėjęs. Dabar 
rašo straipsnius. „Draugui“ jau išsiuntė „Laiškus mano kritikams", kur įspėja dėl 
naujųjų teorijų teologijos baruose, kad žmonės nebūtų suklaidinti naujovių. Tai at- 
sakymai knygos „Didieji dabarties klausimai" recenzentams. Toronte, „Tėviškės ži- 
burių" spaustuvėje, spausdinama knyga „Krikščionis pasaulyje. Pasauliškio vaid- 
muo išganymo istorijoje" yra stambesnė už „Didžiuosius dabarties klausimus". 


44 Münster, 
Kerssenbrockstr. 12 
1972 m. spalių 23 d. 


Brangusis Prelate, 


Ačiū Jum, kad atsiuntėte man knygelę, skirtą Jūsų auksiniam Kunigys- 
tės jubiliejui pagerbti. Buvo malonu vartyti jos puslapius ir džiaugtis, kad 
tieka asmenų - dvasiškių ir pasauliškių - dalyvauja Jūsų pagerbimo pro- 
gramoje: tarp jų ir ne vienas mano pažįstamas. Savotišku liūdesiu padvel- 
kė tie vardai į mane, nes aš negalėjau būti tarp jų ir fiziškai paspausti Jum 
rankos. Tačiau aš buvau tą dieną savo dvasia su Jumis; buvau ir anuo 
kukliu spausdintu įnašėliu minėtoje knygelėje. Sava malda ir savais žo- 
džiais apie Jūsų tarnybą Viešpaties Namuose mėginau išreikšti tiek savo 
pagarbą Jūsų asmeniui, tiek gilią padėką Jūsų darbam. Be abejo, jei būčiau 
iš anksto žinojęs, kad mano Jūsų jubiliejui skirtas straipsnis, paskelbtas 
„Drauge“, bus perimtas į Jūsų minėjimo leidinį, būčiau jį praplėtęs ir pa- 
pildęs. Tačiau prel. Balčiūno laiškas, kuriuo jis prašė mano sutikimo leisti 
aną straipsnį perspausdinti, nepasiekė manęs laiku: tuo metu buvau išvy- 
kęs poilsio į Bad Ems ir radau jo laišką tik grįžęs, kai ligi Jūsų iškilmių 
buvo likę gal tik savaitė laiko. Tačiau manau, kad komiteto nariai gerai 
padarė aną straipsnį - tegu ir prastesne forma - perimdami į pagerbimo 
leidinį. Rodos, tai buvo S.Sužiedėlio mintis. Dabar, pasibaigus iškilmėm ir 
su jomis susijusiam nuovargiui, pasilsėkite, mielasis Prelate, ir nesileiskite 
per daug išvarginamas. Neturėčiau nieko nauja pridėti prie to, ką esu Jum 
iš savo širdies pasakęs savo laišku ir savo straipsniu š.m. birželio 18 d. - tą 
dieną, kai vyskupo rankų uždėjimas ant Jūsų galvos Jus padarė Sacerdos 

in aeternum*. Prašau tik Viešpatį, kad Jis Jus dar ilgai laikytų sveiką bei 
vikrų ir leistų Jum dar daug gero padaryti šiam pasauliui, per kurį „ke- 
liaudami mes sveriam blogį, sveriam gėrį", kaip teisingai taria Faustas 
Kirša Jum skirtame eilėraštyje. Jūsų, mielasis Prelate, kelias buvo sverti 
gėrį, irjo Jūs atsvėrėte daug daug pūdų, kuriuos gražiai aprašė Sužiedėlis 
Jūsų kelio apžvalgoje: 8000 puslapių spaudos, išvydusios pasaulį Jūsų dė- 
ka, - tai iš tikro didžiulis gėrio svoris. 

Iš savo pasaulėlio neturėčiau šiuo metu nieko svarbesnio papasakoti. 
Grįžau iš Bad Ems, atrodo, kiek pasilsėjęs. Kopti į kalnelius man sekėsi šį 
rudenį kiek lengviau negu praėjusiais metais. Matyt, širdies raumuo kiek 
sustiprėjęs arba bent nenusilpęs. Nuolatinė gydytojo kontrolė ir vaistai 
palaiko jį kol kas, taip kad, protingai gyvendamas, galiu vis dar šiek tiek 
dirbti. 

Dabar rašau keletą straipsnelių „Draugo" kultūriniam priedui, pava- 
dinęs juos „Laiškai mano kritikam". Pirmasis gal jau bus pasirodęs; antrąjį 
išsiunčiau prieš porą dienų. Vėliau išsiųsiu dar kokius keturis penkis. Tai 
atsakymai mano knygos „Didieji dabarties klausimai" recenzentam (kuni- 
gam: Baltiniui, Celiešiui, Paškui!, Rubikui), kurie savo pastabomis palietė 
ne tik pačią knygą, bet ir bendruosius Krikščionybės klausimus, pav., pa- 
saulio sukūrimą iš nieko, Dievo Apreiškimą, Dievo reiškimąsi gamtoje ir 
istorijoje ir t.t. Šių klausimų aš negalėjau savo knygoje plačiai nagrinėti, 
manydamas, kad jie mum, krikščionim, savaime aiškūs. Tačiau kritikai, 
kiek užsikrėtę naujosiomis idėjomis, iškėlė vieną kitą abejonę, liečiančią 
jau ne mano mintis, o Krikščionybės tiesas. Tad dabar ir norėčiau kiek 
apie šias tiesas pakalbėti, kad skaitytojai nebūtų naujausiomis teorijomis 
klaidinami arba bent sukrečiami, pav., abejojimu, ar Dievas pasaulį iš tik- 
ro yra sukūręs iš nebūties (A.Baltinis), ar Nojaus istorija nėra mitas (A.Ru- 
bikas) ir t.t. 

Naujoji mano knyga „Krikščionis pasaulyje. Pasauliškio vaidmuo išga- 
nymo istorijoje", kurią leidžia kun. Ažubalis Toronte savai Anapilio sody- 
bai paminėti, yra jau renkama „Tėviškės Žiburių" spaustuvėje. Ji išėjo stam- 
besnė negu „Didieji dabarties klausimai". Kada ji pasieks skaitytoją, sun- 
ku pasakyti. Bet tikiuos, kad Kalėdom galėsiu ją Jum, mielasis Prelate, 
įteikti: ją gausite tiesiog iš Toronto. 

Tad dar sykį baigiant: telaimina Viešpats tolimesnį Jūsų gyvenimo ke- 
lią, suteikdamas sveikatos, jėgų ir džiaugsmo. 


Jūsų visa širdimi J. acc 


*Kunigas per amžius (lot.). 
1 Kun. dr. Antanas Paškus (Paškevičius) (g. 1923) - psichologas, kelių knygų autorius (LE, 
XXII, 134; XXXVI, 436; XXXVII, 352). 

111. 


Miunsteris, 
1972 m. Kalėdos 
(Laiškas rašytas ranka) 


Sveikinimai ir linkėjimai. Džiaugiasi, kad „Laiškus mano kritikams" spėjo baig- 
ti prieš susirgimą. Vysk. Brizgys pasidžiaugęs pamokymu kunigams. 


Kalėdos, 1972 m. 
Brangusis Prelate, 


Daug daug džiaugsmo šiomis Viešpaties Gimimo dienomis! Telaimina 
Jis Jus ir teišlaiko Jus ilgus ilgus metus! O Naujieji Metai tebūna Jums ir 
toliau vaisingi Jūsų „Alkai". - 

Esu šiuo metu susirgęs, tad noriu tik nuoširdžiai padėkoti už linkėji- 
mus, „žalia dovanėlę" ir ankstesnius siuntinėlius. Perskaičiau tėvo An- 
driekaus straipsnį apie Jus: nuoširdžiai parašytas. Tik kodėl reikėjo jį dėti 
numerio pabaigoje, o ne pradžioje? - Mano „Laiškai kritikam" jau užbaig- 
ti. Laimei, suspėjau, prieš turėdamas gultis lovon. Vysk. Brizgys pasidžiau- 
gė, kad gražiai „pamokiau" tris kunigėlius. - 


Jūsų visa širdimi A i å 
„VI ACUL 


112. » 


Miunsteris, 1973.V.21 
(Laiškas prof. J. Eretui) 


Džiaugiasi prof. Ereto gera sveikata ir sutikimu parašyti monografiją apie prel. 
Jurą. Jis pats parašyti prof. Eretui apie „fenomeną Jurą" atsisako, nes tik kartą jį 
trumpai buvo sutikęs, pažintis tik „popierinė" - laiškais. Prof. Maceina jų atrinko 
keliolika. Taip pat leidžia pasinaudoti ir savo laiškais, rašytais Prelatui. Prof. Macei- 
nos laiškų ir daug kitokios medžiagos Prelatas nusiuntęs prof. Eretui. Laiškai, pa- 
leisti į pasaulį, nebepriklauso autoriui, kaip ir knygos. Kamuoja podagra. 

44 Münster, 
Kerssenbrockstr. 12 
1973 m. geg. 21 d. 


Mielasis Profesoriau, 


Nuoširdus ačiū Jum už bičiulišką laišką ir ypač už dvi linksmas žinu- 
tes: kad sveikata Jum tebetarnauja ir kad ruošiate monografiją apie prel. 
Jurą. Ryšium su šia monografija Jūs užsimenate, esą ašen galėčiau parašy- 
ti Jum apie „fenomeną Jurą". Jeigu prelatą pažinčiau kiek arčiau, tikriau- 
siai Jūsų norą patenkinčiau. Tačiau esu su juo susitikęs tik vieną vienintelį 
kartą, jam lankant savo seserį vienuolę Vokietijoje, rodos, 1955 (?) Rema- 
gene a Rh. Mudu su tėv. Bernatonių sutikome prelatą Frankfurto aerodro- 
me ir nuvežėme į Remageną. Kitos dienos priešpietį irgi praleidome su 
prelatu. Bet tai ir viskas. Aš grįžau į Freiburgą, o prelatas išskrido atgal į 
Ameriką. Mudviejų pažintis yra tik 'popierinė': laiškais. Tačiau ir šie laiš- 
kai daugiausia buvo reikalų pobūdžio, paprastai liečią prelato leidžiamas 
arba norimas išleisti mano knygas. Be abejo, vienas kitas tarp jų būdavo ir 
kiek bendresnio pobūdžio. 

Gavęs tad Jūsų laišką ir norėdamas padėti Jum, ruošiant prelato mo- 
nografiją, pasiklausiau jį, ar jis sutiktų, kad aš Jum perleisčiau vieną kitą jo 
laišką. Prelatas Juras atsakė, esą Jūs jau esate gavę iš jo „apsčiai įvairios 
medžiagos" ir jau „prikrovęs nemažą dėžę"; esą jo paties laiškai „visada 
buvo rašyti skubotai" ir kad „jie neverti laikyti stalčiuje ar dėžėje, o geriau 
tinką užkurti krosnį" ir t.t. (1973 geg. 3 d.). Tačiau drausti jis neuždraudė. 
Todėl aš atrinkau jų keliolika, kurie atrodė galį Jum teikti čia vieną ki- 
tą biografinę žinutę, čia vieną kitą prelato asmenybės bruoželį, čia vieną 
kitą - tegu ir neįvykdytą - sumanymą: gal iš šių smulkių akmenėlių Jum ir 
pavyks kartu su kitais Jūsų jau turimais akmenėliais sukurti prelato įspū- 
dingą mozaiką. 

Prel. Juras savo laiške mini, kad pasiuntęs Jum tarp kitko ir manuosius 
jam rašytus laiškus. Naudokitės ir jais, mielasis Profesoriau. Tik manau, 
kad iš jų J u r o monografijai turėsite maža naudos: jie greičiau vaizduoja 
mano paties nuotaiką įvairiais praeities tarpsniais ir įvairius erzelius, kilu- 
sius ryšium su mano knygų paruošimu. Bet gal juose rasite ką nors nau- 
dingesnio ir paties Juro reikalu. Paprastai nuorašų savo laiškam nedarau, 
tad dabar jau nebeatsimenu, ką juose esu rašęs. Prel. Juras baiminasi, esą 
gal ašen nenorėsiąs, kad kas nors mano laiškus naudotų. Kodėl ne? Jei 
sykį laišką paleidi į pasaulį, jis nebepriklauso jo autoriui - taip kaip ir kny- 
ga. Tegu tad jį naudoja ir cituoja, kas nori, jei tik jis yra tokio panaudojimo 
vertas. 

Manasis susirgimas pūsle ir inkstais jau praėjęs. Bet dabar mane ka- 

muoja, matyt, šios infekcijos pažadinta podagra (Gicht), įsimetusi į rankų 
ir kojų pirštus bei sąnarius, taip kad vaikštau lazdele pasiramsčiuodamas 
ir nuolatos prie kiekvieno pasisukimo 'dejuodamas'. Gydymas lig šiol dar 
padėties nepagerino. Po vienos savaitės vėl bus tiriamas kraujas. Gal tada 
gausiu kiek veiksmingesnių vaistų. 

Daug sveikatos ir kūrybinės energijos bei ištvermės linki Jums, miela- 
sis Profesoriau, visa širdimi 


Jūsų A.Maceina 


P.S. Jeigu tas ar kitas reikalėlis prel. Juro (ar mano paties) laiškuose 
būtų Jum įdomus, tačiau ne visai aiškus, esu visados pasiryžęs Jum tai 
paaiškinti kiek galėdamas. 


113. 


Miunsteris, 
1973.X.4 


Sveikindamas vardo dienos proga, primena prof. Ereto pasakytus apie Prelatą 
žodžius: Valančiaus šviesa įsižiebė už marių Prelato darbuose. Visas gyvenimas - 
knygnešio veikla, visi darbai atlikti su kaupu. „Draugo" kultūriniame priede keliais 
straipsniais atsakys savo kritikams dėl jo požiūrio į Teilhardą de Chardiną. Kun. 
Rubikas pasiūlęs jam laiškų forma rašyti knygą. Sutiko. Tai būtų nauja mūsų religi- 
nėje literatūroje. Būtų dar vienas tomas prel. Balčiūno leidžiamai serijai. Bet kol kas 
tai tik žvirblis ant stogo, bet jis jau ten tupįs. Šią vasarą jis pats nebuvo išvažiavęs 
pailsėti, nes ligos kankino. Klausia, kaip praėjo Akademijos Suvažiavimas. „Krikš- 
čionis gyvenime" tebėra spaustuvėje. 


Münsteris, 
1973 m. 
šv. Pranciškaus Asyžiečio dieną. 


Brangusis Prelate, 


Jau daug metų, kai šią dieną atvykstu pas Jus pasveikinti Jūsų ir palin- 
kėti Jum, kad šventasis Jūsų Globėjas tebeapsuptų Jus savu apsiaustu, sau- 
godamas Jus nuo visokių žemės negandų ypač dabartinio Jūsų amžiaus 
metais: jie yra tokie trapūs, todėl reikalingi pagalbos tiek iš artimųjų, tiek 
iš šventųjų. Būkite šią dieną, Prelate, džiugus savo širdyje, nes, žvelgdami 
atgal, Jūs regite dirvonus, suartus Jūsų pastangomis. Apie tai kalbėjo 

prof. Eretas šiemetinėje studijų savaitėje, ir mes visi pritariame jo minčiai: 
Valančiaus šviesa už marių įsižiebė Jūsų darbuose, ir Jūs tapote didžiuoju 
knygnešiu skurstančiai mūsų kultūrai, pasilikdamas juo ligi pat šios die- 
nos. Tebūna ši šviesa Jūsų paguoda bei sustiprinimas, kai ateis sunkesnės 
valandos. O savo Vardo Dieną apžvelkit šią knygnešio veiklą kaip didžiu- 
lę Viešpaties malonę, virtusią Jūsų gyvenimo pašaukimu bei uždaviniu. 
Retas kuris iš mūsų galėtų pasidžiaugti savo gyvenimo uždavinį įvykdęs 
su tokiu kaupu, kaip Jūs, Prelate. Jūsų otium cum dignitate* yra pelnytas 
visapusiška šio žodžio prasme. Užtat ir Jūsų Vardo Diena tebūna Jum 
džiaugsmo diena. To linkiu Jum visa savo Jum dėkinga širdimi, nes juk ne 
kas kita, kaip tiktai Jūs įnešėte ir mano knygas į mūsų visuomenę. Jeigu jos 
šiai visuomenei kiek pasitarnauja, tai visų pirma yra Jūsų nuopelnas, nes 
be Jūsų pastangų bei aukos jos tikriausiai arba būtų buvusios iš viso nepa- 
rašytos, arba likusios subraukyto popierio gabalai. Prof. Ereto sugalvota“ * 
Jūsų charakteristika „Valančiaus šviesa už marių" yra nuostabiai tiksli. 
Tegu tad ši šviesa spindi ir toliau visų mūsų pasigėrėjimui. 

Jūsų paskatintas raštinis triūsas manyje kol kas vis dar nesibaigia. Nors 
šiais metais mane kankina nauja negalia - artritis, tačiau vis teberašinėju 
toliau. Kadangi „Aidų" pastarieji net šeši numeriai buvo skirti kritikai ma- 
no nusistatymo Teilhard de Chardin atžvilgiu, todėl sumaniau savą nusi- 
statymą kiek pateisinti, jį papildant, praplečiant ir vietomis savo kritikam 
atsakant. Jis bus spausdinamas „Draugo" kultūros priede. Kiek žinau, pas- 
tarosios savaitės šeštadienį (9. 29) turėtų būti pradėtas pirmas iš „Laiškų 
Teilhardo šalininkam". Galjau būsite šį numerį turėję savo rankose. Tokių 
laiškų bus 6 ar 7. šiandien baigiau 5-jį ir tuoj pradėsiu rašyti šeštąjį. 

Dar viena raštinė naujiena: kun. A.Rubikas, kuris ginčijasi su prel. Tu- 
laba Bažnyčios klausimais, pasiūlė man kartu su juo rašyti knygą pokalbio 
laiškais pavidalu: „Pokalbis dvasiškio su pasauliškiu". Pasiūlymą priėmiau 
su džiaugsmu ir net su tam tikru užsidegimu: juk tai būtų kažkas nauja 
mūsų religinėje literatūroje. Į kun. Rubiko pasiūlymą atsakiau teigiamai, 
padarydamas iš šio atsakymo „Pratartį" būsimajai knygai. Šią pratartį nu- 
siunčiau kun. Rubikui, kuris dabar ruošia antrą laišką, į kurį aš atsakysiu 
savu laišku - ir taip eis laiškas po laiško, atsakymas po atsakymo, vis išau- 
gąs iš pirmesnio. Tai turėtų būti organiškas dalykas. Nežinau, kokius klau- 
simus kun. Rubikas kels. Bet tai ir gerai, nes kalbantis tikra prasme, tegu ir 
laiškais, klausimai iškyla savaime - taip lygiai, kaip ir kalbantis žodžiu. 
Kun. Rubikas yra gerai išsilavinęs ir teologiškai apsiskaitęs. Todėl manau, 
kad mūsų pokalbis nebus lėkštas. Tačiau nepadarysime jo nė per daug 
moksliško: kalbantis tikra prasme, didelis moksliškumas pasitraukia šalin 
savaime. Jei šis mudviejų užmojis bus ištesėtas ligi galo, manau, kad prel. 


* Garbingas poilsis (Iot.). 

Balčiūno serija praturtės vienu nauju tomu. Jam apie tai dar nerašiau, nes 
tai tik žvirblis ant stogo, bet jis ten jau tupi. 

Šią vasarą niekur negalėjau išvažiuoti papoilsiautų. Mat praleidęs žie- 
mą pūslės ir inkstų geldelių uždegimą ir prasiveržus artričiui, reikėjo pra- 
dėti tvarkyti šį pastarąjį - iš sykio tabletėmis, kad sumažintų kraujuje stip- 
riai padidėjusią šlapimo rūgštį. Jos šią rūgštį numušė ligi normos. Tačiau 
sąnarių uždegimo nepašalino. Tada reikėjo griebtis naujausiojo preparato 
su cortisonu ir imti injekcijų - trijų dienų, paskui savaitės, paskui dviejų 
savaičių protarpiais, vis esant gydytojo kontrolėje, nes Cortison, kad ir ne- 
gryna forma, vis dėlto nėra nepavojingas vaistas. Taip tad ir praėjo visa 
vasara tokioje kontrolėje. Dabar injekcijas pakeitėme žvakutėmis kas an- 
tra trečia diena. Artritis apsilpęs, skausmai sumažėję, sąnarių sutinimas 
atsileidęs, bet liga kaip tokia nėra išnykusi: pirštai rankų ir kojų tebliko 
jautrūs, naktį jie sustingsta, kairės rankos riešas kartais tebeskauda gana 
stipriai, tas pat ir su kairės kojos papade. Tačiau, atrodo, kad mano am- 
žiuje šios ligos jau nebus galima visiškai pašalinti. Gerai, jei pasiseks ją 
apraminti, kad neišsivystytų toliau, leisdama naktimis miegoti, o dieno- 
mis dirbti. Ir už tai būsiu dėkingas Viešpačiui. 

Kaip praėjo LKM Akademijos suvažiavimas? Kadangi laikraščiai pa- 
siekia Europą tik po 4-5 savaičių, tai ligi šiol dar jokio platesnio aprašymo 
neužtikau. Kaip sutarėte su kun. Liuima dėl „Krikščionis pasaulyje" įjun- 
gimo į Akademijos organizmą? Ar šis įjungimas duos „Krikščioniui gyve- 
nime" naujų impulsų? Prel. Balčiūnas man atsiuntė porą lapelių protoko- 
lų bei nutarimų, bet jie yra tokie bendri, jog iš jų nieko konkretaus neregė- 
ti. O pats jokių paaiškinimų nepridėjo. 

Mano knyga „Krikščionis pasaulyje" vis dar tebėra „Draugo" spaustu- 
vėje. Kaip toli pažengusi, neturiu dabar jokių žinių. Netrukus prašysiu 
administraciją, kad ji, jei jau reikiamai pažengusi, būtų išsiuntinėta mie- 
liem bičiuliam USA. Jūs, Prelate, turėtumėte ją gauti pats pirmasis. 

Tokios tad smulkios žinutės iš manos padangės. Ruduo Vokietijoje pra- 
sideda lietumi ir šaltu poliariniu oru. Jau reikia nuolatos kūrenti pečių. 

Dar sykį daug Viešpaties palaimos ir džiaugsmo Jūsų Šventojo Globėjo 
dieną Jums linki labai labai nuoširdžiai 


Jus didžiai gerbiąs J i 7 
„VI ACU 

114. 


Miunsteris, 
1973.XII.12 


Prelato linkėjimas „Raštais spinduliuoti Kristų"jam esąs mielas, bet ne visada 
sekasi taip daryti. Stebisi, kad per metus nepasirodė jo studija „Krikščionis pasauly- 
je": ar bloga organizacija, ar apkrovimas darbais, ar, pagaliau, sabotažas. Čikagos 
ateitininkai perspausdina jo „Didįjį Inkvizitorių", nes antroji laida jau pasibaigusi. 
Turės parengti Lietuvių fronto bičiulių suvažiavimui pranešimą, taip pat paskaitą. 
Paskui imsis „Religijos filosofijos"; jai renka medžiagą. Čia lengva paklysti, nes ka- 
talikiškos tuo reikalu studijos nėra; protestantų religiniai apmąstymai yra arba fi- 
deistinio, arba racionalistinio pobūdžio. Domisi charizmatiniu judėjimu. Norėtų po- 
zityviiai išdėstyti apie Šv. Dvasios dovanas. Linki Šv. Kalėdas švęsti ramia širdimi; 
taika žemėje - dvasinės ramybės spinduliavimas. 


44 Münster, 
Kessenbrockstr. 12 
1973 m. gruodžio 12 d. 


Brangusis Prelate, 


Sėdant man rašyti Jums šias kelias eilutes Viešpaties Gimimo švenčių 
proga, štai laiškanešys įteikė man Jūsų sveikinimus su dovanėle. Ačiū Jums 
už visa tai: už prisiminimą, linkėjimus ir mielus žodžius, iš kurių man 
ypač smigo širdin pastarieji: „raštais spinduliuoti Kristų". Mėginau tai vi- 
są gyvenimą, tebemėginu ir dabar. Ne visados tai pasiseka man vienodu 
būdu. Ne vienas mano raštas susilaukia priekaištų ir nepasitenkinimo. At- 
simenate, Prelate, kaip yra buvę su „Saulės Giesme": nepatinka kai kam 
kuris skyrelis, ir guli knyga spaustuvėje mėnesių mėnesius. Sulaikyti ją 
per vėlu, užtat mėginama delsti... Kažkoks piktas įtarimas sukiojasi mano 
širdyje ir dabar ryšium su mano pastaruoju raštu „Krikščionis pasaulyje". 
Spaustuvei įteiktas jis jau š. m. sausio mėnesį. O niekaip nepajėgia pasiro- 
dyti. Išsiunčiau administracijai savo korteles, kai paaiškėjo, kad jau at- 
spaustas ir jau bus tuoj siunčiamas rišyklon. Tai buvo spalių mėnesį. O ir 
šiandien jis tebeguli rišykloje. Labai norėjau, kad jį gautumėte Kalėdom 
kaip mano pagarbos ir meilės ženklą; kaip ženklą, kad vis dar tebekrutu. 
Tačiau atrodo, kad mano noras bus veltui. Vakar Bradūnas pranešė, kad 
knygos vis dar nėra iš rišyklos gauta. Kas ten kliūva, nežinau: nenoras, 
apsikrovimas kitais darbais, bloga organizacija ar tiesiog sabotažas? Ma- 
nau, kad ir prel. Balčiūnas čia truputį per pasyvus: jam reikėtų aiškiau 
susitarti dėl termino. Juk ir jam pačiam yra didelis nuostolis, jei jo serijos 
leidiniai nepasirodo tinkamu laiku. O prieškalėdinis metas kaip tik ir būtų 

toksai laikas, kai žmonės knygų daugiau perka dovanoms ar sau patiems. 
O dabar knyga nepasieks nei skaitytojų, nei knygos platintojų, jei ir būtų 
įrišta paskutinėmis dienomis prieš šventes. Lig šiol nieko nerašiau prel. 
Balčiūnui šiuo reikalu, vis tikėdamasis, kad gal viskas susitvarkys. Bet da- 
bar atrodo, kad jau šaukštai po pietų. Tad ir Jūs, mielasis Prelate, knygą 
gausite, atrodo, jau tik po švenčių. Man tai labai skaudu, kad negaliu Jums 
jos padėti ant Jūsų stalo kaip vaisių Jūsų palinkėtų žodžių raštais spindu- 
liuoti Kristų. Man tiesiog netelpa galvon, kaip galima knygos neatspaus- 
dinti ištisus metus... Čia turi būti kažkur netvarka ar sąmoningas vilkini- 
mas. Tačiau atleiskite man šią 'Jeremijo raudą'. Man tik gaila, kad sava 
knyga negaliu pasveikinti Jūsų šiomis prasmingomis dienomis. 

Šiaip mano pasaulėlis dabar tuštokas. Baigęs laiškus Teilhardo šalinin- 
kams, dabar truputį ilsiuos, atlikdamas visokius kasdieninius reikalėlius. 
Po švenčių tuoj pat reikės sėsti prie paskaitos „Tikėjimas ir laisvė", kurios 
gavėnios metui pasiprašė Čikagos Ateitininkai sendraugiai. Jiems ją paža- 
dėjau parašyti ir pasiųsti, o jau perskaityti teks kam kitam. Tema kiek filo- 
sofinė, tačiau jie ten esą sunkesnių klausimų nebiją. Beje, Čikagos At-kai 
Sendraugiai, studentui prašomi, nutarė išleisdinti trečiąją laidą „Didžiojo 
Inkvizitoriaus", kurios antrąją laidą daugiau kaip prieš 20 metų buvote 
išleidęs Jūs, Prelate, kurios betgi dabar, sako, jau niekur negalima gauti. O 
studentai yra šia knyga labai susidomėję. Tad Sendraugiai nusistatė pa- 
tenkinti studentų prašymą. Jie surado ir vieną ponią, kuri yra šios knygos 
mecenatė. Knyga bus leidžiama fotomechaniniu būdu, taip kad jokių pa- 
taisų negalima padaryti. Man teko parašyti tik naują pratarmę, kadangi 
senoji jau nebetinka. Čikagos At-kų Sendraugių pirmininkė p-lė Jautakai- 
tė man rašė, kad knyga jau atiduota spaustuvėn ir pasirodysianti ateinan- 
čių metų pradžioje. Tikėkimės, kad ji spaustuvėje negulės tiek ilgai, kaip 
dabartinioji. 

Dar vienas darbelis man kvaršina galvą: gegužės mėn. pabaigoje atei- 
nančiais metais bus jubiliejinis Lietuvių Fronto Bičiulių suvažiavimas. Jų 
valdyba pasiprašė mane parašyti programinį referatą šiam suvažiavimui; 
referatą, kuris nubrėžtų tolimesnes ateities gaires jų veiklai. Tai nelengvas 
uždavinys, nes nesu įsijungęs į šią veiklą, o stebiu ją tik iš tolo. Žinoma, 
stebėdamas šiek tiek turiu savo nuomonių bei minčių. Tik nežinau, ar iš jų 
bus galima sumegzti ką nors, kas atrodytų lyg programa ateičiai. Reikės 
pamėginti. - Šie tad du darbeliai - paskaita At-kams ir referatas frontinin- 
kams - kaip tik ir išsems man pirmuosius ateinančiųjų metų mėnesius. 
Paskui reikės sėsti prie religijos filosofijos. Jai medžiagą renkuosi gana in- 
tensyviai, skaitydamas dabar naujausius šiuo reikalu leidinius ir peržiūrė- 
damas savo vokiškas paskaitas, šiuo klausimu skaitytas Mūnsterio uni- 
versitete 1966-68 metais, prieš susergant. Ši knyga pareikalaus kiek inten- 
syvesnio darbo bei atidumo, nes čia lengva paklysti. Katalikai religijos fi- 

losofijos tikra prasme beveik neturi. O protestantų religiniai filosofavimai 
yra arba fideistiniai, arba racionalistiniai. Tad nėra kuo tikrai vadovautis. 

Man niežti pirštai tarti kokią vieną kitą mintį dabar irgi mada virstan- 
čio vad. charizmatinio atsinaujinimo atžvilgiu, dėl kurio jau ir mūsų spau- 
doje yra kilę ginčų (pv., tėv. Vaišnora ir dvi moterys „Darbininke“"). Gal 
Vaišnora ir per neigiamai atsiliepė. Tačiau anos moterys gina šį atsinauji- 
nimą irgi nekritiškai. Tad dabar dairausi kiek ir aš šiuo reikalu. Turiu di- 
džiulį pravoslavų didelio teologo S. Bulgakovo veikalą apie Šv. Dvasią 
rusų kalba („Utešitelj"). Esu jį skaitęs, tačiau ne šiam konkrečiam reikalui. 
O ten Bulgakovas plačiai kalba apie Šv. Dvasios dovanas, tarp kitų ir apie 
pranašavimo bei kalbų dovaną, dėl kurių kaip tik dabar ir ginčijamasi. Jei 
turėsiu laiko, gal ir parašysiu visiškai pozityviai, nesileisdamas į jokį 
ginčą. 

Mano sveikata šią žiemą kiek silptelėjusi: oras Vokietijoje dabar yra 
labai nepastovus - nuo didelio šalčio tuoj pereina į šilimą ligi 10 laipsnių. 
Taigi atsiliepia ir širdžiai, ir artričiui, kuris mane, atrodo, jau tebekamuos 
ir toliau. Bet dirbinėti galiu ir už tai dėkoju Viešpačiui. 

Brangusis Prelate, švęskite ateinančias Kalėdas džiugia širdimi ir ra- 
mia dvasia. Taika žemėje juk ne kas kita, kaip šios dvasinės ramybės spin- 
duliavimas. Tegu Kūdikėlis Kristus palaimina visą tolimesnį Jūsų žemės 
kelią ir tepalengvina Jūsų žingsnius, kuriuos amžius daro vis sunkesnius. 
Tepadeda Jis Jums nešti žmogiškąjį kryželį ligi galo, kaip kad skaidriai jį 
nešėte visą laiką. 


Jūsų visa širdimi A.Maceina 


115. 


Miunsteris, 
1974.V. 28 


Jspėja Prelatą neskraidyti lėktuvu, nes kenkią širdžiai, ypač silpnai. Parašė kele- 
tą straipsnių, dabar, nustūmęs visus kitus darbus, pradės rašyti „Religijos filosofi- 
ją". Dambriūnas recenzijoje sumaišęs tapsmą su evoliucija. Krikščionybė nėra evo- 
liucija, bet tapsmas. Ne kiekvienas tapsmas yra evoliucija, bet kiekviena evoliucija 
yra tapsmas. Trečioji „Didžiojo Inkvizitoriaus" laida jau pasirodė. Būgštauja, kad 
prof. Eretas gali nespėti baigti monografijos apie prel. Jurą, kad neatsitiktų taip, kaip 
su prof. Z.Ivinskio „Lietuvos istorija" ir „Merkeliu Giedraičiu". 

44 Münster, 
Kerssenbrockstr. 12 
1974 n? geg. 28 d. 


Brangusis Prelate, 


Nerašiau Jums Velykoms, nes nežinojau, kur esate. Nerami žinia, kad, 
belydėdamas ligonį, Patys susirgote ir turėjote atsigulti ligoninėn, kažkaip 
nugąsdino mane, ir aš nuolat skaitydavau didžiai vėluojančius laikraš- 
čius, ar nerasiu linksmesnės žinelės. Taip ir praėjo daug laiko. Galop nese- 
niai patyriau, kad nugalėjote Jus ištikusius silpnumus ir grįžote atgal į 
savo seną buveinę Putname. Tai buvo man didelis džiaugsmas, kuriuo ir 
noriu dabar pasidalinti su Jumis. Dėkoju Viešpačiui, kad Jis išvadavo Jus 
iš negalių ir paliko Jus tarp mūsų. Tačiau būkite atsargesni, Prelate. Jau 
tada, kai skaičiau, kad ryžotės skristi, man pasidarė truputį nejauku. Mat 
čia, Europoje, gydytojai yra įsitikinę, kad skridimas lėktuvu yra didžiulis 
apsunkinimas širdžiai - net ir sveikai. Gal Amerikoje, esant lėktuvų kelio- 
nėms kasdienos reikalu, šis dalykas ir neimamas dėmesin. Bet tai nereiš- 
kia, kad jis pranyksta. Staigus oro spaudimo pakeitimas kylant ir leidžian- 
tis, per žemas spaudimas lekiant, daro įtakos širdžiai kiekvienu atveju. 
Jeigu tad širdis dėl ligos ar amžiaus yra apsilpusi, skridimas sudaro visa- 
dos rimtą pavojų. Tai visa ašen ir prisiminiau, sužinojęs, kad prel. Balčiū- 
nas Jus palydėjo į aerodromą... Bet dėkokime Dievui, kad viskas laimin- 
gai pasibaigė. Dabar belieka Jums tik atsigauti nuo viso to ilgos kelionės 
bei gulėjimo ligoninėje nuovargio. 

Ašen pats pastaraisiais mėnesiais turėjau visokių smulkesnių rašinėji- 
mų bei susirašinėjimų: paskaita apie „Tikėjimą ir laisvę" ateitininkams sen- 
draugiams Čikagoje, vienas straipsnis apie „Dviejų kultūrų sankirtį" mū- 
sojo jaunimo dvasia laikraščiui „Į Laisvę"!, paskaita frontininkų suvažia- 
vimui apie „Būsimosios mūsų veiklos" gaires, straipsnis „Svečias ar Mo- 
kytojas?" laikraščiui „Laivas“, vienas interview „Tėviškės Žiburiams" pas- 
tarosios mano knygos proga, - visa tai buvo manieji kasdieniai darbeliai. 
Tačiau dabar juos visus apsivaikęs, naujų žadu tuo tarpu nesiimti. Visų 
pirma todėl, kad ir mano širdis pastaruoju metu truputį darosi nerami; 
antra, todėl, kad jau laikas man visu rimtumu sėsti prie „Religijos filosofi- 
jos". Nors ir nėra gražu per dažnai išleisti po knygą, tačiau „Religijos filo- 
sofiją" norėčiau dar parašyti ir išleistą pamatyti. Tad dabar, kiek pasiskai- 
tęs reikalingos literatūros, reikės pradėti ją rašyti, visa kita pastumiant į 
šalį ir atidedant ateičiai, nors kartais ir niežti pirštai imtis plunksnos ir 


1 Uždarius dienraštį „Į laisvę", netrukus, 1943 m., pasirodė žurnalas, atgaivintas 1948 m. 
Vokietijoje, 1953 m. perkeltas į JAV. Lietuvių fronto rezistencinės dvasios žurnalas, einantis 
tris kartus per metus (LE, VIII, 397; XXXVI, 251; XXXVII, 218). 

įsileisti į tą ar kitą ginčą. Sakysime, K.Bradūnas atsiuntė man vakar L.Damb- 
riūno2 pastabas mano laiškams apie Teilhard de Chardin. Ten jis kelia 
klausimą apie mokslo, filosofijos ir religijos santykius - tema, kuri prašyte 
prašosi kiek gilesnio paaiškinimo. Gal jam atsakysiu tik trumpai, nes Damb- 
riūnas mane ten padaro beveik Teilhardo šalininku todėl, kad ir aš pripa- 
žįstąs tapsmą (žmogaus ir pasaulio). Taip, savo pastarojoje knygoje aš daug 
kalbu apie tapsmą (fieri), kadangi visas žmonijos gyvenimas žemėje juk 
yra didžiulis tapsmas - eiga nuo rojaus ligi pasaulio perkeitimo. Tačiau 
Dambriūnas neskiria tapsmo nuo evoliucijos: kiekviena evoliucija yra taps- 
mas, bet ne kiekvienas tapsmas yra evoliucija. Evoliucija yra savotiškas, 
specifinis tapsmas, ypač Teilhardo sampratoje, turįs vieną kryptį, nuolat 
darąs pažangą, neinąs atgal ir t.t. Tuo tarpu krikščioniškai suprastas taps- 
mas, kaip ašen jį savo knygoje vaizduoju, neturi vienos krypties (jis gali 
eiti Dievo linkui, bet jis gali ir trauktis nuo Dievo: iš čia kyla visos istorijos 
dviveidiškumas, arba ambivalencija); jis vargu ar daro pažangą, dažnai 
grįždamas atgal ir naikindamas tai, ką buvo sukūręs. Visa Krikščionybė 
yra tapsmo religija, o ne statinio pasaulio ar statinio Dievo. Tačiau kas 
galėtų teigti, kad Krikščionybė yra 'evoliucijos religija'? - Visa tai gal rei- 
kės trumpai „Drauge" paaiškinti. L.Dambriūnas kelia savo straipsnyje dau- 
gybę ir kitų mums nepriimtinų teigimų, kaip dvasios kilimas iš medžia- 
gos. Bet apie tai jau esu pasisakęs tiek ankstesnėse knygose, tiek laiškuose 
Teilhardo šalininkams. Tad gal neverta kartotis, nes tai atima laiko bei 
jėgų, o naudos vargu ar yra. 

Ar žinote, Prelate, kad Čikagos ateitininkų sendraugių rūpesčiu išleis- 
ta šiomis dienomis trečioji manojo „Didžiojo Inkvizitoriaus" laida? Jo me- 
cenatė yra ponia M.Šmulkštienė, mirusio politiko Vinco Šmulkščio žmo- 
na. Kadangi „Didysis Inkvizitorius" jau buvo nebegaunamas, o jo pagei- 
davo studentai ateitininkai, tai sendraugiai šį leidimą ir parūpino. Jis iš- 
leistas fotomechaniniu būdu, nieko nekeičiant. Parašiau naujai tik pratar- 
tį, nes senoji jau buvo per daug pasenusi. Paprašysiu leidėjus, kad jie pa- 
siųstų Jums laidos egz. bent pasižiūrėti, kaip atrodo. 

Šiandien gavau iš prof. Ereto jo knygelę „Pädagogische Miniaturen" 
(Basel 1974; 81 pusl.): tai jo kalbos auklėjimo ir mokyklos reikalais, pasa- 
kytos Bazelyje įvairiomis progomis. Ryšium su šia jo knygele pagalvojau, 
kaip toli jis yra pasivaręs su Jūsų, Prelate, monografija? Juk ir jis yra ne per 
jauniausias. Kad ir jam taip neatsitiktų, kaip mūsų Zenonui Ivinskiui su 
„Lietuvos istorija" ar su „Merkeliu Giedraičiu"! Mat nė vienas su Dievu 
nesame sutarties padarę. Tad, atrodo, reikia visų pirma atlikti tai, kam 
žmogus esi įsipareigojęs. Beje, su Ivinskio istorija, atrodo, nieko neišeis. 


2 Leonas Dambriūnas (Dambrauskas) (1906-1976) - kalbininkas, asistentas Vytauto Di- 
džiojo universitete, daugelio žurnalų bendradarbis, lituanistinių knygų autorius (LE, IV, 262; 
XXXVI, 173; XXXVII, 122). 

Prel. Jatulis? pažadėjo I tomą apdoroti, tačiau ligi šiol nieko nedaro. Taip 
viskas ir guli. Iš Ivinskio nupirkto palikimo reikėjo daug ką tiesiog išmesti, 
nes tai buvo nenaudingų (bent LKM Akademijai) laikraščių rinkiniai. Iš- 
leista daug pinigo, o vaisių nesimato. Taip eina vėjais žmogaus palikimas, 
kai jis pats jo laiku nesutvarko. Tai pamoka visų pirma man pačiam. Užtat 
ir noriu padaryti tiek, jog manojo 'palikimo' neliktų iš viso. 

Tad ir pasikalbėjau truputį su Jumis, Brangus Prelate, po ilgesnio laiko. 
Tikiuos, kad sveikata Jūsų taisysis, kad Jūs nesiimsite tokių pavojingų ke- 
lionių ir kad todėl mums teks dar ilgai ilgai pasikalbėti ir pasidalinti min- 
timis bei įspūdžiais. O tuo tarpu linkiu Jums dar sykį naujų jėgų ir Viešpa- 
ties malonių pakelti visoms žemiškosios būties sunkenybėms. 


Jūsų visa širdimi bei prieraišumu A š M o euru. 


116. 
Miunsteris, 
1975.11.18 


Džiaugiasi, kad Prelato sveikata pagerėjo po visų operacijų, kad jis kasdieną po 
valandą vaikštąs - tai senatvėje esąs pagrindinis vaistas. Apie Putnamo gyventojus 
daug išgirdo iš prel. Balčiūno. „Religijos filosofijos" turi 150 puslapių, bet pusės dar 
nesą. Teks paminėti tris sukaktis: prof. J.Girniui - 60 metų, Solovjovui - 75 metai 
nuo mirties, Brazaičiui - 1 metai nuo mirties. Linki pajusti Prisikėlimo paslapties 
reikšmę. 


44 Münster, 
Kerssenbrockstr. 12 
1975 m. kovo 18 d. 


Brangusis Prelate, 


Visų pirma nuoširdus ačiū Jums už sveikinimus, kuriuos man perdavė 
prel. V.Balčiūnas, atvykęs pas mane vas. 25 d. Miela buvo man girdėti, 
kad Jūs, pergyvenę įvairių operacijų ir turėję sunkumų su akimis, dabar 
vėl galite jau skaityti, kas palengvina tiek šv. Mišių laikymą, tiek kasdie- 
nos gyvenimą. Bet ypač džiugu buvo iš prel. Balčiūno patirti, kad Jūs sis- 
temingai kasdien nueinate 5 mylias - tvirtu ir smagiu žingsneliu ir kad šią 
medicininę 'pareigą' vykdote labai stropiai. Iš tikro, kūno judėjimas senat- 
vėje yra pagrindinis vaistas tiek širdžiai, tiek kraujo spaudimui, tiek vidu- 
rių veikimui. Jeigu tad judate sistemingai ir tiek daug, tai iš tikro išlaikysi- 

3 Dr. mons. Paulius Jatulis (Jatulevičius) (1912-1995) - pastoracinį darbą dirbo Australijo- 


je, Vatikano radijo lietuviškosios programos vedėjas, istorikas, išleido Babinovskio kodeksą 
Lietuvos istorijos šaltinių serijoje (LE, IX, 331-332; XXXVI, 267; XXXVII, 230). 

te savo organizmą aukštumoje ir neįeisite jam greitai susidėvėti. Ir aš sten- 
giuos vaikščioti sistemingai. Tačiau mano širdis nepakelia šalto vėjo, kuris 
Vestfalijos lygumose esti neretas svečias. Ir šiomis dienomis jis pučia gana 
stipriai ir yra labai žvarbus. Tada aš sėdžiu namie. Užtat esu išmokęs ke- 
liolika gimnastikos pratimų. Tad kai neinu pasivaikščioti, gimnastikuo- 
juos keletą kartų per dieną. Tai gal ir nevisiškai atstoja pasivaikščiojimą, 
tačiau bent dalimi neleidžia organizmui sustingti. 

Prel. Balčiūnas daug pasakojo apie Jus ir visą gyvenimą Putname, ir aš 
tarsi persikėliau į aną lietuvišką kampelį, kuriame buvojate Jūs, kur veikia 
mano pažįstamos seselės, kur amžinam poilsiui yra atsigulęs mano didis 
bičiulis J.Brazaitis. Ir apie kun. Ylą daug kalbėjomės: jis judrus, veiklus, 
kūrybiškas, nors, prel. Balčiūno žodžiais tariant, dabar jau pasidaręs kiek 
jautrus ir truputį blaškosi nuo vieno darbelio prie kito; nespėdamas vieno 
užbaigti, pradeda kitą. Pasveikinkite jį, Prelate, perduodami jam mano 
linkėjimų glėbį, ir pasakykite jam, kad kun. Stasys! susitelktų ir iš tikro 
baigtų tai, kas seniai pažadėta. „Krikščionis gyvenime" susmuks, jei mes, 
jo redaktoriai - kun. Stasys priklauso prie jo redakcijos - savo raštais ne- 
palaikysime. 

Mano pastogėje rašomoji mašinėlė tebebarška vis toliau. Svarbiausias 
mano darbas dabar yra rašyti „Religijos filosofiją". Jau turiu jos per pus- 
antro šimto puslapių. Tai dar ne pusė, bet netoli jos. Šį darbą laikas nuo 
laiko pertraukia kiti, trumpesni darbeliai, kuriuos reikia čia pat atlikti. Į 
mano laišką Ateitininkų Federacijos vadui dr. P.Kisieliui? atsiliepė keli 
ateitininkai (tarp jų ir kun. Yla). „Ateities" redaktorius kun. K.Trimakas3 
atsiuntė man šiuos atsiliepimus ir prašė parašyti atsakymą. Parašiau. Jis 
bus paskelbtas šio mėnesio „Ateities“ numeryje. Taip pat „Aidų" redakto- 
rius J.Girnius atsiuntė man kun. A.Rubiko straipsnį apie kunigystę, para- 
šytą ryšium su mano knyga „Krikščionis pasaulyje", prašydamas irgi ma- 
no atsakymo. Parašiau. Abu šie straipsniai bus įdėti į „Aidus" kartu šalia 
vienas kito. Kun. Rubikas yra moderniosios teologijos atstovas ir regi ku- 
nigystės esmę ne aukojime, o vadovavime. Teko prieš tai pasisakyti. Da- 
bar dar laukia straipsnių trys sukaktuvininkai: J.Girnius - 60 m. amžiaus, 
V.Solovjovas - 75 metai nuo mirties ir J.Brazaitis -1 metai nuo mirties. Tai 
pavasario ir vasaros šalutiniai darbeliai. Mano sveikata tuo tarpu ne blo- 
giausia. Mėginu gyvent, kaip sakoma, 'protingai'. Tad ir dirbti kol kas dar 
sekasi. O gal dėl to ir sveikata ne blogiausia, kad dirbu. Gydytojai ne sykį 
taip mano: kol žmogus turi uždavinį gyvenime, tol ir gyvena. Miršta tada, 
kai savo gelmėse pasijaučia nebereikalingas. 


1 Kun. Stasys Yla. 

2Dr. Petras Kisielius (g. 1917)-gydytojas, Ateitininkų studentų sąjungos pirmininkas (LE, 
XI, 526; XXXVI, 307-309). 

3 Dr. kun. Kęstutis Trimakas (g. 1930) - psichologas, „laiškų lietuviams" ir „Ateities" 
redaktorius (XXXVI, 510; XXXVII, 608-609). 


298 MIUNSTERIO LAIKOTARPIS 


Brangusis Prelate, kai skaitysite šį laiškelį, jau bus visiškai priartėjusios 
Kristaus prisikėlimo šventės. Pasidžiaukite jomis visa savo būtybe! Tegu 
mirties pergalė, Kristaus įvykdyta, suteikia visiems mum ne tik vilties, 
bet ir vidinės stiprybės bei šviesos tiesiog jauste pajausti, koks didžiulis 
įvykis yra Prisikėlimas visai žmonijai ir kiekvienam tikinčiajam, o ypač 
mums, kurie kasdien vaikštome „in umbra mortis"*. Tegu velykų dienos 
paverčia Jūsiškį 'umbra' šildančiu bei gaivinančiu tikėjimo spinduliu, ku- 
ris sušildys širdį ir suteiks galios pakelti visas kasdienes amžiaus sunke- 
nybes. To visa širdimi Jums linki 


Jūsų labai artimas ir labai nuoširdus bičiulis A . | A euru 


117. 


Miunsteris, 
1975.IV.2 


Dėkoja už sveikinimą, dovaną, fotografiją. Daug ryšių yra nutrūkę, bet ryšys su 
Prelatu ir po 25 metų yra gyvas ir gaivinantis. Lietuvių fondas numatė 2000 dolerių 
stipendiją. Pasiūlė parengti knygą „Filosofijos kilmė ir prasmė". Fondas siūlo sutar- 
tį, bet išleisti nesiryžta. Kam tad spintai rengti knygą? 


44 Münster, 
Kerssenbrockstr. 12 
1975 m. bal. 2 d. 


Brangusis Prelate, 


Jūsų mieli žodžiai Velykų proga, Jūsų stambi dovana "Velykų pyragui! 
ir Jūsų dedikuotas atvaizdas buvo man ne tik staigmena, bet kartu ir pa- 
guoda: štai už jūrių marių gyvena žmogus, kuris tavęs nėra pamiršęs. Daug 
ryšių sutrūkinėjo; daug kadaise buvusių artimų asmenų jau neberašo; bet 
yra vienas, kuris rašo, kuris prakalba, kuris nori parodyti, koks jis yra 
dabar, šį momentą, peržengęs patriarcho amžių ir pasiruošęs kiekvieną 
dieną atsisveikinti amžiams. Tasai žmogus, prelatas P.M.Juras, - galvoju, 
žiūrėdamas į Jūsų fotografiją, - buvo Tavo globėjas jau daugiau kaip prieš 
ketvirtį šimtmečio ir liko tau ištikimas ligi dabar. Tai ryšys, už kurį esu 
Jums tiek dėkingas, jog man sunku rasti žodį šiai padėkai išreikšti. Žiūriu 
įJūsų veidą, rimtą, bet ne liūdną; į Jūsų amžiaus pažymėtas rankas, kurios 
tiek daug gero yra padariusios ilgame Jūsų gyvenimo kelyje; į Jūsų drabu- 
žį kaip išraišką bažnytinio rango garbės - ir pasijuntu, tarsi Jūs būtumėte 


* Mirties šešėlyje (Iot.). 

šalia manęs, tarsi norėtumėte prabilti į mane. Aš laukiu ir jaučiu, kad kal- 
bate man... Fotografija iš tikro gali prašnekinti - ne sąvokomis, bet anuo 
gyvu žmogiškuoju jausmu. Todėl esu Jums labai labai dėkingas, kad per 
savo atvaizdą atkeliavote pas mane šiuo jausmu. Turiu nemaža Jūsų at- 
vaizdų. Tačiau šis pastarasis yra ypač mielas, gal todėl, kad jis rodo Jus 
tokį, koks esate dabar. Ačiū už jį! 

Po pastarojo mano laiško Jums neatsitiko mano pastogėje nieko esmiš- 
kai naujo. Gal verta tik paminėti, kad Lietuvių Fondas! yra paskyręs man 
dviejų tūkstančių dolerių vad. 'kūrybos stipendiją'. Kai praėjusią vasarą 
buvo apsilankęs dr. Kisielius, jis atvežė man dr. Ambrozaičio paklausimą, 
ar negalėčiau parašyti Liet. Fondo užsakymu kokio nors filosofinio veika- 
lo. Jam atsakiau, kad galiu: turiu vokiškų paskaitų rankraštį apie „Filoso- 
fijos kilmę ir prasmę", todėl galėčiau jas perdirbti ir paruošti spaudai lie- 
tuviškai. Įdaviau dr. Kisieliui ir šios knygos planą. Aštuonetą mėnesių bu- 
vo tyla. Maniau: paklausimas ir liks paklausimu. Bet štai prieš Velykas 
atėjo dr. Ambrozaičio laiškas, pranešąs, kad Fondas man užsako minėta 
tema veikalą. Iš sykio nudžiugau, kad ir filosofija pradeda būti puoselėja- 
ma, kadangi jos neturime beveik visiškai. Tas pats Lfondas yra užsakęs 
dr. J.Girniui („Aidų" redaktoriui) parašyti lietuviškosios filosofijos istori- 

ją. Tačiau sykį viename savo straipsnyje „Į Laisvę" aš viešai klausiau: „Bet 
kurgi yra ta lietuviškoji filosofija?" Gal šis klausimas ir paakino dr. Amb- 
razaitį klausti mane, ar neprisidėčiau mūsajai filosofijai sukurti. Kodėl ne! 
- Tai buvo mano pirmoji reakcija, perskaičius dr. Ambrozaičio pranešimą. 

Tačiau perskaitęs jį antrą sykį, užkliuvau už sakinio: „Jokių įsipareigo- 
jimų nepadarėme knygos išleidimui". Ir čia aš truputį apstulbau: Fondas 
užsako knygą, bet neįsipareigoja jos išleisti! Tai kam tada jis ją užsako? Ar 
kad ji gulėtų spintoje? Juk net psichologiškai yra neimanoma ką nors rašy- 
ti, žinant, kad tai nebus išleista. O aš kaip tik norėčiau, kad ši knyga būtų 
išleista. Mat ji yra ne kas kita, kaip religijos filosofijos pagrindimas, ieš- 
kant kelio į Dievo buvimą. Religijos filosofija kaip tokia Dievo buvimo 
nesvarsto. Tai ji palieka metafizikai. Tačiau kiekvienas religijos filosofas 
jaučiasi nejaukiai, jei jam nepasiseka rasti kelio į Dievo buvimą. Ir štai mi- 
nėtoje knygoje „Filosofijos kilmė ir prasmė" aš kaip tik mėginau tokį kelią 
rasti, nieko apie tai nesakydamas savo studentams, o tik dėstydamas, iš 
ko filosofija kyla, kas ji savyje yra ir ko ji siekia. Šiame trečiame skyriuje 
tad ir paaiškėjo, kad filosofija pačia savo esme siekia Dievo ir kad Dievas 
yra kiekvieno filosofavimo ir prielaida, ir tikslas. Man atrodo, kad tai bu- 
vo kiek naujas kelias į Dievą: šitaip anas paskaitas suprato ir studentai. 


1 Lietuvių fondas -1960 m. pradėta organizuoti laisvojo pasaulio lietuvių institucija remti 
kultūros reikalams, pradėta su šūkiu „milijoninis fondas lietuviškiems reikalams". 1984 m. 
pagrindinio kapitalo buvo 3 102 300 dolerių, dabar, rodos, yra 7 milijonai dolerių (LE, XXXVI, 
345-348; XXXVII, 335). 

Štai kodėl aš ir norėčiau dabar, kad tos paskaitos, perdirbtos ir sulietuvin- 
tos, pasirodytų visuomenei. Nes tokiu būdu jos būtų labai geras įvadas į 
dabar mano rašomą ir šią vasarą užbaigiamą religijos filosofiją. 

Bet štai LFondas nesiima anos knygos išleisti. Jis duoda man stipendiją 
jai rašyti, o parašęs - dėk į spintą. Tad dabar ir nežinau, ką daryti. Spintai 
rašyti nenoriu, nes aną laiką, kurio reikalaus 'spinta', galima būtų skirti 
kokiam kitam veikalui, kuris neitų spinton. Sutarties su Fondu dar nesu 
pasirašęs. Ir nežinau, ar ją pasirašysiu, jei Fondas iš tikro savo paties užsa- 
kymo neleis. - Tai pastaroji, Prelate, žinutė, kuria norėjau pasidalinti ir su 
Jumis. - Šiaip laikausi. Europoje šiais metais buvo šilta žiema, užtat šaltas 
pavasaris: Didijį Penktadienį tiek prisnigo, jog net autostrados buvo už- 
darytos. Bet manai sveikatai tai nekenkė. Tik kai vėjas šaltas, neinu pasi- 
vaikščioti. - Nuotaika irgi gera. Tad ir rašyti religijos filosofiją sekasi. Prel. 
Balčiūnas skaitė jos du skyrelius ir buvo patenkintas. Tikiuos, kad gal bus 
patenkintas ir visuma. Tik ką čia padarius su tuo Fondo užsakymu? Bet 
užteks! Linkiu Jums, brangusis Prelate, smagaus pavasario ir daug Vieš- 
paties palaimos bei žemiškų jėgų. 


Jūsų A. Maceina 


118. 


Miunsteris, 
1975. VI.6 
(Laiškas prof. J. Eretui) 


Atsako į klausimus. Vienos knygos vertimą išleido Šv. Kazimiero draugija, ki- 
tų — Vargdienių seserys Marijampolėje. Už vienos knygos vertimą gavo po 400 litų; 
tai jam, kaip studentui, buvę dideli pinigai. Su kun. Sušinsku arčiau susipažino tik 
Švabijos Gmiundo stovykloje. Jis mėginęs rengti doktoratą apie Kūdikėlio Jėzaus 
Teresę, bet disertacijos neparašęs. Emigravo į JAV. Dėkoja už sveikinimą Lietuvių 
fondo paskirtos stipendijos proga. Knygą „Filosofijos kilmė bei prasmė" turėtų iš- 
leisti LKM Akademija. 


44 Münster, 
Kerssenbrockstr. 12 
1975 m. birž. 6 d. 


Mielasis Profesoriau, 


Mėgindamas atsakyti į Jūsų klausimus kun. A. Sušinsko - T. Totho! 
reikalu, kuris praverstų Jūsajai monografijai apie prel. P.Jurą, negalėčiau 
pateikti jokios ypatingesnės medžiagos: visas šis reikalas yra buvęs labai 


1 Kun. prof. Tihamér Töth (1889-1939) - rašytojas, rašęs pedagogine religine tematika (LE. 
XXXI, 340). 

kasdieninis. Parašysiu todėl tai, ką žinau, o ar tai bus naudinga Jūsų kny- 
gai, nuspręsite Jūs patys. 

1. Su T.Totho knygelėmis susipažinau būdamas kunigų seminarijoje 
Gižuose. Kaip jos pateko į mano rankas, dabar pasakyti negaliu. Tik ži- 
nau, kad jos man labai patiko, nes jau tuo metu galėjau ne blogiausiai skai- 
tyti vokiškai. Todėl kai 1928 m. rudenį atvykau į Kauną studijuotų, tuojau 
pradėjau versti jų pirmąją, lietuviškai kan. M.Vaitkaus pavadintą „Jauni- 
mo kovos" (vokiškas pavadinimas, rodos, buvo „Die keusche Jugendrei- 
fe"): šiąją išleido Šv.Kazimiero Draugija Kaune. Kitas - „Jaunuolio lavini- 
masis", „Jaunuolio būdas", „Jaunuolio religija" - išleido Vargdienės* Se- 
selės Marijampolėje. Tiek pačiam jų autoriui T.Tothui, tiek Herderio lei- 
dyklai buvo pasiųsta lietuviško vertimo po porą egzempliorių. Pats virši- 
nis šių knygelių apipavidalinimas, palygintas su vokišku leidimu, buvo 
gana skurdus. Užtat knygelės buvo pigios, mielai perkamos, ir leidyklos 
nuostolio neturėjo. Honoraro už kiekvieną gavau po 400 litų, kas man, 
studentui, tuo metu buvo didelis pinigas. 

2. Lietuvoje kun. A.Sušinską pažinojau tik iš tolo. Jam studijuojant Kau- 
no kunigų seminarijoje, ašen basčiausi užsieniuose. O kai apsigyvenau Kau- 
ne, jis jau buvo Panevežyje. Arčiau susitikome, susipažinome ir net susi- 
draugavome Vokietijoje, būtent Schwabisch-Gmiind pabėgėlių stovyklo- 
je, į kurią kun. A. Sušinskas atsikėlė iš Wirzburgo kartu su daugybe kitų 
pabėgėlių bei kunigų, buvusių susitelkusių Wirzburgo kareivinėse. 
Wiūrzburge kun. Sušinskas buvo įsirašęs į teologijos fakultetą ir mėgino 
doktorizuotis. Šios minties jis neatsisakė ir atvykęs į Schwžbisch-Gmiind. 
Apie tai mudu esame nemaža kalbėję bei svarstę. Kun. Sušinskas linko į 
kurią nors temą iš mistikos srities. Todėl aš jam piršau šv. Teresę iš Avilos 
ar šv. Joną nuo Kryžiaus, kurių raštus dar Kaime buvau skaitęs prancūzų 
kalba. Sušinskas apsisprendė už Teresę iš Avilos ir iš Tūbingeno u-to bib- 
liotekos parsigabeno jos raštus vokiečių kalba. Tačiau pasirodė, kad šių 
raštų esama kelių didžiulių tomų... Tada kun. Sušinskas sustojo prie šv. 
Teresės iš Lisieux - Mažosios Teresėlės: ši darė jam gilesnio įspūdžio ir 
buvo kūdikiškai jo širdžiai artimesnė negu didžioji ispanė. Be to, Mažo- 
sios Teresės ir raštų buvo tik vienas tomas. Apsistojome tad prie šiosios. 
Temą Sušinskas formulavo šitaip: „Der kleine Weg der Theresia von Li- 
sieux"* *. Su ja sutiko ir jo Doktorvater Wirzburge. Kas jis buvo, šiandien 
tikrai negaliu pasakyti, bet man rodos, kad prof. G.Wunderle, dėstęs tuo 
metu religijos psichologiją ir atsidėjęs mistiniams reiškiniams, tarp kitų ir 
stigmatizacijai. Kun. Sušinskas susidarė labai išsamų šios temos planą, su- 


* Paplitęs ir populiarus, bet klaidingas seserų pavadinimas: ne Vargdienės, bet Vargdie- 
nių seserys. Pilnas pavadinimas: Nekaltai Pradėtosios Švenčiausiosios Mergelės Marijos varg- 
dienių seserų kongregacija (LE, XX, 144-147). 

**Lizjė Teresės mažasis kelias. 

lipdė lapus vieną prie kito, taip kad išėjo tarsi kokia juosta, ir pasikabino jį 
prie savo lovos ant sienos. Deja, tasai planas taip ir liko kaboti, nebuvęs 
įvykdytas nė trupinėlio. Nelaimingas kun. Sušinsko polinki, alkoholin ne- 
leido jam susitelkti ir imtis darbo. Pabuvęs Schwždbisch-Gmūnd dvejus 
metus (1947—49), jis išvyko Amerikon. Po to pamečiau jį iš akių: su juo 
nesusirašinėjau. 

Kun. Sušinskas buvo didelių gabumų, lakios vaizduotės, gilios įžval- 
gos ir geros atminties žmogus. Jis gerai mokėjo teologiją. Susiginčinus man 
sykį su vienu kunigu kanonų klausimais, pasirinkome sprendėju kun. Su- 
šinską, ir jis išsprendė klausimą čia pat - mano naudai: už tai laimėjau iš 
ano mano nuomonę neigusio kunigo du butelius vyno. Ar kun. Sušinskas, 
rašydamas savo „Jaunystės maršą" bei straipsnius jaunimui buvo T. Tot- 
ho įtakoje, pasakyti negalėčiau: mudu su juo apie Tothą niekad nesame 
kalbėję. Tačiau neabejoju, kad jis Totho knygeles bus skaitęs. 

Tiek tad, mielasis Profesoriau, galėjau Jums pateikti smulkmenų Jūsų 
rūpimu reikalu. 

Ačiū Jums už sveikinimus bei linkėjimus man Lietuvių Fondo suteik- 
tos stipendijos proga. Ji man deda naują naštą. O senosios dar nesu visiš- 
kai nusikratęs. Rašau mat dabar „Religijos filosofiją" prel. V.Balčiūno seri- 
jai „Krikščionis gyvenime". Beveik esu jau įpusėjęs. Bet praeis vasara, kol 
baigsiu. Tad tuoj pat reikės sėsti prie Liet. Fondo užsakytos temos „Filoso- 
fijos kilmė ir prasmė". Vokiškai šios temos rankraštį ašen turiu: tai paskai- 
tos, skaitytos Münsterio u-to studentams 1966 m. vasaros semestrą. Ta- 
čiau sulietuvinant darbo bus dar nemaža. Ši Liet. Fondo stipendija yra 
labai savotiška: formaliai ji yra parama darbui, praktiškai ji yra parama 
leidėjui, nes fondas nepasižada išleisti ir sugestijonuoja, kad jo teikiamą 
sumą panaudočiau veikalui išleisti. Leidėju reikės rinktis Liet. Kat. Moks- 
lo Akademiją Romoje. Tad jai, atrodo, ir teks anie du tūkstančiai dolerių - 
per mane ar tiesiog tai techninis reikalas. O pats darbas bus veltui, kaip ir 
daugelis darbų darbelių ligi šiolei. Tik tiek gera, kad tuo būdu knyga gal 
išvys pasaulį, nes kitaip kas gi imtųsi leisti grynai filosofinį veikalą. Tai 
nėra koks nors filosofijos įvadas, bet pačios filosofijos kaip tokios apmąs- 
tymas: kas ji yra, iš ko ji kyla ir ko ji siekia. Klausimų sprendimai buvo 
mano studentų sutikti dideliu dėmesiu. Pažiūrėsime, kaip juos sutiks lie- 
tuviškoji mąstančioji visuomenė, jei dar tokios tremtyje esama. 

Linkiu Jums, mielas ir brangus Profesoriau, sveikatos ir ilgų ilgų dar 
metų, kad užbaigtumėte pradėtuosius darbus ir kartu pasidžiaugtumėte 
savuoju „otio cum dignitate". 


Jus giliai gerbiąs 


Jūsų J. Moerine 

119. 


Miunsteris, 
1975.XII.12 
(Kserokso kopija) 


Dėkoja už fotografiją su pranciškonų vienuolio drabužiu. Džiaugiasi, kad Prela- 
tas esąs tik „garbės vienuolis", o ne tikrasis, nes nebūtų tiek padaręs, kiek dabar pada- 
rė. Vienuolyno viršininkai kartais neatsižvelgia į realias sąlygas. Prisimena vienuolį 
Amann. Pataria, kokius vaistus reikėtų vartoti nuo širdies ligų. Laukia prof. Ereto ren- 
giamos monografijos apie Prelatą. Labai išgyvena dėl bičiulio dr. kun. Andriaus Balti- 
nio mirties. 


44 Münster 
Kerssenbrockstr. 12, 
1975 m. gruodžio 12 d. 


Brangusis Prelate, 


Jūsų mieli kalėdiniai sveikinimai pralenkė manuosius: ačiū už juos ir 
už dovanėlę, kuri iš tikro paliudija, kaip rašote, nuolatinį manęs prisimini- 
mą. Esu Jums už visa tai labai labai dėkingas. Džiaugiuos, kad esate guvus 
ir vikrus: iš tikro Jūsų amžius nesiduoda nugalimas kūninių negalių. O 
kad širdies pulsas nėra visiškai ritmiškas, tai nėra didelė bėda (apie jį tar- 
siu žodelį žemiau). Ypač didelio įspūdžio man padarė fotografijos vienuo- 
lio drabužiais. Galvojau, bežiūrėdamas į jas, kas ir kaip būtų buvę, jeigu 
jūs iš tikro būtumėte tapę pranciškonu? Ar tuomet iš tikro būtumėte galėję 
padaryti tiek gero, kiek esate dabar padarę ir tebedarote? Vargu! Vienuo- 
lis lieka visados nelaisvas, net ir gerui daryti. Ir kažin ar dabartinis vie- 
nuolinių pašaukimų sumažėjimas nėra siųstas pačios Šventosios Dvasios, 
kad žmonės atsidėtų geriems darbams ten, kur jie jų regi patys, o ne nuro- 
dyti viršininkų, ne visados įžvalgių. Man ateina gana keista mintis: ką gi 
atsakys vienuolis Kristui, kai šis jį klaus: Buvau išalkęs, ar pavalgydinai 
mane? Buvau ištroškęs, ar pagirdei mane? Buvau ligonis, ar slaugei ma- 
ne? Buvau kalėjime, ar aplankei mane? Ką gi atsakys tuomet vienuolis, 
kurį viršininkas pasiuntė dirbti daržo ar virti valgio? Rašyti mokslinio darbo 
ar dėstyti mokykloje? Ar bus galima tuomet atsakyti: Viešpatie, man virši- 
ninkas neleido tokių darbų dirbti! Ar Kristus pasitenkins tokiu atsakymu? 
Ar galima viršininką iš tikro statyti Kristaus vietoje ir jam taip paklusti, 
kad ant jo pečių yra sukraunama visas atsakingumas - net ir už gerų dar- 
bų stoką? Prieš keletą metų mane aplankė jėzuitas Amann, dėstęs Romoje 
Rytų Bažnyčios istoriją ir buvęs artimas Ivinskio bendradarbis; jau tuomet 
jis buvo gana senas. Paklaustas, ką dabar rašąs, jis atsakė: „Parašiau nese- 
niai bizantinio meno istoriją". Pastebėjęs, kad aš truputį išpūčiau akis, jis 

prasitarė: „Matot, aš nesu joks menininkas ir meno nedaug suprantu. Bet 
žinote, pas mus jėzuitus: viršininkas pasišaukė mane ir pasakė, kad aš 
turiu rašyti meno istoriją - ir turėjau rašyti. Tai man kaštavo labai daug 
darbo. Gerai, kad man padėjo X (vardo nebeatsimenu), geras meno istori- 
kas". Ši bizantinio meno istorija, parašyta žmogaus, kuris su menu neturė- 
jo nieko bendro, ligi šiol niekur nėra pasirodžiusi. Kam tad buvo kankinti 
žmogų tokiu nevaisingu darbu, užuot leidus jam eiti daryti gerų darbų 
artimui? Tai tik pavyzdys. Bet kiek tokių neprasmingų užsiėmimų esama 
vienuolynuose! Užtat man tiesiog smagu, kad Jūs tapote 'garbės vienuo- 
liu', o ne tikru vienuoliu, kuris būtų, galimas daiktas, labai surišęs Jūsų 
rankas ir Jūsų širdį. Ačiū už fotografijas: jos man yra simbolis, didžiai 
prasmingas simbolis. 

O dabar!, brangusis Prelate, pora žodžių dėl netaisyklingo širdies pul- 
so. Vokietijoje mes turime gerą prieš tai vaistą: 'Isoptin'. Čia pridedu jo 
prospektą. Amerikoje tikriausiai šio vaisto esama, tik jis gal kitaip vadina- 
si. Parodykite gydytojui šį prospektą, gal jis iš vaisto cheminės sudėties 
galės atpažinti, kokį amerikonišką vaistą jis atitinka. Man šis vaistas labai 
padėjo, kai po širdies infarkto pulsas mėnesių mėnesiais buvo neritmiškas 
- ir dabar aš jo imu po vieną tabletę prieš guldamas. Jis praplečia korona- 
rinius kraujo indus, veikia prieš bet kokią aritmiją - per greitai ar netai- 
syklingai, saugo nuo priepuolio ir skatina inkstų veikimą. Jo esama dvejo- 
po stiprumo: 40 mg ir 80 mg. Tai priklauso nuo širdies ritmo netaisyklin- 
gumo. Sunkesniais atvejais imama stipresnis arba dvigubai daugiau sil- 
pnesniojo. Spaudžiant smarkiai krūtinę ir pulsui darantis labai netvarkin- 
gam, esama „Isoptino' ir injekcijų: šios veikia po keleto minučių. Tabletės 
veikia maždaug po pusės valandos. Imant šį vaistą reguliariai - tris table- 
tes per dieną, širdies ritmas susitvarko gana gerai. Pasitarkite su gydytoju 
ir parodykite jam šį prospektą. Kraujo spaudimui šis vaistas įtakos neturi. 
Tik jei širdies raumuo labai nusilpęs (ženklas: kvėpavimas darosi dažnas 
ir trumpas), tuomet reikia 'Isoptino' nevartoti, o kurį laiką stiprinti širdies 
raumenį - geriausia digitalio preparatais. Tačiau jei raumuo per daug ne- 
susilpęs, tai 'Isoptinas"' veikia iš tikro gerai. 

Atleiskite, Prelate, kad aš pridedu savo trigrašį prie medicinos. Bet kai 
žmogus sergi metais širdimi, tai įgyji patyrimo, kuriuo noriu dabar pasi- 
dalinti ir su Jumis. Pastaraisiais mėnesiais mano sveikata irgi buvo kiek 
susvyravusi - ne širdis, bet pradėjo šlubuoti virškinimo traktas: skrandyje 
neturiu jokių rūgščių, sutrikęs ir kasos (pankreas) veikimas ir yra pasidarę 
jautrios kepenys. Tad imu įvairių šios rūšies tablečių. Bet pastaruoju laiku 
jaučiu, kad veikimas anų organų yra kiek pagerėjęs. Tačiau mano darbin- 
gumui tai ligi šiol neturėjo įtakos, nes mėginu dirbti, kaip sakoma, 'protin- 


1 ši antroji laiško dalis buvo gauta iš prel. Juro archyvo, esančio ALKOje, Putname, kun. 
Rapolo Krasausko dėka. Nuoširdžiai jam dėkoju. - A. Liuima. 

gai". Šiaip mano pastogėje jokių įdomesnių įvykių ar žinelių nėra. 

Labai laukiu pasirodant Jūsų monografijos iš prof. Ereto plunksnos. 
Jis žadėjo šią vasarą viską perrašyti į švarraštį, vadinasi, atrodo, jau pa- 
ruošti spaudai. Tačiau neturiu žinių, ar jis tai padarė. Juk ir jis jau nebe iš 
jaunųjų. Bet energijos jis dar turi. Atvažiuoja kartas nuo karto Vokietijon 
su paskaitomis tai šen, tai ten. Tai, žinoma, trukdo jam atsidėti ir Jūsų 
monografijai. Laukiu ir monografijos apie vysk. Borisevičių, parašytos a.a. 
kun. Baltinio. Jo mirtis man buvo didelis sukrėtimas, nes mudu buvome 
geri bičiuliai ir, Vokietijos stovykloje begyvendami, prasiginčydavome iki 
išnaktų. Mat jis buvo didelis Max Schelerio, vieno fenomenologijos grin- 
dėjų bei atstovų, šalininkas. Man gi Scheleris atrodė esąs per didelis sub- 
jektyvistas, ypač religijos srityje. Tad mudu su kun. Baltiniu 'raudavo- 
mės'. Bet štai dabar jis jau amžinybėje... 

Brangusis Prelate, dėkodamas už sveikinimus ir dovanas, linkiu Jums 
visa širdimi didžios ramybės ir skaidraus džiaugsmo šiomis Kristaus Gi- 
mimo dienomis. Telaimina Jus Viešpats ir tesuteikia Jums daug daug mie- 
lų metų mūsų vargšėje žemelėje. - Jus gerbiąs ir Jums dėkingas 


120. 


Miunsteris, 
1976.1V.30 


Dėkoja už sveikinimus ir laiškus - jie atneša džiaugsmo ir paguodos. Velykų 
proga jį prisiminęs tik Prelatas ir dar vienas asmuo. Tyla ir vienatvė. „Religijos filo- 
sofijos" pirmasis tomas žadamas baigti spausdinti gegužės 8 d. Prelato 85 metų su- 
kakčiai šį tomą įteiks prel. Balčiūnas. Kitais metais bus antras tomas. 


44 Münster 
Kerssenbrockstr. 12 
1976 m. bal. 30 d. 


Brangusis Prelate, 


Mūsų laiškai prasilenkė. Tad šia proga dėkoju Jums už mielus žodžius 
ir velykinius sveikinimus, taip pat už 'žalią dovanėlę', kuri man kelia tru- 
putį nerimo, nes Jūs dabar irgi jos esate reikalingas. Mane jaudina, kad Jūs 


randate laiko ir jėgų vis pabrėžti po keletą eilučių, kurios man neša džiaugs- 

mo ir paguodos, nes teisingai rašote, kad „iš viešojo gyvenimo pasitrau- 
kus, net širdies draugai pranyksta". Tai šventa tiesa, ir ją jaučiu ašen pats 
labai aiškiai. Juk argi ne savotiška, kad Velykoms mane pasveikino iš už- 
jūrio tik du asmens: Jūs, Prelate, ir dr. B. Kazlas!, buvęs Filosofijos fakulte- 
to dėstytojas Kaune, man dekanaujant, o dabar dėstąs Wilkes College, - 
niekas daugiau. Kol žmogus maišaisi kitiems tarp kojų - vis tiek ar asme- 
niu, ar pasakytu bei parašytu žodžiu, tai turi 'draugų'. O kai tik pasitrau- 
ki, nors ir neilgam, kiek į šalį, tuojau atsiduri tuštumoje. Bet tai turbūt 
priklauso nuo moderninio gyvenimo ritmo: jis toks greitas, kad šiandien 
pamirštama jau tai, kas buvo vakar - ne tik veiksmai, bet ir žmonės. Tai 
kartais skaudu, bet - ką gi mes, senstantieji, padarysime... Jaunųjų sąmo- 
nėje esame jau 'byvšie' - praėjusieji, buvusieji, bet nebe esantieji, ir reikia 
dideliai garsaus ir net nemandagaus žodžio, kad jie dar mus išgirstų. Bet 
negi subrendęs žmogus gali taip rėkauti, kaip jaunas vaikėzas? Tad taip ir 
kuriasi aplink mus tyla ir vienatvė. 

Buvo malonu iš prel. V.Balčiūno - jau po Velykų - patirti, kad „Religi- 
jos filosofija" jau spausdinama ir kad spaustuvė pažadėjusi ją baigti geg. 6 
dieną. Pastarajame savo laiške nieko Jums apie ją neminėjau, nes nežino- 
jau, ar ji suspės pasirodyti Jūsų 85-rių metų amžiaus sukakčiai. Dabar yra 
aišku, kad suspės. Ši knyga yra dedikuota Jums, Prelate, šiai garbingai 
Jūsų sukakčiai. Džiaugiuos, kad Viešpats leido man savo sumanymą įvyk- 
dyti, o Jums - jį įvykdytą priimti. Man tik gaila, kad dabar išeina tik I 
„Religijos filosofijos" tomas. Bet į vieną tomą negalėjau visko sutalpinti, o 
laukti, kol bus baigtas II tomas, būtų reiškę praleisti Jūsų jubiliejų. Tad 
priimkite, brangusis Prelate, tuo tarpu pirmąjį tomą, o antrasis išeis kitais 
metais, jau įžengus Jums į antrąją devintosios dešimties pusę. Prel. Balčiū- 
nas kaip leidėjas įteiks jį Jums Jūsų šventės metu, o mano Jums skiriamus 
žodžius rasite dedikacijoje. Tuo būsiu truputį prisidėjęs prie Jūsų iškil- 
mių, kurių esate nusipelnęs ir kurios tik mažute dalimi pagerbia Jūsų veiklą 
ir nuopelnus tiek Bažnyčiai, tiek Tautai. 

Šiais žodžiais noriu baigti savo trumpą laiškelį, dar sykį dėkodamas 
Jums, brangusis Prelate, už nuolatinį apsilankymą, už maldas, kurių galią 
jaučiu savo būtyje, ir už dovanėles, rodančias Jūsų prielankumą. Ligi grei- 
to kito apsilankymo iš mano pusės. Būkite sveiki ir atsargūs judėdami ir 
vaikščiodami. 


Jus visa širdimi gerbiąs ir dėkingas A - 
Jūsų „VY ACU 


1 Tokią pavardės formą turėjo jo brolis Petras. O čia turi būti Kasias, taip jis pasirašydavo. 
Prof. dr. Bronis J. Kasias (Kazlauskas) (g. 1910) - teisininkas, profesoriavo Scrantono universi- 
tete, bendradarbiavo įvairiuose žurnaluose (LE, XI, 134; XXXVII, 267). 

121. 


Miunsteris, 
1976. VI.5 
(Kserokso kopija) 


Tai paaiškinamasis laiškelis kito laiško, skirto Prelato jubiliejaus proga. Tą laišką 
perskaitys prel. Balčiūnas ir kartu įteiks paskutinį veikalą, nes pats nuvykti negalįs. 
LKM Akademijai pažadėjo parengti pranešimą jos suvažiavimui Detroite. 


Miinsteris, 
1976 m. birž. 5 d. 


Brangusis Prelate, 


Šis laiškelis yra priedas prie didžiojo laiško, kurį rasite šiame voke!. 
Juo išreiškiu savo jausmus didžios Jūsų sukakties dieną. Tačiau jis yra 
rašytas taip, kad būtų paskaitytas iškilmingos vakarienės metu, kurią Jums 
rengia seselės Jūsų gimtadienio vakarą. Prašiau, kad jį perskaitytų prel. 
Balčiūnas, iškilmingai Jums įteikdamas mano knygą. 

Labai dėkoju Jums už pastarąjį laišką ir atsiųstą mano knygos egzem- 
pliorių: jį nusiunčiau dr. Griniui į Mūncheną, nes jis labiausiai šia knyga 
domėjosi ir jos laukė. 

Mano pastogėje nieko naujo. Sveikata kol kas laikosi. Rašau toliau su- 
planuotus darbelius. Liet. Kat. Mokslo Akademijai pažadėjau paskaitą, be 
abejo, tik parašyti, bet ne pačiam paskaityti: ją Detroito suvažiavime rude- 
nį paskaitys kas nors kitas. Tėv. Liuima norėjo, kad aš tame suvažiavime 
dalyvaučiau bent žodžiu, nes kūnu jau nebegaliu. Nors liga kol kas ir ne- 
blogėja, tačiau tokia tolima kelionė ir visi su tokiais suvažiavimais susiję 
ryšiai būtų per didelė rizika. Ogi aš norėčiau užbaigti „Religijos filosofi- 
jos" ir II tomą, gal net aktualesnį negu pirmasis. Nes žmogaus laisvė ir 
tikėjimas ryšium su Dievu yra mūsų dienomis labai svarbus dalykas. Tad 
reikia atidėti visokius pavojingus šuolius į šalį ir telktis, kol dar Viešpats 
laiko teikia, prie šių uždavinių. 

Tiek tad, brangusis Prelate, norėjau šiuo savo priediniu laiškeliu Jums 
pranešti bei paaiškinti. Visa kita rasite didžiajame laiške. 

Spausdamas Jums ranką ir linkėdamas didžių Viešpaties malonių Jūsų 
didžios sukakties dieną, reiškiu Jums didžią pagarbą ir gilų dėkingumą. 


Jūsų A.Maceina 


1 Tai 122-asis laiškas, datuotas birželio 16 d. 

122. 


Miunsteris, 
1976.V1.16 
(Kserokso kopija) 


85 metų jubiliejaus proga apžvelgia Prelato gyvenimą ir jo darbus bei nuopel- 
nus. Jį apibūdina trejopai: „Juras bruzdelninkas", nenuorama, pilnas energijos, ini- 
ciatorius; „Juras-zvimbianti bitelė", ieškanti gėrio ir jį visur skleidžianti: dvi spaus- 
tuvės, Matulaičio namai, ALKA ir t.t; „Juras-gerbiantis autentiškus mokslininkus". 
Vien jo paties Prelatas išleido 6 tomus. Neištesėjo tik vieno Prelato prašymo - para- 
šyti knygą apie Kristaus palaiminimus. Rašymas apie juos būtų buvęs sausas filoso- 
favimas, tad ir nedrįsęs imtis tokios temos. Kas bus Prelato įpėdinis? 


44 Münster 
Kerssenbrockstr. 12, 
1976 m. birželio 16 d. 


BRANGUSIS PRELATE,. 


Aštuoniasdešimt penkerių metų amžiaus sukaktis yra tiek reikšminga, 
jog nebepakanka Jūsų pasveikinti rankos spūsniu ir palinkėti Jums dar 
daug gražių metelių, kaip tai esame įpratę kitomis menkesnėmis progo- 
mis. Tokia sukaktis prašosi Jūsų kaip Jubiliato interpretacijos: kas Jūs esate 
ir pats sau, ir mums, čia susirinkusiems Jūsų pagerbtų šiltu žodžiu ir nuo- 
širdžiu „Ad multos annos"?* 

Į šį klausimą esate atsakę Jūs patys, garbingasis Prelate. Kai sykį viena- 
me laiške Jums prasitariau, jog prof. J.Eretas 1973-jų metų studijų savaitė- 
je Hūttenfelde skaitys apie Jus paskaitą, Jūs man atsakėte: „Mane stebina, 
kad gerb. prof. Eretas! studijų savaitėje skaitys apie Jurą. Gal užtektų vie- 
no sakinio: Juras buvo bruzdelninkas, zvimbianti bitelė ir gerbiantis au- 
tentiškus mokslininkus" (1973.V.3). Šiuo vienu vieninteliu sakiniu, Prela- 
te, Jūs išreiškėte savo gyvenimo būdą ir net savo gyvenimo programą. Tai 
iš tikro nuostabiai tiksli savęs paties interpretacija. Pakanka ją tik kiek pa- 
sklaidyti, kad įsitikintume jos tiesa. 

Juras - bruzdelninkas, vadinasi, neramuolis, kuris ir pats nerimsta, ir 
kitiems ramybę drumsčia. Iš tikrųjų! Juk jeigu ne šis Jūsų prigimties bruo- 
žas, argi būtumėte palikę Šiaulių krautuvės pardavėjo vietą, kur svarstėte 
druską, cukrų, miltus, ir keliavę per vandenyną į nežinomą kraštą, anuo 
metu, tiesa, viliojantį, tačiau dar tokį pakriką bei klaikų? O vėliau, perga- 


* Ilgiausių metų (Iot.). 

1 Prof. dr. Juozas Eretas (Ehret) (1896-1984) - šveicaras, Lietuvos Nepriklausomybės kovų 
savanoris, Vytauto Didžiojo universiteto profesorius (LE, VI, 20-21; XXXVI, 199-200; XXXVII, 
159). 

lėjęs visokias negalias bei kliūtis ir pašvęstas kunigu, argi būtumėte tuoj 

pat šokę į visuomeninį darbą įvairių įvairiausiose draugijose, pradedant 
blaivininkais ir baigiant Kunigų Vienybe?2 Argi būtumėte atsidėję tokiai 
plačiai labdarai, apimančiai ne tik atskirus asmenis, bet ir įstaigas, ir vie- 
nuolynus? Argi būtumėte ėmęsi kurti, leisti, remti, skatinti lietuviškąjį laik- 
raštį ir lietuviškąją knygą? Juk ne vienas Jūsų pažįstamas Lietuvoje ir ne 
vienas Jūsų konfratras Amerikoje pasirinko ramybės kelią, šiltai įsitaisy- 
damas tai savo šeimoje, tai savo klebonijoje. Jūs gi ėjote per gyvenimą 
bruzdėdamas. Juras - štai didysis mūsų bruzdelninkas. 

Bet bruzdelninkas nelygu bruzdelninkui. Bruzdelninkas gali būti ir nuo- 
tykininkas: jis pergyvena tą ar kitą nuotykį, jam įdomų, ir skuba toliau, 
ieškodamas naujo. Nuotykininkas nieko po savęs nepalieka. Jūs gi, Prela- 
te, esate bruzdelninkas visai kitos rūšies. Juras yra ir „zvimbianti bitelė". 
Ir bitelė bruzda; ir ji nerimsta: skuba, juda, skraido - tačiau tam, kad rink- 
tų ir neštų avilin tai, kas jai skirta. Bitė nuotykių neieško: ji yra ne nuotyki- 
ninkė, o darbininkė. Todėl kai Jūs, Prelate, viename laiške man rašėte ne- 
galį „didžiuotis nei gabumais, nei aukštu mokslu, nei didele išmintimi" 
(1973.V.3), Jūs šiais žodžiais nusakėte, kuo žmogus iš viso negali didžiuo- 
tis, nes ir gabumai, ir mokslas, ir išmintis patys savaime yra tik formali- 
niai, todėl tušti, jeigu jie nėra pripildomi anos zvimbiančios bitelės triūsu. 
Ir štai Jūs triūsėte ir nešėte į savo avilį tiek, jog jo turinio gausa gali dabar 
gėrėtis tiek bažnytinė vyresnybė, tiek lietuviškoji visuomenė. Jums dar esant 
parapijoje, įrengta nauja bažnyčia, pastatyta parapinė mokykla, namai se- 
serims mokytojoms gyventi - ir visa tai be skolų, nors šis darbas kaštavo 
Jums, kaip nusiskundėte, tiek „skaudžių valandų", kiek nebuvote niekad 
patyrę Jūsų kunigavimo metais (1956.XII.17). Tačiau Jūs teisingai įžvelgė- 
te rašydamas: „Mano supratimu, parapija be savos parapinės mokyklos 
panaši į šeimą be vaikų" (t.p.). Kaipgi tad vyskupas galėtų nesididžiuoti 
šia „zvimbiančia bitele", pririnkusia parapijai tokio lobio? - Pridėkime prie 
šio parapinio triūso bendresnės reikšmės Jūsų surankiotas vertybes: spaus- 
tuvę Kretingos pranciškonams, spaustuvę seserims Putname, Matulaičio 
namus, ALKOS muziejų - ir pamatysime, koks pilnas yra šios zvimbian- 
čios bitelės avilys; toks pilnas, jog reikalauja jau būti plečiamas, nepajėg- 
damas sutalpinti jame turto, brangaus visiems, kurie domisi mūsų tauta. 
Iš tikro, Juras - tai nenuilstamai zvimbianti bitelė! 

Be abejo, mane patį ypatingai domina trečiasis, Jūsų pateiktas, Jūsų 
asmens apibūdinimas: Juras - „gerbiantis autentiškus mokslininkus"; do- 
mina todėl, kad į šią Jūsų pagarbą turėjau laimės patekti ir ašen - visiškai 
be savo pastangų ir net be žinios. Man esant pabėgėlių stovykloje Vokieti- 
joje, atėjo 1948 metais Jūsų pasiūlymas išleisti mano raštus „penkiuose 


2 Kunigų Vienybė - įsteigta JAV 1909 m., pirmosios valdybos pirmininkas buvo kun. Anta- 
nas Staniukynas, vėliau - prel. J.Balkūnas, prel. Pr. Juras ir kiti (LE, XIII, 350-361; XXXVI, 327). 

tomuose po 200-300 puslapių" (1948.VII.19). Tai man buvo nepaprastas 
paskatinimas kurti, kadangi anuo metu, išskyrus santraukinę „Didžiojo 
Inkvizitoriaus" laidą ir taip pat santraukinį „Jobo dramo' ' rankraštį, aš 
jokių kitų raštų neturėjau: visi jie buvo likę Kaune. Ir jeigu Jūs, Prelate, 
anuomet rašėte, kad mano knygų išleidimas būtų Jums „vidinis džiaugs- 
mas" (t.p.), tai galite įsivaizduoti mano džiaugsmą, regint pačios Apvaiz- 
dos siųstą leidėją beviltiškais pokario metais. Aš ir šiandien jaučiu aną 
pakilią nuotaiką, kai vaikštinėjau Schwdbisch-Gmiind apylinkės miškeliuo- 
se ir savo galvoje planavau tuos penkis tomelius. Dabar po tiekos metų 
žiūriu, kad Jūs savo ryžtą mano atžvilgiu esate įvykdęs net su kaupu: šian- 
dien Jūs savo rankose turite šeštąjį Jūsų rūpesčiu bei kaštu išleistą mano 
darbelį. Džiaugiuos, kad Viešpats mane įgalino su Jumis sutartą planą vis 
įvykdyti ar Jums duotą pažadą vis ištesėti. Tačiau koks savotiškas para- 
doksas! Pastatę ALKĄ ir gabendami jon surinktą medžiagą, Jūs, Prelate, 
sykį man rašėte: „Pastačiau porą didelių geležinių spintų, užrakinamų. 
Vienoje tilps Tamstos raštai. Prie jų niekas neprieis be Tamstos leidimo. 
Bus po raktu" (1964.1.10) Bet argi nenuostabu: Jūs patys pasistengėte, kad 
ši man skirta spinta liktų tuščia. Užuot krovę mano rankraščius į spintą, 
Jūs leidote juos į visuomenę. Todėl dabar aš rankraščių spintai ir nebetu- 
riu... 

Ovis dėlto vieno Jūsų troškimo neįvykdžiau ir už tai šiandien Jus nuo- 
širdžiai atsiprašau. Trejetą kartų -1956,1962 ir 1973 metais - Jūs pareiškė- 
te norą, kad parašyčiau „Aštuonių palaiminimų knygą" (1956.XII.18). Bet 
ašen imtis šios temos nedrįsau, nors Jūs pakartodami man ją vis primin- 
davote. Kodėl nedrįsau? Aštuoni Kristaus palaiminimai yra tokie kilnūs 
bei gilūs savo turiniu, jog jie reikalauja būti gyvenami, o ne tik apmąstomi. 
Dar daugiau: sėkmingas jų apmąstymas gali būti įvykdytas tik tada, kai jis 
kiltų iš gyvenimo šiais palaiminimais. Tai aš jaučiau ir tebejaučiu labai 
aiškiai. Tuo tarpu mano gyvenimas anaiptol nebuvo ir nėra anų palaimi- 
nimų išraiška: aš nesu nei romus, nei gailestingas, nei tyraširdis, nei taika- 
darys. Gal tik vienas vienintelis palaiminimas galėtų man tikti: „Palaimin- 
ti, kurie liūdi" (Mt 5,4), nes liūdesys iš tikro yra nuolatinė mano nuotaika. 
Tačiau jos vienos dar nepakanka. Jeigu tad būčiau ėmęsis aštuonis palai- 
minimus sklaidyti, greičiausiai būtų ši sklaida virtusi sausa filosofija. O 
tokios filosofijos, liečiančios Evangeliją, aš kaip tik ir bijojau. Štai kodėl ir 
nedrįsau Jūsų prašymo paversti knyga. Gal tuo Jus, Prelate, ir apvyliau. 
Atleiskite! Tačiau žmogus turi žinoti, kur yra jo galios riba, ir nemėginti 
jos peržengti, neturėdamas vidinio pasiruošimo šiam žingsniui. 


Apgailestaudamas savo negalią, norėčiau šia proga nuoširdžiai padė- 
koti Jums už tuos patarimus bei padrąsinimus, kurie mane lydėjo Jūsų 
ilgametės bičiulystės keliu. Jūs patarėte man „neeikvoti brangaus laiko gin- 
čams, iš kurių daugiau žalos negu naudos" (1959.1.10), o „kurti kuo dau- 

giausia" (1964.11.29); Jūs džiaugėtės, kad ašen, „palikęs politinius ir parti- 
nius reikalus nuošaliai", atsidedu „filosofijai ir teologijai" (1964.1.10). Jūs 
jau labai anksti drąsinote mane nepaisyti kai kieno nepasitenkinimo, kam 
imąsis religinių klausimų: „Tikras Dievo tarnas, - rašėte man jau prieš 20- 
tį su viršum metų, - negali niurnėti ir pykti, jei pasauliškis gvildena teolo- 
ginius klausimus. Argi vien dvasiškio pareiga skelbti Dievo žodį?" 
(1955.III.7). Anuo laiku tai buvo labai modernūs Jūsų žodžiai ir dar mo- 
dernesnis padrąsinimas. Ir šiandien nesigailiu jo paklausęs, nors tada įvairių 
patirtų sunkenybių bei nemalonumų ir buvau viduje gimdomas mesti re- 
ligines problemas ir atsidėti tik filosofijai ir literatūros mokslui. 

Šiuo tad Jūsų, Prelate, ryžtu - medžiaginiu ir dvasiniu - ir buvau įjung- 
tas į eilę tų asmenų, kurių kūrinius Jūs leidote į pasaulį - ne tik religinio 
turimo, bet ir poezijos, ir muzikos, ir grynojo mokslo, ypač istorijos. Visa 
tai liudija, kad Jūs domėjotės ne tik mokslininkais, bet apskritai lietuviško- 
sios kultūros kūrėjais. Jūsų rūpestį mūsąja kultūra dr. Juozas Girnius yra 
„Lietuvių Enciklopedijoje" apibūdinęs tokiu labai teisingu sakiniu: „Šiuo 
savo rūpesčiu mūsų moksline ir apskritai aukštesnio intelektualinio inte- 
reso knyga Juras iškyla pačiu pagrindiniu šio meto lietuvių mokslinės kū- 
rybos skatintojų" (t.X, p. 115). Tai, ką Horacijus pasakė apie jį globojusį 
Meceną prieš du tūkstančius metų, gali apie Jus, Prelate, tarti kiekvienas 
Jūsų paskalos bei paramos patyręs lietuvis kultūrininkas: „O et praesi- 
dium et dulce decus meum"*. 

Užtat man buvo tiesiog džiugu rasti Jūsų pačių mums pateiktą ano 
rūpesčio interpretaciją. Kokie gi akstinai jus skatino siųsti iš rašančiųjų 
stalinės į pasauli vieną knygą po kitos? Nes 'leidėjas' įprastine prasme Jūs 
nebuvote: kiekviena knyga darė Jums tik nuostolių. Kodėl tad ėmėtės šio 
nedėkingo darbo? Ir į šį klausimą esate atsakę Jūs patys. Visų pirma todėl, 
kad vertinate knygą labiau, negu kurią kitą kultūrinę priemonę žmogui 
pakelti aukštyn: „Knygos nepakeis nei TV (televizija), nei radijas. Knyga 
visados pasiliks žmogaus artimu draugu, patarėju, mokytoju, žinių teikė- 
ju", - šitaip kalbėjote prieš 12 metų (1964.11.29). Užtat Jūs ir stengėtės, kad 
lietuvis žmogus, atsidūręs už tėvynės sienų, neliktų be šio draugo, patarė- 
jo ir mokytojo. Tai buvo gilus humanistinis motyvas. Tačiau jis buvo Jūsų 
darbe ankštai suaustas su tautiniu motyvu, kurį Jūs išreiškėte ryšium su 
visų mūsų viltimi paregėti Lietuvą vėl laisvą: „Jaunąją kartą Lietuvoje rei- 
kės perauklėti. Visur bus jaučiama stoka dvasinio peno. Bažnyčios ir mokslo 
bei apšvietos įstaigos bus išretintos. Knygynai sunaikinti, o likusieji už- 
nuodyti. Materialiai Lietuva greitai atsistatys, bet dvasiškai?" (1955.III.7). 
Jūsų tad leidžiamos knygos ir turėjo būti būsimojo dvasinio Lietuvos at- 
statymo plytelės. Jos turėjo būti mūsų vilties ženklas, kad Lietuva vėl atsi- 


* Ak, ir parama, ir mielas mano pasididžiavimas (lot.) 

gaus ir vėl gyvens savą nepriklausomą gyvenimą. Nes nekurti kultūros 
tremtyje reiškia netikėti Lietuvos prisikėlimu. 

Tačiau Jūs, Prelate, nepamiršote nė dabarties. Jūs globojote lietuviškąją 
knygą, kadangi joje, kaip Patys sakote, „atsispindės Lietuvos kultūra irjos 
Golgota" (1964.11.29). Užtat ji ir buvo Jums brangi - kaip lietuviškojo geni- 
jaus ir lietuviškojo negando atspindys. Jūs teisingai rašėte: „'Pietas' verčia 
branginti lietuvių kultūrą. Dievo numylėtoji Lietuva nėra gana veržli. Jos 
produktai nėra plačiai žinomi. Mano susuktu lizdeliu ALKA gal istorikai 
pasinaudos" (1963.XII.26). Ogi tasai lizdelis yra ne kas kita, kaip Jūsų kur- 
tų, leistų, globotų, rinktų lietuviškųjų knygų bei raštų lobynas. Šiandien 
švęsdami didžią savo sukaktį, regite, kad ana nuojauta pradeda įsikūnyti: 
jau ne vienas istorikas yra Jūsų susuktu lizdeliu pasinaudojęs ir ateityje 
pasinaudos, skleisdamas mūsų tautos kultūrinius laimėjimus tiek tarp sve- 
timujų, tiek tarp mūsų pačių. Ir visa tai vyksta Jūsų, anos zvimbiančios 
bitelės, triūso dėka. 

Baigdamas savo sveikinimą, prisimenu, brangusis Prelate, ir liūdnus 
Jūsų žodžius, parašytus man prieš trejetą metų: „Mano knygų leidimas 
jau pasibaigė. Santaupų šaltiniai neteko srovės ir išsisėmė" (1973.V1I.6). Ir 
nenuostabu! Po tiekos metų ir darbų tai tikrai neišvengiama. Užtat skirda- 
mas Jūsų šiai sukakčiai pastarąją, dar Jūsų pačių paskutiniais centais iš- 
leistą knygą, ir įrašiau psalmės žodžius: „Dominus pro me perficiet coep- 
ta - Viešpats mano vietoje užbaigs pradėtą darbą" (Ps 137,8). Tačiau Vieš- 
pats veikia per žmones. Ligi šiol Jis veikė per Jus, Prelate. Dabar, Jums 
nebegalint, mes stipriai tikime, kad Viešpats suras Lietuviškajai knygai 

Jūsų įpėdinį, kuris perims aną Jūsų rūpestį ir pratęs toliau Jūsų darbą. Nes 
be tokio įpėdinio ar įpėdinių mūsų kultūra tremtyje būtų iš tikro pasmerk- 
ta sunykti. O ji turi stiebtis aukštyn, kaip kad stiebėsi Jūsų, garbingasis 
Jubiliate, pastangomis. 

Tardamas tad Jūsų asmeniui „ad multos annos", tariu šiuos žodžius 
kartu ir anos „zvimbiančios bitelės" triūsui, išliksiančiam mūsų tautos is- 
torijoje negęstančiu žiburiu tikrai „ad multos annos". Tai paminklas, ku- 
rio nenugairins nei vėjai, nei lietūs, nes jis gyvena tautos dvasioje, stipres- 
nėje už granitą ir bronzą. Tebūna tad ši diena Jums ir garbės, ir džiaugsmo 
diena. Žvilgis į tokią našią ano bruzdelninko ir zvimbiančios bitelės praei- 
tį tesuteikia Jums jėgų pakelti tiek Jūsų amžiaus, tiek gyvenamos istorijos 
sunkenybes. O mes, lenkdamiesi garbingam Jūsų asmeniui, tariame šv. 
Ambrozijaus himno žodžiais: „diem decoro lumine" - šią dieną mes pa- 
puošiame šviesa. VISU NUOŠIRDUMU IR PAGARBA 


Jūsų 
ANTANAS MACEINA 

Roma, 
1976.1X.10 
(Prel. L.Tulabos laiškas prof. J.Eretui) 


Prelatas, prašomas prof. J.Ereto, nurodo, kodėl prof. A.Maceinai buvo pasiūlyta 
išeiti iš kunigų seminarijos. Pagrindinė priežastis - konfliktas su prof. kun. Mykolu 
Ražaičiu. 


Pontificio Collegio Lituano 
S. Casimiro 

Via Casalmonferrato, 20 
Roma, 10 rugsėjo 1976 


Mielas Profesoriau, 


Atsiliepdamas į Jūsų malonų laišką, drįstu Jums suteikti prašomų žinių apie 
Prof. A.Maceiną bei jo buvimą Vilkaviškio kunigų seminarijoje. Man neteko su 
juo būti drauge seminarijoje. Jis apleido, o aš įstojau. Seminarijoje tačiau apie 
A.Maceiną buvo dar ilgai kalbama. Jis pasižymėjo ne tik gabumais, bet taip pat 
savo užsispyrimu ir kiblumu. Paskaitų metu klausinėdavo profesorius, ginčyda- 
masis su jais net ir dogmatiniais klausimais. Pagrindinė priežastis, kiek girdėjau, 
kodėl jam buvo pasiūlyta apleisti seminariją, buvo konfliktas su prof. kun. M. 
Ražaičiu dėl pamokslo. Prof. Ražaitis mokė iškalbos. Klierikai gaudavo temas ir 
turėdavo parašyti pamokslą, kurį paskui sakydavo valgomajame per pietus. A.Ma- 
ceina gavo temą apie pragarą. Jis parašė savo pamokslą įrodinėdamas, kad praga- 
ro negalį būti, nes tai prieštaraują Dievo gailestingumui. Prof. Ražaitis, aišku, 
negalėjo priimti tokio išdėstymo. Liepė todėl pataisyti pagal Bažnyčios oficialų 
mokymą. Bet A.Maceina atsisakė tai padaryti. Kilo konfliktas, kuris baigėsi tuo, 
kad A.Maceina turėjo palikti seminariją. Tai buvo tik užsispyrimo, o ne herezijos 
klausimas. Manau, kad A.Maceina turėjo pašaukimą ir būtų buvęs geras kuni- 
gas. Jis kartą man pasakė: „Nors mane apšaukė heretiku, bet aš heretiku nebūsiu!" 
Iš tikrųjų taip ir yra. Šiandien A.Maceina yra tikrojo Bažnyčios mokslo uolus 


gynėjas. 


Su gilia pagarba 
Kun. L.Tulaba 

123. 


Miunsteri , 
1976.IX. 1 
(Laiškas prof. J.Eretui) 


Atsakymą sutrukdė liga. Siunčia medžiagos, kai kurių Prelato išleistų knygų re- 
cenzijas. Vokiškąjį „Didįjį Inkvizitorių" prašo grąžinti, nes kito egzemplioriaus ne- 
turi. Apie Jurą neturi ką pasakyti - tik kartą jį buvo sutikęs, buvęs tik susirašinėji- 
mas darbo reikalais. Jau turi du trečdalius „Filosofijos kilmės ir prasmės". Užuojau- 
ta dėl dukters Aldonos mirties. 


Kerssenbrockstr. 12 
D - 4400 Münster, 
1976 m. rugsėjo 11d. 


Mielasis Pone Profesoriau, 


Atleiskite, kad vėluojuos tiek atsakydamas į abu pastaruosius Jūsų laiš- 
kus, tiek pasiųsdamas Jums prašomos medžiagos. Kažkokia žarnų infek- 
cija buvo mane paguldžiusi į lovą, o paskui prisidėjo širdies nusilpimas, 
sukėlęs nemalonių naktinių tachikardijos priepuolių, kurie mane buvo anks- 
čiau stiprokai varginę, paskui praėję, o dabar vėl sugrįžę. Po prieš keletą 
metų turėto infarkto mano širdis dabar yra gana jautri, taip kad kiekvie- 
nas organizmo pasilpimas ją išmuša iš įprasto kelio. Tačiau, kiek apsitvar- 
kęs, siunčiu jums kartu su šiuo laišku pluoštelį spaudos, kuria gal galėsite 
pasinaudoti. 

„Didžiojo Inkvizitoriaus" (vokiškai) turiu tik šį vienintelį egzemplio- 
rių. Tad kai jis bus Jums nebereikalingas, atsiųskite man jį atgal. „Religijos 
filosofijos" knygą siunčiu Jums kaip padėką už nuolatinį manęs prisimini- 
mą. Prel. Juro išleistų mano knygų radau tik trijų po vieną kitą recenziją: 
„Saulės Giesmės", „Didžiosios Padėjėjos" ir „Dievo Avinėlio". Nei „Di- 
džiojo Inkvizitoriaus", nei „Jobo dramos" recenzijų nesuradau: jos bus tur- 
būt išsimėčiusios, persikeliant iš Freiburgo į Miinsterį. Šia proga norėčiau 
tik paminėti, kad „Didysis Inkvizitorius" buvo Chicagos At-kų Sendrau- 
gių išleistas III laida 1974 m. Spaudos lėšas apmokėjo Magdalena Šmulkš- 
tienė, savo vyro Vinco Šmulkščio (krikšč. dem. nario) atminimui. Išleista 
fotokopiniu būdu ('instant printing!). 

Apie savo santykius su prel. Juru neturėčiau nieko naujo pasakyti: as- 
meniškai buvau su juo susitikęs tik vieną vienintelį sykį Vokietijoje, ir tai 
tik keletą valandų. Tad mūsų santykiai yra buvę ir likę grynai objektyvioje 
plotmėje - darbų srityje. Savą jo darbų interpretaciją esu pateikęs Jums 
siunčiamame išspausdintame laiške prelato 85-rių metų amžiaus sukak- 
ties proga. Tai ir viskas, ką galėčiau apie jį pasakyti. Nepažindamas prela- 

to kasdienos ir jo būdo, nedrįsčiau tarti ko nors, kas pralaužtų anų objek- 
tyvių santykių rėmus. Tik žinau, kad jis manimi pasitikėjo ir kad aš, ro- 
dos, jo neapvyliau. Tai sudarė gana nuoširdžių santykių pagrindą. 

Džiaugiuos, kad Jūs, mielasis Profesoriau, esate vis toks kūrybiškas ir 
pilnas energijos, nepaisant pastarųjų smūgių, giliai sužeidusių Jūsų širdį: 
turiu galvoje ankstybą Jūsų dukters Aldonos mirtį. Teduoda jai Viešpats 
džiaugsmo pilną ramybę, o Jus tesustiprina Jis savo malone. 

Mano gyvenimėlis yra pasidaręs labai kasdieniškas. Širdies negalių ka- 
muojamas, gyvenu 'asketiškai', bet įstengiu vis dar dirbinėti - ne tiek in- 
tensyviai, kiek sistemingai. Tad, žiūrėk, ir iškepi žmogus vis kokį 'kepsne- 
lį'. dabar rašau Liet. Fondo užsakytąją studiją „Filosofijos kilmė ir pras- 
mė": tai bus manoji 'metafizika'. Jos apmatus dėsčiau Mūnsterio studen- 
tams, o dabar lietuviškai juos mėginu atausti. Tik su jos išleidimu gal bus 
sunkumų: Liet. Fondas vargu ar imsis, o mecenatų (jie visi yra kunigai) 
tokiai 'filosofijai' nebus lengva rasti. Na, bet kol knyga dar nebaigta (jos 
turiujau du trečdalius), nėra ko per daug sielotis. Ją baigęs (turėčiau baigti 
ligi šių metų galo), imsiuos rašyti „Religijos filosofijos" II dalį. Su šiosios 
išleidimu sunkumų nebus. - Taip tad ir bėga dienos - dar daugiau: „la- 
buntur fugaces anni"*, taip kad ruduo ir prie mano durų... 

Dar sykį ačiū Jums, mielasis Profesoriau, už nuolatinį prisiminimą ir 
už visas Jūsų pastangas skleisti pasauliui mūsų tautos negandą. Laikyki- 
tės, kad galėtumėte užbaigti pradėtus darbus ir pateikti mums dar daug 
naujų idėjų bei paskatų. 


Visa širdimi Jus gerbiąs 
Jūsų A.Maceina 


[Bruklinas] 

1976.IX.14 

(V.Gidžiūno atsakymas prof. J.Eretui 
„Saulės giesmės" klausimu) 


Pranciškonai vilkinę „Saulės giesmės" spausdinimą ne todėl, kad nepatikęs teks- 
tas, bet kad sutrukdę įvairios kliūtys: siuntė tik dalimis, spaustuvė maža, nepajėgi. 
Pranciškonai dėkingi prof. A.Maceinai, nes jis juos išgarsinęs. Recenzijos, rašytos į 
„Tėviškės Žiburius", neturi, ji sunkiai gaunama.Recenzijoje pasakęs, kad A.Macei- 
nos pavaizduotasis Pranciškus nesąs toks, kokį jį mato pranciškonai. 


* Bėga baikštūnai metai (lot.) 

Kultūros židinys - Pranciškonų vienuolynas 
361 Highland blvd., Brooklyn, N.Y., 11207 
1976.IX.14 


Mielas Daktare Profesoriau, 


Šeštadienį grįžęs iš mūsų provincijos kapitulos, kuri buvo mūsų centriniame 
vienuolyne Kennebunkport, Me., atradau jūsų laiškų su dviem klausimais: 

1. Ar pranciškonai buvo priešingi Dr. A.Maceinos „Saulės Giesmėje" pareikš- 
toms mintims, nes, pasak autorių, jie delsę jos atspausdinimą ? 

Visi pranciškonai, patyrę, kad tokia knyga dr. A.Maceinos parašyta, nekan- 
triai jos laukė išeinant iš spaudos. Jos atspausdinimas ilgai nusitęsė dėl daugelio 
priežasčių. Autorius ne visą knygos rankraštį iš karto įteikė spaustuvei, bet siun- 
tinėjo atskirais skyriais. Siuntė jis pirma leidėjui, o leidėjas, ją perskaitęs, siuntė 
dar peržiūrėjo cenzorius. Tik tada buvo atiduota spausdinti. Tada mūsų spaustu- 
vė dar nebuvo pajėgi greitai spausdinti, dėl to vėl užtruko gerokai laiko. Mūsų 
spaustuvėje net ir dabar be metų neatspausdinama didesnė knyga. Taigi dr. A.Ma- 
ceinos įtarimas neturi jokio pagrindo. Pranciškonai yra labai dėkingi autoriui už 
„Saulės Giesmės" parašymą ir jos leidėjui prel. P. Jurui, A.P., už išleidimą. Šis 
veikalas labai išgarsino šv. Pranciškų ir pranciškonus lietuvių inteligentų tarpe. 
Juk Jums pačiam žinoma, kokio intelektualinio lygio buvo Lietuvoje atsikurian- 
tieji pranciškonai, ypač kai tėv. Jeronimas Pečkaitis mirė. Dažnam inteligentui 
net nebuvo žinoma, kad tokie lietuviai iš viso buvo. Kai jaunesnioji karta, gavusi 
aukštesnį išsilavinimą, susikūrė savo vienuolynus Amerikoje ir pradėjo stipriau 
reikštis, ne vienam atrodė, kad mums didelius darbus pavesti yra pavojinga. Ta- 
čiau mums pavesti darbai lietuvių neapvylė, nes mus stipriai palaikė JA V švieses- 
nieji kunigai ir kai kurie inteligentai katalikai, tarp jų ir dr. A.Maceina, parašy- 
damas net filosofinio pobūdžio šv. Pranciškaus biografiją. 

2. Prašote mano „Saulės Giesmės" recenzijos, tūpusios „Tėviškės Žiburiuo- 
se". Gaila, jos aš neturiu ir ją gauti gana sunku. Nieko ten joje ypatingo nebuvo. 
Ašesu Zenono Ivinskio tipo istorikas, dėl to, kai dr. A.Maceina pačioje pradžioje 
pasisakė, kad jis nesinaudoja šaltiniais, jau tuo pačiu ji man atrodė nepatikima. 
Pats šv. Pranciškus joje įstatytas į egzistencinės filosofijos rėmus. Toje recenzijo- 
je ašaiškiai ir pasakiau, kad „Saulės Giesmėje" šv. Pranciškus nėra toks, koks jis 
buvo ir kokį jį išgyvena pranciškonai. Tai yra tik mano kaip istoriko žodžiai, kitų 
pranciškonų jie neliečia, nenuvertina jie ir veikalo. As manau, kad tai nėra reika- 
linga minėti Jūsų rašomoje prel. P. Juro recenzijoje. 

Ačiū už anksčiau atsiųstas savo studijas. Jos man bus reikalingos. 


Su gilia pagarba ir dėkingumu 
Tėv. Viktoras Gidžiūnas, OFM 

124. 


Miunsteris, 
1976.X.4 


Vardadienio proga linki ir toliau „bruzdėti" kultūros baruose. Parašęs „Aidams" 
straipsnį, ligos buvo paguldytas į lovą. LKM Akademijos Suvažiavimui Detroite pa- 
žadėjo įvadinį pranešimą „Asmuo ir istorija". Prof. J.Eretas, atrodo, labai rimtai ren- 
gia Prelato monografiją. Rinkimai Vokietijoje. Gal sustos jaunimo kairėjimas. Džiau- 
giasi, kad išėjo pensijon, nebereikia peštis su studentais marksistais, pripažįstančiais 
tik pozityvizmą. Kaip jaunuoliui įrodyti, kad jis turi ir dvasinį protą, jei pats užsispy- 
ręs tai neigia? Užsimena apie recenzijas. 


Münsteris, 
1976 m. spalių 4 d. 


Brangusis Prelate, 


Štai ir vėl metai praėjo; štai ir vėl Jūsų šventojo Globėjo diena, šiais 
metais ypatinga: visas pasaulis mini ją iškilmingai. Todėl šiandien ir Jūsų 
vardadienis šviečia šių iškilmių atspindžiais. Leiskite tad pasveikinti Jus 
šiandien ypač stipriu rankos spūsniu ir ypač nuoširdžiu linkėjimu, kad 
Jūsų užmojis palaikyti gyvą religišką kultūrinę dvasią lietuviškojoje vi- 
suomenėje įeitų į mūsų kultūros lobyną, teikdamas Jums džiaugsmo įvyk- 
dyto pašaukimo akivaizdoje. Tegu tasai didysis 'bruzdelninkas' tebebruz- 
da dar ilgus ilgus metus, o jo bruzdėjimo išdavos tebūna paskata visiems, 
kurie per lengvai pamiršta eiti per pasaulį, kaip Asyžietis, 'albergando'*. 
Šio mėnesio 'Aidų' numeris yra skiriamas šv. Pranciškaus garbei. Ir aš 
parašiau straipsnį, pavadinęs jį „Žmogiškosios netikrybės šventasis". Tai 
gal kai kurių „Saulės Giesmės" minčių pratęsimas bei išvystymas, pasi- 
naudojant dviejų Evangelijos sūnų gyvenimo dialektika. Be abejo, pran- 
ciškonams šis straipsnis bus taip lygiai 'priimtinas', kaip savo metu „Sau- 
lės Giesmė". 

Tagi buvo pastarasis mano šios vasaros darbelis. Vos jį parašęs, turėjau 
atsigulti 10 dienų į lovą: kažkokia žarnų infekcija ir jos pažadintas širdies 
negalavimas, apsireiškęs naktiniais tachikardijos priepuoliais. Viso to gė- 
ris - netekau 3 kg. svorio. Tačiau dabar nauji vaistai, atrodo, bus tachikar- 
diją jau sustabdę. Bent pastarosios naktys jau buvo ramios. Esu pasižadė- 
jęs parašyti ir nusiųsti LKM Akademijos suvažiavimui Detroite (lapkričio 
pabaigoje) atidaromąją paskaitą „Asmuo ir istorija", ir man būtų labai ne- 
malonu, jei kartais negalėčiau šio pažado ištesėti. Tačiau gal Viešpats leis. 
Šią savaitę pradėsiu ją rašyti. Jei bus galimybės, įkalbėsiu ją į juostelę, nes 


* Gal nuo italų albergo, albergare „keliaujant sustoti užeigose". 


318 MIUNSTERIO LAIKOTARPIS 


savas žodis - net asmens ir neregint - yra vis tiek geriau negu svetimas 
perskaitymas. Taigi vis turiu darbelių, reikalingų atlikti čia pat, nekalbant 
jau apie ano didoko veikalo „Filosofijos kilmė ir prasmė" rašymą. Ir jį tu- 
rėčiau šiais metais užbaigti. 

Prieš kurį laiką pasiimčiau prof. J.Eretui „Religijos filosofiją", „Didįjį 
Inkvizitorių" vokiškai ir keletą Jūsų išleistų knygų recenzijų: visa tai jis 
norėjo gauti kaip medžiagą Jūsų monografijai. Atrodo, kad jis ją ruošia 
labai kruopščiai. Deja, nesuradau recenzijų „Didžiojo Inkvizitoriaus" (lie- 
tuviškai) ir „Jobo dramos". Matyt, kėlimasis iš Freiburgo į Mūnsterį bus 
jas kur nors nudėjęs. Tad pasiunčiau recenzijų „Saulės Giesmės", „Didžio- 
sios Padėjėjos" ir „Dievo Avinėlio". Prof. Eretas galės iš jų išsirinkti tai, 
kas jam atrodys reikalinga bei naudinga. Pridėjau taip pat ir spaudoje pa- 
sirodžiusį manąjį laišką Jums, Prelate, Jūsų 85-rių amžiaus metų proga: tai 
buvo atsakymas į prof. Ereto klausimą, koks yra mano asmeninis santykis 
su Jumis, Prelate. 

Vokietija dabar gyvena rinkimų nuotaika: ateinantį sekmadienį (spalių 
3 d.) pasirodys, ar Vokietiją ir toliau valdys socialistai su liberalais, ar lai- 
mės krikš. demokratai su krikščionimis socialais, kaip tai jau įvyko Švedi- 
joje. Be abejo, iš esmės niekas nepasikeis. Tik gal bus sustabdytas kelias 
kairėn, kuris dabar Vokietijoje labai aiškiai jaučiamas, ypač jaunimo sluoks- 
niuose. Džiaugiuos, kad man teko kaip tik laiku išeiti pensijon ir nebesusi- 
durti su universiteto studentų kairėjimu. Dėstant filosofiją, tai būtų buvę 
neišvengiama susikirsti, nes dabartinis jaunimas pripažįsta tik marksizmą 
ir pozityvizmą. O kaipgi jaunuoliui įrodysi, kad jis turi dvasinį protą, jei- 
gu jis pats jį užsispyręs neigia? 

„Religijos filosofijos" recenziją 'Aidams' yra pažadėjęs dr. K.Skrupske- 
lis!. Tik kad jis jos neužtęstų tiek ilgai, kiek A.Liulevičienė „Krikščionis 
pasaulyje": ištisus dvejus metus! Kas šią knygą yra perskaitęs ir man savų 
pastabų parašęs (dr. J.Gimius, dr. P.Celiešius), yra patenkinti. Tad, Prela- 
te, pastarasis Jūsų leidinys, atrodo, nebus buvęs blogas. 

Toks tad dabar mano gyvenimėlis bei pasaulėlis: pilkas bei smulkus 
kaip visados. Tačiau ir iš šios pilkumos siunčiu Jums keletą manos širdies 
žodžių kaip ženklą to ryšio, kuris užsimezgė jau beveik prieš 30 metų ir 
kurį nutrauks tik mirtis. 


1 Prof. dr. Kęstutis Skrupskelis (g. 1938) - profesoriauja Pietų Karolinos universitete JAV ir 
atkurtame Vytauto Didžiojo universitete Kaune (LE, XXVIII, 96; XXXVI, 487; XXXVII, 535). 

125. 


Miunsteris, 
1976.XII.9 


Padėka už kalėdinį sveikinimą. Širdis sunegalavo. Socializmas Europoje jau įsi- 


viešpatavo, liko tik mažos salelės. Europos socializmas suskilęs į dešinįjį, bet silpną 
socializmą, be programos, politiškai nereikšmingą, ir į kairįjį, drąsų, rėksmingą, tik- 
rą komunizmo šauklį ir kelio jam tiesėją. Iš tikinčiųjų nelaukia nieko lemiančio pa- 
sauliui atnaujinti, nes benediktų šūkis ora et labora - „melskis ir darbuokis" išvirto į 
ora et ora - "melskis ir plepėk". Linkėjimas šviesios ir giedros kalėdinių švenčių vil- 
ties. 

Atrodo, kad tai yra paskutinis prof. Antano Maceinos laiškas prel. Pranciškui 
Juru . 


Münsteris, 
1976 m. gruodžio 9. 


Brangusis Prelate, 


Ačiū Jums už ankstybus šventinius sveikinimus ir už dovanėlę, kurią 
tikrai panaudosiu savai sveikatai, nes ji pastaruoju metu pradėjo šlubčioti: 
kažkodėl širdies raumuo pasidarė nepakankamai aprūpinamas krauju, to- 
dėl širdis naktimis neleidžia ramiai ilsėtis, spurdėdama vis tarsi sugautas 
paukštelis saujoje. Gydytojas prirašė žymiai stipresnių vaistų, kurie, atro- 
do, veikia teigiamai. Gal pasiseks dar ir šį sykį nugalėti nelengvą sutriki- 
mą. Tačiau tai vis garsesnis amžiaus beldimasis į gyvenimo duris. Džiau- 
giuos, kad bent Jums dar pavyksta šį beldimąsi vis dar sustabdyti. Dieve 
duok Jums, Prelate, dar daug daug Kalėdų! 

Kodėl Jūs savo laiško pabaigoje rašote, kad abejojote, ar jį man siųsti? 
Juk savo turiniu jis toks svarus ir teisingas. Jūsų sakinys: „Žvelgiant į da- 
bartinę pasaulinę žmonijos būklę, į daugelio tautų prinokusias reformas, 
atrodo, kad socializmas tarpsta ir gali įsiviešpatauti", - šis sakinys yra 
šventa tiesa ir gili Jūsų įžvalga. Europoje jis yra praktiškai jau įsiviešpata- 
vęs. Tik mažos salelės dar sulaiko jo totalizmą. Tačiau socializmas yra 
pirmas tarpsnis komunizmo linkui. Europinis socializmas yra suskilęs: de- 
šinysis demokratinis ir kairysis komunistinis. Pirmasis yra silpnas, nedrą- 
sus, neturi jokios reikšmingesnės programos, todėl nė politinės reikšmės; 
antrasis yra drąsus, rėksmingas, skelbia visuomenės pakeitimą ir sudaro 
iš tikro komunizmo ne tik šauklį, bet ir politinio kelio tiesėją. Ir štai kairu- 
sis socializmas graso užlieti Europą ir ją, tarsi prinokusį vaisių, įteikti ko- 
munistams. Ar tikrai demokratinės jėgos jam atsispirs, šiandien sunku pa- 
sakyti, nes ir šiosios yra sugedusios, kaip tai ypač matyti Italijoje. Bet gal 
reikia, kad žmonija pergyventų šią bausmę ir kad tik po to, „po skaudžių 

gyvenimo audrų", kaip Jūs, Prelate, rašote, sugrįžtų „Teisybės Saulė". 
naujinti. Malda, atgaila, kalbos yra geras daiktas. Bet man labiau patinka 
benediktinų šūkis: „Ora et labora". Tuo tarpu šis antrasis žodis 'labora' 
tikinčiųjų yra labai pastūmėtas į šalį, o kartais net pamirštas. Užuot jo 
stoja 'ora' ne maldos, bet "kalbėjimo, plepėjimo, posėdžiavimo' prasme 
(orare klasikinėje lotynų kalboje ir reiškė "kalbėti iš tribūnos'). Benedikti- 
nų šūkis pakinta ir skamba „Ora et ora - melskis ir plepėk". Bet šitoks 
tikinčiųjų nusistatymas ir net praktika pasaulio neatnaujins. Kristus ne tik 
meldėsi, bet ir mokė, ir peikė, ir pirklius iš šventyklos vaikė, ir ginčijosi, ir 
kentėjo, ir mirė. Jo gyvenime 'labora' buvo toks aiškus, jog jį persekiojo 
visi tie, kurie kaip tik gyvenimo keisti nenorėjo. Jeigu jis būtų tik meldęsis 
ir dykumose atgailojęs, būtų tikrai sulaukęs ilgo amžiaus. Nes pasaulis 
griebia tik tą, kuris iš dykumos grįžta į viešumą, kad šią viešumą keistų. 
Krikščionys amžių amžius viešumos nekeitė, skelbdami gyvenimą 'secun- 
dum conditionem suam'*, todėl dabar ateina socialistai, o paskui juos ko- 
munistai, kaip 'keitėjai' pavergimo ir persekiojimo pavidalu. Mes, tikin- 
tieji, esame patys pažadinę marksizmą; mes patys esame kalti dėl darbi- 
ninkų atitolimo nuo Bažnyčios; mes patys šiandie stovime tuščiomis ran- 
komis komunizmo akivaizdoje. Todėl Jūsų, Prelate, pastabą, kad „tikin- 
tieji daugiau... atgailotų", norėčiau suprasti kaip atgailą už istorijos klai- 
das ir nuodėmes; istorijos ne tik profanine, bet ir bažnytine prasme. Baž- 
nyčios istorija yra iš tikro verta atgailos. Šv. Pranciškaus, Jūsų šventojo 
globėjo, jubiliejus (750 metų nuo jo mirties) yra proga paregėti, kas yra 
Bažnyčios istorijoje pasidarę iš ano serafiškojo šventojo pastangų gyventi 
'pagal Evangeliją' ir 'nesirūpinti rytojaus diena'. 


Matote, brangusis Prelate, „abyssus abyssum invocat"* *- Jūsų laiškas 
pažadino ir manyje minčių, kurias čia ir 'išliejau'. Tačiau tai toli nuo artė- 
jančių švenčių giedros ir vilties. Pasilikime geriau - bent tuo tarpu - prie 
giedros ir vilties. Visa širdimi linkiu tokios viltingos bei giedrios nuotai- 
kos Jums prie Išganytojo prakartėlės Jus apsupančių tautiečių būrelyje. 
„Puer datus est nobis"*** yra džiaugsmo žodžiai. Tegul jie nuolatos aidi 
Jūsų širdyje, brangusis Prelate! 


Jūsų A.Maceina 


* Pagal savo padėti (lot.) 


*** Vaikelis yra mums duotas (Iot.) 

125. 


Miunsteris, 
1977.V1.27 
(Laiškas prof. J.Eretui) 


Dėkoja už laišką. Nurodo, kur buvo išspausdintas straipsnis apie šv. Pranciškų. 
Atkreipia dėmesį į korektūros klaidas, iškreipiančias prasmę. Linki malonaus vasa- 
ros poilsio. 


Kerssenbrockstr. 12 
4400 Miinster, 
1977 m. birž. 27 d. 


Mielasis Profesoriau, 


Ačiū Jums už vasarinius linkėjimus: tuo tarpu jie ir lieka tik geru žo- 
džiu, nes ir oras Vokietijoje yra prastas, ir darbai dar neatlikti. Tad ir tebe- 
sėdžiu namie. 

Jus dominantis mano straipsnis apie šv. Pranciškų yra pasirodęs „Ai- 
dų" 1976 m. 8-jame numeryje, p. 338-351. Jis pavadintas „Žmogiškosios 
netikrybės šventasis". Deja, jame esama keleto spaudos klaidų, kurios iš- 
kreipia sakinio prasmę. Vieną kitą norėčiau Jums nurodyti: 

1. p. 338,I skiltis, 2 eil. iš viršaus: išspausta „veikla", turi būti 

„veikalu". 

2. p. 338,I skiltis, 7 eil. iš apačios: išspausta „Alias iš Cortonos", 

turi būti „Elias iš Cortonos". 

3. p. 338, II skiltis, 16 eil. iš apačios: išspausta „dorine skraiste", 

turi būti „dorine skraiste, tarsi". 

4. p. 351,I skiltis, 6 eil. iš apačios: išspausta „parašęs“, turi būti 

„parašiusi"; taip pat: M. Delbrel turi būti be vyriškosios galūnės, 

nes tai moteris. 

5. p. 351, II skiltis, 4 eil. iš viršaus: išspausta „to paties Debrelio, 

turi būti „tos pačios Debrel". 

Kitos klaidos mažiau krinta į akį ar bent prasmės nekeičia. 

Linkiu Jums gero poilsio toje nuostabiai gražioje aplinkoje. Lugane esu 
buvęs 1934 metų pavasarį, norėdamas pasilsėti, kai pavargau bebaigda- 
mas savo disertaciją. 


Jūsų J. Nacių 


BAIGIAMASIS ŽODIS 


Pasilikime prie šviesios ir giedros kalėdinių švenčių vilties - tai prof. 
Antano Maceinos paskutinio laiško prel. Pranciškui Jurui paskutiniai žo- 
džiai. Jie prasmingi, o kartu yra tarytum atsisveikinimas ir jųdviejų ištiki- 
mos draugystės apibūdinimas. Su jais nutrūksta 36 metus trukęs susiraši- 
nėjimas. Per likusius ketverius metus - iki prel. P.Juro mirties (1980.XI.21) 
nebepasirodė nė vienas laiškas. 

Didelis prel. Juro nuopelnas, kad jis prof. Maceiną apsaugojo nuo dar- 
bo fabrike. Porą metų šelpė jį, teologijos studentą Freiburgo universitete, 
šiek tiek pridurdamas prie nedidelės stipendijos, gaunamos iš Baltų tyri- 
mų instituto, ir rūpinosi juo kaip tėvas. Penkerius metus vertėsi padeda- 
mas vokiečių. Lietuvių visuomenės neremiamas, netgi neretai įtariamas, 
ujamas, cenzūruojamas, šmeižiamas, skundžiamas Vatikanui, suprato, kad 
pragyvenimo šaltinio reikia ieškoti tik pas vokiečius ir tik universitete, 
kad niekam nepasidarytų našta. 

Jo kaip profesoriaus svečio atlyginimas buvo labai menkas, tik simboli- 
nis: už semestrą gaudavo 220 DM (55 dolerius). Atsisakyti - būtų reiškę 
visiškai uždaryti duris ateičiai. Kad galėtų įsitvirtinti universitete, turėjo 
įrodyti savo pajėgumą bei pranašumą, nes vokiečiams pakako ir savų pro- 
fesorių. 

Tokia proga atsirado, ir A.Maceina buvo pakviestas į Miunsterio uni- 
versitetą docentu su didele, beveik 400 dolerių mėnesine alga (72 laiškas, 
1959.1X.30). Jo pragyvenimas ir senatvė buvo užtikrinti. 

Prof. A.Maceina visas paskaitas, skaitomas universitete, pasirašydavo 
nuo pirmo iki paskutinio žodžio. Taip susidarė daug rankraščių: per ketu- 
ris semestrus Freiburge -1300, Miunsteryje per vieną semestrą - 250 pus- 
lapių. Nemaža rankraščių dalis pasirodė knygų pavidalu: „Der Grossin- 
guisitor", „Das Geheimnis der Bosheit", „Sowjetische Ethik und Christen- 
tum", lietuviškai - „Didysis Inkvizitorius", „Jobo drama", „Saulės gies- 
mė", „Didžioji Padėjėja", „Dievo Avinėlis", „Religijos filosofija", „Ora et 
labora" ir kitos, ypač daug straipsnių pavidalu. Tačiau nemaža liko ir ran- 
kraščių. 

Prof. A.Maceina savo knygas ir lietuviškuosius raštus paliko Lietuvių 
kultūros institutui Vokietijoje, o vokiškuosius raštus ir kartoteką - Lietu- 
vių katalikų mokslo akademijai. 

Lietuvių katalikų mokslo akademijos garbingas uždavinys būtų sugrą- 
žinti prof. A.Maceiną, prievartos išeivį, Lietuvai: parvežti jo palaikus tė- 
vynėn, parengti dokumentuotą gyvenimo ir darbų monografiją „Negęs- 
tančių Žiburių" serijai, išleisti visų raštų rinkinį, pradžioje užbaigiant dvi 
jo brangintas, bet nebaigtas serijas: „Cor inguietum" ir „Religijos filo- 
sofiją". 

„Cor inguietum" serija susideda iš 5 veikalų: „Didysis inkvizitorius", 
„Jobo drama", „Niekšybės paslaptis", „Kova prieš Dievą" ir „Nusidėjėlio 
tragika". „Didįjį inkvizitorių" ir „Jobo dramą" išleido prel. P .Juras. „Niek- 
šybės paslapties" buvo parengtas lietuviškas tekstas, bet neatsirado leidė- 
jo. „Kovos prieš Dievą" knyga sudaryta iš įvairių straipsnių, paskelbtų 
žurnaluose apie prometėjizmą2; „Nusidėjėlio tragika" - straipsniai „Ai- 
duose" ir 1953 m. rudens semestre skaitytas kursas’. 

Antroji veikalų serija, labai vertinta autoriaus, yra „Religijos filosofija". 
Ši serija yra trijų dalių: „Dievo problema" (Dievo Kūrėjo, Palaikytojo), 
„Žmogaus problema" (Žmogaus santykiai su Dievu) ir „Pasaulio proble- 
ma" (consecratio mundi - pasaulio pašventinimas, kaip buvo pasakyta Va- 
tikano II Susirinkime). Pirmoji šios serijos dalis buvo išleista rinkinyje 
„Krikščionis gyvenime", redaktorius dr. mons. Vytautas Balčiūnas). 

Profesoriui dr. Antanui Maceinai priklauso garbinga vieta mūsų kultū- 
ros ir mokslo istorijoje. 


KUN. A.LIUIMA SJ 


141 laiškas, rašytas 1953.XII.28. Knyga buvo išleista vokiškai - „Der Grossinquisitor", 
kaip ir kita - „Das Geheimnis der Bosheit". 

2 Lietuviškai apie prometėjizmą Putino veikaluose yra rašęs almanache „Tremties metai", 
1947, o apie prometėjizmą Mickevičiaus „Vėlinėse" - vokiškai žurnale „Zeitschrift für Ost- 
forschung" (73 laiškas, rašytas per 1959 m. Kalėdas, ir 82 laiškas, rašytas 1964.111.6). 

3 Žr. 82 laišką, kuriame pateikia šios studijos, apimančios 200 puslapių, planą. 

